
CCLIV'  DÉPESCHE 

—  du  m*  jour  de  juing  1572.  — 

(Envoyée  exprès  jusques  à  Calais  par  Jehan  Volet.) 

Négociation  de  M' Du  Croc  en  Ecosse.  —  Demandes  adressées  secrètement  par 
les  partisans  de  Marie  Stuart.  —  Propositions  faites  dans  le  parlement  de 
mettre  la  reine  d'Ecosse  à  mort ,  de  déclarer  traître  quiconque  reconnaîtra 
son  droit  à  la  succession  de  la  couronne  d'Angleterre ,  et  d'exiger  l'exécu- 
tion du  duc  de  Norfolk.  — Succès  des  Gueux  dans  les  Pays-Bas;  prise  de 
Valenciennes  par  les  révoltés. 

Au  Ro\ 

Sire,  je  vous  ay  escript,  du  xxviij^  du  passé ,  tout  ce 
que,  sur  le  partement  du  comte  de  Lincoln,  j'ay  peu  apraii- 
dre  des  particuUarités  de  sa  légation,  dont  ne  vous  en  tou- 
cheray,  icy,  davantage;  et  sera  la  présente  pour  accom- 
paigner  ung  pacquet,  que  M'^  Du  Croc  faict  à  Vostre  Ma- 
jesté, des  choses  qui  luy  ont  succédé  à  son  arrivée  en  Es- 
coce,  et  de  la  bonne  réception  que  ceulx  des  deux  partys 
luy  ont  faicte  ,  qui  monstrent  que,  nonobstant  les  extrêmes 
difficultés  de  ce  commancement ,  il  y  a  aparance  que  la  paix 
sera  enfin  embrassée  des  ungs  et  des  aultres;  et  je  juge , 
par  une  lettre,  que  j'ay  receue  en  chiffres  de  ceulx  de  Lille- 
bourg,  que  le  dict  S"^  Du  Croc  s'est  comporté  si  sagement 
en  ses  premières  propositions  qu'on  n'a   descouvert  plus 

avant  de  son  intention  qu'aultant  que  de  ses  parolles  génc'v 
rales  l'on  en  ^  peu  comprendre,  et  que  ceulx,  à  qui  sa  com- 
mission est  plus  favorable ,  ont  pour  encores  senty  le  moins 
de  faveur.  J'estime ,  Sire  ,  que  ce  sera  chose  fort  à  pro- 
pos que  certeine  demande  du  capitaine  Granges  et  du  S*^ 
de  Ledington,  qui  est  portée  par  le  dict  chiffre,  laquelle 
ilz  veulent,  pour  ung  temps,  estre  cellée  au  dict  S*^  Du 
Croc,  leur  soit  accordée;  car,  par  ce  moyen,  l'authorité 
de  Vostre  Majesté  ^eipe^irera  plus  gr^m^e  au  dict  pays , 
et  vostre  allience  mieulx  confirmée.  En  confience  de  quoy 
je  donray,  par  mes  premières,  grande  espérance  et  mes- 
mes  assurance,  comme  de  moymesmes,  ans  dicts  de  Granges 
et  de  Ledington  que  Vostre  Majesté  les  en  gratiffiera  ;  et 
n'aura ,  pour  cell^ ,  le  maréchal  Drury  ,  quand  bien  il  le 
sçaura,  occasion  de  se  pleindre  que  M"^  Du  Croc  ayt  rien 
négocié  par  dellà  contre  ce  qui  a  esté  promis ,  icy ,  à  la 
Royne ,  sa  Mestresse.  Cependant  je  vous  supplie  très  hum- 
blement. Sire,  me  mander  comme  il  vous  plait  qu'en  vos- 
tre nom  je  leur  en  escripve,  car  c'est  ung  des  principaulx 
poinctz  dont  ceulx  de  Lillebourg  désirent  estre  prompte- 
ment  esclarcis  :  et  l'aultre  poinct  après,  est  en  quelle  sorte 
-il  vous  plaira  qu'ilz  facent  l'accord.  Le  S"^  de  Vérac  m'a 
mandé  de  le  vouloir  advertyr  s'il  s'en  doibt  retourner  ,  ou 
-non,  attaudu  que  Vostre  Majesté  ne  luy  en  a  rien  escript. 
Sur  quoy  je  luy  conseilleray,  par  mes  dictes  premières  , 
qu'il  attandc  le  commandement  de  Vostre  Majesté  ;  et  je 
/croy  qu'il  sera  fort  à  propos  qu'il  ne  bouge  de  là  jusques 
à  ce  que  la  paciffication  soit  conclue,  ou  bien  que  l'absti- 
4»ence  de  guerre  soit  bien  accordée.  J'ay  envoyé  au  dict 
■S'^  Du  Croc,  avec  vostre  pacquet  du  x^  du  passé,  ung  extrêt 
des  articles  du  traicté  qui  concernent  le   faict  d'Escoce. 

J'espère  que  bientost  il  vous  mandera  toutes  aultres  nou- 
velles de  dellà. 

Ce  a  esté,  Sire,  par  les  soixante  six  depputez  du  parle- 
ment ,  qui  se  tient  maintenant  icy,  que  les  deux  billelz , 
dont  je  vous  ay  cy  devant  faict  mencion,  ont  esté  proposés 
contre  la  Royne  d'Escoce  :  l'ung,  de  la  faire  mourir;  et  l'aul- 
tre,  de  déclarer  traître  quiconques,  à  jamais,  métroit  en 
compte,  ou  relèveroit,  le  tiltre  qu'elle  prétend  à  la  succes- 
sion de  ceste  couronne;  et  y  ont  adjouxté  ung  troysiesme, 
delà  sentence  de  mort  contre  le  duc,  demandant  qu'elle  fût 
exécutée.  Lesquelz  billetz,  après  que  la  Royne  d'Angleterre 
a  heu  remercyé  les  dicts  depputés  du  soing  qu'ilz  avoient 
d'elle  et  de  sa  seureté,  parce  qu'ilz  fondoient  là  dessus  l'oc- 
casion de  leurs  troys  propositions,  elle  les  a  priés  de  se 
déporter  entièrement  de  la  première  ;  et  ayant  encores  con- 
sidéré ,  de  plus  près,  la  segonde,  elle  ne  l'a  voulu  admet- 
tre ,  et  m'ont  ses  conseillers  mandé  que  je  ne  sois  plus  en 
peyne  de  cella  ,  car  leur  Mestresse  estoit  dellibérée  de 
respecter  tant  vostre  amityé  qu'elle  nelaysseroit  passer  en 
cest  endroict  rien  qui  pût  oflancer  l'honneur  et  réputation 
de  Vostre  Majesté  ;  en  quoy  j'entendz  ,  Sire ,  que  la  con- 
tradiction, que  ceulx  de  la  noblesse  y  ont  faicte,  y  a  beau- 
coup valu  ;  et  a  beaucoup  servy  de  rabatre  aussi  la  proposi- 
tion contre  le  dict  duc,  car  ont  remonstré  qu'ilz  avoient 
faict  leur  debvoir  de  procéder  par  les  loix  à  le  condampner, 
mais  qu'il  n'apartenoit  aulx  subjectz  de  recalculer  rien 
maintenant  sur  la  clémence  de  la  Royne ,  leur  Mestresse. 
Or,  demeure  la  détermination  des  dicts  trois  poinctz  enco- 
res en  quelque  suspens  par  l'opiniastreté  de  ceulx  de  la  se- 
gonde chambre ,  dont  le  duc  court  grand  péril  ceste  sep- 
mayne.  Et  semble  qu'il  sera  depputé  troys  évesques,  troys 

comtes ,  Iroys  barons  et  Iroys  chevalliers ,  pour  aller  ouyr 
et  examiner  sur  quelques  poinctz  la  dicte  Royne  d'Escoce. 
Le  bruict  de  la  prinse  de  Valenciennes  ' ,  par  les  Gueux , 
et  ce ,  qu'on  présume  que  les  Huguenotz  veulent  ayder  de 
tout  leur  pouvoir  et  moyen  leur  entreprinse  ,  et  qu'on  dict 
que  le  prince  d'Orenge  marche  avec  trente  enseignes  d'al- 
lemans  et  six  mille  chevaulx  ,  et  le  jeune  comte  d'Aygue- 
mont  avec  aultres  deux  mille  chevaulx,  pour  les  venir  se- 
courir ,  eschauffe  ung  peu  ceulx  cy  de  s'en  vouloir  mesler. 
Vray  est  que  Ânthonio  de  Guaras ,  lequel  a  receu  pouvoir 
expécial,  par  lettres  du  duc  d'Alve,  d'assister,  icy,  ez 
choses  qu'il  verra  appartenir  au  service  du  Roy  d'Espagne, 
a  faict  mettre  en  prison  deux  capitaines  qui  levoient  des 
gens  de  guerre  pour  aller  à  Fleximgues.  Je  croy  bien  qu'ilz 
ont  esté  depuis  relaschés,  et  qu'ilz  sont  desjà  embarqués 
pour  suyvre  leur  voyage  avecques  leurs  gens;  tant  y  a  que 
le  dict  de  Guaras  a  grand  accès  en  ceste  court,  et  est  fa- 
vorablement ouy;  et  j'entendz  qu'il  faict  de  fort  grandes 
offres,  de  la  part  du  dict  duc  d'Alve;  lesquelles  ceulx  cy 
trouvent  recepvables  et  ne  les  rejettent  nullement.  Sur 
ce,  etc.  Ce  iij*  jour  de  juing  4572. 

'  Valenciennes  fut  pris,  \e'2U  mai  1572  ,  par  La  Noue  et  le  S'  de  Famars; 
mais  ils  ne  purent  se  rendre  maitces  du  ciiâteau ,  dans  lequel  don  Juan  de 
Mendosa  s'était  jeté.  Peu  de  jours  après ,  les  protestans  durent  abandonner 
la  ville. 

CCLV*  DÉPESCHE 

—  du  ¥•  jour  de  juing  1572. — 

(  Envoyée  exprès  jusques  à  la  court  par  M'  de  L'Espinasse.) 

KésolutiOD  prise  par  Elisabeth  de  rejeter  les  propositions  faites  dans  le  parle- 
ment contre  Marie  Stuart.  — Exécution  du  duc  de  Norfolk.  —  Arrivée  du 
comte  de  Lincoln  en  France.  —  Nouvelles  d'Ecosse  ;  nécessité  d'envoyer  des 
secours  à  Lislebourg.  —  Craintes  que  les  succès  des  Gueux  dans  les  Pays- 
Bas  donnent  aux  Anglais.  —  Détails  sur  l'exécution  du  duc  de  Norfolk. 

Au  Roy. 

Sire ,  de  la  comraunicquation  que  j'ay  faicte  de  voz  deux 
dernières  lettres ,  du  ij^  et  x^  passé ,  à  la  Royne  d'An- 
gleterre ,  elle  a  comprins  qu'il  y  avoit  desjà  ung  très  bon 
acheminement,  de  vostre  costé ,  à  tous  les  debvoirs  de  la 
bonne  araytié  qu'avez  nouvellement  conclue  avec  elle;  de 
quoy  est  advenu  qu'elle  a  faict  à  ses  plus  expéciaulx  con- 
seillers ,  ainsy  qu'on  me  l'a  fort  assuré  ,  une  remonstrance 
comme  s'ensuit  : 

«  Que  ,  puysqu  entre  les  grandz  dangers  qui  s'estoient, 
depuis  quelque  temps ,  'manifestés  au  monde  contre  elle , 
Dieu  avoit  voulu ,  du  milieu  de  ceulx ,  que  les  feus  Roys 
d'Angleterre,  ses  prédécesseurs ,  avoient  tousjours  réputés 
leurs  plus  grandz  ennemys,  luy  succiter  à  elle  ung  très 
grand  et  parfaict  amy ,  qui  ambrassoit  sa  protection  et  sa 
deffence ,  sellon  le  traicté  de  ligue  qu'elle  avoit  faicte  avec 
Yostre  Majesté,  qu'elle  ne  vouloit,  en  façon  du  monde, 
qu'on  proposât  rien  en  son  parlement  qui  vous  peut  offan- 
cer;  et,  qu'ayant  considéré  les  deux  billetz ,  qui  avoient 
esté  mis  en  avant  contre  la  Royne  d'Escoce  ,  desquelz  elle 
avoit  desjà  cassé  celluy  qui  touchoit  à  sa  vie,  elle  vouloit 

qu'on  se  désistât  encores  de  celluy  qui  concernoii  la 
succession  qu'elle  prétaîidoit  en  ce  royaiilme;  car  elle 
voyoit  bien  ne  se  pouvoir  faire  que  Yostre  Majesté ,  pour 
le  debvoir  de  parantage ,  et  pour  les  aultres  obligations 
que  vous  avez  avec  ceste  princesse ,  n'en  fussiez  offancé  , 
sellon  qu'elle  le  coraprenoit  bien  par  les  lettres  que  je  luy 
en  avois  communicquées  ;  (car ,  à  la  vérité ,  Sire ,  je  les 
luy  ay  assés  faictes  sonner  en  ce  sens).  Et  a  adjouxté  qu'on 
trouveroit  aussy  bien  estrange ,  par  toute  la  Chrestienté , 
qu'on  la  condampnôt  sans  l'ouyr  5  mais  que,  pour  satisfaire  à 
ses  Estatz,  elle  vouloit  bien  que,  dorsenavant,  l'on  soubs- 
inît  la  dicte  Royne  d'Escoce  à  l'obligation  des  plus  rigou- 
reuses loix  qu'on  pourroit  faire  contre  elle,  si  elle  atamp- 
toit  jamais  rien  plus  au  préjudice  de  ce  royaulme.  » 

De  quoy,  monstrantz  les  dicts  Estatz  n'estre  assez  con- 
tantz,  ont  incisté  qu'aulmoins  l'on  ne  leur  refuzât  l'exé- 
cution du  duc  de  Norfolc,  qui  estoit  desjà  condampné;  ce 
qui  a  esté  si  chauldement  mené ,  par  ceulx  qui  avoient  la 
matière  à  cueur,  que  la  Royne  d'Angleterre  n'y  a  peu  ré- 
sister. Dont  estant  ce  pouvre  seigneur  mené  sur  l'escha- 
fault ,  à  heure  non  accoustumée ,  de  fort  grand  matin ,  a 
confessé,  en  présence  de  ceulx  qui  s'y  sont  trouvez,  qu'il 
avoit  fort  ofiancé  Dieu  comme  pécheur,  et  avoit  offancé 
la  Royne,  sa  Mestresse,  en  ce  que,  contre  sa  promesse 
qu'il  luy  avoit  faicte  de  ne  traicter  avec  la  Royne  d'Es- 
coce ,  (ce  que  toutesfoys  il  ne  luy  avoit  confirmé  par  sère- 
ment),  il  avoit  escript  des  lettres  et  en  avoit  receu  de  la 
dicte  Dame,  et  avoit  pareillement  receu  une  lettre  du 
Pape,  non  qu'il  l'eût  pourchassée,  mais  Ridolfy  la  luy 
avoit  adressée;  et  qu'au  reste  il  assuroit,  avec  toute  vé- 
rité, de  n'avoir  jamais  rien  atempté  de  faict,  de  paroile, 


ny  encores  de  pensée ,  contre  la  Tlope ,  sa  Mestresse , 
ny  contre  ce  royaulme  ;  et  de  cella  il  en  bailloit  sa  mort 
à  tesmoing,  devant  Dieu  et  devant  les  hommes.  Et  aiusy, 
d'un  visage  constant  et  magnanime ,  s'est  exhibé  luy  mes- 
mes  au  supplice ,  au  grand  regret  des  gens  de  bien.  Et 
son  corps  a  esté  raporlé  dans  la  Tour  en  ung  cercueil 
couvert  de  velours  noir  ;  et  luy  a  esté  faict  quelque  forme 
d'exèques. 

Hier  vint  nouvelles  comme  miôttsteùt  l'atîmiral  d'An- 
gleterre estoit  descendu  à  Boulogne,  le  pénultiesme  jour 
du  passé ,  premier  que  M"^  de  Piennes  ny  le  S»^  de  Mau- 
vissière  y  arrivassent ,  et  que  la  présence  de  M"^  de  Foix, 
avec  la  diligence  de  M"  de  Cailliac ,  avoient  grandement 
suply  à  sa  réception;  en  laquelle,  s'il  y  a  heu  quelque 
manquement,  il  a  esté  bien  honnorablement  excusé  par 
une  honneste  lettre ,  que  M"^  de  Foix  m'a  escripte  là  des- 
sus ,  laquelle  a  esté  bien  fort  agréable  en  ceste  court. 

Le  S'" de  L'Espinasse  vous  comptera,  Sire,  les  difficul- 
tés es  quelles  M"^  Du  Croc ,  son  beau  père  ,  se  retrouvé  en 
Escoce  5  où  semble  qu'il  importe  grandement,  pour  vostre 
réputation,  qu'il  soit  pourveu  promptement  à  ceulx  de 
Lillebourg  qu  ilz  ne  soient  ruynés,  et  que  le  chasteau  ne 
viègne  ez  meins  de  ceulx  qui  sôtit  à  là  dévotion  de  la 
Royne  d'Angleterre  ;  car  de  ces  deux  poinctz  dépend  non 
seulement  la  conservation  de  vostre  ancienne  allience  , 
mais  que  l' estât,  qui  souloit  estre  fraftçoys,  ne  deviègne  du 
tout  amgloys.  Dont  vous  plerra,  Sire  ,  pendant  que  M"^  de 
Montmorency  et  M""  de  Foix  seront  icy ,  nous  ordonner  de 
[)rendre  quelque  résolution  là  dessus  avec  ceste  princesse 
et  avec  ceulx  de  son  conseil ,  pour  féduyre  ce  pays  a  une 
bonne  paciflicalioii  ;  et  cependant  ma^nder  quelque  homio- 

rable  promesse  à  ceulx  de  Lillebourg,  accompagnée  d'aul- 
cun  présent  effect  pour  les  consoler  ;  dont  seroit  bien  à 
propos,  Sire,  que  M*^  de  Flemy  les  allât  trouver  avec  ce 
qu'il  leur  pourroit  apporter  de  refraichissement. 

Le  progrès  des  entreprinses,  qui  s'entend  des  Pays  Bas, 
commence  de  mettre  ceulx  cy  en  quelque  souspeçon 
qu'elles  tendent  d'impatroniser  Vostre  Majesté  de  cest  es- 
tât, ce  qui  leur  seroit  formidable;  et  ne  vouldroient  qu'en 
façon  du  monde  cella  succédât,  s'ilz  n'y  participoient.  Sur 
ce,  etc.  Ce  v^  jour  de  juing  1572. 

A  LA  Roy  NE. 

Madame,  j'ay  esté  en  une  merveilleuse  peyne  pour  la 
partinacité  de  laquelle  ceulx  de  ce  parlement  ont  incisté 
que  la  Royne  d'Escoce  fût  punie  de  mort,  et  que  le  tiltre, 
qu'elle  prétend  à  la  succession  de  cette  couronne,  fût 
aboly  pour  elle  et  pour  les  siens  à  jamais ,  car  cella  tournoit 
merveilleusenient  à  l'indignité  du  Roy;  et  non  seulement 
faisoit  mal  sonner  le  traicté  de  la  ligue,  qu'il  a  faicte  avec 
ceste  princesse ,  mais  diflamoit  beaucoup  tous  les  aultres 
honnestes  pourchas  d'allience,  que  Voz  Majestez  Très 
Chrestiennes  ont  mené,  et  continuent  de  mener  encores 
avec  elle.  Je  rends  grâces  à  Dieu  que  ce  danger  est,  pour 
ceste  fois,  évité;  de  quoyla  dicte  Royne  d'Escoce  en  doibt 
recognoistre  l'obligation,  après  Dieu,  au  seul  respect  que 
la  Royne  d'Angleterre  a  heu  de  ne  vouloir  ou  de  n'ozer, 
en  ce  temps,  oflancer  le  Roy.  Il  est  vray  que  le  pouvre 
duc  de  Norfolc  a  passé;  lequel,  par  l'acte  dernier  de  sa  vye, 
a  confirmé  davantage  au  monde  une  très  grande  justiffica- 
tion  de  luy,  et  a  layssé  ung  grand  regret  et  une  grande 
compunction  du  cueur  à  ung  chacun.  11  a  parlé  fort  clère- 

ment  de  tout  son  faict;  dont  la  Royne  d'Angleterre  peut, 
à  ceste  heure ,  demeurer  esclarcye  si  je  y  ay  esté  jamais 
en  rien  meslé,  ainsy  que  ses  ambassadeurs  vous  en  avoient 
quelquefoys  touché  quelque  mot.  J'ay  requis  que  le  col- 
lier de  l'ordre  du  Roy,  qu'il  avoit,  fût  remis  entre  mes 
mains,  ce  qui  ne  m'a  esté  encores  accordé;  tant  y  a  que  je 
supplye  très  humblement  Voz  Majestez  trouver  bon  que  je 
m'en  charge ,  sellon  qu'il  me  faict  aussy  grand  besoing 
d'en  avoir  ung  pour  la  dignité  de  ceste  charge,  aux  jours  de 
solennité. 

L'apareil  de  la  réception  de  messieurs  voz  depputés  est 
si  honnorable  par  deçà ,  et  la  provision  si  grande  pour  les 
bien  traicter,  avec  toute  leur  compagnie,  dez  qu'ilz  des- 
cendront à  Douvres ,  que  je  ne  veulx  fallir  de  le  recorder 
à  Voz  Majestez  affin  de  faire  uzer  de  quelque  correspon- 
dance vers  monsieur  l'admirai  d'Angleterre  ;  car  c'est  chose 
qu'on  regarde  bien  fort  en  ceste  court  :  et  desjà  s'est  dict 
quelque  mot  qu'il  n' avoit  esté  assçz  favorablement  receu  à 
Bouloigne,  mays  une  lettre  de  M'^de  Foix,  qui  m'est  arri- 
vée fort  à  propos,  en  a  aporté  la  satisfaction.  Et  se  dict. 
Madame,  que  le  présent  de  M'^de  Montnvorency  sera  d'en- 
vyron  vingt  mille  escus;  tant  y  a  que  je  mettray  peyne  de 
le  sçavoir  plus  auvray.  Sur  ce,  etc. 

Ce  v^  jour  de  juing  i572. 

CCLVr  DÉPESCHE 

—  du  ix"  jour  de  juing  1572.  — 
(  Envoyée  exprès  jusques  à  Calais  par  Chàmberland.  ) 

Préparatifs  faits  à  Londres  pour  recevoir  MM"  de  Môntmorenci  et  de  Foi':4. — 
Résolution  secrète  arrêtée  dans  le  parlement  de  soumettre  la  reine  d'Ecosse 
aux  lois  d'Angleterre.  —  Nécessité  de  s'opposer  à  cette  résolution.  —  Dé- 
fense faite  en  France  dé  porter  secours  aux  révoltés  des  Pays-Bas. 

Au  Roy. 

Sire,  à  ce  matin  ,  bon  matin,  j'ay  receu  des  lettres  de 
M"^  de  Montmorency  et  de  M""  de  Foix ,  de  devant  hier, 
vij*  de  ce  moys,  à  Boulogne,  qui  me  mandent  que  ce  sera 
à  la  première  marée  de  ce  jourdhuy,  ix^,  qu'avec  l'ayde  de 
Dieu ,  ilz  passeront  la  mer;  dé  quoy  toute  ceste  court  est 
jrrandement  ayse,  laquelle  adjouxte  toutjour  quelque  chose 
de  plus  à  l'ordre  de  leur  réception ,  affin  de  la  faire  plus 
honnorable.  Eulx  deux ,  par  la  fréquence  des  lettres  qu'ilz 
m'ont  souvant  escriptes  sur  lai  légitime  excuse  de  leur  re- 
tardement ,  m'ont  beaucoup  aydé  de  pouvoir  solager  ceulx 
cy  en  leuratante;  lesquelz  ont  desjà  tant  faict  qu'ilz  oflt 
prolongé  le  parlement  jusques  après  la  S^  Jehan,  affih  d'a- 
voyr  plus  grande  compagnie  de  noblesse  en  ceste  ville 
quand  ilz  arriveront;  et  le  comte  de  Pembroth,  milordde 
Vuindesor  et  milord  Bocaust,  avec  bon  nombre  de  noblesse, 
n'ont  jamais  bougé  de  Douvres,  depuis  le  dernier  de  l'aul- 
Ire  moys. 

Ceulx  du  dict  parlement,  quand  ilz  ontveu  qu'ilz  avoient 
gaigné  le  poinct  de  l'exécution  du  duc  de  Norfolc,  ont  re- 
mis sus,  plus  instamment  que  jamais,  la  poursuyte  contre 
la  Roynr  d'Escoce,  avec  tant  de  parlinacité,  instigués  par 

les  eunerays  de  la  pouvre  princesse ,  que  je  viens  d'estre 
adverty  que  le  décret,  de  privation  du  tiltf  e  de  ceste  succes- 
sion, s'en  ensuyvra  contre  elle;  et  qu'ilz  la  soubsmettront 
à  la  rigueur  des  lois  du  Royaulme  pour  tout  ce  que ,  dei 
ceste  heure  en  là,  elle  pourra  atempter  contre  la  Royne 
d'Angleterre  ou  contre  le  repos  de  son  estât.  Qui  sont  ac- 
tes peu  correspondans  à  la  considération  d'entre  Voz  Ma- 
jestez,  et  sur  lesquelz,  encor  qu'on  se  puisse  assez  esbahyr 
comme  j'en  auray  esté  adverty,  car  le  tiennent  fort  secret, 
je  ne  larray  pourtant  de  m'y  oposer  en  vostre  nom,  si  Vos- 
tre  Majesté  me  le  commande,  et  en  façon  néantmoins  si 
gracieuse  et  modeste  que  la  Royne  d'Angleterre  n'aura 
occasion  quelconque,  aulmoins  qui  soit  juste,  de  le  trouver 
maulvais;  dont  suplie  très  humblement  Yostre  Majesté 
m'en  faire  une  prompte  responce  affin  que,  tout  à  temps, 
j'en  puisse  faire  la  remohstrance. 

Ceulx  cy  ont  entendu  la  deflence ,  que  Vostre  Majesté 
a  faicte  publier  en  la  frontière ,  que  nulz  gens  de  guerre 
françoys  aillent  en  Flandres ,  de  quoy  ilz  se  sont  assez  es- 
bahys,  et  n'empeschent  pourtant,  de  leur  part,  qu'il  ne 
coule  tousjours  des  soldatz  d'icy  à  Fleximgues;  mesmes 
beaucoup  d'Anglois  commencent  d'y  passer,  et  forniront 
les  dicts  de  Fleximgues  de  grand  nombre  de  vivres  et  de 
monitions  de  ce  royaulme. 

J'estime  que  messieurs  voz  depputés  pourront  arriver 
en  ceste  ville  vendredy  prochain ,  et  que  la  ratiffication  du 
traicté  se  fera  le  quinziesme  de  ce  moys  ;  et  sur  ce ,  etc. 

Ce  ix^  jour  de  juing  1572. 

CCLVir   DÉPESCHE 

—  du  xvii«  jour  de  juing  1572.  — 

(  Envoyée  exprès  jusques  à  la  court  par  ung  Courier  de  M"  de. 
Montmorency.) 

Arrivée  de  MM's  de  Montinoreiici  et  de  Foix.  —  Serment  solennel  prêté  par  la 
reine  pour  la  confirmation  du  traité.  —  Demande  officielle  de  la  main  d'Elisa- 
beth pour  le  duc  d'Alençon.  —  Détails  circonstanciés  de  la  réception  faite 
à  MM"  de  Montmorenci  et  de  Foix ,  de  l'audience  qui  a  suivi,  et  des  fêtes 
qui  leur  ont  été  données. 

Au  Roy. 

Sire ,  nous,  de  Montmorency  et  de  Foix ,  sommes  arri- 
vés icy  vendredy ,  xiij"  de  ce  moys,  ayant  en  chemin  receu 
toutes  les  caresses  et  honneurs  possibles.  Le  lenderaein , 
après  disner,  sommes  toutz  troys  allés  trouver  la  Royne 
d'Angleterre,  à  laquelle  nous  avons  présenté  les  lettres  de 
Vostre  Majesté  et  de  la  Royne ,  vostre  mère,  concernant 
la  confirmation  et  ratiffication  du  traicté ,  lesquelles  elle  a 
reçues  avec  déclaration  de  l'opinion  de  voz  vertus  ,  et  grand 
estime  qu'elle  faictde  vostre  amytié;  de  sorte  que  tout  ce 
premier  jour  s'est  passé  en  propos  courtois  et  gracieux. 
Le  lendemein  matin ,  nous  sommes  allés  recepvoir  d'elle 
le  sèrement  accoustumé ,  avant  lequel  preste ,  elle  nous  a 
aussy  déclaré  n'avoir  restitué  le  chasteau  de  Humes  ,  scitué 
en  Escoce,  comme  elle  est  obligée  par  le  traicté  de  confé- 
dération ,  d'aultant  qu'elle  s'est  trouvée  en  peyne  auquel 
des  deux  partis  elle  le  debvoit  rendre,  ou  au  S"^  de  Humes, 
ou  au  régent ,  mais  qu'elle  protestoit  que  son  intention  es- 
I  oit  de  le  randre  aux  Escouçoys,  et  satisfaire  en  toutes  choses 
au  dict  traicté  ;  dont  nous  l'avons  priée  de  faire  la  dicte  res- 
titution au  plus  tost,  et  avec  le  consantement  et  volonté  de 

Vostre  Majesté,  ce  qu'elle  a  promis  dé  faire.  Et,  après 
le  dict  sèrement  faict ,  elle  nous  a  menés  en  sa  chambre  , 
où  nous  luy  avons  présenté  les  lettres  escriptes  de  la  mein 
de  Vostre  Majesté,  de  la  Royne,  et  de  Noz  Seigneurs  voz 
frères ,  desquelles  elle  a  leu  à  l'instant  la  vostre ,  remet- 
tant alors  les  aultres  jusques  après  dîner  5  à  l'yssue  duquel 
elle  nous  a  ramenés  en  la  mesmes  chambre,  et  dict  à 
moy ,  de  Montmorency,  que  je  luy  exposasse  la  créance. 
Sur  quoy  nous  l'avons  priée  de  lire  premièrement  la  lettre 
de  la  Royne ,  vostre  mère ,  ce  qu'elle  a  faict  tout  hault  ; 
et  après,  dict  qu'elle  se  santoit  très  obligée  en  son  endroict, 
d'aultant  qu'elle  lùy  avoit  présenté  toutz  ses  enfans,  réité- 
rant à  moy  ,  de  Montmorency ,  que  je  hiy  exposasse  donc 
nostre  dicte  créance.  Ce  que  j'ay  faict,  sans  rien  obmettre 
de  ce  qui  estoit  contenu  en  noz  instructions,  et  conforme  à 
vostre  intention. 

La  dicte  Royne,  pour  responce,  est  entrée  en  quelques 
discours  des  choses  passez,  que  nous  remétrons  de  vous  dire 
à  quand  nous  serons  auprès  de  Vostre  Majesté ,  dont  la  fin 
a  esté  qu'estant  l'affaire  de  grande  importance ,  qu'elle  en 
vouloit  dellibérer ,  tellement  que ,  ce  jourdhuy ,  elle  a  en- 
voyé milord  de  Burgley  devers  nous  pour  entendre  sur  ce 
faict  plus  amplement  vostre  dicte  intention  ,  nous  proposant 
plusieurs  difficultés,  auxquelles  nous  avons  mis  peyne  de 
satisfaire  le  mieulx  qu'il  nous  a  esté  possible  5  de  sorte  qu'il 
s'en  est  retourné,  nous  promettant  de  faire,  de  sa  part, 
tous  bons  offices  :  comme  aussy  nous  a  assuré  le  comte  de 
Lestre ,  de  son  costé  ,  auquel  nous  avons  déclaré  le  bien 
qu'il  doibt  espérer  de  Vostre  Majesté ,  si  cest  affaire  peut 
bien  réuscyr;  de  façon  que  nous  n'avons  rien  oublié,  à  l'en- 
droif  t  de  luy ,  ny  de  toutz  les  aultres ,  que  nous  avons 

cuydé  pouvoir  servir  pour  conduire  cest  affaire  à  bonne  fin  ; 
duquçl  nous  ne  voyons  pas  encores  aulcune  assurance, 
^ussyiï' avons  nous  occasion  d'en  mal  espérer;  et,  de  ce  que 
nous  y.er^pris  de  lumière ,  de  jour  à  aultre ,  nous  ne  fau- 
drons  de  yous  en  advertir ,  et  suyvant  yoz  cpjnraandementz, 
,^ç  vous  en  aporter  i^ne  dernière  résolution.  Sur  ce,  etc. 

Ce  xvij^  jpyr  de  juing  1572. 

Au  Roy. 

Sire,  aussytost  (ji^e  M"^  de  Montmo^-ency,  estant  arrivé 
à  Pouloigne ,  a  veu  que  le  vent  luy  pouvoit  servir ,  il  a 
passé  la  mer,  ensemble  M "^  de  Foix  et  tous  les  seigneurs  et 
gentilshommes  qui  sont  en  leur  compagnie ,  le  viij*'  de  ce 
moys  ;  et,  le  mesrae  jour,  ilz  ont  esté ,  du  comte  de  Pem- 
broc  et  des  milords  de  Vuindesor  et  de  Boucaust,  et  aultre 
bon  nombre  de  noblesse  de  ce  royaulme,  fort  bien  et  fort 
honnorablement  recueillis  à  Douvre ,  ainsy  que  M""  de  Foix 
m'a  assuré  qu'il  le  vous  avoit  amplement  escript  du  dict 
lieu ,  et  ont  séjourné  là  ung  jour  entier  j^ow  se  réfère  du 
travail  de  la  mer.  jEt,  le  lendemain,  se  sont  acheminés  à 
ConturJbery ,  à  Setemborne  et  à  Rpchester ,  où  ilz  ont  de 
mesraes  esté  partout  fort  bien  reçus ,  et  sont  arrivez  le  ven- 
dredy,  xnj^  du  moys,  à  Gravesines  ;  auquel  lieu  je  les  suys 
9l,lé  trouver.  Et,, peu  siprès,  le  comte  d'Ochestre,  accom- 
pagné de  ^ilord  Grey,  de  nailord  Staffort,  de  milord 
Comthom,  de  milqrd  Cheyjne,  et  aultre  bon  nombre  de 
gei^tilshorames,  leur  y  est  venu  au  ,devant,  avec  les  barges 
de  |la  p^oj^joç  ;  s,^  lesquelles  il  nous  a  tous  reconduictz, 
l'après  dînée,  pn  ceste  ville  de  Londres,  à  laquelle  ainsy 
que  sommes  arrivés ,  la  Tour  a  faict  son  debvoir  de  tirer 
force  coups  de  canon  ;  et,  quand  avons  esté  descendus  à 

Sommerset  Place,  le  dict  comte  d'Ochestre  a  présenté 
à  M"^  de  Montmorency,  de  Içi  ^,3st  de  la  R,pyne ,  sa  Mes- 
tresse ,  ung  petit  S'  George  à  mettre  au  coul ,  et  luy  a 
baillé  les  estatutz  de  l'ordre  d'Anglete^rre;  et  puis  le  Hé- 
rault d'armes  luy  a  ataché  la  jarretière,  ce  que  mon  dict 
^ieur  de  Montmorency  a  recevi,  avec  plusieurs  bien  dignes 
et  honnorable.s  parolles  de  mercyement  à  la  dicte  Dame , 
avec  mencion  expresse  du  congé  qu'il  avoit  de  Vostre  Ma- 
jesté de  le  pp.^v,(;^ir  accepter ,  accollant  le  dict  sieur  comte 
q^i  le  luy  présentoit,  et  le  bayseint  fort  cordialement  à  la 
joue,  comme  l'ung  des  confrères.  Et,  peu  d'heures  après, 
le  comte  d'Exex ,  accompagné  d'aultre  trqupe  de  noblesse, 
l'est  yequ  visiter  pour  luy  dire ,  qt  à  M'^  de  Foix,  la  bien 
venue  de  la  part  d'elle.  JEt,  le  matin  ensuyvant,  le  comte 
de  Sussex ,  encores  plus  ^ccompaigné  que  nul  des  précé- 
dans,  luy  est  venu  faire  plusieurs  honnestes  complimens 
qu'il  luy  a  mandés  ,  et  a  dîné  en  la  compagnie;  puis,  sur 
les  quatre  heures  du  soyr ,  nous  a  conduictz ,  avec  les 
mesmes  barges  du  jour  précédent,  à  Oijestmenster.  Et  là, 
avec  ung  concours  fort  grand  des  seigneurs  et  dames  de 
ceste  court,  et  de  ceulx  qui  se  sont  trouvqs  en  ceste  ville, 
elle  ^a  ,fort  favorablement  receu,  premièrement,  mon  dict 
sieur. ^e  Montmorency  avec  une  très  grande  démonstration 
d'ung  vray  et  inthime  contantement ,  et  après,  M"^  de  Foix 
avec  plusieurs  gracieuses  parolles  de  grande  privante  et 
confience  ,  et  puis  tous  les  gentilshommes  françoys,  ung 
à  ung,  avec -tant  d'honneste  faveur  que  je  ne  puis  dire. 
Sire,  sinon  que  ceste  princesse  a  monstre  combien  elle 
vous  veult  honnorer,  et  combien  par  eflect  elle  veult  sa- 
tisfaire au  debvoir  de  l'amityé  qu'elle  vous  promet  de  pa- 
roUe. 

Le  jour  ensuyvant,  qui  a  esté  dimanche,  quinziesme  de 
ce  moys ,  après  que  le  pouvoir  et  la  forme  du  sèrement 
ont  esté  monstres  à  milord  de  Burgley,  et  après  que 
M'  de  Montmorency ,  accompagné  de  M"^  de  Foix  et  de 
moy,  a  heu  présanté  à  la  dicte  Dame ,  à  l'issue  de  ses  priè- 
res, le  dict  pouvoir,  et  luy  a  heu ,  en  très  honnorable  façon 
et  avec  paroUes  à  ce  convenables ,  faict  la  réquisition  en  tel 
cas  requise.  Elle,  uzant  d'une  expression  grande  à  mons- 
trer  combien  volontiers  et  plus  cordiallement ,  que  de  nul 
aultre  acte  qu'elle  heût  faict  de  son  règne,  elle  alloit  ac- 
complir cestuy  cy,  et  combien  elle  réputoit  heureux  ce  jour, 
auquel  elle  s'alloit  conjoindre  d'une  perpétuelle  confédé- 
ration avec  Vostre  Majesté  ;  appellant  Dieu  à  tesmoing 
pour  la  punir,  si,  dans  son  cueur,  il  ne  voyoitune  vraye 
intention  d'en  produire  les  effectz  comme  estantz  les  vrays 
fruictz  trop  meilleurs  et  plus  grandz  que  par  ses  parolles , 
qui  n'en  estoient  que  les  feuilles ,  elle  ne  le  nous  pouvoit 
exprimer;  elle  a  dict,  tout  hault,  que  ,  premier  que  jurer, 
elle  vous  vouloit bien  déclarer  qu'elle  n'avoit,  pour  encores, 
randu  en  Escoce  le  chasteau  de  Humes ,  n'estant  bien  ré- 
solue auquel  des  deux  partis  ce  seroit,  de  peur  d'y  aug- 
manter  le  trouble,  néantmoins  que  sa  résolucion  estoit  de 
le  remettre  ez  mains  des  Escouçoys.  Sur  quoy  nous  luy 
avons  requis  que  la  dicte  rédiction  se  Ht  avec  le  sceu  de 
Vostre  Majesté,  ce  qu'elle  nous  a  accordé.  Et,  après, 
s' estant  aprochée  de  l'autel  et  estandu  la  mein  sur  les  évan- 
giles de  Dieu ,  le  livre  touché  entre  les  mains  d'ung  de  ses 
évesques,  a  fort  sollennellement  juré  l'entretènement  de 
tout  le  contenu  au  traicté  de  confédération ,  jouxte  la  forme 
qui  en  avoit  esté  auparavant  dressée  par  M"^  de  Foix  ,  la- 
quelle estant  rédigée  par  un  escript  en  parchemin ,  elle  l'a 

signée  de  sa  mein  sur  ung  poulpitre  d'or  soubstenu  par 
quatre  comtes ,  à  ce  assistans  grand  nombre  de  seigneurs 
françoys  et  toutz  les  principaulx  seigneurs  et  dames  de  sa 
court.  De  quoy  mon  dict  sieur  de  Montmorency,  pour  tous 
troys,  en  a  requis  l'acte,  qui  nous  a  esté  concédé  avec  ung 
infiny  contentement  de  la  dicte  Dame  et  de  toutz  ceulx  qui, 
des  deux  partis,  y  ont  assisté. 

Elle  nous  a,  au  partir  de  sa  chapelle,  mené  toutz  troys  en 
sa  privée  chambre ,  et,  peu  après ,  à  la  sale  de  présence,  où 
elleavouluqu'ayons  dîné  en  sa  table,  et  toutz  les  aultres  fran- 
çoys en  une  aultre  grande  sale  auprès ,  avec  les  seigneurs  de 
sa  court;  et,  l' après  dînée,  ayant  entretenu  quelque  temps  à 
part  mon  dictsieur  de  Montmorency,  elle  nous  a  ramené  toutz 
troys  seuls  en  sa  mesmes  chambre  privée,  pour  entendre 
le  reste  de  leur  charge  ;  laquelle  mon  dict  sieur  de  Mont- 
morency, après  qu'elle  a  heu  lues  les  petites  lettres,  laluy 
a  fort  dignement  proposée ,  et  M"^  de  Foix  y  a  adjouxté  la 
confirmation ,  là  où  il  en  a  esté  besoing.  A  quoy  elle,  après 
les  mercyements  bien  honnorables  ,  dont  elle  a  sceu ,  sellon 
sa  coustume ,  fort  à  propos  et  fort  expressément,  uzer  vers 
Yoz  Majestez  Très  Chrestiennes,  est  entrée  en  ung  petit 
discours  des  choses  du  passé  et  des  difficultés  présentes  ; 
et,  sans  rien  rejecter  de  ce  qui  luy  estoit  maintenant  mis  en 
termes,  ny  monstrer  aussy  d'en  rien  accepter,  a  remis  la 
responce  à  une  aultre  foys,  après  qu'elle  yauroit  ung  peu 
pensé.  Puiz ,  ayant  faictla  faveur  à  mon  dict  sieur  de  Mont- 
morency de  le  mener  en  la  propre  chambre  où  elle  couche, 
elle  l'a  licencié  pour  quelques  heures,  affin  qu'il  s'allât 
retirer  en  la  sienne ,  qui  luy  estoit  préparée  là  auprès  ;  en 
laquelle  il  n'a  guyères  séjourné  que  les  comtes  de  Lestre 
et  de  Sussex  le  sont  venus  prendre  pour  le  mener  voyr 

le  combat  des  ours,  des  taureaux  et  du  cheval,  du  ciiige, 
et  pays  à  l'esbat  dans  les  jardins  jusques  à  ce  que  la  dicte 
Dame  y  est  sortie ,  attandant  l'heure  du  festin  ;  qui  a  esté 
dressé  fort  grand  et  magnifique  sur  une  terrasse  du  chas- 
teau,  dans  une  feuillée  fort  belle  et  ample,  bien  ornée? 
de  beaucoup  de  compartimens  et  de  deux  des  plus  beaux  et 
riches  buffetz  de  l'Europe.  Et,  de  recheJ ,  elle  a  faict 
manger  M"^  de  Montmorency,  M"^  de  Foix  et  moy,  à  sa  ta- 
ble, et  tout  le  reste  des  seigneurs  françoys  et  angloys, 
meslés  avec  les  dames  de  la  court,  en  une  aultre  fort  longue 
table  près  de  la  sienne  ,  fort  opulentment  traictés,  prolon- 
geant les  services  jusques  environ  minuict,  qu'elle  nous  a 
menés  sur  une  aultre  terrasse  qui  regarde  dans  une  grande 
court  du  dict  chasteau  ;  où  nous  n'avons  guyères  tardé 
qu'ung  viellard  avec  deux  jeunes  pucelles  est  entré,  qui  a 
requis  secours  pour  elles  en  ceste  court  :  et  soubdein  se  sont 
présentés  vingt  chevalliers  sur  les  rancz ,  dix  blanz  menés 
par  le  comte  d' Essex ,  et  dix  bleus  menés  par  le  comte  de 
Rotheland,  qui  ont,  pour  l'occasion  des  dictes  pucelles, 
attaqué  ung  brave  combat  à  l'espée ,  à  cheval ,  lequel  a 
duré  jusque  sur  l'aube  du  jour  que  la  Royne,  par  l'adviz 
des  juges  du  camp ,  a  déclaré  les  dictes  pucelles  libres,  et 
s'est  retirée  pour  s'aller  dormir,  et  a  hcencié  mon  dict  sieur 
de  Montmorency  et  toute  sa  troupe  pour  s'aller  reposer. 

Aujourdhuy  il  va  à  Windesor  pour  y  recepvoir  l'ordre 
à  ia  cérémonie  accoustumée,  accompagné  de  toute  ceste 
court,  et  au  retour,  il  passera  à  Hamptoncourt,  remettant. 
Sire,  toutes  aultres  choses  à  ce  que,  en  la  lettre  générale; 
de  nous  troys,  et  en  les  leurs  aultres  particullières,  ils  vous 
escripvent  plus  amplement,  pour  adjouxter  seulement  icy 
que  je  suis  infmyement  bien  ayse  que,  par  les  lettres  de 

Yoz  Majestez,  du  vij''  de  ce  moys,  je  voy  qu'il  est  à  tout 
cecy  très  bien  correspondu  de  dellà  à  honnorcr  et  bien 
traicter  le  comte  de  Lincoln  et  ceux  qui  sont  avecques 
luy.  Sur  ce,  etc.  Ce  xvij*'  jour  de  juing  1572. 


CCLVIir  DÉPESCHE 

—  du  xxii»  jour  de  juing  1575. — 

{Envoyée  exprès  jusques  à  In  court  par  le  courrier  Barroijs.) 

Négociation  de  MM""**  de  Montmorenci  et  de  Foix.  —  Audience.  —  Proposition 
du  mariage.  —  Réunion  du  conseil  pour  délibérer  sur  la  demande.  — 
Affaires  d'Ecosse.  —  Détails  sur  la  négociation  du  mariage. 

.  Au  Roy. 

Sire,  nous  avons,  le  dix  huictiesme  de  ce  moys,  receu 
la  lettre  qu'il  a  pieu  à  Vostre  Majesté  nous  escripre,  du 
xiij",  avec  le  postcript  du  xiiij*',  et  avons  trouvé  par  icelle 
que  nous,  de  Montmorency  et  de  Foix,  estions  arrivés  en 
ceste  ville  de  Londres  le  mesme  jour  que  vous  aviez  donné 
la  première  audience  à  monsieur  l'admirai  d'Angleterre; 
et  avions  aussy  toutz  trois  receu  le  sèrement  de  ceste 
Royne,  le  mesme  jour,  que  luy  l'avoit  receu  de  Vostre 
Majesté;  et  vous  envoyons  la  coppie  de  la  forme  du  dict 
sèrement  et  acte  d'icelluy,  que  Vostre  Majesté  trouvera 
conformes  à  celluy  de  la  forme  et  acte  du  vostre,  qu'il 
vous  a  pieu  nous  envoyer. 

Quand  au  mariage,  nous  avons  escript  à  Vostre  Majesté, 
par  lettres  du  xv!]*",  envoyez  par  courrier  exprès,  ce  que 
nous  y  avons  faict  jusques  alors;  et,  le  mesme  jour,  du 
xvij*',  moy,  de  Montmorency,  suys  allé,  accompagné  de 
plusieurs  seigneurs  et  gentilshommes  de  ce  pays,  à  Winde- 

sore  distant  d'icy  de  vingt  milles,  où  est  la  chapelle  de  l'or- 
dre de  la  Jarretière  pour  y  estre  instalé  et  prendre  la  pos- 
session accoustumée.  Par  tout  le  chemin,  j'ay  tousjours 
esté,  moy  et  ma  suyte,  comme  auparavant,  et  suis  encores, 
defirayé  et  servy  aulx  despens  et  par  les  officiers  de  ceste 
Royne,  avec  grande  abondance  ;  et  ay  veu  ez  maysons  du 
dict  Windesor  et  Hamptoncourt ,  et  principallement  à 
Hamptoncourt,  la  plus  grande  quantité  de  riches  et  pré- 
cieulx  meubles  que  je  vys  jamais,  et  que  l'on  se  sauroit 
imaginer.  Je  n'ay  esté  de  retour  que  jusques  au  xix''  au 
soir,  et,  pendant  ce  voyage,  j'ay  parlé  plusieurs  foix  du 
dict  mariage  au  comte  de  Lestre,  et  à  milord  de  Burgley, 
qui  ont  monstre  le  désirer,  et  promis  de  s'y  emploier  de 
leur  pouvoir.  Je  leur  ay  aussy  faict  entendre  que  nous  en 
voulions  avoir  responce  au  plus  tost,  et,  pour  ce  faire,  de- 
sirions parler  à  la  Royne  d'Angleterre;  ce  que  fut  cause 
qu'elle  nous  manda  toutz  troys  le  lendemein,  vingtiesme, 
pour  aller  parler  à  elle  après  disner,  sans  cérémonies  et  en 
privé;  et  fusmes  conduictz  par  eau  en  son  jardrin,  et  l'al- 
lasmes  trouver  en  une  gallerie,  où  elle  nous  accueillit  fort 
gracieusement.  Et,  après  quelques  devis  du  susdict  voyage, 
nous  luy  dismes  que  nous  avions  receu  lettres  de  Vostre 
Majesté,  par  lesquelles  il  vous  plaisoit  nous  faire  entendre 
combien  vous  avoit  esté  agréable  de  voyr  le  dict  sieur  ami- 
ral et  le  bon  nombre  de  noblesse  qui  l'accompaignoient, 
nous  commandant  de  la  remercyer  très  affectueusement 
des  très  bons  et  honnestes  propos  qu'il  vous  avoit  tenus 
de  sa  part. 

Et,  peu  après,  rentrant  sur  le  faict  du  dict  mariage,  elle 
continuoit  tousjours  de  mettre  en  avant  le  jeune  aage  de 
Monseigneur  le  Duc,  monstrant  prendre  plésir  de  continuer 

ce  propos,  et  principallement  d'entendre  ce  que  nous  luj 
disions  de  sa  doulceur,  bonté  et  louables  meurs,  et  aultres 
qualités;  et  enfin  elle  demanda  comment  est  ce  qu'on  feroit 
de  la  religion ,  sur  quoy  nous  luy  respondismes  que  nous 
estions  assurés  que  l'on  n'en  seroit  en  aulcun  différend, 
parce  que,  si  d'ailleurs  elle  trouvoit  bon  le  dict  mariage, 
elle  auroit  soing  de  la  conscience,  honneur  et  réputation 
de  Mon  dict  Seigneur  le  Duc,  comme  de  la  sienne  propre, 
comme  aussy  luy  auroit  tout  esgard  à  son  contautement 
d'elle  et  de  ses  subjectz,  et  à  l'union  et  repos  de  son 
royaulme. 

Sur  quoy  elle  réplicqua  que  c'estoient  parolles  générales, 
et  qu'elle  desiroit  entendre  le  particullier.  Nous  respon- 
dismes que,  pour  le  grand  désir  que  Voz  Majestez  et  Mon 
dict  Seigneur  avoient  à  ce  mariage,  nous  espérions  que  vous 
vous  contanteriés  de  ce  qu'elle  avoit  voulu  accorder  à 
Monsieur.  Et,  sur  ce  qu'elle  disoit  qu'elle  ne  luy  avoit  rien 
accordé,  nous  luy  respondismes  qu'il  étoit  vray,  mais  que 
nous  entendions  ce  qu'elle  avoit  donné  charge  à  M''  Smith 
de  luy  accorder.  Et,  disant  la  dicte  Dame  que  nous  n'en 
pouvions  rien  sçavoir,  nous  luy  dismes  que  nous  en  appel- 
lions  à  tesmoing  sa  propre  conscience,  et  que  nous  sçavions 
qu'elle  estoit  si  vertueuse  qu'elle  ne  vouldroit  rien  taire  de 
la  vérité.  Elle  assura  que  non,  et  que  jà,  à  Dieu  ne  pleust 
que  en  chose  de  telle  importance,  elle  voulût  tant  offancer 
sa  conscience  que  d'y  apporter  rien  de  faulx.  Sur  ce,  ne 
réplicquant  la  dicte  Dame  autre  chose,  nous  prinsmes 
congé  d'elle. 

Ce  jourdhuy  nous  avons  entendu,  et  de  lieu  seur,  que 
la  dicte  Royne  déduysoit,  sur  le  soir,  bien  au  long  au  comte 
de  Lecestre  et  à  milord  de  Burgley  tout  ce  que  nous  luy 

avions  dict;  et  enliii  requit  le  dict  de  Burgley  de  luy  en 
dire  son  advis.  Qui  luy  dict  qu'il  luy  sembloit  qu'elle  deb- 
voit  aujourdhuy  assembler  son  conseil  pour  en  dellibérer, 
estant  l'affaire  de  si  grand  poidz  et  importance  qu'il  mé- 
ritoit  l'assemblée  et  conférence  de  toutz  ceulx  qu'elle 
avoit  honnorés  de  ce  lieu,  et  estimoit  luy  estre  fidelles. 
Ce  qu'elle  estima  bon,  et,  à  ces  fins,  toutz  les  seigneurs 
de  ce  conseil  ont  esté  mandés  pour  ceste  après  dînée,  où 
l'affaire  doibt  estre  proposé  par  icelluy  de  Burgley;  et  de 
ce  que  nous  entendrons  en  avoir  esté  résolu  nous  en  ad- 
vertirons  incontinent  Vostre  Majesté. 

Quant  au  commerce,  et  affères  d'Escoce,  il  ne  nous  a 
pas  semblé  à  propos  d'en  parler  devant  qu'avoir  résolution 
du  principal,  lequel,  venant  à  réuscyr  sellon  vostre  inten- 
tion, emporte  avec  soy  tout  le  reste.  Cependant  nous 
avons  escript  à  M"^  Du  Croc  que  nous  ne  faudrons,  pour  les 
affôres  d'Escoce,  de  nous  emploier  de  nostre  pouvoir,  et 
comme  nous  en  avons  charge  et  commandement  de  Vostre 
Majesté,  le  priant  d'assurer  ceulx  de  Lillebourg  que  l'in- 
tention vostre  est  de  pourvoir  à  leur  seureté,  et  ne  les  lais- 
ser oprimer  par  leurs  adversaires.  Et  sur  ce,  etc. 

Ce  xxij^  jour  de  juing  1572. 

A     LA    Ro  V  N  E. 

Madame ,  ce  seroit  chose  tt-op  longue  de  vous  racomp- 
ler  en  combien  d'honnestes  façons  la  Royne  d'Angleterre 
s'est  efforcée  de  caresser  et  honnorer  messieurs  voz  deppu- 
tés,  et  leur  faire,  et  à  toute  leur  compaignie,  depuis  qu'ilz 
sont  en  ce  royaulme  ,  le  plus  grand  et  le  meilleur  traicte- 
ment  qu'il  est  possible  de  penser,  et  comme  elle  a  donné 
ordre  (|ur  relia  leur  soit  continué  jusques  à  ce  qu'ilz  remon- 

teront  en  mer.  Dont  vous  diray  seulement,  Madame,  que 
M'  de  Montmorency  et  M'  de  Foix,  chacun  en  son  endroict, 
et  moy  avec  eulx,  du  mien,  ne  cessons,  parmy  ces  bonnes 
chères,  d'acheminer  toutjours,  aultant  qu'il  nous  est  pos- 
sible ,  le  propos  de  Monseigneur  le  Duc  vostre  lilz ,  et 
u'obmettons  ung  seul  de  toutz  les  poinctz  que  nous  imagi- 
nons y  pouvoir  servir  que  nous  ne  l'y  amployons. 

Et  voycy,  Madame,  l'advanccment  que  nous  y  avons 
peu  donner,  c'est  que  ne  nous  sommes  en  rienlayssez  vain- 
cre des  argumentz  de  la  dicte  Dame,  bien  qu'ilz  soient 
grandz ,  et  nous  sommes  efforcés  de  la  randre  vaincue  par 
les  nostres,  qui,  à  la  vérité,  sont  plus  grandz  et  plus  ur- 
gentz  que  les  siens  ;  mais  ils  sont  fort  contredictz  par  les 
adversaires,  comme  j'espère  bien  aussy  qu'ilz  seront  soubs- 
lenus  par  ceulx  qui  y  ont  bonne  affection.  La  matière  est 
ung  estât  si  doubteux  que  ceulx  ,  qui  ne  la  veulent ,  com- 
mancent  bien  fort  de  la  creindre ,  et  ceulx  qui  la  désirent 
ne  voyent  où  debvoir  espérer  encores  rien  de  certein,  et  ce 
qui^  tient  et  les  ungs  et  les  aultres  en  merveilleux  suspens 
est  que  aujourdhuy  l'on  la  met  en  dellibération  de  conseil  ; 
dont  ce  qui  s'en  entendra  cy  après  Vostre  Majesté  le  sçaura 
bientost.  Mais  j'estime ,  Madame ,  que  bonne  partie  de  la 
conclusion  de  ce  propos  a  de  résulter  du  bon  achemine- 
ment que  Voz  Majestez  y  donront  par  dellà  avec  le  comte 
de  Lincoln,  et  avec  les  ambassadeurs  d'Angleterre,  et  de  ce 
({u'ilz  escripront  et  rapporteront  de  la  vraye  et  indubitable 
intention  de  Voz  Majestez ,  de  l'honneste  affection  et  non 
Ceinctc  de  Monseigneur  le  Duc,  et  de  la  bonne  opinion 
qu'ilz  imprimeront  de  luy  et  de  ses  vertueuses  qualitez  par 
deçà,  et  du  contantement  avec  lequel  vous  les  aurez  en 
toutes  sortes  de  faveur,  de  bonnes  chères  ,  de  présentz,  de 

promesses  et  d'honnorables  entretènementz ,  renvoyez  par 
deçà  la  mer;  vous  supliant  très  humblement,  Madame, 
commander,  de  bonne  heure,  que  l'apparat  soit  aussy  bon 
et  meilleur  pour  eulx  à  leur  retour,  partout  où  ilz  passeront, 
comme  a  esté  à  l'aller,  sellon  que  je  vous  puis  dire,  avec 
vérité,  Madame,  que  tout  ce  qui  se  faict  icy  pour  M'  de 
Montmorency  et  M'  de  Foix ,  et  les  siens ,  est  très  ma- 
gnifique ,  très  sumptueux  et  royal.  Sur  ce,  etc. 

Ce  xxij«  jour  de  juing  4572. 

Si  l'affaire  continue  de  cheminer  comme  il  a  commencé,  il  parvien- 
dra bientostà  une  ou  aultre  conclusion,  et  j'ay  occasion  d'espérer  que 
plutost  elle  sera  bonne  que  maulvayse,  sinon  que  l'ordinayre  insta- 
bilité de  ceste  court  y  change  quelque  chose.  Je  désire  que  Vostre 
Majesté  escripve  une  lettre,  de  sa  mein,  au  comte  de  Lester  pour  le 
mercyer  de  l'advancement  qu'il  a  donné  à  ce  propos,  et  pour  le  prier 
d'y  mettre  luy  mesmes  la  perfection,  et  l'assurer  de  la  récompense. 
INous  uzons  cepandant  de  toutes  les  promesses  et  honnestes  persua- 
sions que  nous  pouvons  vers  les  dames  qui  sont  les  plus  près  de 
ceste  princesse,  et  vers  toutz  ceulx  qui  ont  quelque  moyen  de  nous 
ayder.  Je  remercye  très  humblement  Voz  Majestez  de  l'honneur  et 
faveur  qu'il  leur  plaist  me  faire  du  collier  de  l'ordre.  L'on  m'ayoit, 
une  foys,  respondu  qu'il  estoit  égaré  et  perdu,  mais  ayant  remonstré 
qu'il  y  avoit  une  promesse  par  escript  de  le  debvoir  rendre,  l'on  l'a 
faict  trouver,  et  a  esté  remis  en  mes  mains  depuis  deux  jours. 


CCLIX'  DÉPESCHE 

—  du  xxvme  jour  de  juing  1572. — 

Négociation  du  mariage  du  duc  d'Alençon. 

Icy  défault  une  dépesche,  mais,  en  lieu  d'icelle,  suplèe  ung  discours  que  M'  de 
Foix  a  adressé. 

Ce  Discours  ,  qui  renferme  le  détail  de  toute  la  négociation 
de  M"  de  Montrnorenci,  de  Foix  et  de  La  Mothe  Fénélon,  tou- 

chant  le  mariage  du  duc  d'Alençon,  ayant  été  imprimé  en  en- 
tier dans  l'édition  que  Le  Laboureur  a  donnée  des  Mémoires  de 
Castelnau  (  t.  l*',  p.  652) ,  nous  croyons  inutile  de  le  repro- 
duire. Il  n'a  pas  été  d'ailleurs  transcrit  sur  les  registres  de 
l'ambassadeur,  mais  il  s'en  est  trouvé  dans  ses  papiers  plu- 
sieurs copies  ,  qui  sont  littéralement  conformes  à  celle  qui  a 
été  publiée  par  Le  Laboureur. 


CCLX'  DÉPESCHE 

—  dupremier  jour  de  juillet  1572.  — 

{Envoyée  exprès  jusques  à  Calais  par  Estienne.) 

État  de  la  négociation  de  aiM"^  de  Montmorenci  et  de  Foix.  —  Plaintes  de 
Marie  Stuart.  —  Nouvelles  des  révoltés  de  Flessingue.  —  Riches  présens 
faits  à  MM"  de  Montmorenci  et  de  Foix.  —  Explication  sur  la  négociation 
du  mariage  du  duc  d'Anjou. 

Au  Roy. 

Sire,  de  tout  ce  qui  s'est  négocié ,  icy,  pendant  que 
M'  de  Montmorency  et  M*^  de  Foix  y  ont  esté ,  et  combien 
avant,  eulx  et  moy,  y  sommes  allés,  et  où  nous  en  sommes 
demeurés ,  je  laisse  à  eulx  de  le  vous  particuUariser  par  le 
menu;  et  vous  diray  seulement ,  Sire,  que  ce  que  la  pré- 
sence d'ung  seigneur  de  grande  qualité ,  qui  a  la  réputation 
d'estre  fort  entier  et  véritable  ,  et  plein  de  toute  sorte 
d'honneur  et  de  vertu,  peult  en  cella.  M'  de  Montmorency 
l'y  atout  aporté;  et  ce  que  les  sages  advertissementz ,  et 
prudentes  considérations ,  et  vifves  remonstrances  pleines 
de  rayson  ,  y  ont  peu  donner  d'efficace,  M'  de  Foix  l'y  a 
fort  abondamment  et  fort  dignement  preste.  Et  je  n'ay 
obmis,  de  ma  part ,  rien  de  ce  que  je  y  ay  peu  aporter  de 
ma  dilligence ,   y  ayans ,  toutz  troys ,  fort  soigneusement 

obs'ervé  le  temps,  et  l'ayant  laict  observer  par  ceulx  d'icy 
<ju' avons  cognu  y  avoir  bonne  intention;  de  sorte  que  rien 
n'y  a  esté  précipité,  ny  aussy  rien  délayssé.  Et  croy  bien, 
Sire,  quand  à  l'acte  de  confirmation  et  sèrement  du  traicté, 
et  à  donner  impression  à  ceste  princesse  de  vous  demeurer 
perpétuellement  confédérée,  qu'il  ne  se  peut  désirer  rien 
de  |)lus,  ny  de  mieulx  ,  de  ce  qui  en  a  esté  faict. 

Et ,  au  regard  du  propos  de  Monseigneur  le  Duc ,  ceste 
princesse  l'a  prins  de  fort  bonne  part,  et  a  fort  grandement 
remercyé  Voz  Majestez  qui  le  luy  préscntiés,  et  a  fort  honno- 
rablement  parlé  de  luy  qui  se  olfroit  à  elle.  Ses  conseillers 
l'ont  générallement  approuvé,  et  ont  réduicl  toutes  les  dif- 
licultés  à  deux  seules,  qui  sont  de  l'aage  et  de  la  religion  ; 
et  encores  ,  si  la  première  se  peult  vaincre ,  que  la  seconde 
se  modérera.  Sur  quoy  a  esté  prins  le  dellay  d'un  moys 
pour  y  faire  une  résolue  responcc,  laquelle  dépend  assez  du 
raport  que  feront  ceulx  qui  retournent  de  France;  lesquelz, 
pour  ceste  occasion ,  je  me  resjouys  infinyement  que  Vos- 
Ire  Majesté  les  ayt  renvoyez  ainsy  bien  contantz,  comme 
elle  le  nous  escript,  du  xxiij''  et  xxv''  du  passé. 

Et,  quant  aux  aultres  poinctz  ,  concernant  les  deux  let- 
tres que  ceste  princesse  vous  debvoit  escripre  :  l'une ,  de 
sa  mein ,  pour  l'expression  de  la  cause  de  la  religion  au 
traicté,  et  l'aultre  de  l'interprétation  du  xxvj''  article;  pa- 
reillement de  la  paix  d'Escoce;  et  du  transport  du  com- 
merce d'Angleterre  en  vostrc  royaulme  ;  il  a  été  satisfaict  au 
premier,  et  M'  de  Montmorency  en  a  emporté  la  lettre  :  la- 
quelle, ainsy  qu'elle  est,  a  esté  dressée  par  ceste  prin- 
cesse ,  (jui  estime  estre  en  meilleure  forme  que  l'aultre  que 
milord  de  Hurgley  luy  avoit  minitué(* ,  dont  nous  a  en  faillu 
«ontanlor. 

Et  le  segond  a  esté  tant  débatu  qu'il  a  esté  remis  d'ouyr 
là  dessus  M*  Smith ,  après  qu'il  sera  arrivé ,  premier  que 
d'en  dépescher  nulle  lettre. 

Pour  le  troysiesme  ,  il  sera  promptement  envoyé  une  dé- 
claration en  Escoce  ,  contenant  que  résolution  a  esté  prinse 
entre  ceste  princesse  et  nous,  voz  depputés,  d'admones- 
ter les  deux  partys,  qui  sont  par  dellà ,  de  faire  commancer 
que  soyt  une  vraye  et  seure  abstinence  d'armes  affin  de 
traicter  des  moyens  d'accord  entre  eulx  ;  et,  s'il  y  a  quel- 
que différend  sur  les  condicions  de  la  dicte  abstinence,  qu'ilz 
se  raporteront  à  ce  que  les  deux  ambassadeurs,  qui  sont 
devers  eulx,  en  ordonneront. 

Le  quatriesme ,  qui  est  du  commerce ,  demeure  à  estre 
traité  ,  icy,  à  loysir,  par  les  marchandz  de  ceste  ville  avec- 
ques  moy ,  dans  les  quatre  moys  du  dellay ,  qui  a  esté 
préfix  à  cella. 

Et,  oultre  ce  dessus ,  M'  de  Montmorency  et  M'  de  Foix 
ont  proposé  aulcunes  choses  honnorables,  devostre  part, 
pour  la  personne  de  la  Royne  d'Escoce,  en  quoy  ilz  n'ont 
esté  du  tout  esconduictz  ;  et  mesmes  ont  heu  permission  de 
pouvoyr  envoyer  devers  elle,  dont  ilz  y  ont  dépesché  le 
secrettère  d'Ardoy.  Elle  m'a  escript  deux  fort  amples 
lettres,  du  x*"  et  xv'=  du  moys  passé,  et  m'a  envoyé 
aultres  deux  lettres  pour  Yostre  Majesté  et  la  Royne, 
vostre  mère ,  et  m'a  prié  de  vous  faire  entendre  le  misé- 
rable estât ,  auquel  elle  et  ses  affères  sont  réduictz  ;  dont , 
de  tant  que  je  ne  le  vous  sçaurois  mieulx  représanter  que 
par  ses  propres  lettres ,  je  les  ay  adjouxtées  à  ce  pacquet ,  et 
loue  infiniement  le  bon  et  vrayement  royal  office  qu'avez  faict 
pour  elle  vers  ces  seigneurs  angloys,  qui  estoient  par  dellà , 
lequel  servira  grandement  à  ceste  pouvre  princesse. 

Il  semble  que  des  nouvelles,  qui  viennent  d'arriver  do 
dellà  la  mer ,  que  Flevingues  a  cuydé  estre  surprinse ,  et 
qu'on  n'a  tant  de  contantement  du  debvoirque  les  françoys, 
qui  y  sont,  ont  faict  pour  y  résyster  que  des  angloys.  L'on 
prépare  d'y  envoyer,  d'icy,  quelque  renfort  d'hommes,  et 
pensent  aulcuns  qu'enfin  la  Royne  d'Angleterre  prendra 
ceste  ville  là  en  sa  protection.  Je  vous  manderay,  jour 
par  jour,  ce  qui  s'en  entendra.  Et,  pour  faire  fin,  je  vous 
diray.  Sire,  que  M'^  de  Montmorency  et  M'  de  Foix,  et 
toutz  les  seigneurs  et  gentilshommes  françoys  de  leur  com- 
pagnie ,  après  avoir,  l'espace  de  quinze  jours,  esté  en 
toute  magnificence  et  grandeur  fort  favorablement  entre- 
tenus en  festins ,  en  bonnes  chères ,  en  diverses  sortes  de 
passe  temps,  sans  laysser  quasy  une  seule  heure  vuvde  de 
plésir;  et,  ayant  mon  dict  sieur  de  Montmorency,  oultre 
le  collier  et  l'habillement  de  l'ordre  d'icy,  et  deux  pe- 
tites ordres  et  deux  jarretières,  fort  belles  et  riches,  que 
ceste  princesse  et  le  comte  de  Lestre  luy  a  donné,  esté 
gratiffié  d'elle  d'ung  présent,  d'envyron  sept  mille  escuz 
en  vaysselle  d'argent  doré,  et  d'un  vase  d'or  fort  beau; 
et  M"^  de  Foix  aussy  d'un  buffet  d'environ  douze  cens  es- 
cuz; et  toutz  deux,  et  encores  aulcuns  des  aultres  sei- 
gneurs, d'ung  nombre  de  belles  hacquenées  et  de  dogues 
par  le  dict  comte  de  Lestre  ;  et  estantz  reconvoyez  jus- 
ques  à  Douvres  par  le  comte  de  Herfort  avec  cinq  aultres 
milordz,  ilz  s'en  sont  retournés  très  contantz  par  dellà; 
et  ont  layssé  ung  semblable  grand  contantement  d'eux  à 
tout  ce  royaulme.  Dont  je  prie  Dieu  que  les  effectz  plus 
grandz  puissent  bientost  suyvre  ces  honnestes  démonstra- 
(ions.  Ft  sur  ce,  etc.  Ce  r  jour  de  juillet  1572. 

A  LA  Roy  NE. 


Madame,  il  suffira,  s'il  vous  plaist,  pour  ceste  foys, 
que  je  ne  passe  à  choses  plus  expresses  de  la  négociation , 
qui  a  esté  faicte  icy ,  pendant  que  M'^  de  Montmorency  et 
M"^  de  Foix  y  ont  séjourné,  qu'ainsy  que  présentement 
je  les  metz  générales  en  la  lettre  du  Roy;  m'assurant  que 
Vostre  Majesté  aura  plus  de  plésir  d'en  entendre  la  parti- 
cuUarité  par  eulx  mesmes,  que  si  je  vous  en  faysois,  icy, 
un  récit  à  part.  Seulement  vous  diray.  Madame,  que, 
pour  le  propos  de  Monseigneur  le  Duc ,  il  a  esté  besoing  de 
respondre  à  ung  particuUier  escrupulle,  que  ceste  prin- 
cesse et  les  siens  nous  ont  faict,  du  doubte,  où  l'on  lésa 
voulu  mettre,  que  Vostre  Majesté  n'avoit  jamais  heu  bonne 
inclination  que  Monsieur,  vostre  filz,  l'espousât.  En  quoy, 
oultre  les  vrayes  et  indubitables  occasions,  que  toutz  troys 
avons  alléguées  à  la  dicte  Dame  pour  la  persuader  au 
contraire,  et,  oultre  celles  que,  de  longtemps,  je  luy 
avoys  représantées  avec  grand  démonstration  de  vérité, 
comme ,  cy  devant,  je  le  vous  ay  escript,  M'^de  Montmo- 
rency luy  a  faict  tant  de  particulliers  comptes  de  ce  qu'il 
avoit  veu,  sceu  et  ouy  en  cella,  et  l'a  confirmé  avec  tant 
d'expression,  et  avec  sèrement,  que  la  dicte  Dame  en 
est  demeurée  très  abondamment  satisfaicte ,  et  si  bien  édif- 
fiée  de  la  vraye  et  indubitable  sincérité  et  droicte  inten- 
tion de  Voz  Majestez  Très  Ghrestiennes ,  et  de  la  dévotion 
et  affection  de  Monsieur  qu'elle  en  demeure  du  tout  des- 
chargée du  mal  qui  luy  en  restoit  sur  le  cueur;  de  sorte  que, 
quand  luy  et  M"^  de  Foix  sont  partis ,  elle  a  uzé  de  ter- 
mes si  honnorables  de  Voz  dictes  Majestez  et  de  Monsieur, 
et  encores  de  tant  honnorables  et  bons  de  Monseigneur  le 

Duc,  que  de  meilleurs  uy  plus  hoiinorables  ne  s'en  pour- 
roit  tenir  au  monde.  Je  verray  bientost ,  et  le  plus  sou- 
vant  que  je  pourray ,  la  dicte  Dame,  et  auray  grand  plésir 
que  ce  puisse  estre  avec  l'occasion  de  voz  lettres,  en  la 
forme  et  substance  que  M'  de  Montmorency  et  M"^  de  Foix 
sçavent  qu'il  les  faudra  escripre  ;  et  qu'il  y  en  ayt  une  fort 
expresse,  de  vostre  mein,  ou  de  celle  du  Roy,  pour  le 
comte  de  Lestre;  et,  jour  par  jour,  je  vous  manderay  tout 
ce  que  je  pourray  entendre  et  descouvrir  en  cella.  Sur 
ce,  etc.  Ce  i*"^jour  de  juillet  1572. 


CCLXr  DEPESCHE 

—  (lu  ye  jour  de  juillet  IhTi.  — 

{Envoyée  exprès  jusques  à  la  court  par  le  .S""  de  Sabran .) 

Audience.  —  Négociation  du  mariage  du  duc  d'Alençon.  —  Conversations 
intimes  d'Elisabeth  et  de  l'ambassadeur  à  ce  sujet.  —  Espoir  d'un  meilleur 
traitement  pour  Marie  Stuart.  —  Secours  préparé  à  Londres  pour  Fles- 
singue.  —  Nouvelles  d'Ecosse.  — Conférence  de  l'ambassadeur  avecLeiccs- 
ter  et  lîurieigh  .sur  le  projet  de  mariage. — Désir  que  le  duc  d'Alençon  passe 
eiJ  Augleterre. 

A  ij   R  o  Y . 

Sire,  j'ay  esté,  le  troysiesmede  ce  moys,  devers  laRoyne 
d'Angleterre  pour  luydire  que,  par  une  dépesche  de  Yostre 
Majesté,  du  xxv«  du  passé,  (laquelle  M*^  de  Montmorency  et 
M"^  de  Foix ,  après  que  je  fuz  départy  d'eux  à  Rochestre , 
l'avoient  reçue,  ainsy  qu'ilz  arrivoient  à  Setimborne,  et 
l'avoient  leue,  et  puis  me  l'avoient  envoyée),  vous  nous 
commandiez ,  à  tous  troys ,  de  luy  dire  que  vous  ne  pouviez 
sentyr  chose ,  en  ce  temps  ,  qui  plus  vous  apportât  de  con- 
tantement  qued'avoyrde  si  expresses  et  si  certeines  dé- 


—  3i   — 

clarations  d'araytié,  comme  nous  vous  monstrions,  par  noz 
précédantes  lettres,  que  la  dicte  Dame  s'esforçoil,  en  beau- 
coup d'honnorables  sortes ,  de  vous  rendre  ;  et  que  vous  la 
remercyez  inCniement  des  honnestes  laveurs  et  honneurs , 
et  bonnes  chères,  qu'elle  avoit  faictes  à  M"^  de  Montmo- 
rency, à  M'  de  Foix  et  à  toute  leur  compagnie;  et  de  ce 
que,  tant  franchement,  et  d'un  cueur  ouvert  et  entier,  elle 
avoit  satisfaict  au  sûrement  et  ratiffication  du  traicté.  De 
quoy  vous  estimiés ,  Sire ,  ne  la  pouvoir  mieulx  récompan- 
ser  que  par  une  correspondance  de  semblable  amityé  vers 
elle,  esloignée  de  toute  simulation,  et  qu'à  cella,  suyvant 
le  sûrement  et  ratiffication  que,  de  mesmes,  vous  aviez  faict 
de  vostre  part,  vous  ne  manqueriez  à  jamais  d'aulcun  deb- 
voir  que  vous  luy  puissiez  rendre  de  bon  et  naturel  frère  et 
perpétuel  confédéré,  sans  excuse  ny  dellay  quelconque,  en 
tout  ce  que  le  bien  de  ses  affères,  l'accroissement  de  sa 
grandeur,  le  repos  de  son  estât  et  la  seureté  de  sa  per- 
sonne, le  pourroient  requérir. 

A  quoy  la  dicte  Dame ,  pleine  d'ung  grand  ayse ,  ainsy 
qu'elle  l'a  monstre,  m'a  respondu  qu'elle  ne  sentoit  aussy 
rien,  de  son  costé,  qui  plus  luy  donnât  de  consolation  et  de 
contantement ,  que  l'assurance  de  vostre  amytié ,  laquelle 
luy  estoit  le  plus  riche  et  le  plus  précieux  acquest  qu'elle 
heût  faict,  de  tout  son  règne,  et  c'estoit  ce  qu'elle  vouloit 
le  plus  soigneusement  conserver;  qu'elle  savoit  bien  qu'il 
n' avoit  esté  possible  d'arriver  à  fayre  icy  vers  les  vostres  ce 
que  Vostre  Majesté  avoit  faict  par  dellà  vers  les  siens ,  sinon 
en  afleclion,  en  quoy  elle  croyoit  de  vous  égaller,  et,  pos- 
sible, de  vous  surmonter  ;  et  aulmoins  remercyoit  elle  Dieu 
que  ceste  bonne  troupe  des  vostres,  qui  s'en  retournoit,  lu) 
seroit  aultant  de  tesmoings  vers  Yositre  Majesté ,  et  xers 

toute  la  France,  d'avoir  veu  par  démonstration  d'effect  ac- 
complir ce  qu'elle  m'avoit  souvant  promis  et  assuré  de  pa- 
rolle  :  qu'elle  procédoit  de  vraye  et  droicte  intention,  pleine 
de  toute  sincérité,  à  se  confédérerpour  jamais  avec  Vostre 
Majesté  et  vostre  couronne;  et  qu'encor  que,  par  lettres, 
qu'elle  venoit  tout  freschement  de  recepvoir  d'Escoce,  il 
luy  estoit  mandé  que  le  capitaine  Granges  la  menaçoit  du 
contraire,  assurant  que  ceste  ligue  ne  seroit  d'aulcune  du- 
rée, qu'elle  n'en  croyoit  rien,  ains  se  confioit  parfaictement 
en  l'assurance  et  vérité  de  vostre  parolle. 

Je  luy  ay  dict  qu'elle  la  trouveroit  perpétuellement  ferme 
et  indubitable.  Et  ay  adjouxté,  Sire,  que,  parla  mesme 
dépesche,  du  xxv*  du  passé,  vous  nous  commandiez  à  tous 
trois  de  luy  représanter  le  singullier  contantement,  que  vous 
aviez,  de  ce  qu'elle  avoitprins  de  bonne  part  l'offre,  que 
Vostre  Majesté  et  la  Royne,  vostre  mère,  luy  aviez  faicte, 
de  Monseigneur  le  Duc,  vostre  frère  et  filz,  et  que  c' estoit  la 
chose  de  ce  monde  par  laquelle  vous  desiriez  plus  signiffier 
à  toute  la  Chrestienté  que  vous  estiez  uny  avec  elle  d'ung 
lien  si  indissoluble  qu'il  ne  restoit  nul  moyen  de  le  pouvoir 
rompre;  nous  ordonnant  qu'avant  nous  départir,  nous  fis- 
sions tout  ce  qu'il  nous  seroit  possible  pour  mener  l'affaire  à 
quelque  résolution,  affin  que  les  deux  la  vous  peussent  rap- 
porter à  leur  retour.  Dont  ilz  creignoient  bien  que  ne  vous 
rapportant  qu'ung  dellay,  qu'ilz  ne  seroient  bien  receus  de 
Vostre  Majesté  ;  mais  ilz  se  consoloient  en  deux  choses  : 
l'une,  que  le  dellay  n' estoit  long;  et  l'aultre,  que  la  dicte 
Dame  estoit  si  prudente  et  vertueuse ,  que  tant  plus  elle 
prendroit  de  loysir  pour  considérer  l'affaire,  plus  elle  se 
confirmeroit  non  seulement  de  le  vouloir,  mais  de  le  dési- 
rer, soit  qu'elle  regardât  ù  elle  mesmes  ou  bien  à  son  es- 

tat,  ou  aulx  amys  qu'elle  faysoit,  ou  combien  elle  se  jectoit 
hors  du  danger  de  toutz  ses  ennemys,  mais  singullièrement 
combien  de  sortes  devray  contentement,  d'honneurs,  d'ad- 
vantages,  de  seuretés  et  infinyes  coramodiçtés,  elle  s'ac- 
querroit  par  ce  mariage,  et  combien  elle  mettroit  fin  à 
toutz  les  ennuys,  à  toutz  les  inconvénientz  et  à  toutz  les 
périlz  qu'elle  pouvoit  creindre,  pour  le  reste  de  sa  vye. 
Ce  que  je  luy  ay  bien  voulu  dire ,  Sire ,  parce  que  ceulx , 
qui  veulent  bien  à  ce  propos,  me  l'ont  conseillé. 

Elle  m'a  respondu  qu'elle  cognoissoit  avoir  plus  d'obli- 
gation à  Vostre  Majesté  et  à  la  Royne,  vostre  mère,  qu'elle 
n'en  avoit,  ny  pourroit  jamais  avoyr,  à  nulz  princes  de  la 
terre,  et  qu'ung  de  ses  conseillers  luy  venoit  de  dire  qu'elle 
advisâtbien  de  ne  faire  que  les  difficultés,  qui  n'estoient  que 
légières  pailles  dedans  l'une  des  balances  de  cest  affaire  , 
n'emportassent  ce  qui  estoit  de  plomb  et  de  solide  dedans 
l'aultre  ;  ce  qui  luy  faisoit  désirer,  de  bon  cueur,  que  l'inéga- 
lité de  l'aage  ne  se  monstrâtsi  malaysée  qu'elle  est,  mais 
bien  voyoit  que  celluy  de  Monseigneur  le  Duc  ne  se  sçavoit 
tant  approcher  que  le  sienne  s'esloignât  davantaige  de  la 
vraye  proportion  que  les  deux  debvoient  avoir  ensemble,  ce 
qui  la  retenoit  en  plusieurs  doubtes  pour  ce  regard  5  car, 
quand  à  tout  le  reste ,  elle  estimoit  qu'il  n'y  avoit  rien  qui 
ne  fût  facille  à  accomoder. 

J'ay  réplicqué ,  Sire,  que  j'estois  bien  ayse  que  toutes 
les  difficultés  fussent  réduictes  à  celle  seule  de  l'aage ,  et 
qu'elle  n'eût  sinon  creinte  que  Mon  dict  Seigneur  le  Duc, 
pour  estre  jeune,  ne  la  sceût  bien  aymer.  Surquoyjeluy 
avois  desjà  dict  et  ne  voulois  cesser  de  luy  dire  que  ce,  que 
j'estimois  de  plus  parfaict  en  cest  affaire,  estoit  le  jeune  aage 

de  ce  prince  ;  car,  encor  qu'il  ne  fût  pour  s'entremettre  si  tost 

V.  5 

du  gouvernement,  bieirqu'elle  l'y  associât,  aiiis  pour  se  lays- 
ser  conduire  à  tout  ce  qu'elle  et  ses  conseillers  vouldroient, 
qui  seroit  chose  que  ses   subjectz  n'auroient  que   bien 
agréable ,  si ,  voyoit  on  en  luy  tout  ce  qui  estoit  requis  pour 
satisfaire  aux  deux  plus  nécessaires  occasions  qui  faisoient 
désirer  ung  roy  par  deçà  :  la  première  estoit  la  personne 
avec  la  présence  et  la  dignité,  qui  se  monstroient  en  luy 
très  royalles,  et  accompaignées  d'ung  bon  Sens  et  de  beau- 
coup de  valeur,  pour  estre  desjà  iort  capable  de  comman- 
der; l'aultre,  qu'il  estoit  comblé  de  toutes  les  honnestes 
et  agréables  et  souhaitables  qualités ,  qui  se  pouvoient  dé- 
sirer pour  estre  très  digne  mary  d'elle;  et  n'y  avoit,  je 
ne  voulois  pas  dire  ung  prince  en  Europe ,  mais  entre  les 
gentilshommes,  d'espée  et  cape,   ne  s'en  trouveroit  ung 
qui  fût  pour  satisfaire,  mieulx  que  luy,  à  tout  ce  qui  pou- 
voit  contanter  la  bonne  grâce  d'une  belle  et  vertueuse  prin- 
cesse; et  qu'au  reste  elle  feroit  tort  à  elle  mesmes,  de  ne 
s'estimer  assez  digne  de  l'amour  et  du  service  du  plus  ac- 
comply  prince  qui  soit  en  la  terre  ;  et  à  luy,  qu'il  fût  de  si 
maulvais  jugement,  et  si  malnourry,  qu'il  ne  recognût  en 
elle  les  excellentes  et  belles  qualités  qui  la  rendoient  sin- 
gulièrement aymable.  Dont  la  supliois  qu'elle  voulût  demeu- 
rer très  fermement  persuadée  que  nulle,  soubz  le  ciel,  se- 
roit plus  parfaictement  bien  aymée  et  honnorée  qu'elle,  s'il 
luy  playsoit  de  bien  aymer  ce  prince,  et  le  recepvoir  en  sa 
bonne  grâce. 

Elle  m'a  respondu  qu'encôr  seroit  il  besoing,  si  Monsei- 
gneur le  Duc  avoit  à  venir  par  deçà ,  qu'il  sceût  estre  au 
conseil,  et  commander,  bien  qu'elle  ne  le  desiroit  ny  trop 
sévère  ny  mélancolicque  ;  mais  une  chose  surtout  luy  fay- 
soit  tousjours  peur,  c'est  que  toutz  deux,  en  ung  mesme 

temps,  se  verroient  fort  diversement  croistre,  luy  en  perfec- 
tions ,  et  elle  en  deffaultz ,  ce  qui  feroit  qu'après  sept  ou 
huict  ans,  dedans  lesquelz,  à  la  vérité,  elle  espéroit  de  luy 
estre  assez  agréable,  il  viendroit,  incontinent  après,  à  la 
mespriser  et  la  hayr,  ce  qui  l'envoyeroit  le  lendemain  au 
tombeau. 

Je  luy  ay  respondu  qu'en  une  amityé  contractée  entre 
deux  personnes  royalles  ,  soubz  la  bénédiction  de  mariage, 
telle  chose  n'estoit  aulcunement  à  creindre  ,  et  que  M"^  de 
Montmorency  et  M"^  de  Foix  luy  avoient  dict  tout  ce  qu'ilz 
avoient  sceuet  creu,  et  espéré  ,  de  cest  affaire,  et  elle  leur 
debvoit  adjouxter  foy,  estantz  personnages  d'honneur  et  de 
vertu ,  et  parlantz  de  la  part  de  princes  très  vertueux  et 
très  honnorables  ;  et  que  je  n'avois  que  adjouxter,  pour 
ceste  heure ,  à  leurs  remonstrances,  sinon  ung  petit  escript, 
que  j'avois  trouvé  dans  leur  pacquet ,  lequel  je  n'avois,  à  la 
vérité,  nulle  commission  de  le  luy  raonstrer,  mais  j'estimois 
qu'il  pouvoit  beaucoup  servir  à  l'esclarcir  de  ce  principal 
doubte  qu'elle  avoit  sur  le  cueur. 

Sur  quoy,  ayant  la  dicte  Dame  demandé  des  sièges  ,  elle 
m'a  menné  assoir  auprès  d'elle  en  ung  coing  de  la  cham- 
bre; et  luy  ayant  baillé  le  dict  escript,  elle  a  veu  que  c' es- 
toit  une  lettre,  que  Monseigneur  le  Duc  avoit  escripte  de  sa 
mein  à  M""  de  Montmorency,  concernant  ce  propos ,  dont 
elle  l'a  lue  tout  au  long  et  l'a  relue  une  segondefoys,  et  l'a 
trouvée  merveilleusement  bien  faicte ,  et  fort  convenable 
à  ce  qu'elle  desiroit  cognoistre  de  luy.  Et ,  après  avoir  loué 
la  belle  et  propre  et  bien  ornée  façon  d'escripre,  et  l'es- 
cripture  mesmes,  elle  m'a  dict  que  cella  seroit  cause  dont 
elle  me  diroit  qu'elle  s'estoit  fort  esbahye  qu'en  tout  le 
temps  que  le  comte  de  Lincoln  avoit  demeuré  en  France, 

il  ne  luy  a  voit  escript  ung  seul  mot  de  ce  propos,  et  qu'elle 
croyoit  que  Vostre  Majesté,  ny  la  Royne,  vostre  mère, 
ne  luy  en  aviez  aulcunement  parlé  ;  dont  ne  sçavoit  que 
penser  sinon  que  la  maladie  de  la  Royne  en  avoit  esté 
cause ,  me  demandant  là  dessus  bien  fort  curieusement 
comme  elle  se  pourtoit. 

A  quoy  ayant  satisfait  que,   grâces  à  Dieu,  j'estimois 
que  fort  bien  ;  elle  a  suyvy  à  dire  qu'il  estoit  bien  vray  que, 
depuis  le  partement  de  M"^  de  Montmorency  et  de  M""  de 
Foix ,  elle  avoit  veu  une  lettre  d'ung  des  angloys  qui  es- 
toient  allez  .en  France ,  homme  de  bon  jugement ,  qui  par- 
loit  le  plus  honnorablement  de  ce  prince  qu'il  estoit  possi- 
ble, assurant  qu'il  estoit  d'une  belle  disposition,  fort  adroit, 
et  qui  s'exerçoit  à  toutes  sortes  d'armes  aultant  vigoureu- 
sement que  nul  prince  ou  seigneur  qui  fût  en  la  court ,  et 
qu'il  avoit  la  grâce  fort  bonne  ,  et  toutes  ses  condicions  et 
qualités  fort  aymables  et  fort  recommandables ,  seulement 
la  petite  véroUe  luy  avoit  faict  un  peu  de  tort  au  visage , 
mais  que  cella  se  pourroit  guérir  dans  ung  moys  ;  et  qu'elle 
attandoit,  en  brief ,  le  comte  de  Lincoln  pour  en  entendre 
|)lus  avant ,  ne  demeurant  en  rien  si  creintifve  que  de  ceste 
diverse  sorte  qu'ilz  avoient  à  croistre  ensemble,  luy  en 
toutes  sortes  de  pris ,  et  elle  en  toutes  sortes  de  despris  ; 
néantmoins  qu'elle  prioit  Dieu ,  et  vouloit  que  je  le  priasse 
aussy,  qu'elle  peut  faire  en  cest  endroict  une  telle  résolution 
qui  peut  bien  contanter  Voz  Très  Chrestiennes  Maj estez. 
Qui  est  en  substance ,  Sire ,  tout  ce   que ,  pour  ceste 
fois,  j'ay  peu  recueillir  des  propos  de  la  dicte  Dame,  bien 
qu'ilz  ayent  esté  plus  longs ,  et  que  je  les  aye  tout  exprès 
prolongés  davantaige  pour  pouvoir  remarquer  quelque  chose 
de  son  intention. 

Au  surplus,  Sire,  vous  enteudrés  par  M"^  de  Montmo- 
rency la  parolle  qu'il  a  obtenue  d'elle  pour  la  personne  de 
la  Royne  d'Escoce.  Luy  et  M'  de  Foix  ont  faict  beaucoup 
de  dignes  offices  pour  elle  ;  et  j'espère  que  celluy,  que  la 
Royne  a  faict  en  l'endroict  des  seigneurs  angloys  qui 
estoient  par  dellà,  servira  grandement  à  ceste  pouvre  prin- 
cesse. J'ay  suyvy  icy,  le  plus  doulcement  que  j'ay  peu,  les 
instances  que  toutz  troys  avions  commancé  d'en  faire ,  en 
sorte  que ,  grâces  à  Dieu ,  le  parlement  a  esté  remis  jus- 
ques  à  la  Toutz  Sainctz ,  sans  rien  toucher  au  tiltre  que  la 
dicte  Dame  prétend  à  la  succession  de  ce  royaulme.  Je 
sçauray  encores  mieulx  comme  la  chose  en  demeure ,  et  la 
vous  manderay  par  le  premier. 

Il  se  prépare  icy  ung  bon  secours  pour  envoyer  à 
Fleximgues,  et  semble  qu'on  vueille  passer  plus  avant  en 
l'entreprinse  de  Olande  qu'on  ne  le  pensoit  du  commance- 
ment.  J'en  apprandray,  jour  par  jour,  les  particularités . 
L'on  est  fort  escandalisé  du  propos  que  le  cappitaine  Gran- 
ges a  tenu  :  que  la  ligue  ne  seroit  pas  de  durée ,  et  que 
Vostre  Majesté  luy  avoit  offert  dix  mille  escus ,  s'il  vouloit 
mettre  le  chasteau  de  Lillebourg  entre  voz  mains.  J'ay  fort 
soubstenu  qu'il  ne  pouvoit  avoir  dict  une  chose  si  faulce 
que  cella.  Nous  sommes  après  à  faire  conjoinctement  une 
dépesche  au  dict  pays,  et,  encore  que  ne  convenions  encores 
du  tout  bien  comme  se  fera  ,  je  croy  qu'à  la  fin  nous  nous 
en  accorderons.  Sur  ce ,  etc. 

Ce  V^  jour  de  juillet  1572. 

A    LA    ROYNE. 


Madame,  après  avoir  heu  avec  la  Royne  d'Angleterre  le 
long  discours  que  trouverez  en  la  lettre  du  Roy ,  j'ay  parlé 
au  comte  de  Lestre  pour  le  confirmer  en  celle  tant  dévote 
affection  qu'il  a  assuré  M""  de  Montmorency  et  M'  de  Foix 
qu'il  avoit  à  la  confirmation  du  propos  de  Monseigneur  le 
Duc ,  et  il  m'a  monstre  qu'il  y  estoit  plus  disposé  que  ja- 
mais. Et  puis  je  me  suis  retiré ,  à  part ,  avec  milord  de 
Burgley ,  soubz  prétexte  de  traicter  avec  luy  des  choses 
d'Escoce ,  et  luy  ay  récité  tout  ce  qui  s' estoit  passé  entre 
la  Royne ,  sa  Mestresse ,  et  moy  ;  lequel  a  loué  grande- 
ment le  propos,  et  encores  plus  loué  l'advis  que  j'avois 
prins  de  monstrer  la  lettre  de  Monseigneur  le  Duc ,  vostre 
filz ,  à  la  dicte  Dame ,  et  luy  mesme  l'a  trouvée  très  bien 
faicte ,  et  la  plus  à  propos  du  monde  ;  et  m'a  dict  que  plu- 
sieurs doubtes  avoient  saysy  la  Royne  ,  sa  Mestresse ,  quant 
elle  avoit  veu  qu'en  tout  le  temps  que  le  comte  de  Lincoln 
avoit  demeuré  en  France  ,  il  n' avoit  rien  escript  de  ce 
propos  par  deçà,  et  qu'elle  craignoit  qu'il  heût  cognu  de  la 
froideur  en  Monseigneur  le  Duc,  ou  bien  quelques  des- 
faultz  qu'il  n' avoit  ozé  les  mander;  mais  que,  despuis,  il 
avoit  escript  en  si  bonne  et  advantageuse  sorte  de  luy, 
qu'elle  en  demeuroit  la  mieulx  édiffiée  du  monde ,  et  que 
je  ferois  bien  d'advertir  M"^  de  Montmorency  et  M""  de 
Foix,  si  le  temps  le  portoit,  qu'ilz  instruisissent  bien  le 
dict  sieur  comte  de  Lincoln  et  M^  Milmor  aussi,  quand 
ilz  les  rencontreront  en  chemin ,  sur  tout  ce  qu'ilz  auront 
à  rapporter  par  deçà,  sans  toutesfois  tromper  leur  Mes- 
tresse, et  que  je  fisse aussy  aller  quelqu'ung  au  devant  d'eux 
pour  les  bien  disposer. 

Sur  quoy,  Madame ,  mon  dict  sieur  de  Montmorency  et 
M' de  Foix,  avant  partir  d'icy,  ont  bien  advisé  de  ce  qu'ilz 
auroient  à  faire  et  dire  ,  quand  ilz  rencontreroient  les  dicts 
sieurs  comte  Smith  et  Milmor ,  de  sorte  qu'il  ne  fault 
doubter  qu'ilz  n'v  ayent  abondamment  satisfaict.  Et  j'ay 
donné  ordre  ,  icy  ,  qu'aussitost  qu'ilz  aprocheront  de  cest 
court ,  milord  de  Boucaust  et  maistre  Enich  aillent  au  de- 
vant d'eux  pour  leur  faire  la  bouche.  Et  encores  le  comte 
de  Lestre  me  vient  de  mander  qu'il  les  priera  de  faire  bien 
leur  debvoir ,  mais  qu'il  me  vouloit  bien  assurer  que  M'^  de 
Montmorency,  ny  M""  de  Foix ,  ny  moy,  ny  pareillement  luy, 
ny  milord  de  Burgley,  ny  tout  le  conseil  d'Angleterre  n'a- 
voient  tant  advancé  ce  propos  vers  la  Royne ,  comme  avoit 
faict  ceste  petite  lettre  que  je  luy  avois  montrée  au  soyr  ; 
et  que  pourtant  il  me  prioit  de  dépescher  eu  dilligence 
vers  Vostre  Majesté  pour  faire  que  Mon  dict  Seigneur  le 
Duc  me  vueille  escripre  une  aultre  bonne  lettre,  plaine 
d'affection ,  pour  me  recommander  de  m'emploier  vifve- 
ment  en  cest  affaire,  et  qu'elle  soit  pour  estre  monstrée 
à  la  dicte  Dame;  et  encores,  s'il  luy  sembloit  bon,  une 
aultre  à  luy  mesmes ,  et  encores  une  aultre  à  elle ,  car  esti- 
mait que  cella  ne  luy  pourroit  de  rien  préjudicier,  mais 
aulmoins  une  à  moy,  et  qu'il  ne  creigiiît  de  dire  que,  si 
n'estoit  la  réputation  du  monde,  et  que  Voz  Majestez  le 
luy  voulussent  permettre ,  il  passeroit  très  volontiers  par 
deçà  pour  la  venir  remercyer  de  la  faveur  qu'elle  avoit  porté 
au  propos  qu'on  luy  avoit  tenu  de  luy,  et  pour  se  dédier 
et  consacrer  pour  jamais  à  l'honneur  et  service  d'elle;  car 
dict  que  surtout  elle  vouloit  estre  requise ,  et  avoyr  quel- 
que cognoissance  qu  elle  fût  aymée. 

ie  ne  veulx  ,  Madame ,  faire  trop  de  fondement  en  ces 

démonstrations,  car  l'ordinayre  instabilité  de  ceste  court 
ne  me  le  permet,  mais,  de  tant  que  c'est  chose  qui  n'est 
ny  esloignée  du  propos  ny  malaysée  à  faire ,  j'ay  estimé 
qu'il  ne  sera  que  bon  de  l'essayer.  Le  dict  sieur  comte  ne 
déclare  encores  rien  de  son  intention ,  touchant  le  party 
qui  luy  a  esté  proposé  pour  luy,  et  dict  que ,  pourveu  que 
le  principal  succède  bien,  il  ne  peut  demeurer  que  trop  bien 
pourveu  par  la  bénéficence  du  Roy  et  de  celle  du  segond 
Roy,  voz  enfans ,  et  de  celle  de  la  Royne  ,  sa  Mestresse  ; 
par  ainsy  qu'il  ne  fault  parler  de  son  faict  jusques  après  la 
conclusion  de  l'aultre.  Tant  y  a  qu'il  désire  avoir  le  pour- 
traict  de  madamoyselle  de  Montpensier,  lequel  il  sçait  bien 
qu'est  en  la  mayson  du  comte  Palatin;  dont  je  vous 
supHetrès  humblement,  Madame,  l'en  vouloir  faire  grati- 
fier, et  croyre  que  c'est  ung  poinct  fort  important.  Sur 
ce,  etc.  Ce  v*  jour  de  juillet  1572. 


CCLXir  DÉPESCHE 

—  dux*  jour  de  juillet  1572. — 

{Envoyée  exprès  jusques  à  la  court  par  Laurent.) 

Retour  du  comte  de  Lincoln  et  de  M*  Smith.  —  Clôture  du  parlement.  —  Ré- 
solution concernant  Marie  Stuart. —  Secours  envoyés  à  Flessingue. — Fausse 
nouvelle  d'une  victoire  remportée  près  de  Mons  par  les  Gueux.  —  Négo- 
ciations du  mariage. 

Au  Roy. 

Sire ,  le  vij^  de  ce  moys ,  M'  le  comte  de  Lincoln  et 
les  milordz  et  gentilshommes ,  qui  estoient  passez  en 
France  avecques  luy,  et  M*  Smith  sont  arrivés  en  ce  lieu  , 
lesquelz ,  par  le  raport  qu'ilz  ont  faict  de  leur  voyage  à  la 
Royne  d'Angleterre  et  aulx  seigneurs  de  ce  conseil,  et  à 

toute  ceste  court,  j'entendz  qu'ilz  se  sont  bien  fort  louez 
de  l'honneur,  faveur  et  bonne  chère  qu'ilz  ont  receus  par 
dellà,  et  que  si,  d'avanture,  il  y  a  heu  quelque  deflault,  ou 
à  Paris ,  ou  par  les  chemins ,  que  cella  reste  trop  plus  que 
suffisemment  récompansé  par  l'abondance  de  bonne  affec- 
tion que  Vostre  Majesté  monstre  de  porter  à  la  Royne  , 
leur  Mestresse ,  et  à  toute  ceste  nation ,  et  par  la  privaulté 
et  courtoysie ,  et  gracieuseté,  dont  il  vous  a  pieu  uzer  en 
meintes  sortes  vers  eulx  ;  de  façon  qu'avec  beaucoup  de 
louenge ,  qu'ilz  donnent  à  Voz  Majestez  Très  Chrestien- 
nes  et  à  Messeigneurs  voz  frères ,  pour  les  excellantes  et 
vertueuses  quahtez  qu'ilz  ont  remarquées  en  vous  et  en 
eulx  ,  ilz  protestent  qu'après  leur  Mestresse,  ilz  vous  sont 
plus  serviteurs  qu'à  nul  prince  qui  soit  aujourd'huy  en  tout 
le  reste  du  monde. 

Le  dict  sieur  comte  de  Lincoln  ,  et  M^  Smith  et  M®  Mil- 
mor  font  de  très  bons  offices  pour  advancer  le  propos  de 
Monseigneur  le  Duc ,  et  parlent  bien  fort  à  l'advantage  de 
luy,  assurantz  qu'il  est  d'une  fort  belle  disposition,  et 
qu'il  a  la  taille  belle  et  bien  proportionnée  ,  et  est  fort  vi- 
goureux et  adroict,  et,  au  reste,  qu'il  est  si  accomply,  en 
toutes  aultres  bonnes  et  désirables  condicions  et  qualités  , 
qu'il  n'y  a  que  le  seul  accidant  du  visage  qui  luy  face  ung 
peu  de  tort.  Icelluy  sieur  comte  et  M*  Smith  m'ont  en- 
voyé visiter,  et  m'ont  mandé  qu'ilz  me  viendroient  voyr. 
Je  mettray  peyne  de  cognoistre  d'eux  à  quoy  il  leur  sem- 
ble que  incline  l'affère ,  et  de  leur  confirmer,  par  toutes  les 
persuasions  qu'il  me  sera  possible ,  la  bonne  affection  qu'ilz 
monstrent  d'y  avoyr. 

Milord  Sideney  et  meylady  Sideney,  sa  femme,  la- 
quelle peut  infinyement  vers  sa  Mestresse ,  se  sont  soigneu- 

sèment  enquis  si  leur  filz  esloit  bien  veu  en  vostre  court , 
et  s'il  aura  l'honneur  que  le  faciez  gentilhomme  de  vostre 
chambre;  dont  je  seray  bien  ayse,  Sire,  qu'il  s'en  puisse 
louer  vers  eulx,  avant  la  fin  de  ce  moys. 

Le  S"^  de  L'Espinasse  est  passé  en  Escoce,  lequel  j'ay  mis 
peyne ,  avec  quelques  advertissementz  de  M"^  David  Cham- 
bres, de  l'envoyer,  le  mieulx  instruict  que  j'ay  peu,  vers 
M'^  Du  Croc,  son  beau  père,  sur  toutz  les  affères  de  dellà, 
etn'ayobmis  d'envoyer  au  dict  S""  Du  Croc,  une  segonde 
foys,  le  mesmes  arresté,  qu'il  a,  à  mon  advis,  desjà  receu 
par  mes  précédantes,  des  choses  qu'on  nous  a  accordées 
pendant  que  M'  de  Montmorency  et  M'  de  Foix  ont  esté  icy. 

Au  surplus.  Sire,  le  jour  que  la  Royne  d'Angleterre  a 
esté  clorre  son  parlement,  après  que  milord  Quiper  a  heu 
proposé  assez  briefvement  pour  elle  en  l'assemblée,  elle 
a  faict  lire,  tout  hault,  les  déterminations  du  dict  parlement 
qui  se  sont  trouvées  en  nombre  vingt  et  troys ,  desquelles 
elle  a  passées  la  pluspart  ;  mais ,  quand  est  venu  à  celles 
qui  touchent  la  Royne  d'Escoce,  elle  a  dict  qu'elle  y  vou- 
loit  penser,  parce  qu'elles  estoient  de  grande  conséquence , 
priant  ceulx  de  l'assemblée  de  croyre  que  ce  n'estoit  en  la 
façon  accoustumée  par  le  passé,  que,  quand  le  prince  re- 
métoit  d'y  penser,  c'estoit  qu'il  n'en  vouloit  rien  faire;  et 
qu'elle  dellibéroit  de  pourvoir  indubitablement  à  ces  affères 
de  la  Royne  d'Escoce,  après  qu'elle  auroit  bien  et  meure- 
ment  consulté  quand,  et  comment,  et  par  quel  ordre  et 
façon,  elle  y  debvroit  procéder.  Dequoy  les  ecclésiastiques 
et  les  plus  passionnés  de  la  religion  protestante  sont  restez 
fort  malcontantz  ,  car  ilz  pensoient  avoir  bien  dressé  leurs 
praticques  pour  rendre,  à  ce  coup,  désauthorée  ceste  pou- 
vre  princesse  de  la  future  succession  de  (teste  courornu;  ; 

mais je  croy,  Sire,  que  la  Royne d'Angleterre  se  contantera 
de  donner  ordre  que,  durant  sa  vye,  elle  ne  luy  puisse  rien 
quereller.  Je  loue  Dieu  que,  parmy  beaucoup  de  très  grandz 
et  très  imminantz  dangers,  il  préserve  tousjours  ceste  prin- 
cesse, et  nous  laysse  espérer  quelque  chose  de  mieulx  à 
r advenir  pour  elle  par  la  clémence  et  débonnaireté  de  sa 
cousine. 

Ceulx  de  ce  conseil  se  sont  assemblés  par  plusieurs  foys, 
et  s'assemblent  toutz  les  jours,  sur  les  afleres  de  Flandres. 
Je  voy  bien  qu'ilz  veulent  ayder  à  bon  esciant  à  ceulx  de 
Flexiragues,  et  mettre  pied  en  Zélande.  11  est  vray  que 
leur  agent  en  Hembourg  leur  escript  que  de  bien  fort 
grandes  levées  d'allemans  sont  prestes  à  marcher  pour  les 
deux  partis,  et  qu'il  creint  que  celles  du  prince  d'Orange, 
par  faulte  d'argent,  seront  les  dernières  en  campaigne,  ou 
bien  qu'elles  s'arresteront  du  tout,  et  que  l'espérance  gist 
en  deniers  qui  pourront  provenir  de  ces  marchandises,  qui 
ont  esté  prinses  à  la  venue  du  duc  de  Médina  Celi.  Tant  y 
a  qu'on  n'a  layssé  d'envoyer  pour  cella  d'icy,  depuis  deux 
jours,  mille  soldatz  en  fort  bon  équippage  à  Fleximgues, 
soubz  la  charge  du  cappitaine  Gehbert,  en  sorte  qu'il  y  a, 
à  présent,  près  de  deux  mille  angloys,  et  s'en  apreste 
beaucoup  plus  grand  nombre ,  sans  commission  toutesfois , 
ny  sans  aulcune  apparante  authorité  de  cette  princesse,  ny 
de  son  conseil. 

Milord  de  Burgley  m'a  mandé  que  les  marchandz  de 
Londres  ont  commancé  de  parler  avecques  luy  du  com- 
merce, et  que  bientost  nous  en  pourrons  traicter,  et  pareil- 
lement de  l'esclarcissement  du  xxxvj"  article,  puisque 
M''  Smith  est  arrivé.  M"^  de  Montmorency  et  M'  de  Foix 
m'ont  faict  tenir  la  dépesche,  cpie  Vostre  Majesté  avoit 

conjoinctement  faicte  à  eulx  et  à  moy,  dû  xxvij*  du  passé, 
sur  laquelle  j'yray  trouver  ceste  princesse  avant  qu'elle 
entre  en  son  progrès.  Et  sur  ce,  etc. 

Ce  x«  jour  de  juillet  1572. 

Depuis  ce  dessus ,  est  venu  nouvelles  que  dom  Fédéricque  d'Alba 
et  le  S'  Chapin  ont  esté  deffaictz  près  de  Montz  * ,  ce  qui  eschauffe 
davantage  ceulx  cy  à  secourir  ceux  de  Fleximgues. 

A  LA  Roy  NE. 

Madame,  j'ay  grand  regret  que  M'  de  Montmorency  et 
M'  de  Foix  n'ayent  rencontré  en  chemin  M"^  le  comte  de 
Lincoln  et  sa  compagnie,  pour  plusieurs  bons  effectz  que 
leur  conférance ,  partantz  ainsy  freschement,  les  ungs  de 
ceste  court,  et  les  aultres  de  la  vostre,  eussent  peu  apporter 
au  propos  de  Monseigneur  le  Duc  vostre  filz,  mais  l'incom- 
modicté  de  la  mer  a  empesché  cella.  J'ay  mis  peyne,  avant 
que  nul  de  ceulx  qui  sont  retournés  ayent  parlé  à  ceste 
princesse,  que  les  principaulx,  comme  est  monsieur  l'admi- 
rai, M'^  Smith  et  M*'  Milmor,  ayent  esté  préocupés  et  pré- 
parés par  ceulx  qui  ont  singuUière  affection  au  dict  propos  ; 
de  sorte  que,  quand  ilz  sont  venus  à  faire  leur  raport,  il  ne 
se  peut  désirer  rien  de  mieulx  que  ce  qu'ilz  ont  dict  à  la 
louenge  de  Mon  dict  Seigneur  le  Duc,  n'obmettant  rien 
de  ce  qu'ilz  ont  cognu  de  valeur,  de  vertu  et  de  perfections 
en  luy  ;  mais,  comme  ilz  ont  parlé  à  la  vérité  de  ces  choses, 
ilz  n'ont  aussy  rien  dissimulé  de  l'inconvénient  du  visage; 
et  quelques  ungs,  qui  ne  sont  des  troys,  l'ont  exagéré  en 

*  Cette  nouvelle  était  fausse.  Ciapinu  Vitelli  avait  au  contraire  remporte 
un  avantage  signalé  sur  le  S'  de  Genlis,  qui  venait  au  secours  de  Mons  avec 
4,000  piétons,  200  hommes  d'armes,  2  compagnies  d'arquebusiers  à  cheval  et 
500  chevaux.  Genlis,  surpris  près  de  Quévrain  à  une  lieue  et  demie  de  Mons. 
perdit  1 ,200  hommes  et  fut  fait  prisonnier. 

façon  que  les  mieulx  disposez  se  sont  teus.  Dontmilord  de 
Burgley,  lequel  persévère  constamment  en  l'afTère,  m'a 
mandé  que,  quand  à  luy,  il  ne  cesseroit  de  monstrer  que  le 
party,  de  soy,  estoit  très  honnorable  et  très  utille,  et 
encores  désirable  pour  sa  Mestresse  et  pour  son  royaulme; 
mais,  quand  au  deffault  de  l'eage  et  inconvénient  du  vi- 
sage, qu'il  ne  pouvoit,  ny  vouloit,  en  cella,  la  presser,  et 
qu'à  la  vérité  ce  qu'on  raportoit  du  visage  estoit  tel  que 
luy,  ny  aultre,  n'en  ozeroit  plus  parler;  et  qu'il  me  prioit, 
sur  ce  que  je  luy  mandois  que  cella  seroit  aysé  à  remédier, 
que ,  si  je  sçavois  quelqung  en  ce  royaulme  qui  en  heût 
esté  guéry  par  le  médecin,  qui  en  assuroit  la  guérison,  que 
je  le  luy  nommasse,  et  qu'il  s'esforceroit  d'en  faire  valoir 
la  remonstrance  aultant  qu'il  luy  seroit  possible. 

J'ay  rais  peyne.  Madame,  de  luy  en  faire  nommer  deux, 
dont  l'ung  est  de  ceste  ville  de  Londres,  et  l'aultre  est  une 
dame  du  pays,  laquelle  est  parante  de  la  comtesse  de-  Bet- 
fort.  Et,  à  la  vérité,  le  dict  médecin ,  qui  est  personnage 
de  grand  sçavoir  et  de  beaucoup  d'expériance,  ne  met 
grand  difficulté  en  cella,  et  dict  que  le  remède  n'est  nul- 
lement malaysé,  et  si,  est  bien  seur.  J'ay  faict  tenir  vostre 
lettre  au  comte  de  Lestre,  avec  confirmation  de  tout  ce 
que  j'ay  estimé  bien  à  propos  pour  luy  pouvoir  rendre 
indubitable  la  promesse  de  Voz  Majestez,  et  l'assurer  de 
la  perpétuelle  faveur  de  Monseigneur  le  Duc,  et  le  sem- 
blable à  milord  de  Burgley,  en  luy  baillant  la  sienne;  et 
ne  se  peut  rien  voyr  de  mieulx  disposé  en  parolle  et  dé- 
monstration que  l'ung,  ny  rien  mieulx  en  effect  que  l'aultre. 
Et  vous  veulx  bien  dire  aussy,  Madame,  que  Monseigneur 
le  Duc  s'est  acquis  une  très  grande  faveur  en  ce  royaulme 
par  la  bonne  réputation  qui  y  court  de  luy,  et  pour  s'eslre 

faict  remarquer  en  plusieurs  vertueux  et  agréables  dépor- 
temens  aux  angloix  qui  l'ont  veu ,  et  qui  l'ont  curieusement 
observé,  pendant  qu'ilz  ont  esté  par  dellà.  Mais  je  considère 
bien  que  ceste  princesse  est  facille  à  retourner  à  sa  natu- 
relle inclination  de  ne  se  marier  point,  pour  la  moindre 
difficulté  qu'elle  y  trouve,  et  à  l'habitude  qu'elle  a  faicte, 
de  longtemps,  de  vivre  en  grandeur  et  régner  tantost  qua- 
torze ans  heureusement  sansmary.  EtpuismeyladySideney 
est  arrivée  depuis  six  jours,  et  a  tretté  fort  secrettement, 
et  en  privé,  avec  elle  qui,  pour  estre  dévote  à  l'Espaigne, 
et  plus  intime  avec  le  comte  de  Lestre  que  nulle  aultre 
seur  qu'il  ait,  et  le  mène  là  où  elle  veult,  nous  l'avons 
tousjours  plus  souspeçonnée  au  premier  propos,  et  la  sous- 
peçonnons  en  ce  segond,  plus  que  nulle  aultre  dame  de 
ceste  court;  de  sorte  que  ceulx,  qui  s'y  entendent  le  mieulx, 
doubtent  assez  que  la  responce  ne  sera  telle  que  nous  la 
désirons,  bien  qu'il  leur  semble  qu'il  ne  se  doibt  pour  cella 
rien  obmettre  du  debvoir  et  dilligence  de  Voz  Majestez  en 
cest  endroict.  Par  ainsy.  Madame,  j'attandz  ce  que  me 
manderez  par  le  S""  de  Sabran  pour,  tout  incontinent  et 
sans  dellay  ny  excuse  quelconque,  très  soigneusement  et 
très  fidellement  l'accomplir.  L'affaire  va  si  secret  que  j'es- 
time impossible  de  vous  pouvoir  faire  rien  entendre  de  la 
responce  jusques  à  ce  que  par  M""  de  Montmorency,  si  elle 
est  bonne,  ou  par  le  S"^  de  Walsingam,  si  elle  n'est  telle, 
ceste  princesse  la  vous  fera  sçavoir  au  jour  qu'elle  a  promis; 
dont  je  prierai  Dieu  cepandant  de  luybien  disposer  le  cueur. 
Sur  ce,  etc.  Ce  x^  jour  de  juillet  1572. 

CCLXIir  DÉPESCHE 

— du  xv*  jour  de  juillet  1572.  — 
(  Envoyée  exprè»  jtisquei  à  la  court  par  le  S"  Derdey). 

Audience.  —  Négociation  du  traité  de  commerce  avec  l'Angleterre  et  de  la 
pacification  de  l'Ecosse. — Vives  assurances  d'amitié  réciproque.  —  Négocia- 
tion du  mariage.  — Conversations  intimes  de  l'ambassadeur  avec  la  reine  à 
ce  sujet.  —  Détails  particuliers  sur  l'état  de  cette  négociation. 

Au  Roy. 

Sire,  premier  que  la  Reyne  d'Angleterre  aytcommancé 
son  progrès,  je  luy  suis  allé  dire  que ,  bientost  après  que 
le  comte  de  Lincoln  heût  prins  congé  de  Yostre  Majesté, 
vous  receûtes  ung  pacquet  que  M"^  de  Montmorency,  M' 
de  Foix  et  moy  vous  avions  ung  peu  auparavant  dépesché, 
où  nous  vous  parlions  du  suraptueux  et  magnificque  traicte- 
ment  qu'elle  nous  faysoit  recepvoir  en  son  royaulme ,  des 
honnorables  et  vertueux  propos  qu'elle  tenoit  de  Vostre 
Majesté ,  de  la  confience  qu'elle  prenoit  de  vostre  pa- 
rolle  et  promesse  en  l'observance  du  traicté,  et  des  termes 
où  nous  estions  avec  elle ,  touchant  Monseigneur  le  Duc. 
Sur  lesquelles  quatre  choses  vous  nous  aviez  respondu  par 
voz  lettres  du  xxvij^  du  passé,  (  lesquelles  M"^  de  Montmo- 
rency et  M"^  de  Foix  avoient  reçues  en  chemin  ;  et  après 
les  avoyr  leues,  parcequ' elles  s'adressoient  à  toutz  troys  , 
ilz  me  les  avoient  envoyées  );  que  Yostre  Majesté ,  voyant 
que  le  trettement,  qu'avoit  esté  faict  par  dellà  au  dict 
comte  de  Lincoln  et  sa  compagnie,  n'aprochoit  de  celuy 
qui  nous  estoit  faict  icy,  vous  aviez  heu  recours  aulx  mer- 
cyementz ,  nous  commandant  d'en  faire  de  bien  exprès  à 
la  dicte  Dame  pour  le  surplus  de  ce  qu'elle  avoit  mis  peyne 

de  vous  excéder,  et  surpasser  en  (  ella  ;  et  que  vous  pro- 
mettiez de  le  luy  recognoistre  bien  largement  à  la  première 
occasion ,  qui  se  ofTriroit ,  de  vous  envoyer  quelqung  des 
siens,  ce  que,  vous  espériez,  seroit  bientost ,  et  qu'il  n'y 
avoit  heu  faulte  de  bonne  volonté  ny  d'affection  de  vostre 
costé ,  car  en  cella  ne  pouviez  vous  estre  surmonté  ;  et  que 
vous  aviez  heu  le  dict  sieur  comte  bien  fort  agréable,  et 
n'y  avoit  heu  rien  en  ses  déportementz ,  ny  de  toutz 
ceulx  qui  estoient  avecques  luy,  qui  ne  vous  heût  bien  fort 
contante ,  et  toute  vostre  court,  de  sorte  que  vous  desiriez, 
de  bon  cueur ,  que  M*"  de  Montmorency  et  sa  troupe  heus- 
sent  layssé  à  elle  et  aux  siens  pareille  satisfaction  d'eux 
par  deçà  ;  que  ces  propos  tout  honnorables ,  qu'elle  avoit 
tenus  de  vous ,  vous  les  recognoissiez  procéder  de  sa 
bonne  et  vertueuse  inclination  et  de  l'affection  qu'elle  vous 
portoit,  et  que  c'estoit  à  Vous ,  Sire,  à  qui  les  excellantes 
qualités  siennes  vous  bailloient  ample  argument,  de  dire 
beaucoup  de  choses  à  l'honneur  et  louange  d'elle,  dont 
serez  prest  d'en  publier  de  parolle  la  bonne  et  grande  es- 
time que  vous  en  avez  ,  et  ainsy  le  maintenir  d'effect,  sans 
y  espargner  rien  de  ce  que  Dieu  vous  avoit  donné  de  moyen 
et  de  pouvoir  au  monde. 

Au  regard  de  la  confience  qu'elle  prenoit  de  vostre  pro- 
messe en  l'observance  dutraicté,  que  vous  n'obmettriez,  ny 
permettriez  qu'il  fût  obmis  par  nul  des  vostres,  chose  aul- 
cune  qui  peut  servir  à  le  bien  entretenir  avec  vraye  et  sin- 
cère affection  d'ungbien  bon  frère  envers  celle  que  vous  ré- 
putiez  pour  propre  seur,  espérant  le  semblable,  qu'elle 
vous  tiendroit  pour  son  vray  et  propre  frère  germein  ;  qui 
estoit  une  partie  de  ce  que  nous  mandiez  par  voz  lettres  ; 
et  que  le  surplus  estoit  pour  monstrer  qu'il  restoit  seule- 

ment  troys  choses  pour  conduire  ceste  vostre  amityé  à  une 
perfection  indissoluble ,  pleine  d'honneur  et  de  proufict , 
et  hors  de  tout  danger  qu'on  la  peut  jamais  rompre  ny  al- 
térer ;  dont,  de  tant  que  les  deux  estoient  portées  par  le 
traicté  :  sçavoir,  le  commerce  d'entre  les  deux  royaulmes 
et  d'esteindre  les  troubles  d'Escoce  ;  je  ne  voulois  en  cella  luy 
recorder  sinon  son  sèrement ,  et  que  si ,  d'avanture  ,  ces 
deux  poincts  demeuroient  non  accomplis ,  que  cella  seroit 
de  grand  préjudice  à  tout  le  traicté ,  lequel  pourroit  estre 
argué  d'invalidité,  comme  n'ayant  sorty  à  nul  effect;  et 
que ,  pour  le  regard  de  l'Escoce ,  il  avoit  esté  desjà  pro- 
cédé à  une  dépesche,  de  laquelle  failloit  attandre  la  res- 
ponce;  mais,  quand  au  commerce,  qu'ayant  esté  desjà  dé- 
claré, de  vostre  part ,  à  ceulx  de  son  conseil ,  l'offre  que 
vous  luy  faysiez  de  toutes  les  commodictés  de  vostre 
royaulmepour  servir  à  celles  du  sien ,  c'estoit  à  elle  main- 
tenant de  les  demander,  et  à  Vous,  Sire ,  de  les  luy  avoyr 
assises  et  establies ,  avant  que  les  quatre  moys  de  la  dathe 
du  traicté  soient  expirés. 

Et  comme  je  voulois  continuer  le  reste  ,  elle  m'a  inter- 
rompu avec  ung  gracieulx  soubsrire,  me  disant  qu'elle 
entendoit  bien  ce  que  j'avois  à  dire  davantage ,  et  que 
nous  y  reviendrions,  puis  après,  àloysir,  après  qu'elle 
m'auroit  respondu  à  tout  le  précédant  :  qu'elle  estimeroit 
faire  grand  tort  à  elle  mesmes,  et  à  ceulx  qui,  pour  l'amour 
d'elle,  a  voient  receu  tant  d'honneur,  de  faveur  et  de  bon 
traictement  de  Yoz  Très  Chrestiènnes  Majestez  et  de  toutz 
les  vostres,  à  l'aller  et  à  la  demeure,  ou  au  revenir,  qu'ilz 
ne  s'en  pouvoient  assez  louer,  si  elle  ne  vous  en  remer- 
cyoit  ;  et  qu'ejle  avoit  grand  plésir  que  le  comte  de  Lincoln 
vous  heût  contante;  car,  à  cest  effect,  l' avoit  elle  esleu, 

pour  aulmoiiis  correspondre  à  une  partie  de  l'honneur  et 
contantement ,  que  vous  luy  aviez  donné ,  de  luy  envoyer 
iVI"^  de  Montmorency  et  sa  compagnie  par  deçà  ;  que  ce, 
qu'elle  avoitdict  en  vostre  louenge,  n'aprochoit  de  ce  qu'elle 
en  avoit  dans  le  cueur,  luy  defiaillant  parolles  pour  le  bien 
exprimer,  mais  c'estoit  avec  telle  opinyon  qu'elle  se  répu- 
toit  heureuse  que  vous  la  voulussiez  tenir  en  ce  degré  de 
bienvueillance  et  d'amityé  de  seur,  que,  sur  ceste  grande  es 
time  qu'elle  avoit  de  vous,  fondoit  elle  l'assurance  des  cho- 
ses que  vous  luy  promettiés,  et  ne  doubtoit  aulcunement 
que  ne  les  luy  observissiez  toutes  comme ,  de  sa  part,  elle 
ne  mauqueroit  à  une  seule  de  celles  qu'elle  vous  avoit  pro- 
mises et  jurées;  et  que  vous  la  pouviez,  à  bon  esciant, 
mètre  pour  troysiesme  aux  deux  seurs  qui  vous  resloient , 
qui  ne  vous  aymeroient  jamais,  ny  vous  honnoreroient  plus 
qu'elle  faysoit.         *— 

Et  touchant  les  deux  choses  de  ces  troys  ,  que  je  luy  di- 
sois  rester  pour  conduire  l'amityé  qui  estoit  entre  vous  à 
sa  perfection  ,  qu'elle  avoit  desjà  satisfaict  à  la  première  , 
concernant  les  Escouçoys,  de  leur  avoir  mandé  qu'ilz  se 
missent  en  paix;  à  quoy  s'ilz  n'acquiesçoient,  elle  estoit 
dellibérée  de  ne  s'en  plus  mesler  pour  l'ung  party  ny  pour 
l'aultre  ;  et,  quand  àlasegonde,  qui  estoit  du  commerce, 
qu'elle  estoit  après  à  ordonner  troys  ou  quatre  personna- 
ges de  bonne  qualité ,  qui  en  traicteroient  avecques  moy  ; 
au  regard  de  la  troysiesme,  elle  estoit  preste  d'ouyr  main- 
tenant ce  que  je  luy  en  vouldrois  dire. 

J'ay  suivy  à  dire,  Sire,  que  j'estoys  bien  ayse  que  nous 
nous  fussions  ainsy  desmélés  des  aultres  pour  mieulx  vac- 
quer  à  ceste  cy ,  qui  estoit  la  plus  importante ,  et  de  la- 
quelle vous  espériez.  Sire,  que  viendroit  l'accomplissement 

des  aultres  deux ,  et  encores  l'establissement  de  tout  ce 
qui  estoit  à  désirer  entre  Voz  Majestez,  pour  Voz  Majestez, 
et  contre  ceuix  qui  n'aymeroient  Voz  Majestez  :  c' estoit 
le  propos  du  mariage.  Auquel,  pour  la  parfaicte  amityé 
que  Vous  et  la  Royne,  vostre  Mère,  luy  aviez  tousjours 
portée,  et  pour  l'honneste  estime  que  vous  aviez  d'elle  ,  et 
aussy  pour  segonder  l'honneste  affection  de  Monseigneur 
le  Duc,  et  ayder,  aultant  que  vous  pourriez,  le  hault  et 
généreulx  désir ,  lequel  vous  voyez  qu'il  avoit  de  servir 
une  si  excellente  et  grande  princesse  comme  elle ,  vous 
persévériez  plus  que  jamais  d'aspirer  à  son  allience,  et  me 
commandiez  de  sentir  comme  elle  demeuroit  meintenant 
bien  édiffiée  de  luy ,  après  le  raport  que  M*^  le  comte  de 
Lincoln  et  sa  compagnie  luy  en  auroient  faict. 

Elle  m'a  respondu  que  le  dict  sieur  comte  luy  avoit  faict 
plusieurs  singulliers  raports  de  Vostre  Majesté  et  de  vostre 
bonne  inclination  vers  elle ,  et  le  désir  que  vous  aviez  de  la 
voyr ,  et  le  semblable  de  la  Royne ,  vostre  mère ,  de  qui 
elle  restoit  fort  contante;  et  luy  avoit  aussy  faict  d' aultres 
fort  honnorables  raportz  de  Monsieur  et  de  Monseigneur 
le  Duc,  voz  frères,  et  n'avoit  obmis  ce  qui  pouvoit  servir 
à  l'advantage  du  troysiesme ,  assurant  qu'il  estoit ,  quand 
à  la  personne,  d'une  fort  jolye  taille  et  bien  proporcionnée, 
fort  vigoureux  et  adroict,  l'esprit  et  le  sens  fort  bons,  le 
cueur  grand  et  magnanime,  la  grâce  bonne,  sa  conversa- 
tion fort  agréable,  et  toutes  ses  condicions  et  meurs  bien 
fort  vertueuses  et  désirables;  et  pour  n'obmettre  rien, 
sçachant  combien  elle  avoit  l'oeuil  délicat  et  vif  pour  re- 
marquer toutes  les  choses  qui  seroient  en  luy,  qu'il  ne  luy 
vouloit  dissimuler  qu'il  avoit  le  visage  gasté  de  la  petite 
vérolle ,  et  qu'il  heùt ,  pour  le  parfaict  contantement  d'elle, 

désiré  au  Iroysiesme  une  semblable  présence  qu'il  a  voit 
bien  veu  au  segond  ;  et  a  voit  adjouxté  qu'elle  debvoit  con- 
sidérer le  dedans,  et  ce  qui  estoit  le  plus  important  en 
ceste  affaire ,  sans  s'arrester  à  l'extérieur  et  aux  choses  lé- 
gères qui  n'estoient  de  tel  poix,  comme  s'il  luy  heust  voulu 
représanter  ce  que  son  chancellier  luy  avoit  naguières  dict 
qu'elle  ne  ballancât  la  paille  avec  le  plomb  ;  et  que  Milmor 
aussy ,  qui  avoit  le  jugement  bon ,  luy  avoit  dict  mille 
louenges  de  Monseigneur  le  Duc,  et  qu'il  s' estoit  fort 
esbahy,  luy  ayant  d'autresfoys  veu  les  proportions  et  teinct 
du  visage  si  bon,  qu'il  monstroit  debvoir  estre  plus  beau 
que  nul  de  ses  frères ,  comme  la  petite  véroUe  l' avoit  peu 
tant  gaster.  Et  M*  Smith,  nonobstant  cella,  n' avoit  layssé 
de  luy  alléguer  tant  de  grandes  raysons  et  commodictés 
sur  ce  mariage,  qu'il  failloit  qu'elle  me  confessât  que  c'es- 
toit  maintenant  elle  seule  qui  faysoit  les  argumentz  contre 
elle  mesmes. 

J'ay  respondu  ,  Sire,  que  j'avois  tousj ours  bien  creinct 
que  le  raport  du  visage  ne  la  contanteroit  assez  ,  sçachant , 
quand  à  tout  le  reste ,  que  Monseigneur  le  Duc  pouvoit 
estre  paragonné  à  quel  autre  prince  qui  vesquît  au  monde  ; 
et  de  cella  mesmes  il  se  pouvoit  espérer,  n'estant  qu'ung 
accident  de  la  petite  vérolle ,  que  le  temps  le  guériroit  de 
brief,  et  que  j'avois  parlé  à  ung  personnage  de  grand  sça- 
voir  et  d'expériance,  qui  assuroit  que  le  remède,  bien 
que  ne  fût  cognu  de  plusieurs,  n' estoit  pourtant  difficille, 
ny  long,  et  si,  estoit  seur;  et  qu'il  en  avoit  guéry  ung,  en 
ceste  ville,  qui  en  estoit  le  plus  gasté  du  monde,  et  que 
je  m'assurois,  si  elle  acceptoit  le  service  de  Mon  dict  Sei- 
gneur le  Duc ,  que  ,  en  peu  de  jours ,  il  se  rendroit  beau  et 
très  accomply  en  toutes  sortes  de  perfections  par  la  faveur 

de  sa  bonne  grâce,  et  que  je  la  priois  de  ne  m' alléguer 
plus  l'eage  ny  aultres  semblables  argumentz,  qui  conOr- 
moient  plus  en  vérité  qu'ilz  ne  destruisoient  ce  bon  propos, 
auquel  aparoissoit  par  trop  de  bien ,  trop  d'honneur ,  trop 
de  bonheur  et  trop  d'avantageuses  commodictés ,  pour  lays- 
ser  à  si  légères  occasions  de  le  parfaire;  et  qu'elle  se  voulût 
mettre ,  ceste  foys ,  hors  des  grandz  ennuis ,  fâcheries  et 
dangers ,  que  la  solitude  et  faulte  de  mary  pouvoient  ap- 
porter à  une  telle  princesse  qu'elle  estoit  ;  et  que  Vostre 
Majesté  et  la  Royne,  vostre  mère,  aviez  prins  si  bonne 
espérance  de  cest  affère  que  ce  ne  seroit  sans  grand  regret, 
ny  sans  ung  extrême  déplaisir ,  si  maintenant  elle  la  vous 
vouloit  diminuer  ou  faire  perdre,  ainsy  qu'il  se  pouvoit  com- 
prendre par  voz  dernières  lettres  ;  lesquelles  je  ne  ferois 
difficulté  de  les  luy  monstrer. 

La  dicte  Dame ,  estant  bien  ayse  de  les  voyr ,  les  a  leues 
tout  au  long,  et  puis  m'a  dict  qu'il  n'y  avoit  rien  plus 
vray  que  toutz  ses  conseillers  luy  remonstroient  que ,  quant 
à  ce  qui  touchoit  à  eulx,  de  regarder  aux  meurs ,  aux  con- 
dicions ,  à  l'extraction  ,  aux  commodictés  et  advantages  de 
ce  party ,  qu'ilz  y  avoient  satisfaict,  et  qu'ilz  remettoient 
à  elle  de  regarder  à  l'eage,  à  la  taille  et  aux  aultres  com- 
modictés particuUières ,  requises  au  contantement  de  son 
mariage  ,  et  que  je  ne  trouvasse  maulvais ,  si  elle  jouyssoit 
du  terme  qu'elle  avoit  prins  de  s'en  résouldre  ;  et  qu'elle 
en  feroit  entendre  à  Vostre  Majesté  sa  responce  par  M"^  de 
Montmorency,  qui  ne  seroit  sans  que  je  la  sceusse  bientost; 
et  qu'elle  avoit  occasion  de  se  pleindre  de  luy ,  de  M'^  de 
Foix,  et  de  moy,  de  vous  avoyr  donné,  ainsy  qu'elle  voyoit, 
trop  plus  d'espérance  que  nous  n'avions  heu  occasion  de  le 
faire. 

Je  luy  ay  respondu  qu'à  la  vérité  nous  vous  l'avions 
donnée  grande,  et  serions  encores  prestz  de  le  faire,  si 
ne  l'avions  faict,  car  ne  nous  avoit  apparu  difficulté  ny  em- 
peschement  quelconque  qui  nous  en  deût  retarder. 

Elle  a  répliqué,  en  riant,  qu'elle  vouloit  donc  estudier 
d'aultres  argumentz ,  puisque  nous  tournions  les  siens  pre- 
miers contre  elle  mesmes;  et  est  retournée  à  parler  de 
l'inconvénient  du  visage ,  et  de  l'homme  que  je  luy  avois 
allégué,  en  ceste  ville ,  qui  en  estoit  parfaictement  guéry  ; 
et,  quand  bien  le  propos  n'auroit  à  réuscyr,  si  desiroit 
elle,  et  me  prioit,  que  je  misse  peine  de  procurer  qu'on 
appliquât  tout  le  remède  qu'on  pourroit  à  Mon  dict  Seigneur 
le  Duc.  Après  lequel  propos,  elle  m'a  parlé  de  la  Royne 
d'Escoce ,  et  qu'elle  estoit  bien  ayse  que  M"^  d'Ardoy  l'eût 
visitée ,  et  qu'il  eût  cognu  qu'elle  est  en  la  compagnie  d'ung 
fort  honnorable  seigneur;  et  qu'elle  vous  prie,  Sire, 
de  croire  que,  pour  l'amour  de  vous,  elle  a  voulu  avoir 
tant  d'esgard  à  elle,  qu'elle  a  cuydé  offancer  toutz  ses 
Estatz,  et  que  c'est  la  dicte  Royne  d'Escoce  elle  mesmes 
qui  procure  son  mal. 

Je  l'ay  remercyée  grandement  de  vostre  part,  et,  sans 
toucher  pour  ce  coup  davantage  à  matière  si  visqueuse, 
je  me  suis  licencié  gracieusement  de  la  dicte  Dame,  et 
suis  allé  parler  à  ses  conseillers ,  remettant  de  vous  conti- 
nuer en  la  lettre  de  la  Royne ,  parce  que  ceste  cy  est  desjà 
trop  longue  ,  ce  qui  s'est  passé  entre  nous.  Et  sur  ce,  etc. 
Ce  xv«  jour  de  juillet  1572. 

A    LA    ROV  NE. 

Madame,  parce  qu'en  la  lettre  du  Roy  je  récite  assez 
par  le  menu  les   principaulx  propos  qui  ont,  ceste  foys, 


esté  tenus  entre  la  Royne  d'Angleterre  et  moy,  j'ay  seu- 
lement à  vous  dire  en  ceste  cy  que  la  dicte  Dame  s'est 
fort  soigneusement  enquise  de  vostre  santé,  luy  ayant  le 
comte  de  Lincoln  dict  que  vous  teniez  encores  le  lict, 
quand  il  print  congé  de  Vostre  Majesté,  dont  desiroit  sça- 
voir  comme  à  présent  vous  vous  portiez  ;  et  que  le  dict 
comte  avoit  esté  si  surprins  de  ce  peu  de  motz,  que  vous 
luy  aviez  lors  tenus  touchant  le  mariage ,  qu'il  n'avoit  ozé 
hx'ïTe  semblant  de  les  entendre  :  ce  qu'elle  prenoit  en  bonne 
part,  considérant  que  Vostre  Majesté,  pour  ne  sçavoir  en 
quoy  en  estoient  lors  les  choses  par  deçà,  parce  que  n'a- 
viez encores  receu  noz  lettres,  et  pouviez  doubter  de  la 
responce  qu'on  vous  y  feroit ,  n'en  aviez  quasy  voulu  tou- 
cher qu'ungmot;  et  le  Roy  n'en  avoit  parlé  en  façon  du 
monde  ;  vray  est  que  ses  démonstrations  et  les  vostres ,  et 
celles  de  Monsieur,  et  de  Monseigneur  le  Duc,  en  avoient 
plus  signiffié  que  plusieurs  expresses  parolles  ne  l'eussent 
sceu  faire.  Il  me  semble,  Madame,  que  ceste  princesse 
se  conduiet  d'une  mesmes  sorte  en  ce  propos,  après 
le  retour  du  dict  sieur  comte  de  Lincoln  et  de  ceulx 
qui  sont  revenuz  de  France,  qu'elle  faysoit  auparavant,  et 
ne  laysse  cognoistre  ou  si  sa  disposition  y  est  meilleure  ou 
bien  empirée ,  sinon  que  je  voy  bien  qu'on  luy  a  faict  l'ac- 
cidant  du  visage  plus  grand  qu'elle  ne  le  cuydoit,  et 
monstre  ,  à  bon  esciant,  qu'elle  désire  qu'il  y  soit  remédié; 
dont,  Madame,  je  mettray  peyne  de  vous  envoyer  pour 
cest  effect  le  personnage  duquel  je  vous  ay  cy  devant  es- 
cript,  s'il  vous  playst  de  me  le  commander,  J'ay  comprins 
par  aulcuns  motz  des  propos  de  la  dicte  Dame,  et  l'ay 
aussy  entendu  d'ailleurs,  que  le  filz  de  l'Empereur  a  esté 
mis  en  avant ,  et ,  à  la  vérité ,  Ânthonio  de  Gouaras,  l'es- 

pagnol,  est  plus  assidu  en  ceste  court  qu'il  ne  souloit;  dont 
j'auray  l'œuil  le  plus  ouvert  là  dessus  qu'il  me  sera  possible. 
Or  ayant ,  après  mon  audience ,  conféré  avec  les  deux 
conseillers  de  ceste  princesse ,  ilz  m'ont  confirmé  cella 
mesmes  qu'elle  m'avoit  dict,  du  rapport  que  le  comte  de 
Lincoln,  et  M^  Smith,  et  M^  Milmor,  avoient  faict  de  Mon- 
seigneur le  Duc.  Et  m'a  le  comte  de  Lestre  fort  incisté 
que  je  fisse  bientost  venir  de  ses  lettres ,  ainsy  qu'il  me 
l'avoit  desjà  dict;  et  que,  de  sa  part,  il  ne  manqueroit 
d'aulcun  debvoir  qu'il  peut  rendre  à  l'advancement  du  bon 
propos.  Milord  de  Burgley  m'a  dict  que  je  pouvois  avoyr 
cognu,  aux  propos  de  la  dicte  Dame,  combien  il  s'estoit  es- 
forcé  de  la  persuader,  sur  l'accidantdu  visage,  qu'il  se  pour- 
roit  remédier  5  et  qu'il  y  avoit  deux  de  ceulx ,  qui  estoient 
naguières  revenus  de  France ,  qui  avoient  fermement  as- 
suré à  elle  mesmes  que  quand  elle  le  verroit,  elle  ne 
s'en  pourroit  nullement  contanter;  dont,  estant  à  ceste 
heure  tout  ce  faict  en  la  pure  volonté  d'elle,  il  falloit  at- 
tandre  ce  que  Dieu  luy  en  vouldroit  inspirer ,  et  que  ,  de 
sa  part,  il  voyoit  encores  toutes  choses  pour  ce  regard  si 
incertaynes,  qu'il* ne  m'en  vouloit  rien  promettre  ny  assu- 
rer jusques  à  ce  que  la  résolution  s'en  manderoit  par  M"^  de 
Montmorency  à  Leurs  Très  Chrestiennes  Majestez  ;  et  que 
cepandant  il  persévèreroit  en  ses  accpustumées  remons- 
trances  de  louer  et  approuver  ce  party ,  aultant  qu'il  luy 
seroit  possible  de  le  faire.  Sur  ce ,  etc. 

Ce  xv^  jour  de  juillet  1572. 

Toul  inaiulenaiit,  M'^  le  comte  de  Lincoln  m'est  venu  visiter,  et 
m'a  signiffié  uug  très  grand  désir  de  servir  à  cest  affaire,  et  ne  m'a 
|>oint  donné  à  coï^'Hoistre  que  sa  Mestresse  n'ayt  prins  playsir  d'ouyr 
bien  dire  de  Monseigneur  le  Duc.  H  y  a  heu  quelque  rmcontro  en 
Ksroce,  dont  j'en  sçauray  bicntosi  la  parlicullarité. 

CCLXIV^  DEPESCHE 

— duxx«jour  de  juillet  1572. — 
(  Envoyée  exprès  jusques  à  Calais  par  Pierre  Gautier.  ) 

Conférence  de  l'ambassadeur  avec  le  comte  de  Lincoln. — Irrésolution  d'Elisa- 
beth sur  le  mariage. —  Promesse  de  la  mise  en  liberté  de  l'évéque  de  Ross. 
—  Commission  délivrée  contre  le  comte  de  Northumberland.  — Nouvelles 
de  Flessingue.  —  Etat  de  la  négociation  du  mariage. 

Au    R  0  Y. 

Sire ,  m'estant  le  comte  de  Lincoln  venu  visiter  en 
mon  logis ,  ainsy  que ,  par  le  poslille  de  ma  précédente 
dépesche,  je  le  vous  ay  mandé,  il  s'est  esforcé  de  me 
monstrer  combien  Yostre  Majesté  et  la  Royne ,  vostre 
mère,  et  Messeigneurs  voz  frères,  et  toutz  les  principaulx 
de  vostre  court,  avoient  mis  peyne  que  luy  et  ceulx  de  sa 
compagnie  s'en  retournassent  trop  plus  que  bien  contantz 
des  faveurs,  et  des  grandes  et  extraordinayres  chères,  et  des 
honnestes  présens  qu'ilz  y  avoient  receus ,  et  qu'ilz  repor- 
tassent surtout  une  singullière  satisfaction  à  la  Royne,  leur 
Mestresse ,  de  la  vraye  et  sincère  amityé  que  voz  paroUes 
et  toutez  voz  démonstrations  leur  ont  indubitablement  si- 
gniffiéque  vous  luy  portiés.  De  quoy  il  dict.  Sire,  qu'ayant 
retrouvé  icy,  après  nostre  dernière  négociation  de  M'  de 
Montmorency,  de  M"^  de  Foix  et  de  moy,  une  parfaicte 
correspondance  en  sa  Mestresse ,  il  ne  veult  espérer  de 
moins  que  de  voyr  bientost ,  oultre  le  sèrement  du  traicté, 
se  faire  un  bien  plus  seur  et  plus  ferme  establissement  de 
vostre  confédération  par  une  bonne  allience  et  ung  bon  pa- 
rantage  entre  Voz  Majestez  Très  Chrestiennes  et  elle;  et 
qu'en  particullier  il  m'estoit  venu  remercyer  du  bon  suc- 

cez  que  j'avois  faict  prendre  à  sa  légation  eu  France,  et  de 
la  luy  avoyr  encores  randue  honnorable,  et  aprouvée  par 
deçà,  par  les  bons  raportz,  qu'au  nom  de  Vostre  Majesté 
j'en  avois  faict  à  sa  Mestresse;  dont  me  offroit  tout  ce 
qu'il  me  pourroit  rendre  d'amityé ,  tant  que  je  serois  en  ce 
royaume.  Je  luy  ay  gratiffié  ,  Sire  ,  bien  grandement  toutz 
ces  honnestes  propos  qu'il  luy  plaisoit  me  tenir,  maisbeau- 
boup  plus  ceulx  que  j'avoys  bien  cognu  qu'il  avoit  desjà 
tenu  à  la  Roy  ne,  sa  Mestresse,  le  priant  de  l'y  vouloir 
tousjoursbien  disposer,  et  que  vous  aviez  prinz  une  si  grande 
conKence  de  la  bonne  affection  qu'il  avoit  monstrée  vous 
porter,  que  vous  ne  pouviez  ni  vouliez  espérer  de  nul  aultre 
de  ce  royaulme  aulcuns  meilleurs  offices,  pour  le  propos  de 
Monseigneur  le  Duc,  que  de  luy  et  de  madame  la  comtesse 
sa  femme;  et  qu'aussy  se  pouvoient  ilz  assurer,  toutz  deux, 
oultre  une  bonne  recognoissance  de  vostre  part  et  de  la 
Royne ,  vostre  mère ,  que  jamais  la  faveur  de  Monseigneur 
le  Duc  ne  leur  deffauldroit  ny  à  toutz  les  leurs ,  quant  il  se- 
roit  par  deçà.  11  m'a  réplicqué  qu'il  pouvoit  jurer  avecques 
vérité  de  s'en  estre  retourné  aultant  plein  de  bonne  affec- 
tion vers  vostre  grandeur  et  vers  celle  de  toutz  les  vostres  , 
et  vers  l'amplitude  de  vostre  couronne,  en  ce  qui  ne  seroit 
contre  celle  de  sa  Mestresse,  qu'il  n'y  avoit  nul  de  voz  meil- 
leurs subjetz  qui  en  sceût avoyr davantaige;  et,  en  espécial, 
si  dévot  à  Monseigneur  le  Duc  qu'il  n'avoit  nul  plus  grand 
soing  maintenant  que  de  luy  rendre  la  noblesse  de  ce 
royaulme  de  mesmes  très  affectionnée ,  et  bien  dévote  à 
faire  incliner  la  Royne ,  sa  Mestresse,  à  son  party,  leur 
remonstrant  à  toutz  que  les  difficultés  de  l'eage  n'empes- 
rhoient  que  ses  aultres  perfections  ne  le  rendissent  bien 
capable  d' estre  ,  dès  ceste  beure,  marv  de  leur  Rovne,  et 

qu'encores  bientostil  en  seroit  si  parfaictement  digne  qu'elle 
se  pourroit  réputer  aussy  heureusement  accompaignée  que 
nulle  aultre  princesse  de  l'Europe;  et  que  ce  qu'on  luy  pou- 
voit  avoir  raporté  du  visage  estoit  de  nulle  considération , 
car  le  temps  en  amanderoit,  de  bref,  la  pluspart,  et  la  barbe 
couvriroitl' aultre  ;  et  que  je  creusse  ardiment  que  M*=  Smith, 
et  M^  Milmor,  et  luy,  et  encores  aulcuns  de  sa  troupe,  n'a- 
voient  rien  obrais  de  ce  qui  se  pouvoit  dire  de  bien  pour  ce 
propos  5  et  que ,  de  sa  part ,  il  persévèreroit  constamment 
de  l'advancer  aultant  qu'il  luy  seroit  possible  de  le  faire. 

Parlesquelz  propos,  Sire,  lesraportantàd'aultres,  qu'on 
m'a  tenus  d'ailleurs,  et  que  luy  m'a  dict  ceulx  cy,  après 
avoir  conféré  avec  sa  dicte  Mestresse,  je  juge  qu'elle  n'a- 
voit  encores  résolu  la  responce  qu'elle  vous  debvoit  faire , 
quand  elle  est  partie  d'icy  ;  et  qu'il  semble  encores  ceste 
foys  qu'elle  ne  la  vous  fera  entière,  ce  que  prévoyant  j'en 
ay  voulu  parler  bien  expressément  avec  ses  deux  conseil- 
lers, et  les  admonester  de  la  promesse  d'elle  et  de  la  leur 
en  cest  endroict,  et  qu'ilz  ne  vueillent  permettre  que  rien 
en  aille  en  longueur;  à  quoy  ilz  m'ont  fort  promiz  qu'ilz 
s'y  employeroient  de  toute  leur  puyssance.  Cepandant  la 
dicte  Dame  a  commancé  son  progrès,  et  est  allé  à  Avrin , 
d'où  elle  ne  bougera  de  six  jours,  et  après  s'acheminera, 
peu  à  peu ,  vers  Warwic,  m' ayant  le  comte  de  Lestre  fort 
prié  que  je  la  vueille  aller  trouver,  quand  elle  arrivera,  en 
sa  mayson  de  Quilincourt.  Elle  a  faict  une  distribution 
d'estatz,  avant  bouger  de  ce  lieu,  ayant  donné  celluy  de 
grand  trésorier,  qui  est  le  premier  d'Angleterre,  après  le 
chancellier ,  à  milord  de  Burgley ,  et  a  faict  mil6rd  Cham- 
berland  privé  scéel,  et  baillé  celluy  qu'il  avoit  de  grand 
rhamberlan  de  la  mayson  au  comte  de  Sussex ,  et  Testât  de 

secrettère  à  M*=  Smith.  Elle  a  encores  entre  ses  mains  Tes- 
tât de  grand  mestre ,  duquel  elle  heût  desjà  pourvueu  le 
comte  de  Lestre,  mais  il  n'est  bien  résolu  à  qui  faire 
tomber  celluy  qu'il  a  de  grand  escuyer  ;  et  dict  qu'elle  fera 
vischamberlan  M ^  Pigrin,  et  capitaine  de  ses  gardes  M*  Ha- 
thon.  L'on  espère  qu'elle  donra  liberté  à  quelques  ungs  de 
ceulx  de  la  Tour,  et  desjà  elle  m'a  promis  celle  de  l'évesque 
de  Roz.  Je  ne  sçay  si  l'on  l'en  détournera.  J'entendz  qu'il 
a  esté  envoyé  commission  à  Barvic  pour  procéder  contre  le 
comte  de  Northomberland. 

Je  ne  vous  escriptz,  Sire,  des  nouvelles  d'Escoce  ny 
(le  la  confirmation  de  ce  que  je  vous  ay  mandé  par  mes 
dernières  :  que  le  comte  de  Honteley  avoit  donné  une 
estrette  vers  le  North  à  ceux  du  party  d'Esterling.  J'es- 
père que  M"  Du  Croc,  par  les  lettres  qu'il  vous  escript, 
satisfera  largement  à  tout  cella. 

L'on  continue  d'envoyer  tousjours  gens,  monitions  et 
artillerie,  àFleximgues  ;  et  le  capitaine  Pelan,  lieutenant  de 
l'artillerie,  est  party,  depuys  deux  jours,  pour  y  aller.  Ceulx 
du  dict  Fleximgues  ont  ouvert  les  digues  et  ont  environné 
leur  ville  d'eau;  ilz  n'ont  receu,  à  ce  qu'on  dict,  toutz  les 
angloys  ny  pareillement  les  françoys,  ains  en  ont  envoyé 
une  partie  ez  aultres  villes  qui  tiennent  pour  eulx  en  Zé- 
lande.  Hz  ont  couru  l'estrade  entre  Envers  et  Bruges,  et 
ont  prins  quelques  deniers,  que  le  duc  d'Alve  envoyoit  à 
l'Escluse  pour  payer  les  navires  et  mariniers  qui  ont  con- 
duict  le  duc  de  Médina  Cely.  Il  a  esté  apporté ,  ces  jours 
passez,  grande  quantité  d'espiceries  du  dict  lieu  de  Flexim- 
gues en  ceste  ville,  et  en  envoyé  l'on  quérir  davantage. 
Les  marcliandz  de  ceste  ville  ont  esté  appelles  devant  le 
conseil  allin  d'adviser  au  faict  du  commerce  pour  l'arcom- 

plissement  du  traicté ,  mais  ne  sont  encores  venus  devers 
moy.  Sur  ce,  etc.  Ce  xx^  jour  de  juillet  1572. 

A   LA    RO  Y  NE. 

Madame,  aultant  de  choses  que  je  cognois  pouvoir 
advancer  le  propos  de  Monseigneur  le  Duc,  et  aultant  que 
ceux  qui  y  ont  bonne  affection  me  monstrent  qu'il  y  en  a  qui 
y  peuvent  servir,  je  n'en  obmetz  une  seule  que  je  ne  mette 
peyne,  tout  incontinent,  de  les  essayer;  dont  Dieu,  s'il  luy 
plaist,  y  adjouxtera,  puis  après,  la  perfection  qu'il  voyt  et 
cognoit  y  estre  honnorable  et  nécessaire.  Je  ne  presse  de 
sçavoir  de  ceulx  cy  rien  de  la  résolution  de  la  respoiice; 
il  ne  seroit  ny  honneste  à  moy,  de  la  leur  demander,  ny 
à  eulx,  de  me  la  dire,  ayant  esté  arresté  que  la  Royne 
d'Angleterre  la  fera  sçavoir  à  Voz  Très  Chrestiennes  Ma- 
jestez  par  M""  de  Montmorency;  et  elle  mel'aainsy  conflrmé, 
depuis  son  partement,  avec  une  fort  honnorable  commémo- 
ration de  luy,  et  de  la  confience  que,  pour  son  intégrité,  elle 
met  ez  choses  qu'il  luy  a  dictes,  et  pareillement  de  M""  de 
Foix.  Le  comte  de  Lestre  et  milord  de  Burgley  affirment 
que  le  raport,  qu'on  a  faict  de  Monseigneur  le  Duc,  ne 
sçauroit  estre  plus  grand  pour  sa  réputation,  ny  meilleur 
pour  tout  ce  qui  se  pourroit  désirer  de  luy  pour  ce  royaulme, 
que  l'ont  faict  ceulx  qui  sont  freschement  revenus  de 
France;  et  tout  le  conseil  d'Angleterre  a  fort  bien  faict 
son  debvoir  d'aprouver  son  party,  de  sorte  que  le  tout  reste 
maintenant  en  la  pure  volonté  de  la  Royne,  leur  Mestresse; 
à  laquelle,  parce  qu'elle  a  touché  de  discerner  d'aulcunes 
particuUarités,  qui  peulvent  rendre,  à  une  telle  princesse 
qu'elle  est,  ou  agréable  ou  désagréable  son  mariage  pour 
toute  sa  vye,  ilz  ne  peuvent  ny  veulent  davantage  l'en 

presser.  Et  m'a  le  dicl  comte  dict  qu'il  trouve  fort  expédiant 
que  Monseigneur  le  Duc  escripve  les  lettres  que  j'ay  desjà 
mandées;  car  estime  que  nul  ne  peult  tant  en  cest  affaire 
pour  luy  que  luy  mesmes.  Et  milord  de  Burgley  m'a  con- 
firmé que  la  petite  lettre,  que  Monseigneur  le  Duc  avoit 
escripte  à  M"  de  Montmorency,  laquelle  j'avoys  naguyères, 
comme  par  accidant,  faicte  voyr  à  la  dicte  Dame,  avoit 
beaucoup  servy,  et  qu'il  desiroit  surtout  qu'il  fût  pourveu 
à  l'inconvénient  de  son  visage.  Néantmoins  l'ung  et  l'aultre 
assurent  que  l'affaire  est  encores  bien  incertein,  dont  aul- 
cuns  des  amys  donnent  pour  conseil,  qu'encor  que  la  res- 
ponce  n'aye  à  estre  si  bonne  comme  nous  la  désirerions, 
que,  pourveu  qu'elle  ne  soit  du  tout  maulvayse,  et  qu'elle 
ne  porte  ung  entier  refus,  que  Yostre  Majesté  n'en  doibt 
couper  court  le  propos.  Et,  de  ma  part.  Madame,  j'ay 
trouvé  tousjours  tant  de  changement,  d'heure  en  heure, 
ez  résolutions  de  ceste  court,  que  je  ne  puis  dire  sinon  ce 
qui  semble  bon,  et  pareillement  ce  qui  semble  maulvais,  n'y 
demeurent  guyères  en  ung  mesme  estre.  Sur  ce,  etc. 

Ce  xx*'  jour  de  juillet  1572. 


CCLXV'  DEPESCHE 

—  du  XXII*  jour  de  juillet  1572. — 
(  Envoyée  jusques  à  la  court  par  Giles  Malapart.  ) 

Négociation  du  mariage.  — Avis  émis  par  un  seigneur  du  conseil  d'écouter  les 
propositions  faites  par  Antonio  de  Gouaras  pour  le  mariage  d'Elisabeth 
avec  le  fils  de  l'empereur. 

Au  Roy. 

Sire,  il  n'a  esté  possible  au  S'  de  Sabran  d'arriver  icy 
plus  tost  que  hier  matin,  eli  la  compagnie  de  plusieurs 

aultres  qui  ont  esté  conlrainctz,  aussy  bien  que  luy,  de 
temporiser,  troys  jours  entiers,  le  passage  à  Callays,  à  cause 
du  vent.  Il  m'a  randu  vostre  dépesche  du  unziesme  et  qua- 
tuorziesme  de  ce  moys,  laquelle  est  très  ample  et  fort  à  pro- 
pos pour  l'occasion  présente.  Je  mettray  peyne  de  l'em- 
ploier  le  mieulx  qu'il  me  sera  possible  en  ma  première 
audience,  laquelle  j'ay  desjà  envoyé  demander;  et  ay  faict 
tenir  à  milord.de  Burgley  la  lettre  de  M"^  de  Walsingam. 
Geste  princesse,  continuant  son  progrès  vers  Warvic,  arri- 
vera demein  en  la  mayson  du  dict  de  Burgley,  à  présent 
son  grand  trésorier,  où  les  principaulx  seigneurs  de  sa  court 
et  de  son  conseil,  lesquelz,  au  partir  d'icy,  estoient  allez 
se  rafraischir  en  leurz  maysons,  se  doibvent  randre.  Et 
j'entendz  que,  au  dict  lieu,  se  résouldra  la  responce  qui  vous 
doibt  estre  faicte  sur  le  propos  de  Monseigneur  le  Duc, 
n'ayant  point  cognu.  Sire,  qu'en  nul  aultre  affaire,  depuis 
que  je  suis  en  ce  royaulme,  l'on  soit  allé  plus  réservé  qu'on 
faict  en  cestuy  cy,  duquel  ne  se  permet  qu'il  en  sorte  une 
seule  parolie  dehors.  Néantmoins  l'on  m'a  fort  assuré  que 
le  moys  ne  se  passera  sans  qu'on  ayt  satisfaict  à  la  promesse 
qui  nous  a  esté  faicte,  quant  M"^  de  Montmorency  et  M'  de 
Foix  sont  partis;  et  cependant  je  verray  la  dicte  Dame,  et 
n'obmettray  rien.  Sire,  de  tout  ce  que  me  commandez,  ny 
de  tout  ce  que  je  me  pourray  adviser,  pour  la  persuader, 
et  mesmes  la  presser  de  vous  faire  la  responce  telle  que 
vous  la  desirez,  et  que  singuUièrement  je  la  désire,  plus  à 
la  vérité  qu'il  ne  me  semble  que  je  le  puisse  de  tout  bien 
espérer,  ayant  quelque  advis  qu'il  y  sera  faict  mencion  de 
ce  contrepoix,  dont  le  S"^  de  Walsingam  a  desjà  parlé  à  la 
Royne,  pour  récompanser  le  deffault  de  l'eage  et  l'incon- 
vénient du  visage  de  Monseigneur  le  Duc. 

11  n'y  a  rien  plus  vray  qu'ung  des  seigneurs  de  ce  dict 
conseil,  entendant  débattre  les  difficultez  qu'on  alléguoit  de 
Monseigneur  le  Duc,  a  mis  en  avant  qu'on  debvoit  ouyr 
Anthonio  de  Gouaras  sur  ce  qu'il  proposoit  du  filz  de  l'Em- 
pereur, ainsy  que  d'aultres  foys  l'on  l'avoit  bien  escouté  sur 
le  propos  du  Roy  d'Espaigne,  ayant  esté  le  premier  qui 
l'avois  mis  en  termes,  et  avoit  réuscy.  Mais  de  tant  que, 
par  les  deux  lettres  que  le  dict  de  Gouaras  avoit  naguières 
présentées  du  dict  Roy  d'Espagne;  et  aulcunes  du  duc 
d'Alve  touchant  les  choses  de  Flandres,  il  n'apparoissoit 
qu'ilz  luy  donnassent  assez  expécial  pouvoir  de  parler  main- 
tenant de  cestuy  cy,  cella  n'a  esté  suyvy. 

L'on  prépare  icy  tousjours  nouveau  renfort  pour  en- 
voyer à  Fleximgues,  mais,  jusques  au  retour  de  M^  Pelan, 
l'on  ne  se  hastera  de  le  faire  partir.  Je  n'ay,  à  présent, 
rien  de  nouveau  d'Escoce,  et  suis  attandant  ce  que  les  deux 
partis  auront  respondu  sur  l'abstinence  de  guerre  à  M'^  Du 
Croc,  auquel  je  feray  cependant  tenir  vostre  dépesche; 
et,  m' ayant  esté  octroyé  ung  passeport  pour  envoyer  visiter 
par  ung  mien  secrettaire  la  Royne  d'Escoce,  avec  ung  peu 
d'argent,  je  vous  manderay  à  son  retour  de  toutes  ses 
nouvelles.  Et  sur  ce,  etc. 

Ce  xxij«  jour  de  juillet  1572. 

CCLXVr    DÉPESCHE 

—  du  xxix»  jour  de  juillet  1 57^. — 

(  Envoyée  exprès  jusques  à  la  court  par  le  S''  de  Vassal.) 

Audience.  —Négociation  du  mariage. — Conversations  intimes  entre  la  reine  et 
l'ambassadeur.  — Conférences  de  l'ambassadeur  avec  Leicestpr  et  Burleigh 
sur  la  négociation. 

Au  Ro\ . 

Sire ,  ayant  envoyé  prier  le  comte  de  Sussex ,  qui  est 
à  présent  grand  chambellan  de  ceste  court ,  de  vouloir  en- 
tendre de  la  Royne ,  sa  Mestresse ,  quand  elle  auroit  agréa- 
ble que  je  l' allasse  trouver  pour  une  dépesche  que  j'avoys 
reçue  de  Vostre  Majesté  ,  elle  m'a  soubdain  mandé  que  ce 
seroit  le  landemein  matin  en  la  mayson  de  son  grand  tré- 
sorier, qui  luy  faysoit  un  festin ,  où  j6  serois  le  bien  venu. 
Et  m' ayant  le  dict  grand  trésorier  envoyé  son  coche  en 
chemin,  j'ay  esté  fort  bien  receu  de  la  dicte  Dame,  laquelle 
m'a  semblé  estre  en  beaucoup  meilleure  et  plus  belle  dis- 
position ,  depuis  le  commancement  de  son  progrès ,  que 
pendant  qu'elle  estoit  en  ceste  ville.  L'après  disnée,  après 
s' estre  soigneusement  enquise  de  vostre  bon  portement,  et 
de  celluy  de  la  Royne,  en  la  continuation  de  sa  grossesse, 
et  pareillement  de  la  Royne ,  vostre  mère ,  après  sa  der- 
nière maladie  ,  aussy  de  l'arrivée  du  Roy  de  Navarre  et  des 
prochaines  nopces  qui  se  doibvent  faire  de  luy  avecques 
Madame ,  et  de  plusieurs  aultres  particullarités  ,  ausquelles 
j'ay  mis  peyne  de  bien  luy  satisfaire,  elle  m'a  mené  en 
ung  petit  compartiment  hors  de  la  sale,  où  ayant  faict  ap- 
porter des  sièges,  n'a  souffert  qu'aulcun  aultre  y  ayt  de- 
meuré. 

Et  luy  ayant  dirt  que  Voslre  Majesté  avoit  fort  volon- 
tiers entendu  par  M"^  de  Montmorency  le  discours  de  tout  ce 
qui  avoit  passé  icy,  pendant  que  luy  et  M"^  de  Foix,  et  toute 
leur  troupe,  y  avoient  esté;  et  que  vous  n'aviez,  longtemps 
y  a,  ouy  ung  récit  qui  plus  vous  heût  contante,  ny  qui  plus 
vous  hevlt  apporté  d'honnestes  satisfactions  que  celluy  là  , 
pour  y  avoir  remarqué  plusieurs  choses,  lesquelles  vous 
estoient  ung  indubitable  tesmoignage  de  l'affection  et  delà 
vraye  inclination  qu'elle  avoit  à  vostre  amityé,  vous  la  su- 
pliés  de  croyre  que  vous  recepviez  à  grande  obligation 
qu  elle  hent  voulu  faire  une  si  expresse  profession  et  dé- 
claration ,  comme  elle  avoit  faict ,  de  vous  aymer,  et  de 
vouloir  demeurer  vostre  perpétuelle  confédérée;  et  qu'elle 
estimât  par  là  d'avoir  tant  acquis  et  gaigné  de  vostre  ami- 
tyé et  bienvueillance  que  vous  fesiés  compte  de  n'espar- 
gner  vostre  propre  personne,  et  avec  icelle  tout  ce  qui  se 
pouvoit  compter  de  la  grandeur  d'ung  roy  de  France,  pour 
l'employer  pour  elle,  quand  l'occasion  s'y  offriroit  ;  et, 
qu'après  le  rapport  de  M"^  de  Montmorency,  vous  aviez  ouy 
celluy  de.M"^  de  Foix  sur  tout  ce  qui  avoit  esté  dict  et  dé- 
duict  ez  négociations  qu'ilz  avoient  faictes  par  deçà,  qui 
ne  vous  avoit  pas  moins  contante  ,  encor  que  vous  heussiez 
bien  désiré  qu'ilz  vous  heussent  apporté  une  entière  réso- 
lution du  propos  de  Monseigneur  le  Duc ,  mais  aulmoins 
cognoissiez  vous  qu'il  ne  monstroit  qu'il  y  heût  apparu  aul- 
cune  difficulté  qui  fût  assez  considérable  pour  debvoir  dif- 
férer d'une  seule  heure ,  après  le  moys ,  la  response  qu'elle 
nous  avoit  promis  de  vous  faire ,  et  laquelle  vous  ne  pouviez 
espérer  de  moins ,  sinon  qu'elle  la  vous  rendroit  conforme 
à  l'honneste  et  honnorable  demande  que  vous  luy  aviez 
faicte  ;  et  que  la  Royne,  vostre  mère,  qui  avoit  esté  pré- 

sente  aux  deux  discours ,  jugeoit  bien  que  ,  sur  ce  qu'elle 
m'en  feroit  mander  par  ses  lettres ,  je  ne  pourrois  assez 
à  son  gré  représanter,  icy ,  à  elle,  le  contantement  qu'elle 
recepvoit  de  ceste  sienne  tant  déclarée  amityé,  et  du  bon 
acheminement  qu'elle  voyoit  que  alloit  prendre  le  propos 
de  Monseigneur  le  Duc,  son  tilz  ,  elle  avoit  advisé  d'en- 
voyer quérir  le  S*^  de  Walsingam  pour  luy  en  signiffier  aul- 
tant,  de  paroUe,  comme  elle  en  avoit  dans  le  cueur;  et  que 
je  croyois  que  mesmes  elle  luy  avoit  faict  voyr  jusques  dans 
son  âme;  dont  le  dict  de  Vualsingam,  à  mon  advis,  n'a- 
voit  obmis  de  le  bien  représanter  par  ses  lettres ,  et  que 
Vous ,  Sire ,  par  les  lettres  dernières,  et  elle  ,  par  les  sien- 
nes ,  me  commandiez  bien  fort  expressément  que  je  luy 
incistasse  à  ce  que  sa  dicte  responce  vous  peut  venir  et 
bonne,  et  bientost,  sellou  que  vous  sçavez  bien  que  le 
plus  mortel  ennemy  qu'eust  ce  propos  estoit  la  longueur  ; 
et  que  vous  luy  promettiez,  s'il  venoit  à  succéder,  de  le 
luy  rendre  comble  de  tout  bien ,  de  tout  honneur,  de  toute 
seurté ,  de  toute  vraye  et  perdurable  amour,  et  d'ung  per- 
pétuel contantement ,  ainsy  que  je  luy  en  engagoys  la 
foy,  la  parolle  et  la  promesse  de  Yostre  Majesté  et  de  la 
Royne ,  vostre  mère ,  par  les  propres  lettres  que  vous  et 
elle  luy  en  escripviez  de  voz  meins,  lesquelles  je  luy  ay  in- 
continant  présentées. 

La  dicte  Dame,  premier  que  rien  respondre ,  a  voulu 
ouvrir  les  dictes  lettres,  lesquelles  elle  a  lues  avec  son 
grand  contantement ,  et  a  monstre  prendre  une  singullière 
confiance  dé  l'offre  que  luy  fesiez  par  la  vostre,  et  de  l'hon- 
norable  soubscription  et  bien  affectionnée  que  vous  y  aviez 
mise  ;  et  a  curieusement  nothé  toutes  les  particullarités  de 
celles  de  la  Royne ,  sans  en  laysser  rien ,  monstrant  à  bon 

droict,  Mon  dict  Seigneur  d'Âlançon  mesmes  y  adjouxtoit 
sa  bien  humble  requeste ,  par  une  sienne  lettre  à  part,  qu'il 
me  commandoit  de  luy  présenter. 

La  dicte  Dame  a  soubdain  prins  la  dicte  lettre,  et  l'a 
lue  tout  du  long  avec  démonstration  de  contantement , 
et  a  dict  que  tout  ce  que  son  escript  luy  faysoit  voyr  de 
luy  correspondoit  à  ce  qu'elle  en  oyoit  dire.  Et  puis,  je 
l'ay  supliée  bien  humblement  qu'elle  voulût  encores  pren- 
dre la  peyne  de  lire  ce  qu'il  me  prioit ,  et  me  comman- 
doit de  faire,  pour  luy,  par  une  aultre  sienne  lettre;  à 
quoy  elle  n'a  faict  aulcune  difficulté. 

Et  j'ay  adjouxtéque  c'estoit  affin  qu'elle  ne  m'estiraâtny 
présomptueux  ny  téméraire ,  si  j'entreprenois  de  luy  faire 
entendre  quelque  chose  de  la  bonne  affection  que  ce  prince 
luy  portoit,  et  si  je  la  supliois  de  le  réputer  digne  de  la 
sienne;  que,  à  la  vérité,  il  estoit  jeune,  mais  nourry  en 
tant  de  meureté  qu'il  le  failloit,  quand  au  sens,  estimer 
desjà  homme  parfaict,  et  quand  à  la  personne,  qu'il  es- 
toit  de  l'extraction  de  princes  si  bien  formés  et  d'une  si 
parfaictement  belle  taille,  et  si  bien  proporcionnés,  qu'il  ne 
failloit  doubter  que  leur  filz  ne  leur  ressemblât ,  et  qu'il  ne 
vînt  aussy  hault  d'estature  et  aussy  beau  de  visage  comme 
îlz  avoient  esté  ;  et  que  mesmes  il  avoit  advancé  son  eage 
de  troys  ou  quatre  ans ,  se  trouvant  en  ceste  sienne  pre- 
mière puberté  ung  bien  accomply  et  bien  vigoureulx  che- 
valier, et  qu'il  estoit  filz  et  petit  filz,  et  deux  foys  frère, 
de  quatre  grandz  roys ,  et  luy  mesmes  tout  royal ,  qu'il  es- 
toit magnanime  et  généreulx  ,  et  remply  de  toutes  vertueu- 
ses condicions  ,  mais  qu'il  n'estoit  en  tout  rien  tant  que 
tout  à  elle,  et  tout  transformé  en  ung  vraye  et  naturel 
«mour  qu'il  portoit  à  sa  grandeur ,  à  ses  perfections  et  à 

ses  belles  et  excellantes  qualités ,  et  ne  se  délectoit  de  rien 
tant  que  d'ouyr  ses  louanges ,  d'adjouxter  ce  qu'il  pouvoit 
à  icelles,  et  de  vouloir  emploier  sa  personne  pour  les  main- 
tenir jusques  à  la  mort ,  ne  cherchant  aulcmie  chose  de 
meilleur  eueur  que  de  se  perdre  soy  mesmes  pour  se  re- 
trouver tout  en  sa  bonne  grâce.  Dont  je  la  supHois  qu'à  une 
telle  perfection  d'amityé ,  comme  elle  trouvoit  en  Vostre 
Majesté  ,  et  en  la  Royne ,  vostre  mère ,  et  en  hiy ,  elle  ne 
voulût  uzer  d'aulcune  maie  correspondance  en  sa  responce, 
et  que  vous  jugiés ,  Sire ,  les  choses  estre  passées  si  avant 
qu'il  ne  se  pouvoit  faire,  oultre  l'intérest  des  affères  que 
vous  aviez  communs  avec  elle ,  qu'il  n'y  courut  beaucoup  de 
vostre  honneur  et  réputation,  si  le  mariage  ne  succédoit. 
Elle  m'a  dict  qu'elle  vouloit  estimer  cella  mesmes  que 
j'avoys  dict,  et  encores  mieulx  de  Monsieur  d'Alançon, 
car  le  rapport  qu'on  faysoit  de  luy  estoit  parfaict  en  toutes 
choses  d'honneur,  de  valeur  et  de  vertu;  et  qu'elle  vou- 
loit encores  croire  ce  qu'il  luy  escripvoit  de  son  amityé, 
et  ce  que  Vostre  Majesté  et  la  Royne,  vostre  mère,  luy  en 
promectiez,  neantmoins  que  les  difficultés  de  l'eage  et  du 
visage  restoient  aparantes ,  et  que  ce  que  j'avois  allégué  de 
la  religion  ne  se  pouvoit  prendre  pour  récompance ,  car  ne 
failloit  dire  ny  que  Monsieur  se  fût  voulu  contanter  de 
l'exercice  de  sa  religion  en  privé ,  ny  qu'elle  te  luy  heût 
voulu  accorder,  affin  que  ny  l'ung  ny  l'aultre  ne  se  peus- 
sent  maintenant  advantager  ny  qu'il  l'eût  délayssée,  ny 
qu'elle  l'eût  délaissé;  et,  quand  au  point  que  Monsieur  d'A- 
lançon m'escripvoit  que,  s'il  n' estoit  retenu  d'aulcuns  res- 
pectz,  qu'il  passeroit  volontiers  par  deçà,  que  c' estoit  ung 
laict  sien,  et  de  Vostre  Majesté,  et  de  la  Royne,  vostre 
mère ,  qui  drbvoit  cstre  réglé  par  vostre  conseil ,  dont  n'en 

vouloit  rien  dire ,  mais  qu'elle  croyoit  certaynement  que  si 
Monsieur  luy.mesmes  fût  venu,  quand  il  se  parloit  de  luy, 
que  l'affère  heût  mieulx  réuscy  qu'il  n'a;  et  que  je  pour- 
rois  encores  conférer  de  toutes  ces  choses  avec  ceulx  de  son 
conseil ,  affin  que  la  responce  peut  estre  plus  promptement 
expédiée. 

Et  ainsy ,  Sire ,  ayant  esté  encores  quelque  temps  avec 
elle  à  luy  re&pondre  sur  aulcunes  demandes  qu'elle  m'a 
faictes  de  Mon  dict  Seigneur  le  Duc,  s'il  n'estoit  pas  creu 
depuis  le  pourtraict  qu'elle  a  voit  veu,  et  si  j'avois  point  ad- 
verty  la  Royne,  vostre  mère,  du  médecin  qui  promettoit 
de  remédier  à  cest  inconvénient  du  visage  ;  et ,  luy  ayant 
satisfaict  de  tout  cella  à  son  contantement ,  je  me  suis  gra- 
cieusement licencié  d'elle  pour  aller  traicter  de  ces  mes- 
mes  choses  avec  les  seigneurs  de  son  conseil;  de  quoy, 
en  la  lettre  de  la  Royne ,  parce  que  ceste  cy  est  trop  lon- 
gue, je  mettray  comme  tout  le  reste  a  passé.  Et  sur  ce,  etc. 
Ce  XXIX*  jour  de  juillet  4572. 

A    LA    Ko  Y  NE. 

Madame,  affin  que  Vostre  Majesté  puisse  mieulx  juger 
des  choses  qui  concernent  icy  le  propos  de  Monseigneur  le 
Duc  ,  vostre  61z ,  après  que  les  aurez  entendues  par  ordre , 
je  metz  peyne,  en  la  lettre  du  Roy,  de  vous  bien  parti- 
culariser celles  qui  ont  passé  en  la  dernière  audience  que 
j'ay  heue  de  cette  princesse;  de  la  quelle,  à  vray  dire, 
je  suis  retourné  plus  contant  des  paroUes  et  démonstra- 
tions que  j'ay  notées  d'elle,  pendant  ses  discours  ,  que  des 
poinctz  qu'elle  m'a  voulu  toucher  de  la  responce  qu'elle  a 
promis  de  mander  à  M*^  de  Montmorency.  J'avoys  desjà 
faicl  voyr  à  milord  de  Burgley ,  premier  que  d'aller  trou- 

ver  la  dicte  Dame ,  les  troys  lettres  qui  s'adressoient  à 
elle  et  les  deux  qui  s'adressoient  au  comte  de  Lestre  et  à 
luy  ,  ensemble  ce  que ,  en  particuUier ,  vous  me  mandiez , 
par  une  des  vostres ,  de  luy  dire ,  qui  a  trouvé  le  tout  mer- 
veilleusement bon ,  et  bien  à  propos.  Et,  après  infinys  et 
très  humbles  mercyementz  de  la  confiance  qu'il  voyoit  que 
Voz  Majestez  Très  Chrestiennes  prenoient  de  luy,  avec 
assurance  de  s'emploier  plus  affectueusement  pour  cest  af- 
faire que  pour  nul  aultre  qu'il  ayt  jamais  manyé  ,  il  m'a 
mandé  que  je  me  hastasse  de  porter  les  dictes  lettres,  parce 
que  les  comtes  de  Lestre  et  de  Sussex,  €t  luy,  avoient  desjà 
commandement  de  leur  M estresse  de  dresser  la  dicte  res- 
ponce ,  qu'elle  avoit  à  vous  faire  :  ce  qui  m'a  randu  en- 
cores  plus  dilligent  de  l'aller  trouver. 

Et ,  après  que  j'ay  heu  devisé  avec  elle,  aultant  longue- 
ment que  je  l'ay  peu  désirer,  je  suis  allé  parler  aux  dicts 
comtes  de  Lestre  et  de  Sussex  ,  et  au  dict  de  Burgley , 
lesquelz  n'ont  voulu  entrer  guyères  avant  à  contester  et 
débatre  aulcun  poinct  de  l'affère  ;  ains,  après  avoyr  es- 
couté  ce  qui  s'estoit  passé  entre  la  dicte  Dame  et  moy, 
ilz  m'ont  respondu  que ,  puisque  j'avoys  présenté  nou- 
velles lettres,  ilz  confèreroient  de  nouveau  avec  la  dicte 
Dame  pour  voyr  si  elle  leur  commanderoit  de  changer  rien 
en  sa  dicte  responce ,  et  ont  assez  estendu  leurz  propos  sur 
le  mesmes  faict;  mais  ilz  l'ont  tousjours  tenu  bien  loing 
de  la  conclusion.  Dont,  ayant  tiré  à  part  le  comte  de  Lestre, 
je  luy  ay  baillé  la  lettre  de  Monseigneur  le  Duc  ,  et  luy  ay 
monstre  ce  qui  estoit  en  article  exprès  pour  son  bien  dans 
celle  que  Vostre  Majesté  m'escripvoit  ;  à  quoy  il  m'a  randu 
de  si  honnestes  responces  qu'il  ne  se  peut  dire  mieulx.  J'ay 
aussy  exprimé  à  milord  de  Burgley  ce  que  je  luy  avois  au- 

CCLXVir  DÉPESCHE 

—  du  m*  jour  d'aoust  1572.  — 

(Envoyée  exprès  jusques  à  Calais  par  la  voye  du  S"  Acerbo.) 

Arrivée  de  M'  de  La  Mole  à  Londres. — Entrevue  avec  le  lord  garde-des-sceaux. 
— Nouvelles  de  la  guerre  des  Pays-Bas. — Progrès  du  prince  d'Orange. — Dé 
lails  sur  le  combat  de  Mons. 

Au  Roy. 

Sire  ,  ayant  M"^  de  La  Mole  faict  si  bonne  dilligence  qu'il 
est  arrivé  le  xxvij*'  du  passé  à  Londres ,  j'ay  incontinent 
envoyé  faire  entendre  sa  venue  à  la  Royne  d'Angleterre,  à 
quarante  mille  de  là,  sur  son  progrès  de  Warvic,  laquelle, 
se  trouvant  en  lieu  incommode  et  trop  estroict  pour  nous 
recepvoir ,  et  voyant  encores  que  les  quatre  ou  cinq  pre- 
miers gittes,  qu'elle  auroit  à  faire,  le  seroient  de  mesmes, 
elle  nous  a  remis  jusques  au  lieu  de  Eston ,  où  elle  faysoit 
estât  d'y  arriver  dès  hier,  et  nous  y  donner  aujourdhuy 
l'audience.  Mais,  s'estant  trouvée  ung  peu  lasse  de  la 
chasse  de  devant  hier ,  au  Heu  de  Saldon ,  pour  y  avoir 
suivy,  tout  le  jour  et  jusques  à  quelque  heure  de  la  nuict, 
ung  grand  cerf,  elle  n'en  a  bougé  de  hier  ny  aujourdhuy, 
et  nous  a  mandé  ,  sachant  que  nous  estions  desjà  en  ce  lieu 
de  Brichil ,  bien  près  d'elle  ,  que  nous  fussions  les  bien  ve- 
nus ;  et  que  ,  demein  ,  qui  est  lundy  ,  elle  se  rendroit  sans 
aulcun  doubte  au  lieu  de  Eston  pour  nous  y  recepvoir  mardy, 
(^t  que  cepandant  elle  avoit  commandé  au  sire  Henry  Cob- 
han  de  nous  accompaigner ,  et  nous  faire  accomoder  à  To- 
cester ,  qui  est  à  ung  petit  mille  du  dict  lieu  ;  monstrant 
la  dicte  Dame ,  après  qu'on  luy  a  heu  touché  quelque  mot 
de  l'honneste  occasion  du  voyage  du  dict  S'  de  La  Mole  , 

et  par  l'instance  de  qui  il  estoit  faict ,  et  combien  l' élection 
de  luy  estoit  bien  fort  bonne  et  propre  en  cest  endroict , 
qu'elle  en  avoit  grand  contentement  5  dont  nous  mettrons 
peyne ,  Sire ,  de  le  luy  augmanter  davantage  et  le  rendre 
le  plus  utile  qu'il  nous  sera  possible  pour  Vostre  Majesté. 

Nous  avons,  en  venant  icy,  visité  milord  Quipper  en  une 
sienne  mayson  aulx  champs,  où  la  dicte  Dame  avoit  passé, 
qui  a  monstre  de  nous  y  voir  de  bon  cueur,  et  de  persé- 
vérer en  la  bonne  et  droicte  intention  qu'il  a  tousjours 
heue  à  ce  bon  propos  d'ung  des  Filz  de  France  pour  sa 
Mestresse  ;  et  nous  a  dict  que ,  pour  estre  Monseigneur 
le  Duc  plus  esloigné  d'ung  degré  de  vostre  couronne  que 
Monsieur,  que  de  ce  degré  l'aprouvoit  il  davantage  et 
le  jugoit  plus  propre  pour  eulx,  et  qu'il  luy  sembloit  que 
la  présence  sienne  avoit  à  produire  une  trop  plus  briefve 
conclusion  en  cest  affère  que  nulle  aultre  chose  qu'il  cog- 
nût  aujourdhuy  au  monde.  A  quoy  nous  avons  oposé  que 
cella  estoit  peu  requis,  et  nullement  uzité  entre  grandz 
princes  ,  et  que,  sans  plus  grande  assurance ,  je  ne  voyois 
qu'il  se  peut  faire,  ny  qu'il  deût  passer  deçà,  ny  que  Vos- 
tre Majesté,  ny  la  Royne,  vostre  mère,  le  voulussiez  ja- 
mais consentir. 

Je  comprans  bien ,  Sire,  qu'une  partie  de  la  responce 
qu'on  vous  a  faictetendà  cella  ;  dont  M^de  La  Mole  et  moi 
adviserons  de  modérer  vers  elle,  et  vers  ceulx  qui  la  conseil- 
lent, ceste  dellibération  le  plus  qu'il  nous  sera  possible,  et 
ne  précipiterons  rien  sans  réserver  toutes  choses  à  vostre 
disposition  ;  qui  vous  suplie  cependant ,  Sire,  de  nous  man- 
der par  le  S'  de  Yassal  comme ,  après  la  dicte  responce , 
il  vous  semblera  que  nous  aurons  à  procéder. 

Le  comte  de  Lestre ,    qui  estoit  allé  devant  à  Quilin- 


—  80   — 
Et  vous  diray  seulement ,  Sire ,  qu'elle  a  monstre  d'a- 
voir aultant  agréable  le  message  et  le  messager,  comme 
Vostre  Majesté  le  pourroit  désirer,  ainsy  que  les  honnes- 
tes  responces  et  les  très  grandz  mercyementz,  qu'elle  nous 
a  chargé  de  vous  en  faire,  le  nous  ont  témoigné;  qui ,  en- 
tre aultres  choses,  elle  vous  prie.  Sire,  de  vouloir  croyrc 
que  l'obligation  qu'elle  vous  a  pour  la  suyte  de  tant  d'a- 
mityé  et  de  bonne  affection  ,  dont,  de  plus  en  plus,  il  vous 
plaist  persévérer  vers  elle,  la  rendent  non  moins  germayne 
à  Vostre  Majesté  ny  moins  vraye  fille  de  la  Royne  ,  vostre 
mère ,  que  Te  pourroit  estre  à  toutz  deux  Madame  Margue- 
rite; et  qu'elle  vous  avoit  desjà  envoyé  sa  responce  ,   de 
laquelle  elle  attandoit,  dedans  troys  jours,  une  dépesche 
de  son  ambassadeur ,  pour  sçavoir  comme  Vostre  Majesté 
l'auroit  prinse  ,  et  que  ,  sur  ce  qu'il  luy  en  manderoit ,  se 
pourroit,  puis  après,  adviser  comme  passer  plus  avant.  Et 
me  semble ,  Sire ,  qu'elle  a  commancé  ,  ceste  foys ,  d'uzer 
desmesmes  parolles  et  contenances  que  j'avois  auparavant 
remarquées  d'elle,  quand  elle  dellibéroit  à  bonesciant  d'en- 
tendre au  propos  de  Monsieur,  de  sorte  que  je  n'estime 
l'avoir  jamais  cognue  mieulx  disposée  à  la  résolution  de  se 
marier  que  maintenant ,  inclinant  néantmoins  à  vouloir  es- 
tre satisfaicte  de  la  venue  de  Monseigneur  le  Duc  plus  pour 
cognoistre,  ainsy  qu'elle  dict,  si  elle  luy  sera  agréable,  et 
si  les  difficultés  qu'il  pourroit  faire  d'elle  le  pourroient  di- 
vertir, que  non  pas  qu'elle  s'arreste  à  celles  qu'on  luy  a 
faictes  de  luy  ;   assurant  la  dicte  Dame  qu'elle  le  réputé 
d' estre  tel ,  sellon  le  rapport  qu'on  luy  en  a  faict ,  qu'elle 
ne  s'estime  assez  digne  d' estre  sienne,  et  qu'elle  nous  vou- 
loit  bien  promettre,  s'il  venoit  icy  ,  et  que  le  mariage  ne 
succédât,  qu'elle  prandroit  sur  elle  la  plus  grande  moictié 

de  la  honte,  d'avoir  esté  plustost  refuzée  de  luy,  que  non 
pas  qu'elle  ne  l'eust  voulu  accepter  ;  et  puis  l'excuse  de  la 
religion  pourroit  servir  à  toutz  deux  :  monstrant  la  dicte 
Dame  une  fort  grande  affection  à  ceste  entreveue  et  de 
chercher  elle  mesmes  comme  elle  se  pourroit  faire ,  sans 
qu'il  y  courût  nul  intérest  de  vostre  grandeur,  ny  de  celle 
de  Mon  dict  Seigneur  le  Duc. 

Et  je  voy  bien ,  Sire  ,  que  ceulx  de  son  conseil  ne  sont 
trop  marris  qu'elle  ayt  ceste  opinyon ,  affin  qu'elle  mesmes 
face  l'élection  de  son  mary. 

Et  je  luy  ay  respondu,  Sire,  qu'il  y  a  voit  beau- 
coup de  voyes  bien  honnestes  et  bien  fort  honnorables 
à  Monseigneur  le  Duc  pour  venir  vers  elle ,  et  qu'elle 
s'assurât  hardiment  d'avoir  aujourdhuy  tant  de  pouvoir 
sur  luy  qu'il  feroit  très  volontiers  tout  ce  qu'elle  voul- 
droit,  et  qui  seroit  de  son  contantement ;  et  que-,  sans 
doubte ,  il  viendroit  aussytost  qu'il  entendroit  ceste  sienne 
bonne  volonté ,  mais  elle  mesmes  ne  le  debvoit ,  en  façon 
du  monde  ,  désirer  sinon  à  la  charge  de  le  prendre  pour 
mary,  aussytost  qu'il  seroit  icy,  ou  bien  de  le  retenir  pri- 
sonnier en  la  Tour  de  Londres  ;  car  il  ne  y  avoit  nulle  assez 
honnorable  voye  pour  s'en  retourner  :  et  que  je  ne  croyois 
pas  que  Vostre  Majesté,  ny  la  Royne,  qui  est  comme  mère  a 
toutz ,  voulussiez  ,  sans  quelque  assurance  du  dict  mariage, 
jamais  consentir  qu'il  y  vînt;  ayant  ajouxté.  Sire,  affin 
de  ne  laysser  trop  de  dureté  en  ce  qui ,  peu  à  peu,  mons- 
tre se  ramoller  en  ce  propos ,  que ,  comme  nous  la  suplions 
à  elle  de  n'introduire  nouvelles  difficultés  et  longueurs  en 
cest  affère,  qu'ainsy  vous  suplierions  nous  très  humble- 
ment. Sire  ,  de  ne  vous  randre  difficille  en  rien  de  ce  que, 
sans  diminuer  la  réputation  de  vostre  couronne ,  ny  la  di- 

ij;nité  de  Mon  dict  Seigneur  le  Duc,  vous  pourriez  com- 
plaire à  la  dicte  Dame. 

Et  après  plusieurs  bien  fort  gracieulx  propos,  qu'elle 
nous  a  continués  plus  de  troys  heures  à  son  grand  contan- 
tement ,  quelquefoys  avec  toutz  deux  ensemble,  et  quel- 
quefoys  séparéement  avecques  luy,  parce  que  j'ay  estimé 
que  cella  seroit  très  oportun  ;  et ,  après  qu'elle  nous  a  heu 
de  rechef  priés  de  randre  plusieurs  sortes  de  mercyementz 
à  Yostre  Majesté  et  à  la  Royne  ,  vostre  mère  ,  pour  elle  , 
Avec  une  si  honnorable  mencion  de  Mon  dict  Seigneur  le 
Duc  que  de  plus  honnorable  ne  s'en  pourroit  faire  de  nul 
prince  qui  vive  ,  sans  oublier  ung  expécial  grand  mercys  de 
l'élection  que  Voz  Majestez,  et  luy,  aviez  voulu  faire  de  M' 
de  La  Mole  pour  le  luy  envoyer,  elle  nous  a ,  pour  ceste 
première  foys ,  bien  fort  gracieusement  licenciez  ,  remet- 
tant à  nous  voyr  le  jour  ensuyvant  à  la  chasse ,  où  elle  nous 
convioit. 

Et,  au  sortir  de  la  dicte  audience  ,  le  dict  S"^  de  La  Mole 
a  salué  le  comte  de  Lestre  et  le  comte  de  Sussex,  et  M' 
Smith,  avec  les  lettres  qu'il  leur  a  présentées  et  avec  les 
bons  propos  qu'il  leur  a  tenus;  qui  ont  monstre  d'adjouxler 
je  ne  sçay  quoy  de  nouvelle  disposition  à  celle  qu'ilz  avoient 
toutjours  à  ce  propos.  Et  nous  a  le  comte  de  Lestre  de- 
puis faict  entendre  qu'il  seroit  bon  que  ne  hous  assissions 
de  temporiser  icy  quelques  jours  ;  dont  faysons  estât  d'ac- 
compaigner  la  dicte  Dame  jusques  à  Quilingoiu-t,  où  milord 
de  Burgley  et  le  comte  de  Lincoln ,  qui  sont  maintenant 
absentz ,  ne  faudront ,  lundy  prochain  ,  de  s'y  rendre. 

Et  cependant  j'ay  receu  ung  petit  pacquet  du  S*"  de  Vé- 
rac ,  du  pénultiesme  du  passé  ,  qui  porte  l'abstinance  d'ar- 
mes en   Escoce   pour  deux   moys ,  sellon  la  forme  d'un 

brouillard  qui  contient  la  publication  que,  ce  mesme  jour, 
en  a  esté  faicte  à  Lislebourg  ;  et  ay  pareillement  sceu,  en 
ce  lieu,  des  nouvelles  de  la  Royne  d'Escoce  par  le  retour 
d'ung  mien  secrettère ,  que  je  luy  avois  envoyé  avec  ce  peu 
d'argent,  qui  m'assure  qu'elle  se  porte  bien  de  sa  santé  , 
mais  ennuyée  de  se  voir  toutjours  estroictement  gardée , 
bien  que  ,  depuis  ung  moys,  l'on  luy  permet  dé  aller  sou- 
vent se  promener  aux  champs.  Je  n'ay  oublié  de  faire  vers 
la  Royne  d'Angleterre  l'office  que  m'avez  commandé  pour 
elle,  qui  a  esté  assez  bien  receu.  Il  n'y  a  icy  rien  de  nou- 
veau de  Flandres  depuis  mes  précédantes.  Sur  ce,  etc. 

Ce  vif  jour  d'aoust  1572. 

La  nuict  après  noire  audience,  la  Royne  d'Angleterre  s'est  trouvée 
bien  mal  pour  s'estre  promenée  trop  tard  au  serein,  faysant  bien 
froid  ;  et  pour  avoir  trop  travaillé  à  la  chasse ,  les  jours  auparavant  ; 
mais  aujourdhuy  elle  se  porte  fort  bien  ,  et  sommes  conviez  pour  l'al- 
ler accompaigner  aux  champs  après  dîner. 


CCLXIX*^   DEPESCHE 

—  du  XF  jour  d'aoust  I  r>72. — 
(Envoyée  exprès  jusques  à  Calais  par  BourdiUon.) 

Maladie  et  rétablissement  d'Elisabeth.  —  Négociation  de  M'  de  La  Mole  avec 
les  comtes  de  Leicester,  de  Sussex  et  de  Warwick. — Audience. — Insistance 
d'Elisabeth  pour  que  le  duc  d'Alençon  vienne  en  Angleterre.  —  Désir  de 
Leicester  d'être  chargé  d'une  mission  en  France.  —  Nouvelles  de  Flessin- 
gue.  —  Crainte  des  Anglais  que  Strozy  ne  s'empare  de  cette  ville  pour  la 
France. 

Au   Roy. 

Sire,  à  l'occasion  d'ung  peu  de  mal  d'estomac  qui  a 
prins  à  la  Royne  d'Angleterre,  le  jour  qu'elle  nous  a  donné 
audience ,  au  lieu  de  Sthon ,  ainsy  que ,  par  le  post  scripta 

de  iioz  précédanlos ,  du  v'  du  présent,  nous  le  vous  avons 
mandé ,  elle  a  (;sté  deux  jours  sans  sortir  de  la  chambre , 
pandant  lesquelz  les  comtes  de  Lestre,  de  Sussex  et  de 
Warvic  nous  ont  mené  chez  ung  riche  gentilhomme  voy- 
sin  ;  là  où  ilz  nous  ont  faict  fort  honnorer  et  bien  tretter, 
et  nous  ont,  le  matin  et  l'après  dînée,  donné  beaucoup  de 
plésir  dans  les  parez  de  la  Royne,  qui  estoient  là  auprès, 
en  diverses  sortes  de  chasses  qui  n'ont  esté  moins  roïales 
que  si  la  Royne  mesmes  s'y  fût  trouvée;  et  avons  heu 
ample  commodicté  de  négocier  avec  les  dicts  deux  comtes 
de  Lestre  et  de  Sussex,  dont  n'avons  perdu  temps.  Ce- 
pandant  milord  trézorier  est  arrivé  de  sa  mayson  de  Bur- 
gley,  auquel  moy,  La  Mole,  ay  faict  l'exprès  office  de  re- 
commandation du  faict  de  Monseigneur  le  Duc,  de  la  part 
de  Yostre  Majesté  et  de  celle  de  la  Royne,  et  avec  les 
mesmes  lettres  de  Mon  dict  Seigneur,  comme  me  l'avez 
commandé ,  qui  ay  trouvé  qu'il  estoit  en  toute  bonne  dis- 
position. 

Et  le  troysiesme  jour,  la  dicte  Dame,  encores  non  du 
tout  bien  guérye,  nous  a  permis  de  la  voyr,  laquelle,  après 
nous  avoyr  compté  de  l'occasion  de  son  mal,  et  nous  avoyr 
inlinyement  mercyez  de  ce  que  nous  avions  monstre  ung 
non  moins  extrême  ennuy,  durant  sa  douleur,  que  ung  très 
singulier  plésir  après  qu'elle  nous  heût  mandé  qu'elle  luy 
estoit  passée,  elle  nous  a  dict  qu'elle  avoit  cerché  son  meil- 
leur soulagement  ez  lettres  de  Vostre  Majesté  et  en  celles 
de  la  Royne,  et  de  Nosseigneurs  voz  frères,  et  encores  en 
celle  que  Monseigneur  le  Duc,  en  particullier,  m'avoit 
escripte  à  moy,  La  Mothe;  lesquelles  elle  s'estoit  faictes 
toutes  lire  durant  son  mal,  et  y  avoit  trouvé  tant  de  singul- 
lières  et  (»xpécialles  occasions  de  se  resjouyr  en  la  vrav<' 

aniytié  qu'il  vous  plaist  à  toutz  luy  porter,  et  vous  en  estre 
ù  jamais  tant  obligée  que,  quand  elle  auroit  commancé 
bon  matin  de  nous  en  dire  des  mercyementz,  elle  n' auroit 
achevé,  à  beaucoup  d'heures  de  la  nuict,  à  vous  randre  toutz 
ceulx  qu'elle  en  avoit  dans  son  cueur;  mais  elle  vous  prioit 
de  croyre  qu'elle  avoit  prins  là  dessus  une  très  ferme  ré- 
solution d'emploier  une  bonne  partie  de  sa  vye  pour  en 
avoyr  aultant  de  recognoissance ,  comme  Dieu  feroit  apa- 
roistre  au  monde  qu'elle  en  pourroit  avoir  les  moïens  ;  et 
qu'elle  avoit  pensé  de  ne  se  debvoir  encores  haster  de 
respondre  ceste  foys  à  voz  lettres  ny  à  celles  de  la  Roy  ne , 
jusques  à  ce  qu'elle  heût  entandu,  par  le  S""  de  Walsingam 
duquel  elle  attandoit  d'heure  à  aultre  ung  courrier,  comme 
Voz  Majestez  auroient  priris  sa  responce;  et  pourtant,  s'il 
nous  plesoit  temporiser  jusques  à  Quilingourt,  elle  remet- 
troit  allors  de  faire  ses  lettres,  ou  sinon  elle  s'esforceroit 
de  nous  en  bailler  à  ceste  heure  de  telles  qu'elle  pourroit; 
et  qu'elle  nous  avoit  desjà  dict  que  son  désir  seroit  d' estre 
satisfaicte  d'une  entrevue ,  plus  pour  le  contantement  de 
Monseigneur  le  Duc,  que  pour  le  sien,  bien  qu'elle  voul- 
droit  que  ce  fût  comme  par  fortune  de  temps,  qui  l'eût 
poussé  par  deçà;  et  que  néantmoins  plusieurs  doubtes  là 
dessus  la  mettoient  en  peyne,  s'il  luy  arrivoit,  d'avanture, 
quelque  inconvénient  au  passage ,  ou  bien  si ,  estant  icy, 
l'on  ne  se  pouvoit  accorder  des  condicions  :  dont  remettoit 
cella  à  Vostre  Majesté ,  affin  que  rien  ne  procédât  jamais 
d'elle  qui  vous  pût  oifancer;  car  c'est  ce  qu'elle  vouloit  le 
plus  éviter  en  ce  monde  ;  bien  nous  vouloit  dire  qu'elle 
avoit  des  maysons  assez  voysines  de  la  mer  qui  seroient 
fort  à  propos  pour  cest  eflect. 

Sur,  quoy,  Sire,  commançantz  à  ce  qu'elle  nous  avoit 

discouru  de  son  mal,  et  puis  de  sa  convalessance,  et  sur  la 
faveur  qu'elle  nous  faysoit  de  la  pouvoir  voyr,  premier 
qu'elle  fût  du  tout  bien  guérye,  et  sur  le  soing  que  cepan- 
dant  elle  avoit  heu  de  nous  faire  donner  du  plésir  dans  ses 
parez ,  mais  principallement  sur  les  bonnes  parolles  qu'elle 
nous  venoit  de  dire  de  Vostre  Majesté  et  de  la  Royne,  et 
de  Nosseigneurs  voz  frères,  et  de  voz  lettres,  nous  luy 
avons  respondu,  l'ung  après  l'aultre,  tout  ce  que  nous  avons 
estimé  qui  estoit  bien  convenable  de  luy  dire  ;  et  vous 
promettons ,  Sire ,  que  ce  a  esté  tant  au  contentement  de 
la  dicte  Dame  que ,  quand  nous  avons  monstre  creindre  de 
l'ennuyer,  pour  n'estre  encores  parfaictement  guérye,  elle 
mesmes  a  estendu  davantage  le  propos.  Dont,  sur  celluy 
de  notre  temporisement  icy,  nous  luy  avons  dict  que  M""  de 
Vualsingam  ne  luy  pourroit  mander  rien  de  plus  expécial 
de  vostre  intention  que  ce  que  M*^  de  Montmorency,  M'  de 
Foix  et  moy,  La  Mothe ,  et  puis  voz  précédantes  lettres , 
et  puis  celles  de  maintenant,  et  encores  ce  que  de  parolle  à 
moy,  La  Molle ,  et  par  escript  à  moy,  La  Mothe ,  vous 
nous  aviez  donné  charge  de  luy  en  déclarer;  et  qu'il  ne 
failloit,  au  cas  que  la  responce  qu'elle  vous  avoit  desjà 
mandée  ne  fût  si  bonne  comme  vous  la  desiriez  et  l'espé- 
riez, sinon  qu'elle  la  nous  melliorât,  et  qu'elle  la  nous  vou- 
lût faire  entière  et  résolue  ;  car  serions  prestz  de  l'accepter, 
et  temporiserions  très  volontiers  pour  cest  effect  jusques  à 
Quilengourt,  ainsy  qu'elle  monstroit  de  le  désirer;  que, 
quand  à  l'entrevue,  il  n'estoit  nul  besoing  de  chercher  en 
cella  le  contantement  de  Monseigneur  le  Duc,  car  non  seu- 
lement il  estoit  très  contant,  mais  tout  transformé  au  désir 
des  bonnes  grâces  et  des  perfections  qu'il  sçavoit  estre  vé- 
ritablement en  elle,  mais  c' estoit  à  sa  satisfaction  d'elle 

qu'on  avoit  à  regarder;  et  que  pour  cella  croyons  nous 
bien  que  Monseigneur  le  Duc  ne  regardoit  à  nul  danger  nj 
inconvénient,  ny  s'il  y  auroit  quelque  diminution  de  sa 
|)ropre  grandeur,  pourveu  qu'il  peut  aultant  defférer  à 
celle  de  la  dicte  Dame;  mais  qu'il  nous  sembloit  que  \os- 
tre  Majesté ,  ny  la  Royne,  ne  le  luy  vouldriez  jamais  per- 
mettre, et  qu'encor  que  vous  jugiés  très  bien  que  nulle 
sorte  de  passer  vers  elle  ne  pourroit  sembler  que  très  hon- 
neste  et  pleine  d'ung  singullier  plésir  à  ce  prince ,  si ,  no 
pouviez  vous  voyr  qu'il  luy  en  peut  rester  pas  une  honno- 
rable  ny  sinon  accompaignée  d'ung  extrême  crèvecueur  et 
d'ung  perdurable  regret,  qui  luy  dureroit  jusques  à  la  mort, 
de  s'en  retourner  refuzé  ou  non  accepté;  et  qu'il  nous 
sembloit  qu'en  ung  affaire  tant  approuvé  de  Dieu,  et  loua- 
ble devant  les  hommes,  et  tant  plein  d'honneur  et  devray 
contantement  aux  deux  partis,  et  desjà  passé  par  le  conseil 
universel  des  deux  royaulmes,  l'on  ne  debvoit  proposer  ung 
acrochement,  lequel  monstroit  partir  de  l'invention  de  quel- 
que maulvès  ange,  qui  ourdissoit  desjà,  par  la  longueur  et 
par  la  difficulté  de  ceste  entrevue,  une  entière  ruyne  du  pro- 
pos, premier  qu'il  fût  conclud. 

La  dicte  Dame,  ayant  un  peu  pensé  là  dessus,  a  mons- 
tre qu'elle  desireroit  infinieraent  de  cogiioistre  quel  auroit 
à  estre  Mon  dict  Seigneur  le  Duc  vers  son  amytié ,  et  a 
percisté  qu'il  luy  failloit  attandre  quelque  dépesche  du 
S"^  de  Walsingam  ;  puis  a  passé  à  plusieurs  gracieulx  pro- 
pos d'elle  et  de  Monseigneur  le  Duc,  au  cas  que  le  dict  ma- 
riage succédât  entre  eulx  :  dont,  ayant  préveu  ensemble 
qu'il  ne  seroit  que  bon  que  moy,  La  Mole,  luy  en  conti- 
nuasse encores  aulcuns  à  part  d'aulcunes  privés  particul- 
larités  et  remarquables  enseignes  de  l'inthime  affection  et 

dévotion  de  Mon  dict  Seigneur  vers  elle ,  moy ,  de  La 
Mothe ,  les  ay  ung  peu  layssez  toutz  deux ,  qui  en  ont  tenu 
plusieurs,  desquelles  elle  a  monstre  ,  de  son  costé ,  en  sen- 
tir ung  fort  singuUier  contantement  ;  et  moy  ,  La  Mole , 
suis  retourné  du  mien  avec  tousjours  meilleure  espérance , 
comme  j'espère  bientost  vous  en  aller  rendre  compte.  Ce- 
pandant  moy,  La  Mothe,  ay  pressé  milordde  Burgley  de 
nous  faire  avoir  une  résolution ,  et  il  n'a  heu  rien  d'assez 
aparant  pour  en  excuser  davantage  sa  Mestresse ,  sinon  de 
me  dire  que  Vostre  Majesté  auroit  trouvé  la  responce  en 
lelz  termes  qu'il  n'estoit  possible  qu'on  passât  à  rien  plus 
avant,  que  vous  n'eussiez  de  rechef  parlé,  bien  qu'il  me 
vouloit  assurer  que  luy  et  les  deux  comtes  trouvoient  que 
le  voyage  de  moy,  La  Mole,  estoit  très  bportun ,  et  très 
oportunes  les  lettres  que  j'avoys  apportées  ,  et  qu'il  ne 
vouloit ,  de  sa  part ,  encore  cesser  de  bien  espérer. 

Ainsy ,  Sire ,  nous  suyvons  jusques  à  Quilingourt ,  et 
nous  veulent ,  ceulx  qui  sont  bien  intentionnés  en  cest  af- 
faire ,  persuader  que  ce  que  ceste  princesse  monstre  d'a- 
voir fort  grande  affection  à  ceste  entrevue  est  le  meilleur 
signe  qui  se  pourroit  désirer  d'elle ,  dont  nous  conseillent 
de  ne  le  trop  rejecter.  Et  le  comte  de  Lestre  m'a  encores 
refrayschy  à  moy ,  La  Mothe,  qu'il  avoit  ung  grand  désir 
d'aller  en  France  pour  la  conjouyssance  des  premières  cou- 
ches de  la  Royne  Très  Chrestienne,  et  qu'il  seroit  tous- 
jours  prest  de  partir  dans  troys  jours,  après  que  la  Royne, 
sa  Mestresse ,  le  Uiy  auroit  commandé  ;  laquelle  nous  a  desjà 
dict.  Sire,  qu'elle  le  vouloit  de  bon  cueur,  pourveu  que 
ce  fût  ung  filz,  et  qu'elle  prioit  Dieu  de  vous  donner  ung 
daulfin . 

Maistre  Pclan  a  rapporté  de  Fleximgues  que  la  ville  est 

tenable,  si  la  Royne,  sa  Mestresse ,  la  veult  prendre  en 
sa  protection;  mais  il  semble  que,  icy,  l'on  est  entré  en 
quelque  souspeçon  que  le  S""  Strossy  s'en  vueille  saysir,  et 
qu'il  a  desjà  escript  à  ceulx  qui  y  commandent  d'y  vouloir 
recepvoir  deux  mille  françoys.  Sur  quoy  quelqun  m'a  dé- 
claré à  moy ,  La  Mothe  ,  que  cella  réfroydira  bien  fort  les 
Angloys,  et  qu'ilz  ne  voudroient  que  les  Françoys  entre- 
prinsent  rien  de  ce  costé ,  à  la  charge  qu'ilz  favoriseroient 
tout  ce  qu*ilz  vouldroient  entreprendre  ez  aultres  endroictz. 
J'ay  jette  bien  loing  tout  ce  qu'on  m'adictdudictS'^Strossy. 
Hier,  ung  des  gens  du  prince  d'Orange  a  esté  renvoyé  d'icy 
avec  force  bonnes  parolles ,  et  attand  l'on  de  luy  une  plus 
solenne  légation,  quand  il  sera  plus  avant  en  pays;  dont 
lors  il  sera  mieulx  respondu.  Sur  ce ,  etc. 

Ce  xi^  jour  d'aoust  i572. 


CCLXX'^  DÉPESCHE 

—  du  xiii"  jour  d'aoust  1572. — 

(  Envoyée  jusques  à  la  court  par  Af  de  L'Espinasse.  ) 

iSouvcllcs  d'Ecosse.  —  Vives  plaintes  de  l'ambassadeur  contre  le  mépris  que 
font  des  ordres  du  roi  les  Ecossais  qui  occupent  ].eitb. 

Au  Roy. 

Sire,  estant  M"^  de  La  Mole  et  moy  en  ce  lieu  de  Con- 
ventery ,  à  la  suyte  de  ceste  princesse ,  laquelle  arrive  au- 
jourdhuy  en  la  mayson  du  comte  de  Lestre  à  Quilingourt , 
qui  est  à  quatre  mille  d'icy,  leS»^  de  L'Espinasse  m'a  en- 
voyé de  Londres  en  hors  les  mémoires  qu'il  a  raporté  d'Es- 
coce,  sur  îesquelz  je  me  suys  infinyement  esbahy  des  façons 
de  procéder  de  ccuK  du  Petit  Lith  ,  qui  sont  telles  qu'elles 

me  semblent  bien  requérir,  Sire,  que  Vostre  Majesté  y 
pourvoye  avec  authorité  pour  ne  laysser  aller  les  choses , 
qui  ont  esté,  en  ce  faict,  faictes  et  négociées  par  vostre 
ambassadeur  en  vostre  nom ,  à  l'indignité  que  ceulx  du  Pe- 
tit Lith  monstrent  qu'ilz  les  veulent  réduyre ,  qui  n'est  sans 
beaucoup  de  mespris  et  quasy  mocquerye  de  vostre  gran- 
deur. Il  est  vray  que  la  passion  les  mène  de  vouloir  cher- 
cher tant  d'avantage  qu'ilz  pourront  pour  ruyner  ceulx  qui 
leur  font  teste  ;  et,  si  l'assemblée  du  parlement  se  pouvoit 
tenir,  possible  que  l'on  parviendroit  à  quelque  accord, 
mesmement  si  Vostre  Majesté  monstre  qu'en  toutes  sortes 
elle  veult  et  entend  qu'il  se  face ,  et  qu'il  vous  plaise  en 
parler  vifvement  à  l'ambassadeur  d'Angleterre  et  luy  dire 
que  vous  n'estes  pour  comporter  qu'on  achève  de  ruyner 
cest  estât ,  ny  que  les  dicts  du  Petit  Lith  abusent  des  mes- 
mes  moyens  qui  procèdent  de  vous  contre  ceulx  qui ,  plus 
que  eulx ,  ont  espéré  en  Yostre  Majesté. 

Je  verray ,  Sire ,  comme  la  Royne  d' Angleterre  et  ceulx 
de  son  conseil  prendront  le  faict ,  et  requerray  en  cella  ce 
que  j'estimeray  convenir  au  bien  de  vostre  service  ;  dont 
par  mes  premières  je  ne  faudray  de  vous  en  escripre  ce 
qu'ilz  m'y  auront  respondu.  Et  cependant,  pour  ne  rien 
retarder,  je  mande  au  dict  S'  de  L'Espinasse  de  parache- 
ver sa  dilligence  vers  Yostre  Majesté ,  vous  supliant  très 
humblement  de  le  renvoyer ,  ainsy  bien  et  bientost  expé- 
dié, comme  jugerez  qu'il  se  debvra  faire,  et  qu'envoyez  par 
luy  quelque  petite  provision  au  capitaine  Granges  pour  le 
faire  persévérer,  car  en  luy  consiste  aujourdhuy  la  con- 
servation de  tout  ce  qui  peut  dépandre  de  l'allience  de  vostre 
couronne  au  dict  pays.  Sur  ce,  etc. 

Ce  XII)*  jour  d'aoust  \ÎM'2. 

Par  postule  à  la  lettre  précédente. 
Depuis  ce  dessus,  je  me  suis  infinyement  pleinct  à  ccsle  princesse, 
et.  aulx  siens,  de  Talemptat  de  ceulx  du  Petit  Lith,  et  ilz  ont  mons- 
tre qu'ilz  le  trouvent  très  maulvais  :  dont  m'ont  promis  qu'il  y  sera 
indubitablement  remédvé. 


CCLXXr  DEPESCHE 

—  duxxvui'jour  d'aoust  1572.  — 

(Envoyée  exprès  jusques  à  la  court  par  Af  de  La  Mole.) 

Audiences.  —  Détails  de  la  négociation  de  M' de  La  Mole.  — Délibération  du 
conseil  sur  le  mariage.  — Explications  sur  la  réponse  donnée  au  roi,  qui  a 
été  prise  en  France  pour  une  rupture.  —  Déclarations  d'Elisabeth  qu'elle 
est  décidée  à  se  marier  ,  qu'elle  ne  veut  pas  rompre  la  négociation  ;  mais 
qu'avant  de  prendre  un  engagement  elle  croit  l'entrevue  nécessaire. — Avis 
donné  par  les  Anglais  sur  le  peu  de  confiance  que  doit  inspirer  le  gouver- 
neur de  Flessingue.  —  Bonne  disposition  d'Élisabetli  à  Tégard  de  la  négo- 
ciation du  mariage.  —  Départ  de  M'  de  La  Mole. 

Au  Roy. 

Sire,  au  partir  de  Norampthon,  d'où  M"^  de  La  Mole, 
présent  pourteur,  et  moy,  vous  fismes  une  dépesche ,  le  xi*" 
de  ce  moys,  nous  arrivasmes,  le  tréziesme  ensuyvant,  à 
Quilingourt,  et  le  lendemein  M'  le  comte  de  Lestre  nous 
y  traicta  en  festin  avec  les  plus  grandz  de  ce  royaulme,  où 
ayant  esté  plus  d'une  heure  et  demye  en  conversation  avec 
la  Royne  d'Angleterre  pour  luy  continuer,  en  attandant 
des  nouvelles  de  France,  le  propos  de  Monseigneur  le  Duc, 
affin  de  luy  en  imprimer  tousjours  le  désir,  et  à  nous  l'es- 
pérance, le  dict  sieur  comte  nous  mena,  l'après  dînée, 
avec  le  reste  de  la  noblesse  de  la  court,  courre  le  cerf 
dans  ung  de  ses  parez  jusques  à  la  nuict;  et,  le  deuxiesme 
jour  après ,  le  S'  de  Vassal  arriva  avec  la  dépesche  do 
Voz  Majestez  du  vij*"  et  ix*"  du  présent  et  avec  ce  que, 

oultre  la  dicte  dépesche,  il  vous  avoit  pieu  le  charger  de 
nous  dire. 

Sur  quoy  nous  allasmes,  le  xvij^,  retrouver  la  dicte 
Dame  àWarvic,  à  laquelle,  après  aulcuns  propos  qu'elle 
mesmes  nous  commença,  nous  luy  dismes  qu'il  nous  estoit 
venu  des  lettres  de  Voz  Majestez  Très  Chrestiennes  sur 
la  responce  que  son  ambassadeur  avoit  heu  à  vous  faire, 
à  la  fin  de  juillet;  et  de  tant  que  luy  mesmes  avoit  ouy  les 
parolles  et  veu  les  contenances,  dont  luy  aviez  uzé  quand 
il  la  vous  avoit  déclarée,  et  qu'il  avoit  très  bien  recueilly 
le  tout,  nous  nous  assurions  que  desjà  elle  avoit  mieulx 
entendu  la  façon  comme  Voz  Majestez  avoient  prinse  la 
dicte  responce  par  le  discours  de  ses  lettres  que  nous  ne 
luy  sçaurions  représanter  sur  celles  de  Voz  Majestez.  Et, 
sans  rien  toucher  à  la  dicte  Dame  de  la  lettre  qu'elle  luy 
avoit  escripte  le  xxij*  de  juillet,  parce  que  vous  le  nous 
delTandiez,  nous  ajouxtèmes  seulement  qu'il  n' estoit  pas  à 
croyre  combien  il  vous  avoit  touché  au  cueur  que  la  dicte 
responce  n'eust  esté  conforme  à  vostre  honneste  désir  ;  et 
combien  Vostre  Majesté  et  la  Royne,  vostre  mère,  vous 
estiez  vergongniez  de  ce  que,  cuydantz  avoir  bien  mesuré 
vostre  offre  pour  la  plus  juste,  la  plus  honnorable,  et  quasy 
la  plus  nécessayre  que  vous  heussiez  su  faire  à  une  telle 
princesse  comme  elle,  laquelle  vous  aymiez  et  observiez 
plus  que  nulle  aultre  de  la  Chrestienté,  elle  néantmoins 
vous  heût  randus  confus,  et  vous  heût  condampnés  de  n'a- 
voir heu  bon  jugement  en  cella;  et  qu'après  y  avoir  bien 
pensé  et  dellibéré  avec  ceulx  de  vostre  conseil,  et  ne  pou- 
vantz  juger,  par  les  choses  que  M"^  de  Montmorency  et 
M'  de  Foix  vous  avoient  rapportées,  et  par  celles  que  je 
vous  avois  escriptes,  et  encores  par  relies  que  M'  If  comte 

de  Lincoln  et  ses  aultres  ambassadeurs  vous  avoient  dictes, 
qu'il  fût  possible  que  ceste  responce  heût  à  estre  celle 
résolue  qu'elle  avoit  dans  son  cueur,  Voz  Majestez  la 
suplioient  de  vous  en  randre  une  meilleure  et  plus  apro- 
chante  duvray  contantement  que  vous  aviez  espéré  d'elle. 
La  dicte  Dame,  comme  préocupée  d'une  peur  que  nous 
voulussions  rompre,  et  résolue  néantmoins,  pour  la  recor- 
dation  de  ce  qui  luy  estoit  advenu  du  premier  propos,  de 
ne  changer  point  d'opinion,  s'escria  ung  peu  en  elle  mesmcs 
disant  :  —  «  Ha!  je  voy  bien,  par  la  responce  de  mon  am- 
bassadeur et  par  ce  que  je  oy  maintenant,  que  la  Royne 
Mère,  comme  prudente  et  vertueuse,  a  voulu  estre  sage 
pour  son  filz  et  pour  moy,  et  ne  veut  que  nous  nous  voyons 
de  peur  qu'il  ne  se  puisse  contanter  d'une  telle  femme,  ou 
que  je  ne  puisse  demeurer  bien  satisfaicte  d'ung  telmary.  » 
Et  après,  s' estant  adressé  à  nous,  continua  nous  dire  que, 
puisque  les  lettres  tant  honnestes  et  pleines  d'honneur  et 
de  mille  satisfactions  que  je  luy  avois  présentées  en  la 
mayson  de  milord  trésorier,  escriptes  de  vostre  mein,  et  de 
la  Royne,  et  de  Monseigneur  le  Duc,  avoient  esté  cause 
de  luy  faire  méliorer  sa  première  responce,  du  xxij*  de 
juillet,  par  laquelle  elle  mandoit  que  les  difficultés  de  l'eage 
empeschoient  qu'elle  ne  peut  satisfaire  ny  à  son  désir  ny  à 
vostre  espérance,  et  d'avoir,  comme  par  ung  bon  et  nouveau 
moyen,  proposé  l'entrevue,  affin  d'oster  les  dictes  difficultés, 
elle  pensoit  que,  non  seulement  vous  l'aprouveriez,  mais 
luy  sçauriez  un  grand  gré  d'avoir,  de  son  costé,  faict  l'ou- 
verture qui  debvoit  procéder  du  vostre;  qu'elle  prioit  Vostre 
Majesté  et  la  Royne,  vostre  mère,  et  M"^  de  Montmorency, 
desquelz  troys  le  langage  avoit  esté  semblable,  qu'il  vous 
pleut  croyre  qu'elle  n'estoit  si  traistre,  ny  si  meschante, 

de  parler  d'une  entrevue  à  ung  prince  de  si  grande  qua- 
lité, si  elle  n'estoit  bien  résolue  de  se  marier,  et  qu'elle 
m'avoit,  longtemps  y  a,  assuré  de  la  victoyre  qu'elle  avoit 
gaignée  sur  elle  en  cest  endroict;  dont  ne  voudroit  main- 
tenant vendre  à  si  inique  et  desloyal  pris,  comme  seroit 
cestuy  cy,  le  précieulx  trésor  de  vostre  amityé  et  de  la 
Royne  et  des  princes  de  vostre  couronne,  ses  enfans,  et 
qu'à  la  vérité  elle  avoit  plusieurs  justes  occasions  du  passé, 
et  plusieurs  grandes  considérations  du  présent,  pour  dési- 
rer la  dicte  entrevue,  tant  pour  la  satisfaction  de  Monsei- 
gneur le  Duc,  affin  qu'il  n'espousât  une  femme  qui  ne  luy 
pleut,  (jue,  à  dire  vray,  pour  le  compte  d'elle  mesmes,  affin 
de  voyr  si  elle  pourroit  être  aymée  de  luy,  et  si  la  dispo- 
sition de  l'eage,  et  ce  qu'on  luy  avoit  rapporté  du  visage 
seroient  objetz  si  véhémentz  qu'elle  ne  s'en  peut  jamais 
contanter;  et,  de  tant  qu'elle  avoit  mis  cella  en  l'arbitre 
de  V6z  Majestez,  il  n'estoit  raysonnable  que  luy  renvoys- 
siez  maintenant  la  pierre,  sinon  que  vous  voulussiez  que 
ce  qu'elle  vous  avoit  mandé  et  ce  que  Vous  et  la  Royne, 
vostre  mère,  aviez  respondu  à  son  ambassadeur,  et  ce  que 
nous  luy  disions  maintenant,  fût  la  fin  du  propos;  demeu- 
rant la  dicte  Dame  là  dessus  bien  fort  pensive,  sans  y  rien 
plus  adjouxter. 

Nous  suyvisraes  à  luy  dire,  Sire,  que  Voz  Majestez  la 
prioient  de  considérer  qu'il  n'est  en  la  mein  des  mortelz 
de  remédier  au  poinct  qu'elle  alléguoit  de  l'eage,  et  que 
vous  aviez  ung  incroyable  regret  que  ne  l'en  peussiez  sa- 
tisfaire, dont  ne  vous  restoit  que  dire  là  dessus,  sinon  ce 
que  M'^  de  Montmorency,  M'  de  Foix  et  moy,  luy  avions 
desjà  dict,  que,  tant  s'en  failloit  que  vous  heussiez  pensé 
que  les  jeunes  ans  de  Monseigneur  le  Duc  fussent  quelque 

deffault  que,  au  coutrayre,  vous  estimiez  que  c'estoit  la 
perfection  de  ce  mariage,  et  que  vous  sçaviez  très  bien 
que  la  disposition  de  la  dicte  Dame  estoit  si  bonne  et  si 
belle  qu'elle  se  retrouvoit  plus  jeune  de  neuf  ans  qu'elle 
n' estoit,  et  aussy  la  vigueur  et  belle  taille  et  bonne  dispo- 
sition de  Monseigneur  le  Duc  luy  anticipoient  à  luy  son 
eage  d'aultres  neuf  ans,  par  ainsy,  qu'ilz  se  rencontroient 
d'en  avoir  chacun  vingt  et  sept;  et,  au  regard  de  l'entre- 
vue, que  si  Vous,  Sire,  et  la  Royne,  vostre  mère,  cognois- 
siez  qu'elle  peut  servir  à  vous  donner  le  contantement  que 
vous  espériez  et  desiriez  plus  que  chose  du  monde,  que 
vous  vouldriez  que  Monseigneur  le  Duc  fût  aujourdhuv 
plustost  que  demein  devers  elle  ;  mais,  si  la  dicte  entrevue 
avoit  à  estre  en  vein,  et  que  la  dicte  Dame  n'eût  volonté 
de  se  marier,  comme  ses  responces  vous  en  faysoient  doub- 
ter,  ny  voulût  avoyr  Mon  dict  Seigneur  le  Duc  agréable, 
duquel  elle  avoit  desjà  veu  le  pourtrôt,  et  avoit  entendu , 
par  beaucoup  des  siens,  quel  il  estoit,  ce  ne  seroit  qu'ad- 
jouxter  ung  par  trop  grand  malcontantement  à  celluy  que 
vous  aviez  desjà  bien  grand  de  la  responce  qu'elle  vous 
avoit  mandée.  Dont  nous  la  voulions  très  humblement  su- 
pHer,  et  la  conjurer,  par  les  mérites  de  la  parfaicte  bien- 
veillance et  loyalle  amityé  que  Vous  et  la  Royne,  vostre 
mère,  luy  portiez,  et  par  la  dévotion  et  servitude  de  Mon- 
seigneur le  Duc  vers  elle,  qu'elle  voulût,  sellon  sa  prudence, 
et  par  l'advis  des  seigneurs  de  son  conseil,  avec  lesquelz 
nous  desirions  qu'elle  communicquàt  de  ce  faict,  vous  faire 
une  meilleure  responce,  et  telle  qu'il  fi'en  peut  réuscyr 
qu'une  bonne  conclusion  de  propos,  et  non  jamais  fin  en 
vostre  commune  amityé ,  sinon  lorsque  vous  cesseriez  de 
n' estre  plus  au  monde. 

La  dicte  Dame,  léaulçant  la  teste,  nous  respondit,  avec 
un^  meilleur  et  plus  joyeulx  visage,  qu'elle  estoit  con- 
tante de  parler  à  ceulx  de  son  conseil  et  faire  voyr  à  Yoz 
Majestez  que  vous  ne  sçauriez  trouver  princesse ,  en  toute 
la  terre ,  qui  plus  s'esforçât  de  correspondre  à  l'amityé , 
qu'avez  tousjours  monstre  luy  porter,  qu'elle  feroit.  Et 
entrant  là  dessus  en  plusieurs  devis  avec  M*^  de  La  Mole , 
lequel  je  luy  layssay  seul  pour  parler  à  ses  conseillers ,  elle 
fit  toutz  les  semblantz  du  monde  d'avoir  fort  agréable  ce 
qu'il  luy  disoit  de  son  Maistre ,  et  luy  fit  reprandre  à  luy 
mesmes  plus  d'espérance  que  par  ses  premiers  propos 
elJe  n'avoit  monstre  de  nous  en  vouloir  donner. 

Et  sur  ce ,  se  retirant  pour  ung  peu  de  temps  fort  joyeuse 
en  sa  chambre ,  dict  à  M"^  le  comte  de  Lestre  qu'il  nous 
retînt  pour  souper  avec  elle;  et  elle  mesmes  nous  convia. 
Puis ,  à  bout  de  pièce ,  estantz  retournés  vers  elle ,  la  trou- 
vasmes  qu'elle  jouoit  de  l'espinette,  et  continua,  à  nostrc; 
prière,  d'en  jouer  encores  davantage  pour  satisfaire  au  dict 
S'^  de  La  Mole  ;  et  puis ,  au  souper,  qui  fut  ung  festin  as- 
sez magnificque ,  elle  nous  fit  devant  toute  l'assemblée  les 
meilleures  démonstrations  qui  se  peulvent  désirer,  mesmes 
après  avoir  beu  à  moy,  et  m' avoir  envoyé  sa  couppe  et  son 
restant  pour  la  piéger,  elle  voulut  bien  monstrer  qu'elle 
avoit  agréable  le  message  et  le  messager  de  Mon  dict  Sei- 
gneur le  Duc ,  et  beut  aussy  au  S"^  de  La  Mole ,  avec  plu- 
sieurs aultres  honnestes  démonstrations  et  courtoysies  que, 
pour  l'hoimeur  de  son  Maistre,  ung  chacun  s'efforça  de  luy 
faire.  Et  l' après  soupée,  sur  les  neuf  heures  de  nuict,  ung 
fort ,  qui  estoit  dressé  dans  une  prairie  ,  soubz  les  fenestres 
du  chasteau ,  fut  assaly  par  une  partie  de  la  jeunesse  de  la 
court,  et  soubstenu  par  l'aultre  ,  où  v  heut  tant  d'artif- 

fices  à  feu,  si  furieulx  et  bien  conduictz ,  qu'il  le  fit  fort 
bon  voyr,  et  la  dicte  Dame  nous  retint  jusques  envyron 
minuict  pour  en  attandre  la  fin. 

Le  lendemein,  xviij*,  après  que  le  trésorier  de  la  mayson 
de  la  dicte  Dame  nous  heût  donné  à  dîner,  elle  nous  fit 
appeller  pour  nous  dire  que,  sellon  nostre  réquisition 
du  jour  précédant ,  elle  avoit  mis  l'affaire  en  dellibération 
de  son  conseil ,  où  les  lettres  de  son  ambassadeur  avoient 
de  rechef  esté  leues  et  conférées  avec  nostre  dire,  et 
qu'ayant  ouy  l'opinion  d'ung  chacun  là  dessus,  elle  se  trou- 
voit  en  plus  de  perplexité  que  jamais,  pour  s'estre  tant  ad- 
vancée  que  d'avoir  parlé  de  l'entrevue,  et  qu'elle  desireroit 
avoir  esté  lors  bien  empeschée  de  la  langue  ;  mais  ses  con- 
seillers ,  qui  avoient  plus  regardé  à  leur  affection  de  la  voyr 
mariée  que  à  sa  dignité  en  cest  endroict,  luy  avoient  faict 
faire  cest  erreur,  se  persuadans  que  Vostre  Majesté  et  la 
Royne ,  vostre  mère  ,  embrasseriez  ce  moyen ,  comme  le 
meilleur  et  le  plus  court ,  pour  effectuer  ce  que  monstriez 
désirer;  mais  elle  et  eulx  s'apercevoient,  à  ceste  heure, 
encor  que  bien  tard  ,  que  vostre  intention  estoit  au  con- 
traire, et  que  ce  qu'elle  avoit  veu  par  ung  advis  qui  luy 
estoit  venu  de  bien  loing,  que  l'on  avoit  desjà  mis  ordre  de 
faire  qu'elle  ne  trouvât  non  plus  de  correspondance  en  ce 
segond  propos  qu'elle  en  avoit  heu  au  premier,  commançoit 
de  s'effectuer;  car,  de  révoquer  en  doubte  si  elle  se  vou- 
loit  marier,  estoit  ramener  l'affaire  à  son  commancement, 
et  d'alléguer  le  malcontantement  qui  resteroit  de  l'entre- 
vue ,  si  elle  réuscissoit  vayne ,  estoit  l'advertir  de  se  garder 
bien  de  la  consentir  ;  mais  ce ,  qui  plus  la  mettoit  en  peync, 
estoit  qu'on  avoit  remonstré  à  son  ambassadeur  que  de 
l'entrevue  des   princes  n' estoit   accoustumé  de  provenir 

guyères  jamais  que  toute  malc  satisfaction ,  et  cella  luy  re- 
«aétok  devant  les  yeulx  que  si ,  de  l'enbrevue  de  troys  ou 
quatre  jours,  de  Monseigneur  le  Duc  et  d'elle,  debvoit  adve- 
Dir  quelque  mal ,  quel  auroit  à  estre  le  reste  de  leur  vye , 
s'ilz  se  marioyent  sans  quelques  prémices  d'amityé,  qui  or- 
dinayr^îient  s'acquièrent  par  k  veue  5  et  qu'elle  juroit  à 
Dieu  que  ces  doubtes  luy  faysoient  tant  de  peur  qu'elle  se 
repentoit  bien  fort  d'avoir  jamais  touché  ce  poinct  ;  duquel 
uy  elle,  ny  ses  conseillers  ne  se  pouvoient,  à  ceste  heure, 
bieu  résouldre. 

Nous  répliquâmes,  Sire,  qu'elle  debvoit  prendre  de 
bonne  part  ce  que  Voz  Majestez  Très  Chrestieiuies  aviez 
Temonstré  à  son  ambassadeur  qui ,  à  ce  que  nous  pouvions 
C/O^noistre  par  voz  lettres ,  vous  avoit  représenté  les  obsta- 
cles si  grandz ,  et  si  esloignés  de  \a  faciUité  qu'aviez  espéré 
trowver  en  cest  affaire,  qu'à  vostre  grand  regret  vous  aviez 
intei^îrété  l'entrevue  ne  pouvoyr  réuscyr  que  vayne,  et 
pleyne  de  raocquerie  pour  Monseigneur  le  Duc;  et  que 
mesnaes  il  sembloitque  vous  heussiez  comprins  qu'il  beût 
uzé  du  mot  dH impossibilité  ^  dont  elle  ne  debvoit  que  bien 
juger  de  Yostre  Majesté  et  de  la  Royne,  vostre  mèfe, 
si ,  persévérans  en  vostre  sitigullière  affection  vers  elle , 
vous  la  supliez  de  vous  rendre  une  meilleure  responce.  Et 
M'  de  La  Mole  adjouxta  cjue  cella  mesmes,  qu'elle  pouvoit 
creindrede  l'altération  de  vostre  mutuelle  aiaityé,  si  l'af- 
faire, après  l'entrevue  ,  ne  succédoit ,  se  debvoit  craindre 
de  ceste  heure  sur  sa  resiponce,  au  cas  qu'elle  ne  la  ^o«s 
mdliorât.  Et  luy  usasmes  toutz  deux  ,  là  dessus,  des  meil- 
leures et  plus  vifves  persuasions  que  nous  peusmes ,  de  fa- 
çon que  la  dicte  Dame,  après  avoir  confessé  que,  si  sou  am- 
bassadeur avoit  «sé'du  mot  A' impossibilité ,  ou  bien  vous 

avoit  faict  les  difficultés  non  esloignées  de  cella  ,  que  vous 
aviez  heu ,  et  la  Royne ,  vostre  mère ,  très  juste  occasion 
de  doubter  beaucoup  d'elle. 

Elle  nous  pria  de  luy  donner  encores  le  bysir  d'ung  jour 
entier  pour  dellibérer  dans  cest  affaire  avec  son  dict  con- 
seil; et,  8ur  l'heure  mesmes,  monstant  achevai,  elle 
trouva  bon  que  nous  l'allissions  accompaigner  à  Quilingourt, 
où  elle  s'en  retournoit  en  chassant;  et  l'entretinsmes,  l'ung 
et  l'autre ,  à  diverses  foys ,  sur  la  poursqite  de  nostre 
propos ,  tout  le  long  du  chemin ,  avec  son  grand  contan- 
tement. 

Le  lendemein  matin,  nous  trouvasmes  moyen  de  luy 
faire  voyr  une  petite  lettre  de  la  Royne  ,  vostre  mère  ,  du 
x^  du  présent ,  avec  celle  que ,  de  mesmes  dathe ,  M ■■  Pi- 
nart  m' avoit  escripte,  qui  l'assuroieut  fort  de  la  persévé- 
rance de  vos  bonnes  intentions  vers  elle  ;  et  fismes  voyr 
aussy  à  milord  trésorier,  par  certains  motz  de  la  vostre, 
comme  vous  n'aviez  peu  comprendre  que  les  difficultez , 
que  M"^  de  Walsingam  vous  avoit  alléguées,  fussent  sinon 
impossibles. 

Et  ainsy,  ayant,  par  ce  moyen  et  par  toute  la  solli- 
citation que  nous  peusmes,  envers  les  seigneurs  de  ce 
conseil,  ung  àung,  et  envers  les  principalles  dames  de  ceste 
court,  bien  disposé  l'affaire,  ce  jour  se  passa  en  de  bier* 
grandes  et  bien  débatues  dellibérations  ,  non  du  tout  si  vi- 
ves et  conformes  entre  ceulx  du  dict  conseil  comme  nous 
l'avions  pensé.  Tant  y  a  que,  le  vintgiesme  de  ce  moys, 
estantz  de  rechef  mandez  à  Quilingourt ,  la  dicte  Dame  , 
apfès  nous  avoir  entretenu  quelque  temps  d'aulcunes  pe- 
tites advantures,  qui  luy  estoient  advenues  le  matin  à  ia 
chasse ,  et  après  nous  avoyr  faict  ouyr,  plus  d'une  hew e, 

sa  musicque  en  la  chambre  de  présence ,  elle  nous  mena 
en  la  privée.  .       r 

Et  là ,  en  présence  de  milord  trésorier  et  des  comtes  de 
Sussex ,  de  Lestre ,  de  Lincoln  ,  de  maistre  Quenolles ,  de 
sire  Jacques  Serofz ,   de  maistre  Smith,  toutz   officiers 
principaulx ,  et  du  conseil  privé  de  la  dicte  Dame ,  elle 
nous  dict  qu'ayant  bien  examiné  et  fait  examiner  de  près 
par  ceulx  ,  qui  estoient  làprésentz,  tout  Testât  de  cet  af- 
faire, elle  estoit  bien  ayse  d'avoir  trouvé  que  le  principal 
escrupnle  ne  provînt  maintenant  que  de  ce  qu'il  sembloit 
que  son  ambassadeur  ne  se  fût  bien  explicqué  en  la  res- 
ponce  qu'il  avoit  heu  à  vous  faire,  ou  bien  que  Voz  Ma- 
jestez  ne  l'eussent  bien  comprinse;  car  n' avoit  heu  charge 
de  dire  sinon  que  de  l'inégallité  de  l'eage  procédoit  beau- 
coup de  grandes  difficultés,  qui  empeschoient  qu'elle  ne 
vous  peut  respondre  sellon  que  vous  l'espériez  et  sellon 
qu'elle  l'heût  bien  désiré ,  et  qu'elle  estimoit  qu'une  en- 
trevue pourroit  beaucoup  esclarcyr  l'ung  et  l'aultre  de  leurs 
plus  grandz  doubtes,  mais  non  qu'elle  luy  heût  mandé  du 
mot  à' impossibilité-^  car  heût  esté  chose  fort  absurde  de 
parler  d'une  entrevue  sur  un   affaire  qu'elle  heût  estimé 
impossible ,  et  que  si  Voz  Majestez  avoient  prins  l'un  pour 
l'aultre  ,  et  qu'il  vous  eust  représenté  les  difficultés  comme 
impossibles,  elle  confessoit  que  la  Royne,  vostre  mère, 
avoit  heu  occasion  de  faire  ses  responces  ainsy  aygres, 
comme  son  ambassadeur  les  luy  avoit  escriptes,  et  comme 
nous  mesmes  ne  les  luy  nions  pas.  De  quoy,  par  la  petite 
lettre  que  nous  luy  avions  faicte  voyr  le  jour  précédent,  et 
par  ce  que  nous  avions  communicqué  à  milord  trézorier, 
elle  demeuroit  maintenant  satisfaicte  ;  et  vouloit ,  devant 
Dieu,  assurer  Vostre  Majesté  et  la  Royne,  vostre  mère, 

que,  depuis  le  temps  qu'elle  avoit  accordé  à  ceulx  de  son 
ronseil  de  vouloir,  pour  le  béneffice  de  ses  subjectz,  réso- 
luement  se  marier,  et  qu'elle  m'en  heût  faicte  la  décla- 
ration pour  la  vous  mander,  elle  y  avoit  tousjours  persé- 
véré, et  ne  s'estimeroit  digne  du  lieu,  où  Dieu  l' avoit  mise, 
si  elle  avoit  varyé  ;  car  ne  pouvoit  juger  que  ce  fût  ung 
acte  d'un  prince  d'honneur  de  ne  tenir  sa  paroUe  à  qui 
qu'il  l'eût  donné  ;  et  tant  plus,  quand  elle  l' avoit  mandée  à 
ung  très  grand  roy,  auquel  elle  avoit  beaucoup  d'obliga- 
tion ;  et  que  ceulx  qui ,  du  commancement  du  propos  de 
Monsieur,  frère  de  Yostre  Majesté,  avoient  voulu  dire 
qu'elle  n'en  entretenoit  la  praticque ,  sinon  pour  servir  à 
ses  affères ,  et  pour  en  augmanter  sa  réputation ,  avoient 
esté  conveincus  pour  menteurs  et  pleins  de  grand  calom- 
nie,  pour  l'espreuve  de  ce  qui  s'estoit  veu  depuis,  qu'elle 
avoit  passé  si  avant  qu'elle  layssoit  bien  maintenant  à  nous 
mesmes  de  juger  si  c'estoit  par  l'esprit  de  Dieu,  ou  bien  do 
Satan ,  son  adversayre ,  que  leur  mariage  avoit  esté  inter- 
rompu; et  que,  pour  la  considération,  non  d'elle  en  fa- 
çon que  ce  fût ,  mais  pour  divertir  le  mal  qui  menassoit  son 
estât  et  ses  subjectz  d'une  inévitable  ruyne,  par  faulte  de 
certein  successeur,  incontinent  qu'elle  seroit morte,  qu'elle 
persévéroit,  plus  que  jamais,  de  se  vouloir  sacriffier  elle 
mesmes  pour  leur  en  laysser  ung. 

Dont  avoit,  de  rechef,  résolu  avec  ceulx  de  son  conseil , 
et  ainsy  le  déclaroit  à  nous ,  en  leur  présence ,  qu'indul)ita- 
blement  elle  vouloit  prendre  mary  *,  et  que ,  touchant  ce 
poinct ,  nous  en  assurissions  ardiment  Vostre  Majesté  :  et, 
si  nous  luy  demandions  d'où?  elle  nous  respondoit  de  grand 
lieu,  parce  qu'elle  n'estoit  petite  ;  et  qu'en  ce  que  Voz  Ma- 
j estez  luy  proposoient  Monseigneur  le  Duc  ,  de  quoy  elle 

ne  vous  sçauroit  jamais  assez  remercyer  de  vous  estre 
ainsy  toutz  troys ,  l'ung  après  l'aultre ,  offertz  à  elle ,  elle 
vouloit  bien  dire  que  le  party  estoit  fort  honnorable  ;  car 
nul  aultre  prince,  en  toute  la  terre,  se  pouvoit  vanter  d'être 
de  meilleure ,  ny  plus  grande ,  ny  plus  royalle  extraction 
que  luy,  et  luy  mesmes  estoit  si  royal  et  tant  accofflply 
en  excellantes  qualitez  d'un  gentil  et  valeureux  prince, 
qu'il  méritoit  une  trop  plus  grande  et  meilleure  fortune  qu'il 
ne  la  pourroit  rencontrer  en  elle ,  ny  en  une  aultre  prin- 
cesse qui  fût  plus  grande  qu'elle  ;  mais ,  quand  à  ce  qui 
pouvoit  concerner  à  elles  mesmes,  encores  qu'elle  désirât  se 
sacriffier  pour  ses  subjectz  ,  ce  n' estoit  toutesfoys  en  sorte 
qu'elle  voulût  etïcourir  l'extrême  tourmant  d'ung  maulvais 
mariage,  car  ce  luy  seroit  ung  perpétuel  enfer  en  ce  monde. 
Dont,  pour  s'esclarcyf  de  cella,  en  l'endroict  de  Monsei- 
gneur le  Duc ,  et  voyf  si  les  difïicultez  de  l'eage  et  aultres 
qui  se  trouvoieut  entre  elle  et  luy ,  se  pourroient  oster  par 
une  entrevue ,  elle ,  de  rechef ,  nous  accordoit  de  remettre 
ce  poinct   à  Voz   Maj estez  Très  Chrestiennes  affin  qu'il 
vous  pleut  regarder  si ,  avec  l'honneur  de  vostre  couronne 
et  la  dignité  de  vostre  frère  et  filz ,  vous  pourriez  trouver 
bon  que  eulx  deux  se  vissent,  bien  que,  pour  la  creinte 
qu'elle  avoit  que ,  ne  s'accomplissant  le  mariage ,  l'amityé 
que  luy  portiés  se  vînt  à  diminuer,  qui  seroit  chose  qu'elle 
vouldroit  plus  éviter  que  la  propre  mort ,  elle  n'osoit  dire 
ce  qu'elle  desiroit  en  cella  5  dont  suplioit  Yoz  Majestez  d'y 
vouloiif  regarder  <,  et  pour  elle ,  et  pour  vous ,  et  prendre, 
de  bonne  part ,  ceste  sienne  déclaration ,  qui  estoit  la  plus 
clère  et  ouverte  qu'elle  vous  pouvoit  faire. 

Et  exprima  la  dicte  Dame  toutes  ces  choses  beaucoup 
plus  amplement ,  et  avec  ung  si  bel  ordre  de  parolles,  pro- 

noncées  d' affection  ,  et  avec  tant  de  grâce,  et  encores  avec 
tant  d'ornement ,  qwe  nous  deux ,  et  les  siens  mesn^es  en 
restâmes  bien  fort  esmerveillés. 

Et ,  après  nous  estre  conjouys  avec  elle  d'ung  si  ver- 
tueux, et  si  digne,  et  vrayement  royal  propos,  qu'elle  ve- 
noit  de  nous  tenir,  fort  conforme  à  l'affection  de  Voz  Ma- 
j estez  Très  Chrestiennes  vers  elle ,  et  bien  fort  à  vostre 
louange ,  et  de  ceulx  de  vostre  couronne ,  M"^  de  La  Mole 
et  moy  luy  dismes  que  nous  ne  nous  pouvions  tenir  que  ne 
luy  en  baysissions ,  mille  et  mille  foys,  bien  humblement , 
les  meins;  et  néantmoins  nous  la  voulions  prier  d'avoir 
agréable  que  nous  persévérissions  encores  en  nostre  pre- 
mière instance  d'impétrer  une  meilleure  responce  d'elle; 
car,  de  nulle  part  du  monde,  Voz  Majestez  n'attandoient 
meilleures  nouvelles  que  de  son  costé ,  et  que  nous  sça- 
vions  certaynement  que  de  pires  n'en  pourries  vous  avoir , 
ny  qui  plus  vous  apportassent  d' affliction  ,  que  si  M*^  de  La 
Mole  n'avoit  trouvé  icy  la  correspondance  que  vous  attan- 
diez  sur  le  propos  de  Monseigneur  le  Duc ,  et  réputeriez  à 
grand  malheur  qu'il  s'y  sucitât  des  difficultés  qui  peussent 
empescher  ou  retarder  vostre  honneste  pourchas ,  pré- 
voyans  bien  que  ce  seroit  ung  commancement  de  sape  pour 
ruyner  le  meilleur  fondement  de  vostre  commune  et  par- 
faicte  amityé  ;  et  luy  ozions  dire  tout  librement  que  vous 
n'eussiez  entreprins  de  faire  passer  M"  de  Montmorency 
par  deçà,  ny  luy  heussiez  donné  charge,  et  à  M*^  de  Foix 
et  à  moy ,  par  pouvoir  exprès ,  lequel  nous  avions  monstre 
à  milord  trézorier,  de  faire  à  la  dicte  Dame  l'offre  de  Mon- 
seigneur le  Duc,  si  vous  n'eussiez  bien  mesuré  par  plu- 
sieurs grandes  considérations ,  bien  digérées  en  vostre  con- 
seil ,  et  par  plusieurs  conjoinctes  nécessités  que  vous  avez 

avec  elle ,  qu'il  ne  se  pouvoit  faire  qu'elle  ne  fût  toute 
résolue  d'iceulx  deux  poinctz  qu'elle  avoit  desduictz  : 
l'ung,  de  se  marier;  et  l'aultre,  de  prendre  party  de  grand 
lieu. 

Car ,  pour  le  regard  du  premier  ,  voyantz  qu'elle  avoit 
régné  quatorze  ans  en  grande  paix,  et  que  Dieu  avoit 
monstre  qu'au  milieu  des  plus  divers  temps  et  plus  dan- 
gereulx ,  il  sçavoit  régir  et  gouverner  une  monarquie 
soubz  l'authorité  d'une  princesse,  qui  estoit  ung  fort  rare 
exemple ,  mais  qui  rendoit  la  dite  Dame  la  plus  cellèbre 
princesse  qui  heust  guière  jamais  régné  au  monde ,  vous 
jugiés  très  bien  que  ce  n' avoit  peu  estre  sans  qu'elle  fût 
pleine  de  grande  prudence ,  et  de  grand  vertu ,  et  de  sa- 
ges conseilz ,  et  d'un  parfaictement  bon  heur  ;  et  que ,  se 
rencontrantz  encores  tout  cella  en  la  personne  d'une,  que 
toutz  ses  subjectz  recognoissoient  estre  fille  et  petite  fille  de 
leurs  roys,  belle  princesse  et  pleyne  de  majesté,  laquelle 
ilz  voyent  rempHr  fort  dignement  le  siège  de  ceste  couronne, 
ilz  luy  avoient  très  volontiers  obéy  jusques  icy ,  et  avoient 
déchassé  bien  loing  toutz  les  empeschementz  et  difficultez 
qui  aultrement  se  fussent  trouvés  en  son  règne  ,  en  espé- 
rance toutesfoys  qu'elle  leur  laysseroit  ung  successeur  après 
elle ,  ce  que  difficilement  ilz  vouldroient  plus  comporter 
quand  ilz  verroient  qu'elle  se  seroit  layssée  surprendre  d'ung 
temps  qu'ilz  ne  pourroient  plus  espérer  cella  d'elle ,  qui 
seroit  une  sayson  que  vous  luy  jugiez  si  périlleuse  que  vous 
vous  doulriez,  dès  ceste  heure,  de  ses  calamitez  d'allors, 
plus  que  vous  ne  vous  pouviez  resjouir  de  ses  prospérités 
présentes;  et  qu'il  y  avoit  plusieurs  exemples,  de  non  trop 
longtemps ,  que  les  grandz  roys  très  puissantz ,  et  qui  ma- 
nioyent  oiilx  mesmes  les  armes,  nes'estoient  jamais  trouvez 

plus  assurez  de  leurs  personnes  ny  de  leurs  estatz,  que 
quand  ilz  s'estoient  veus  mariez  et  avoir  des  enfans,  et  que 
Voz  Majestez  n'estoient  ignorantes  des  desseins  qui  avoient 
esté  faictz  contre  la  personne,  la  vye,  la  qualité  et  Testât 
de  la  dicte  Dame,  en  diverses  partz  de  la  Chrestienté , 
dont  vous  assuriez  qu'elle  n'avoit  peu  faire  une  résolution 
si  esloignée  de  sa  prudence  et  de  sa  vertu  et  de  tout  bon 
conseil,  ny  si  procheyne  de  son  malheur,  que  de  ne  se 
vouloir  marier  ;  et  pourtant  vous  croyez ,  avec  la  confirma- 
tion que  vous  aviez  de  sa  paroUe  en  cella ,  sur  la  quelle 
vous  faysiez  plus  de  fondement  que  en  tout  le  reste  ,  que , 
sans  aulcun  doubte,  elle  prendroit  mary. 

Et  quand  à  dire  d'où?  qu'il  estoit  vray  qu'avant  qu'elle 
nasquît,  et  après  qu'elle  estoit  venue  au  monde,  la  cou- 
ronne de  France  avoit  tousjours  heu  une  grande  inclination 
vers  elle,  car  le  feu  grand  Roy  Françoys,  seul  de  toutz 
les  princes  chrestiens ,  avoit  favorisé  les  nopces  d'où  elle 
estoit  yssue  ,  et  avoit ,  premier  qu'il  aparût  nul  astre  de  sa 
nativité  au  ciel ,  desjà  faict  ce  bon  office  pour  elle  ,  guyde 
possible  d'ung  bon  présage  pour  Françoys,  son  petit  filz, 
lequel  estoit  aujourdhuy  son  vray  image  au  monde;  et  le 
Roy  Henry,  son  père,  l' avoit  aymée  et  avoit  heu  soing 
d'elle,  pendant  qu'elle  estoit  princesse,  comme  si  ce  heût 
esté  la  propre  Elizabeth  sa  fille,  qui  fut  depuis  Royne  d'Es- 
paigne  ;  et  Vostre  Majesté  à  présent ,  l'aviez  tousjours  plus 
respectée  et  observée  que  princesse  du  monde  5  et,  encor 
qu'eussiez  esté  assez  provoqué  de  son  costé ,  vous  aviez 
tousjours  paré  les  coups  le  mieulx  que  vous  aviez  peu,  sans 
la  vouloir ,  à  vostre  esciant ,  jamais  ofTancer  ,  ains  aviez 
diverty,  de  vostre  pouvoir,  tout  ce  que  vous  aviez  apperceu 
au  monde  qui  pouvoit  torner  à  son  ofïance  ;  et  enfin  Dieu 

avoit  si  bien  segondé  vostre  bonne  intention  que  vous  aviez 
contracté  une  plus  estroicte  confédération  avec  elle;  et 
vous  trouviez  aujourdhuy ,  si  vous  n'estiez  bien  trompé , 
le  premier  d'entre  toutz  ses  alliez,  qu'elle  aymoit  le  mieulx, 
et  en  qui  elle  avoit  plus  de  fiance,  comme  aussy  Voz 
Majestez  luy  portoient  plus  de  bienveillance  et  de  cordiale 
amityé  qu'à  princesse  de  la  terrée;  et  que,  vous  retrouvant 
en  ce  degré ,  vous  estimiez  n'apartenir  à  nul  si  bien  qu'à 
Vous  et  à  la  Royne ,  vostre  mère ,  de  luy  pourchasser  party  ; 
dont  luy  aviez  offert  Monseigneur  le  Duc  comme  ung  d'en- 
tre ses  plus  certains  amys ,  et  de  si  bon  lieu  que  de  meil- 
leur n'en  estoit  au  monde,  et  lequel  vous  cognoissiez  si 
garny  d'excellantes  qualités ,  de  vertu ,  de  valeur  et  aul- 
tres  dons  du  ciel  et  de  nature ,  que  vous  oziez  donner  ce 
tesmoignage  à  vostre  frère,  qu'il  ne  luy  restoit  plus  qu'estre 
receu  en  la  bonne  grâce  d'elle,  pour  estre  ung  des  plus 
accomplis  princes  de  l'Europe  :  dont  n'aviez  peu  doubter 
que  très  volontiers  elle  ne  l'acceptât. 

Mais ,  de  tant  que  vous  ne  vouliez  rien  demander  en  cest 
endroict  qui  ne  fût  pour  l'advantage  d'elle,  et  de  sa  répu- 
tation et  honneur,  nous  la  voulions  bien  suplier  d'avoir  le 
pareil  esgard  à  vous  ,  de  ne  requérir  rien  de  Monseigneur 
le  Duc  qui  semblât  extraordinayre  ou  non  accoustumé  aulx 
plus  grandz  princes,  car  ne  pouvions  estimer  qu'il  peut 
comparoistre  devant  elle  en  ceste  entrevue,  sinon  ainsy 
que  feroit  le  criminel  devant  ung  juge,  duquel  il  attandoit  la 
sentence  de  sa  mort  et  de  sa  vye ,  ce  qui  luy  diminueroit 
beaucoup  de  ses  bonnes  grâces ,  là  oii ,  s'il  venoit  bien  as- 
suré de  celles  d'elle,  elle  ne  trouveroit  qu'il  en  deffaillîl 
une  seule  en  luy;  et  avions  l'exemple  du  Roy  d'Espaigne 
et  de  la  feue  Royne,  sa  seur,  qui  s'estoicnt  bien  mariés 

sans  se  voyr ,  qui  rr'estoient  rien  de  plus  que  les  deux ,  dont 
nous  traictîons  à  présent. 

A  quoy  elle  me  respondit  que  je  n'allég^asse  plus  cest 
exemple,  car  il  n'avoit  heu  ungseul  rcTicontre  de  bonheur  5 
dont  continuay  que,  pttisqu'ainsy  estoit,  qu'elle  ne  vouloit 
chang'er  d'opinion ,  que  M""  de  La  Mole  et  moy  luy  accor- 
dions très  Yollontiers  que  le  dict  point  de  l'entfèvue  fût 
remis  à  Voz  Très  Chrestiennes  Majestez;  mais,  affin  qu'il 
y  restât  moins  de  difficultés,  nous  la  voulions  très  hum- 
blement suplier  de  nous  accorder  que  toutz  les  articles , 
qui  avoient  esté  déterminés  sur  le  propos  de  Monsieur, 
frère  de  Vostre  Majesté ,  demeurassent  entiers ,  et  desjà 
toutz  accordez  pour  Mon  dict  Seigneur  le  Doc. 

A  quoy  elle  nous  respondit  qu'elle  en  estoit  contante, 
sinon  seulement  des  articles  de  la  religion,  atnsy  qu'elle 
l'avoit  auparavant  escript  à  son  ambassadeur,  affin  qu'à  tou- 
tes advantures  ,  si  le  mariage  n'avoit  à  réuscyr,  cella  peut 
servir  d'honnorable  excuse  à  toutz  deux. 

Nous  incistâmes  que  les  dicts  articles  demeurassent,  mais, 
puysqu'ainsy  luy  playSoit  que  l'interprétation,  sur  laquelle 
l'on  en  estoit  demeuré  pour  Monsieur ,  fût  réservée  pour 
s'en  accorder  allors;  et  que,  pour  ne  procéder  en  ung  si 
grand  faict  par  négociations  incerteynes ,  elle  trouvât  bon 
que  le  tout  fût  rédigé  par  escript  ;  ce  que  la  dicte  Dame  ne 
nous  refuza,  nyl'ung  ny  l'aultre. 

Et  encores,  après  avoir  examiné,  à  part,  le  dict  S'"  de  La 
Mole  de  l'intention  de  Monseigneur  le  Duc,  son  Maistre, 
pendant  que  les  dicts  du  conseil  me  vindrent  parler  d'aul- 
cunes  aultres  choses ,  à  quoy  je  m'assure  qu'il  la  satisfit 
grandement,  elle  nous  remeit  à  nous  revoir  encores  le 
lendemein,  où  nous  ne  fallismes  de  nous  rendre  à  l'heure 

accoustumée,  et  trouvasmes  qu'elle  avoit  desjà  escripte  la 
lettre  de  la  Royne,  vostre  mère,  de  laquelle  elle  nous  fit 
communicquation  ;  et  nous  dict  qu'elle  estoit  après  à  mettre 
la  mein  à  la  vostre,  et  qu'elle  vous  vouloit  prier  toutz  deux 
de  respondre  pour  elle  à  celle  de  Monseigneur  le  Duc,  se 
ressouvenant  bien  que,  d'aultresfoys,  je  luy  avois  faict  faire 
une  semblable  erreur  en  pareille  occasion;  mais  nous  la 
conjurasmes  tant,  et  luy  fismes  de  si  humbles  prières  pour 
reste  faveur  vers  Mon  dict  Seigneur  le  Duc,  qu'enfin  elle 
nous  promit  d'escripre  à  toutz  deux  voz  frères.  Et  nous 
ayant  encores,  puis  après,  menés  à  la  chasse,  et  faict 
plusieurs  aultres  honnestes  et  favorables  démonstrations, 
et  qu'elle  heût  monstre  en  toutes  sortes  de  demeurer  très 
satisfaicte  de  toute  la  légation  du  dict  S'  de  La  Mole,  et 
bien  fort  grandement  de  luy  mesmes,  elle  nous  licencia 
très  gracieusement  toutz  deux,  et  adjouxta  ce  mot.  Sire, 
—  «  Que  le  dict  de  La  Mole  s'est  si  sagement  et  en  si  bonne 
façon  conduict  et  comporté,  en  tout  ce  qu'il  a  heu  à  dire 
et  faire  en  ceste  court,  qu'il  y  a  layssé  une  très  bonne  opi- 
nion de  luy,  et  y  sera  toujours  fort  bien  venu.  »  Et  sur 
ce,  etc.  Ce  xw!!]*"  jour  d'aoust  1572. 

Les  seigneurs  de  ce  conseil  estiment  que  le  capitaine  Serras,  à 
présent  gouverneur  de  Fleximgues,  a  intelligence  avec  le  duc  d'Alve, 
dont  vous  suplient  que,  si  Vostre  Majesté  entend  que  les  angloys, 
qui  sont  au  dict  lieu,  se  soient  pourveus  pour  leur  seurté  contre  le 
dict  Serras,  que  ne  le  vueilliez  interpréter  qu'à  bien,  et  faire  que  les 
françoys  n'entreprennent  de  s'y  oposer. 

A  LA  Roy  ne. 

Madame,  de  tant  que,  par  aulcunes  de  voz  responces 
à  M'  de  Walsingam,  la  Hoync,  sa  Mestresse,  avoit  prins 

opinion  que  Yostre  Majesté  n'estoit  si  affectionnée  au  bon 
propos,  qui  est  maintenant  en  termes,  comme  elle  l'eût 
pensé,  et  luy  en  estant  le  souspeçon  aulcunement  confirmé 
par  quelques  lettres,  qui  naguières  avoient  été  surprinses, 
nous  avons  esté  en  grande  perplexité  comme  luy  oster 
ceste  impression  ;  mais  elle  mesmes  nous  en  a  mis  en  che- 
min, nous  racomptant  par  ordre  tout  le  contenu  de  la  lettre 
du  xx!]*"  de  juillet,  de  laquelle  vous  nous  deffandiez  de  luy 
en  parler,  et  nous  faysant  faire  par  ses  conseillers  tout  le 
discours  d'icelle  et  des  subséquentes,  jusques  à  la  responce, 
ce  qui  nous  a  donné  argument,  en  luy  en  épluchant  bien 
toutz  les  poinctz,  de  luy  faire  cognoistre  que  Vostre  Majesté 
avoit  heu  occasion  de  parler  en  la  façon  qu'elle  avoit  faict, 
et  qu'elle  pouvoit  bien  comprendre  (  par  la  petite  lettre 
que  m'aviez  despuis  escripte,  du  x^  du  présent,  et  par  celle 
de  M'^  Pinart,  de  mesmes  dathe,  lesquelles  nous  luy  fismes 
voyr  bien  à  propos  ),  que  vous  ne  persévériez  en  nulle  plus 
fervente  affection  au  monde  qu'en  celle  de  ce  mariage. 

Et  me  semble.  Madame,  que  ce  petit  inconvénient  n'est 
advenu  que  pour  bien ,  pour  la  faire  déclarer  davantage  et 
tirer  plus  de  lumière  de  son  intention  ;  mesmes  que,  l'ayantz 
supliée  de  n'en  imputer  rien  à  son  ambassadeur,  ains  plus- 
tost  à  \oz  Maj estez  et  au  trouble  que  ce  avoit  esté  en 
vostre  cueur  de  n'avoir  trouvé  tant  de  correspondance  en 
sa  responce  comme  vous  l'aviez  espéré,  elle  nous  a  assurez 
qu'elle  n' avoit,  ny  pouvoit  avoir,  aulcun  malcontantement 
de  luy,  et  que  nul  gentilhomme  de  ce  monde  pourroit 
jamais  mieulx  mériter  de  ceste  cause,  et  pour  vous  et 
pour  elle,  qu'il  faysoit;  mais  ce  qu'elle  vous  en  mandoit 
par  sa  lettre  serviroit  bien  fort  à  son  propos;  et  néant- 
moins  vous  prioit  de  croyre  qu'il  n'avoit  escript  que  en 

très  bonne  sorte  toutes  les  choses  que  luy  aviez  dictes. 
Sur  quoy,  Madame,  j^e  vous  suplie  très  humblement  me 
dowier  charge,  par  voz  premières,  de  dire  quelque  mot  à 
la  dicte  D^ame  du  contanteroent  que  vous  avez  de  luy,  et 
ccpandant  prendre  de  bonne  part  »i ,  pour  ne  rompre  ce 
propos,  M''  de  La  Mole  et  moy  lavons  consenty  à  la  dicte 
D^me  qu'elle  remît  encores  ,à  Voz  M aj estez  le  poinct  de 
l'entrevue;  qui  n'a  esté  sans  que  nous  y  ayons  oposé  toutz 
les  plus  grandz  argumentz  que  nous  -avons  peu,  qui  ont  esté 
caJise  de  nous  faire  gaigner  les  aultres  deux  pointz  que 
verrez  en  la  lettre  du  Roy;  en  laquelle  nous  racoroptons 
les  principalles  choses  de  toute  la  négociation  qui  a  esté 
faicte  depuis  nos  précédantes  ;  et  cella  avec  quelque  peu  de 
longueur  qui,  possible,  vous  sera  ennuyeuse,  mais  c'est  afGn 
que,  par  la  représantation  des  mutuelz  propos  qui  ont  esté 
entre  la  dicte  Dame  et  nous ,  et  par  ses  démonstrations , 
que  nous  y  avons  exprimées,  Voz  Majestez  puissent  mieulx 
juger  en  quoy  reste  l'affaire  njaintenant,  et  y  puissent 
prendre  une  plus  certayne  résolution;  bien  qu'il  reste  en- 
cores au  dict  S"^  de  La  Mole  de  vous  réciter  assez  d'aul- 
tres  particuUaritez  pour  en  faire  une  histoyre  :  et  luy  veulx 
bien  rendre  ce  tesmoignage  qu'il  a  si  bien  accomply  et  sa 
légation,  et  vostre  commandement,  par  deçà,  et  s'est  en 
toutes  choses  si  bien  comporté  que  je  ne  l'eusse  sceu  dési- 
rer mieulx  pour  vostre  service,  ny  pour  la  satisfaction  de 
ceste  princesse  et  de  toute  ceste  court.  Et  vous  suplie  très 
humblement.  Madame,  de  croyre  qu'il  n'a  tenu  à  nous, 
ny  à  chose  quelconque,  qui  se  soit  peu  faire  de  la  part 
de  nous  deux ,  qu'il  ne  vous  rapporte  maintenant  l'entière 
résolution  de  l'affère  ;  mais  il  se  fault  contanter  de  ce  qu'on 
peut.  Et  aulmoins  veux  je  bien.  Madame,  qu'il  vous  assure 

que,  sellon  les  démonstrations  de  ceste  princesse,  nous 
l'avons  iayssée,  ceste  foys,  beaucoup  mieuh  disposée  vers 
Voz  Maj estez  Très  Chrestiennes  et  vers  ce  propos  que  je 
ne  l'y  avois  vue  auparavant;  et  ceulx  qui  y  ont  bonne 
affection  nous  crient:  qi4£  Monseigneur  le  Duc  vienne. 

Dont,  Madame,  si  Voz  Majestez  estiment  que,  pour  une 
si  haulte  entreprinse,  il  faille  mettre  au  risque  et  à  l'azard 
la  dicte  entrevue,  chose  à  quoy  je  n'oze  adjouxter  mon 
advis,  parce  qu'estant  le  faict  de  Monseigneur  vostre  filz, 
il  doibt  estre  entièrement  réservé  à  la  détermination  de 
Voz  Majestez,,  je  vous  suplie  très  humblement  vous  en  ré- 
souldre  si  bien,  et  si  tost,  que  cella  se  puisse  accomplir  dans 
le  prochein  moys  d'octobre  au  plus  tard;  de  tant  que  les 
volontés  ne  sont  perpétuelles ,  ny  souvant  de  guières  de 
durée,  par  deçà.  Et  desjà  je  sçay  que,  4e  dellà  la  mer,  l'on 
sollicite  instamment  la  ropture;  dont  sera  très  nécessayre 
de  tenir  fort  secrette  la  dellibération  que  vous  y  ferez. 

La  noblesse  de  ce  royaulrae  est  très  bien  affectionnée  à 
ce  propos,  les  principalles  dames  de  ceste  court  le  fav<>ri- 
sent,  et  ceulx  du  conseil  ont  faict  ung  singullier  debvoir  de 
l'advancer;  dofit  adviserez.  Madame,  comme  leur  en  faire 
quelque  recognoissance ,  et  comme  satisfaire  principalle- 
ment  au  particullier  de  M'^  le  comte  de  Lestre,  vers  lequel, 
si  M*"  de  Montpensier  se  rend  si  difficile ,  du  party  de  sa  fille, 
comme  il  me  deffend  par  une  sienne  lettre  de  n'en  parler 
jamais,  Vostre  Majesté  pourra  considérer  s'il  seroit  bon 
que  je  mysse  en  avant  celuy  de  madamoyselle  de  €has- 
teauneuf ,  ou  de  quelque  aultre,  que  Voz  Majestez  vueillent 
apparanter  avec  semblables  advantages,  qu'avez  desjà  of- 
fertz  pour  la  susdicte  de  Montpensier.  Et  sur  ce,  etc. 

Ce  KxvHj*' jo»r  d'aoust  i572 

Par  postule  à  la  lettre  précédente. 
Le  dict  S"^  de  La  Mole  ,  pour  Thonneur  de  Voz  Majestez  et  de 
Monseigneur  le  Duc,  a  esté  fort  favorablement  reçu  de  ceste  prin- 
cesse et  a  esté  bien  traicté  en  sa  court  et  en  divers  lieux  de  ce 
royaume ,  et  honnoré  ,  puis  après ,  d'un  présent,  qui ,  à  la  vérité,  n'a 
pas  correspondu  au  reste,  ny  à  la  libéralité,  dont  le  dict  S'  de  La 
Mole  a  uzé  fort  honnestement  partout,  ny  à  ce  qu'on  a  veu  de  luy 
en  cesle  court,  qui  est  arrivé  à  dix  sept  chevaulx  de  poste  ;  car 
n'a  esté  que  d'une  cheyne  de  troys  centz  trente  escuz  ,  mais ,  possi- 
ble est  advenu,  par  ce  qu'on  n'estoit  en  lieu  commode.  Et  ne  faul- 
dra  pour  cella ,  Madame,  que  layssiez  de  remercyer  du  reste  l'am- 
bassadeur d'Angleterre ,  et  que  Monseigneur  le  Duc  l'en  envoyé 
aussy  remercyer.  Et  ne  puis  obmettre  de  vous  ramantevoir  tous- 
jours  les  remèdes  pour  le  visage  de  Mon  dict  Seigneur;  car  c'est 
chose  qui  m'est  singullièrement  recommandé  de  ce  costé. 


CCLXXir  DEPESCHE 

—  du  xxx«  jour  d'aoust  1572.  — 
{Envoyée  exprès  jusques  à  la  court  par  Fogret.) 

Effet  produit  à  Londres  par  la  première  nouvelle  [de  la  Saint-Barthèlemy.  — 
Saisie  de  la  première  dépêche  adressée  à  l'ambassadeur.  —  Réception  de 
la  seconde.  —  Irritation  des  Anglais  —  Résolution  de  l'ambassadeur  de 
suspendre  toutes  les  négociations. — Nouvelles  d'Ecosse.  —  Nécessité  de 
donner  à  Walsingham  en  France  les  mêmes  explications  que  doit  donner 
l'ambassadeur  en  Angleterre.  —  Impossibilité  où  se  trouve  l'ambassadeur 
de  répondre  aux  questions  qui  lui  sont  faites. 

Au  Roy. 

Sire,  ainsy  que  M"^  de  La  Mole  estoit  prest  à  partir, 
jeudy  matin,  pour  aller  retrouver  Yostre  Majesté,  le  premier 
courrier  que  m'aviez  dépesché,  le  dimanche,  xxiiij''  de  ce 
moys,  arriva  icy  sans  aulcun  pacquet,  parce  qu'en  passant 
à  la  Rye ,  où  il  estoit  venu  descendre ,  au  partir  de  Roan , 
les  officiers  du  lieu,  ayant  desjà  veu  arriver  six  ou  sept  ba- 
teaux des  gens  de  la  nouvelle  religion  de  Dieppe ,  toutz 

épouvantez  de  la  soubdaine  sédition  de  Paris ,  prinrent  la 
dépesche  qu'il  m'aportoit ,  et  l'envoyèrent  incontinent  à  la 
Royne,  leur  Mestresse,  qui  ne  me  l'a  encores  renvoyée, 
parce  qu'elle  est  bien  loing  d'icy.  Et  le  dict  S'^de  La  Mole 
ne  layssa,  pourcella,  de  partir,  l'aprèsdinée,  avecl' entier 
discours  de  toute  la  négociation  qu'avions  faicte  jusques 
allors.  Et,  le  soyr  mesmes,  vint  le  segond  courrier,  qui  es- 
toit  party  de  Paris  le  mardy,  xxvj^,  par  lequel ,  Sire ,  il 
vous  a  pieu  me  mander  le  regret,  que  Vostre  Majesté  avoit, 
que  la  sédition  de  çeulx  de  la  ville  n'estoit  encores  appai- 
sée,  et  que  je  ne  parlasse  aulcunement  des  particuUarités, 
ny  de  l'occasion  d'icelle,  jusques  à  l'aultre  procheine  dé- 
pesche, que  Vostre  Majesté  me  feroit,  le  jour  ensuyvant'. 
En  quoy  j'estime.  Sire,  que  vostre  troysiesme  pacquet 
m' arrivera  plus  tost  que  l'on  ne  m'aura  rendu  le  premier; 
et,  par  ainsy,  je  parleray  sellon  icelluy,  et  non  sellon 
l'aultre. 

Et  néantmoins  je  vous  veulx  bien  dire ,  Sire ,  que  tout 
ce  royaulme  est  desjà  plein  de  la  nouvelle  du  faict,  et  que 
l'on  l'interprète  diversement  sellon  la  passion  d'ung  cha- 
cun plus  que  sellon  la  vérité  ;  dont  je  vous  suplie  très 
humblement  de  vouloir  faire  capable  l'ambassadeur  d'An- 
gleterre des  mesmes  choses  que  me  commandez  d'en  dire 
icy,  affin  qu'il  y  ayt  confirmité  de  ses  lettres  à  mon  parler; 
car  cella  importe  beaucoup.  Et  tout  ainsy  que  je  pense 
bien  qu'ung  tel  accidant  muera  assez  la  forme  des  choses 
par  dellà,  je  voy  que  l'on  en  est  desjà  icy  en  telle  altéra- 


*  Voir  les  lettres  du  roi  en  date  des  2^,  25,  56  et  27  aotit  1572,  adressées 
à  M'  de  La  Mothe  Fénélon,  ainsi  que  l'instruction  qui  y  fut  jointe;  Supplément 
à  la  Correspondance  Diplomatique  de  La  Mothe  Fénélon,  contenant  les  Ifllres 
([ui  lui  étaient  écrites  de  la  cour. 

V.  a 

tioii  qu'il  faudra,  à  mon  advis,  qu'on  recommance  une  nou- 
velle forme  d'y  procéder,  de  vostre  costé;  et  ne  pouvant 
encores  bien  discerner  comme  elle  aura  à  se  faire,  je  laysse- 
ray  toutes  les  choses  du  passé  en  quelque  suspens,  jusques  à 
ce  que,  parcelles  qui  sont  freschement  survenues,  nous 
pourrons  cognoistre  comment  nous  gouverner  vers  celles 
d'après.  Et  adjouxteray  seulement  à  ce  pacquet  l'extrêt 
d'ung  chiffre,  que  j'ay  receu  de  M^  Du  Croc,  et  une  lettre 
que  la  Royne  d'Escoce  m'a  naguières  escripte,  avec  ung 
sien  mémoyre  à  part  ;  et  vous  diray  sur  le  tout ,  Sire,  qu'il 
me  semble  tousjours  plus  expédiant  que  les  différendz  des 
Escouçoys  soient  remis  à  la  détermination  des  Estatz  du 
pays ,  que  si  Yostre  Majesté  les  prenoit  en  sa  mein  ;  de 
peur  de  ne  satisfaire  à  la  Royne  d'Escoce,  et  que  ne  divi- 
siez Testât,  lequel  vous  voulez  conserver  entier  à  vostre 
allience. 

Je  suplie,  de  rechef,  très  humblement  Vostre  Majesté 
de  faire  bien  informer  l'ambassadeur  d'Angleterre  des 
choses  qui  ont  passé  à  Paris ,  et  garder  que  luy,  ny  nulz 
angloys  soient  oppressez  de  la  sédition,  car  cella  interrom- 
proit  beaucoup  la  bonne  intelhgence  qu'avez  maintenant 
avecques  ce  royaulme.  Et  sur  ce,  etc. 

Ce  XXX*  jour  d'aoust  1572. 

A    LA    RoYiNE. 

Madame ,  sur  ung  cas  si  nouveau  et  si  inopiné ,  comme 
celluy  qui  est  advenu,  dimanche  dernier,  à  Paris,  l'on  faict 
desjà  icy  tant  de  diverses  interprétations ,  qu'on  me  met 
•en  grand  peyne  comme  y  respondre;  et,  ce  matin,  M*Wil 
son,  maistre  des  requestes  de  ceste  princesse,  m'en  est 
venu  curieusement  demanderas  particullarités,  mais  je  me 

suis  excusé  de  luy  en  rien  respondre ,  à  l'occasion  que  je 
n'avoys  encores  mon  pacquet  ;  et  seulement  luy  ay  dict  que 
je  creignois  que  ceulx  de  la  nouvelle  religion  eussent 
donné  occasion  à  ceulx  de  Paris  de  s'eslever  contre  eulx. 
Il  n'est  pas  à  croyre  combien  ceste  nouvelle  esmeut  gran- 
dement tout  ce  royaulme.  Je  verray  comment  les  choses  s'y 
disposeront,  et  vous  advertiray,  le  plus  particullièrement 
qu'il  me  sera  possible,  de  tout  ce  que,  jour  par  jom-,  j'en 
pourray  comprendre.  Et  sur  ce,  etc. 

Ce  xxx^  jour  d'aoust  1572. 


CCLXXIir    DEPESCHE 

—  du  11*  jour  de  septembre  1 572.  — 

(  Envoyée  exprès  jusques  à  Calais  par  Jehan  Volet.) 

Remise  à  l'ambassadeur  de  la  dépêche  qui  a  été  saisie.  —  Premiers  détails  de 
la  Saint-Barthèlemy. —  Mort  de  l'amiral  Coligiii.  —  Assurance  que  Walsing 
ham  n'a  dû  courir  aucun  danger.  —  Protestation  de  l'ambassadeur  que 
l'exécution  n'a  poinl  été  préméditée.  —  Interruption  de  toutes  les  négocia, 
lions  avec  la  France  —  Projet  des  Anglais  de  renouer  leur  alliance  avec 
l'Espagne.  —  Demande  de  nouvelles  instructions  sur  la  négociation  du  ma 
riage.  —  Exécution  du  comte  de  Northumberland  à  York.  —  Suspension 
du  commerce  avec  la  France.  ( 

Au  Roy. 

Sire ,  aussytost  que  les  officiers  de  la  Rye ,  qui  avoient 
prins  le  pacquet  que  Vostre  Majesté  m'envoyoit  par  Nicol- 
lasle  chevaulcheur,  l'ont  heu  apporté  en  ceste  court,  ceulx 
de  ce  conseil ,  s' estant  bien  courroucés  à  eulx  de  la  faulte 
qu'ilz  avoient  faicte  de  me  l'avoir  retardé  ,  me  l'ont  incon- 
tinent remandé  par  le  S"^  de  Quillegrey,  avec  plusieurs  bien- 
honnestes  excuses,  et  m'ont  faict  prier  que  je  leur  fisse 
sçavoir  si  ce  qu'ilz  avoient  ouy  de  tant  de  meurtres  adve- 

8. 

nus  ù  Paris,  estoit  chose  véritable,  et  si  M'  de  Walsin- 
gam  y  avoit  prins  nul  mal.  A.  quoy  pour  leur  satisfaire,  j'ay 
communicqué  au  dict  S'  de  Quillegrey  la  première  lettre 
de  Vostre  Majesté,  du  xxvj^  du  passé,  et  luy  ay  dict  que  je 
n'avois  rien  davantage  de  tout  le  dict  faict  de  Paris,  sinon 
que  le  chevaulcheur,  qui  estoit  venu ,  assuroit  que ,  depuis 
icelle  escripte ,  et  avant  qu'il  montât  à  cheval ,  il  avoit  veu 
la  sédition  bien  allumée  par  la  ville,  et  qu'il  sçavoit  certay- 
nement  que  monsieur  l'Amiral  et  plusieurs  aultres  de  la 
nouvelle  religion  estoient  mortz,  mais  n  avoit  entendu  d'où 
cella  estoit  procédé;  et,  quand  à  M'^  de  Walsingam,  il  croyoil 
qu'il  n' avoit  nul  danger,  parce  que  ceulx  de  Paris  estoient 
assez  bien  instruicts  qu'il  failloit,  en  toutes  choses,  tousjours 
respecter  les  ambassadeurs. 

Je  croy.  Sire,  qu'il  a  esté  fort  à  propos  que  le  dict 
S"^  Quillegrey  et  M^  Wilson,  maistre  des  requestesde  ceste 
Royne,  qui  aussi  m'est  venu  trouver  de  la  part  des  sei- 
gneurs de  ce  conseil  sur  ceste  occasion ,  ayent  veu  la  dicte 
lettre,  affind'oster  auxungs  et  aux  aultres  l'impression  qu'ilz 
avoientquecefûtung  acte  projecté  de  longtemps,  et  que  vous 
heussiez  accordé  avecques  le  Pape  et  le  Roy  d'Espaigne  de 
faire  servir  les  nopces  de  Madame,  vostre  seur,  avec  le  Roy 
de  Navarre,  à  une  telle  exécution  pour  y  atraper,  à  la  foys, 
toutz  les  principaulx  de  la  dicte  religion  assemblés  ;  ce  que 
la  dicte  lettre  monstre  combien  vostre  intention  a  esté  es- 
loignée  de  cella ,  et  combien  le  cas  a  esté  fortuit  et  soub- 
dein. 

Je  voy  bien ,  Sire,  que  tout  ce  royaulme  en  est  mer- 
veilleusement esmeu ,  et  qu'on  met  en  suspens  le  propos 
de  Monseigneur  le  Duc,  celluy  du  commerce,  les  entre7 
prinses  de  Flandres  et  toutes  aultres  choses  ,  jusques  à  ce 

que  l'on  ayt  l'entier  esclarcissement  comme  la  chose  a 
passé ,  et  à  quoy  se  résouldra  meintenant  Vostre  Majesté 
de  l'entretènement  de  l'édict  de  paciffication.  Et  cepen- 
dant, Sire,  il  semble  que  ceulx  cy  veulent,  en  tout  événe- 
ment, reprendre  quelque  nouvelle  praticque  avec  Anthonio 
de  Guaras,  sur  les  lettres  qu'il  a  apportées  du  Roy  d'Es- 
paigne  et  du  duc  de  Médina  Celi  à  ceste  princesse ,  quand 
elle  estoit  à  Quilingourt;  desquelles  la  substance  n'estoit 
que  de  la  venue  du  dict  duc  aux  Pays  Bas  ;  mais  ilz  veulent 
maintenant,  sur  l'occasion  des  choses  de  Paris,  les  fère 
servir  àung  plus  grand  effect,  s'ilz  peulvent,  et  préparent 
aussy  d'envoyer ,  du  premier  jour,  quelqung  en  Allemai- 
gne  devers  les  princes  protestans.  Dont  je  retourne  supHer 
très  humblement  Vostre  Majesté ,  comme  je  l'ay  desjà  su- 
pliée  par  mes  précédantes  lettres ,  qu'il  luy  plaise  me  man- 
der la  façon  comme  j'auray  à  parler  de  cecy  à  ceste  prin- 
cesse ,  affin  de  la  rendre  capable  de  la  vérité  des  choses  ; 
et  que  faciez  ,  Sire ,  que  M"^  de  Valsingam  en  soit  aussy 
informé,  affin  qu'il  le  luy  représente  de mesmes  par  ses  dé- 
pesches. 

J'ay  touché  quelque  mot  au  dict  S*^  de  Quillegrey  de  ce 
que  me  mandiez  en  chiffre;  à  quoy  il  m'a  respondu  qu'il 
n'a  pas  quinze  jours  que  la  Royne,  sa  Mestresse,  et  les 
siens  se  fussent  bien  fort  resjouys  d'une  telle  déclaration , 
mais  qu'à  ceste  heure  il  croyoit  qu'ilz  prendroient  nou- 
veaulx  advis  ,  et ,  possible  ,  bien  esloignés  de  ceulx  qu'ilz 
avoient  eus  auparavant.  Je  l'ay  fort  assuré  qu'aussytost  que 
j'auroys  de  voz  nouvelles,  lesquelles  ne  pouvoient  guières 
plus  tarder,  je  les  roys  apporter  à  la  dicte  Dame;  et  ainsy 
■ill'est  allé  trouver.  Je  seray  bien  ayse,  Sire,  qu'inconti- 
nent après  l'arrivée  de  M"^  de  La  Mole,  ,  il  vous  playse  me 

mander  à  quoy  Voz  majestez  vouldront  résouldre  du  propos 
de  Monseigneur  le  Duc ,  affin  que  j'en  reprenne  les  erres, 
le  mieulx  qu'il  me  sera  possible., 

Vendredy,  xxij^  du  passé ,  le  comte  de  Northombelland 
a  esté  exécuté  publicquement  en  la  ville  d'Yorc,  non  sans 
regret  de  plusieurs ,  mais  sans  tumulte  de  pas  ung,  parce 
qu'on  révère  bien  fort  par  deçà  la  justice  etl'authorité  de 
leur  Royne.  Vray  est  qu'on  n'alayssé  de  donner  ung  grand 
blasme  aux  Escouçoys  sur  l'indignité  de  cest  acte,  de  ce 
que ,  contre  l'ancienne  observance  d'entre  ces  ceulx  royaul- 
mes ,  ilz  ont  vendu  la  vie  de  ce  seigneur,  lequel  estoit  allé 
à  refuge  à  eulx.  Sur  ce ,  etc. 

Ce  ij*  jour  de  septembre  1572. 

Depuis  ce  dessus ,  J'ay  receu  une  lettre  de  M"  Smith,  à  présent 
seul  secrettaire  d'estat  d'Angleterre ,  touchant  aulcunes  choses  d'Es- 
coce ,  et  le  mémoyre  qu'il  m'a  envoyé  des  dictes  choses  ,  en  escou- 
çoys. Il  faict  aussi  quelque  jugement  de  celles  qui  s'entendent  de  Pa- 
ris ,  dont  vous  envoyé  l'original  de  sa  lettre  et  le  traduict  du  dict 
mémoyre.  Geste  princesse  est  en  quelque  opinion  d'envoyer  bientost 
le  S' de  Quillegreu  en  France.  S'il  y  va ,  je  creins  qu'il  passera  en  Al- 
lemaigne. 

A  LA  Royne. 

Madame ,  parce  que  ceulx  cy  délayssent  presque  toutes 
aultres  choses  en  suspens,  pour  entendre  à  celles  qu'on 
leur  a  rapportées  de  Paris,  et  sçavoir  d'où  est  procédé 
l'occasion  d'icelles ,  et  quelles  conséquences  elles  produi- 
ront, j'ay  estimé  qu'il  n'estoit  encores  bien  à  propos  d'al- 
ler trouver  là  dessus  la  Rope  d'Angleterre ,  et  qu'il  estoit 
trop  meilleur  que  j'attandisse  vostre  procheyne  dépes- 
che,  affin  de  luy  pouvoir  mieulx  apporter  la  certitude 
du  tout ,  et  avoir,  premier  que  de  luy  en  rien  discourir,  la 


—   H9   — 

l'orme  comme  il  plerra  à  Voz  Majestez  que  je  en  parle.  Et 
cepandant  je  satisfay,  le  mieulx  que  je  puys,  par  la  lettre 
du  Roy,  du  xxvj^  du  passé,  à  toutz  ceulx  qui  m'en  viennent 
rechercher;  et  leur  fay  cognoistre  que  c'est  ung  cas  fortuit 
qui  oncques  n'avoit  esté  projecté,  et  que  le  Pape,  ny  le 
Roy  d'Espaigne,  n'y  sont,  comme  ilz  l'estiment,  en  rien 
meslés  ;  et  qu'il  y  a  grand  apparance  que  ceulx  de  la  nou- 
velle rehgion,  après  la  blessure  de  monsieur  l'Amiral, 
ayent  eulx  mesmes  provoqué  ceste  entreprinse  contre  eulx . 
Il  y  a  plusieurs  navyres  dans  ceste  rivière ,  chargés  de 
draps  et  aultres  marchandises ,  pour  France ,  qui  debvoient 
faire  voyle ,  à  ce  commancement  de  septembre  ;  mais  tout 
est  arresté  jusques  à  ce  qu'on  ayt  plus  grand  esclarcisse- 
ment  de  l'affaire,  duquel  je  désire  infinyement  que  l'am- 
bassadeur d'Angleterre  demeure  bien  édifiié,  et  que  bonne 
édifïication  en  demeure  pareillement  vers  toute  la  Chres- 
tienté  pour  Voz  Majestez  Très  Chrestiennes ,  et  pour  toutz 
les  vostres,  contre  ceulx  qui  vouldront  entreprendre  d'en 
rien  calompnier.  Et  sur  ce,  etc. 

Ce  ij^  jour  de  septembre  1572. 

Je  ne  puis  faire,  Madame,  touchant  le  propos  de  Monseigneur  le 
Duc,  que  je  ne  vous  ramantoyve  tousjours  de  faire  accélérer  les  re- 
mèdes du  visage ,  et  de  faire  advancer,  avec  l'art ,  ce  que  la  nature 
s'esforce  de  rabiller  peu  à  peu  d'elle  mesmes ,  vous  supliant  très 
humblement  d'essayer  l'expérience  du  personnage  que  je  vous  ay 
envoyé  ;  car  la  démonstration  ,  qu'il  m'en  a  faicte  ,  est  chose  si 
aysée  et  si  seure  ,  que  nul  ne  le  pourra  contredire,  et  j'en  suis,  de 
plus  en  plus,  1res  instamment  sollicité  de  ce  costé. 


CCLXXIV'    DÉPESCHE 

—  du  xnu*  jour  de  septembre  1572. — 
(  Envoyée  exprès  jusques  à  la  court  par  Nycolas.  ) 

Irritation  des  Anglais;  insultes  et  provocations  faites  à  l'ambassadeur. — 
Précautions  prises  en  Angleterre.  — Demande  d'audience. — Retard  de  la 
reine  à  l'accorder. — Audience.  Froide  réception  faite  par  la  reine. — 
— Déclaration  de  l'ambassadeur  de  la  nécessité  où  s'est  trouvé  le  roi  d'or- 
donner l'exécution  de  Coligni  et  des  protestans,  pour  prévenir  l'exécution 
qu'ils  voulaient  faire  eux-mêmes  contre  lui,  la  reine-mère,  les  ducs  d'Anjou 
et  d'Alençon.  —  Curiosité  d'Elisabeth  pour  connaître  les  détails  de  l'événe- 
ment; regret  qu'elle  éprouve,  non  de  la  mort  de  l'amiral  et  des  protestans, 
mais  de  ce  qu'ils  ont  été  punis  sans  l'intervention  de  justice;  son  désir  que 
le  roi  se  justifle  complètement  aux  yeux  de  toute  l'Europe.  — Protestation 
de  l'ambassadeur  que  l'exécution  n'a  pas  été  préméditée.  —  Crainte  de  la 
reine  que  l'alliance  d'Angleterre  ne  soit  désormais  abandonnée  par  le  roi. 
— Assurance  donnée  par  l'ambassadeur  que  le  roi  persiste  dans  le  traité 
d'alliance  et  dans  la  proposition  du  mariage  du  duc  d'Alençon  ;  demande 
que  Leicester  soit  autorisé  à  passer  en  France. — Refus  d'Elisabeth  d'en- 
voyer en  France  Leicester  ou  Burleigh,  de  peur  qu'ils  ue  soient  eux-mêmes 
mis  à  mort. — Même  communication  faite  par  l'ambassadeur  au  conseil  d'An- 
gleterre. —  Horreur  inspirée  par  l'exécution  de  la  Saint  -  Barthélémy.  — 
Nouvelle  justification  de  la  nécessité  où  s'est  trouvé  le  roi  d'agir  ainsi  qu'il 
a  fait. — Explications  demandées  par  le  conseil  sur  la  réception  que  peuvent 
espérer  les  marchands  anglais  à  Bordeaux ,  et  sur  les  projets  de  Strozzy  en 
Flandre. — Vives  assurances  d'amitié  données  par  l'ambassadeur.  —  État 
de  la  négociation  concernant  l'Ecosse.  —  Efforts  de  l'ambassadeur  pour 
empêcher  une  rupture  avec  l'Angleterre.  —  Remontrances  par  lui  faites  du 
danger  que  courrait  l'Angleterre  si  l'on  forçait  le  roi  à  révoquer  l'édit  de 
pacification  pour  s'unir  aux  projets  du  pape  et  du  roi  d'Espagne.  —  Néces- 
sité de  maintenir  cet  édit  en  France,  et  d'en  donner  l'assurance  à  Walsing- 
ham.  —  Imminence  du  danger  où  se  trouve  Marie  Stuart  par  suite  de  l'exé- 
cution faite  en  France. 

Au  Roy. 

Sire,  le  temps  a  esté  si  contraire  au  S'hèle  L'Espinasse  et 
au  secrettère  de  M'  de  Walsingam,  venantz  dernièrement 
ensemble  par  deçà,  qu'ilz  ont  esté  contrainctz  de  séjour- 
ner troys  jours  à  Bouloigne,  sans  avoyr  passage,  et  enco- 

res ,  quand  ilz  ont  entreprins  de  passer  le  quatriesme ,  ilz 
ont  cuydé  périr  dedans  le  port;  dont  n'a  esté  possible 
qu'ilz  soient  arrivez  jusques  au  troysiesme  de  ce  moys  en 
ceste  ville;  où  il  n'est  pas  à  croyre,  Sire,  combien  la 
nouvelle  confuse ,  qui  a  voit  couru  devant  eulx,  dès  le  xw!]*" 
du  passé,  des  choses  advenues  à  Paris,  avoit  desjà  im- 
mué  le  cueur  des  habitans  ;  lesquelz  ayant  monstre  aupa- 
ravant d'avoir  une  fort  grande  affection  à  la  France,  ilz  l'ont 
soubdein  convertye  en  une  extrême  indignation  ,  et  une 
merveilleuse  hayne  contre  les  Françoys ,  reprochans ,  tout 
hault,  la  foy  rompue,  avec  grande  exécration  de  l'excès  et 
avec  tant  de  sortes  d'otrages ,  meslés  de  paroUes  de  deffy, 
par  ceulx  qui  portent  les  armes ,  contre  quiconques  voul- 
droit  dire  le  contrayre  ,  qu'il  n'a  esté  possible  que  je  l'aye 
peu  suporter ,  mesmes  que ,  quand  la  nouvelle  a  esté  plus 
esclarcye ,  ilz  ne  se  sont  de  rien  modérez,  ains  sont  entrés 
davantage  en  fureur  avec  exagération  du  faict,  et  avec 
opinion  que  ce  ayt  esté  le  Pape  et  le  Roy  d'Espaigne  qui 
ont  rallumé  ce  feu  en  vostre  royaulme ,  pour  ne  laysser 
trop  embraser  celluy  de  Flandres  ;  et  qu'il  y  ayt  encores 
quelque  raaulvais  marché,  entre  vous  troys,  contre  l'An- 
gleterre. 

Dontj'entendz,  Sire,  que,  de  ceste  court,  premier  que 
je  y  aye  peu  arriver,  a  esté  dépesché  ung  gentilhomme  de 
bonne  qualité  devers  le  duc  d'A.lve,  par  l'entremise  de 
Guaras  ;  et  expédié  en  Allemaigne  aulcuns  gentilshommes 
allemans,  qui  se  sont  trouvés  icy  ;  et  envoyé  le  S'  de  Quil- 
legreu  devers  les  Escouçoys  pour  prendre  nouveaulx  expé- 
diantz  par  dellà  ;  et  mandé  au  comte  de  Cherosbery  de 
reserrer,  plus  que  jamais  ,  la  Royne  d'Escoce;  et  faict 
diiligemment  observer  comme  je  parlerois  de  ce  faict  qui 

estoit  advenu;  et  enfin  a  esté  mis  tout  l'ordre  qu'on  a  peu, 
tant  par  mer  que  par  terre ,  que  nul  inconvénient  puisse 
advenir  en  ce  royaulme  ,  où  il  ne  soit  desjà  pourveu. 

Sur  quoy  je  n'ay  layssé  pour  cella ,  incontinent  que  le 
S"^  de  L'Espinasse  a  esté  arrivé,  de  m'achemyner  vers  ceste 
princesse  à  Oestoc;  laquelle  ne  m'a  pas  si  tost  admis  à  par- 
ler à  elle,  ains  m'a  faict  temporiser,  troys  jours,  au  lieu 
d'Oxfort,  pour  donner  loysir  à  ceulx  de  son  conseil  de 
s'assembler  ce  pendant,  comme  ilz  ont  faict  plusieurs  foys, 
sur  la  dépesche  de  M*^  de  Walsingam.  Et  enfin  elle  m'a 
mandé  venir;  qui  l'ay  trouvée,  accompaignée  de  pluseurs 
seigneurs  de  son  conseil ,  et  des  principalles  dames  de  sa 
court,  toutz  en  grand  silence ,  dedans  sa  chambre  privée. 

Et  elle  s'est  advancée,  dix  ou  douze  pas,  pour  me  re- 
cepvoir ,  avec  une  triste  et  sévère ,  mais  toutjours  fort 
humayne  façon  ;  et  m' ayant  mené  à  une  fenestre,  à  part , 
après  s'estre  ung  peu  excusée  du  dellay  de  mon  audience  , 
elle  m'a  demandé  s'il  estoit  possible  qu'elle  peut  ouyr  de 
si  estranges  nouvelles  ,  comme  on  les  publioit,  d'ung 
prince  qu'elle  aymoit  et  honnoroit;  et  auquel  elle  avoit  mis 
plus  de  fiance  qu'en  tout  le  reste  du  monde. 

Je  luy  ay  respondu,  Sire,  qu'à  la  vérité  je  me  venois 
condouloir  infinyement  avec  elle,  de  la  part  de  Vostre  Ma- 
jesté ,  d'ung  extrême  et  bien  lamentable  accidant,  où 
vous  aviez  esté  contrainct  de  passer,  au  plus  grand  regret 
que  de  chose  qui  vous  fût  advenue  despuis  que  vous  estiez 
né  au  monde.  Et  luy  ay  racompté,  par  ordre,  tout  le  fait, 
sellon  l'instruction  que  j'en  avoys  ;  adjouxtant  aulcuns  ad- 
vertissementz  que  j'ay  estimé  bien  nécessayres  pour  luy 
fère  toucher  que,  parl'apréhension  de  deux  extrêmes  dan- 
gers, qui  l'stoient  si  soubdeins  qu'il  ne  vous  avoit  resté  une 

heure  entière  debonloysir  pour  les  remédier,  et  dont  l'ung 
estoit  de  vostre  propre  vye,  et  de  celle  de  la  Royne,  vostre 
mère,  et  de  Messeigueurs  voz  frères ,  et  l'aultre  d'un  iné- 
vitable recommencement  de  troubles ,  pires  que  les  passez, 
vous  aviez  esté  contreinct ,  à  vostre  plus  que  mortel  dé- 
playsir,  non  seulement  de  n'empêcher,  mais  de  laysser  exé- 
cuter, en  la  vye  de  monsieur  l' Amyral  et  des  siens,  ce  qu'ilz 
préparoient  en  la  vostre ,  et  courre  sur  eulx  la  sédition  qui 
leur  estoit  desjà  dressée  ;  après  toutesfoys  n'avoyr  obmis 
ung  seul  office  de  bon  roy  envers  le  debvoir  de  la  justice, 
nul  de  bon  prince  envers  son  subject ,  nul  de  cordial  sei- 
gneur et  maistre  envers  son  bien  aymé  serviteur ,  que  vous 
ne  les  heussiez  toutz  randus  à  monsieur  l'Amiral  en  sa 
blesseure,  comme  s'il  heût  esté  vostre  propre  frère;  et 
aviez  encores  auparavant  faict  vers  luy,  et  vers  ceulx  de  la 
nouvelle  religion ,  mille  sortes  de  faveurs  et  de  bon  entre- 
tènement ,  de  sorte  que  vous  vous  condoliés  davantage , 
avec  elle  ,  de  la  perverse  intention  et  horrible  ingratitude 
qu'ilz  avoient  uzée  vers  vous;  de  quoy  aulcuns  d'eux,  pre- 
mier que  de  mourir,  avoient  confessé  qu'ilz  estoient  juste- 
ment punis,  pour  avoir  conjuré  contre  leur  prince  naturel; 
linablement  que  vous  vous  condoliez  d'avoir  esté  contreinct 
de  vous  laysser  couper  un  bras ,  pour  saulver  le  reste  du 
corps;  et  que  vous  vous  assuriez,  Sire,  qu'elle  auroit 
douleur  de  cestuy  vostre  accidant,  et  ayderoit,  en  tout  ce 
qu'elle  pourroit ,  de  vous  en  relever  et  de  modérer  vostre 
regrect. 

La  dicte  Dame,  voyant  que  je  luy  parlois  en  aultre  fa- 
çon que  possible  elle  n'espéroit ,  après  m'avoir  curieuse- 
ment interrogé  d'aulcunes  particuUarités ,  m'a  respondu 
qu'elle  vouldroit ,  de  bon  cueur  ,  que  les  crimes  qu'on  im- 

posoit  de  nouveau  à  monsieur  l'Amiral  et  aux  siens  fussent 
plus  grandz  que  ceulx ,  dont  ilz  avoient  esté  nothés  aupa- 
ravant ,  et  que  leurs  conspirations  présentes  surpassassent 
beaucoup  celles  du  passé ,  et  fussent  plus  énormes  que 
l'escript  qu'elle  avoit  veu  de  M'^  de  Walsingam ,  ny  ce  que 
jeluy  en  disois,  qui  l'exprimois  davantage ,  ne  les  dépei- 
j:noient,  affin  que  leurs  propres  démérites  les  rendissent 
coupables  de  la  cruelle  mort  qu'ilz  avoient  souferte;  ou 
bien  qu'ilz  fussent  toutz  tombez  ez  mains  de  Monsieur, 
frère  de  Vostre  Majesté ,  pendant  qu'il  les  poursuyvoit , 
sans  que  la  victoyre  en  heût  esté  ailleurs  réservée  ;  car 
leur  perte,  ny  de  plusieurs  foys  aultant  de  leurs  semblables, 
ne  la  mouvoit  de  rien ,  n'ayant  guyères  jamais  aprouvé 
leurs  entreprinses ,  sinon  ung  peu  en  ce  qu'ilz  monstroient 
de  deffendre  vostre  édict  de  la  paix,  et  qu'encores,  en 
cella ,  eût  elle  plus  approuvé  qu'ilz  se  fussent  absentés  , 
que  d'avoir  opposé  leurs  armes  contre  les  vostres,  et  contre 
ceulx  qui  les  portoient  pour  vous.  Mais  ,  ce  qui  luy  pressoit 
le  cueur  estoit  la  creinte  qu'elle  avoit  de  vostre  réputation; 
car  vous  ayant  choysy  pour  celluy,  d'entre  toutz  les  princes 
chrestiens,  puisqu'elle  n'a  point  de  mary,  qu'elle  vouloit 
aymer  et  révérer  comme  si  elle  fût  vostre  épouse ,  elle  es- 
toit  infinyement  jalouse  de  vostre  honneur  ,  et  pouviez 
croire  qu'elle  avoit  debbatu  vostre  justiffication  et  inno- 
cence, en  cest  endroict,  plus  qu'elle  n'eût  faict  la  sienne 
propre  ;  et  avoit  assuré,  sur  sa  vye,  que,  de  vostre  naturel, 
ny  d'aulcune  intention  qui  fût  procédée  de  vostre  cueur, 
toutz  ces  meurtres  n'estoient  point  advenus;  et  que  c'es- 
toit  quelque  accidant  estrange  ,  duquel  le  temps  esclarci- 
roil  les  occasions.  Mais  quand  ,  depuis,  on  luy  avoit  rap- 
porlé  plusieurs  parlirullaritez  ,  qui  avoient  lors  succédé   m 

vostre  présence,  et  que  mesmes  vous  aviez  faict  aprouver 
le  tout  par  vostre  parlement,  comme  s'il  n'y  heût  des  loix 
en  France  contre  ceulx  qui  conspireroient  contre  Voz  Ma- 
jestez  Très  Chrestiennes  et  contre  les  princes  de  vostre 
couronne ,  sinon  en  aprovant  une  sédition ,  elle  ne  sçavoit 
plus  que  dire ,  sinon  creindre  que  beaucoup  de  grandz  in- 
convénientz  ne  vous  en  adviennent,  et  prier  Dieu,  de  bon 
cueur,  pour  vous,  qu'il  lesvueille  destourner;  au  reste  vous 
offroit,  de  bon  cueur,  tout  ce  qui  est  en  son  moyen  et  puis- 
sance ,  pour  l'effect,  que  je  luy  demandois,  de  vous  ayder 
à  vous  relever  de  cest  accidant,  me  priant  de  l'advertir  en 
quoy  ce  pourroit  estre;  car  juroit  de  n'y  rien  espairgner , 
et  que  mesmes  elle  avoit  le  cueur  assés  fort  pour  sup- 
porter de  perdre  ung  doigt,  et  de  ne  refuzer  qu'on  le  luy 
coupât  à  vostre  occasion,  pourveu  qu'elle  peut  remédier 
que  vostre  foy  et  promesse  ne  fussent  de  rien  intérésez  en 
cest  endroict. 

Je  l'ay  infinyement  remercyé  de  l'abondance  de  sa  bonne 
volonté  vers  vous  ,  et  de  ce  que  ses  vertueux  propos  m'as- 
suroient  qu'elle  n'aprouvoit  aulcunement  la  maie  intention 
de  ceulx  cy,  ny  réprouvoit  le  chastiement  qu'ilz  en  avoient 
receu,  sinon  seulement  qu  elle  heût  bien  voulu  que  ce  heût 
esté  par  l'ordre  de  la  justice  5  ce  que  je  luy  pouvois  assurer 
que  Vostre  Majesté  heût  aussy  infinyement  désiré,  mais 
je  la  supliois  de  considérer  que  c'estoit  tenir  le  loup  par  les 
oreilles  ;  et  qu'à  deux  dangers  qui  estoient  si  pressantz , 
que  l'irésolution  d'une  heure  estoit  la  ruyne  de  vostre  vye 
et  des  vostres  ,  et  l'entière  désolation  de  vostre  royaulme  , 
les  plus  présens  remèdes  avoient  esté  trouvez  les  meilleurs. 
Et,  quand  à  ce  que  vous  pourriez  désirer  d'elle  en  ceste 
endroict,  c'estoit  qu'elle  voulût  ainsy  juger  de  vous  comme 

d'ung  prince  qui,  jusques  à  l'extrémité  de  la  vye,  aviez 
tenu  toutes  vos  promesses ,  sans  manquer  d'une  seule  à 
monsieur  l'Amiral  et  aux  siens;  qu'elle  voulût  réputer  le 
faict  pour  le  plus  fortuit  et  le  moins  prémédité  que  nul 
aultre ,  qui  fût  jamais  advenu  ;  qu'elle  ne  voulût  penser 
qu'il  y  heût  rien  meslé  de  la  religion,  ny  de  la  ropture  de 
l'édict,  car  dellibériez  de  le  fère  droictement  observer; 
qu'elle  voulût  demeurer  très  fermement  persuadée  que 
c'estoit  leur  propre  conjuration ,  qui  seule  avoit  provoqué 
la  sédition  contre  eulx,  et  finallement  qu'elle  ne  permît  que, 
pour  ce  qui  estoit  advenu,  il  fût  rien  changé  ny  diminué 
en  vostre  mutuelle  amytié,  sellou  que,  de  vostre  part, 
vous  dellibériez  d'y  persévérer  plus  constemment  que  ja- 
mais. 

Elle  soubdain  m'a  réplicqué  qu'elle  creignoit  bien  fort 
que  ceux ,  qui  vous  avoient  faict  habandonner  voz  naturel/ 
subjectz ,  vous  feroient  bien  délaysser  une  telle  bonne  amye, 
estrangère  comme  elle  vous  estoit ,  et  que  la  promesse  et 
sèrement  que  luy  aviez  faict  de  vostre  <imityé  ne  fussent 
assez  suffizans  rempart  contre  leurs  persuasions  ;  toutesfoys 
qu'elle  me  promectoit  d'accomplir  vers  Vostre  Majesté 
tout  ce  dont  je  l'avoys  requise,  et  vous  prioit  que,  pour  l'a- 
mour d'elle,  vous  voulussiez  aussi  fère  deux  choses  qui 
serviroient  à  vostre  justiffication  :  l'une,  d'esclaircir  de 
mesmes  les  aultres  princes  et  potentatz  de  la  Chrestienté , 
de  l'occasion  que  vous  aviez  heue  contre  ceulx  cy,  affin 
qu'ilz  demeurent  bien  édiffiez  que  ce  n'a  esté  nullement  de 
vostre  costé  que  la  foy  et  promesse  ont  commancé  de  se 
rompre;  la  segonde,  que  vous  mainteniez  à  ceulx  de  la 
nouvelle  religion ,  qui  n'ont  esté  de  la  conspiration  ,  vostre 
édict;  et  que  les  rassuriez  de  l'espouvantement  qu  ilz  ont. 

pour  cest  accidaiit  de  Paris  ;  et  qu'elle  trouvoit  bon  que 
je  tinse  à  ceulx  de  son  conseil  les  semblables  propos  que 
j'avoys  faict  à  elle,  parce  qu'on  parloit  fort  estrangement 
de  ce  qui  estoit  advenu;  et  que  ses  subjectz  estimoient  de 
ne  pouvoir  plus  trouver  de  seurté  ny  en  vous ,  ny  en  vostre 
royauUne  :  et  qu'il  y  en  avoit  qui  ozoient  dire  que  les 
mariages,  qu'on  avoit  mis  en  avant,  avoient  esté  projectez 
pour  dresser  une  semblable  partie  en  Angleterre. 

Je  luy  ay  respondu  que  la  considération  de  l'amityé  et 
de  la  confédération,  d'entre  Voz  Majestez,  estoit  chose  de 
telle  importance  qu'il  n'y  avoit  celluy  qui  vous  ozât  jamais 
conseiller  de  vous  en  départir.  Et,  quand  aux  choses  qu'elle 
vous  requéroit ,  j'estimois  que  vous  les  accompliriez  en- 
tièrement ,  sellon  que  je  pouvois  cognoistre  que  vostre  in- 
tention n'en  estoit  esloignée  ,  et  que  vous  inclineriez  tous- 
jours  fort  volontiers  à  ses  honnestes  conseilz  qu'elle  vous 
donneroitj  et  qu'au  reste  je  sçavois  qu'il  n'y  avoit  rien 
qui  ne  fût  très  sincère  au  pourchas  de  son  mariage ,  ayant 
receu  de  voz  lettres,  du  jour  auparavant  la  blessure  de 
monsieur  l'Amiral ,  par  lesquelles  Vostre  Majesté  et  la 
Royne ,  vostre  mère  ,  et  Monseigneur  le  Duc ,  m'en  fesiez 
la  plus  honnorable  et  expresse  mencion  du  monde  ;  desirans 
qu'à  cest  effect  monsieur  le  comte  de  Lestre  voulût  accom- 
plir le  voyage  qu'il  avoit  désiré  fère  par  dellà,  et  que  je 
la  supliois  de  voyr ,  par  la  lettre  de  Monseigneur  le  Duc , 
en  quelle  bonne  affection  il  persévéroit  vers  elle. 

La  dicte  Dame  a  leu  fort  volontiers  la  dicte  lettre ,  et  en 
a  receu contantement ;  puis,  m'a  dict  qu'elle  avoit  proposé 
d'envoyer  visiter  la  Royne  Très  Chrestienne  ,  en  ses  pre- 
mières couches,  par  la  plus  honnorable  ambassade  qui  fût, 
de  longtemps ,  passée  en  France ,  aulmoius  la  plus  grande 

que  la  couronne  d'Angleterre  l'eût  peu  fère;  mais  qu'elle 
ii'avoit  garde  meintenant  d'y  envoyer  le  comte  de  Lestre, 
ny  son  grand  trézorier ,  car  sçavoit  combien  leur  mort  estoit 
désirée;  et,  encores  qu'elle  se  confiât  entièrement  de  Yostre 
Majesté,  si  ne  vouloit  elle  estre  veue  si  imprudente  que 
de  l'entreprendre  meintenant,  et  que,  sellon  qu'elle  ver- 
roit  procéder  les  choses  ,  elle  se  conduiroit. 

Au  partir  d'elle ,  je  suis  allé  fère  les  mesmes  discours 
aulx  seigneurs  de  son  conseil ,  et  leur  ay  encores  plus 
exprimé  les  extrémités  qui  vous  avoient  contreint  de  laysser 
exécuter  ceste  violence. 

Dont  ilz  m'ont  respondu  qu'ilz  estoient  bien  ayses  que 
les  dictes  extrémités  leur  fussent  encores  représantées  plus 
urgentes,  par  mon  dire,  qu'ilz  ne  les  avoient  trouvez  par 
l'escript  de  M""  de  Walsingam,  et  que,  sans  doubte,  le 
plus  énorme  faict  qui ,  depuis  Jésus  Christ ,  fût  advenu  au 
monde ,  avoit  esté  freschement  exécuté  par  les  Françoys  ; 
lequel  les  Italiens ,  ny  les  Espagnolz ,  encor  que  bien  pas- 
sionnés,  n' avoient  garde  de  le  louer  en  leur  cueur;  etse- 
roient  les  ennemis  plus  promptz  à  le  condempner  que 
les  amys  à  le  réprouver ,  pour  estre  ung  acte  trop  plein 
de  sang  ,  la  pluspart  innocent ,  et  trop  suspect  de  fraulde  , 
qui  avoit  violé  la  seureté  d'ung  grand  roy,  et  troublé  la 
sérénité  des  nopces  royalles  de  sa  seur,  insuportable  d' estre 
ouy  des  oreilles  des  princes ,  et  abominable  à  toutes  sortes 
de  subjectz ,  faict  contre  tout  droict  divin  et  humein ,  et 
sans  ordre  ny  exemple  d'aulcun  aultre  acte  qui  ayt  esté 
jamais  entreprins  en  la  présence  de  nul  prince,  et  qui  mes- 
mes avoit  plustost  mis ,  que  osté  de  danger  Yostre  Majesté 
et  toutz  les  vostres ,  et  qu'enfin  la  foy  avoit  esté  manifes- 
tement violée  5  mais  par  qui  ?  ilz  estoient  bien  ayses  que  je 

inonstrois  «pe  ce  avoit  esté  par  les  subjectz,  et  desiroient 
que  toute  la  Chrestienté  eu  demeurât  ainsy  persuadée , 
comme,  de  leur  part,  ilz  ue  vouloient  que  bien  juger  des 
actions  de  Vostre  Majesté;  seulement  voudroient  qu'elles 
heussent  esté  sans  sédition  ,  et  sans  oultrepasser  les  ordres 
de  la  justice  que  les  princes  ont  accoustumé  d'uzer  en  lu 
punition  des  subjectz.  ; 

Je  leur  ay  respondu  que  ,  s' ilz  vouloient  mettre  en  con- 
sidération les  choses  qui  avoient  passé  depuis  douze  ans  en 
France  ,  et  celles  qui  se  oflVoient  meintenant ,  si  urgentes 
qu'on  n'avoit  heu  une  heure  de  loysir  pour  les  pouvoir 
dellibérer,  ilz  jugeroient  bien  que  l'extrémité  du  mal  avoit 
requiz  extrême  remède  ;  mesmes  que ,  tout  ce  qui  se  peult 
ymaginer  de  salutayre  pour  la  conservation  du  prince  et  de 
Testât,  s'il  n'est  du  tout  aprouvé ,  aulmoins  est  il  excusa- 
ble :  et  qu'en  ce  faict ,  Vostre  Majesté ,  ny  la  Royne ,  vostre 
mère,  ny  Messeigneurs  voz  frères,  n'aviez  rien  changé 
de  vostre  très  clément  et  accoustumé  naturel ,  facille  à  par- 
donner. Ains  aviez  les  premiers  soufert  uue  extrême  viol- 
lence  en  voz  propres  âmes,  de  sorte  que  leur  Mestresse 
et  eulx  debvoient  avoir  plus  de  compassion  que  de  hayne 
de  ce  qui  estoit  advenu  ;  et  debvoient  demeurer  fermes , 
de  leur  costé,  comme  vous  seriez  immuable,  du  vostre, 
en  la  plus  estroicte  amityé  et  confédération  qu'avez  na- 
guyères  conclue  avec  elle  et  son  royaulme. 

Hz  m'ont  réplicqué  qu'il  n' estoit  rien  succédé  de  nou- 
veau du  costé  de  la  Royne,  leur  Mestresse,  pour  fère 
creindre  la  ropture,  et  qu'il  ne  fault  doubter  d'elle,  si  elle 
trouvoit  correspondance  ;  dont  communiqueroient  avec  elle, 
et  puys  me  feroient  avoyr  sa  responce ,  me  priant  cepan- 
dant  de  vous  vouloir  suplier ,  Sire ,  qu'il  vous  plaise  les  es- 

clarcyr  de  deux  choses  :  l'une,  de  la  seureté  que  leurz 
marcliandz  pourront  trouver  à  Bordeaulx ,  où  ilz  sont  prestz 
d'aller  pour  les  vins ,  car  ilz  se  creignent  fort  de  n'y  estre 
bien  receus  ny  bien  trectez;  et  l'aultre,  de  ce  qu'ilz  ont  à 
penser  de  l'armée  du  S'  Strossy. 

Je  leur  ay  respondu,  quand  au  premier,  que  Vostre  Ma- 
jesté me  commandoit  d'assurer  la  Royne  ,  leur  Mestresse, 
de  vostre  persévérance  vers  son  amityé ,  et  vers  la  paix  de 
son  royaulme;  et  pour  le  segond,  je  l'avoys  assurée,  de 
vostre  part,  que  l'armée  du  S'  Strossy  n'yroit  en  lieu  qui 
peut  tourner  à  son  préjudice  5  ains  seroit  preste  de  la  ser- 
vir ,  si  elle  en  avoit  besoing. 

Hz  m'ont  réplicqué  que  ce  nouveau  accidant ,  qui  estoit 
survenu,  requéroit  nouvelle  provision  et  confirmation  de 
ces  deux  choses ,  et  qu'avec  ic^îUes  ilz  vous  prioient  d'avoir 
leur  ambassadeur  pour  recommandé. 

Kt,  le  jour  après,  ilz  m'ont  mandé  qu'ilz  avoient  con- 
féré avec  leur  Mestresse,  et  qu'elle  m'envoyeroit  lares- 
ponce,  conforme  ù  ce  que  j'avoys  désiré. 

J'ay  obtenu  d'eux  qu'il  se  fera,  de  la  part  de  la  dicte 
Dame,  au  S'  de  Quillegrey,  lequel  a  succédé  au  S*^  Drury, 
en  Escoce,  une  dépesche  conforme  à  ce  que  desirez,  d'in- 
cister  que  la  ville  de  Lillebourg  soit  layssée  en  liberté  ;  que 
l'interprétation  «  de  rentrer  chacun  en  sa  mayson  »  s'en- 
tende chacun  en  ses  biens,  tant  eclésiasticques  que  tem- 
porelz;  et  que  l'abstinence  soit  prorogée  pour  aultres  deux 
moys,  SI  la  paix  ne  peult  succéder.  Et  ainsy  j'ay  layssé  le 
S'^de  L'Espinasse  devers  eulx  pour  s'acheminer,  avec  vostre 
dépesche  et  la  leur,  par  dellà. 

Despuis,  estant  de  retour  en  ce  lieu,  j'ay  receu  celle 
de  Vostre   Majesté  ,    du  premier ,   segond  et  troisiesme 

de  ce  moys;  sur  laquelle  j'yray  retrouver  la  dicte  Dame 
le  plus  tost  qu'il  me  sera  possible;  et  sur  ce  ,  etc. 

Ce  XI V  jour  de  septembre  4572. 

Pendant  que  j'achevoys  ceste  dépesche  ,  le  courrier  de  la  Royne 
d'Angleterre  a  passé  en  ceste  ville  ;  par  lequel  j'entends  qu'elle 
mande  à  son  ambassadeur  de  vous  fère  sa  response.  Je  ne  sçay  si 
l'arrivée  de  milord  Quiper,  et  du  comte  de  Bedfort ,  à  la  court ,  de- 
puis mon  audience ,  y  aura  faict  changer  quelque  chose.  Tout  pré- 
sentement, je  viens  de  recepvoir  vostre  pacquet  du  viij'  du  présent. 

AlaRoyne. 

Madame,  jamais  nul  accidant  ne  se  fit  tant  sentir,  en  nul 
pays ,  estrange ,  comme  celluy  qui  est  advenu  à  Paris ,  se 
ressent  par  deçà,  et  a  esté  bienbesoing  que  je  me  soye 
comporté  en  quelque  façon  qui  n'ayt  point  offancé  ceulx 
cy,  car  j'ay  esté  le  plus  observé  du  monde;  et  encores  n'a- 
paroit  il  que  violence  et  ung  grand  débordement  de  pa- 
rolles  et  reproches,  par  ceste  ville,  contre  toute  la  France  ; 
et  cuydoit  l'on  que  ceste  princesse  ne  me  deût  aulcunement 
admettre  en  sa  présence.  Néantmoins  elle  m'a  receu  assez 
humaynement,  et,  après  m' avoir  ouy,  m'a  encores  plus 
gracieusement  licencié  ;  et  ceulx  de  son  conseil  aussy,  après 
ung  peu  d'aigreur ,  se  sont  radoulcis ,  et  sont  venus  à  la 
modération  que  Yostre  Majesté  verra  par  la  lettre  du  Roy, 
leur  ayant  franchement  dict  qu'il  importoit  beaucoup  de 
quelle  façon ,  elle  et  eulx ,  prendroient  cest  affaire ,  et  de 
quelle  responce  ilz  vous  y  satisferoient ;  car,  s'ilz  mons- 
troient  de  n'en  rester  point  offancés ,  et  de  ne  vouloir,  pour 
cella,  changer  rien  des  bons  termes ,  auxquelz  ilz  estoient 
avecques  Voz  Majestez  et  vostre  royaulme ,  que  vous  per- 
sévéreriez très  constemment  de  mesmes  vers  eulx  ;  mais , 

9. 

s'ilz  en  uzoient  aultrement,  ilz  vous  contreindroient  de  vous 
getter  entièrement  du  costé  de  ceulx  à  qui ,  pour  aulcuns 
leurs  respectz ,  ce  qui  avoit  esté  faict  ne  pouvoit  déplaire  ; 
qui ,  possible ,  vous  induiroient  de  mener  encores  les  cho- 
ses à  de  pires  conséquences  que  les  passées. 

Sur  quoy  me  semble ,  Madame ,  que  les  ay  mis  à  pen- 
ser,  et  que  si,  d'avanture,  ils  voyent  que  les  aiïères  en 
France  n'aillent  à  telle  extrémité  contre  ceulx  de  la  reli- 
gion, qu'ilz  ne  puissent  bien  demeurer  en  vostre  intelli- 
gence, qu'ilz  ne  s'en  départiront  point  pour  encores;  bien 
qu'il  ne  fault  doubler  qu'ilz  n'ayent  conceu  une  très  grande 
deftiance  de  nous ,  et  que  pourtant  il  ne  nous  faille  estre  ung 
peu  deffians  d'eux.  Dont  sera  bon  que  faciez  prendre  garde 
en  Allemaigne  qu'est  ce  qu'ilz  y  négocieront,  et,  en  Flan- 
dres, en  quelles  nouvelles  praticques  ilz  rentreront  avec  le 
duc  d'Alve  ;  et  qu'est  ce  qu'ilz  traicteront ,  en  vostre 
royaulmc,  avec  voz  subjectz  qui  sont  de  leur  religion  ;  et 
adverlir  les  gouverneurs  des  places  de  dessus  la  mer,  d(; 
deçà,  qu'ilz  se  tieiment  sur  leurs  gardes  5  et,  en  Escoce,  à 
ceulx  du  bon  party ,  d' estre  bien  advisés  sur  les  menées  que 
le  S*^  de  Quillegreu  y  fera ,  mesmem(;nt  touchant  le  chas- 
teaude  Lislebourg;  et  j'auray  l'œil  s'ilz  hasteront  rien  icy 
des  préparatifz  qu'ilz  ont  ordonné  pour  mer  et  pour  terre, 
affin  de  vous  en  advertyr  incontinent. 

Il  semble  néantmoins  que  si  Vostre  Majesté  dispose  bien 
le  S"  de  VValsingam  ,  et  le  rende  capable  de  la  justif- 
fication  des  choses  qui  sont  advenues  ;  et  luy  faciez  voyr 
qu'il  n'y  a  heu  rien  de  meslé  de  la  religion ,  et  que  mes- 
mes  les  Angloys  n'ont  à  espérer  moins  de  seureté  et  de 
bon  trairtement  en  France,  qu'ilz  faysoient  auparavant, 
qu  il  sera  possible  que  le  propos  de  mariage  se  repreigne;  et 

aulmoins  que  la  coiifédéralion  se  continue;  et  qu'on  n  yra 
pas  rechercher  le  Roy  d'Espaigne,  et  encores  procédera 
l'on,  par  advanture,  plus  modéréement  vers  la  Royne 
d'Escoce,  laquelle  je  vous  puis  assurer,  Madame,  qu'elle 
est  en  très  grand  danger.  Il  sera  bon  de  satisfaire ,  le  plus 
promptement  qu'on  pourra,  à  ceulx  de  ce  conseil,  sur  les 
deux  poinctz  qu'ilz  demandent,  de  la  seureté  de  leurz  mar- 
chandzà  Bourdeaulx,  etdufaict  de  l'armée  du  S*^  Strossy. 
Et  sur  ce,  etc.  Ce  xiv^  jour  de  septembre  1572. 

Depuis  avoyr  layssé  la  Royne  d'Angleterre ,  elle  a  assemblé  toulz 
ceulx  de  son  conseil,  qui ,  possible  ,  luy  auront  faict  changer  quel- 
(]ue  chose  du  bon  propos  où  je  l'ay  layssée  ;  mais  je  la  reverray  bien- 
tost  sur  les  deux  dernières  dépesches,  que  j'ay  reçues  de  Vostre 
Majesté.  Je  vous  supiie  très  humblement  de  parler  ung  mot  de  bonne 
affection  à  M'  de  Walsingam  pour  la  Royne  d'Escoce ,  car  je  vous 
puis  assurer.  Madame ,  qu'elle  est  en  grand  danger;  mais  que  ce 
soit  sans  augmenter  le  souspeçon  qu'on  a  par  deçà. 


CCLXXV*^  DEPESCHE 

—  du  xviiie  jour  de  septembre  1 572.  — 

(  Envoyée  exprès  jusqves  à  Calais  par  Jehan  Volet.) 

^ouvelIes  de  France. — Efforts  du  roi  pour  arrêter  les  exécutions.  —  Preuves 
nouvelles  de  la  conspiration  qui  avait  été  formée.  — Assurance  que  le  roi 
veut  maintenir  l'édit  de  pacification.  — Le  comte  de  Monlgommery  réfugié 
à  Jersey.  —  Armemens  en  Angleterre-  — Mort  du  comte  de  Mar.  —  Insul- 
tes continuelles  faites  à  l'ambassadeur.  —  Difficidtés  que  présente  la  négo- 
ciation du  mariage. 

.\  u   Roy. 

Sire,  je  vays  présentement  retrouver  la  Royne  d'An- 
gleterre pour  luy  faire  part  du  contenu  ez  deux  dernières 
dépesches  de  Vostre  Majesté,  du  premier  et  septiesme  de 

ce  moys,  et  croy  bien  qu'il  me  faudra  temporiser  quelques 
jours  l'audience,  parce  que  la  dicte  Dame  part  aujourdhuy, 
du  lieu  où  je  la  layssay  dernièrement,  et  s'achemine,  ainsy 
qu'on  dict,  à  Redin,  où  à  peyne  arrivera  elle  devant  sa- 
medy  au  soyr,  et  je  pourray  parler  à  elle  dimanche. 

Je  luy  continueray  le  propos  de  la  conjuration,  naguières 
dressée  contre  Vostre  Majesté  et  contre  la  Royne,  vostre 
mère,  et  contre  Messeigneurs  voz  frères,  et  que  vous  ren- 
dez infinyes  grâces  à  Dieu  de  vous  avoir  toutz  préservés  de 
l'instant  péril  où  avez  esté  de  voz  vyes,  regrettant  néant- 
moins,  de  tout  vostre  cueur,  que  la  sédition,  qui  a  esté 
suscitée  à  cause  de  cella ,  tant  à  Paris  que  ez  aultres  en- 
droictz  de  vostre  royaulme,  où  la  nouvelle  en  est  allée,  ayt 
passé  plus  avant  que  contre  les  seuls  conspirateurs;  et 
toutesfoys  que  vous  aviez  mis  bon  ordre  de  la  faire  bientost 
cesser;  et  avez  envoyé  les  gouverneurs,  chacun  en  sa 
province,  pour  y  rasseurer  ceulx  de  la  nouvelle  religion, 
et  les  mettre  en  la  plus  grande  saulvegarde  que  faire  se 
pourra,  sellon  la  continuation  de  l'édict;  lequel  vous  delli- 
bériez  faire  exactement  entretenir,  avec  pareilh  bon  traic- 
tement  à  toutz  ceulx  de  la  dicte  religion,  qui  n'auront  esté 
de  la  conjuration,  comme  à  voz  aultres  subjectz ,  en  ce, 
toutesfoys,  qu'ilz  demeureront  paysibles,  et  ne  se  pourront 
pour  encores  assembler;  et  que  la  dicte  conjuration,  oultre 
la  première  avération,  qui  en  a  esté  faicte  devant  la  sédi- 
tion de  Paris,  se  va,  de  jour  en  jour,  descouvrant  si  à  cler, 
et  mesmes  par  l'audition  de  Briquemaut,  qui  a  esté  trouvé 
en  l'escuyrie  de  M"^  de  Walsingam,  et  puis  par  Cavaignes, 
qui  a  esté  prins  ailleurs ,  lesquelz  sont  toutz  deux  ez  meins  de 
la  justice,  qu'il  ne  fault  que  l'on  en  demeure  plus  en  doubte  ; 
et  qu'après  que  l'information  en  sera  parfaicte,  Vostre  Ma- 

jesté  en  fera  communicquatioii  à  toulz  les  princes  voz  alliez, 
et  nomméement  à  la  dicte  Dame.  Et  n'obmettray  rien  vers 
elle,  Sire,  de  ce  qui  pourra  servir  pour  luy  faire  voyr  que 
vous  avez  heu  la  plus  juste  occasion  du  monde  de  laysser 
passer  les  choses,  ainsy  qu'elles  ont.  En  quoy  il  importe 
assez  que  la  justiffication  s'en  santé  par  deçà  par  le  moyen 
de  M*^  de  Walsingam;  et  je  m'assure  que  la  Royne,  sa 
Mestresse,  aydera  en  ce  qu'elle  pourra  de  la  faire  bien 
recepvoir  d'ung  chacun;  mais  il  y  a  une  telle  concurrence 
entre  elle,  son  conseil  et  le  commun  du  royaulme,  qu  ilz 
ne  veulent,  ny  ozent  vouloir  rien  l'ung  sans  l'aultre;  et 
creins  bien  fort  qu'il  faudra  que  la  dicte  Dame,  premier 
qu'elle  passe  plus  avant  au  propos  de  Monseigneur  le  Duc, 
fasse  voyr  quelque  satisfaction  à  ses  subjectz  de  cest  acci- 
dant  de  Paris;  lequel  vous  jugés  bien.  Sire,  sellon  les 
grandes  difficultez  qu'on  ^  tousjours  trouvé  icy,  sur  le 
poinct  de  la  religion,  qu'il  n'en  a  peu  succéder  ung  qui 
y  ayt  apporté  plus  de  traverse  que  celluy  là.  ÏNéantmoins 
je  proposeray  à  la  dicte  Dame  l'entrevue,  ainsy  qu'il  vous 
playst,  et  à  la  Royne,  vostre  mère,  me  le  commander, 
sans  luy  obmettre,  et  aux  siens,  une  seule  de  toutes  les  meil- 
leures persuasions  que  je  leur  pourray  alléguer  en  cella-; 
mais  je  voy  bien  que  le  trop  grand  et  le  trop  récent  senti- 
ment, qu'ilz  ont  de  ce  qui  est  advenu,  ne  leur  permettra 
de  m'y  bien  respondre.  Dont  semble  qu'il  ne  les  faudra 
trop  presser,  et  qu'il  sera  meilleur,  premier  que  de  rien 
rompre,  de  renvoyer  encores  l'affaire  à  Voz  Majestez. 

H  estoit  desjà  quelque  vent  que  le  comte  de  Montgom- 
mery  estoit  passé  à  Gersé,  mais  j'attandoys  de  le  sçavoir 
plusc^rteynement;  et  m'a  le  visadmiral  d'Angleterre,  son 
beau  frère,  prié  et  faict  prier,  par  ceulx  de  re  conseil,  de 

moyenner  vers  Yostre  Majesté  que  le  douayre  de  sa  belle 
fille  luy  soit  payé  ;  à  quoy  je  luy  ay  respoiidu  que  si  le  dict 
comte  se  justiffie  bien  de  la  conspiration  de  Paris,  que  luy 
mesmes  le  pourra  payer,  et  sinon  que  je  luy  ayderay  envers 
Yostre  Majesté  de  tout  ce  qu'il  me  sera  possible.  Je  n'ou- 
blieray,  touchant  le  dict  comte,  de  faire  l'instance  que  me 
commandez. 

Toutz  les  principaulx  du  conseil  d'Angleterre  sont  allez 
trouver  ceste  Royne,  et  ont  mis  quelques  nouveaulx  ordres 
par  le  royaulme.  Hz  avoient  quelques  gens  prestz  pour  les 
passer  encores  à  Fleximgues,  mais  ilz  les  ont  arrestés  et 
ont  mis  en  dellibération  si  l'on  révoquera  ceulx  qui  sont 
desjà  par  dellà.  L'on  a  mandé  de  tenir  prestz  dix  grandz 
navyres,  de  ceulx  qui  mieulx  peuvent  suporter  l'hyver  en 
la  mer,  affin  de  les  envoyer  vers  Porsemmue.  11  passe  toutz 
les  jours  beaucoup  de  Françoys  icy,  qui  ne  sont  de  grand 
nom.  Je  me  suis  layssé  entendre  que  Yostre  Majesté  a 
volonté  de  rasseurer  en  leurz  maysons  ceulx  qui  n'auront 
esté  de  la  conspiration  ;  dont  vous  pléra  me  mander  comme 
l'auray  à  me  comporter  vers  eulx,  et  ce  que  j'auray  à  leur 
dire.  Et  sur  ce,  etc.      Ce  xviij'=  jour  de  septembre  1572. 

L'on  me  vient  de  donner  advis  qu'en  Escoce  a  succédé  quelque 
grand  meuiire  ,  et  que  le  comte  de  Mar  y  a  esté  tué.  J'en  sçauray 
mieulx  la  cerlitude  ,  et  la  vous  manderay  par  mes  premières. 

A    LA    ROYNE. 

Madame,  je  loue  bien  fort  les  propos  que  j'ay  veus  en  la 
lettre  du  Roy,  du  premier  de  ce  moys,  que  sa  Majesté  et 
la  vostre  avez  tenus  à  M'  de  Walsingam,  lequel  j'espère 
qu'il  les  aura  escriptz  à  la  Royne,  sa  Mestresse,  et  que  je 
la  Irouverav  maintenant  mieulx  édiffiée  de  Voz  dictes  Ma- 

jestez  sur  les  choses  advenues  à  Paris,  que  je  ne  fis  l'aultro 
foys  ;  dont  je  la  suplieray  de  faire  cesser  en  ceste  ville  les 
maulvaises  parolles,  pleines  de  diffame,  qu'on  y  tient,  et 
les  aultres  grandes  indignités,  dont  l'on  uze  assez  public- 
quement  là  dessus;  qui,  vous  prometz,  me  sont  par  trop 
insuportables.  Je  uzeray  le  plus  discrètement  que  je  pourray 
vers  elle  des  deux  lettres  qu'il  vous  a  pieu  m'escripre  du 
vij*  de  ce  moys,  et  mectray  peyne  de  faire  si  bien  prendre 
celle  qui  parle  du  feu  Amiral,  que,  possible,  cella  nous  re- 
mettra eu  bon  chemin  pour  le  propos  de  l'aultre;  bien  que 
je  vous  puis  assurer.  Madame,  que  ce  nouvel  accident  luy 
est ,  à  elle  et  à  toutz  les  siens,  une  playe  si  profonde  et  si 
rescente,  qu'il  y  faudroit  ung  bien  expert  cirurgien,  et  du 
baulme  fort  excellant  pour  si  soubdein  la  guérir  et  rescou- 
der.  Et  me  creins  assez,  sellon  aulcunes  choses  que  j'ay 
entendues,  qu'on  vouldra  aulcunement  se  rétracter  de  ce 
qu'on  nous  avoit  accordé  par  l'escript  que  M'  de  La  Mole 
vous  a  apporté.  Aulmoins  ne  m'attans  je  pas  que  ceste 
princesse,  laquelle  n'a  nul  certein  successeur,  face,  en  ce 
temps,  ung  seul  pas  hors  du  royaulme;  tant  y  a  que  je 
n'obmettray  rien  de  ce  que  j'estimeray  la  pouvoir  bien 
persuader  à  l'entrevue,  en  la  façon  que  me  le  mandez;  vous 
supliant  très  humblement.  Madame,  de  disposer  en  telle 
sorte  le  S"^  de  Walsingam  par  dellâ,  que  ses  lettres  puissent 
remettre  icy  sa  Mestresse  et  les  siens  en  leur  première 
bonne  disposition  :  car  vous  prometz  qu'il  y  peut  beaucoup, 
et  je  ne  m'y  espargneray  aulcunement  de  mon  costé.  Sur 
ce,  etc  Ce  xviij'^  jour  de  septembre  i572. 

CCLXXVr  DÉPESCHE 

• —  du  XXIX*  jour  de  septembre  1572. — 
(  Envoyée  exprès  jusques  à  la  court  par  Tauriel.) 

Exécutions  faites  à  Orléans,  à  Lyon  et  à  Rouen.  —  Entreprise  dirigée  contre 
le  chancelier  L'Hospital.  — Excès  de  Strozzy  contre  les  marchands  anglais. 
—  Irritation  toujours  croissante  en  Angleterre.  —  Éloignement  montré  à 
l'égard  de  l'ambassadeur.  —  Mauvais  accueil  qui  lui  est  fait  à  la  cour.  — 
Audience.  — Nouvelle  insistance  de  l'ambassadeur  sur  la  nécessité  où  s'est 
trouvé  le  roi  d'ordonner  l'exécution  de  Paris.  —  Pratiques  imputées  à  l'a- 
miral Coligni  contre  l'Angleterre.  —  Consentement  du  roi  à  une  entrevue  , 
sur  mer ,  entre  Elisabeth ,  le  duc  d'Alençon  et  la  reine-mère.  —  Déclara- 
tion d'Elisabeth  que  les  massacres  ne  peuvent  être  justifiés ,  et  qu'elle 
ne  doit  compter  désormais  ni  sur  l'alliance  de  France  ni  sur  la  pa- 
role du  roi.  —  Justification  de  l'amiral.  —  Refus  d'accepter  l'entrevue 
proposée  sur  mer.  —  Motifs  qui  ont  dû  forcer  le  roi  à  se  défaire  de  chefs 
aussi  entreprenans  et  aussi  redoutables  que  l'étaient  l'amiral  et  ses  com- 
plices.—  Demande  de  l'ambassadeur  que  le  comte  de  Montgommery  soit 
livré  au  roi.  —  Vive  assurance  que  protection  sera  donnée  aux  protestans 
qui  n'ont  pas  fait  partie  du  complot.  —  Consentement  de  la  reine-mère  à 
ce  que  l'entrevue  se  fasse  dans  l'endroit  que  la  reine  d'Angleterre  voudra 
désigner.  —  Délai  demandé  par  Elisabeth  pour  donner  sa  réponse.  — Elle 
accorde  l'entrevue,  pourvu  qu'elle  ait  lieu  à  Douvres.  —  Armemens  à 
Londres.  —  Demande  d'un  sauf-conduit  pour  les  navires  du  commerce  qui 
veulent  se  rendre  à  Bordeaux.  —  Violence  des  accusations  portées  en  An- 
gleterre contre  le  roi . 

Au   Roy. 

Sire,  les  seigneurs  du  conseil  d'Angleterre,  lesquelz 
j'ay  trouvés  toutz  assemblés  auprès  de  la  Royne,  leur  Mes- 
tresse ,  à  Redin ,  avoient  desjà ,  depuis  ma  dernière  au- 
dience, heu  assez  de  quoy  faire  mettre  en  suspens  à  la 
dicte  Dame,  par  les  choses  advenues  à  Paris  et  à  Orléans, 
toutes  les  bonnes  dellibérations  qu'elle  avoit  avec  Vostre 
Majesté  ;  mais ,  ayantz  depuis  ouy  ce  qui  est  advenu  à  Lion 
et  à  Hoan,   et  ce  qu'on  leur  a  dict  qui  a   esté  faict   du 

chancellier  de  l'HospitaP ,  et  ce  que  aulcuns  de  leurz  mar- 
chandz  d'Ouest,  qui  alloient  à  Bourdeaulx  pour  les  vins,  leur 
ont  rapporté  :  que  l'armée  du  S*^  Strossy  avoit  pillé,  tué, 
mis  à  fondz  quelques  ungs  de  leur  flotte  ,  ilz  ont  prins  de 
là  ung  très  ample  argument ,  aulmoins  les  partisans  do 
Bourgoigne ,  de  dissuader  tout  ouvertement  la  confédéra- 
tion de  France  ;  de  sorte  que  aulcuns  de  iceillx ,  qui  l'a- 
voient  conseillée,  m'ont  faict  advertir  qu'ilz  sont  si  honteux 
et  confus  ,  qu'ilz  soufrent  toutz  les  blasmes  du  monde,  et 
qu'il  n'y  a  que  ceulx  là  qui  soient  maintenant  loués  jus- 
ques  au  bout,  qui  crioient  tousjours  qu'on  ne  se  debvoit  ar- 
rester  à  la  foy  des  Françoys,  ny  quicter  jamais  l'intelli- 
gence du  Roy  d'Espaigne;  lequel  ne  procédoit  sans  forme 
de  justice  en  ce  qu'il  faysoit,  et  ne  deffailloit  de  sa  foy,  ny 
de  sa  promesse,  aux  mesmes  Mores  et  Mahométans  qui  ha- 
bitoient  en  ses  pays. 

Dont  estant  arrivé ,  Sire ,  sur  uiig  tel  poinct  en  ceste 
court ,  sans  avoyr  rien  sceu  ny  estre  aulcunement  préparé 
de  ces  nouveaulx  accidans,  qu'ilz  disent  de  Lion,  de  Roan, 
du  chancelier,  ny  de  l'injure  faicte  aux  Angloys,  il  fault 
que  je  confesse  que  je  y  ay  esté  assez  mal  veu,  et  quasy 
nul  ne  m'a  ozé  saluer,  sinon  la  seule  Royne,  laquelle,  à  la 
vérité,  m'a  ainsy  humaynement  receu  comme  de  coustume. 

Et  j'ay  mis  peyne  de  luy  particulariser  les  choses  qui 
estoient  contenues  ez  troys  dépesches,  que  j'ay  reçues  de 


'  Le  chancelier  L'Hospital  qui,  depuis  quelque  temps,  ne  faisait  plus  partie 
«lu  conseil,  vivait  retiré  à  sa  terre  de  Vignay,  Au  moment  des  massacres,  les 
habitans  des  environs  s'ameutèrent ,  ravagèrent  ses  terres  et  traînèrent  à  la 
ville  ses  fermiers  enchaînés.  Mais  la  reine  mère,  inquiète  sur  son  sort,  envoya 
pour  le  protéger  un  détachement  de  cavalerie  qui  arriva  à  temps.  La  fille  de 
L'Hospital,  que  le  hasard  avait  conduite  à  Paris,  y  courut  aussi  les  plus  grands 
dangers.  Elle  fut  sauvée  par  Anne  d'Esté ,  duchesse  de  Guise. 

Vostre  Majesté  depuis  le  commancemerit  de  ce  moys  ,  sans 
rien  obmettre  de  ce  qui  pouvoit  servir  à  luy  faire  voyr  que 
vous  aviez  heu  non  seulement  très  juste ,  mais  très  ur- 
gente, occasion ,  (sinon  que  voulussiez  perdre  vous  mesmes 
et  toutz  les  vostres,  avec  vostre  estât,  pour  saulver  ceul\ 
qui  vous  vouloient  ruyner),  de  laysser  passer  ainsy  les  cho- 
ses qu'elles  ayotent  5  et  que ,  nonobstant  icelles,  vous  per- 
sévériez plus  constamment  que  jamais  vers  elle,  avec  la 
mesme  affection  de  la  secourir  et  luy  assister,  là  où  elle  en 
auroit  besoing,  encor  que  ce  fût  pour  la  cause  de  la  reli- 
i;ion ,  comme  vous  luy  aviez  promis ,  et  plus  abondamment 
que  ne  luy  aviez  promis;  et  que  vous  aviez  trouvé ,  parmv 
les  papiers  du  feu  Amiral ,  de  quoy  bien  juger  d'elle  vers 
vous,  et  de  quoi  bien  fort  mal  juger  de  luy  vers  elle,  sellon 
(jue  la  Royne,  vostre  mère,  l'avoit  faict  voyr  à  M'  de  Wal- 
singam  son  ambassadeur.  Ce  qui  faysoit  qu'en  détestant 
l'intention  de  ce  personnage,  qui  vous  vouloit  aussy  bien 
provoquer  contre  les  amys  que  contre  les  ennemys ,  Yoz 
Majestez  Très  Chrestiennes ,  et  toutz  les  vostres,  prçniés 
davantage  à  cueur  la  conservation  d'elle,  de  sa  personne,  et 
de  son  estât,  et  de  sa  grandeur,  comme  de  la  vostre  propre, 
connoissant  qu'elle  n'avoit  pas  tousjours  esté  de  l'intelli- 
gence dudict  Amiral  en  ses  excessives  violences  contre  vous  ; 
Et  que  vous  vous  all'ectiomiés,  pour  cella,  plus  que  jamais 
à  la  poursuite  du  bon  propos  de  Monseigneur  le  Duc  avec 
elle.  Et  là  dessus ,  Sire,  je  luy  ay  touché  combien  le  retour 
du  S"^  de  La  Molle  avoit  apporté  de  singullier  contante- 
ment  à  Voz  Majestez  Très  Chrestiennes  et  à  toutz  les  vos- 
tres ,  et  combien  vous  me  commandiez  de  la  remercyer  du 
bon  traictement  qu'il  avoit  receu  par  deçà  ,  et  de  la  faveur 
qu'elle  avoit  faicte  aux  lettres  qu'il  luy   avoit    ajjporlées , 

eseriptesdevoz  meins,  et  des  honnestesresponces  qu'il  vous 
avoit  rapportées,  escriptes  de  la  sienne,  ensemble  des  hon- 
norables  et  vertueux  propos  qu'elle  nous  avoit  tenus  à 
toutz  deux  ;  et  que  vous  aviez  aussy  prié  M"^  de  Vualsin- 
gara  de  luy  en  faire  entendre  les  mesmes  merciementz,  avec 
la  recognoissance  que  vous  en  aviez  dans  le  cueur;  et  qu'af- 
fin  que  ne  deffaillissiez  de  correspondance  à  la  dicte  Dame, 
vous  aviez  incontinent  faict  mettre  la  matière  en  dellibéra- 
tion,  sur  l'escript  que  le  dict  S"^  de  La  Mole  vous  avoit 
apporté  ;  et  que,  sans  vous  arrester  aux  doubtes  et  difficul- 
tez,  que  ceulx  de  vostre  conseil  y  avoient  faict,  sur  l'entre- 
vue ,  après  avoyr  ouy  leurs  argumentz ,  Yostre  Majesté  et 
la  Royne,  vostre  mère,  aviez  remonstré  que,  veu  la  gran- 
deur de  la  dicte  Dame  et  la  digne  façon  de  laquelle  avoit 
régné  quatorze  ans,  avec  réputation  de  grande  prudence  , 
de  grand  honneur  et  d'ung  très  grand  ornement  de  toutes 
sortes  de  vertus  ;  et,  veu  les  aultres  rares  qualités  qui  la 
rendoient  excellante  entre  toutes  les  aultres  princesses  du 
monde,  vous  aviez  trouvé  raysonnable  qu'elle  se  satisfît 
elle  mesmes  de  la  vue  de  celluy  qu'elle  vouldroit  espouser; 
et  que  pourtant  vous  luy  accordiez  de  bon  cueur  la  dicte 
entrevue,  et  m'aviez  commandé,  par  vostre  lettre  du  vij' 
du  présent ,  de  la  luy  offrir,  et  que  mesmes  la  Royne,  vostre 
mère,  pour  le  désir  qu'elle  avoit,  de  longtemps,  de  la  voyr, 
y  viendroit,  et  y  admèneroit  Monseigneur  le  Duc  son  filz,  et 
s'esforceroient  de  luy  apporter  toutz  deux  tant  de  contan- 
tement  qu'elle  n'en  sçauroit  désirer  davantage. 

La  dicte  Dame,  réduysant  les  choses  par  ordre,  que  son 
ambassadeur  luy  avoit  escriptes  des  troys  audiences,  que 
Vostre  Majesté  luy  avoit  données  le  ij%  vij'^  et  xij*'  du  pré- 
sent, quasy  aulx  mesmes  termes  que  je  les  ay  heues,  tant 

M"^  de  Vualsingam  les  avoit  bien  recueillies ,  m'a  respondu 
que  la  multiplication  des  énormes  excezde  vostre  royaulme, 
lesquelz  elle  ne  pouvoit  plus  ouyr  sans  larmes,  donnoienl 
tant  d' erreur  à  toutz  les  siens  qu'ilz  bouchoient  maintenant 
les  oreilles ,  et  serroient  le  cueur  à  toutes  les  choses  qui 
venoient  de  France  ,  pour  n'en  vouloyr  ouyr,  ny  recepvoir 
plus  pas  une;  et  disoient  qu'encores  que  l'Amiral  et  les 
siens  heussent  faicte  la  conspiration ,  que  je  mettoys  tant 
de  peyne  d'assurer,  laquelle,  sinon  qu'elle  me  voulût  men- 
tir, elle  ne  me  pouvoit  encores  dire  qu'elle  la  creût  vraye, 
et  attandoit  là  dessus  la  vériffication  qu'aviez  promis 
à  son  ambassadeur  de  luy  en  envoyer,  néantmoins  que 
ceste  extrême  violence,  qui  excédoit  toute  humanité,  con- 
tre ung  si  grand  nombre  d'aultres ,  qui  ne  pouvoient  estre 
aulcuneraent  conjurateurs ,  et  jusques  aux  femmes  et  en- 
fans,  monstroit  bien  que  Voz  Majestez  Très  Chrestiennes, 
et  toutz  les  vostres,  aviez  une  extrême  hayne  contre  ceulx 
de  la  mesmes  religion ,  dont  elle  et  les  siens  faysoient  pro- 
fession, et  que  ne  leur  vouliez  garder  ny  foy,  ny  promesse; 
dont,  de  tant  qu'elle  ne  s'estoit  plus  estroictenâent  confé- 
dérée avec  Yostre  Majesté  que  pour  considération  de  vos- 
tre amityé ,  et  pour  la  foy  qu'elle  pensoit  trouver  plus 
certeyne  en  voz  promesses  que  en  nul  de  toutz  les  mortelz, 
sellon  que  vous  aviez  la  réputation  plus  grande  de  bien  gar- 
der vostre  foy,  que  nul  aultre  prince  qui  vesquît  au  monde, 
elle  ne  voyoit  plus ,  (  puisque  ces  deux  fondementz  deffail- 
loient  :  sçavoir  est ,  que  vous  ne  la  puissiez  aymer,  ny  luy 
garder  voz  promesses,  à  cause  de  sa  religion,  )  comme 
pouvoir  espérer  que  vous  persévéreriez  bien  vers  elle; 
néantmoins  qu'elle  me  vouloit  assurer  qu'attandant  de 
voyr  comme  vous  vous  comporteriez  en  son  endroict,  sellon 

que  je  luy  en  donnois  nouvelle  assurance ,  elle  ne  deffau- 
droit  de  sa  part  de  rien  qu'elle  vous  heùt  promis  ;  et  qu'au 
reste  elle  se  coramétoit  de  tout  à  Dieu  et  au  bon  ordre  qu'elle 
mettroit  en  ses  affères;  qu'elle  estoit  bien  ayse  qu'eussiez 
trouvé  le  mémoyre  de  feu  monsieur  l'Amiral,  lequel,  sel- 
Ion  ce  qu'il  jugoit  des  guerres  passées  d'entre  ces  deuv 
royaulmes ,  il  vous  pouvoit  avoyr  sagement  adverty  de  ce 
qui  estoit  vray,  et  que  debviez  traverser  les  affères  du  Roy 
d'Espaigne  et  les  siens  d'elle;  mais  qu'à  présent  son  ad- 
vertissement  n'avoit  plus  lieu  contre  elle ,  et  que,  si  vous 
aviez  trouvé  des  lettres  siennes  parmi  les  aultres  papiers 
du  dict  Amiral,  vous  pouviez  avoir  cognu  qu'elle  avoit 
tousjours  heu  une  singullière  affection  à  la  conservation  de 
vostre  grandeur  et  de  vostre  estât. 

Et,  au  regard  de  l'entrevue  que  luy  offriez  sur  le  pro- 
pos de  Monseigneur  le  Duc  et  de  l'honneur  que  la  Royne, 
vostre  mère,  luy  vouloit  faire  d'y  venir,  qu'elle  vous  en 
remercyoit  toutz  deux  de  tout  son  cueur,  et  se  santoit 
vous  avoir  une  si  grande  obligation  pour  cella  qu'elle  ne 
sçavoit  comment  le  recognoistre ,  bien  qu'elle  estoit  assez 
en  peyne  comme  une  telle  chose  se  pourroit  accomplyr 
meintenant,  et  mesmes  sur  la  mer  ;  car,  oultre  que  ne  luy 
seroit  descent  d'aller  ainsy  dehors  chercher  mary,  ses  sub- 
jectz  aussy  ne  luy  permettroient  jamais  qu'elle  se  mît  sur 
mer,  non  pour  passer  en  l'isle  d'Ouyc,  qui  n' estoit  qu'à 
quatre  mille  de  la  coste  de  deçà;  et  qu'il  y  avoit  de  ses 
conseillers  qui  estimoient  qu'on  se  mocquoit  d'elle,  d'avoir 
mis  telle  chose  en  avant. 

Je  luy  ay  réplicqué,  quand  au  double  qu'elle  faysoit  de 
la  conspiration,  que  nul  ne  devoit  mettre  en  difficulté 
qu'elle  n'eût  esté  clèrement  advérée  à  Voz  Majestez  et  aulx 

vostrcs,  premier  qu  eussiez  lâché  la  mein  contre  les  cons- 
pirateurs ;  et  que ,  si  ce  heût  esté  de  quelques  aultres  qu'on 
vous  la  heût  rapportée,  vous  heussiez,  par  advanture,  mes- 
prisé  l'advis,  ou  heussiez  mis  peyne  de  le  remédier  aul- 
trement;  mais,  considérant  que  c'estoit  de  gens  qui  es- 
toient  merveilleusement  promptz  à  la  mein,  hazardeuv 
jusques  au  bout ,  qui  ne  layssoient  rien  de  si  difficile  qu'ilz 
n'entreprinsent,  et  souvant  ung  petit  nombre  d'eulx  a  voit 
surprins  de  grandes  villes ,  et  s'estoient  rendus  mestres 
d'ung  infiny  nombre  de  peuple  ;  qui,  par  leurs  consistoires 
et  monopoles,  avoient  dressé  une  si  grande  monarchie  à 
part,  pour  eulx,  dans  vostre  royaulme,  que  le  feu  Amiral  se 
vantoit  de  pouvoir  mettre  en  ung  subit  trente  mille  hom- 
mes de  pied  et  quatre  mille  chevaulx  en  campaigne  ;  et  ne 
leur  pouvoit  si  tost  passer  une  bien  petite  mouche  devant 
les  yeulx  qu'incontinent  ilz  ne  retournassent,  avec  la  plus 
grande  impacience  du  monde,  à  leur  habitude  accoustu- 
mée  de  vouloir  tout  renverser  par  les  armes,  sans  faire 
non  plus  de  difficulté  de  s'attacqucr  à  vous  mesmes,  qui  es- 
tiez leur  roy,  que  feroit  ung  queréleux  de  desgainer  son 
espée  contre  son  compagnon,  vous  ne  pouviez.  Sire, 
après  leur  avoir  excusé  les  dix  ans  de  j^oubles  passés ,  et 
la  ruyne  de  tant  de  voz  villes  et  pays ,  qu'ilz  avoient  nus  en 
désolation  en  vostre  royaulme,  et  les  armées  estrangères 
qu'ilz  y  avoient  introduictes ,  et  l'épuisement  de  voz  finan- 
ces, et  les  infinys  debtes  où  ilz  vous  avoient  constitué  ,  si- 
non louer  et  remercyer  infinyement  JNostre  Seigneur  de 
vous  avoir  meintenant  dellivré  de  la  malheureuse  conspi- 
ration ,  par  laquelle ,  pour  revenchcr  la  blessure  du  feu  Ami- 
ral ,  dont  vous  ne  pouviez  mais ,  et  en  estiez  très  marry, 
et  leur  en  vouliez  fère  avoyr  la  plus  prompte  réparation  que 

taire  se  pouvoit ,  ilz  vous  vouloient ,  et  toutz  les  vostres , 
mettre  misérablement  à  mort ,  de  sorte  que  vous  hayssiez 
encores  ceulx  qui  estoient  exécutés,  et  aviez  en  très  grand 
hayne  ceulx  qui  restoient  encores  en  vye  de  la  dicte  cons- 
piration ;  luy  touchant,  Sire,  à  ce  propos,  ce  que  me 
comraandiés  du  comte  de  Montgommery,  qu'elle  voulût 
mander  à  ses  officiers  de  Gersé  de  le  consigner  en  voz 
raeins,  et  que,  comme  princesse  prudente  et  vertueuse, 
elle  voulût  mettre  toutes  les  considérations  dessus  dictes  de- 
vant ses  yeulx ,  lesquelles  feroient  qu'elle  mesmes  justif- 
fieroit  ce  que  vous  aviez  faict  en  cella ,  ainsy  que  vous  espé- 
riez que  Dieu,  à  qui  seul  vous  aviez  à  rendre  compte  de 
voz  actions,  l'avoit  desjà  justiffié  : 

Que ,  pour  le  regard  de  vostre  plus  estroicte  confédéra- 
tion avec  elle,  vous  ne  pensiez  qu'elle  y  deût  mettre  en 
aulcun  compte  ce  qui  touchoit  le  faict  des  subjectz ,  car, 
comme  vous  ne  prétandiez  d'avoir  intelligence,  sans  elle, 
avec  les  siens ,  ainsy  seriez  vous  marry  qu'elle,  ny  nul  aul- 
tre  prince,  en  heût  avec  les  vostres,  sans  vous  ;  et  que  tant 
plus  debvoit  elle  maintenant  estimer  vostre  persévérance 
vers  elle,  qu'elle  ne  procédoit  plus,  ny  par  le  moyen  du  feu 
Amiral,  nypour  l'occasion  de  ceulx  de  la  nouvelle  religion, 
mais  de  la  seule  affection  et  bienvueillance  que  vous  luy 
portiez,  et  qu'elle  s'assurât  de  ne  trouver  jamais  manque- 
ment en  vostre  amityé,  ny  en  voz  promesses ,  pour  la  cause 
de  sa  religion ,  non  plus  que  les  feus  Roys,  son  père ,  son 
frère  et  elle  mesmes,  n'en  avoient  trouvé  ez  feus  Roys,  voz 
ayeul  et  père ,  encor  que  leur  religion  fût  diverse  ;  et  que 
Voz  Majestez  ne  portoient  hayne  à  ceulx  de  la  nouvelle  re- 
ligion que  aux  seulz  conspirateurs,  et  aviez  mis  tout  l'or- 
dre, qu'il  vous  avoit  esté  possible ,  que  la  violence  ne  pas- 

V.  JO 

sât  sinon  contre  ceulx  là,  et  m'assurois  que  ce  qui  estoit 
advenu  davantage  à  Paris  et  à  Orléans,  à  Lyon  et  à  Roau, 
avoit  esté  à  vostre  regret,  et  contre  vostre  volonté;  et  qu'au 
regard  de  ce  qu'elle  disoit  que  l'on  faisoit  aller  le  Roy  de  Na- 
varre et  la  Princesse  de  Condé  par  force  à  la  messe,  que 
je  la  suplioys  de  croyre  qu'on  ne  les  contreignoit  de  rien , 
ny  ne  failloit  interpréter  ce  que  la  Royne ,  vostre  mère , 
avoit  dict  à  son  ambassadeur,  «  qu'il  n'y  auroit  plus  qu'une 
religion  en  France  »  qu'on  voulût  pour  cella  forcer  per- 
sonne en  leur  conscience,  mais  seulement  empescher,  pour 
quelque  temps,  l'exercice  public  et  les  assemblées  que  ceulx 
de  la  nouvelle  religion  avoient  accoustumé  de  faire,  affin 
qu'ilz  ne  preignenl  les  armes,  et  qu'ilz  ne  provoquent  les 
Catholicques  à  leur  courre  sus,  jusqu'à  ce  qu'on  ayt  pour- 
veu  de  quelque  bon  ordre  pour  tenir  le  royaulme  en  paix  ; 
et  qu'elle  ne  fît  doubte  que  Voz  Maj estez  ne  procédissiez 
vers  elle  de  pareille  sincérité  qu'avec  les  plus  fermes  ca- 
tholicques du  monde.  De  quoy  l'entrevue,  que  luy  accor- 
diez, où  la  Royne,  vostre  mère ,  se  vouloit  trouver,  l'en 
pouvoit  rendre  très  assurée  ;  laquelle  avoit  mis  en  avant 
que  ce  fût  sur  mer,  sachant  que  la  dicte  Royne  d'Angle- 
terre avoit  le  plus  beau  et  magniflicque  équippage  de  na- 
vyres,  que  prince  ny  princesse  de  l'Europe,  et  que  ce  ne 
luy  seroit  à  elle  que  commodicté  d'en  mettre  quelques 
ungs  dehors;  et  néantmoins  qu'ayant  le  S" de  Walsingam 
depuis  suplié  Voz  Majestez  luy  vouloir  advouer  qu'il  peut 
escripre  à  la  dicte  Dame  que  la  dicte  entrevue  seroit  là  où 
elle  trouveroit  bon  ;  à  quoy  la  Royne,  vostre  mère,  luy  avoit 
respondu  qu'elle  en  estoit  contante,  et  ne  seroit  si  escrupu- 
leuse  de  sa  grandeur  qu'elle  ne  deflerât  tout  ce  qu'elle 
pourroit  à  celle  de  la  dicte  Dame,  que  je  la  suplioys  main- 

tenant  de  regarder  quand,  et  comment ,  et  où  elle  vouldroit 
que  cella  se  fît?  Et  que,  s'il  luy  playsoit  que  ce  fût  aux 
isles  de  Gerzé  et  de  Grènezé,  que  ce  seroit  à  la  commo- 
dicté  de  toutes  deux. 

La  dicte  Dame  m'a  soubdein  respondu  que  son  ambas- 
sadeur ne  luy  en  avoit  pas  tant  mandé,  car  s'estoit  remis  à 
moy,  et  qu'elle  ne  voyoit  nul  lieu  plus  commode  pour  cest 
effect  que  Douvre  ;  mais  qu'elle  ne  pensoit  que  nul  de  ses 
conseillers ,  tant  ilz  avoient  meintenant  suspectes  toutes 
choses,  et  mesmes,  possible,  l'entrevue  d'elles  deux,  peut 
estre  d'advis  de  la  dicte  entrevue,  et  que,  si  elle  avoit  à 
estre,  il  faudroit  qu'elle  seule  l'ordonnât. 

J'ay  adjouxté  que,  si  vous  aviez  de  quoy  honnorer  da- 
vantage la  dicte  Dame ,  et  luy  donner  plus  de  certitude  de 
vostre  droicte  intention  vers  elle,  et  vers  le  bon  propos 
d'entre  elle  et  Monseigneur  le  Duc,  par  aultre  moyen  que 
cestuy  cy,  que  vous  le  feriez;  et  que  pourtant  elle  ne  refu- 
sât l'honneur,  l'advantage,  la  seureté  et  les  aultres  com- 
modictez  que  la  couronne  de  France  luy  oflroit  par  ceste 
entrevue. 

Sur  quoy  elle  m'a  prié  de  luy  donner  deux  jours  pour  y 
penser,  et  qu'elle  me  feroit  avoir  responce. 

Pendant  lequel  temps,  j'ay  faict,  de  mon  costé,  la  meil- 
leure dilligence  que  j'ay  peu,  et  elle,  du  sien,  à  sonder  l'in- 
tention de  ceulx  de  son  conseil ,  lesquelz  se  sont  monstres 
assez  sourdz  et  muetz,  de  sorte  qu'elle  a  esté  elle  mesmes 
contreincte  de  faire  la  déclaration  de  son  intention  là  des- 
sus; en  quoy  elle  a  esté,  à  ce  que  j'entendz,  beaucoup 
.ivdée  du  comte  de  Lestre  et  de  milord  trésorier.  Et  le 
dict  milord  l'a  rédigée  depuis  par  escript  en  ung  sommaire 
qu'il  m'a  mandé  en  angloys,  et  je  l'ay  faict  traduyre,  quasv 

de  mot  ù  mot  en  frunçoys ,  en  la  forme  que  je  le  vous  en- 
voyé, qui  explique  si  bien  l'entier  désir  de  la  dicte  Dame, 
et  pareillement  la  conception  de  son  conseil,  que  je  ne  veulx 
y  rien  adjouxter  du  mien ,  sinon  vous  assurer  que  nul  n'a 
peu  estimer  que,  en  ce  temps ,  je  deusse  rapporter  une  si 
bonne  responce ,  comme  j'ay  faict,  de  la  dicte  Dame.  La- 
quelle n'a  laissé  pour  cella  d'ordonner  une  monstre  géné- 
rale et  une  description  des  gens  de  guerre,  et  de  grand 
nombre  de  mariniers,  par  tout  son  royaulme,  et  a  faict 
préparer  ses  grandz  navyres;  desquelz  l'on  en  met,  dès 
demein,  quatre  des  meilleurs  dehors  ,  avec  six  centz  hom- 
mes, pour  tenir  le  Pas  de  Callays.  Et  parce  qu'en  nulle 
manière  les  marchandz  se  veulent  bazarder  d'envoyer,  de 
cest  an,  en  leur  nom,  à  Bourdeaulx,  ù  cause  de  l'armée  du 
S'  Strossy  qui  en  a  desjà  pillé  quelques  ungs,  et  qui  a  ar- 
resté  ung  navyre  du  S*^  Acerbo  Velutelly,  je  suis  recherché 
par  l'ordre  de  ceulx  mesmes  de  ce  conseil ,  mais  soubz 
mein,  de  supherYostre  Majesté  qu'elle  me  vueille  promp- 
tement  envoyer  ung  saufconduict  en  bonne  forme ,  afifin 
que  les  Angloys  s'en  puissent  servir,  et  qu'ilz  se  mettent 
parla  hors  de  la  grande  deffiance  qu'ilz  ont,  laquelle  leur 
Mestresse  ne  veult  qu'ilz  monstrent  d'avoyr;  et  néant- 
moins,  si  le  dict  saufconduit  ne  vient  bientost,  elle  leur 
croistra  davantage;  en  quoy  il  importe  assez.  Sire,  qu'en 
toutes  les  choses  qui  concernent  icy  vostre  service ,  vous 
disposiez  bien  l'ambassadeur  qui  est  de  dellà.  Et  sur  ce,  etc. 
Ce  xxix"  jour  de  septembre  4572. 

Commandez ,  s'il  vous  plaisl ,  Sire ,  que  le  susdict  navyre  et  mar- 
chandise du  S'  Acerbo  Velutelly  ,  qui  est  un  gentilhomme  lucois 
très  dévot  serviteur  de  Vostre  Majesté,  et  pareillement  les  vaysseaulx 
et  marchandises  des  Angloys  soient  relaschées;  et  qu'il  soit  faict 


—    149   — 

i'é|)aralion  aus  dicls  Angloys  de  ce  qui  leur  a  este  frèchement  dé- 
prédé  depuis  le  traicté  de  la  ligue. 

A    LA    R  0  Y  N  E . 

Madame,  il  m'a  faict  grand  bien  de  trouver  en  voz  der- 
nières dépesches  ,  tant  au  long  et  bien  fort  sagement  des- 
duictz ,  les  propos  que  M'  de  Walsingam  vous  avoit  tenus , 
le  deuxiesme ,  septiesme  et  treiziesme  de  ce  moys,  avec 
les  vertueuses  responces  que  Vostre  Majesté  luy  avoit 
faictes;  lesquelles  m'ont  servy  de  rempar  et  d'adresse,  pour 
ozer  comparoir  en  ceste  court,  contre  les  exécrables  pa- 
rolles  qu'on  y  disoit  assez  ouvertement  contre  les  Fran- 
çois, à  cause  des  meurtres  naguières  succédez  en  France 
contre  ceulx  de  leur  religion.  Et  me  suis  prévalu ,  Madame , 
le  mieulx  que  j'ay  peu,  de  voz  raysons  et  remonstrances, 
avec  ceste  princesse  et  vers  ceulx  de  son  conseil,  pour 
leur  justiffier  ce  qui  a  esté  faict. 

En  quoy  elle,  de  sa  part,  a  monstre  qu'elle  desiroit,  de 
bon  cueur,  que  la  justifiication  s'en  peut  faire  si  dère, 
que  tout  le  tort  de  la  foy  rompue  s'en  imputât  au  feu  Ad- 
mirai et  aux  siens ,  et  qu'elle ,  ny  les  aultres  princes  pro- 
testans  n'eussent  occasion  de  croyre  que  le  Roy  et  Vous, 
Madame ,  ne  les  puissiez  aymer,  ny  leur  garder  la  foy  et 
parolle  des  choses  que  leur  promettez  ;  car  dict  que ,  sans 
ces  deux  fondementz ,  il  est  impossible  que  rien  se  puisse 
bien  establir  entre  vous ,  et  que ,  de  ne  les  observer  à  voz 
subjectz,  nuls  estrangers  s'en  pourront  jamais  puis  après 
assurer.  Mais  ceulx  de  son  conseil,  encores  qu'ilz  ne 
m'ayent  parlé  que  modestement  de  Voz  Majestez,  disantz 
ne  vouloir  condempner  les  actions  des  princes ,  ny  se  mons- 
trer  trop  curieux  en  la  républicque  d'aultruy,  néantmoins 

ilz  ont  déduict  tant  d'argumentz  contre  l'extrême  violence 
dont  a  esté  uzé,  non  contre  l'Admirai  et  les  siens,  puisque 
vous  les  souspeçonniez  de  la  conspiration,  ny  contre  ceulx 
qui  avoient  porté  les  armes,  encor  que  vous  les  heussiez 
assurés  de  vostre  édict,  ny  encores  contre  ceulx  qui  es- 
toient  capables  de  les  porter,  puisqu'ilz  les  pouvoient 
prendre ,  mais  contre  les  femmes ,  les  enfans  et  pouvres 
viellardz,  sans  aulcune  difîérance ,  que  ce  n'estoit  plus  la 
mort  de  ceulx  là,  ny  la  considération  de  la  hayne  qu'on 
portoit  en  France  aux  Protestantz ,  mais  la  condicion  de  la 
nation  meutrière ,  séditieuse  et  très  inhumayne ,  qui  leur 
faisoit  creindre  d'avoir  jamais  rien  de  commun  avecques 
nous  ; 

Et  que  je  leur  alléguois  beaucoup  de  grandes  raysons 
bien  déduictes  pour  collorer  ce  faict,  sellon  que  j'estois 
commandé  de  le  faire,  mais  que  l'éloquence  du  grand  ora- 
teur d'Athènes,  ny  du  Romain,  n'y  pourroient  suffire;  car 
ce  n'estoient  que  parolles  persuasives ,  là  où  les  horribles 
elTectz ,  qu'ilz  voy oient  devant  les  yeulx ,  les  mouvoient  au 
contraire;  et  que ,  veu  l'exécution  qui  estoit  auparavant  ad- 
venue en  Flandres  ,  et  meintenant  plus  grande  en  France , 
sur  ceulx  de  leur  rehgion ,  ilz  jugeoient  bien  que  c'estoit 
meùitenant  à  eulx  de  regarder  de  près  à  leur  faict,  et  que 
pourtant  je  ne  trouvasse  estrange  s'ilz  vouloient  quelque 
preuve  de  l'intention  de  Voz  Majestez  vers  ce  royaulme, 
et  de  l'expédition  du  S"^  Strossy,  premier  que  de  passer  en 
rien  plus  avant  vers  nous ,  ny  mesmes  de  laysser  partir  la 
flotte  pour  Bourdeaulx  ,  (puisque  ceulx  de  l'armée  du  dict 
S'  Strossy  avoient  commancé  de  maltrecter  aulcuns  de 
leurs  marchandz,  qui  avoient  faict  voyle  les  premiers),  jus- 
ques  à  ce  qu'il  leur  viegne  quelque  nouvelle  seureté  do  vos- 

tre  part;  et  que  ce  que  je  leur  alléguois,  que  nul  plus 
grand  ny  plus  certeiu  gage  leur  pourroit  estre  baillé  de 
YozMajestez  Très  Chrestiennes  que  l'offre  de  l'entrevue  et 
le  mariage  de  Monseigneur  le  Duc ,  que ,  au  contraire ,  ilz 
creignoient  que  vous  prinsiez  ung  trop  grand  gage  d'eux 
de  leur  bailler  ung  roy. 

Je  n'ay  failly  là  dessus  de  leur  réplicquer  ;  et  n'ay  layssé 
ung  seul  poinct  de  voz  lettres ,  ny  pas  une  de  toutes  les 
considérations  que  j'ay  peu  ymaginer  de  moy  raesraes, 
que  je  ne  leur  ayele  tout  déduict,  avec  le  plus  d'efficace 
que  j'ay  peu;  mais  il  est  trop  difficile  de  gaigner  une  telle 
cause  devant  de  telz  juges. 

Tant  y  a  qu'en  l'endroict  de  la  Royne,  leur  Mestresse, 
j'ay  interrompu',  pour  ce  coup,  la  prompte  responce,  dont 
ilz  l'avoient  préparée  pour  me  refuser  l'entrevue,  et  av 
tant  faict  qu'elle  a  prins  deux  jours  pour  en  dellibérer, 
pendant  lesquelz  j'ay  très  instamment  sollicité  ceulx  qui  y 
pouvoient  quelque  chose  ,  de  s'y  vouloir  bien  employer;  et 
leur  ay,  avec  les  lettres  de  M'^  de  Montmorency,  admi- 
nistré force  raysons  pour  déduyre  ,  et  force  promesses  pour 
les  faire  persévérer.  Et  enfin  j'ay  rapporté  la  responce  que 
Vostre  Majesté  verra ,  non  si  bonne  que  je  la  desirois ,  mais 
beaucoup  meilleure  que  je  ne  l'espéroys,  et  telle  qu'elle 
vous  remect  en  chemin  de  pouvoir  parachever  les  choses 
bien  commancées,  si,  d'avanture,  vous  vous  voulés  ung 
peu  accomoder  à  l'intention  de  ceste  princesse  et  des  siens. 
Et  j'entendz  que  milord  trésorier  et  le  comte  de  Lestre  y 
ont  faict  ung  fort  bon  office  ;  et  disent  aulcuns ,  Madame , 
qu'il  est  temps  de  faire  des  présentz  par  deçà  ,  car,  du  costé 
de  Bourgoigne,  rien  ne  y  est  espargné,  M*^  de  Walsingam 
a  escript  en  bonne  sorte  du  mariage,  et  bien  fort  honnora- 

blement  de  Monseigneur  le  Duc,  et  s'est  loué  des  bons  rap- 
portz  que  M'  de  La  Mole  a  faict  à  son  retour  par  dellà.  Sur 
ce,  etc.  Ce  xxix*  jour  de  septembre  1572. 

Madame ,  voyant  que  la  Royne  d'AngleleiTe  et  les  siens  ine  décla- 
roientque  l'entrevue  ne  poun-oit  estresurmer,  ny  hors  d'Angleterre, 
et  qu'ilz  voyoient  encores  beaucoup  de  doubles,  sur  la  venue  d'une 
si  grande  princesse  comme  Vostre  Majesté  par  deçà,  avec  le  grand 
trein  qu'elle  y  pourroit  mener  en  temps  si  suspect ,  qui  malaysément 
se  passeroit  sans  qu'il  advînt  des  parolles  et  reproches  sur  les  choses 
advenues  en  Prance  ,  j'ay  dict  que  Vostre  Majesté  pourroit  accorder 
de  venir  à  Douvre  avec  telle  compagnie  que  seroit  advisé.  Et ,  à  la 
vérité ,  Madame ,  c'est  le  lieu  le  plus  commode  qui  se  puisse  choysyr 
en  ce  royaulme,  car,  de  Gerzény  de  Grènezé,  l'on  n'en  veultouyr 
parler. 


CCLXXVir  DEPESCHE 

—  du  II»  jour  (l'octobre  1572.  — 
{Envoyée  exprès  jusques  à  Calais  pa)'  Jehan  Volet.) 

Défiance  des  Anglais.  — Crainte  qu'ils  éprouvent  d'une  attaque  subite  de  la 
part  de  la  France.  —  Continuation  des  armémens.  —  Nouvelles  des  Pays- 
Bas;  succès  du  duc  d'Albe.  —  Importance  de  maintenir  la  Rochelle  sous 
l'obéissance  du  roi.  —  Grand  nombre  de  Français  qui  cherchent  refuge  en 
Angleterre.  —  Refus  d'Elisabeth  de  livrer  le  comte  de  Montgommery. — 
Nouvelles  d'Ecosse.  —  Délibération  au  sujet  de  Marie  Stuart,  à  qui  l'on 
reproche  d'avoir  connu  et  célébré  d'avance  les  massacres  de  Paris.  — 
Difficulté  toujours  croissante  que  présente  la  négociation  du  mariage. 

Al  Roy. 

Sire,  après  ma  dernière  dépesche,  du  jour  de  S'  Michel, 
je  n'ay  guières  voulu  retarder  ceste  cy,  affin  de  vous  don- 
ner advis  de  la  réception  de  la  vostre,  du  xxij^  du  passé, 
en  laquelle  j'ay  trouvé,  par  ung  très  sage  et  vertueux  dis- 
cours, la  déduction  de  beaucoup  de  choses,  lesquelles  deb- 
vront  assez  salisfère  cestc  princesse  et  les  siens,  sinon 


—  158  — 
qu'elle  et  eulx  ne  se  veuillent  payer  d'aulcune  rayson.  Il 
est  vray  que  les  paroUes,  pour  ce  commancement,  ne  peu- 
vent assez  suffire  pour  les  bien  remettre,  parce  que  les 
faitz,  qui  leur  viennent,  d'heure  en  heure,  rapportés  de 
dellà,  les  meuvent  au  contrayre;  tant  y  a  que  je  les  yray 
trouver  demein  à  Windezore,  et  ne  leur  obmettray  rien 
de  tout  le  contenu  de  voz  lettres,  et  m'esforceray,  aultant 
qu'il  me  sera  possible,  de  les  rassurer  du  costé  de  Vostre 
Majesté,  car  n'est  pas  à  croyre  combien  ilz  ont  encores 
très  suspecte  l'armée  du  S'  Strossy,  pensant  qu'elle  ayt 
une  entreprinse  en  Escoce,  ou  bien  en  quelque  endroict 
de  ce  royaulme,  mesmement  sur  Portsemmue  ou  l'isle 
d'Ouyc;  qui  sont  les  deux  plus  importans  heux  de  la  coste 
de  deçà  ;  dont  y  ont  envoyé  armes  et  mounitions ,  et  ung 
ingénieur,  avec  commissaires  et  argent,  pour  besoigner  en 
dilligence  à  la  fortification,  et  remettre  le  tout  en  bon 
estât.  Et,  de  mesmes,  ont  mandé  de  pourvoir,  aultant  que 
faire  se  pourra,  du  costé  d'Escoce,  se  continuant  icy  Ta- 
prest  des  grandz  navyres,  mais  avec  ung  peu  moins  de 
presse  que  devant  que  j'eusse  esté  à  Redine,  et  pareille- 
ment la  monstre,  laquelle  j'estime  qu'ilz  continueront  da- 
vantage; et  feront  encores  plus  grande  description  des  gens 
de  guerre  sur  la  nouvelle  qui  est  arrivée  de  la  reprinse  de 
Montz,  et  de  la  retraicte  du  prince  d'Orange,  et  de  la  ré- 
duction d'ung  ou  deux  lieux  en  Olande,  qui  ont  chassé 
les  Gueux.  Il  semble  qu'à  Fleximgues  les  françoys,  qui 
^  y  estoient,  ayent  esté  mis  dehors  ,  et  que  les  angloys  y 
ayent  esté  receus.  '"''■^  ^^ 

L'on  a  resserré  icy  les  seigneurs  catholiques  qui  estoient 
dans  la  Tour,  et  y  a  deux  commissaires  par  la  ville,  et 
pareillement  ez  aultres  lieux  et  villes  de  ce  royaulme,  pour 

s'enquérir  des  estraiigers  :  dont  estant,  d'avanture,  le 
jeune  capitaine  Moulue  abordé  par  deçà,  venant  de  Danne- 
marc  et  de  Pouloigne,  il  a  esté  mené  soubz  quelque  garde, 
par  les  officiers  d'Arvich,  jusques  vers  ceulx  de  ce  conseil, 
et  j'y  ay  envoyé  ung  gentilhomme  pour  le  faire  relascher, 
et  luy  faire  bailler  son  passeport.  L'on  apprestoit  beaucoup 
d'armes  et  de  monitions  et  vivres  pour  envoyer  en  Flandres, 
mais  le  tout  est  maintenant  réservé  par  deçà. 

Troys  françoys,  qui  se  disent  capitaines,  sont  arrivés 
depuis  huict  jours  du  dict  Fleximgues,  quasy  dévalisez,  et 
semble  qu'ilz  se  sont  desrobés  pour  cuyder  rencontrer  icy 
meilleure  fortune,  à  cause  des  choses  advenues  en  France, 
comme  si  incontinent  les  Angloys  nous  dévoient  déclarer 
la  guerre;  mais  ce  qui  plus  amortit  les  entreprinses,  que 
ceulx  de  la  nouvelle  religion  qui  sont  icy  pourroient  exci- 
ter, est  d'entendre  que  la  Rochelle  demeure  ferme  en 
l'obéyssance  de  Vostre  Majesté,  et  que  vous  y  avez  envoyé 
M"^  de  Biron.  En  quoy,  Sire,  je  vous  suplie  très  humble- 
ment de  mettre  principallement  ordre  que  ceste  ville  per- 
sévère bien  en  vostre  dévotion,  car  elle  est  de  très  grand 
moument  pour  y  contenir  aussy  tout  ce  royaulme.  Bien  que 
la  Royne  d'Angleterre  m'a  assuré  que  sou  visadmiral ,  ny 
nul  aultre  angloys,  n'y  a  esté  envoyé  de  sa  part,  depuis  les 
choses  de  Paris;  et  m'a  assuré  aussy  qu'elle  ne  permettra 
que  ceulx  de  voz  subjectz,  qui  ont  fouy  deçà,  arment  nulz 
vaysseaulx  pour  piller  la  mer,  néantmoins,  je  suis  adverty 
que  le  capitaine  Sores  est  arrivé  à  la  Rye  avec  ung  navire 
de  cent  cinquante  tonneaulx  et  deux  centz  hommes  dessus, 
et  pareillement  le  capitaine  Giron  avec  ung  aultre  vaysseau 
et  hommes,  et  n'atendent  que  la  permission  d'elle  pour 
continuer  ce  qu'ilz  faysoient  aux  derniers  troubles. 

Villiers,  Fuguerel,  Paris  et  quelques  aultres  ministres 
sont  arrivés  en  ceste  ville,  et  aulcuns  d'eux  ont  passé  jus- 
ques  à  la  court,  et  y  ont  si  fort  exagéré  les  choses  de  France 
qu'ilz  ont  assuré  que  cent  mille  personnes  ont  esté  tuées 
par  dellà  depuis  l'émotion  de  Paris;  acte  qu'on  trouve  icv 
si  cruel  et  tant  contrayre  à  toute  humanité  qu'on  excogite 
nouvelles  sortes  d'exécration  pour  détester  ceulx  qui  l'ont 
faict,  et  ceulx  qui  l'ont  faict  fère.  A  quoy,  Sire,  je  me  suis 
efforcé  de  monstrer  qu'il  n'en  est  pas  mort  cinq  mille,  et 
qu'encor  Vostre  Majesté  et  la  Royne,  vostre  mère,  et  toutz 
ceulx  de  vostre  couronne,  aviés  très  grand  regret  que  cella 
ne  s'est  peu  passer  avec  la  perte  de  cent  seulement,  de 
ceulx  qui,  par  leur  malheureuse  conspiration,  sont  cause 
de  l'inconvénient  des  aultres.  Les  S"  Linguens,  Vieurne, 
Bouchard,  le  contreroUeur  le  Noble,  et  leurs  femmes,  les 
S"  de  Hèdreville,  Bouville,  Migean  et  son  filz,  Legras 
avocat,  le  lieutenant  criminel,  l'uyssyer  Durant,  le  jeune 
Bourry  et  quelques  aultres,  de  Roan  et  de  Normandye,  en 
assez  grand  nombre ,  mais  ceulx  là  sont  les  principaulx  , 
ont  passé  deçà,  et  les  a  l'on  assez  humaynement  receus  en 
ceste  ville. 

Le  comte  de  Montgommery,  à  ce  que  j'entendz,  est 
venu  secrètement  en  la  mayson  du  visadmiral  du  Ouest , 
son  beau  frère,  et  m'a  la  Royne  d'Angleterre,  quand  je 
luy  ay  dernièrement  parlé  qu'elle  voulût  mander  à  ses  offi- 
ciers de  Gerzé  de  le  remettre  entre  voz  meins,  ou  bien 
vous  permettre  de  l'y  envoyer  prendre,  soubz  bonne  seureté 
de  ne  meffayre  de  la  valeur  d'une  paille  à  nul  de  ses  sub- 
jectz,  que,  à  la  vérité,  le  capitaine  de  Gersé  l'avoitadvertye 
de  sa  fuyte,  aussytost  qu'il  y  estoit  arrivé,  et  qu'elle  avoit 
mandé  au  dici  cappitavne  qu'il  sçavoit  bien  l'ordonnance 

de  l'isle,  de  n'y  debvoir  recepvoir  aulcun  estranger;  dont 
s'assuroit  qu'il  n'y  estoit  plus,  et  que,  s'il  estoit  en  nulle 
part  d'Angleterre,  que  c' estoit  si  secrettement  qu'elle  ne 
l'y  sçavoit  pas;  mais,  s'il  tomboit  entre  ses  meins,  et  qu'il 
fût  vériffié  d'avoyr  conjuré  contre  Vostre  Majesté,  que,  de 
mille  vyes,  s'il  en  avoit  aultant,  il  ne  luy  en  resteroit  pas 
une;  vray  est  que,  de  le  renvoyer  en  France,  quand  bien 
elle  l'auroit  en  ses  meins,  où  l'on  ne  faysoit  aultre  procès 
sinon  sçavoyr  qu'ung  fût  protestant  pour  incontinent  le 
mettre  à  mort,  que  vous  jugiés  bien.  Sire,  que  sa  conscience, 
estant  elle  protestante,  ne  le  pourroit  permectre.  Et  depuis. 
Sire,  j'ay  faict  parler,  soubz  mein,  à  ceulx  qui  ont  notice 
de  luy,  de  la  permission  qu'il  pourra  impétrer  de  Vostre 
Majesté  de  pouvoir  vendre  ses  biens  en  la  forme  que  me 
l'avez  mandé,  dont  j'atandz  d'avoyr  bientost  sa  responce. 
J'ay  receu  une  lettre,  d'assez  vielle  dathe,  de  M'  Du 
Croc,  par  laquelle  j'ay  comprins  que  luy  et  le  S"^  de  Quille- 
greu  debvoient  partir  ensemble ,  le  \\f  du  passé ,  et  que 
l'assemblée  de  la  noblesse  du  pays  se  faysoit  le  lendemein, 
xxij*  du  passé,  incerteins  toutz  deux  de  ce  qui  pourroit 
succéder.  Et  puis  adjouxte  en  chiffre  que  l'abstinence  a 
esté  très  profitable  à  ceulx  de  Lillebourg,  car  ilz  se  sont 
pourveus  de  vivres,  dont  ilz  avoient  grand  faulte  ;  et  que  le 
comte  de  Morthon  ne  s'est  voulu  trouver  au  mandement 
que  le  comte  de  Mar  a  faict  de  la  noblesse,  dont  semble 
que  ce  soit  luy  qui  vueille  empescher  la  paix  ;  et  que  le 
comte  de  Hontely  et  son  frère  sont  pour  faire  parler  d'eux, 
si  la  guerre  recommance  ;  et  que  les  adversaires  de  la  paix 
se  repantiront,  pour  peu  de  moyen  que  ceulx  du  bon  party 
ayent  de  dehors,  èa  pour  le  moins  ilz  feront  qu'on  se  con- 
tantera  do  rayson. 

il  n'y  a  rien  de  plus  vray,  Sire,  qu'on  a  mis  en  deili- 

bération  icy  comme  l'on  pourroit  procéder  contre  la  Royne 

d'Escoce  pour  la  faire  mourir,  et  qu'on  a  envoyé  la  reserrer 

davantage,  parce  qu'on  a  observé  que  le  samedy,  dont 

l'exécution  se  fit  le  dimanche  après  à  Paris,  elle  se  monstra 

beaucoup  plus  joyeuse,  (et  veilla  quasy  toute  la  nuict  à  se 

resjouyr),  qu'elle  n'avoitfaict  depuis  sa  prison.  Dequoyi'on 

a  conjecturé  qu'elle  sçavoit  l'entreprinse,  et  que  quelqung 

des  miens,  que  naguyères  j'avoys  envoyé  vers  elle,  la  luv 

avoit  faicte  sçavoir;  dont,  comme  de  moy  mesmes,  j'ay  bien 

voulu  dire  à  la  Royne  d'Angleterre  qu'il  sembloit  qu'on  se 

voulût  prendre  icy  à  la  Royne  d'Escoce  de  ce  qui  avoit  esté 

t'aict  à  Paris,  et  que  je  la  supliois  de  considérer  que  la 

pouvre  princesse  n'en  pouvoit  mais,  et  n'en  avoit  jamais 

rien  sceu,  dont  n'en  debvoit  estre  plus  mal  trectée,  et  que 

ce  ne  seroit  qu'engendrer  nouvelles  querelles.  A  quoy  elle 

m'a  respondu  que  la  dicte  Royne  d'Escoce  avoit  assez  de 

ses  propres  péchés  sans  luy  impétrer  ceulx  d'aultruy.  Et 

depuis,  j'ay  intercédé  pour  elle  vers  aulcuns  de  ce  conseil, 

qui  ne  luy  sont  mal  affectionnés;  lesquelz  m'ont  promis 

qu'ilz  s'employeroient  de  tout  ce  qu'ilz  pourroient  en  sa 

faveur,  et  qu'à  la  vérité  toutes  choses  luy  sont  à  présent 

plus  contraires  que  jamais  en  ce  royaulme,  toutesfoys  que, 

pour  encor,  il  n'y  a  rien  d'ordonné  contre  elle.  Sur  ce,  etc. 

Ce  ij*  jour  d'octobre  1572. 

A     LA    Ro  V  NE. 

Madame,  je  ne  m'attandz  pas  que,  jusques  à  ce  que  l'am- 
bassadeur d'Angleterre  ayt  de  rechef  escript  par  deçà  ,  sur 
ce  qu'il  aura  négocié  avec  Voz  Ma j estez ,  touchant  la  res- 
ponce  que  sa  Mestresse  m'a  faicte  ,  le  xW"  du  passé,  la- 

quelle  je  vous  ay  envoyé  le  xxix* ,  je  puisse  de  rien  faire 
advancer  davantaige  la  dicte  Dame  au  faict  de  l'entrevue, 
ny  sur  le  propos  du  mariage,  car  elle  a  bien  fort  meure- 
ment  dellibéré  ce  qu'elle  m'a  ceste  fois  respondu,  et  n'est 
pour  y  rien  changer  qu'elle  ne  voye  plus  avant.  Néantmoins 
j'yray  trecter  avec  elle  sur  les  particuUarités  de  la  dépesche 
de  Voz  Majestez,  du  xxij*  du  passé,  lesquelles  luy  debvront 
apporter  du  contantement.   Et  ne  fays  doubte  que  je  ne 
la  trouve  elle  bien  disposée,  car  me  semble  qu'elle  ne 
reçoit ,  sinon  fort  bien  ,  tout  ce  qui  luy  est  dict  de  ce  pro- 
pos, et  toutes  ses  parolles  et  démonstrations  monstrent 
assez  qu'elle  demeure  bien  inclinée  au  mariage,  et  qu'elle 
a  très  bonne  opinyon  de  Monseigneur  le  Duc  vostre  filz; 
mais  elle  a  bien  tant  de  respect  à  ce  que  ceulx  de  son  con- 
seil luy  disent,  et  à  conserver  le  repos  de  son  royaulme , 
qu'il  ne  se  fault  pas  attandre ,  Madame ,  qu'elle  fasse  jamais 
rien  ny  contre  l'advis  des  ungs,  ny  contre  ce  qui  pourra 
avoyr  la  moindre  apparance  du  monde  de  préjudicier  à 
l'aultre.  Par  ainsy,  j'ay  meintenant  plus  à  faire,  à  contanter 
ceulx  de  son  dict  conseil  et  à  les  rasseurer  de  l'espouven- 
tement  qu'ilz  ont  prins  des  choses  qui  sont  freschement 
advenues  en  France ,  que  non  pas  de  la  bien  persuader  à 
elle;  et  voy  bien  que  de  son  ambassadeur  dépend  quasy  la 
meilleure  résolution  du  faict ,  sellon  qu'il  rendra  ceulx  cy 
bien  édifiiez  de  Voz  Majestez  et  des  choses  qui  passeront 
de  delà  :  dont.   Madame,   à  Vostre  Majesté  sera  de  le 
tenir  bien  disposé.  Je  n'ay  obmis  de  l'excuser  vers  sa  Mes- 
tresse ,  touchant  la  responce  qu'il  vous  avoit  faicte  à  la 
lin  de  juillet ,   et  comme   Vostre  Majesté  la  prioit  d'en 
attribuer  la  faulte,  qui  y  pourroit  estre ,  à  vous  mesmes  et 
non  à  luy  ;  et  luy  ay  touché  aussy ,  en  passant ,  comme  le 

Roy  ny  Vous,  Madame,  n'aviez  peu  interprétera  mal  ce 
qu'il  avoit  retiré  Briquemau  en  son  logis  :  desquelles  deux 
choses  la  dicte  Dame  a  esté  bien  fort  ayse  ,  et  m'a  prié  de 
vous  assurer  qu'en  tout  ce  qu'il  escript,  et  en  toutz  les 
offices  qu'il  faict,  il  monstre  de  n'estre  moins  affectionné 
à  Voz  Majestez  Très  Chrestiennes  que  à  elle  mesmes. 

Au  surplus,  j'ay  bien  noté,  par  le  propos,  des  privés  con- 
seillers de  la  dicte  Dame,  qu'auparavant  que  ces  choses 
de  Paris  advinsent ,  elle  s'attendoit  d'estre  une  des  com- 
mères aux  premières  couches  de  la  Royne,  vostre  belle 
fille ,  affin  de  confirmer  davantage  la  plus  estroicte  amityé 
et  confédération,  qui  a  esté  nouvellement  faicte  entre  Voz 
Majestez  ;  mais  elle  ny  eulx  ne  croyent ,  à  ceste  heure , 
que  vous  en  ayez  jamais  heu  la  volonté,  et  j'ay  bien 
opinyon.  Madame,  que,  si  c'estoit  chose  que  Voz  Majestez 
estimassent  estre  bonne  de  faire,  qu'elle  seroit  bien  fort 
à  propos  pour  retenir  ceste  princesse  et  tout  ce  royaulme 
en  vostre  dévotion. 

La  dicte  Dame  a  heu  grand  plésir  que  je  luyaye  faict 
voyr,  par  une  de  voz  lettres,  comme  le  visage  de  Monsei- 
gneur le  Duc  se  va  tous  les  jours  rabillant,  et  qu'encores 
vous  y  voulez  faire  applicquer  les  remèdes  du  médecin,  qui 
est  allé  par  dellà  ;  en  quoy  elle  m'a  dict  qu'elle  s'estoit  fort 
esbahye  ,  veu  l'extrême  bonne  affection  qu'avez  tousjours 
monstrée  vers  toutz  voz  enfans ,  que  ne  luy  heussiez  faict 
pourvoir  de  bonne  heure  à  ce  grand  inconvénient,  qui  tant 
luy  gastoit  le  visage.  Sur  ce ,  etc. 

Ce  ij^  jour  d'octobre  i572. 

CCLXXVUl'  DÉPESCHE 

—  (lu  vu«  jour  d'octobre  1572.  — 

{Envoyée  exprès  jusques  à  Calais  par  la  voyc  du  S'  Acerbo.) 

Maladie  d'Élisabetli.  —  Retard  apporté  à  l'audience  demandée  par  l'ambas- 
sadeur. — Nouvelle  irritation  causée  en  Angleterre  par  les  nouveaux  mas- 
sacres de  Rouen.  —  Ëflbrts  des  partisans  de  l'Espagne  pour  faire  rompre 
l'alliance  avec  le  roi.  —  Nécessité  de  rassurer  les  protestans  en  France. 

Au  Roy. 

Sire,  j'espérois,  vendredy  dernier,  troysiesme  de  ce 
moys,  aller  trouver  la  Royne  d'Angleterre  à  Windesore 
pour  luy  faire  entendre  les  particullarités  que,  par  vostre 
lettre  du  xxij*'  du  passé ,  il  vous  a  pieu  rae  commander  de 
luy  dire,  quisont  toutes  d'un  si  grand  contantçment  et  d'une 
si  honneste  satisfaction  pour  elle ,  qu'elle  ne  le  sçauroit  dé- 
sirer davantage;  mais  elle  me  manda,  le  jeudy  au  soir, 
que  je  récusasse  pour  le  dict  vendredy,  car  avoit  dellibéré 
de  prendre  médecine  ,  et  encores  pour  tout  le  jour  d'après, 
car  sçavoit  que  ne  pourroit  se  trouver  bien  ;  mais  que  je 
pourrois  venir  le  dimanche,  ou  bien  que,  si  c'estoit  chose 
pressée,  qu'elle  remettroit  sa  médecine  à  une  aultre  foys. 

Je  n'ay  ozé  ,  Sire ,  tant  présumer  que  de  retarder  chose 
qui  appartînt  à  sa  santé ,  dont ,  ayant  remis  d'y  aller  au 
dict  dimanche,  le  comte  de  Sussex  m'a  faict  entendre ,  le 
samedy,  à  la  nuict,  qu'elle  n'avoit  peu  prendre  sa  médecine, 
comme  ellel'espéroit,  le  vendredy,  s' estant  trouvée  ung  peu 
mal ,  et  s'estoit  mise  entre  les  raeins  de  son  médecin,  dont 
ne  sçavoit  quand  je  la  pourrois  voyr  5  mais  que  ,  si  j'avoys 
à  luy  communicquer  quelque  chose  de  la  part  de  Vostre 

Majesté ,  je  le  pouvois  escripre  à  milord  trézorier  qui  le  luv 
feroit  très  volontiers  entendre.  J'ay,  le  bon  matin,  dépes- 
ché  ung  des  miens  jusques  là ,  affin  d'entendre  plus  parti- 
cullièrement  de  la  santé  de  la  dicte  Dame,  et  pour  dire  au 
dict  comte  de  Sussex  que  j'ay  à  présenter  à  elle  des  lettres 
de  Vostre  Majesté  en  créance  sur  moy,  qui  ne  se  peut  faire 
sans  que  je  soye  présent,  et  que  pourtant  j'attandray  pa- 
ciemment  sa  commodicté  et  bonne  disposition.  Ce  que  j'ay 
faict,  Sire ,  afïin  que  je  puisse  remarquer,  par  ses  propres 
parolles  et  contenance,  en  quoy  elle  persévère  vers  Vostre 
Majesté  ;  car  je  sens  bien  que  toutes  choses  ont  commencé 
et  continuent  de  nous  devenir  si  contraires  par  deçà,  depuis 
l'émotion  de  Paris,  (et  mesmes  pour  l'orrible  tragédye  qui 
s'est  jouée  à  Rouen,  à  l'espectacle  de  laquelle  plusieurs 
angloys  ont  esté  présens,  qui  raportent  qu'on  y  continue 
encore  de  contreindre  ceulx  de  la  nouvelle  religion  de  se 
rebaptiser,  ou  bien  l'on  les  tue  sans  rémission),  que  ceulx  de 
ce  conseil  ne  travaillent  en  rien  tant ,  à  ceste  heure ,  que 
de  cercher  comment  la  dicte  Dame  se  pourra  retirer  de 
vostre  intelligence  ;  et  observent  le  temps,  quand,  et  à  quelle 
occasion,  elle  le  pourra  faire  sans  danger.  Dont  les  partisans 
de  Bourgogne  ont  le  vent  en  poupe ,  et  sont  ceulx  qui , 
plus  que  les  aultres ,  bien  que  la  ruyne  des  Protestans  leur 
playse ,  agravent  les  meurtres  et  exécutions  de  France  ,  et 
cellèbrent  jusques  au  ciel  le  duc  d'Alve  de  ce  qu'il  a  seu, 
par  sa  valeur,  et  de  vifve  force,  repoulser  l'armée  du  prince 
d'Orange  et  reprendre  Montz  ,  et  a  gardé  la  capitulation  à 
ceulx  de  dedans,  et  n'en  a  esté  tué  pas  ung  soubz  la  seurté 
de  sa  parolle.  Et  suis  adverty,  Sire,  que  le  courrier  Fran- 
cisque, flammant,  lequel  Ânthonio  de  Guaras  avoit  dé- 
pesché  devers  le  dict  duc,  a  esté  redépéché  de  deçà,  le 

V.  Il 

jour  après  que  le  dict  duc  a  esté  dedans  Montz;  et  luy 
et  Guaras  sont,  depuis  deux  jours,  à  Windesor,  dont  je 
ne  veulx  perdre  l'occasion,  s'il  m'est  possible,  de  parler 
moi  mesmes  à  ceste  princesse ,  affin  de  tenir  vostre  party 
le  plus  relevé  que  je  pourray  vers  elle,  et,  en  l'assurant 
tousjours  de  vostre  parfaicte  amityé ,  la  randre  de  plus  en 
plus  bien  édiffiée  de  Voz  Majestez  Très  Chrestiennes  et 
des  vostres  sur  tout  ce  qui  est  advenu  par  dellà. 

J'entendz  qu'il  est  arrivé  ung  navyre  de  la  Rochelle  et 
que  quelqu'ung  de  ceulx,  qui  estoient  dedans,  est  allé  jus- 
ques  à  Windesore ,  mais  ne  sçay  encores  qu'il  y  négocie  ; 
seulemeut  il  a  dict ,  en  passant ,  que  ceulx  de  sa  ville , 
pour  les  choses  advenues  à  Paris,  n'avoient  du  comman- 
cement  voulu  prendre  aultre  dellibération  que  de  faire 
tout  ce  que  Vostre  Majesté  leur  commanderoit ,  mais,  en- 
tendant l'exécution ,  qui  depuis  a  esté  faicte  ez  aultres 
villes,  ilz  vouloient  pourvoir  à  leur  seureté.  Quelqu'ung  m'a 
dict  que  le  vidame  de  Chartres,  et  M'  de  Pontivy  sont 
abordés  deçà.  Je  mettray  peyne  de  le  mieulx  sçavoir,  et 
vous  puys  bien  assurer,  Sire,  qu'il  y  arrive  tous  les  jours 
beaucoup  de  voz  subjectz  de  la  dicte  nouvelle  religion. 

La  souspeçon  et  deffiance  croît  de  plus  en  plus  en  ceulx 
cy,  et  ne  peulvent ,  par  mes  parolles  ny  par  les  propres 
lettres  de  Vostre  Majesté,  lesquelles  je  ne  fay  quelquefoys 
difficulté  de  les  leur  fère  voyr,  aulcunement  se  rasseurer  ; 
car  disent  que  les  effectz ,  lesquelz  conveinquent  et  les  pa- 
rolles et  les  lettres ,  leur  monstrent  ce  qu  ilz  doibvent  crein- 
dre.  Et  ont  esté  milord  de  Lestre  et  le  comte  de  Lincoln, 
avec  les  mestres  des  fortiffications,  à  Porsemmue  et  en  l'isle 
d'Ouic  ,  pour  mettre  ces  deux  Heux  en  deffance.  Je  ne  fay 
double  que  leur  deffiance  ne  croisse  aussy  du  roslé  d'Es- 

paigne ,  mais  il  leur  est  plus  facille  de  s'en  mettre  hors,  à 
cause  de  leur  ancienne  allience ,  que  de  nous  qui  leur  som- 
mes nouveaulx  ,  et  non  encores  bien  esprouvés  amys.  Sur 
ce  ,  etc.  Ce  vij^  jour  d'octobre  1572. 

A    LA    ROYNE. 

Madame,  si  je  retarde  un  peu  plus  que  de  coustume  de  ren- 
dre responce  aulx  lettres  que  Voz  Majestez  m'ont  escriptes, 
du  xxij^  du  passé ,  elles  verront,  par  celles  que  j'escriptz 
présentement  au  Roy,  que  l'occasion  en  est,  pour  ung  peu, 
l'indisposition  qui  a  prins  à  la  Royne  d'Angleterre,  et  pour 
ne  vouloir  en  ce  temps  rien  trecter  avec  elle  sinon  par  moy 
mesmes,  n'ayant  encores  bien  recognu  quelz  persévére- 
ront d'estre  ses  conseillers  vers  la  France  depuis  ceste 
émotion  de  Paris;  dont  je  veulx  attandreque  la  dicte  Dame 
se  porte  mieulx  pour  parler  à  elle,  et  que  par  ses  propos  et 
ses  contenances,  je  puisse  mieulx  conjecturer,  que  ne  pour- 
rois  faire  par  ung  tiers ,  qui  ne  me  rapporteroit  sinon  les 
simples  paroUes  de  sa  responce,  quelle  est  son  intention. 

Et  semble  bien ,  Madame  ,  s'il  se  pouvoit  faire  que  ceulx 
de  la  nouvelle  religion  se  voulussent  ung  peu  rassurer,  et 
que  M""  de  Walsingam  représantât  par  deçà  une  partie  de 
ces  tant  importantes  occasions,  qui  ont  meu  \oz  Majestez 
de  leur  faire  supercéder  les  presches  et  les  assemblées  pu- 
blicques  ,  sans  leur  oster  la  privée  liberté  de  leurs  maysons, 
que  cella  serviroit  beaucoup  àl'advancement  du  propos  de 
Monseigneur  le  Duc ,  ef  m'ayderoit  grandement  de  convein- 
cre  aulcuns  de  la  dicte  religion,  qui  afferment  qu  encores 
après  les  grandes  exécutions  passées ,  eulx ,  estantz  depuis 
à  Roan ,  ilz  ont  esté  ung  soyr  advertys  par  leurs  hostes  de 
s'en  fouyr,  parce  qu'ung  nouveau  mandement  estort  secret- 

11. 

teraent  arrivé  de  lu  court,  par  où  l'on  maiidoit  de  mettre 
à  mort  ceulx  qui  restoient  de  la  dicte  religion  qui  ne  la 
vouldroient  renoncer.  De  quoy  les  Anglois  s'animent  da- 
vantage contre  nous,  et  crient  que  toutz  les  édictz  et 
trectés  que  le  Roy  faict  pour  ou  avec  ceulx  de  leur  reli- 
gion, ne  sont  que  pour  les  tromper.  Je  feray  tout  ce  que 
je  pourray  pour  entretenir  ceste  princesse  et  les  siens  en 
bonne  disposition ,  mais  il  fault  que  le  plus  grand  moyen 
m'en  viegne  du  Roy  et  de  Vostre  Majesté  ;  que  tout?  deux 
me  faciez  parler  avec  eulx,  tant  du  présent  que  de  ce  que 
prétandez  pour  l'advenir,  en  ce  que  vous  sçavez  qu'ilz  ont 
à  cueur ,  comme  pouvez  bien  juger,  Madame ,  que  leur 
ambassadeur  ne  leur  en  déguysera  rien  ,  ou  aultrement 
vostre  parole  viendra  à  estre  de  nulle  authorité,  et  moy  ridi- 
culle,  en  tout  ce  que  je  leur  diray  ou  promectray  de  vostre 
part.  Et  sur  ce,  etc.        Ce  vij^jour  d'octobre  1572. 


CCLXXIX'  DEPESCUE 

—  du  XIII*  jour  d'octobre  1572. — 
(Envoyée  exprès  jusques  à  Calais  par  Jehan  Volet.) 

Conférence  de  l'ambassadeur  avec  le  comte  de  Sussex ,  Leicester  et  Burleigli 
pendant  la  maladie  de  la  reine.  —  Efforts  de  l'ambassadeur  afin  de  renouer 
les  diverses  négociations. — Motifs  donnés  par  Burleigh  du  peu  de  confiance 
que  les  Anglais  doivent  avoir  dans  le  roi.  —  Assurance  de  l'ambassadeur 
que  les  protestans  recevront  toute  protection  en  France.  —  État  de  la 
négociation  du  mariage. 

Au  Rov. 

Sire,  ce  que,  par  mes  précédantes ,  je  vous  ay  escript, 
de  quelque  petite  indisposition  qui  avoit  prins  à  la  Royne 
d'Angleterre,  au  retour  de  son  progrès,  cella  peu  à  peu 

s'est  converty  en  ung  ou  deux  accès  de  fiebvre,  et  après  en 
la  picote  ou  petite  vérolle ,  qui  luy  faict  tenir  le  lict  ;  dont 
n'ay  ozé  incister  de  parler  à  elle  ,  par  ce  mesmement  qu'il 
luy  en  estoit  sorty  au  visage  ,  mais  non  pas  beaucoup. 

Elle  a  depputé  milord  trézorier  et  les  deux  comtes  de 
Sussex  et  de  Lestre  pour  entendre  ce  que  j'avoys  à  luy 
dire  delà  part  de  Vostre  Majesté;  ausquelz  j'ay  récité  le 
contenu  de  vostre  lettre  du  xxij*,  ainsy  qu'elle  est  bien 
ample  et  pleine  de  beaucoup  d'honnestes  particularités  , 
si  bien  déduictes  pour  la  satisfaction  de  ceste  princesse  et 
de  tout  ce  royaulme ,  qu'il  ne  m'a  esté  besoing  d'y  ad- 
jouxter  quasy  ung  seul  mot  du  mien  ;  et  seulement  j'ay 
uzé  de  la  plus  grande  expression  qu'il  m'a  esté  possible 
pour  leur  confirmer  ce  que  je  leur  disoys ,  et  les  assurer 
que  leur  Mestresse  trouvera  toute  vérité  et  certitude  en  ce 
que  Vostre  Majesté  luy  promect. 

Hz  m'ont  preste  fort  bénigne  audience  ;  et,  après  avoir 
conféré  ensemble,  milord  trézorier,  pour  les  troys,  m'a 
dict  qu'ilz  avoient  grand  plésir  de  cognoistre  par  mon  dis- 
cours que  Vostre  Majesté  continuoit  en  une  semblable 
bonne  et  sincère  disposition  vers  leur  Mestresse,  qu'il  sça- 
voit  bien  qu'elle  persévéroit  vers  vous  5  et  que  ,  de  toutes 
les  particularités  que  je  venois  de  leur  réciter,  qui  estoient 
beaucoup  en  nombre,  ilz  n'en  avoient  ouy  pas  une  qui  ne  fût 
pour  luy  apporter  du  contantement,  et  plus  celle  que  nulle 
aultre  ,  par  où  apparoissoit  qu'en  toutes  choses  vous  aviez 
désir  de  la  contanter;  dont  ne  feroient  faulte  de  luy  rap- 
porter fort  fidellement  le  tout,  aulx  mesmes  termes  que  je 
le  leur  avois  dict,  ou  le  plus  près  d'iceulx  qu'il  leur  seroil 
possible;  et  que,  s'il  me  plaisoit  leur  donner  ung  extrêtde 
vostre  lettre ,  ou  bien  l'original,  qui  estoit  signé  de  vostre 

mein,  puisqu'il  ne  contenoit  sinon  les  bonnes  choses  que 
je  leur  avois  rapportées,  qu'ilz  donroient  ce  plésir  à  leur  Mes- 
tresse  de  la  luy  lire  entièrement. 

Je  lear  ay  respondu  que,  possible ,  auroient  ilz  pensé 
que ,  comme  ministre  affectionné  à  la  paix ,  et  désirant 
toujours  une  bonne  intelligence  entre  ces  deux  royaulmes, 
j'avoys  entreprins,  affin  de  rabiller  les  choses,  de  faire  cest 
office  de  moy  mesmes,  sans  en  avoir  charge;  mais  je  les 
prioisque,  comme  je  n'avoys  jamais  rien  faict  de  semblable, 
qu'ainsy  voulussent  ilz  croyre  qu'à  ceste  heure,  moins  que 
jamais ,  vouldrois  je  advancer  une  seule  parolle  à  leur  Mes- 
tresse  ny  à  eulx ,  sans  en  avoir  ung  bien  exprès  comman- 
dement, et  pourtant  qu'ilz  pouvoient  voyr  les  propres  let- 
tres de  Yostre  Majesté,  lesquelles  j'avois  en  la  mein,  et 
les  leur  ay  incontinent  exhibées  ;  car  aussy  avoys  je  proposé 
de  les  monstrer  à  la  dicte  Dame ,  ayant  seulement  immué 
une  sillabe  d'ung  mot,  et  adjouxté  par  interligne  ung  aultre 
mot ,  et  changé  ung  bien  peu  la  substance  du  déchiffrement 
qui  y  estoit  ;  duquel  je  ne  leur  ay  faict  que  lecture  en  pas- 
sant, sans  leur  en  laysser  rien  par  escript. 

Et  milord  trézorier  avec  plésir  a  prins  la  dicte  lettre  , 
et ,  après  en  avoyr,  à  parcelles,  quasy  leu  la  pluspart ,  il 
m'a  dict  que  sa  Mestresse  seroit  bien  ayse  de  la  voyr;  à 
quoy  non  seulement  j'ay  condescendu,  mais  je  l'ay  prié  de 
la  luy  monstrer;  et  eulx  trois ,  avec  une  protestation  que 
ce  ne  seroit  pour  servir  de  responce,  jusques  à  ce  qu'ilz  au- 
roient parlé  à  leur  Mestresse,  m'ont  prié  que  je  prinse  de 
bonne  part  ce  que ,  par  manière  de  conférance ,  ilz  me 
vouloieut  dire  :  c'est  que  Dieu  leur  estoit  tesmoing  com- 
bien la  Royne ,  leur  Mestresse ,  et  eulx  avoient  esté  et  es- 
toient  en  grande  peyne  de  dissuader  au  commun  de  ce- 

royaume  que  Vostre  Majesté  ne  leur  heût  desjà  dénoncé 
la  guerre ,  comme  prince  du  tout  déterminé  à  la  ruyne  des 
Protestans  5  car,  par  plusieurs  coppies  ,  qui  leur  avoient 
esté  envoyées  de  divers  endroictz  de  France ,  de  certeines 
lettres,  escriptes  le  xxiiij^  d'aoust,  au  nom  de  Vostre  Ma- 
jesté, pour  advertyr  les  gouverneurs  que  l'exécution  du  feu 
Amiral  estoit  advenue  par  la  querelle  de  la  mayson  de 
Guyse,  voyantz  qu'incontinent  après  il  estoit  sorty  d'aul- 
tres  lettres  pour  déclarer  que  cella  estoit  advenu  pour  une 
conspiration  que  luy  et  ceulx  de  la  nouvelle  religion  avoient 
faicte  contre  Vostre  Majesté,  ilz  vouloient  inférer  que 
vous  vouliés  par  là  prendre  une  apparante  occasion ,  (la- 
quelle nul ,  à  la  vérité ,  ne  pourroit  nier  que  ne  fût  juste , 
si  elle  estoit  bien  advérée),  de  vous  porter  pour  capital  en- 
nemy  de  toutz  les  Protestans,  et  que  les  exécutions ,  qui 
depuis  s'en  estoient  ensuivyes,  le  monstroient  assez  ;  mes- 
mes  que  plusieurs  angloys ,  qui  avoient  esté  à  Roan ,  lors 
de  la  sédition  ,  rapportoient  qu'elle  estoit  advenue  par 
mandement  de  Vostre  Majesté,  jusques  à  affermer  qu'ilz 
avoient  veu  de  voz  propres  lettres  à  cest  effect ,  et  qu'ilz 
me  vouloient  bien  dire  aussy  que  la  conjouyssance  que  M'^ 
le  cardinal  de  Lorrayne  ,  personnage  principal  de  vostre 
conseil,  avoit  faicte  au  Pape ,  au  nom  de  Vostre  Majesté, 
laquelle  il  avoit  faicte  publier  en  lettres  d'or  sur  la  porte 
de  l'hostel  S'  Louis  à  Romme  ' ,  en  portoient  grand  tes- 
moignage  ;  et  que  tout  cella  estoit  cause  que,  oultre  l'indi- 
gnation de  la  noblesse ,  et  des  meilleurs  du  royaulme  ,  qui 
se  voyoient  comme  toutz  admonestés  par  là  de   debvoir 

'  Voir  la  Conjouyssance  de  M' le  cardinal  de  lorrayne,  en  date  du  7  sep- 
tembre 1572;  Supplément  n  la  Correspondance  Diplomatique  de  la  Mothe  Fé- 
ndoii. 

prendre  les  armes  pour  leur  delFance ,  leurs  marchandz  es- 
toient  venus  semondre  tout  ce  conseil  de  leur  laysser 
transporter  leur  traffic,  et  mesmes  de  s'aller  pourvoir  de 
vin  et  d'aultres  denrées  ,  ailleurs  que  de  la  France  ,  bail- 
lantz  des  démonstrations,  par  articles,  que  cella  seroit  à  la 
seureté  et  utilité  de  l'Angleterre  ;  mais  qu'ilz  avoient  faict 
tout  ce  qu'ilz  avoient  peu  pour  modérer  les  ungs  et  radoul- 
cir  les  aultres,  par  les  mesmes  bonnes  remonstrances  , 
qu'ilz  avoient  apprinses  de  moy ,  de  l'intention  de  Yostre 
Majesté.  Et  néantmoins,  si  l'on  ne  leur  monstroit  quel- 
que meilleur  effect  de  vostre  part,  ilz  n'estimoient  pas 
qu'ilz  se  puissent  assez  rasseurer  pour  s'ozer  encores  com- 
mètre  ny  eulx,  ny  leurs  biens ,  à  la  France;  et  que  l' effect, 
à  leur  advis ,  seroit  bon  ,  et  rendroit  les  leurz  bien  édifiiez 
de  beaucoup  de  choses  passées,  si  Vostre  Majesté  faisoit 
faire  punition  exemplaire  d'aulcuns  de  ces  plus  principaulx 
séditieulx  de  Roan,  ainsy  que  vostre  lettre,  laquelle  les 
avoit  bien  fort  resjouys  ,  monstroit  que  vous  estiez  résolu 
de  le  faire;  et  quand  à  eulx  troys,  ilz  croyoient  que  l'An- 
gleterre les  réputeroit  pour  traistres ,  si ,  premier  que 
avoyr  veu  quelque  chose  de  cella,  ilz  conseilloient  l'entrevue 
de  la  Royne,  vostre  mère,  avecques  leur  Mestresse. 

Je  leur  ay  respondu  briefvement  que  leur  dicte  Mes- 
tresse et  eulx  voyoient,  par  voz  lettres  et  par  voz  paroUes, 
une  si  bonne  et  droicte  intention  de  Voz  Majestez  Très 
Chrestiennes  et  de  toutz  les  vostres  vers  ce  royaulme, 
qu'ilz  n'en  debvoient  nullement  doubter,  ny  faire  ces  argu- 
mentz  au  contrayre,  et  l'expérimenteroient  encores  meil- 
leure, quand  il  en  faudroit  venir  à  l'espreuve. 

Hz  ont  suivy  à  me  dire  qu'ilz  estimoient  que  Vostre 
Majesté  ne  pourroit  trouver  maulvès  que  les  pouvres  fran- 

çoys,  de  leur  religion,  qui  fuyoient  icy,  pour  saul|er  leurs 
vyes,  y  fussent  receus. 

Je  leur  ay  respondu  que  je  n'avoys  nul  commandement 
de  parler  de  cella,  et  qu'il  sembloit  bien  que,  sellon  le 
dernier  traicté  de  plus  estroicte  confédération,  lesFrançoys 
pouvoient  venir  icy,  et  les  Angloys  passer  en  France,  sans 
aulcune  difficulté;  mais  je  les  supliois  que  la  recordation 
de  leurs  fuitifz,  qui  avoient  trecté  avec  le  duc  d'Alve,  les 
gardât  de  vous  donner  semblable  souspeçon  d'eulx;  que, 
quand  leur  Mestresse  voudroit  intercéder  vers  Yostre  Ma- 
jesté pour  aulcuns  des  dicts  françoys,  oultre  que  vos  édictz 
les  assuroient  assez,  encores,  pour  l'honneur  d'elle,  seroient 
ilz  davantage  assurés  et  bien  trectés  en  vostre  royaulme; 
néantmoins  que  d'avoyr  estroicte  praticque  avec  ceulx  qui 
se  monstreroient  ou  malcontantz ,  ou  qui  voudroient  dres- 
ser des  entreprinses ,  au  préjudice  de  la  paix  de  vostre 
royaulme,  que  cella  ne  se  pourroit  faire,  sans  que  vous 
en  heussiez  beaucoup  de  jalouzie. 

Hz  m'ont  réplicqué  qu'à  la  vérité,  le  vidame  de  Chartres 
estoit  en  ceste  court,  où  il  estoit  venu  pour  eschaper  le 
danger  de  sa  vye;  de  quoy  ilz  ne  luy  pouvoient  faire  tort, 
non  plus  qu'aulx  habitans  de  la  Rochelle,  d'avoir,  à  ce 
qu'on  disoit,  fermé  leurs  portes  à  ceulx  qui  ne  faysoient 
conscience  de  tuer  indifféremment,  et  sans  forme  de  jus- 
tice, toutz  ceulx  de  leur  religion;  mais  que  je  pouvois 
asseurer  Vostre  Majesté  que  leur  Mestresse,  ny  nul  de  son 
conseil ,  ne  presteroit  l'oreille  à  pas  ung  qui  voulût  rien 
troubler  en  vostre  royaulme.  Et,  pour  le  regard  de  ce  que, 
par  une  particullarité  de  mon  dire,  laquelle.  Sire,  je  n'ay 
pas  insérée  icy,  je  leur  avoys  remonstré  qu'on  souspeçon- 
neroit  une  grande  altération  entre   Voz  Majestez,  si  les 

Ângloys  n'alloient  ceste  année  à  Bourdeaulx,  qu'ilz  trou- 
voient  bon,  pour  obvier  à  cella,  qu'ilz  y  allassent,  soubz 
la  seureté  que  je  leur  monstrois  de  voz  lettres ,  et  soubz 
celle  que  je  leur  promectois  ;  que  pourtant  ilz  les  feroient 
.partir  du  premier  jour,  et  qu'ilz  pensoient  aussy,  Sire,  que, 
s^il  vous  playsoit  de  faire  dépescher  nouvelles  lettres  de 
vostre  grand  sceau ,  ez  endroictz  où  le  trafficq  de  leurs 
marchandz  s'adonne  en  France,  pour  les  y  faire  bien  re- 
cepvoir,  et  deflendre  de  ne  leur  meffaire  ny  mesdire,  sur 
grandz  peynes ,  et  qu'il  leur  en  fût  monstre ,  icy,  ung 
extrect,  que  cella,  possible,  les  encourageroit  davantage, 
et  aussy  de  mettre  ordre,  touchant  les  biens  et  marchan- 
dises qu'ils  avoient  commis  en  divers  lieux  à  ceulx  de  la 
nouvelle  religion  ,  qui  ont  esté  tués,  ou  s'en  sont  fouys, 
qu'il  leur  en  soit  faict  droict  et  restitution. 

En  quoy  je  leur  ay  fort  promis  que  Vostre  Majesté  ne 
feroit  point  de  difficulté  à  tout  cella.  Et  ainsy,  après  les 
avoyr  fort  soigneusement  enquis  du  bon  portement,  et 
disposition  de  leur  Mestresse,  je  me  suis  gracieusement 
licencié  d'eux. 

Et  le  jour  d'après,  milord  trézorier  m'a  mandé  que  la 
dicte  Dame  avoit  prins  beaucoup  de  contantement  de  la 
lettre  de  Vostre  Majesté,  et  avoit  longuement  devisé,  avec 
eux  troys,  de  la  responce  qu'elle  y  debvoit  faire,  et  qu'il 
estoit  après  à  la  rédiger  par  escript,  pour,  puis  après,  me 
la  faire  entendre;  dont  je  l'attandz  dans  deux  ou  troys 
jours.  Je  creins  assez  qu'une  partie  de  la  flotte  pour  les 
vins  n'aille  h  la  Rochelle,  qui  pourtant  vous  suplie  très 
humblement.  Sire,  de  pourvoir  bientost  à  la  réduction 
d'irelle  ville;  car  de  là  dépend  le  repos  de  vostre  royaulme, 
et  la  paix  avec  les  estrangers.  J'ay  faict  parler  au  8"^  de  Co- 

lombières,  qui  est  en  ceste  ville ,  lequel  monstre  de  n'avoir 
nulle  plus  grande  affection  que  de  demeurer  vostre  très 
obéissant  et  fidelle  subject,  pourveu  qu'il  le  puisse  faire 
avec  la  seureté  de  sa  vye.  Il  vous  pléra  m'en  mander  vostre 
intention.  Je  n'ay  aultres  nouvelles  d'Escoce,  sinon  qu'on 
y  a  prorogé  l'abstinence  pour  huict  jours,  affin  de  moïen- 
ner  l'accord,  mais  l'on  doubte  assez  qu'il  se  puisse  faire. 
Sur  ce,  etc.  Ce  xiij«  jour  d'octobre  1572. 

Tout  présentement,  je  viens  de recepvoir  vostre  dépesche  du  nij" 
du  présent  avec  le  saufconduict. 

A  LA  Roy  NE. 

Madame,  en  faysant  la  négociation,  que  verrez  par  la 
lettre  du  Roy,  avec  troys  seigneurs  de  son  conseil,  j'ay 
mis  peyne  de  tirer  d'eux  en  quelle  bonne  intention  leur 
Mestresse  persévéroitd'estre  vers  le  propos  de  Monseigneur 
le  Duc,  et  si  elle  estoit  point  disposée  à  l'entrevue,  en  quoy 
les  deux  plus  inthimes  m'ont  monstre  que  Mon  dict  Seigneur 
le  Duc  estoit  tousjours  en  fort  bon  concept  vers  elle,  et 
qu'elle  avoit  très  bonne  opinyon  de  luy;  mais  qu'elle  et 
eulx  deux  estoient  merveilleusement  contredictz  en  la 
poursuite  de  ce  propos,  jusques  à  ce  qu'il  se  puisse  bien 
voyr  que  l' estât  de  ce  royaulme  n'est  pour  en  recepvoir 
aulcune  altération,  ains  pour  en  confirmer  davantage  son 
repos  ;  et  le  troysiesme  m'a  dict  que,  de  tant  que  les  res- 
ponces,  qu'elle  nous  avoit  faictes  jusques  icy,  ne  la  consti- 
tuoient  en  aulcune  obligation,  que  la  difficulté  seroit  grande 
comme  pouvoir  conduire  les  choses  en  façon  qu'elle  et  ses 
subjectz  s'y  vueillent  maintenant  obliger,  après  une  si 
expresse  déclaration  de  \oz  Majestez  et  de  toute  la  France 

contre  ia  cause  de  leur  religion,  toutesfoys  que  je  ne  pour- 
rois  de  mon  costé  procéder  par  nulle  meilleure  voie  que 
par  celle  que  je  suivoys,  et  qu'ilz  verroient,  toutz  troys, 
avec  leur  Mestresse,  comme  elle  se  pourroit  bien  conduire 
encest  endroict,  dont  m'y  seroit  bientost  faict  responce.  Et, 
au  regard  de  l'entrevue,  que  se  trouvant  leur  Mestresse  en 
mie  indisposition  que  les  dames  ne  vuellent  guières  qu'on 
les  voye,  et  mesmes  qu'elle  n'est  pour  sortir  d'ung  moys 
de  sa  chambre,  dont  l'yver  sera  bien  avant,  qu'ilz  ne 
voyent  comme  cela  se  puisse  bien  commodément  faire  de 
cest  an  ;  joinct  l'aultre  rayson  qu'ilz  m'avoient  desjà  des- 
duicte,  laquelle,  Madame,  j'ay  mise  en  la  lettre  du  Roy. 
Et,  quant  aller  aux  isles  de  Gerzé  ou  Grènezé,  que  ce  seroit 
aultant  à  leur  Mestresse  comme  si  elle  passoit  du  tout  en 
France,  (car  aussy  en  sont  elles  vingt  foys  plus  près  que 
de  l'Angleterre),  comme  pour  aller  chercher  mary  par 
dellà. 

Je  n'ay  deffailly  de  réplicques,  lesquelles  ilz  m'ont  promis 
de  les  faire  toutes  entendre  à  la  dicte  Dame,  dont  attandz 
meintenant  sa  responce. 

Milord  trézorier  a  jecté  bien  loing  de  faire  meintenant 
nul  voyage  en  France,  à  cause  de  ses  indispositions  de  la 
goutte  et  colicque,  mais  le  comte  de  Lestre  m'a  respondu 
qu'il  seroit  tousjours  prest  d'aller  là  où  sa  Mestresse  luy 
commanderoit,  et  mesmes  vers  Voz  Majestez  Très  Chres- 
tiennes,  quand  il  pourroit  servir  au  propos  de  l'araityé  et 
du  mariage,  et  à  la  réconciliation  de  ceulx  de  sa  religion. 
Et  toutz  deux  m'ont  rendu  très  humbles  merciementz  pour 
l'honnorable  tesmoignage,  que  je  leur  ay  monstre  en  voz 
lettres,  que  Voz  Majestez  leur  rendoient,  et  la  bonne 
estime  en  quoy  vous  les  teniez  ;  qui  pourtant  se  santent 

d'avoir  de  plus  en  plus  très  grande  obligation  à  vostre 
service.   Et  sur  ce,  etc. 

;  ;  Ce  xiij'=  jour  d'octobre  4572. 


CCLXXX^  DÉPESCHE 

—  du  xviiie  jour  d'octobre  1572.  — 

•        (  Envoyée  exprès  jusques  à  Calais  par  Grognet.) 

Réponses  faites  au  nom  d'Elisabeth  aux  demandes  du  roi.  —  Efforts  de 
l'ambassadeur  pour  combattre  les  intrigues  de  l'Espagne.  —  Nou- 
velles de  la  Rochelle  ;  crainte  que  les  armemens  faits  à  Londres  n'aient 
pour  but  de  rallumer  la  guerre  civile  en  France.  —  Affaires  d'Ecosse.  — 
Danger  de  Marie  Stuart. — Le  vidame  de  Chartres  réfugié  en  Angleterre. — 
Demande  d'instruction  sur  la  conduite  que  doit  tenir  l'ambassadeur  à  l'égard 
des  protestans  français  réfugiés  en  Angleterre.  — Nécessité  où  s'est  trouvé 
l'ambassadeur  d'accorder  que  l'entrevue  se  pût  faire  à  Douvres.  —  Danger 
que  pourrait  avoir  cette  entrevue.  —  Demande  par  l'ambassadeur  de  son 
rappel. 

Au    Roy. 

Sire,  après  que  les  troys  seigneurs,  avec  lesquelz  j'ay 
heu  ceste  foys  à  négocier  sur  la  dépesche  de  Vostre  Ma- 
jesté, du  xxij*'  du  passé ,  ont  heu  rapporté  à  leur  Mestresse 
les  choses  que  je  leur  avoys  dictes ,  et  qu'elle  a  heu  lon- 
guement conféré  là  dessus  avecques  eulx,  ilz  se  sont,  avec 
tout  le  reste  du  conseil ,  plusieurs  foys  assemblés  pour  del- 
hbérer  comme  l'on  auroit  à  m'y  respondre.  Et  enfin  ilz 
m'ont  mandé  par  ung  des  miens  ce  que  Vostre  Majesté 
verra  en  cest  aultre  escript,  séparé,  lequel  luy  mesmes ,  en 
leur  présence ,  a  recueilly,  ainsy  mot  à  mot,  comme  ilz  le 
luy  ont  dict,  qui  monstre  bien ,  Sire,  qu'ilz  mettent  grand 
peyne  de  faire  devenir  ceste  princesse  fort  ombrageuse  et 
deffiante  de  tout  ce  qui  leur  est  maintenant  proposé  de 

vostre  part.  Et,  de  tant  qu'ilz  y  explicquent  ouvertement 
leurs  conceptions,  je  n'ay  que  y  adjouxter,  sinon  qu'il  me 
semble ,  Sire ,  qu'encores  qu'ilz  se  monstrent  bien  farou- 
ches, si  ont  ilz  grand  plésir,  pendant  que  l'intention  du 
Roy  d'Espaigne  ne  leur  est  encores  bien  cognue,  de  voyr 
que  la  vostre  tend  à  persévérer  vers  eulx  ;  en  quoy,  encor 
que  tout  ce  dont  ilz  uzent  à  ceste  heure  vers  vous ,  ne 
soit,  à  mon  advis,  que  pour  vous  entretenir  affin  de  gaigner 
le  temps ,  si  se  peut  il  fère  que  le  dict  temps  et  les  bons 
déportemens ,  dont  vous  et  voz  subjectz  uzerez  cepandant 
vers  eulx ,  leur  apprendra  de  ne  se  debvoir  point  départir 
d'avecques  vous ,  et  de  n'espérer  jamais  trouver  si  bonne 
addresse  vers  le  Roy  d'Espaigne  comme  vers  Vostre  Ma- 
jesté; qui  est  ce  en  quoy  je  travaille  le  plus  maintenant, 
par  toutz  les  moyens  et  démonstrations  et  communicquation 
de  voz  lettres,  qu'il  m'est  possible  de  le  faire,  affin  mes- 
mement  que  les  agentz  du  dict  Roy  d'Espaigne  ne  se  pré- 
vaillent trop  icy  des  choses  advenues  en  France  ;  qui ,  à  la 
vérité,  s'esforcent  de  les  interpréter  fort  mal  pour  advan- 
cer  leurs  affères  et  traverser  d'aultant  ceulx  de  Vostre 
Majesté  ;  car,  sans  cella,  je  ne  mettroys  la  peyne  de  radoul- 
cir  tant  les  Angloys  comme  je  fay  ;  qui  se  monstrent  si  ex- 
trêmes que  souvant  ilz  me  font  honte  des  choses  qu'ilz  me  di- 
sent. J'eusse  espéré  pouvoir  tirer  quelque  chose  de  plus 
gracieulx  de  ceste  princesse,  si  je  luy  eusse  faict  voyr  la 
bonne  lettre  de  Vostre  Majesté,  que  je  n'ay  pas  faict  de 
ceulx  de  son  conseil.  Tant  y  a  qu'ilz  ont  meurement  delli- 
béré  leur  responce;  et  leur  Mestresse  l'a  aprouvée. 

Guaras  et  Sanvictores ,  qui  sont  espaignolz ,  et  le  cava- 
lier Geraldy  qui  est  icy  pour  le  roy  de  Portugal,  sont  beau- 
coup mieulx  ouys,  et  plus  favorablement  receus  en  ceste 

court  qu'ilz  ne  souloient.  Icelluy  Guaras  a  grande  espé- 
rance de  faire  retirer  toutz  les  angloys  qui  sont  à  Flexim- 
gues  et  en  Flandres,  et  qu'il  remettra  en  bon  trein  l'ac- 
cord des  différendz  et  de  l' entrecours  des  Pays  Bas,  bien 
que  freschement  soient  arrivés  aulcuns  bourgois  du  dict 
Fleximgues  et  de  Holande ,  qui  font  tenir  ceste  dellibéra- 
tion  en  quelque  suspens.  Les  princes  protestans  ont  aussy 
envoyé  secrettement  ung  personnage  de  qualité  qui  ne  se 
montre  point,  duquel  je  n'ay  encores  aprins  le  nom.  Il  né- 
gocie souvant  avec  quatre  de  ce  conseil ,  et  semble  qu'il 
obtiendra  quelque  provision  de  deniers. 

Ung  bourgoys  de  la  Rochelle ,  nommé  Duret ,  est  icy , 
lequel,  encor  qu'il  monstre  d'y  estre  venu  pour  le  faict  de 
marchandise ,  si  a  il ,  et  ung  Bobineau  qui  est  aussy  de  la 
Rochelle,  esté  quelques  jours  à  Yindezor,  J'entendz  qu'on 
a  dépesché  incontinent  ung  vaysseau  angloys  au  dict  lieu 
de  la  Rochelle  pour  aller  voyr  coname  les  choses  s'y  pas- 
sent ;  car  il  s'en  parle  icy  diversement.  Et  c'est  de  ce  costé 
là.  Sire,  que  je  ne  puys  cesser  de  vous  suplier  très  humble- 
ment qu'il  vous  playse  en  quelque  façon  y  pourvoir,  le  plus 
promptement  qu'il  vous  sera  possible  :  car,  voyant  que 
ceulx  cy  sont  fort  dégoustés  de  la  France,  et  que,  toutz  les 
jours,  ilz  tiennent  plusieurs  heures,  soyr  et  matin ,  très  es 
troictement  le  conseil;  et  qu'ilz  ont  mandé  force  capitay- 
nes  et  mariniers ,  et  préparent  de  mettre  dix  grandz  navy- 
res  dehors  pour  les  tenir  à  Porsemue ,  je  ne  puis  avoir 
sinon  bien  suspecte  ceste  leur  grand  deffiance ,  et  creindre 
que,  pour  s'en  rasseurer,  ilz  vueillent  fomenter  en  ce  qu'ilz 
pourront  les  troubles  dans  vostre  royaulme  ;  et  ne  fay  doubte 
qu'ilz  ne  recherchent  le  comte  de  Montgommery  par  le 
moyen  de  son  beau  frère ,  qui  est  voysin  du  dict  Port- 

semmue,  et  pareillement  le  cappitaine  Sores,  auquel   a 
esté  desjà  ordonné  ung  logis  pour  luy  et  sa    famille   à 
Hamptoime. 

Je  sentz  bien  aussy  qu'ilz  font  de  grandes  dellibérations 
sur  l'Escoce  pour  y  suprimer  du  tout  l'authorité  de  la 
Royne  d'Escoce ,  et  y  relever  celle  du  prétandu  régent,  et 
pour  parachever  icy,  s'ilz  peuvent,  la  ruyne  de  la  dicte 
Dame  à  ce  prochein  parlement;  lequel,  à  ce  que  j'entendz, 
ilz  veulent  rouvrir  le  lendemain  de  la  Toutz  Sainctz  pour 
ce  seul  effect,  qui  ne  sera  sans  que  la  pouvre  princesse  ayt 
grand  besoing  de  vostre  faveur  5  et  néantmoins  je  creins 
assez  qu'elle  ne  luy  sera  de  si  seur  refuge  comme  elle  luy 
a  esté  jusques  icy.  Il  a  esté  dépesché,  coup  sur  coup,  troys 
courriers  à  Barvic  pour  les  choses  du  dict  pays,  sans  qu'on 
m' ayt  faict  part  de  rien,  et  n'ay  nulles  lettres  de  dellà  de- 
puis le  viij*  de  septembre  ;  tant  y  a  que  quelqu'ung  m'a  dict 
que  les  seigneurs  du  pays  ont  prins  ung  expédiant  d'accord 
d'entre  eulx,  et  que  l'ung  party  s'est  uny  avecques  l'aul- 
tre ,  et  toutz  deux  avecques  les  Anglois  pour  se  munir  et 
pourvoir  contre  l'aparance,  que  les  choses  de  France  leur 
font  creindre,  qu'il  y  ayt  entreprinse  faicte  pour  extermi- 
ner de  toutz  pointz  leur  religion  ;  et  que  M""  Du  Croc  et 
son  beau  filz ,  et  monsieur  de  Vérac  ,  seront  icy  le  xx*  ou 
xxij*  de  ce  moys,  estantz  desjà  arrivés  à  Barvic.  Ce  que 
je  mettray  peyne  de  sçavoir  mieulx  au  vray. 

M""  le  vidame  de  Chartres ,  ayant  trouvé  ung  des  miens 
à  Windesor ,  est  venu  parler  à  luy ,  et  luy  a  dict  que  ,  no- 
nobstant l'exécution  de  Paris,  il  avoit  une  foys  résolu  de  se 
tenir  en  sa  mayson  soubz  la  sauvegarde  que  Vostre  Ma- 
jesté luy  avoit  envoyée ,  mais  que  depuis  il  fut  adverty  que 
le  S"^  de  Saint  Légier  venoit  avecques  forces  pour  le  sur- 

prendre,  ce  qu^l'a  contreinct  de  passer  deçà,  et  qu'il  me 
viendroit  voyr;  dont  vous  suplie  très  humblement,  Sire, 
me  commander  comme  j'auray  à  uzer  vers  luy  et  vers 
toutz  ceulx  de  la  nouvelle  religion  qui  ont  passé  deçà ,  qui 
s'adressent  à  moy.  Et  sur  ce  ,  etc. 

Ce  xviij*  jour  d'octobre  1572. 

A    L  A    R  o  Y  N  E . 

Madame,  j'eusse  espéré  une  meilleure  responce  de  la 
Royn^  d'Angleterre  si  j'eusse  parlé  à  elle,  que  non  de  l'a- 
voir heue  ainsy  par  l'entremise  de  ceulx  de  son  conseil.  Il 
est  vray  que  tout  ce  qu'on  m'a  dict  ceste  foys  n'est  qu'en 
attandant  ce  que  le  Roy  et  \ostre  Majesté  aurez  advisé  sur 
ma  dépesche,  du  xxix^  du  passé,  et  sur  ce  que,  conforme 
à  icelle,  M"^  de  Walsingam  vous  aura  dict  davantage  ;  dont 
m'assurant  que  Voz  Majestez  y  auront  prins  une  bonne  et 
vertueuse  résolution,  je  ne  m'advanceray  de  rien  vers  eulx 
jusques  à  voz  premières  lettres  et  voz  procheins  comman- 
dementz.  Mais  sur  ce,  Madame,  que  Yostre  Majesté  avoit 
trouvé  ung  peu  estrange  que  j'eusse  offert  l'entrevue  à 
Douvre,  et  qu'il  ne  vous  souvenoit  de  me  l'avoir  ainsy  ex- 
pressément mandé,  je  vous  suplie  très  humblement  de 
considérer  que ,  ayant  la  Royne  d'Angleterre  jette  bien 
loing  de  faire  la  dicte  entrevue  sur  mer ,  jusques  à  me  dire 
que  ses  conseillers  estimoient  qu'on  se  raocquât  d'elle,  de 
l'avoir  mis  en  avant  ;  et  luy  ayant  respondu  que  vous  n'aviez 
pensé  qu'elle  le  deût  trouver  maulvès,  à  cause  qu'elle  a  ung 
équippage  de  mer  si  beau  et  si  bon,  qu'il  ne  luy  pouvoit 
revenir  qu'à  plésir  et  commodicté  de  s'en  servir  à  cest 
honnorable  effect  ;  et  néantmoins  que,  sur  ce  que  M'  de 
Yualsingam  vous  en  avoit  depuis  remonstré,  vous  luy  aviez 

promis  tl'escri|ire  ù  la  dicte  Dame  que  vous  n'estiez  trop 
escrupuleuse  ,  et  que  vous  seriez  contante  que  ce  fût  là  où 
seroit  advisé ,  dont  estimiez  qu'il  seroit  bien  à  propos, 
pour  l'une  et  pour  l'aultre  ,  de  choisir  à  cest  effect  l'isle  de 
Gerzé  ou  de  Grènezé  ;  et  m'ayant  la  dicte  Dame  rejecté 
cella  aussy  loing  que  le  premier ,  me  disant  qu'elle  ne  voyoii 
nul  lieu  plus  à  propos  que  Douvre ,  mais  qu'elle  ne  pensoit 
pas  que  nul  de  ses  conseillers  en  peut  estre  maintenant 
d'advis  ;  et  que  raesmes  il  y  avoit  bien  à  regarder  comme 
recepvoir  et  traicler  une  si  grande  Royne  et  ung  si  grand 
trein  comme  celluy  que  Vostre  Majesté  admèneroit ,  je  ne 
pcus  faire  de  moins,  voyant  toutz  aultres  expédiantz  re- 
jectés,  que  de  luy  dire  que,  veu  ce  qu'aviez  promis  à 
M"^  de  Walsingara  d'escripre,  Vostre  Majesté  pourroit  ac- 
corder de  venir  en  quelque  lieu  en  twre  qui  seroit  advisé, 
sans  expéciffier  nullement  Douvre ,  et  avec  compagnie  mo- 
dérée, et  avec  les  seurtés  telles ,  comme  il  convenoit  à  la 
personne  d'une  si  grande  princesse.  En  quoy  je  n'estime  pas, 
Madame,  m' estre  advaucé  en  cella  de  luy  offrir  davantage 
que  ne  pourtoient  les  lettres  du  Roy  et  vostre,  du  xij*  de  sep- 
tembre, et  si ,  ay  tousjours  réservé,  plus  que  n'est  en  icelles, 
les  seuretés  que  vouldrés  demander,  n'ayant  jamais  ac- 
cordé du  dict  lieu  de  Douvre ,  ny  aussy  je  ne  l'ay  pas  con- 
tredict;  car  jie  vous  puis  asseurer.  Madame,  qu'il  n'y  a 
nul  aultre  lieu  si  commode  que  celluy  là ,  et  ne  voy  point , 
si  vous  le  débatcï ,  qu'il  eu  faille  parler  de  nul  aultre. 
Tant  y  a  que  les  choses  n'en  sont  encof  es  si  près,  et  si, 
se  représantent,  de  jour  en  jour,  tant  de  nouveauk  escru- 
pules  devant  mes  yeulx,  sur  la  dicte  entrevue,  pour  le  re- 
gard de  Vostre  Majesté,  que  je  ne  l'oze  aulcunemenl  sol- 
liciter, non  que  je  y  cognoisse  aulcun   apparanl  danger; 

mais  il  y  puurroit  intervenir  ou  parolle  ou  démonstration 
de  quelque  anglois  ,  en  l'endroit  de  quelqu'un  des  vostres, 
sur  l'émotion  de  Paris,  que  je  le  voudrois,  puis  après, 
avoir  rachepté  avecques  la  vie,  joinct  que  nous  sommes  si 
procheins  de  l'y  ver  que  la  mer  commancera  de  devenir 
bientost  bien  fâcheuse.  Et  je  desirerois  bien  aussy,  Madame, 
avant  cella ,  que  quelque  principal  personnage  de  ce  costé 
fût  envoyé  visiter  la  Royne  ,  vostre  belle  fille,  en  ses  pre- 
mières couches,  affin  qu'il  se  fût  ung  peu  prins  plus  de 
confidence  entre  ces  deux  royaulmes  qu'il  semble  n'en  v 
avoir  meintenant,  vous  supliant  au  surplus.  Madame,  le 
plus  humblement  qu'il  m'est  possible ,  que  si  à  M"^  de  Wal- 
singam  est  permis  de  venir  par  deçà ,  sellon  que  ceulx  cy  y 
incistent,  qu'il  vous  plaise  m'octroïer  d'aller  trouver  Voz 
Majestez;  car,  oultre  qu'ilz  ne  doibvent  gaigner  cest  ad- 
vantage  sur  le  Roy,  je  serois,  et  toutz  les  papiers  de  cestc 
négociation,  en  danger  :  et  m'y  seroit  atout  coup  fait  quel- 
que trèt  qui  seroit  contre  la  dignité  de  vostre  couronne  ; 
bien  que  j'ay  h  me  louer  infinyement  des  honnestes  fa- 
veurs que  j'y  reçoys  de  ceste  princesse,  et  de  la  modeste  fa- 
çon dont  ceulx  de  son  conseil  et  toute  la  noblesse  de  ce 
royaulme  m'y  uze.  Néantmoins  je  retourne  vous  suplier 
très  humblement ,  Madame ,  qu'ayant  esté  quatre  ans  toutz 
cpmpletz  au  continuel  service  de  ceste  charge,  non  sans 
du  travail  beaucoup ,  qui  m'a  infinyement  envielly  ,  il  vous 
playse  meintenant  prendre  tant  de  pitié  de  moy  que 
de  me  vouloir  révoquer,  sellon  que  Vostre  Majesté  sçait 
qu'il  n'y  a  gentilhomme,  au  service  de  Voz  Majestez, 
qui  plus  ayt  besoing  de  s'aller  reposer,  et  pourvoir  à  sa 
pouvreté  et  nécessité  que  moy.  Sur  ce,  etc. 

Ce  xv!!]*"  jour  d'octobre  1572. 

CCLXXXr  DÉPESCHE 

— du  xx»'  jour  d'octobre  1572.  — 

(  Envoyée  exprès  jusques  à  Calais  par  Jehan  Volet.) 

Nouvelle  des  massacres  de  Bretagne.  —  Craintes  témoignées  par  les  mar- 
chands anglais  qui  se  disposent  à  se  rendre  à  Bordeaux.  —  Défiances 
continuelles  des  Anglais  sur  toutes  les  négociations  de  l'ambassadeur.  — 
Retour  de  MM"  Du  Croc  et  de  Vérac  venant  d'Ecosse,  où  ils  ont  conclu 
une  nouvelle  suspension  d'armes.  —  Bon  accueil  fait  par  les  habitans  de  la 
Roclielle  à  M'  de  Biron.  —  Assurance  donnée  par  M'  de  La  Meilleraie  qu'il 
promet  toute  protection,  dans  son  gouvernement  de  Normandie,  aux  pro- 
testans  fugitifs.-  Effet  produit  en  Ecosse  par  la  nouvelle  des  massacres  de 
Paris. 

A II   Roy. 

Sire,  estant  la  flote  des  navyres  preste  àpartir  pour  Bour- 
deaulx ,  les  marchandz  de  Londres  ont  heu  quelque  advis 
que  les  gallères  avoient  de  rechef  prins  des  vaysseaulx  an- 
gloys  qui  alloient  celle  routte,  et  que  pareillement  il  en 
avoit  esté  déprédé  quelques  ungs  sur  la  coste  de  Bretaigne , 
et  que ,  au  dict  pays  de  Bretaigne ,  s'estoit  ensuivye  une 
semblable  exécution  sur  ceulx  de  la  nouvelle  religion 
comme  à  Roan  ;  dont  sont  tournés  les  dicts  marchandz 
s'excuser  aulx  seigneurs  de  ce  conseil  du  dict  voyage, 
alléguans  qu'encor  que  l'intention  de  Vostre  Majesté  soit 
quilz  soient  bien  traictez  en  vostre  royaulme,  que  néant- 
moins  il  se  voit  si  peu  d'obéyssance  en  vos  subjectz  qu'il 
est  très  dangereulx  de  se  commettre  à  leur  discrétion.  Sur 
quoy,  iceulx  seigneurs  du  conseil  leur  ont  faict  plusieurs  hon- 
nestes  remonstrances  pour  les  rasseurer ,  et  leur  ont  monstre 
vostre  édict  que  je  leur  avoys  baillé  imprimé,  et  leur  ont  faict 
entendre  ce  que,  d'abondant,  il  vous  avoit  pieu  m'escripre 

à  ce  propos,  et  ont  tant  faict  que  la  dicte  flote  part  réso- 
lueraent  ceste  sepmayne;  mais  ce  n'est  sans  estre  venu, 
quasy  chacun  vaysseau,  prendre  nouvelle  seureté  de  moy  , 
et  mes  lettres  de  saufconduict.  Dont  vous  suplie  très  hum- 
blement. Sire ,  qu'il  vous  playse  faire  en  sorte  qu'ilz  ne 
reçoivent  poinct  de  mal,  et  que  là  dessus  soit  refreschy  le 
commandement,  à  vostre  armée  de  mer,  de  servir  plustost 
de  conserve  que  de  dommage  aux  dictz  Angloys,  et  que,  à 
Bourdeaulx,  ilz  les  veuillent  bien  recepvoir,  et  leur  y  fère 
le  bon  traictement  qu'on  avoit  accoustumé. 

M"^  de  La  Melleraye  et  M"^  de  Sigoignes  m'ont  envoyé 
des  pleinctes  pour  aulcunes  déprédations  qui  ont  naguières 
esté  faictes ,  en  ceste  mer  estroicte ,  sur  voz  subjectz ,  et 
sur  l'empêchement  qu'aulcuns  vaysseaulx ,  équippés  en 
guerre ,  donnoient  à  la  pescherie  de  l'aranc.  Sur  quoy,  je 
leur  ay  incontinent  envoyé  une  commision  de  la  Royne 
d'Angleterre  pour  deffandre  à  toutz  ses  vaysseaulx  de  ne 
troubler  la  dicte  pescherie  ;  et,  quand  aux  prinses,  elle  a 
fait  commander  aux  juges  de  son  admiraulté  d'y  pourvoir  : 
et  ainsy  je  vays  gaygnant,  peu  à  peu,  tout  ce  que  je  puis 
vers  eulx  ,  mais  leur  deffiance  est  si  grande  qu'ilz  croyent 
que  tout  ce  que  je  leur  dis  de  vostre  part  est  pour  les 
surprendre  et  tromper. 

M"  Du  Croc  et  le  S'  de  Vérac  sont  arrivés,  et  sont  al- 
lés prendre  congé  de  la  Royne  d'Angleterre  à  Windesor. 
Il  leur  a  semblé,  après  avoir  procuré  la  prorogation  de  l'abs- 
tinence pour  aultres  deux  moys ,  que  leur  demeure  par 
dellà  seroit  plus  dommageable  que  utille  à  vostre  service , 
dont  s'en  sont  venus,  et  le  S*^  de  Quillegreu  y  est  encores 
demeuré,  qui  inciste  fermement  à  la  paix;  mais  c'est  en 
réduysant  l'ung  et  l'aultre  party  à  l'obéyssance  du  prétandu 
régent,  et  toutz  deux  à  la  mutuelle  deflence  avec  les  An- 

plois  de  leur  commune  religion.  Le  dict  S'  Du  Croc  espère 
partir  d'icy,  dans  ungjour  ou  deux,  pour  vous  aller  donner 
bon  compte  de  toutes  les  choses  de  dellà. 

Vendredy  au  soyr,  arriva  nouvelles  au  change  royal  de 
ceste  ville  comme  M*^  de  Biron  avoit  esté  receu  à  la  Ro- 
chelle ,  et  que  la  dicte  ville  persévéroit  de  tout  poinct  en 
vostre  obéyssance  ;  ce  que  je  cognois  estrc  de  grand  mo- 
ment, et  que  cella  amortira  bien  fort,  s'il  est  ainsy,  toutes 
les  imaginations  que  les  Angloys  pourroient  avoyr  d'entre- 
prendre quelque  chose  par  dellà. 

Le  dict  S»^  de  La  Melleraye  m'a  mandé  de  faire  enten- 
dre à  ceulx  de  la  nouvelle  rehgion,  qui  sont  de  son  gouver- 
nement, qui  ont  fouy,  de  s'en  retourner  en  leurs  maysons, 
souhi  le  commandement  que  toutz  les  gouverneurs  ont  de 
les  tenir  en  la  plus  grande  saulvegarde  que  faire  se  pourra  ; 
dont  ay  donné  passeport  à  quelqung  d'entre  eulx  ,  pour  al- 
ler jusques  à  Roan  voyr  quel  il  y  faict  pour  eulx  ;  mais 
ilz  ne  s'y  ozent  fier  pour  encores. 

Les  agentz  du  ducd'Alve  sont,  à  ceste  heure,  si  ordinay- 
res  en  ceste  court  que  quasy  ilz  n'en  bougent.  L'on  m'a  dict 
qu'ilz  ont  faict  dépescher  deux  personnages  à  Fleximgues 
pour  aller  retirer  les  angloys  qui  y  sont ,  et  que  tant  plus 
facillement  ilz  ont  obtenu  (;ella,  quand  on  a  rapporté  icy  que 
Vostre  Majesté  avoit  faict  mettre  en  pièces  ceulx  qui  es- 
toient  sortis  par  composition  de  Montz'.  J'entendray  plus  au 
vray  comme  il  va  de  toutes  ces  choses  affin  de  m'y  com- 
porter sellon  qu'elles  seront  vrayes.  Et  sur  ce,  etc. 

Ce  xxij*^  jour  d'octobre  1572. 

'  Voir  la  lellre  de  Walsiiigham  à  Sinilh  eu  date  du  8  octobre  (572  ,  dans 
laquelle  il  niiiioncc  que  les  800  liomnies  sortis  de  Mous  avalcnl  «•lé  passés  au 
fil  de  Pépée  pour  (aire  plaisir  au  roi  d'Iîspa^ue    20't-  /riirc. 

A    LA    ROYNE. 


Madame ,  attandaiit  ce  qu'il  vous  plerra  me  comman- 
der sur  les  deux  responces  de  la  Royne  d'Angleterre  et  des 
seigneurs  de  son  conseil ,  que  je  vous  ay  envoyés  le  xxix'^ 
du  passé ,  et  le  xviij^  d'estuy  cy,  je  n'entreray  en  nulle  plus 
grande  négociation  avec  elle  ny  avec  eulx;  et  seulement 
j'yray  les  entretenant  en  la  meilleure  opinion  que  je  pour- 
ray  pour  les  faire  tousjours  bien  espérer  de  votre  amityé. 
M'  Du  Croc  n'a  pas  trouvé  que  le  S*^  de  Quillegreu  luy  ayt 
esté  meilleur  adjoinct  qu'estoit  le  S'^de  Drury;  car  a  dict, 
soubz  mein,  aulcunes  choses  assez  peu  convenables  à  l' amityé 
d'entre  la  France  et  l'Angleterre;  et  s'est  soubdein  veue 
une  semblable  mutation  de  volontés  par  dellà ,  à  cause  de 
l'exécution  de  l'Admirai  et  des  siens,  comme  je  l'ay  expéri- 
mantée  en  ce  royaulme.  Il  y  a  plusieurs  jours  que  je  n'ay 
rien  sceu  de  la  Royne  d'Escoce,  sinon  qu'on  dict  qu'elle 
est  fort  resserrée  et  fort  rudement  traictée.  Il  me  viendra, 
possible,  bientost  quelque  moyen  de  sçavoir  de  ses  nou- 
velles ,  et  je  ne  fauldray  de  vous  en  advertir  incontinent. 
Sur  ce,  etc.  Ce  xxij*  jour  d'octobre  1572. 

CCLXXXir   DÉPESCHE 

—  du  II»  Jour  de  novembre  1572.  — 
(Envoyée  exprès  jusques  à  la  court  par  le  S""  de  Sabran.) 

Audience.—  Négociation  du  mariage.  —Déclaration  d'Elisabeth  sur  les  mas- 
sacres de  France.  —  Désaveu  fait  au  nom  du  roi  de  toutes  les  exécutions 
qui  ont  eu  lieu  ailleurs  qu'à  Paris.  —  Refus  de  la  reine  de  s'expliquer  sur 
la  demande  d'une  entrevue  autre  part  qu'à  Douvres.  —  Son  dessein  de  rap- 
peler Walsingham.  —  Regret  qu'elle  éprouve  de  ce  que  le  roi  ne  veut  pas 
permettre  au  vidame  de  Chartres  de  rester  en  Angleterre.  —  Détails  par 
ticuliers  de  l'audience. — Ferme  opinion  d'Elisabeth  qu'une  ligue  est  formée 
pour  l'extermination  des  protestans. — Motifs  qui  ont  dû  empêcher  la  reine- 
mère  d'accepter  l'entrevue  à  Douvres. 

Au  Roy. 

Sire,  j'ay  esté,  depuis  quatre  jours  en  çà,  devers  la 
Royne  d'Angleterre ,  pour  l'occasion  de  voz  lettres  du 
vij*  du  passé,  mais,  premier  qu'elle  ra'ayt  layssé  entrer 
en  nul  des  propos  d'icelles  ,  elle  m'a  voulu  rendre  plusieurs 
grandz  mercys  du  soing  que  j'avoys  heu  d'elle  pendant  sa 
dernière  maladye  de  la  petite  véroUe  ;  et  que  ,  si  elle  n'eût 
heu  l'estomac  fâché,  l'aultre  foys  que  j'estois  à  Windezor, 
à  cause  qu'elle  avoit  prins  ung  peu  de  mitridat,  elle  m'eût 
permis  de  la  voyr  affin  de  pouvoir  donner  à  Voz  Majestez 
meilleur  compte  de  son  mal;  et  qu'elle  croyoit  bien  que, 
quand  Monseigneur  le  Duc  l'entendit,  qu'il  désira  qu'elle  en 
heût  beaucoup  au  visage  affin  de  ne  s' entrereprocher  rien 
pluâ  l'ung  à  l'aultre. 

Je  luy  ay  respondu  que  Voz  Majestez ,  et  Monseigneur 
le  Duc ,  et  toutz  ceulx  de  vostre  couronne ,  desiriez  par- 
faictement  la  conservation  de  ses  excellantes  qualités,  et 
aussy  bien  de  celles  qui  convenoient  à  sa  beauté  comme  de 
celles  qui  ornoient  sa  grandeur,  et  que  vous  auriez  grand 

plésir  d'entendre,  par  mes  premières,  qu'elle  en  fût  si  par- 
faictement  bien  guérye  qu'il  n'en  restât  ung  seul  vestige 
au  visage;  et  que,  de  ma  part,  je  me  resjouyssois  non 
guyères  moins  de  l'accidiant  que  de  la  guérison ,  car  c'es- 
toit  une  espèce  de  maladie  qui  monstroit  que  la  jeunesse 
n'estoit  encore  passée ,  ny  preste  à  passer  de  longtemps, 
et  qu'elle  n'avoit  jamais  esté  en  meilleure  disposition  d'es- 
tre  maryée ,  ny  de  devenir  bientost  grosse ,  si  elle  avoit 
ung  mary ,  que  maintenant  ;  et  que  pourtant  elle  ne  vou- 
lût plus  retarder  à  elle  mesmes  le  grand  bien  et  contente- 
ment qui  luy  viendroit  de  la  résolution  du  propos  de  Mon- 
seigneur le  Duc. 

Elle,  en  soubsfiant,  m'a  dict  qu'elle  ne  s'attendoit  pas 
que  je  luy  deusse  parler  à  ceste  heure  d'ung  tel  faict,  mais 
plustost  des  couches  de  la  Royne  Très  Chrestienne ,  car 
desjà  les  nouvelles  estoient  à  Londres  qu'elle  avoit  heu 
ung  beau  filz ,  et  elle  prioit  Dieu  qu'il  fût  ainsy  ;  mais ,  de 
tant  qu'elle  s'assuroit  bien  que  la  certitude  n'en  pouvoit 
estre  encores  arrivée  après  le  dernier  courrier  qui  en  estoit 
venu,  lequel  n'en  parloit  poinct,  elle  me  vouloit  demander 
de  vostre  bon  portement  et  santé,  et  qu'est  ce  que,  par  voz 
dernières  dépesches ,  j'avois  apprins  de  Testât  des  choses 
de  France. 

Je  luy  ay  recompté  aulcunes  petites  particullaritez,  et 
icelles  faictes  quadrer  à  ung  fort  apparant  repos,  qui  de  toutz 
costés  semble  s'establir  bien  et  bientost  en  vostre  royaulme  ; 
et  puis ,  suis  venu  à  luy  dire  qu'ayant  M*^  de  Walsingam 
monstre,  au  commancement  de  ce  moys,  qu'il  desiroit  avoir 
audience  ,  et  que  néantmoins ,  à  cause  d'une  sienne  indis- 
position, il  n'y  pouvoit  venir,  Vostre  Majesté  avoit  depputé 
M'   Brullard ,  vosire    secrettère  des  commandementz ,  et 

M'  de  Mauvissièrc  pour  aller  parler  à  luy  ;  ausquelz  il  avoil 
faicl  entendre  en  mesmes  motz  la  mesmes  responce  qu'elle 
m'avoit  faicte  à  Redinc,  touchant  l'occasion  de  la  mort  de 
l'Amiral  et  des  siens,  et  touchant  la  continuation  de  l'a- 
mytié ,  et  touchant  l'entrevue.  Sur  lesquelz  troys  poinctz 
Vostrc  Majesté  me  commandoit  de  luy  dire  de  nouveau  ce 
que  fort  expressément  je  luy  ay  récité,  de  toutz  les  poinctz 
de  vostre  dicte  lettre,  en  la  forme  qu'ilz  y  sont  contenus; 
qui  n'est  bcsoing  de  les  répéter  icy.  Et  ay  curieusement 
observé  comme  elle  les  prendroit  et  qu'est  ce  qu'elle  m'y 
respondroit. 

Sur  quoy,  quand  au  premier  ,  elle  m'a  uzé  des  termes 
(|ui  s'ensuyvent  :  — «Que  la  mort  de  l'Amiral  et  des  siens 
luy  louchoit  si  peu  qu'elle  n'y  considéroit  que  le  seul  inté- 
lest  qui  en  pouvoit  tomber  sur  voz  affères  et  sur  vostre  ré- 
putation; bien  est  vray  qu'elle  creignoit  que  provoquissiez 
l'yre  de  Dieu,  en  luy  faysant  voyr  dans  le  cueur,  et  par  voz 
(l'uvres,  et  en  vostre  forme  de  régner,  que  vous  voulez  que 
l'ommicide  en  vostre  royaulme  ne  soit  point  réputé  péché, 
comme  si  vouliez  corriger  et  vous  oposer  au  décalogue  de 
ses  commandementz ,  et  en  oster  les  meurtres ,  ne  reco- 
gnoissant  que  aulx  mesmes  princes  il  n'est  licite  de  tuerny 
faire  tuer,  sinon  en  deux  cas  seulement  :  l'ung,  de  guerre 
légitime;  et  l'aultre,  pour  l'exécution  de  justice  à  punir  les 
crimes,  et  que  nulz  aultres,  sinon  les  seulz  princes  et  ma- 
gistratz  souverains  ont  authorité  de  mort  ;  et  que  tant  plus 
vous  différiez  de  faire  publici  le  procès  de  l'Amiral,  tant 
plus  laissiez  vous,  pour  ce  regard,  quelque  chose  de  vostre 
«'slimatioii  en  suspens,  et  qu'elle  retenoit  bien  ce  qu'on  luy 
en  avoit  osrripi  de  divers  lieux;  dont,  si  elle  avoit  aultant 
d'aulhorilc  sur  von*; ,  comme  elle  avoil  do  bonne  affection 

vers  vous ,  elle  vous  feroit  une  réprimnnde  pour  vous  ap- 
priindre  de  ne  vous  porter,  une  aultre  foys ,  tant  de  préju- 
dice, comme  vous  aviez  fait  ceste  cy.  » 

Je  luy  ay  réplicqué  plusieurs  choses,  et  l'ay  suplié  de  les 
vouloir  bien  examiner  par  la  règle  de  ce  qu'elle  mesmes 
feroit  contre  ceulx  de  ses  subjectz  qui ,  au  bout  d'une  si 
horrible  guerre,  comme  ceulx  cy  ont  mené  en  vostre 
royaulme,  l'espace  de  douze  ans,  se  prépareroient  de  rechef 
contre  la  mesmes  personne  et  la  vye  d'elle,  et  la  subversion 
de  son  estât. 

Elle  m'a  respondu  que,  quand  à  ceulx  de  Paris,  elle  me 
vouloit  le  tout  excuser;  mais,  quand  à  ce  qui  s'estoit  depuis 
cnsuivy  à  Roan  et  aultres  lieux  ,  elle  n'y  voyoit  aulcun  lieu 
d'excuse,  mesmes  qu'on  luy  avoit  dict  que  vous  aviez  envoyé 
de  voz  gens  de  guerre  pour  faire  l'exécution ,  mais  que 
ceulx  de  la  ville ,  en  estantz  advertis ,  avoient  fermé  les 
portes  pour  y  mettre  eulx  mesmes  la  mein ,  affin  que  le 
butin  ne  leur  eschapât  ;  que,  pour  le  regard  d'observer  bien 
l'amityé ,  elle  n'avoit  chose  au  monde  en  plus  grande  af- 
fection que  de  se  porter  droictement  pour  très  constante 
amye  et  perpétuelle  confédérée  ù  Vostre  Majesté ,  si ,  de 
vostre  costé.  Sire,  vous  vous  vouhez  monstrer  vers  elle 
prince  non  indigne  d'avoir  des  perdurables  amys ,  et  très 
fermes  confédérez;  et  qu'elle  avoit  des  advertissementz,  de 
beaucoup  de  grandz  Heux,  qui  l'admonestoient  de  se  réputer 
comme  desjà  toute  habandonnée,  et  qu'il  estoit  temps 
qu'elle  pourveût  en  dilligence  à  ses  affôres  :  ce  qu'elle  fe- 
roit, mais  non  en  façon  que  pour  cella  elle  voulût  uzer 
d'aulcune  séparation  d'amityé  d'avec  Vostre  Majesté;  et 
que,  s'il  en  advenoit  quelqune ,  elle  indubitablement  pro  . 
viendroit  de  vostre  part,  et  non  jamais  de  la  sienne;  que, 

pour  le  regard  de  l'entrevue ,  elle  commançoit  à  doubler 
assez  si  VozMajestez  avoient  jamais  bien  désiré  le  mariage, 
et  qu'aulmoins  voyoit  elle  que  vous  n'aviez  pas  suyvy  le 
chemin  de  bientost  l'effectuer,  et  qu'elle  ne  pouvoit  com- 
prendre par  les  lettres  de  son  ambassadeur  sur  quoy  Voz 
Majestez  se  rétractoient  de  l'offre  de  la  dicte  entrevue,  qui 
en  vouliez  maintenant  rejecter  la  faute  survostre  ambassa- 
deur; car  sçavoit  que  je  ne  m'estois  pas  plus  advancé  en 
cella  que  du  contenu  de  mes  lettres ,  ayant  veu  l'article 
qui  en  parloit,  et  elle  n'en  avoit  point  escript  aultrement  à 
son  ambassadeur;  mais  qu'elle  jugoit  bien  que  c'estoit  pour 
les  accidans  survenus,  lesquelz  rendroient  toutes  choses, 
de  toutes  partz ,  fort  suspectes,  comme  elle ,  à  la  vérité  , 
confessoit  que  le  temps  estoit  très  maulvais  et  très  dange- 
reulx. 

Je  luy  ay  réplicqué  que ,  quand  au  premier  poinct ,  elle 
debvoit  demeurer  très  fermement  persuadée  que ,  si  vous 
n'eussiez  esté  meu,  non  seulement  de  juste  mais  très  né- 
cessayre  occasion  de  laysser  faire  l'exécution  de  Paris  , 
que  nul,  soubz  le  ciel,  s'y  fût  plus  fermement  oposé  que 
vous,  pour  le  regret  que  vous  aviez  de  perdre  l'Amiral  et 
les  siens ,  et  pour  la  traverse  que  cella  portoit  à  quelques 
aultres  voz  entreprinses  ;  mais  que  ce  qui  avoit  despuis  suc- 
cédé à  Roan  et  ailleurs,  en  l'endroict  d'autres  que  des 
seulz  conspirateurs ,  il  estoit  trop  cler  que  tout  cella  estoit 
advenu  contre  vostre  intention ,  ny  jamais  vous  n'aviez  en- 
voyé à  Roan  ung  seul  de  voz  gens  de  guerre,  ainsy  que  la 
punition,  que  vous  feriez  fère,  monstreroit  à  elle  et  à  tout  le 
monde  combien  cest  excès  vous  avoit  dépieu  ;  au  regard  de 
vostre  amityé,  qu'elle  ne  debvoit  nullement  doubter  que 
vous  ne  la  luy  rendissiez  perdurable  à  jamais ,  et  que  ne 

luy  accomplissiez  les  promesses  que  luy  aviez  faictes  et  ju- 
rées par  le  traicté ,  et  beaucoup  davantage,  quand  son  be- 
soing  le  requerroit ,  jusques  y  emploïer  tout  le  moyen  et 
meilleures  forces  de  vostre  couronne  ;  et  que,  de  ce  poinct 
et  de  celluy  de  Monseigneur  le  Duc,  Voz  Majestez  me  com- 
mandiez de  l'assurer  que  vous  en  desiriez  l'effect  plus  que 
jamais  ;  et  Mon  dict  Seigneur  le  Duc  mesme  m'en  faysoit 
une  bien  expresse  lettre ,  et  que  la  Royne  demeuroit  tous- 
jours  très  résolue  de  venir  à  Bouloigne,  toutes  les  foys  que 
la  dicte  Dame  se  voudroit  approcher  à  Douvre,  pour  de  là 
couvenir  ensemble  du  jour  et  lieu  de  leur  entrevue  ;  et 
qu'à  la  vérité  je  pouvois  avoir  ung  peu  trop  emplyé  ce 
qui  m'en  avoit  esté  escript,  d'avoir  offert  qu'elle  pourroit 
accorder  de  venir  en  quelque  lieu  en  terre  là  où  seroit  ad- 
visé;  car,  à  la  vérité,  ce  mot  en  terre  n'estoit  dans  l'ar- 
ticle. Il  est  vray  que,  quand  je  le  luy  avois  monstre,  elle 
et  moy  avions  estimé  qu'il  se  pouvoit  interpréter  ainsy,  et 
que  néantmoins  je  la  supliois  que,  sellon  qu'elle  avoit  tous- 
jours  procédé  clèrement  et  sincèrement  en  ce  propos,  ainsy 
qu'il  convenoit  entre  princes  bien  unis,  et  qui  cherchoient 
l'alliance  plus  estroicte  l'ung  de  l'aultre  ,  qu'elle  me  vouliît 
dire  en  quoy  elle  persévéroit  vers  le  dict  propos,  et  vers 
l'article  où  nous  en  estions  demeurés  de  l'entrevue,  et  je 
mettrois  peine  d'y  incliner  l'intention  de  Voz  Majestez  , 
aultant  qu'il  me  seroit  possible  de  le  fère. 

Elle  m'a  soudein  respondu  que,  sans  ce  qu'elle  avoit  dé- 
siré d'entendre  de  voz  nouvelles ,  et  satisfère  à  l'affection 
que  j'avois  de  la  voyr ,  après  sa  petite  vérolle,  qu'elle  ne 
m'eût  donné  ceste  foys  audience ,  se  doubtant  bien  que  je 
ne  faudrois  de  luy  parler  de  ces  deux  poinctz  ,  et  elle  ne  m'y 
vouloit  ny  pouvoit  encores  respondre  jusques  à  ce  qu'elle 

luîùl  heu  uiie  respoiict;  qu'elle  altandoit  d'heur.e  en  heure, 
de  son  ambassadeur,  et  l'avoil  tousjours  attandue  depuis 
Hedinc;  mais,  à  cause  qu'il  estoit  malade,  il  ne  la  luy 
avoit  encores  peu  mander;  et  que,  touchant  le  dict  am- 
bassadeur ,  pour  beaucoup  de  respectz  ,  tant  de  sa  maladie 
que  de  T instance  que  sa  femme  faysoit  icy  ,  et  aussy  pour 
la  parlicullière  hayne  que  la  Royne  d'Escoce  et  ses  parans 
luy  portoient  ^  elle  estoit  contraincte  de  le  retirer  ;  et  heût 
bien  désiré  qu'ung  secrettère  heût  peu  satisfaire,  pourung 
moysousix  sepmaynes,  à  sa  charge;  mais,  puisque  Vostre 
Majesté  ne  le  trouvoit  bon,  elle  en  feroit  préparer  ung 
aultre. 

J'ay  bien  donné  à  cognoistre  à  la  dicte  Dame  que  ses 
responces  ,  en  ce  qu'elle  y  mesloit  ung  peu  de  deffiance,  et 
y  uzoitde  remises,  ne  pouvoient  bien  convenir  à  ce  que  je 
desirois  pour  vostre  satisfaction.  Néantmoins,  voyant  que 
je  ne  pouvois  rapporter ,  pour  ce  coup,  sinon  celle  déclara- 
tion de  sa  ferme  persévérance  en  vostre  amityé,  et  aulcunes 
parolles  bien  fort  honnorables  de  Monseigneur  le  Duc,  je 
me  suis  déporté  de  tout  le  reste;  mais,  pour  la  fin,  je 
luy  ay  présenté  la  lettre  que  Vostre  Majesté  luy  escrip- 
voit  touchant  M-^  le  vidame  de  Chartres ,  laquelle  elle  a 
lue. 

El  m'a  respondu  que  le  dict  vidame ,  puisque  ne  trou- 
viez bon  qu'il  fût  icy ,  pourroit  aller  où  bon  lui  sembleroit; 
mais  qu'elle  estimoit  qu'il  ne  seroit  point  conseillé  de  s'en 
retourner  en  France,  jusques  à  ce  qu'il  veît  y  pouvoir  bien 
jouyr  la  seureté  et  sauvegarde  que  Vostre  Majesté  luy 
promectoit ,  et  qu'elle  heût  bien  pensé  qu'en  ce  temps  vous 
ne  luy  heussiez  voulu  refuser  une  si  petite  chose  que  la 
demeure  d'ung  de  voz  subjeclz  en  Angleterre;  car  pouviez 

croire  qu'il  n'y  seroit  soufert,  s'il  y  praticquoit  quelque 
chose  contre  vostre  intention ,  et  que  le  dict  vidame  avoit 
esté  et  estoit  tenu  pour  si  suspect  de  ceulx  de  sa  religion 
qu'elle  mesmes  estoit  advertye  de  ne  s'y  fier. 

Je  me  suis  rencontré,  mècredy  dernier,  avec  les  prin- 
cipaulx  seigneurs  du  conseil  d'Angleterre ,  au  festin  du 
maire ,  où  ilz  m'ont  toutz,  d'une  voix,  recommandé  deux 
afleres,  l'ung  du  S"^  Benedicto  Spinola ,  touchant  des  laynes 
acheptées  par  authorité  publicque  en  ce  royaulme  et  en- 
voyées débiter  à  Roan,  sur  lesquelles  quelque  espagnol 
luy  meut  débat,  et  qu'à  ceste  heure  se  recognoistra  si  Yostre 
Majesté  veut  prendre  la  cause  du  duc  d'Alve  contre  la 
Royne ,  leur  Mestresse ,  ou  bien  vous  monstrer  vray  amy 
et  confédéré  d'elle;  et  l'autre  faict  est  d'ung  pouvre  mar- 
chand angloys  qui  a  esté  fort  maltraicté  à  Roan  ,  à  ce  qu'il 
vous  plaise  luy  faire  administrer  justice  contre  ceulx  qui 
l'ont  otragé  et  qui  luy  ont  pillé  ses  biens.  Et  sur  ce,  etc. 
Ce  ij^  jour  de  novembre  1572. 

A  LA  Royne. 

Madame,  suivant  vostre  lettre,  du  \if  du  passé,  j'ay  con- 
tinué à  la  Royne  d'Angleterre  le  propos  du  mariage  et 
celluy  de  l'entrevue,  eu  la  façon  que  Vostre  Majesté  verra 
par  le  récit  que  j'en  fays  à  la  lettre  du  Roy,  qui  n'a  esté 
sans  qu'elle  ayt  montré  d'estre  encores  bien  disposée  vers 
ces  deux  poinctz,  et  de  vouloir  fort  cognoistre  s'il  y  a, 
de  vostre  costé,  semblable  disposition;  car,  de  toutz  les 
endroitz  qu'elle  reçoit  ou  conseil  ou  advertissement ,  qui 
ne  vient  le  plus  communément  que  des  Protestans,  elle  est 
fort  admonestée  de  prendre  bien  garde  de  ne  se  laysser 
tromper,  et  qu'elle  doibt  croire,  puisqu'elle  est  en  mesmes 

cause  que  les  Huguenotz  de  France,  qu'il  y  a  une  mesmes 
dellibération  contre  elle,  et  que  la  bulle  luy  doibt  estre  ung 
signe  pour  l'advertir  de  ne  se  lier  ny  à  traicté,  ny  à  confé- 
dération, ny  à  promesses,  ny  à  mariage,  ny  à  bonnes 
chères,  ny  à  propos  d'amityé  :  car  tout  cella  a  précédé  avec 
ceulv  de  la  nouvelle  religion,  qui  pourtant  n'en  ont  esté 
garantis;  de  sorte  qu'elle  m'a  dict  qu'on  luy  avoit  fait  sortir 
en  proverbe  d'éviter  les  nopces  LçalUcques  comme  chose 
bien  dangereuse. 

Je  luy  ay  représanté  tant  de  signes  et  tesmoignages  de  la 
vraye  intention  du  Roy  et  vostre  vers  elle,  et  encores  de 
l'affection  que  Monseigneur  le  Duc  luy  porte,  (et  luy  en  ay 
faict  voyr  quelques  articles  dans  aulcunes  de  voz  lettres) , 
qu'enfin  elle  m'a  faict  cognoistre  qu'il  n'y  a  que  celle  grande 
extrémité  qui  se  poursuit  encores  en  divers  lieux  de  France, 
et  de  laquelle  se  conjecture  une  déterminée  résolution  en 
voz  cueurs  de  vous  estre  obligés  au  Pape  et  à  l'Empereur, 
et  au  Roy  d'Espagne,  d'exterminer  les  Protestans,  qui  la 
mect  en  peyne  et  la  faict  tenir  en  suspens  :  et  puis  m'a  cu- 
rieusement demandé  d'où  procédoit  la  difficulté  que  Vostre 
Majesté  faysoit  maintenant  à  l'entrevue. 

A  quoy  je  luy  ay  respondu  que  je  voyois  bien  que  c'estoit 
à  moy  de  me  purger  de  péché  d'autruy,  et  que  je  luy  vou- 
lois  dire  tout  librement  qu'il  me  sembloit  que  la  faute  pro- 
cédoit de  deux  grandes  Roynes;  et  que,  de  tant  que  j'estoys 
subject  et  serviteur  de  l'une,  et  très  affectionné  à  la  gran- 
deur de  l'aultre,  il  falloit  que  je  le  portasse  paciemment, 
et  qu'à  la  vérité  Vostre  Majesté,  ne  pensant  que  ce  qui 
estoit  advenu  à  Paris  deût  estre  sinon  aprouvé  de  toutz 
ceulx  à  qui  vous  en  fesiez  entendre  la  nécessayre  occasion, 
et  l'ayant  mandée  à  elle,  vous  aviez  tousjours  continué 

d'ung  mesnie  treiii,  comme  auparavant,  la  poursuiyte  du 
dict  mariage,  et  aviez  libérallement  accordé  à  son  ambas- 
sadeur qu'il  luy  peut  escripre  bien  avant  de  l'entrevue,  et 
à  moy  de  la  luy  offrir,  et  que  vous  viendriez  jusques  en 
l'isle  de  Gerzé,  ce  qui  m'avoit  faict  advancer,  voyant  les 
incommodités  qu'elle  alléguoit  du  dict  Gerzé,  et  pareille- 
ment de  faire  l'entrevue  sur  mer,  de  luy  dire  que  Vostre 
Majesté  pourroit,  possible,  accorder  de  venir  en  quelque 
lieu  en  terre,  avec  compagnie  modérée,  et  avec  les  seu- 
retez  à  ce  requises;  mais  que  elle,  de  son  costé,  avoit 
monstre  d'estre  si  offancée  de  cest  événement  de  Paris,  et 
mesmesd'en  prendre  quelque  deffiance  de  Vostre  Majesté, 
jusques  à  vous  en  faire  toucher  quelque  mot  bien  exprès 
par  son  dict  ambassadeur;  et  entendiez,  au  reste,  tant  de 
rapportz  de  ce  qui  s'en  disoit  en  ce  royaulme,  que  nul  de 
voz  meilleurs  serviteurs,  ny  de  ceulx  qui  aymoient  la  con- 
servation de  Vostre  Majesté,  vous  ozoient  conseiller  d'azar- 
der  vostre  personne  à  passer  deçà,  jusques  à  ce  qu'eussiez 
plus  grande  certitude  de  l'intention  de  la  dicte  Dame. 

Sur  quoy  elle  m'a  faict  plusieurs  honnestes  excuses  de 
n'avoir  ny  pensé  ny  parlé  que  bien  honnorablement  du  Roy, 
vostre  filz,  et  de  Vous,  sur  tout  ce  qui  estoit  advenu,  et 
qu'elle  avoit  bien  dict  ung  peu  librement  quelques  choses 
à  moy  et  non  à  aultre,  qui  procédoient  de  la  bonne  inten- 
tion et  plus  estroicte  amityé  qui  est  contractée  entre  vous  ; 
et  que  mesmes  elle  avoit  faict  cognoistre  à  toutz  les  siens 
combien  luy  déplaysoit  qu'on  en  parlât  licencieusement, 
dont  je  n'en  oyois  plus  nul  propos;  et,  quand  à  l'entrevue, 
qu'elle  pensoit  bien  avoir  aultant  comprins  par  l'artiele 
qu'elle  en  avoit  veu  dans  mes  lettres,  et  en  celles  de  son 
ambassadeur,  de  la  volonté  qu'aviez  de  venir  à  Douvre, 


là 

encor  que  le  lieu  n'y  fût  nommé,  comme  elle  en  avoit  de- 
puis mandé  à  son  ambassadeur;  mais  que  de  cella,  ny  du 
principal  propos  du  mariage,  elle  ne  m'y  respondroit  rien 
plus,  pour  ceste  heure,  jusques  après  la  procheyne  dé- 
pesche  de  son  dict  ambassadeur;  seulement  me  prioit  de 
remercyer  in6nyement  Monseigneur  le  Duc  vostre  filz,  de 
la  bonne  souvenance  qu'il  monstroit  avoyr  d'elle,  par  les 
honnestes  propos  qu'il  m'en  escripvoit,  (lesquelz,  à  dire 
vray,  Madame,  elle  les  a  fort  curieusement  leus),  et  qu'elle 
ne  valoit  pas  tant  qu'il  la  deût  tenir  en  tel  compte,  dont 
ne  seroit  jamais  qu'elle  ne  s'en  sentît  obligée  à  luy,  et 
qu'elle  ne  luy  en  recognût,  en  tout  ce  qu'elle  pourroit,  l'o- 
bligation. 

J'ay  depuis  parlé  au  comte  de  Lestre  et  à  milord  de 
Burgley,  et  encores  au  chancellier,  desquelz,  parce  que  le 
langage  se  rapporte  à  celluy  que  la  dicte  Dame  m'a  tenu, 
je  ne  l'exprime  poinct  davantage.  Et  vous  diray  seulement 
que  toutes  choses,  à  la  vérité,  monstrent  d'estre  assez 
changées,  mais  non  encores  tant  du  tout  comme,  il  ne  y  a 
pas  ung  moys,  que  je  les  creignois.  Sur  ce,  etc. 

Ce  ij*  jour  de  novembre  i572. 


CCLXXXIir  DÉPESCHE 

—du  iiii«  jour  de  novembre  1572.  — 

(  Envoyée  exprès  jusques  à  la  court  par  Dominique  Vestin). 

Accouchement  de  la  reine  de  France.  —  Naissance  d'une  fille.  —  Proposition 
faite  à  Elisabeth  d'être  sa  marraine.  —  Acceptation  d'Elisabeth. 

Au  Roy. 
Sire ,  ce  courrier  a  esté  ung  peu  retardé  en  venant  icy, 

à  cause  du  passaige  ,  et,  aussytost  quej'ay  heu  la  lettre 
qu'il  vous  a  pieu  m'escripre,  du  xxvij*  du  passé,  après  avoir 
loué  et  remercyé  Dieu  des  heureuses  couches  de  la  Royne 
et  du  commanceraent  de  lignée  ,  qu'il  luy  a  pieu  vous  don- 
ner à  toutz  deux,  de  ceste  belle  petite  princesse' ,  qui  vous 
est  née  ,  je  me  suis  mis  après  à  m' enquérir  si  la  Royne 
d'Angleterre  vouldroit  bien  accepter  d'en  estre  la  marraine. 
Et,  pour  cest  effect,  j'ay  envoyé  le  S*^  de  Yassal  devers  mi- 
lord  de  Burgley  pour  me  conjouyr  avecques  luy  de  la  bonne 
nouvelle,  et  luy  dire  que,  si  je  pensois  que  la  Royne,  sa 
Mestresse  ,  ayant  commancé  ceste  année  de  se  faire  vostre 
confédérée ,  désirât  aussy  de  devenir  vostre  commère,  que 
je  suplierois  Vostre  Majesté  de  le  luy  offrir,  et  que  je  le 
priois  de  m'en  mander  son  advis,  car  ne  me  voudrois  ad- 
vancer  en  cella ,  et  mesmes  voudrois  bien  garder  que  Vos- 
tre Majesté  ne  s'en  advançât,  si  elle  n'avoit  fort  à  gré  de 
Ivccepter. 

Sur  quoy  il  a  soubdein  respondu  qu'il  n'ozeroit  s'ingé- 
rer de  me  respondre  rien  là  dessus ,  sans  en  avoir  commu- 
nicqué  avec  elle.  Dont  est  allé  soubdein  parler  à  sa  dicte 
Mestresse  ,  et  puis  m'a  mandé  dire,  par  le  mesmes  gentil- 
homme ,  que  j'avois  sagement  advisé  en  ung  tel  faict  de 
vouloir  bien  pourvoir ,  à  cause  du  temps  et  pour  les  évè- 
nementz  naguières  passez,  qu'il  ne  fût  proposé  sinon  au 
commun  gré  de  Vostre  Majesté  et  de  sa  dicte  Mestresse  , 
affin  de  ne  convertir  entre  vous  un  acte  d'amityé  en  offance; 
et  qu'il  m'assuroit  qu'elle  acceptera  de  bon  cueur  d' estre 
la  marraine,  si  luy  faictes  l'honneur  de  l'en  prier,  non  toutes- 
foys  pour  envoyer  par  dellà  ny  le  comte  de  Lestre ,  ny  luy, 

*  Cette  princesse,  née  le  27  octobre  1572,  est  morte  en  1578,  âgée  de  cinq 
ans  et  demi. 

13. 

parce  qu'elle  les  réserve  toutz  deux  pour  sa  perpétuelle 
conserve,  contre  les  dangers  et  inconvénientz  qui  semblent 
se  présenter  de  beaucoup  d'endroictz ,  mais  ce  ne  sera 
sans  y  députer  quelque  personnage  d'honneur  et  des  plus 
grandz  de  ce  royaulme.  De  quoy,  Sire,  je  vous  ay  bien 
incontinent  voulu  advertir  affin  que  accomplissiez  en  cella 
vostre  bonne  intention.  Et  sur  ce,  etc. 

Ce  iv^  jour  de  novembre  157^. 


CCLXXXIV'  DEPESCHE 

—  du  IX*  jour  de  novembre  1572.  — 
(  Envoyée  exprès  jusques  à  Calais  par  Jehan  Volet.) 

Intrigues  des  Espagnols  pour  détruire  l'alliance  de  la  France  avec  l'Angleterre. 
—  Confiance  que  commencent  à  prendre  les  Anglais  dans  les  assurances  du 
roi,  —  Départ  de  la  flotte  pour  Bordeaux.  —  Nouvelles  de  la  Rochelle  où 
l'on  a  repris  les  armes.  —  Retraite  du  prince  d'Orange  des  Pays-Bas.  — 
Nouvelles  d'Ecosse  ;  certitude  de  la  mort  du  comte  de  Mar.  —  Rappel  de 
Walsingham.  —  Demande  par  l'ambassadeur  de  son  rappel. 

A  U    R  0  Y. 

Sire,  les  honnestes  propoz  et  les  bonnes  démonstrations, 
dont  Vostre  Majesté  et  la  Royne ,  vostre  mère ,  avez  uzé 
en  l'endroict  de  l'ambassadeur  d'Angleterre,  sur  la  per- 
sévérance de  vostre  amityé  vers  la  Royne,  sa  Mestresse,  et 
la  con6rmation  que  m'en  avez  faict  donner  icy  à  elle ,  re- 
tiennent encores  les  choses  en  ce  royaulme  si  balancées 
pour  vous,  que  ce  qui  est  advenu  contre  ceulx  de  la  nou- 
velle religion,  ny  les  praticques  d'Espagne,  ne  lespeulvent 
encores  du  tout  emporter,  non  qu'il  y  ayt  faulte  d'offres  ny 
de  condicions  de  la  part  du  duc  d'Alve,  fort  advantageuses 
pour  ceulx  cy,  jusques  à  offrir  de  faire  tout  ce  qu'ilz  vou- 

dront ,  et  de  remettre  icy  ung  ambassadeur,  encor  que  la 
dicte  Dame  n'en  envoyé  poinct  en  Espaigne  ;  et  Guaras 
praticque  cella  avec  de  si  bons  présens  qu'on  m'a  assuré 
qu'il  en  a  faict  ung  de  plus  de  dix  mil  escuz  à  ung  person- 
nage seul,  qui  a  quelque  authorité  en  ce  royaulme  ;  et  il  a 
bien  tant  faict  que  les  seigneurs  de  ce  conseil  ont  vacqué 
plusieurs  jours  à  chercher  les  moïens  comme  se  raconcillier 
avec  le  Roy  d' Espaigne,  dont  le  dict  Guaras  a  esté  sou- 
vant  en  court,  mais  ,  pour  ceste  foys ,  il  n'a  obtenu  sinon 
une  segonde  provision  pour  le  faict  de  Fleximgues  et  pour 
quelques  ourques  d' Espaigne  ,  qui  naguière  ont  esté  com- 
batues  et  prinses  en  mer  par  ung  navyre  de  guerre  an- 
gloys  qui  revenoit  de  cours.  Bien  est  vray  qu'il  a  rapporté 
de  bonnes  paroUes  et  promesses  sur  toutes  ses  aultres  pro- 
positions; et  est  certein  que  ceste  princesse  et  les  siens 
avoient  desjà  prins  une  si  ferme  résolution  de  délaysser 
toutes  aultres  intelligences  pour  fère  estât  de  la  vostre  seule, 
et  commettre  à  icelle  le  repos  et  la  seureté  de  ce  royaulme, 
qu'ilz  ne  s'en  peulvent  si  tost  départir,  et  vont  discourant 
et  argumentant  sur  ce  qui  est  naguières  advenu  ;  et  obser- 
vent dilligemment  ce  qui  s'y  voyt  de  suyte ,  affin  que,  s'ilz 
peuvent  juger  par  voz  déportementz  que  vostre  amityé  ne 
leur  soit ,  à  cause  de  leur  religion ,  du  tout  suspecte  ,  ilz 
persévèrent  en  ce  qui  est  desjà  conclu  entre  Voz  Ma- 
j  estez  et  entre  voz  deux  roy animes  ;  dont  j'entendz 
qu'ayantz  aulcuns  des  françoys,  qui  sont  icy,  voulu  taster 
leur  intention ,  ilz  ont  trouvé  que  la  dicte  Dame  et  ceulx 
de  son  conseil  ne  sont,  pour  encores,  guyères  eschaufés  sur 
les  partys  et  ouvertures  qui  se  pourroient  faire  de  repren- 
dre les  armes  en  France. 

Je  ne  sçay  si  cella  leur  durera ,  et  croy  bien  qu'ilz  vou- 

(Iront  suyvrc  l'example  de  ce  qu'ilz  verront  faire  aulx  prin- 
ces protestans  d'Alleraaigue,  et  que,  si  la  Rochelle  se 
meintieut  opinyastre,  qu'ilz  la  voudront  favoriser  soubz 
mein,  ainsy  qu'aux  troubles  passez.  Et  suys  adverty,  de  bon 
lieu,  que  les  dicts  princes  ont  mandé  à  la  dicte  Dame  qu'elle 
ne  mecte  plus  en  doubte  qu'il  n'y  ayt  dellibération  faicte 
et  jurée  contre  elle  et  contre  eulx  toutz  pour  abolir  leur 
dicte  religion  ;  et  que  pourtant  elle  vueille  retenir  toute  sa 
navigation  dans  ses  portz  affin  de  l'avoyr  preste  au  besoing, 
ce  qui  a  de  rechef  cuydé  interrompre  le  voyage  de  Bour- 
deaux  pour  les  vins  ;  mais  enfin  toute  la  flotte  y  est  allée. 

J'ay  heu ,  à  la  vérité ,  beaucoup  de  doubtes ,  ces  jours 
passez,  entendant  qu'on  avoit  tiré  quarante  huict  chariotz 
d'armes,  de  pouldres,  et  aultres  mounitions  de  guerre,  de 
la  Tour  de  Londres,  que  ce  fût  pour  en  envoyer  à  la  Ro- 
chelle, mais  j'ay  seau  que  le  tout  est  allé  aux  fortz  de 
Pwtsemmue,  et  l'isle  d'Ouyc,  et  de  Douvr^.  il  est  vray  que 
quelques  françoys  acheptent  bien  des  armes  en  eeste  ville, 
mais  non  encores  en  si  grande  quantité  qu'il  en  faille  fère 
cas.  Il  semble  que  ceulx  de  la  Rochelle  ont  mis  de  leurs 
habitans  dehors,  car,  puis  cinq  ou  six  jours,  il  en  est  arrivé 
»cy  quelques  mesnages  qui  raportent  que  le  S"^  Strossy  est 
allé  sommer  la  ville ,  et  qu'elle  ne  luy  a  respondu  sinon  à 
coups  de  caoon,  dont  huict  des  siens  ont  esté  tués  ;  ce  qui 
semble  que  ceulx  cy  «e  réprouvent  guyères,  et  mesmes  à\- 
s«ut  qu'ilz  sçavent  que  aulcuns  catholicques  françoys  ont 
dict  qu'ilz  seroient  très  mal  advisez  de  se  randre,  car  aussy 
bien  les  tueroit  on. 

J'entendz  que  ceste  princesse  et  les  siens  avoient  espéré, 
ceste  année ,  ung  grand  eiïect  de  l'entreprinse  du  prince 
d'Orange  .«z  Pays  Ras,  et  qu'ilz  y  faysoient  estât  d'en  em- 

porter  la  Zélande  ;  dont,  sur  ceste  persuasion ,  laquelle  es- 
toit  conduicte  par  ung  allemant  avec  l'assistance  d'ung 
seigneur  de  ce  conseil,  elle  avoit  mandé  fournir  soixante  six 
mil  escus  au  dict  prince  en  Embourg  ;  et  avoit  layssé  cou- 
ler envyron  quatre  raille  angloys  à  Fleximgues ,  soubz  la 
charge  du  S'  Homfray  Gilld^ert;  et  promiz  de  mettre  ses 
navyres  en  mer  pour  empêcher  le  secours  d'Espaigne;  mais, 
voyant  que  le  dict  prince  se  retire  comme  déconfit ,  et  que 
les  Angloys  n'ont  esté  bien  traictez  au  dict  Fleximgues , 
elle  se  rétracte  de  sa  libéraKlé ,  et  retire  ses  gens ,  et  faict 
cesser  une  partie  de  l'appareil  de  ses  navyres.  Il  est  vray 
qu'il  y  a  encores  icy  un  solHciteur  du  dict  prince,  et  quelque 
ambassadeur  du  comte  Palatin.  Je  ne  sçay  enfin  qu'est  ce 
qu'ilz  obtiendront. 

11  semble  qu'on  ne  soit  guyères  marry  en  ceste  court  que 
la  nouvelle  qu'on  y  avoit  publiée  de  la  victoyre  de  Dom 
Jehan  d'Austria  en  Levant  soyt  réuscye  vayne;  mais  il  y  a 
aultres  deux  nouvelles  qui  les  fâchent  assez  :  l'une,  du  décès 
de  l'Empereur,  si  elle  est  vraye;  et  l'aultre,  de  celluy  du 
prétandu  régent  d'Escoce'.  Et  creins  bien,  si  le  dict  pré- 
tandu  régent  est  mort  de  poyson,  aiifây  qu'on  l'a  dict,  ou 
bien  de  quelque  aultre  violence ,  qu'on  n'en  traicte  plus 
mal  la  pauvre  Royne  d'Escoce.  Je  viens  d'estre  adverty  que 
ceste  princesse  a  accordé  son  congé  au  S"^  de  Walsingam , 
et  que  le  sire  Jehan  Caro  s'apreste  pour  luy  aller  succéder, 
dedans  ung  moys  ou  six  sepmaynes.  Je  m'enquerray  dilli- 
gemment  du  dict  S"^  Caro  j  et  vous  siq)lie  très  humblement, 

'  La  nouvelle  du  décès  de  l'empereur  Maximilien  II  était  fausse.  —  Le 
comte  de  Mar  était  nmrt  le  29  ectobre  1572  à  Stirling ,  après  une  indisposi» 
tion  subite  survenue  à  la  suite  d'une  visite  qu'il  avait  faite  au  comte  de  Mor- 
ton  à  Dalkeith.  La  nouvelle  de  sa  morl,  déjà  donnée  dans  la  lettre  du  18  sep- 
tembre, se  rapportait  probablement  à  l'accident  de  Dalkeitb. 

Sire,  me  vouloir  de  mesmes  retirer;  car,  ouitre  que  j'ay 
doublé  icy  le  temps ,  encores  ne  doibt  vouloir  Vostre  Ma- 
jesté laysser  l'advantage  à  la  Royne  d'Angleterre  qu'elle 
ayt  plus  de  soing  de  son  ambassadeur  que  vous  du  vostre , 
ny  que  le  S*^  de  Walsingara  soit  en  meilleur  concept  vers 
elle,  que  moy  vers  Vostre  Majesté.  Sur  ce,  etc. 

Ce  ix^  jour  de  novembre  1572. 


CCLXXXV'  DEPESCHE 

—  du  w  jour  de  novembre  1572. — 
(  Envoxjée  exprès  jusqtces  à  Calais  par  la  voye  du  S' Acerbo.  ) 

Lettre  du  roi  d'Espagne  à  la  reine  d'Angleterre.  —  Négociation  des  Espa- 
gnols. —  Sollicitations  des  protestans  de  France  pour  obtenir  des  secours 
afin  de  reprendre  les  armes.  —  Nouvelles  d'Ecosse. 

Au  Roy. 

Sire,  j'attandz  les  procheines  lettres  de  Vostre  Majesté 
pour  aller  trouver  la  Royne  d'Angleterre,  laquelle,  dans 
ung  jour  ou  deux ,  s'en  vient  à  Hamptoncourt ,  et  se  porte 
fort  bien,  ne  s' estant,  longtemps  y  a,  trouvée  plus  sayne 
qu'elle  faict  à  présent,  depuis  qu'elle  est  guérye  de  ceste 
dernière  maladye  qu'elle  a  heu  de  la  petite  vérolle  ;  et  si,  se 
trouve  fort  contante  que  le  Roy  d'Espaigne  luy  a  escript  une 
lettre  fort  pleyne  d'affection  et  d'offres ,  et  d'une  quasy 
soubmission,  qui  semble  ne  convenir  guières  ny  à  la  gran- 
deur d'un  tel  prince ,  ny  à  la  recordation  des  injures  qu'il 
a  reçues.  Tant  y  a  qu'en  la  dicte  lettre,  après  beaucoup 
de  belles  et  bonnes  parolles,  il  inciste  au  renouvellement  des 
anciens  traictésetde  l'ancienne  confédération  d'entre  ceste 
couronne  et  la  mayson  de  Bourgoigne  ,  et  qu'il  est  prest 

de  la  confirmer  et  la  jurer  de  nouveau;  et,  quand  aulx 
différendz  passez ,  qu'il  en  veult  demeurer  à  ce  que  la  dicte 
Dame  et  ceulx  de  son  conseil  en  ont  desjà  advisé ,  sans 
s'arrester  aux  difficultez  que  son  ambassadeur  ou  ses  mi- 
nistres y  peulvent  avoir  faictes.  Et  est  venue  la  dicte  lettre 
accompagnée  d'une  aultre  du  duc  d'Alve  ,  et  d'aulcuns  si 
bons  présens,  que  l'affère  a  commancé  de  s'estreindre  en 
bien  peu  d'heures,  et  cella  fort  secrettement ;  mais  non 
tant  que  je  n'en  aye  heu  assez  tost  le  vent.  Dont  ceulx,  à 
qui  j'en  ay  parlé,  m'ont  respondu  que  Vous,  Sire,  en 
faysant  la  deffance  à  voz  subjectz  de  n'aller  poinct  en  Flan- 
dres, et  chastiant  ceulx  qui  revenoient  de  Montz,  avez 
monstre  à  la  Royne  d'Angleterre  comme  elle  debvoit  uzer 
en  cest  endroict ,  et  luy  aviez  faict  retirer  ses  subjectz  de 
Fleximgues,  et  luy  aviez  apprins  de  ne  refuzer  l'amityé  du 
Roy  d'Espaigne;  et  que,  puisqu'ainsy  vous  plaist,  vous 
verrez  bientost  les  choses  de  toutes  partz  céder  à  l'inten- 
tion du  duc  d'Alve. 

Je  n'ay  deffailly  de  réplicque,  mais  je  tiens  pour  assuré 
que  le  commerce  sera  bientost  restably  entre  l'Angleterre 
et  les  Pays  Bas  du  Roy  d'Espagne ,  si  quelque  accidant 
nouveau  ne  survient.  Il  est  vray  que  je  ne  sentz  poinct  pour 
cella  qu'on  se  vueille  retirer  de  la  ligue  et  du  bon  traicté 
qui  a  esté  dernièrement  conclud  avec  Vostre  Majesté,  mais 
bien,  qu'on  regardera  de  fort  près  comme,  de  jour  en  jour, 
s'en  pouvoir  mieulx  estabUr  avecques  vous  pour  la  seureté 
de  ce  royaulme.  Et  mesmes  j'entendz  que  la  dicte  Dame  et 
ceulx  de  son  conseil  n'ont  encores  rien  respondu  à  ce  qui 
leur  a  esté  proposé,  de  vouloir  faire  une  déclaration  en  fa- 
veur des  françoys  qui  se  sont  retirés  icy  pour  leur  reli- 
gion ,  pour  y  estre  soufertz  avec  gracieulx  entretien ,  et  de 

vouloir  aussy  donner  quelque  secours  à  ceulx  qui  dellibè- 
rent  s'oposer  aux  violences  qu'ilz  disent  qu'on  leur  faict  en 
France.  Et  semble  que  celluy  qui  sollicite  ce  faict  a  parlé 
comme  envoyé  par  les  Vicomtes,  au  nom  des  gentils- 
hommes et  aultres  de  la  nouvelle  religion,  qui  sont  par 
dellà;  et  bien  qu'il  n'ayt  encores  rien  impétré,  si  creins 
je  assez  que  ceulx  cy ,  par  occasion,  seront  conduictz  à 
faire  quelque  faveur,  soubz  mein,  à  ceulx  de  la  Rochelle 
par  le  moyen  du  comte  de  Montgommery ,  qui  pratiquera 
avec  le  visadmiral  d'Ouest  ,  son  beau  frère  ,  d'estre 
accommodé  de  quelque  vaysseau  pour  s'y  retirer,  et  pour  y 
conduire  ce  qui  se  trouvera  à  ceste  heure  de  françoys  icy 
revenantz  de  Fleximgues  ,  lesquelz  peuvent  estre  deux  centz 
en  nombre;  oultre  que,  depuis  deux  jours,  sont  arrivez 
envyron  quinze  gentilshommes  ou  soldatz ,  les  ungs  nor- 
mantz  ,  les  aultres  de  Poictou,  et  les  aultres  de  Guyenne, 
entre  aultres  le  jeune  Pardailian ,  et  avec  eulx  ung  mar- 
chand de  la  Rochelle ,  nommé  David ,  qui  disent  qu'ilz 
sont  fouys  pour  n'aller  poinct  àla  messe  ,  et  font  une  grande 
rumeurde  la  persécution  qu'ilz  disent  qui  continue  par  dellà. 
Le  S' de  Gasceville ,  qui  est  icy  pour  le  prince  d'Orange , 
a  essayé  de  praticquer  les  dicts  françoys  pour  les  ramener 
en  Olande,  mais  ilz  n'y  vuellent  entendre  à  cause  qu'ilz  y 
ont  esté  fort  maltraictez;  dont  vous  suplie.  Sire,  me 
commander  comme  j'auray  à  parler  à  ceste  princesse  et  aulx 
siens  du  dict  faict  de  la  Rochelle ,  et  de  ceulx  qui  y  vou- 
droient  aller ,  et  pareillement  comme  uzer  eifvers  ceulx  de 
voz  subjéctz  qui  se  voudroient  retirer  en  leurs  maysons; 
car  l'on  m'a  assuré  ,  Sire  ,  que  ,  en  divers  endroictz  de  ce 
royaulme  ,  il  y  en  a  bien  à  présent  de  quatre  à  cinq  mille , 
que  hommes,  que  femmes ,  ou  petitz  enfans. 

Je  n'ay,  du  costé  d'Escoce,  aultres  nouvelles  que  la 
confirmation  de  la  mort  du  comte  de  Mar ,  laquelle  aulcuns 
souspeçonnent  estre  du  poyson,  mais  je  crois  que  non;  et  se 
dict  que  ceulx ,  qui  recognoissoient  le  dict  de  Mar  pour  ré- 
gent, se  sont  assemblés  affin  d'en  créer  ung  aultre  et  pour- 
voir à  la  seureté  du  jeune  Prince.  Cest  accydant  semble  bien 
requérir ,  Sire ,  que  Vostre  Majesté  dépesche  quelqu'ung 
par  dellà;  mais  je  ne  m'attans  pas  que  nous  puissions  obtenir 
le  congé  de  son  passeport  par  icy.  J'estime  que  le  S'  de 
Quillegreu  ne  s'oposera  trop  à  ce  que  le  duc  de  Chas- 
tellerault  soit  faict  régent;  car  l'on  m'a  adverty  qu'il  avoit 
charge  de  le  praticquer  pourveu  qu'il  voulût  suyvre  le 
party  d'Angleterre;  car  l'on  voit  bien  que  à  luy  appartient 
le  droict  de  ceste  couronne,  après  la  Royne  d'Escoce  et 
son  filz.  Sur  ce,  etc. 

Ce  xv^  jour  de  novembre  i572. 


CCLXXXVr  DÉPESCHE 

—  du  xxiii«  jour  de  novembre  1 572. — 
j     {Envoyée exprès  jusques  à  Calais  par  la  voye  du  S'  Acerbo.) 

Audience.  —  Communication  officielle  de  la  naissance  de  la  fille  du  roi. — 
Assurance  de  continuation  d'amitié.  — Arrêts  rendus  en  France  contre  l'A- 
miral ,  Briquemaut  et  Cavagnes.  —  Exécution  de  Briquemaut  et  de  Cava- 
gnes.  —  Légation  du  cardinal  Orsini.  —  Affaires  de  la  Roclielle.  — Délibé- 
ration du  conseil  d'Angleterre.  —  Vives  réclamations  des  Anglais  au  sujet 
des  entreprises  faites  contre  eux  en  Bretagne.  —  Affaires  d'Ecosse  ;  con- 
vocation d'une  assemblée  à  Lislebourg.  —  Nouvelles  des  Pays-Bas  et  d'Ir- 
lande. 

A.  i    Roy. 
Sire ,  ayant ,  le  xv^  de  ce  moys ,    receu  la  dépesche 

que  mon  secrettère  m'a  apportée,  j'ay  envoyé  ,  le  xvj% 
demander  audience ,  et  la  Royne  d'Angleterre  me  l'a  oc- 
troyée pour  le  lendemein,  xvij%  qui  a  esté  le  propre  jour 
du  quatorziesme  an  complet  de  son  advènement  à  ceste 
couronne,  duquel  se  faict  ordinayrement  quelque  commé- 
moration en  ceste  court.  Et,  après  qu'elle  a  heu  bien  cu- 
rieusement lue  vostre  lettre  et  celle  de  la  Royne ,  vostre 
mère ,  et  encores  celle  de  Monseigneur ,  frère  de  Vostre 
Majesté,  lesquelles  je  luy  ay  présentées,  elle  a  monstre 
d'estre  en  quelque  suspens  qu'est  ce  que  j'avoys  à  luy 
dire. 

Dont  je  luy  ay  assez  tost  explicqué  ma  créance ,  ainsy 
(ju'elle  m'estoit  fort  bien  et  fort  amplement  prescripte  par 
la  lettre  de  Vostre  Majesté,  du  nj^  du  présent ,  et  la  luy  ay 
restraincte  en  cinq  poinctz  :  dont  l'ung  a  esté  de  la  con- 
jouyssance  des  couches  de  la  Royne,  et  l'heureuse  nais- 
sance de  la  petite  princesse  vostre  fille  ,  qu'il  a  pieu  à  Dieu 
vous  donner;  le  segond,  de  la  persévérance  de  vostre 
amityé  vers  la  dicte  Dame  et  du  plésir  qu'avez  prins  que  , 
depuis  l'accidantde  Paris,  elle  vous  ayt  tousjours  faict  con- 
firmer et  renouveller  la  promesse  de  la  sienne ,  dont  estiez 
attendant ,  et  pareillement  la  Royne ,  vostre  mère ,  en  bien 
grande  dévotion,  qu'est  ce  qu'elle  vous  fera  entendre  mein- 
tenant  sur  le  propos  de  Monseigneur  le  Duc  ,  vostre  frère, 
et  quel  accomplissement  elle  fera  donner  aux  deux  arti- 
cles du  commerce  et  de  la  paix  d'Escoce,  qui  restent  à 
estre  effectués  par  le  traicté  ;  le  troysiesme  poinct  a  esté 
des  arrestz  et  jugementz  donnez  contre  le  feu  Admirai,  et 
contre  Rriquemault  et  Cavaignes ,  par  la  court  de  parle- 
ment de  Paris ,  avec  le  récit  de  ce  qui  a  esté  vériffié  contre 
pulx  et  leurs  f f omplicps]  de  la  conspiration;  le  quatriesme, 

de  la  légation  du  cardinal  Ursin  ;  et  le  cinquiesme,  du  faict 
de  la  Rochelle,  et  pourquoy  l'armée  du  S"^  Strossy  a  esté 
de  rechef  rassemblée  et  remise  sus. 

Sur  lesquelz  poinctz ,  voyant  la  dicte  Dame  que  vous 
luy  gardiez  en  tout  ung  fort  grand  respect  et  monstriez  de 
tenir  grand  compte  de  son  amityé ,  elle  n'a  pas  dissimulé 
qu'elle  en  sentoitungsingullier  contantement,  mais,  comme 
princesse  agitée  de  diverses  impressions,  m'a  respondu  : 
quand  au  premier ,  que  Vous  mesmes  ,  Sire  ,  ne  vous  es- 
tiez pas  souhayté  ung  plus  grand  contantement  des  couches 
de  la  Royne  qu'elle  a  désiré  que  vous  l'eussiez  très  par- 
faictement  accomply  par  l'heureuse  nayssance  d'ungDaulfin, 
et  que  néantmoins  la  petite  princesse  soit  la  bien  venue  au 
monde,  et  qu'elle  prioit  Dieu  de  l'y  faire  aultant  heureuse 
comme  elle  y  est  de  très  grande  extraction  ,  et  comme  elle 
s'assure  qu'elle  y  sera  belle  et  vertueuse  ,  n'ayant  regret 
sinon  que  vous  ayez  voulu  profaner  le  jour  de  sa  nayssence 
par  ung  si  facheus  espectacle  qu'allastes  voyr  en  grève  : 
ce  que  n'entendant  point  qu'est  ce  qu'elle  vouloit  dire, 
elle  me  l'a  explicqué  '.  Et  je  luy  ay  respondu  que  c'estoit 
ce  qui  rendoit  ce  jour  là,  s'il  avoit  esté  quelquefoys  né- 
faste, de  toutes  parts  bien  heureulx;  et  que  vous  n'aviez 


<  Par  arrêt  du  parlement  de  Paris  ,  en  date  du  27  octobre  1572 ,  Brique- 
maut  et  Cavagnes  ,  qui  avaient  été  arrêtés  à  la  suite  de  la  Saint-Barthélémy, 
furent  déclarés  coupables  comme  complices  de  l'amiral,  et  condamnés  à  être 
pendus  ,  ce  qui  fut  exécuté  le  soir  même,  aux  flambeaux.  On  sait  qu'un  arrêt 
de  condamnation  fut  également  rendu  contre  la  mémoire  de  l'amiral. 

Charles  IX  assista  avec  Catherine  de  Médicis  à  l'exécution  de  Briquemaut 
et  de  Cavagnes ,  qui  eut  lieu  le  jour  même  de  la  naissance  de  sa  fille.  Wal- 
singham ,  dans  sa  correspondance  ,  déclare  qu'Us  étaient  accompagnés  du  roi 
de  Navarre,  de  Madame,  du  prince  de  Condé,  des  ducs  d'Anjou  et  d'Alençon. 
Mèzeray  ne  parle  que  de  Charles  IX  et  de  Catherine  de  Médicis  ;  De  Thou 
ajoute  qu'ils  exigèrent  que  le  roi  de  Navarre  fût  présent  à  l'exécution. 

pas  assisté  à  cest  acte,  si,  d'avanture ,  vous  y  aviez  esté, 
sans  exemple  d'aultres  graiidz  roys. 

Elle  a  suyvy  que ,  quand  à  vostre  persévérance  vers  elle, 
que  c'estoit  ce  qu'elle  avoit  le  plus  cherché,  et  peusoit 
n'avoir  jamais  rien  trouvé  de  plus  assuré  au  monde  ;  dont , 
de  sa  part,  elle  vous  promectoit  devant  Dieu  que  vous  n'au- 
riez, ny  verriez  jamais  procéder,  chose  aulcune  d'elle  pour- 
quoy  vous  vous  en  deussiez  départir  ,  demeurant  l'incerti- 
tude de  sa  plus  grande  déclaration  touchant  le  propos  de 
Monseigneur  le  Duc,  sur  ce  qu'elle  n' avoit  encores  receu  la 
responce  qu'elle  a  longuement  attandue  de  son  ambassa- 
deur ,  et  sur  ce  aussy  que  l'image  des  choses  de  France  luy 
représante  une  très  extrême  horreur,  qu'il  semble  que 
vous  avez  contre  toutz  ceulx  de  sa  religion  ;  ayant ,  quand 
aux  deux  poinctz  du  traicté ,  une  bien  bonne  affection  qu'il 
y  puysse  estre  satisfaict ,  mais  les  Escoucoys  lui  donnoient 
occasion  de  ne  se  mesler  plus  de  leur  faiot,  et  les  marchandz 
ses  subjectztrembloient  encores  si  fort  des  choses  de  France 
qu'ilz  refuzoient  infinyement  d'y  transporter  leur  trafïicq  ; 
quand  à  la  condempnation  de  l'Amiral  et  des  aultres,  si  le 
temps  vous  apprenoit  que  leur  ruyne  fût  vostre  seureté , 
que  nul  seroit  plus  ayse  qu'elle  qu'ilz  fussent  mortz,  et,  s'il 
advenoit  que  vous  y  ayez  de  juste  regret,  qu'elle  y  par- 
ticipera aultant  que  nul  aultre  de  vostre  aUiance ,  car  elle 
ne  metioit  en  considération  ny  leur  mort,  ny  leur  vye, 
que  pour  vostre  intérest;  qu'elle  répute  à  une  bien  expé- 
(  ialle  faveur  la  communiquation  que  luy  avez  voulu  fère 
de  la  légation  du  cardinal  IJrsin,  vous  priant  néantmoins 
de  prendre  de  bonne  part,  si  elle  vous  dict  qu'elle  sçait, 
aussy  bien  que  luy  raesmes ,  que ,  en  apparance ,  sa  dicte 
légation  est  bien  fondée  sur  la  ligue  contre  le  Turc ,  mais 

qu'en  efl'ect  il  en  vient  procurer  une  aultre  contrôles  Chres- 
tieus,  et  allumer,  s'il  peut,  ung  grand  feu  par  toutz  les  coings 
de  l'Europe,  en  quoy  si,  en  vostre  présence,  vous  laysse/ 
passer  quelque  chose  qui  tende  à  la  ruyne  d'elle,  Dieu  est 
tesmoing  que  ce  sera  au  dommage  de  vous  mesraes ,  ou 
aulmoins  de  chose  que  vous  debvez  en  ce  temps  réputer 
comme  vostre  bien  ;  qu'elle  ne  se  voit  pas  en  termes  pour 
debvoir  trop  creindre  toutes  ses  praticques ,  non  qu'elle  ne 
se  santé  soubmise  à  la  mein  de  Dieu  ,  quand ,  pour  l'hon- 
neur et  gloyre  sienne ,  il  vouldra  qu'elle  périsse ,  à  quoy 
elle  aura  moins  de  regret;  mais  elle  expérimantoit  assez 
que  son  indignation  n'est  contre  elle,  ains  plustost  contre 
ceulx  qui  la  voudroient  ruyner  ,  et  que  sa  bonté  divine  a  si 
bien  pourveu  au  faict  d'elle  et  de  son  estât,  qu'elle  vous 
vouloit  bien  dire.  Sire,  qu'elle  s'estimoit  beaucoup  plus 
loing  du  danger  que  ne  sont  ceulx  qui  la  y  voudroient 
mettre  :  ce  qu'elle  m'a  fort  prié  de  n'oublier  vous  es- 
cripre ,  et  que  son  ambassadeur  aura  charge  de  vous  en 
dire  aultant  ;  que,  pour  le  regard  de  ceulx  de  la  Rochelle , 
elle  seroit  marrye  qu'ilz  ne  vous  rendissent  l'obéyssance 
qu'ilz  vous  doibvent,  ny  qu'ilz  excitassent  aulcun  trouble 
en  vostre  royaulme,  mais  elle  estimoit  qu'ilz  ne  prétan- 
doient  de  garder  leur  ville  que  pour  vous  et  pour  leurs  vyes, 
en  quoy  elle  ne  leur  pouvoit  fère  tort,  si,  voyant  venir 
ceulx  qui  les  vouloient  tuer ,  ilz  leur  fermoient  leurz  portes; 
et  que  le  comte  de  Montgommery  nel'avoitveue,  ny  n'avoit 
parlé  à  elle,  pour  avoir  deu  escripre  aux  dicts  de  la  Ro- 
chelle qu'elle  les  secourroit,  n'estant  si  hastive  ny  si  lé- 
gière  que  de  rompre  la  ligue  qu'elle  venoit  de  faire  avec- 
ques  vous  pour  chose  de  peu  d'importance;  et  que  ,  si  elle 
avoit  ceste  volonté ,  elle  la  vous  nottiffieroit  ouvertement, 

ainsy  qu'elle  vous  a  voit  bien  faict  entendre  son  entreprinse 
du  Havre  de  Grâce;  et  qu'elle  me  vouloit  bien  dire,  en 
passant,  qu'elle  s'estoit  lors  saysie  du  dict  Havre  ,  à 
cause  d'une  mauvaise  responce  qu'on  luy  avoit  faicte  de 
Gallays,  et  que,  sans  ce  que  la  peste  s'y  mit,  elle  n'eut 
lâché  ceste  place ,  sans  avoyr  heu  rayson  de  l'aultre. 

A  toutes  lesquelles  siennes  responces,  fors  en  ce  qu'elle 
m'a  touché  de  Callays,  que  j'ay  expressément  obmis,  je 
luy  ay  uzé  des  meilleures  et  plus  convenables  responces, 
pleynes  de  mercyement,  là  où  il  a  esté  besoing,  et  de  toutes 
aultres  bonnes  remonstrances  qu'il  m'a  esté  possible.  Et 
l'ay  conduicte,  de  propos  en  propos,  à  plusieurs  raysons 
pour  la  bien  édiffier  de  Yoz  Majestez  Très  Chrestiennes  et 
des  vostres,  et  pour  luy  oster  les  impressions  qu'on  luy  a 
peu  donner  au  contraire,  et  pour  la  remettre  aux  bons 
termes  qu'elle  estoit,  auparavant  ces  émotions  de  France; 
de  sorte  que,  acquiessant  à  la  pluspart,  elle  m'a  prié,  pour 
la  fin,  que  je  voulusse  faire  commuhicquation  à  ceulx  de 
son  conseil  des  mesmes  choses  que  je  luy  avoys  dictes  à 
elle. 

Et,  appellent  là  dessus  milord  trézorier  et  les  comtes  de 
Sussex  et  de  Lestre,  je  me  suis  retiré  à  part  avec  eulx, 
qui  ont  avec  attention  fort  volontiers  ouy  ma  créance  ;  et, 
après  qu'ilz  m'y  ont  heu  faict  quelques  courtes  responces 
et  aulcunes  légières  contradictions,  ilz  m'ont  prié  de  la  leur 
vouloir  bailler  par  escript,  affin  d'y  pouvoir  mieulx  dellibé- 
rer  et  eu  conférer  davantage  avec  leur  Mestresse,  pour, 
puis  après,  m'y  faire  avoyr  responce  là  où  il  escherroit  d'en 
bailler.  Et,  m' ayant  toutz  troys  assuré  de  la  persévérance 
de  leur  Mestresse  en  l'entretènement  du  traicté,  ilz  ont 
monstre  qu'il  leur  restoit  beaucoup  de  satisfaction  de  ce  que 

je  leur  avoys  dict,  et  <le  vostre  ouverte  démonstration  vers 
leur  M estresse  et  vers  ce  royaulme  ;  seulement  ilz  ont  ex- 
clamé les  injures,  violences,  meurtres  et  pilleries  que  le 
cappitaine  de  Belle  Isie  de  Bretaigne,  et  son  filz,  et  quel- 
que aultre,  qu'ilz  ne  m'ont  peu  nommer,  font,  à  ce  qu'ilz 
disent,  sur  les  Angloys,  et  qu'ilz  suplient  Vostre  Majesté 
d'accorder  à  leur  Mestresse  qu'elle  puisse  permectre  à  ses 
subjectz  d'avoir  la  guerre  au  dict  capitaine;  car  elle  ne 
sçait  comme  aultrement  leur  satisfère,  parce  qu'on, ne  leur 
faict  jamais  justice  en  Bretaigne;  ny  ne  peulvent,  sans 
danger  de  mort,  l'aller  demander. 

Du  costé  d'Escoce,  Sire,  il  s'entend  que,  le  xv^  de  ce 
moys,  se  debvoit  faire  l'assemblée  de  la  noblesse  du  pays 
à  Lillebourg  pour  créer  ung  nouveau  régent,  et  pour  pour- 
voir à  la  seureté  du  petit  Prince,  mais  l'on  n'espère  guières 
que  la  paix  puisse  réuscyr  au  bout  des  deux  moys  de  l'ab- 
stinence. 

Fleximgues  monstre  de  se  vouloir  opiniastrer,  car  l'on 
y  faict  une  extrême  dilligence  de  se  bien  fortiflfier,  et  le 
capitaine  Morguen ,  avec  une  compagnie  d'angloys,  y  est 
enfin  demeuré.  Le  prince  d'Orange  est  encores  en  Olande, 
et  ung  sien  agent  est  tousjours  par  deçà.  L'on  m'a  adverty 
que  le  comte  de  Montgommery  doibt  bientost  venir  secret- 
tement  en  cette  ville.  Je  mettray  peyne  de  l'observer. 
J'entendz  que  ceulx  de  la  Bochelle,  qui  sont  icy,  ont  esté 
en  ceste  court;  et,  à  dire  vray.  Sire,  la  responce,  que  ceste 
princesse  m'a  faicte  touchant  l'opinyastreté  des  dicts  de 
la  Rochelle,  ne  me  contante  assez.  Ceulx  cy  mandent 
pour  toute  provision  en  Irlande  trente  mille  escus  pour 
résister  aulx  saulvages.  Sur  ce,  etc. 

Ce  xxiif  jour  de  novembre  1572. 

V.  14 

CCLXXXVir    DÉPESCHE 

— du  XXIX»  jour  de  novembre  1575. — 
(  Envoyée  exprès  jusqnes  à  la  court  par  Joz,  mon  secret  (ère.  ) 

Défiances  inspirées  aux  Anglais  par  la  légation  du  cardinal  Orsini  et  par 
les  arméniens  faits  en  France.  —  Résolution  prise  par  Elisabeth  de  mainte- 
nir l'alliance  avec  le  roi ,  et  néanmoins  de  rechercher  l'alliance  d'Espagne , 
de  s'unir  aux  princes  protestans  d'Allemagne,  et  de  soutenir  les  mécontens 
de  France.  —  Affaires  d'Ecosse.  —  Méfiances  témoignées  contre  l'ambassa- 
deur par  les  français  réfugiés  en  Angleterre.  —  Assurance  qu'il  leur  donne 
au  nom  du  roi  qu'ils.peuvent  en  loule  sûreté  rentrer  en  France.  —  Arrivée 
de  M' de  Mauvissière. 

Al)  Rov. 

Sire,  après  que  j'eus  parlé  à  la  Royrie  d'Angleterre,  le 
xvij"  de  ce  moys,  et  que  j'eus  baillé  par  escript  à  ceulx 
de  son  conseil  ce  que  je  luy  avoys  dict,  ung  des  gens  de 
M"^  de  Walsingam  leur  arriva,  le  jour  d'après;  de  la  dé- 
pesclie  duquel  il  semble  que  la  jatousie  et  la  deffiance  ayt 
augmenté  à  la  dicte  Dame  et  à  eulx,  touchant  la  légation 
du  cardinal  Ursin,  et  touchant  quelques  levées  de  Suisses 
qu'on  leur  a  mandé  que  Yostre  Majesté  faict  desjà  marcher, 
creignant  que  ce  soit  contre  leur  religion,  et  nomméement 
contre  Testât  et  repos  de  ce  royaulme,  en  faveur  de  la 
Royne  d'Escoce,  dont  se  sont  assemblés  plusieurs  foys  pour 
dellibérer  de  leurz  alTères.  Et  j'entendz  qu'après  les  avoyr 
bien  débattus,  ilz  se  sont  résolus  à  quatre  poinctz  :  l'ung, 
d'observer,  de  la  part  de  leur  Mestresse,  le  traicté  que 
naguyères  elle  a  faict  avec  Vostre  Majesté,  sans  toutesfoys  y 
mettre  grand  fiance;  le  segond,  d'estreindre  l'accord  avec 
le  Roy  d'Espaigne;  le  troysiesme,  de  faire  une  prompte 
et  bien  ample  dépesche  en  Allemaigne  ;  et  le  quatriesme, 
de  se  prévaloir,  si  elle  peut,  de  voz  subjectz  malcontantz, 

qui  sont  par  deçà,  au  cas  qu'elle  et  eux  ne  puissent  voyr 
plus  cler  dedans  voz  entreprinses  qu'ilz  ne  font. 

Dont,  du  premier,  j '  ay  desj à  assez  souvent  escript  à  \  ostre 
Majesté  ce  que  la  dicte  Dame  et  les  siens  m'en  ont  respondu, 
toutes  les  foys  que  je  leur  en  ay  parlé  ;  et,  quand  aux  aultres 
troys,  j'ay  fait  un  mémoire  '  à  part  de  tout  ce  que,  jusques 
à  ceste  heure,  il  m'en  est  venu  en  cognoissance  ;  dont  je 
n'auray  à  vous  dire  icy  davantage,  Sire,  sinon  que  ceulx 
cy  ne  layssent  cepandant  d'encourager  le  prince  d'Orange 
à  la  poursuyte  de  son  entreprinse,  et  luy  donner  grande 
espérance  qu'il  sera  assisté,  bien  qu'ilz  se  soyent  accordés 
avecques  luy  de  retirer  ce  qui  restoit  d'anglois  à  Flexim- 
gues,  qui  achèveront  d'arriver  ceste  sepmayne;  et  pressent, 
le  plus  qu'ilz  peuvent,  les  choses  d'Escosse  pour  les  faire 
réuscyr  à  leur  intention  ;  eu  quoy,  pour  y  surmonter  les  dif- 
ficultez  qui  s'y  trouvent,  l'on  m'a  adverty  qu'ilz  dépêchent 
une  bonne  somme  de  deniers  au  S""  de  Quillegreu,  affin  de 
faire  tomber  la  régence  et  le  gouvernement  du  Prince  ez 
meins  de  ceulx  qu'il  recognoistra  dévotz  à  l'Angleterre;  et 
qu'il  a  charge  de  praticquer  la  dicte  régence  pour  le  comte 
d'Arguil,  et  la  garde  du  Prince  pour  le  comte  de  Mor- 
thon.  En  quoy  est  fort  à  creindre,  si  le  dict  d'Arguil  prent 
le  dictparty,  qu'il  n'y  mène  le  duc  son  oncle,  et  ses  enfans, 
et  que  le  comte  de  Honteley  demeure  seul,  de  toutz  les 
grandz,  pour  le  party  de  laRoyne  d'Escoce;  et,  si  le  susdict 
de  Morthon  a  le  Prince  en  ses  meins,  qu'il  ne  le  livre  aulx 
Angloys,  aussy  bien  comme  il  leur  a  vendu  le  comte  de 
Nortomberland. 

Je  sçay  bien  que  ,  pour  encores ,  les  choses  n'y  vont  du 


'  Ce  mémoire  n'a  pas  été  transcrit  sur  les  registres  de  l'ambassadeur. 

tout  aiiisy  que  ceulxcy  voudroient,  et  n'y  espèrent  guyères 
la  paix ,  au  bout  de  l'abstinence  ;  tant  y  a  que  leur  ar- 
gent y  pourra  l'aire  beaucoup  incliner  les  choses  à  leur  dé- 
sir, et  y  en  employent  de  tant  plus  volontiers  qu'ilz  ont  des- 
couvert que  l'entreprinse,  que  les  saulvages  d'Irlande  ont 
cuydé  exécuter  sur  Dublin ,  Corc  et  aultres  places  de  la 
Palissade,  a  esté  tramée  par  le  comte  de  Honteley.  Dont, 
en  ce  conseil,  a  esté  dict  que  la  Royne  d'Escoce,  de  la- 
quelle il  se  porte  lieutenant  au  North,  y  avoit  besoigné,  et 
que ,  tant  qu'elle  vivra ,  ces  troys  royaulmes ,  d'Angle- 
terre, d'Escoce  et  d'Irlande,  ne  seront  jamais  en  paix, 
qui  est  ung  trêt  pour  remettre  ceste  pouvre  princesse  en 
grand  danger;  de  laquelle  j'ay  heu  deux  lettres  du  premier 
de  ce  moys,  que  milord  trézorier  m'a  envoyées,  le  xx!]*", 
toutes  ouvertes  ;  et  encores  il  a  fallu  que  je  les  luy  aye 
prestées  pour  en  communiquer  quelques  poinctz  à  la  Royne, 
sa  Mestresse. 

J'avoys  prié  monsieur  le  Vidame  de  Chartres  et  le  jeune 
Pardaillan ,  et  le  S"^  Du  Plessis ,  et  quelques  aultres  fran- 
çoys ,  de  ceulx  qui  sont  fuitifz ,  de  venir  prendre  leur  dîner 
en  mon  logis,  affin  de  leur  faire  entendre  l'intention  de 
Vostre  Majesté;  mais,  pour  creinte  qu'ilz  ne  donnassent 
quelque  souspeçon  d'eux  aux  Angloys  ,  s'ilz  y  venoient,  et 
pour  quelque  opinyon,  qu'on  a  imprimé  au  dict  vidame,  que 
Vostre  Majesté  le  vouloit  faire  tuer,  fût  par  poyson  ou  aul- 
Irement,  ilz  se  sonttoutz  excusez,  ormis  le  jeune  Pardail- 
lan ,  lequel  à  grande  difficulté  a  voulu  manger  une  foys 
avecquesmoy;  tt  par  luy  j'ay  mandé  à  toutz  les  aultres 
que  vostre  désir  est.  Sire  ,  qu'ilz  se  retirent  en  leurs  mai- 
sons ,  et  que  vous  leur  promettes ,  sur  vostre  honneur  , 
qu'il  ne  leur  y  sera  fairt  ny  mal,  ny  déplaysir  ;  et  si,  pour 

prendre  plus  grande  seureté  de  cella,  ilz  vouloient  envoyer 
ung  d'entre  eulx  vers  Vostre  Majesté,  que  je  l'accompai- 
gnerois  de  mes  lettres.  Sur  quoy,  au  bout  de  deux  jours, 
ainsy  que  les  dicts  vidâmes  et  de  Pardaillan  alloient  trouver 
ceste  princesse  à  Hamptoncourt ,  ils  me  sont  venus ,  en 
passant ,  tenir  le  propos  que  je  metz  à  l'instruction  de  ce 
porteur',  affin  de  tenir  ceste  lettre  tant  plus  briefve.  Et  ad- 
jouxteray  seulement  à  icelle  que  je  sentz  bien  qu'on  uze  de 
toutz  les  artiffices  et  persuasions  qu'on  peut  pour  retirer  , 
peu  à  peu ,  ceste  princesse  de  l'opinyon  qu'elle  s'estoit 
imprimée  de  vouloir  establir  une  privée  amityé ,  et 
une  fort  estroicte  intelligence  avec  Voz  Maj estez  Très 
Chrestiennes  et  avec  vostre  couronne  :  dont  je  seray  bien 
fort  ayse  qu'en  la  faysant  vostre  commère  ,  vous  la  confir- 
miez en  son  premier  bon  propos  ;  et  croy  que  difficillement 
la  pourra  l'on  du  tout  tirer  à  l'aultre  party,  tant  je  l'ay  une 
fois  vue  très  fermement  résolue  de  suyvre  du  tout  le  vos- 
tre. Sur  ce,  etc.        Ce  xxix*  jour  de  novembre  1572. 

Ainsy  que  ce  porteur  montoit  à  cheval ,  M'  de  Mauvissière  est  ar- 
rivé. Je  n'ay  layssé  pour  cella  de  le  faire  partir. 

<  Cette  pièce  n'a  pas  été  transcrite  sur  les  registres  de  l'ambassadeur. 

CCLXXXVIir  DEPESCHE 

—  du  iiii»  jour  de  décembre  1 572.  — 

(Envoyée  exprès  jusques  à  Calais  par  la  voye  du  S' Acerbo.) 

Audience  accordée  à  l'ambassadeur  et  à  M'  de  Mauvissière. — Demande  offi- 
cielle faite  à  Elisabeth  de  tenir  la  fille  du  roi  sur  les  fonts  de  baptême.  — 
Acceptation  de  la  reine.  —  Embarras  qu'elle  témoigne  pour  envoyer ,  à 
cette  occasion,  un  ambassadeur  en  France,  de  peur  qu'il  ne  soit  massacré. 
— Nouvelle  proposition  du  mariage.  —  Difficulté  opposée  par  la  reine  à  la 
reprise  de  cette  négociation.  —  Froide  réception  faite  par  les  seigneurs  du 
conseil  à  l'ambassadeur  et  à  M'  de  Mauvissière. 

Au  Roy. 

Sire,  le  deuxiesme  de  cemoys,  M"^  de"  Mauvissière  et 
moy  sommes  allez  trouver  la  Royne  d'Angleterre  à  Hamp- 
toncOûrt ,  laquelle  l'a  beaucoup  mieulx  et  plus  favorable- 
ment receu  que  l'occasion  des  choses  passées  ne  me  le  fay- 
soit  espérer,  et  croy,  à  la  vérité,  qu'en  l'endroict  d'ung 
aultre,  elle  n'eut  si  bien  uzé  qu'au  sien  ;  qui  a  bien  voulu, 
dès  l'entrée,  luy  commémorer  les  honnestes  charges  que  , 
d'autrefoys,  il  a  heu  vers  elle*,  qui  luy  avoient  faict  dès 
lors  cognoistre  sa  vertu,  et  que  ce  où  il  s'estoit  depuis 
loyallement  porté  en  bon  et  fidelle  subject,  d'advertir  Vos- 
tre  Majesté  d'éviter  la  dangereuse  entreprinse  de  Meaulx*^, 
luy  avoit  faict  mériter  qu'elle  et  toutz  les  aultres  princes  en 
ouyssent  bien  parler;  et  qu'au  reste  il  avoit tousj ours  heu 
une  si  bonne  inclination  à  tout  ce  qui  estoit  de  la  commune 

<  Michel  de  Castelnau  ,  sieur  de  Mauvissière ,  avait  déjà  été  chargé  à  diffé- 
rente» époques  de  diverses  missions  en  Angleterre.  En  1576,  il  succéda 
comme  ambassadeur  à  La  Mothe  Fénélon.  Voir  ses  mémoires  auxquels  Le 
Laboureur  a  fait  de  nomhicuses  additions.  Bruxelles,  1731,3  vol.  in  r. 

-  V.  tom.  I,  p.  27  nnti>. 

amityé  d'entre  Voz  Majestez ,  et  avoit  uzé  de  tant  de  sor- 
tes de  courtoysies  envers  ceulx  qu'elle  avoit  envoyé  en 
France  et  envers  toute  la  nation ,  qu'elle  se  sentoit  obligée 
d'en  avoyr  mémoyre  à  jamais;  et  pourtant  qu'elle  remer- 
cyoit  Vostre  Majesté  de  luy  avoir  envoyé  ung  tel  messager, 
et  qu'il  fût  le  très  bien  venu. 

A  quoy  luy  ayant  le  dict  S"^  de  Mauvissière  faict  l'hum- 
ble mercyement  qui  convenoit ,  il  luy  a  présenté ,  avec  les 
recommandations  de  Vostre  Majesté ,  de  la  Royne,  et  de 
la  Royne ,  vostre  mère ,  et  de  Monsieur ,  les  lettres  de 
toutz  quatre,  réservant  celle  de  Monseigneur  le  Duc,  après 
le  récit  de  sa  créance  ;  et  luy  a  faict ,  en  fort  bonne  façon  , 
entendre  sa  dicte  créance  ,  laquelle  elle  a  monstre  d' avoyr 
bien  fort  agréable. 

Elle  nous  a  respondu  que  nul ,  après  Voz  Majestez  Très 
Chrestiennes ,  avoit  receu  ung  plus  accomply  plésir  qu'elle 
de  l'heureuse  nayssance  de  vostre  petite  fille ,  et  l'eut  senty 
plus  grand,  si  ce  eut  esté  ung  filz,  et  qu'elle  réputoit  l'offre, 
que  luy  fesiez  d'estre  vostre  commère,  pour  ung  des  plus 
certeins  signes  de  vraye  et  parfaicte  amityé  qui  se  pouvoit 
uzer  non  seulement  entre  princes,  mais  entre  toutes  aultres 
plusinthimes  et  conjoinctes  personnes  ;  et  pourtant  qu'elle 
vous  remercyoit,  et  remercyoit  la  mère ,  et  la  grand  mère, 
et  les  oncles,  de  la  plus  grande  affection  de  son  cueur,  de 
ceste  vostre  tant  bonne  et  tant  cordialle  démonstration  vers 
elle.  Et,  après  s'estre  ung  peu  enquise  comme  nous  esti- 
mions quel' Impératrix  en  uzeroit,  et  laquelle  des  princesses 
de  vostre  court  pourroit  elle  prier  de  fère  l'office  pour  elle, 
elle  a  suivy  à  dire  que  ce ,  où  elle  se  trouvoit  le  plus  em- 
peschée,  estoit  d'envoyer  quelqu'ung  par  dellà,  après  ce  qui 
y  estoit  advenu,  non  pour  deffiance  qu  elle  heiit  de  Vostre 

Majesté,  mais  qu'elle  ii'avoit  ung  seul  personnage  de  qua- 
lité qui  n'estimât  qu'elle  le  tînt  en  fort  petit  compte,  et 
qu'elle  se  vouloit  deflayre  de  luy,  si  elle  luy  parloit  de  le 
vouloir  envoyer  en  France,  néantmoins  qu'elle  aviseroit 
d'y  uzer  le  plus  honnorablemeut  qu'il  luy  seroit  possible. 

Ets'estant  le  propos  adonné  à  parler  des  choses  de  Paris, 
le  dict  S"  de  Mauvissière  luy  a  confirmé  ce  que  j'en  avois  de- 
vant dict  à  la  dicte  Dame  et  aux  siens.  Et  elle  y  a  respondii 
quasy  de  raesmes  qu'elle  avoit  faict  les  aultres  foys  ,  mons- 
Irant  creindre  que  les  choses  passassent  jusques  à  elle  et 
jusques  à  troubler  son  estât,  ce  que  nous  avons  mis  peyne 
de  luy  fort  dissuader.  Et  après,  il  luy  a  présenté  la  lettre  de 
Monseigneur  le  Duc,  et  l'a  accompaignée  de  plusieurs  hon- 
nestes  propos  de  l'affection  et  du  vray  amour  qu'il  luy  porte, 
et  du  singullier  désir  que  Yostre  Majesté  et  la  Royne,  vos- 
tre  mère ,  et  Monseigneur  avez  que  l'accompHssement  du 
mariage  s'en  ensuyve. 

A  quoy  elle  a  respondu  que  Dieu  |uy  est  tesmoing  que 
les  choses  en  estoient  venues  à  si  bons  et  si  procheins  ter- 
mes, de  sa  part,  qu'elle  ne  pensoit  qu'il  s'y  deût  trouver 
plus  de  difficulté;  mais  qu'elle  voyoit,  à  ceste  heure,  que 
l'extérieur,  de  l'inégalité  des  aages,  et  l'intérieur,  de  la 
différance  des  consciences  en  la  religion ,  y  remettoient 
plus  d'empeschement  qu'elle  n'eût  pensé,  et  qu'il  faudroit 
qu'elle  renouvellât  toutz  ceulx  de  son  conseil  pour  prendre 
quelque  bonne  résolution  là  dessus,  parce  que  nul  de  ceulx, 
qui  y  estoient  à  présent,  n'en  pouvoient  estre  d'advis;  néant- 
moins  qu'elle  ne  layssoit  de  se  santir  pour  jamais  très  obli- 
gée à  Vostre  Majesté  et  à  la  Royne,  vostre  mère,  et  en- 
cores  à  Monseigneur  le  Duc ,  et  qu'elle  adviseroit  pour  ce 
soyr  comme  nous  respondre  le  lendemein  à  toutes  ces  rho- 

ses,  affiu  de  donner  le  plus  de  satisfaction  à  Yostre  Majesté, 
qu'il  luy  sera  possible. 

Et  n'ayant  M'  de  Mauvissière  rien  obmis  de  tout  ce  qui  la 
pouvoit  rendre  bien  disposée ,  et  luy  ayant  aussy,  de  ma 
part,  touché  aulcunes  particuUaritez  pour  l'induyre  à  vous 
debvoir  fère  de  meilleures  responces  que  jamais,  je  luy  av 
baillé  la  lettre  que  Mon  dict  Seigneur  le  Duc  m' a  voit  es- 
cripte,  laquelle  elle  a  volontiers  reçue  et  retenue  ;  et  nous 
nous  sommes  pour  ceste  foys  licenciez  d'elle.  Et,  après 
avoyr  fayct  les  meilleurs  et  les  plus  exprès  offices  que  nous 
avons  peu  vers  ses  conseillers ,  lesquelz ,  à  la  vérité ,  nous 
avons  trouvez  fort  froidz,  nous  sommes,  pour  ce  soyr,  allez 
loger  à  ung  mille  de  la  court. 

Et,  le  grand  matin,  elle  nous  a  mandé  qu'elle  nous  prioit 
de  luy  donner  temps  de  nous  faire  sa.  responce  jusques  à 
vendredy,  qui  sera  demein  5  dont  avons  advisé ,  Sire ,  de 
vous  faire  cepandant  ce  mot ,  affin  que  Vostre  Majesté  sa- 
che en  quelz  termes  est  toute  ceste  négociation.  Sur  ce,  etc. 
Ce  iv*"  jour  de  décembre  1572. 


CCLXXXIX''  DÉPESCHE 

—  du  x«  jour  de  décembre  1 572.  — 

{Envoyée  jusques  à  la  court  par  M"  de  Mauvissière.) 

Réponse  de  la  reine  sur  la  négociation  de  M'  de  Mauvissière.  —  Acceptation 
du  titre  de  marraine.  —  Objections  faites  contre  le  mariage. 

Au  Roy. 

Sire,  après  que  la  Royne  d'Angleterre  a  heu  à  loysir 
dellibéré  des  troys  poinctz  de  la  créance  de  M"^  de  Mau- 
vissière, sçavoir  est:  d'estre  vostre  commère,  de  continuer 

l'amityé ,  et  de  passer  oultre  au  propos  de  Monseigneur  le 
Duc;  et  qu'elle  a  heu,  comme  j'ay  esté  bien  adverty, 
faict  cognoistre  à  ceulx  de  son  conseil  qu'elle  continuoit 
d'avoyr  toujours  bonne  inclination  à  la  France ,  leur  met- 
tant en  grand  compte  ceste  présente  signiffication  de  vostre 
singullière  bienvueillance  vers  elle ,  et  leur  remonstrant  que 
les  quatre  lettres  de  Voz  Majestez  et  de  Monsieur ,  et  la 
cinquiesme  de  Monseigneur  le  Duc,  escripte  de  sa  mein, 
et  les  propos  que  le  dict  S*^  de  Mauvissière  et  moy  luy  avons 
tenus,  l'assuroient  que  vous  la  fesiez  vostre  commère  tout 
exprès  pour  luy  tesmoigner,  et  à  toutz  ses  subjectz ,  et  en- 
cores  pour  manifester  à  tout  le  monde,  que  vous  la  vouliés 
aymer  et  respecter  aultant,  et  possible  plus ,  que  prince  ny 
princesse  de  vostre  alliance ,  ainsy  que ,  parmy  les  choses 
qui  sont  advenues  en  France,  vous  avez  heu  ung  grand 
soing  de  faire  garder  à  elle  et  à  ses  dictz  subjectz  ung  fort 
grand  respect ,  elle  a  conduict  iceulx  de  son  dict  conseil  a 
luy  aprouver  qu'elle  nous  ayt,  vendredy  dernier,  faict  la 
responce  qui  s'ensuit  : 

«  Qu'elle  accepte  de  bon  cueur  l'honneur  que  luy  faictes 
de  vouloir  qu'elle  soit  l'une  des  marraines  de  vostre  fille  ay- 
née ,  et  prend  cella  pour  une  bien  fort  grande  et  singullière 
récompanse  de  la  droicte  affection  dont  elle  s'est  resjouye 
de  sa  nayssance,  et  qu'il  ne  luy  heût  sceu  advenir,  en  ce 
temps,  chose  aulcune  de  plus  grande  satisfaction  que 
de  se  voyr  par  Vostre  Majesté,  et  par  la  Royne  Très  Chres- 
tienne ,  et  la  Royne ,  vostre  mère  ,  et  Messeigneurs  voz 
frères,  recherchée  de  signe  de  vostre  plus  estroicte  amityé 
vers  elle,  dont  elle  vous  en  rend  le  plus  grand  mercys 
qu'elle  peut ,  et  n'estime  que  faciez  peu  pour  elle  de  la 
ronvyer  à  estre  compagne  en  ce  sainct  acte  d'une  si  ex- 

cellante  princesse  comme  est  l'Impératrix,  laquelle  elle  hori- 
nore  en  toutes  sortes  pour  sa  grandeur  et  pour  ses  vertueu- 
ses qualités,  et  espère  que  d'elle  procédera  tant  de  bien 
et  de  bonheur  à  leur  petite  filleule,  oultre  celluy  qu'elle 
tirera  de  la  bonne  fortune  du  père  et  de  la  mère ,  et  des 
princes  dont  elle  descend,  que  tout  le  mal  qui  luy  pour- 
roit  venir  de  son  costé,  n'y  pourra  à  peyne  paroistre;  et, 
encor  que  de  ces  premières  couches  de  la  Royne  Très 
Chrestienne  son  plésir  ne  puysse  estre  si  parfaict ,  comme 
si  celluy  de  Vostre  Majesté  heût  esté  du  tout  accomply 
par  la  nayssance  d'ung  beau  filz ,  si  répute  elle  à  grande 
bénédiction  de  Dieu  que  vostre  mariage ,  qui  est  en  toutes 
sortes  très  honnorable ,  vous  ayt  desjà  rendus  toutz  deux 
l'ung  père  et  l'aultre  mère  de  ceste  heureuse  princesse , 
ayant  espérance  qu'il  vous  adviendra,  sellon  le  commun 
dire ,  que ,  qui  par  filles  commance  de  inasles  hérite-^ 
et  qu'elle  a  desjà  advisé  que  de  deux  seigneurs,  qui  sont 
des  plus  grandz  de  son  royaulme  ,  l'ung  yra  trouver  \ostre 
Majesté  pour  assister,  pour  elle,  au  baptesme,  et  pour 
faire  tout  ce  que  Vostre  Majesté  luy  ordonnera;  mais  parce 
que  l'ung  ny  l'aultre  ne  sont  à  présent  en  court ,  et  qu'elle 
ne  sçayt  encores  lequel  se  trouvera  le  plus  disposé  de  faire 
le  voyage,  qu'elle  différoit de  les  nous  nommer;  et  qu'elle 
vous  prie ,  au  reste ,  Sire  ,  de  croyre  que ,  comme  en  la 
faysant  vostre  commère ,  vous  luy  monstrez,  et  donnez  à 
cognoistre  à  ung  chacun ,  que  vous  voulez  persévérer  en 
son  araityé,  que  aussy ,  de  son  costé ,  en  acceptant  de  l'es- 
tre ,  et  par  toutz  aultres  bons  efîectz  en  quoy  la  voudrez 
employer,  elle  vous  fera  voyr,  et  à  toute  la  Chrestienté  , 
qu'elle  veut  de  mesmes  persévérer  très  constamment  en 
la  vostre  ; 

«  Que,  pour  le  regard  du  propos  de  Monseigneur  le  Duc, 
il  me  peut  bien  souvenir  où  les  choses  en  sont  demeurées 
au  partir  de  Quilingourt,  et  que,  pour  estre  despuis  sur- 
venus plusieurs  divers  accidans ,  elle  a  mandé  à  son  ambas- 
sadeur, après  mon  audience  de  Redinc,  de  tirer  de  Voz 
Maj estez  Très   Chrestiennes  ,    le   plus  dextrement  qu'il 
pourra,  l'esclarcissement  d'ung  certein  poinct,  duquel  par 
ses  lettres ,  qu'il  a  depuis  escriptes ,  encor  qu'il  y  récite 
plusieurs  propos  que  Vostre  Majesté  et  la  Royne ,  vostre 
mère ,  luy  en  avez  tenus ,  qui  sont  très  honnorables  et  qui 
la  rendent  très  obligée  de  vous  en  remercyer ,   ilz  sont 
néantmoins  si  généraulx  qu'elle  n'y  peut  trouver  la  satis- 
faction de  ce  qu'elle  désire;  et  pourtant  qu'elle  vous  prye 
de  prendre  en  bonne  part  qu'elle  vous  dye  encores  ceste 
foys  qu'il  ne  luy  est  possible  de  vous  résoudre  si  clèrement 
là  dessus ,  comme  vous  le  voudriez ,  et  comme  elle  desi- 
reroit  le  pouvoir  faire.  »  — Et  est  entrée  en  deux  divers  dis- 
cours, l'ung,  de  l'entrevue,  comme  ung  voyage  en  poste 
n'eut  peu  estre  réputé  ny  mal  séant  ny  rïial  honnorable,  ny, 
possible,  inutille  à  Monseigneur  le  Duc  pour  cest  effect;  et 
l'aultre,  de  la  religion ,   comme  le  Pape,   par   aulcunes 
lettres  et  briefz  qu'elle  a  naguyères  veus,  qu'il  a  escript  à 
ses  rebelles,  résidans  en  Flandres,  l'appelle  illégitime  et 
prétandue  royne  usurparesse  de  ce  royaulme ,  ce  que  pour- 
roit,  possible,  fère  raviser  Monseigneur  le  Duc  de  ne  se 
vouloir  si  mal  loger  que  de  l'épouser  ;  et  pareillement  Vostre 
Majesté  de  ne  vouloir  avoyr  de  eux  deux  ung  nepveu,  ni 
la  Royne ,  vostre  mère  ,  ung  petit  filz  qui  fût  réputé  sisma- 
tique;  avec  d'aultres  propos  qui  monstrent  que  ceulx  de 
son  conseil  l'ont  merveilleusement  agitée  de  beaucoup  d'es- 
rrupuUes  et  de  plusieurs  grandes  difficultés. 

Dont  nous  avons  mis  peyne  de  luy  en  diminuer  l'impres- 
sion ,  luy  remonstrant ,  quand  au  premier,  qu'il  n'a  tenu 
et  ne  tient  qu'à  elle  qu'elle  ne  soit  desjà  satisfaicte  de  l'en- 
trevue ;  et,  quand  au  segond,  que  vous  avez  tousjours 
monstre ,  avant  la  bulle,  et  depuis  encores,  en  ce  présent 
acte,  que  vous  la  réputés  pour  vraye  et  légitime  et  indubi- 
table Royne  d'Angleterre.  Et  se  sont  conduictz  les  propos 
à  plusieurs  particuUaritez  bien  gracieuses  de  la  vraye  et 
droicte  intention,  et  de  l' affection  non  feinte,  dont  persé- 
vérez tousjours  à  désirer  son  allience  ;  y  adjouxtant,  M"^  de 
Mauvissière,  plusieurs  expéciallités  qu'il  luy  a  assuré  avoir 
freschement  ouyes  de  Yostre  Majesté  et  de  la  Royne  ,  vos- 
tre  mère,  et  de  Monsieur,  et  encores  de  plus  expécialles  de 
Monseigneur  le  Duc  qu'elle  n'a  poinct  dissimulé  de  les 
avoyr  bien  agréables.  Et  nous  a  faict  cognoistre  en  somme 
qu'elle  ne  veut  qu'on  délaysse  aulcunement  la  poursuyte  de 
ce  propos  ;  puis  a  prié  le  dict  S"^  de  Mauvissière  de  vouloir 
retourner  le  lundy  ensuyvant  pour  prendre  ses  lettres  et 
son  congé. 

Dont  je  laysse  à  luy.  Sire ,  de  vous  rendre  plus  ample 
compte  de  tout  le  reste  de  sa  légation,  et  seulement  je  ad- 
jouxteray  icy  qu'il  l'a  accomplie  ainsy  dignement  et  avec 
la  dextérité  qu'il  a  accoustumé  toutes  les  aultres  charges 
que  Yostre  Majesté  luy  a  souvant  commises.  Et  sur  ce,  etc. 
Ce  x^  jour  de  décembre  1572. 

—  du  xviejour  de  décembre  1572.  — 

{Envoyée  exprès  jusques  à  Calais  par  la  voye  du  S' Acerbo.) 

Audience  de  congé  donnée  à  M'  de  Mauvissière.  —  Son  départ.  —  Arméniens 
faiu  en  Angleterre  par  le  capitaine  Sores  pour  la  Rochelle.  —  Demande 
d'un  sauf-conduit  pour  le  vice-amiral  d'Angleterre  chargé  de  passer  en 
France.— Succès  du  duc  d'Albe  dans  les  Pays-Bas.  —  Difficulté  que  présente 
la  négociation  du  traité  de  commerce.  —  Nouvelles  d'Ecosse  ;  le  comte  de 
Morton  régent.  —  Meilleur  traitement  fait  au  comte  d'Arundel.  — Mort  du 
comte  de  Derby. 

Au   Roy. 

Sire ,  estant  M"^  de  Mauvissière  allé  prendre  congé  de  la 
Royne  d'Angleterre,  le  viij'^  de  ce  raoys,  il  m'a  raporté 
qu'elle  luy  avoit  confirmé  les  mesmes  bonnes  responces 
qu'elle  nous  avoit  faictes  à  toutz  deux ,  et  qu'elle  luy  avoit 
davantage  expéciffié  une  particuUarité  de  l'entrevue;  la- 
quelle je  m'assure,  Sire,  que  n'aura  failly  de  la  vous  re- 
compter :  qui  me  semble  assez  conforme  à  ce  qu'elle  m'en 
avoit ,  dez  le  commancement,  proposé ,  dont  je  verray,  en 
ma  première  audience ,  si  elle  y  persévère,  et  comme  ses 
conseillers  y  sont  disposez.  Elle  luy  a ,  le  lendemein ,  en- 
voyé sa  dépesche  avec  ung  honneste  présent ,  mais  il  a  esté 
contreinct  de  temporiser  encore  quelques  jours ,  premier 
que  de  partir,  affin  de  pourvoir  à  la  seureté  de  son  passage, 
ayant  eu  advertissement  qu'on  le  guettoit  sur  la  mer;  chose 
que  la  dicte  Dame  et  les  siens  ont  monstre  de  leur  déplaire 
bien  fort;  et  j'espère  qu'il  aura  passé  bien  seurement ,  et 
que  Vostre  Majesté  aura  entendu  par  luy  mesmes  tout  ce 
qui  a  résulté  de  son  voyage  par  deçà,  et  en  quelle  dispo- 
sition les  choses  y  restent  après  luy. 

A  reste  heure,  Sire,  j'ay  à  vous  dire  qu'il  s'équippe 

en  divers  endruictz  de  ce  royaulme  dix  huict  iiavyres  de 
guerre ,  desquels  (encor  qu'il  y  en  y  ayt  une  partie  au 
nom  du  prince  d'Orange,  pour  passer  deux  compagnies 
de  wualons  en  Holande)  si  semble  il  que  des  dix  princi- 
paulx,  (sçavoyr  est  :  cinq  françoys,  troys  angloys  et  deux 
escouçoys ,  qui  sont  fort  bien  équippés  et  les  raieulx  four- 
nis et  pourveuz  d'arquebuzes,  corseletz,  picques,  morrions, 
pouidres  et  aultres  raonitions  de  guerre,  qu'ilz  ont  esté 
prendre  à  Porseramue ,  et  fort  bien  avitaillés  de  toutes 
choses,)  le  cappitayne  Sores  en  sera  le  général,  et  son  nep- 
veu  le  lieutenant;  et  que  dePlemmue,  et  de  Excester,  sont 
partis,  depuis  douze  ou  quinze  jours,  deux  navyres  chargés 
de  beufz  et  aultres  vivres  pour  la  Uochelle,  et  que  de  pré- 
sent il  se  charge  encores  ung  aultre  navyre  de  bledz  au 
dict  Excester,  d'environ  cent  cinquante  tonneaulx,  pour  y 
aller.  De  quoy  je  ne  faudray  de  m'en  pleindre  à  ma  pre- 
mière audience,  sellon  qu'il  m'a  esté  desjà  respondu  par  les 
seigneurs  de  ce  conseil  que,  quand  je  les  advertiray  de  tel- 
les choses,  qu'ilz  y  mettront  si  bon  ordre  que  j'auray  oc- 
casion de  m'en  contanter. 

Je  désire  bien.  Sire ,  qu'il  vous  playse  m'envoyer  bien- 
tost  le  saufconduict  que  le  visadmiral  d'Angleterre  demande 
pour  aller  trouver  Vostre  Majesté ,  car  par  son  moïen  tout 
cest  appareil  se  pourra  interrompre  ou  aulmoins  l'entre- 
prinse  s'en  pourra  rejecter  ailleurs. 

La  responce  que  ceulx  cy  espéroient  avoyr  du  duc  d' Alve 
par  les  deux  derniers  ordinayres,  sur  le  renouvellement 
des  accordz,  n'est  encores  venue,  mais,  en  lieu  de  cella  , 
ilz  ont  receu  plusieurs  nouvelles  des  heureulx  exploitz  du 
dict  duc,  desquelles  ilz  ne  se  réjouyssent  nullement. 

J'ay  naguières  continué  à  iceulx  seigneurs  du  conseil 


mon  instance,  louchant  accomplir  l'article  du  commerce  , 
affin  que  le  traicté  ne  puisse  estre  argué  d'invalidité  pour 
n'avoir  sorty  efîect ,  ce  qa'ilz  m'ont  advoué  estre  fort  ray- 
sonnable,  mais  que  c'estoit  ung  faict  qui  dépendoit  de 
leurz  marchandz ,  lesquelz  s'y  monstroient  à  présent  fort 
rétifz;  dont  sera  bon,  Sire,  qu'en  faciez  toucher  quelque 
mot  par  dellà  au  S"^  de  Walsingam  ;  et  j'espère  qu'à  la  fin 
ilz  passeront  oultre. 

Jen'ay  eu,  longtemps  y  a,  aulcunes  bien  certeynes  nou- 
velles d'Escoce;  tant  y  a  que,  par  aulcunes  de  mes  intelli- 
gences, je  suis  adverty  que  l'abstinence  y  a  esté  gardée 
durant  les  deux  moys ,  lesquelz  sont  desjà  expirés  dès  le 
vj*"  du  présent ,  et  que  le  comte  de  Morthon  y  a  esté,  par 
le  party  du  Prince,  subrogé  régent  au  lieu  du  feu  comte  de 
Mar,  et  la  garde  du  dict  Prince  a  esté  continuée  à  la  vefve 
et  au  frère  du  dict  comte  de  Mar,  à  eulx  adjoinct  le  comte 
d'Angoux,  qui  est  nepveu  et  héritier  présumptif  du  dict  de 
Morthon.  Je  ne  sçay  comme  les  choses  se  comporteront 
maintenant  par  dellà,  mais  il  ne  s'y  doibt  espérer  guyères 
d'amanderaent  pour  estre  retumbées  du  tout  en  la  mein 
du  dict  de  Morthon  ,  parce  qu'il  s'est  monstre  tousjours  le 
principal  adversaire  de  la  Royne ,  sa  Mestresse ,  et  très 
grand  ennemy  de  la  paix. 

L'on  a ,  depuis  deux  jours  ,  emplyé  ung  peu  la  liberté 
du  comte  d' Arondel  en  sa  mayson,  et  de  se  pouvoir  prome- 
ner à  l'entour  d'icelle  ;  mais  ceulx  qui  sont  dans  la  Tour 
demeurent  tousjours  fort  restreinctz,  et  encores  ung  peu 
plus  que  les  aultres,  les  deux  segondz  filz  du  comte 
Dherby  ,  depuis  quinze  jours  ,  que  le  vieulx  comte  ,  leur 
père,  est  mort.  Sur  ce,  etc. 

Ce  wj**  jour  de  décembre  i572. 

—  du  XXIII*  jour  de  décembre  1572.  — 
(  Envoyée  exprès  jusques  à  Calais  par  Jehan  Volet.) 

Désignation  du  comte  de  Worcester  pour  représenter  Elisabeth  au  baptême. 
—  Désignation  du  do*cteur  Dale  destine  à  remplacer  Walsingham.  —  Insis 
tance  de  l'ambassadeur  pour  obtenir  son  rappel.  —  Interruption  des  arme- 
mens  pour  la  Rochelle.  —  Protestation  du  vidame  de  Chartres  de  son  dé- 
vouement au  roi  ;  son  refus  de  rentrer  en  France.  —  État  de  la  négociation 
des  Pays-Bas.  — Nouvelles  d'Ecosse. 

Au  Rov. 

Sire,  je  n'ay  receu,  à  cause  de  l'empeschement  de  la 
mer,  vostre  dépesche,  du  iij^  de  ce  moys,  jusques  au  quin- 
ziesme,  et,  le  mesme  jour,  le  S"^  de  Sabran  est  arrivé 
avec  celle  qu'il  vous  a  pieu  me  faire,  du  ix^  et  x*"  eiisuyvant, 
es  quelles  deux  j'ay  trouvé  plusieurs  bien  amples  satisfac- 
tions, et,  à  mon  advis,  bien  considérées,  touchant  aulcunes 
particuUaritez ,  dont  je  vous  avoys  auparavant  escript.  Je 
m'en  vays  demein  trouver  cesta  princesse  à  Hamptoncourt, 
affin  de  luy  faire  bien  entendre  tout  ce  que  je  y  ay  com- 
prins  de  l'intention  de  Voz  Majestez,  et,  incontinent  après, 
je  vous  manderay  sa  responce.  Cepandant  je  vous  diray, 
Sire,  que  le  comte  de  Wourchester  a  très  volontiers  ac- 
cepté d'aller  devers  Voz  Majestez  pour  le  baptesme,  et  je 
le  soUiciteray  de  partir  bientost  affin  qu'il  puisse  arriver  à 
Paris,  incontinent  après  les  Roys.  C'est  ung  seigneur,  du- 
quel Voz  Majestez  et  toutz  les  vostres  aurez  contantement, 
et  qui  s'esforcera  de  sa  propre  inclination,  avec  le  com- 
mandement de  sa  Mestresse,  de  faire  de  fort  bons  offices. 
Il  est  parent  de  la  Royne  d'Angleterre  et  porte  le  surnom  de 
Sommerset ,  et  n'eût  l'on  sceu  faire  élection  d'ung  plus 
V.  i:i 

grand  ny  d'uiig  plus  noble  que  luy  en  ce  loyaulme,  pour 
honnorer  l'acte  ;  et  si,  est  bien  estimé  de  sa  Mestresse  et 
bien  voulu  de  tout  ce  royaulme.  L'on  ne  luy  a  pas  encores 
ordonné  sa  compagnie,  mais,  aussytost  qu'on  luy  en  aura 
baillé  le  rolle,  il  m'a  promis  qu'il  me  l'apportera,  et  je 
l'envoyeray  à  Vostre  Majesté  affin  que  puissiez  mieuk  or- 
donner de  sa  réception  et  de  son  traictement. 

11  avoit  esté  commandé,  à  deffault  du  S"^  Caro,  à  sire 
Jeban  Hastingues  de  s'aprester  pour  aller  succéder  àM""  de 
Walsingam,  mais  il  a  tant  faict  que,  par  maladye  ou  aultres 
occasions,  il  s'en  est  excusé,  dont  ung  homme  de  robe 
longue,  nommé  le  docteur  Dail,  lieutenant  en  la  court  de 
l'admiraulté,  s'appreste  maintenant  pour  y  aller.  Et  encores. 
Sire,  que  je  me  veulx  bien  garder  de  n'estre  indiscret  à 
contrarier  par  trop  vostre  volonté  sur  ma  demeure  par  deçà, 
si  espéré  je  tant  d'icelle  que,  pour  plusieurs  considérations, 
dont  les  unes  appartiennent  à  vostre  réputation,  et  les  aul- 
tres sont  dignes  de  compassion  vers  moy,  j'impètreray  bien- 
tost  que  Vostre  Majesté  me  retire. 

Je  ne  faudray  de  me  pleindre  demein  à  ceste  princesse 
et  à  ceulx  de  son  conseil  de  l'apprest  de  dix  ou  douze  na- 
vyres,  lesquelz,  encorqu'ilz  s'advouent  au  prince  d'Orange, 
ilz  monstrent  néantmoins  de  vouloir  trajecter  des  hommes 
et  des  monitions  à  la  Rochelle;  ilz  n'entrent  point  dans 
les  portz,  mais  ilz  demeurent  à  l'ancre  en  la  rade  et  à  l'abry 
de  la  coste  de  deçà.  Quand  aulx  vaysseaulx  que  les  fran- 
çoys  apprestoient,  ilz  demeurent  en  suspens  par  comman- 
dement de  la  dicte  Dame,  et  croy  bien  que,  si  le  vfsadmiral 
trouve  Vostre  Majesté  bien  disposé  sur  les  choses  qu'il 
luy  proposera,  que  tout  cest  appareil  yra  descendre  ailleurs. 

J'ay  monstre  à  M"^  le  vidame  de  Chartres  la  déclaration, 


—  2^27   — 

en  forme,  que  Vostre  Majesté  m'a  envoyé,  et  l'article  qui 
le  concerne  dans  ma  lettre.  Il  m'a  respondu  que  ce  luy  est 
ung  singulier  et  souverein  bien  d'avoir  quelque  tesmoi- 
gnage,  tant  petit  soit  il,  de  vostre  bonne  intention  vers  luy. 
Il  trouve  le  terme  de  son  retour,  dans  la  chandeleuse ,  mer- 
veilleusement brief,  veu  qu'il  y  court  le  danger  de  sa  vye 
et  de  sa  conscience  ;  mais  il  proteste  bien  qu'il  ne  s'arres- 
tera  en  part  du  monde,  où  il  y  ayt  tant  soit  peu  d'apparence 
qu'on  y  praticque  rien  ny  contre  le  service,  ny  contre  l'in- 
tention de  Vostre  Majesté;  et  le  jeune  Pardaillan  monstre 
avoyr  la  mesmes  volonté;  car  sont  les  deux  qui  me  sont 
venus  voyr,  et  qui  affirment  bien  fort  qu'ilz  ne  sont  pas- 
sés, et  qu'ilz  ne  demeurent  icy  que  pour  la  seule  occasion 
de  fouyr  à  la  mort. 

La  responce  du  duc  d'Alve,  touchant  l'accord  des  diffé- 
rendzdes  Pays  Bas,  met  tant  à  venir  que  ceulx  cy  comman- 
cent  de  s'ennuyer,  et  de  mal  espérer  d'icelle,  bien  qu'il 
n'ayt  encores  rien  refuzé  de  son  costé,  et  seulement  il  uze 
de  remises  sur  l'attante  des  dépesches  d'Espaigne,  mais 
l'on  ne  prend  cella  icy  en  payement. 

J'ay  heu.  Sire,  la  confirmation  de  ce  que  je  vous  avoys 
cy  devant  escript,  que  le  comte  de  Morthon  a  esté  subrogé 
régent  en  Escoce  par  ceulx  du  party  du  Prince,  et  semble 
qu'ilz  continuent  encores  l'abstinence,  après  le  vj*  de  ce 
moys.  Je  loue  grandement  les  bonnes  résolutions  qu'avez 
prinses  sur  les  affères  de  ce  pays  là,  desquelles,  s'il  m'est 
possible,  je  donray  advis  à  la  Royne  d'Escoce  et  à  ceulx  de 
Lislebourg,  bien  qu'il  y  ayt  très  grande  difficulté  d'escripre 
meintenant  ny  à  elle  ny  à  eulx.  Et  sur  ce,  etc. 

Ce  xxiij*  jour  de  décembre  4572. 

' —  du  XXV*  jour  de  décembre  1  b79..— 

(  Envoyée  exprès  jusques  à  Calais  par  la  voye  du  S'  Acerbo.) 

Communications  privées  renouées,  pour  la  première  fois  depuis  la  Saint-Bar- 
thèlemy  ,  par  l'ambassadeur  avec  Leicester.  —  Préparatifs  de  départ  du 
comte  de  Worcciter. 

Au  Roy. 

Sire,  ayant  le  comte  de  Lestre  sceu  que  j'alloys  hier, 
qui  estoit  l'avant  veille  de  Noël,  à  Hamptoncourt,  il  m'a 
envoyé  prier  qu'il  m'y  donnât  à  dîner,  comme  il  a  faict 
avec  beaucoup  de  faveur;  et  a  monstre  qu'il  ne  creinct 
plus  de  trecter  en  privé  avecques  raoy,  ainsy  que,  ces 
quatre  moys  passés,  il  s' estoit  bien  engardé  de  le  fère.  Et 
le  comte  de  Wourchester  s'est  trouvé  en  la  compagnie, 
avec  lequel  j'ay  devisé  de  son  voyage  vers  Vostre  Majesté, 
et  l'ay  sollicité  de  vouloir  partir  bientost ,  pour  se  rendre 
à  Paris,  incontinent  après  les  Roys,  ce  qu'il  a  trouvé  estre 
ung  peu  bien  court  5  néantmoins  m'a  promis  que,  sellon  le 
commandement  que  la  Royne,  sa  Mestresse,  luy  en  feroit, 
il  mettra  peyne  de  s'y  disposer.  J'en  ay  depuis  parlé  à  la 
dicte  Dame,  laquelle  m'a  dict  qu'elle  eût  bien  voulu,  pre- 
mier que  le  dépescher,  estre  advertye  s'il  fault  qu'elle  prie 
une  des  princesses,  et  laquelle,  de  vostre  court,  ou  bien 
qu'elle  commète  le  dict  comte  pour  tenir  pour  elle,  car  en 
voudroituzer  ainsy  que  l'auriez  plus  à  gré. 

Je  luy  ay  respondu  que  j'attandz  de  brief  une  rèsponce 
de  Voz  Majestez  là  dessus;  qu'il  ne  fault  pour  cella  laysser 
de  faire  partir  le  dict  sieur  comte,  car  elle  pourra,  puis  après, 
s'il  en  est  besoin,  envoyer  sa  lettre  et  sa  commission  par 

la  poste ,  là  où  il  est  besoing  au  dict  sieur  comte  d'aller 
par  journées,  et  ainsy  nous  sommes  accordez  qu'elle  le  fera 
partir  le  iij^  jour  de  l'an.  Sur  ce,  etc. 

Ce  XXV*  jour  de  décembre  1572. 

—  du  ii"=  jour  de  janvier  1 573.  — 

(  Envoyée  exprès  jusques  ù  la  court  par  le  S^  de  Vassal.) 

Audience, — Bonnes  dispositions  d'Elisabeth,  de  Leicester  et  de  Burleigh  en 
faveur  de  la  France.  —  Mémoire.  Détails  de  l'audience.  —  Assurance  de  la 
reine  qu'elle  persiste  dans  le  traité  d'alliance  avec  le  roi,  et  dans  la  négo- 
ciation relative  au  commerce.  —  Refus  d'envoyer  de  nouveaux  ambassa- 
deurs en  Ecosse  ,  et  de  chasser  d'Angleterre  les  Français  réfugiés.  —  Pro- 
testation d'Elisabeth  qu'elle  ne  donnera  aucun  secours  à  la  Rochelle.  — 
Remerciement  au  sujet  de  la  communication  faite  sur  la  négociation  en 
France  du  cardinal  Orsini.  —  Résolution  de  la  reine  d'envoyer  sans 
délai  le  comte  de  Worcester  en  France  ;  difficulté  qu'elle  fait  de  le  charger 
de  reprendre  la  négociation  du  mariage. 

Au  Roy. 

Sire,  de  tant  que,  par  vostre  lettre  du  ix*  et  x^  du  passé  ', 
je  me  suis  trové  non  seulement  bien  respondu  sur  mes  pré- 
cédantes dépesches ,  mais  encores  fort  amplement  informé 
de  certeins  poinctz  bien  importans ,  que  desirez  estre  de 
nouveau  négociez  avec  ceste  princesse ,  je  n'ay  fally  de  les 
luy  déduyre  toutz  par  le  mesmes  ordre  que  je  les  ay  trou- 
vés en  vostre  dicte  lettre,  et  avec  le  plus  de  respect  et  d'ex- 

'  A  partir  de  cette  époque,  les  lettres  écrites  par  le  roi  et  par  la  reine-mère 
à  M'  de  La  Mothe  Fénélon  ont  été  publiées  par  Le  Laboureur,  qui  les  a  jointes 
aux  mémoires  de  Casteinau.  Cette  lettre,  du  9  décembre  1572,  est  celle  qui 
commence  son  recueil.  —  Mémoires  île  Cnstelnau ,  3  vol.  in-folio.  Bruxelles  , 
1731,  t.  ni.  p.  265. 

pression  qu'il  m'a  esté  possible ,  pour  tout  ensemble  les 
fère  bien  prendre  et  bien  comprendre  à  la  dicte  Dame. 
Dont  je  ne  les  réytèreray  icy  ;  car  c'est  de  Vostre  Majesté 
mesmes  que  j'en  ay  heu  la  substance  ,  et  je  y  ay  adjouxté 
seulement  quelque  forme  de  parolles;  mais  je  charge  le 
présent  pourteur  de  vous  dire,  Sire,  ce  que  la  dicte  Dame 
m'a  respondu. 

Il  seroit  long  de  vous  racompter  icy  aulcunes  réplicques 
que  j'ay  estimé  ne  debvoir  obmettre  de  luy  fère,  lesquelles 
elle  a  prinses  de  bonne  part;  et,  eu  me  licenciant,  m'a  pryé 
queje  voulusse  communicquer,  avec  milord  trézorier  et  avec 
le  comte  de  Lestre ,  des  mesmes  poinctz  que  je  luy  avoys 
déduictz  ;  ce  que  j'ay  faict.  Je  les  ay  trouvés  l'ung  et  l'aul- 
tre  bien  facilles  et  promptz  à  l'entrelennement  du  traicté, 
doubteux  et  incerteins  aulx  propos  du  mariage  ;  mais  si  es- 
tonnez,  des  choses  naguières  passées ,  qu'ilz  ne  sçavent 
comme  prendre  tes  présentes ,  ny  comme  juger  de  celles 
d'advenir.  Hz  ont  voulu  avoyr  temps  pour  rapporter  le  tout 
en  l'assemblée  de  leur  conseil  et  en  conférer  de  rechef  avec 
leur  Mestresse.  Sur  ce,  etc. 

Ce  ij"  jour  de  janvier  J573. 

INSTRUCTION  DES   CHOSES 

dont  le  S'  de  Vassal,  suyvant  la  présente  dépesche,  aura  à  informer  Leurs 
Majestez  : 

Que  la  Royne  a  respondu  à  mes  demandes,  Sire ,  (ju'elle  confesse 
que  vous  auriez  occasion  de  vous  fyerpeu  de  son  amityé,  sicognois- 
siez  qu'elle  ne  se  confiât  de  la  vostre ,  et  pourtant  qu'elle  vouloit  de 
bon  cueur  déposer  les  escrupuUes,  qu'elle  avoit  prins  de  ce  qui  s'es- 
loit  faict,  sur  l'assurance  de  ce  que  luy  fesiez  dire  ;  et  que  je  luy  estois 
tesmoing  qu'encor  qu'elle  n'eût  approuvé  l'acte,  qu'aulmoins  s'estoit 
elle  tousjours  efforcée  de  l'excuser  d'elle  mesmes ,  mais  ne  l'avoil 
|)en  justiflier  vers  les  siens  ;  qu'il  n'esinit  rien  advenu,  de  son  costé, 

qui  VOUS  deùt  faire  changer  de  volonté  ;  et,  puisqu'il  vous  plésoit  de 
persévérer  au  traicté,  qu'elle  ne  s'en  départiroit  pour  occasion  (jui  se 
peut  jamais  présenter  ; 

Que  de  rechef  elle  cominanderoit  fort  volontiers  à  ceulx  de  son 
conseil  de  pourvoir  aulx  choses  qui  restoient  à  accomplir  des  articles 
du  dict  traicté ,  et  que  l'offre  de  Vo*tre  Majesté  de  vouloir  assoyr 
l'estappe  aulx  marchand/  angloys  ,  aussytost  qu'ilz  auroient  choisy 
leurs  lieux  et  places  en  France,  avec  les  privilèges  accordez,  et  l'émo- 
logation  de  voz  parlementz ,  esloit  très  honnorable,  mais  qu'ilz  re- 
fuzoient  d'y  entendre ,  parce  que  la  peur  les  tenoit  encores  des  évè- 
nementz  de  dellà;  néantmoins  quelle  les  enferoit  de  rechef  exorter; 
et,  quand  bien  ilz  s'y  rendroient  opinyastres,  le  reste  du  traicté  pour 
cella  ne  laysseroit  de  demeurer  en  sa  vigueur,  ny  l'ancien  commerce 
d'estre  continué  ; 

Que  ,  pour  la  paix  d'Escoce  ,  elle  ne  voyoit  pas  que  de  nouveaulx 
auibassadeurs ,  encor  qu'ilz  fussent  de  plus  grande  qualité  que  les 
premiers,  y  peussent  rien  advancer,  aulmoins  pour  le  regard  d'elle  , 
qui  ne  sçauroit  y  faire  ny  dire  davantage  que  ce  qu'elle  y  avoitdesjà 
dict  et  faict,  et  que  le  comte  de  Morthon,  qui  estoit  à  présent  régent, 
avoit  offert  le  chasteau  de  S»  André  pour  recouvrer  le  chasteau  de  Lis- 
lebourg,  et  d'aultres  grandes  récompances  qui  valoient  vingt  foys 
mieulx  que  le  dict  chasteau  ,  mais  ceulx  de  dedans  estoient  opinyas- 
tres ;  et  qu'elle  espéroit  qu'ilz  s'accorderoient  à  la  fin  par  force  : 

Au  regard  de  voz  subjetz  qui  sont  icy,  qu'elle  ne  leur  avoit  peu 
dénier  refuge  pour  l'occasion  qu'ilz  y  estoient  passez,  et  qu'il  estoit 
en  leur  liberté  de  s'en  retourner  quand  ilz  voudroient;  néantmoins 
que,  de  les  en  faire  exorter ,  cella  luy  seroit  imputé  à  cruaulté,  jus- 
qu'à ce  (ju'on  vît  que  vostre  justice  ozàt  bien  exécuter  la  punition 
qu'aviez  commandé  de  faire  des  autheurs  des  meurtres  et  séditions 
passées  ; 

Mais  que,  de  donner  secours  ny  assistance  à  ceulx  de  la  Rochelle^ 
elle  seroit  très  marrye  de  le  faire  :  bien  avoit  entendu  que  quelques 
ungs  des  habitans  estoient  descendus  vers  la  coste  de  Ouest,  lesquelz 
elle  n'avoit  point  veus,  et  s'asseuroit  qu'ilz  ne  trouveroient  en  ce 
royaulme  chose  aulcune  qui  leur  peut  servir  pour  maintenir  leur  ré- 
bellion ,  s'ilz  la  vouloient  faire;  vray  est  qu'elle  ne  pourroit,  sans 
injure,  deffendre  que  quelques  ungs  de  ses  niarchandz,  qui  y  avoient 
leur  commerce  de  longtemps ,  et  y  avoient  leurs  biens  engagés , 
ne  l'y  continuent,  non  toutesfoys  d'y  en  fère  establir  de  nouveau  ; 

Qu'elle  vous  remercyoil  grandement  de  ne  vojis  eslre  layssé  sur- 

prendre  des  persuasions  du  cardinal  Ursin,  non  qu'elle  ne  louât 
bien  fort  <|ue  vous  vous  liguissiez  contre  le  Turcq,  comme  encores 
elle  se  voudroit  bien  obliger  à  une  si  saincte  ligue ,  affin  de  résister 
au  commiui  ennemy  et  adversayre  du  nom  chrestien,  lequel,  s'il  n'es- 
toit  réprimé,  opprimeroit  quelquefoys  les  plus  grandes  |)uissances  et 
les  premières  auihoritez ,  et  toute  la  liberté  de  la  Chrestienté  ;  mais 
que  le  vray  moyen  de  luy  résister  seroit  de  mettre  toutz  les  princes 
chrestiens  en  bonne  union  ,  et  les  différendz  de  la  religion  en  accorda 
non  de  liguer  contre  luy,  ainsy  en  apparance,  une  partie  des  forces 
cbrestiennes ,  en  intention  de  ruyner  les  aultres  ,  et  que  ,  si  Vostre 
Majesté  s'estoit  à  bon  esciant  excusée  d'entendre  à  telles  praticques, 
elle  estimoit  que  vous  cognoistriez  bientost  que  vous  auriez  beau- 
coup faict  pour  vostre  réputation  ;  qu'elle  vouloit  fort  fermement 
croyre,  sans  y  mettre  aulcun  doubte,  que  ne  layssiez  de  l'aymer,  pour 
la  diversité  qui  estoit  entre  vous  de  la  religion ,  car,  avant  que  vos- 
tre dernière  amityé  fût  promise  ny  jurée,  vous  sçaviez  toutz  deux 
quelle  estoit  la  religion  l'ung  de  l'aultre ,  et  qu'elle  croyoit  bien 
qu'elles  estoient  diverses  en  quelques  paroUes,  mais  nullement  con- 
trayres  en  substance  ;  dont  tout  ainsy  qu'elle  vous  réputoit  prince 
chrestien,  qui  ne  luy  manqueriez  de  vostre  foy  ny  de  vostre  paroUe, 
qu'ainsy  la  trouveriez  vous  princesse  fort  chrestienne ,  qui  vous 
tiendroit  toutes  les  choses  qu'elle  vous  avoit  promises  et  jurées. 

Et  adjouxta  qu'elle  croyoit  que  Dieu ,  au  pis  aller,  n'avoit  pas  en- 
cores déterminé  de  faire  que  l'Angleterre  ne  demeurât  là  où  elle 
esloit;  aulmoins  ne  comprenoit  elle  pas  qu'il  eût  encores  mis  en 
iwuvoir  de  le  fère  à  ceulx  d'entre  les  hommes  qui ,  possible,  le  vou- 
droient  bien  entreprendre. 

Et  ayant  la  dicte  Dame  là  dessus  faict  ung  |)en  de  pause ,  je  luy  a\ 
dict,  voyant  que  le  temps  estoit  court,  qu'à  mon  advis  il  y  avoit  de 
quoy  louer  et  approuver,  et  de  quoy  plus  la  remercyer  en  sa  responce, 
qu'il  n'y  avoit  lieu  d  y  rien  replicqner  ,  et  pourtant  je  la  priois  de 
jwsser  oultre  aulx  aultres  choses  que  je  luy  avois  dictes. 

Elle  a  suivy  qu'à  son  advis  Vostre  Majesté  se  conta nteroit  de 
l'élection  qu'elle  avoit  faicte  du  comte  de  Wourchester,  car  estoit  de 
mesmes  mayson  qu'elle  ,  personnage  nourry  en  la  court,  qui  avoit 
esté  uniquement  aymé  du  feu  Roy  ,  son  père  ,  et  lequel  vous  trouve- 
riez très  inclin  à  Vostre  Majesté  et  prest  à  faire  tout  ce  que  vous 
voudriez,  et  vous  accompaigner  là  où  luy  commanderiez,  et  estimoit 
que  vous  le  recepvriez  et  favoriseriez  ainsy  qu'avez  tousjours  faict 
ceulx  qu'elle  vous  avoit  cy  devant  envoyez;  que,  d'adjouxler  à  la 

commission,  qu'elle  luy  donroit  du  baptesme,  celle  du  mariage,  elle 
s'en  trouvoit  en  quelque  perplexité ,  parce  que  son  ambassadeur 
ne  l'avoit  encores  résolue  des  poinctz  dont  elle  luy  avoit,  longtemps 
y  a,  donné  charge  qu'il  s'en  esclarclt  avec  la  Royne ,  vostre  mère; 
mais  qu'avant  le  troysiesme  de  janvier  que  le  dict  comte  partiroit, 
elle  pourroit  avoyr  receu  la  responce  de  son  ambassadeur  pour  luy 
en  mettre  quelque  article  en  son  instruction ,  ou  bien  le  luy  envoye- 
roit  après  ;  et  qu'elle  creignoit  assez  qu'encor  que  Voz  Majestez  dis- 
sent que  les  difficultez  de  l'extérieur,  qui  estoient  ez  personnes,  fus- 
sent beaucoup  amandées ,  que  néantraoins  celles  de  l'intérieur,  qui 
restoient  ez  consciences  et  en  la  religion  ,  ne  se  fissent  de  jour  en 
jour  plus  grandes  ;  dont  voudroit  de  bon  cueur  qu'elles  fussent  vuy- 
dées  :  car  y  avoit  apparance ,  comme  je  le  luy  avoysbien  remonstré, 
qu'après  ceste  foys  ,  l'on  réputeroit  que  ce  ne  fût  plus  qu'entretène- 
ment  et  peyne  perdue  d'en  parler. 


CCXCIV^  DEPESCHE 

—  du  ix"  jour  de  janvier  1573. — 

(  Envoyée,  exprès  jusques  à  Calais  par  la  voye  du  S'  Acerbo.  ) 

Audience,  —  Nouvelles  assurances  d'amitié  de  la  part  de  la  reine.  —  Confé- 
rence de  l'ambassadeur  avec  Burleigh,  le  comte  de  Sussex,  et  M*  Smith.  — 
Préparatifs  pour  la  Rochelle.  —  Mémoire.  Détails  de  l'audience.  —  Blessure 
du  roi.  —  Retard  apporté  au  départ  du  comte  de  Worcester.  — Remercie- 
mens  d'Elisabeth  sur  l'offre  faite  par  la  reine  de  Navarre  de  tenir  Madame 
en  son  nom  sur  les  fonts  de  baptême.  —  Reprise  de  la  négociation  du  ma- 
riage. —  Défense  faite  en  Angleterre  de  préparer  des  secours  pour  la  Ro- 
chelle. 

Au  Roy. 

Sire,  il  n'est  possible  de  voyr  une  plus  grande  satisfac- 
tion que  celle  que  la  Royne  d'Angleterre  a  monstre  de 
recepvoir  les  bons  termes  d'amityé  qu'il  vous  a  pieu  me 
commander  luy  tenir,  et  elle  aussy,  de  son  costé,  n'a  layssé 
une  seule  sorte  de  bonnes  paroUes  ny  de  bonnes  démons- 
trations ,  qu'elle  n'en  ayt  uzé  pour  me  tesmoigner  que  très 
parfaictement  elle  vous  y  correspondît  ;  chose    qui   seroit 

longue  à  mettre  icy,  et  suffira  s'il  vous  plaist  que  je  touche 
sommèrement  aulcunes  responces  qu'elle  m'a  faictes,  que 
je  joins  dans  un  mémoire  à  part. 

Et  après ,  elle  m'a  pryé  de  vouloir  conférer  du  tout  avec 
milord  trézorier,  avec  le  comte  de  Sussex  et  avec  M^Smith; 
qui  pourtant  nous  sommes  retirés,  toutz  quatre  à  part.  Et 
après  qu'ilz  ont  eu  paciemment  escouté  la  déduction  des 
principaux  poinctz ,  ilz  ont  monstre  d'avoyr  très  bonne  in- 
clination de  satisfère,  en  tout  ce  qu'ilz  pourront,  à  Yostre 
Majesté. 

Les  françoys  qui  sont  icy  font  tousjours  quelque  apprest 
d'armes,  et  le  cappitayne  Poyet  faict  faire  demy  cent  de 
longues  harquebuses  à  fourchette ,  mais  semble  qu'il  s'en 
veult  retourner  à  Fleximgues ,  car  il  parle  comme  ayant 
charge  du  prince  d'Orange;  et  les  aultres  font  bruict  d'al- 
ler à  la  Rochelle;  néantmoins  ilz  n'impètrent  encores  de 
ceste  court  toutes  les  choses  qu'ilz  demandent.  Je  les  ob- 
serveray  et  les  feray  observer,  ainsy  que  me  mandez ,  affin 
de  vous  advertyr  de  leurs  déportementz.  Et  sur  ce,  etc. 

Ce  ix^  jour  de  janvier  4573. 

MÉMOIRE 

des  choses  que  la  dicte  Dame  m'a  faict  entendre. 

Quand  à  vostre  blesseure  %  Sire  ,  elle  m'a  dit  que  plusieurs  occa- 
sions luy  faisoient  réputer  peu  heureuse  l'année  dont  nous  venions 
de  sortir,  mais  que  cest  accident  seul  la  luy  faysoit  réputer  du  tout 
malheureuse,  car  s'estoit  imprimé  que  le  coup  d'espée  n'avoit  peu 
estre  sinon  fort  grand ,  puisque  le  gentilhomme  liroit  à  tuer  le  san- 
glier; et  que  de  nul  présent  plus  précieulx  pourroit  estre  elle  estrénée 
à  ce  nouvel  an,  que  de  l'assurance  que  luy  donniez  quecella  s'estoit 
passé  sans  dangier,  dont  elle  en  louoit  et  remercyoit  Dieu  de  bon  cueur; 
et  cella  seroit  cause  de  quoy  elle  Jouyroit  plus  à  plein  le  grand  plésir 

*  Celle  blessure,  reçue  i)ar  le  roi  à  la  chasse,  était  très-légère. 

qu'elle  avoit  aussy  receu  d'entendre  que  la  Royne,  vostre  mère,  fut 
entièrement  bien  guérye  de  son  rume  :  qui  vous  supplioit  toutz  deux 
de  croyre  qu'elle  ne  pouvoit  ouyr  qu'il  vous  advint,  et  aulx  vosti'es,  si 
peu  de  mal  qu'elle  n'y  participât  incontinent ,  avec  aultant  de  dou- 
leur comme  s'il  touchoit  à  elle  mesmes  ; 

Et,  au  regard  de  faire  promptement  partir  le  comte  de  Wourches- 
ter,  qu'elle  vous  suplioit  d'excuser  ung  peu,  s'il  n'estoit  desjà  en  che- 
min ,  parce  qu'elle  l'avoit  mandé  venir  en  poste  ;  et  il  luy  avoit  esté 
besoing  de  renvoyer  jusques  en  sa  mayson,  qui  est  en  Galles  bien 
loing  d'icy,  pour  quérir  ses  gens,  son  é(iuippage  et  aucuns  de  ses 
parans  qu'il  vouloit  mener  en  sa  compagnie,  mais  qu'elle  le 
feroit  partyr  dans  troys  jours  sans  faillir,  bien  que  aulcuns  luy  avoient 
voulu  dire  qu'il  ne  seroit  assuré,  et  que  d'aultres  eussent  voulu  son- 
ger que  messieurs  de  Guyse  le  feroient  arrester  pour  ravoyr  la  Royne 
d'Escoce  ,  ce  qui  n'avoit  esté  sans  qu'elle  eût  monstre  que  non  seu- 
lement elle  mesprisoit,  mais  qu'elle  avoit  en  hayne  toutz  les  advis 
qu'oTi  luy  donnoit  pour  luy  ingindrer  doubte  ou  souspeçon  de  la 
foy  et  amytié  de  Vostre  Majesté  ; 

Qu'elle  n'avoit  paroUes  assez  expresses  iwur  vous  remercyer  aul- 
tant qu'elle  debvoit ,  et  la  Royne ,  vostre  mère  ,  de  l'honneur  et  fa- 
veur que  luy  faysiez,  et  que  luy  fesiez  faire  par  la  Royne  de  Navarre, 
qu'elle  deignàt  tenir  pour  elle  la  petite  Madame,  de  quoy  elle  se  san- 
toit  vous  en  avoyr,  et  à  elle,  une  très  grande  obligation,  et  que  son 
désir  doncques  seroit  dé  l'en  suplier  ;  néantmoins,  voyant  que  l'Ini- 
|)ératrix  vouloit  que  son  depputé  mesmes  tînt  pour  elle,  qu'elle  advi- 
seroit,  avec  son  conseil ,  comme  en  debvoir  uzer,  affin  qu'il  ne  s'y 
trovàt  manquement  ny  diversité  de  sa  part  ;  et  ne  pensoit  pas,  quoy 
que  aulcuns  escruppuUeux  luy  eussent  voulu  remonstrer  au  contrayre, 
que  sa  conscience  ny  celle  du  comte  peussent  estre  intéressez  que 
luy  mesmes  pour  elle  intervint  en  ce  sainct  acte;  et,  quand  à  ad- 
jouxter  son  nom  à  celluy  de  l'Impératrix ,  pour  en  faire  dénommer 
de  toutz  deux  leur  petite  lillieule,  que  cella  luy  faysoit  cognoistre 
combien  Voz  Majestez  avoient  soing  de  n'obmettre  aulcune  sorte 
d'honneste  respect  que  n'essayssiez  de  l'en  gratiffier;  ce  qui  luy 
donnoit  occasion  d'estre  pareillement  respectueuse  vers  tout  ce 
qu'elle  cognoistroit  à  jamais  servir  à  vostre  grandeur  et  réputation  : 

Au  regard  de  donner  ample  instruction  au  dict  sieur  comte  pour 
resouldre  Voz  Majestez  du  propos  du  mariage,  qu  elle  mettroit 
peyne  de  le  faire  avec  des  conjectures,  néantmoins ,  dont  elle  seroit 
contreinte  d'uzer,  que,  si  Voz  Majestez  luy  parloient  en  une  sorte, 

(ju'il  vous  ayt  à  respondre  sellon  celle  là;  et  si  aultrement,  aultre- 
meiit;  veu  qu'elle  n'avoil  peu  estre  encores  esclarcye  par  son  am- 
bassadeur de  certeins  poinctz  de  la  religion  ,  qu'elle  luy  avoit  com- 
mandé d'en  parler  à  la  Royne  ,  voslre  mère  ,  laquelle  ne  luy  avoit 
voulu  respondre,  sinon  que,  quand  elles  deux  se  verroient,  elles  s'en 
sçauroient  bien  accorder  entre  elles  ;  et  que,  ne  se  parlant ,  à  ceste 
heure,  plus  de  l'entrevue,  il  falloit  qu'on  regardât  ung  peu  à  ce  poinci, 
ny  ne  vouloit  advouer,  sur  ce  que  je  luy  disois  que  Monseigneur  le 
Duc  se  pourroit  contanter  de  ce  <iu'elle  avoit  voulu  concéder  à  Mon- 
sieur, frère  de  Vostre  Majesté,  pour  l'exercice  de  sa  religion,  qu'elle 
luy  en  eût  voulu  rien  concéder,  puisque  rien  il  n'en  avoit  voulu 
accepter,  et  qu'elle  se  vouloit  bien  garder  de  ne  se  trop  haster,  af- 
fîn  de  ne  broncher  là  où  elle  avoit  cuydé  trébucher  l'aultre  foys  ;  et 
que  son  ambassadeur  se  trouvoit  si  eslonné  d'avoyr  trop  espéré  le 
premier  mariage,  qu'encor  qu'il  ne  désirât  pas  moins  ce  segond,  si  ne 
trouvoit  elle  qu'en  pas  une  de  ses  lettres  il  ozàt  encores  assurer  que 
Voz  Majestez  ,  à  bon  esciant,  aient  une  ferme  dellibération  de  l'ef- 
fectuer ; 

Que  ce  qui  s'estoit  parlé,  entre  elle  et  le  S'  de  Mauvissière ,  de 
Monseigneur  le  Duc ,  qu'il  pourroit  faire  ung  voyage  à  la  desrobée 
jiisques  icy,  que  cella  s'estoit  dict,  plus  sur  l'occasion  de  leur  pro- 
ies, que  non  qu'elle  l'eût  mis  en  avant  elle  mesmes ,  car  avoit  tous- 
jours  remis  cella  à  ce  que  Vostre  Majesté  et  la  Royne,  vostre  mère, 
jugeriez  que  seroil  honnorable  pour  luy  de  faire  ; 

Et  qu'elle  vous  l'emercyoit,  le  plus  qu'elle  pouvoit,  de  l'offre  que 
luy  fesiez  (ju'après  les  difficultez  vuydées  et  les  choses  réduictes  à 
(|uelque  bon  accord  ,  que  Voz  Majestez  mettroient  lors  peyne  de 
luy  satisfaire,  et  de  hiy  defférer,  et  luy  uzer  beaucoup  de  respectz; 
qu'elle  n'avoit  garde  d'en  désirer  jamais  de  plus  grandz  qu'elle  ne 
debvoit ,  ny  qui  ne  fussent  égallement  honnorables  à  Monseigneur 
le  Duc  et  à  la  couronne  dont  il  est ,  qu'iiz  le  pourroient  eslre  à 
elle  et  à  la  sienne  ;  et  que,  de  tenir  les  choses  en  longueur,  c'estoit 
ce  qu'elle  vouloit  surtout  éviter,  et  croyoit  bien  (jue  Voz  Majestez  et 
toute  la  Chrestienté  jugeoient  assez  d'où  procédoit,  à  ceste  heure,  le 
retardement  : 

\n  regard  de  ce  que  j'avois  entendu  que  quelques  ungs  armoient 
eu  ce  royaulme  pour  nuyre  à  voz  subjectz ,  qu'elle  me  prioit  de  ne 
le  vouloir  aulcunement  croire  ;  car  c'estoit  chose  qu'elle  avoit  ex 
presscment  delfendu  ;  et  avoit  mande  à  toutz  les  gardiens  de  ses 
portz  qu'iiz  missent  ordre  de  l'empcscher;  dont  elle  ine  pouvoit  as- 

surer  que  ,  des  principaulx  lieux  et  havres  de  son  royaulme,  il  n'en 
sortiroit  rien  ,  de  quoy  j'eusse  cy  après  occasion  de  me  pleindre  ; 
mais  qu'à  la  vérité  la  mer  estoit  desjà  si  pleine  de  pirates,  et  il  y  avoil 
tant  de  petits  lieux  et  criques  cachées  le  long  de  la  coste  de  deçà, 
qu'elle  n'y  sçauroit  mettre  l'ordre  qu'elle  vouloit  ;  mais  que  ce  n'es- 
toit  que  larrons  de  mer,  lesquelz  il  failloit  que  le  premier  qui  les 
pourroit  prendre  les  fît  pendre  : 

Que,  touchant  ce  que  M' le  baron  de  La  Garde  escripvoit,  de  douze 
vaysseaulx  angloys  qui  s'estaient  esforcés  d'entrer  au  port  de  la 
Rochelle,  et  favoriser  ceuxquiyportoient  des  vivres,  qu'elle  sçavoir 
bien  la  responce  que  son  ambassadeur  avoit  faicte  là  dessus,  que,  s'il 
y  eut  eu  douze  bons  navyres  angloys,  l'on  ne  les  eût  pas  légièrement 
erapeschés  d'aller  là  où  ilz  eussent  voulu  ;  et  cuydoit,  à  la  vérité, 
que  ce  n'en  estoient  poinct  ;  néantmoins ,  puisque  le  dict  S'  de  La 
Garde  le  mandoit ,  et ,  sur  ce  qu'il  se  pleignoit  d'aucuns  aultres  an- 
gloys qui,  avec  mes  passeportz,  que  je  leur  avoys  baillé  pour  aller  à  " 
Bourdeaulx,  s'estoient  voulu  couler  dans  la  dicte  ville,  qu'elle  s'en 
feroit  enquérir  pour  les  faire  toutz  rigoureusement  punir,  ainsy 
qu'elle  estoit  après  à  faire  chaslier  ceulx  qui  avoient  mené  des  an- 
gloys à  Fleximgues,  sans  qu'elle  l'eût  ordonné  ;  et  qu'elle  vous  [)rioit 
prendre  ceste  seurté  d'elle  qu'elle  ne  secourra  en  façon  du  monde 
les  dicis  de  la  Rochelle  ,  et  que  mesmes  l'on  luy  avoit  dict  que  troys 
des  habitans  estoient  par  deçà  qui  proposoient  d'en  admener  deux 
navyres  chargés  de  greins  et  de  vivres  ;  mais  que ,  s'ilz  s'attan- 
doient  à  cella,  ilz  endureroient  longtemps  la  feim. 

Et  après,  la  dicte  Dame  est  venue  à  quelques  particullaritez  que  je 
luy  avoys  touchées  d'une  lettre  que  la  Royne  d'Escoce  m'avoit  es- 
cripte ,  en  quoy  elle  m'a  parlé  assez  aygrement. 

CCXCV'  DÉPESCHE 

— du  xv' jour  (le  janvier  1573. — 

(  Envoyée  jusques  à  Calais  par  Jehan  Volet.  ) 

Départ  du  comte  de  Worcester  avec  charge  de  traiter  du  mariage.  —  Négo- 
ciation des  Pays-Bas.  —  mémoire.  Réclamation  du  vidame  de  Chartres  et 
des  S"  Pardaillan  et  Du  Plessis  contre  l'ordre  du  roi  qui  leur  enjoint  de 
rentrer  en  France.  —  Disposition  du  comte  de  Montgommery  à  faire  sa 
soumission.  —  Nouvelles  de  la  Rochelle  ;  préparatifs  faits  secrètement  en 
Angleterre  pour  secourir  cette  ville. 

Au  Roy. 

Sire,  le  comte  de  Vourchester  a  esté  retardé  jusques 
aujourdhui  xV^,  qu'on  a  achevé  de  le  dépescher,  et,  après 
m'estre  venu  dire  l'adieu  en  mon  logis  ,  il  s'est  mis  incon- 
tinent sur  la  Tamise.  Il  s'en  va  pourveu  d'une  très  bonne 
intention  vers  ces  deux  royaulmes,  et  d'une  bien  ample 
commission,  ainsy  qu'il  m'a  dict ,  de  sa  Mestresse,  pour 
traicter  avec  Voz  Maj estez  du  poinct  de  l'allience  qui  se 
recherche  maintenant  entre  vous  ;  qui  sont  deux  choses , 
lesquelles  je  m'assure,  Sire,  qu'avec  la  considération  des 
aultres  bonnes  et  grandes  qualités  siennes  ,  vous  le  feront 
avoyr  agréable. 

L'on  attand  tousjours  icy  en  grande  dévotion  la  responce 
du  duc  d' Alve  sur  l'accord  des  diflerandz  des  Pays  Bas ,  et 
semble  que,  si  elle  n'arrive  dans  le  caresme  prenant,  que 
ceulx  cy  veulent  prendre  quelque  aultre  expédiant.  Je  de- 
sire,  de  plus  en  plus.  Sire,  que  faciez  bientost  partir  le  S"^  de 
Vérac  pour  Escoce  ,  car  j'entendz  que  les  deux  praticques, 
de  mettre  le  Prince  d' Escoce  ez  meins  de  la  Royne  d'An- 
gleterre ,  et  le  chasteau  de  Lislebourg  ez  meins  du  comte 
de  Morthon  ,  se  poursuyveni  fort  à  l'estroict;  et  me  vient 

l'on  d'advertyr  que  le  S'  de  Quillegreu  est  arrivé  depuis 
deux  jours  pour  cest  effect  en  ceste  ville,  et  qu'il  se  tient 
caché  au  logis  de  milord  trézorier ,  son  beau  frère.  L'on 
offre  de  grosses  sommes  pour  cella.  J'ay  escript  à  ceulx 
du  dict  chasteau  la  bonne  provision  que  Vostre  Majesté  a  or- 
donné pour  les  affères  du  dict  pays,  et  qu'ilz  auront  bientost 
par  dellà  de  voz  nouvelles ,  si  desjà  elles  ne  sont  arrivées. 
Et  sur  ce  ,  etc.  Ce  xv*  jour  de  janvier  1573. 


MEMOIRE. 

M' le  vidame  de  Chartres  et  les  S"  De  Pardaillan  et  Du  Plessis  me  sont 
venuz  faire  une  grande  pleincte ,  me  remonstrantz  qu'en  nul  temps 
il  n'avoit  esté  veu  qu'on  eût  jamais  accusé  l'absanced'aulcun,  qui  eût 
voulu  fouyr  bien  loing  pour  éviter  la  persécution  de  sa  religion  ;  et 
qu'ilz  vous  suplient  très  humblement  que,  veu  qu'il  estoit  bien  cognu 
à  Vostre  Majesté  qu'ilz  n'estoient  passez  en  ce  royaulme,  lequel  est 
maintenant  de  vostre  alliance ,  sinon  pour  céder  à  l'extrême  violence 
qui  s'exerçoit  indifféremment  en  France  contre  ceulx  de  leur  reli- 
gion, et  pour  seulement  deffendre,  aveclafuyte,  leurs  vyes,affin  de 
n'estre  veus  rebelles  s'ilz  se  joignoient  avec  ceulx  qui  monstrent 
de  la  vouloir  deffandre  par  les  armes  ,  qu'il  fût  vostre  bon  plésir 
ne  vouloyr  permettre  qu'ilz  soient  notez  du  nom  infamme  de  ré- 
bellion. 

J'ay  respondu  que  ,  par  vostre  dernière  déclaration,  du  vij'  de  dé- 
cembre ,  il  leur  estoit  pourveu  d'une  si  bonne  seureté,  en  leurs  may- 
sons,  qu'ilz  ne  se  pouvoient  excuser  d'y  retourner. 

Hz  m'ont  réplicqué  qu'il  y  en  avoit  si  peu  que  ,  naguyères,  l'on 
avoit  esté  bien  près,  à  Roan  et  à  Paris ,  de  recommancer  une  aultre 
émotion  sur  ceulx  qui  restoient  de  leur  religion,  sans  que  la  justice 
eût  fait  semblant  de  s'y  ozer  oposer. 

Sur  quoy,  vouiantz  mener  les  propos  plus  avant,  non  sans  quelque 
altération  entre  nous  ,  je  leur  ay  résoluement  déclaré  que  je  ne  me 
pouvois  rétracter  de  chose  que  j'eusse  dicte,  car  c'estoit,  sellon  la 
charge  que  j'en  avoys,  par  commandement  exprès  de  Vostre  Majesté; 
mais,  pour  ne  les  désespérer,  je  leur  ay  dict  que  je  vous  feroys  très 
volontiers  entendre  ce  qu'ilz  m'aliéguoient ,  dont  m'ont  prié  de  le 

vouloir  accepter  par  escript,  et  le  faire  ainsy  tenir  à  Vostre  Ma- 
jesté. 

Et  puis  le  dict  S'  Vidame,  à  part ,  m'a  dict  que  le  comte  de  Mont- 
gommery  oflroitque,  si  j'avoisà  luy  faire  entendre  quelque  chose, 
en  particuUier,  de  Vostre  Majesté  et  de  la  Royne,  vostre  mère,  ou  de 
Messeigneurs  voz  frères,  qu'il  viendroit  parler,  avec  tout  respect ,  à 
moy,  pour  ouyr  voz  bons  commandementz. 

Je  luy  ayrespondu  que,  en  brief.j'altandoys  une  vostre  dépesche, 
et  que,  s'il  y  avoit  quelque  chose  qui  le  concernât,  je  le  luy  ferois  in- 
continent sçavoyr. 

Il  semble  que,  depuis  quatre  jours  ,  soit  arrivé  ung  vaisseau  de  la 
Rochelle ,  et  qu'il  rapporte  que  M"^  de  La  Noue  s'en  est  retourné  sans 
rien  fère ,  et  que  mesmes  il  a  esté  tenu  de  bien  court  dans  la  ville, 
non  sans  danger  de  sa  personne.  El ,  de  tant  que  ceulx  des  habitans, 
qui  sont  icy,  voyent  bien  que  la  continuelle  instance,  que  je  fay  con- 
tre eulx,  leur  pourroit  donner  quelque  empeschement  en  leurs  af- 
fères ,  ilz  trouvent  moyen  d'attitrer  des  marchandz  angloys,  qui  ont 
accoustumé  de  traflicquer  des  mesmes  choses  qui  leur  sont  besoing, 
et  par  ceulx  là  ilz  font  leur  empiète,  et  puis  les  font  embarquer  en 
lieux  escartés  ;  de  sorte  qu'il  est  très  difficille  d'y  trouver  remède. 
Et  mesmes  semble  que  la  Royne  d'Angleterre ,  ny  ceulx  de  son  con- 
seil ne  l'y  sçauroient  mettre  ,  sans  y  procéder  par  quelque  bien  ex- 
traordinayre  voye  ;  ce  que ,  pour  ne  leur  toucher  l'affère  de  si  près, 
il  n'y  a  pas  grand  apparance  qu'ilz  le  facent ,  ny  qu'on  les  en  doibve 
trop  presser. 

Néantmoins,  de  tant  qu'il  est  certein  qu'il  coulera  tousjours  d'icy 
quelque  rafraychissement,  à  la  desrobbée,  aux  dicts  de  la  Rochelle, 
il  ne  sera  que  bon  que  M-^  de  La  Garde  n'espargne  pas  les  navyres 
angloys,  qu'il  trouvera,  qui  en  abuseront  ;  pourveu  qu'il  garde  que, 
soubz  tel  prétexte ,  l'on  ne  traicte  mal  ceulx  qui  yront  ailleurs  pour 
exercer  leurs  commerces  :  car  il  se  pourroit ,  à  la  fin ,  peu  à  peu  fère 
une  si  bonne  masse  au  port  de  la  Rochelle,  qu'elle  ozeroit  bien  aller 
rencontrer  voz  gallères.  De  quoy  il  s'en  faict  desjà  quelque  bruict  ; 
et  que  mesmes  les  dicts  de  la  Rochelle  se  veulent  résouldre  de  n'at- 
landre  pas  que  l'armée  de  terre  approche  de  leurs  murailles ,  ains 
qu'ilz  yront  se  retrancher  le  plus  loing  qu'ilz  pourront  pour  l'arres- 
ter,  mesmement,  s'il  ne  vous  vient  poinct  de  Suysses,  comme  ilz  en 
ont  quelque  espérance. 

Il  y  a  des  cappitaynes  de  mer  angloys ,  lesquelz,  ayantz  armé  des 
navyres  soubz  l'espérance  de  la  guerre  qui  se  feroit  pour  secourir 

<:eulx  de  la  Rochelle  ,  ne  iKJUvanlz  maintenant  obtenu-  congé  d'y  al- 
ler, veulent  vendre  leurs  navyres.  Et  ung  d'entre  eulx  m'a  faict  dire 
qu'il  vendra  très  volontiers  le  sien  à  Vosire  Majesté  :  dont,  pour  garder 
qu'il  n'en  acconiode  les  dicts  de  la  Rochelle ,  ny  ceulx  qui  s'en 
jwurroient  servir  à  nuyre  à  voz  subjectz ,  je  luy  ay  mandé  que  je  le 
vous  escriprois  ,  et  que  je  luy  en  feroys  avoyr  bientost  responce,  ce 
qui,  possible,  induyra  les  aultres  d'en  fère  de  mesmes  ;  dont  vous 
plerra  m'en  mander  vostre  intention. 


CCXCVr   DEPESCHE 

—  du  xxu«  jour  de  janvier  1573.  — 

(Envoyée  expi-ès  jusques  à  Calais  par  la  voyedu  S'  Acerbo.  ) 

INégociation  du  comte  de  Worcester.  — Armemens  faits  par  les  protestans 
pour  secourir  la  Rochelle. — Arméniens  faits  par  la  reine  d'Angleterre; 
doutes  sur  le  but  qu'ils  peuvent  avoir.  —  Dessein  des  Anglais  de  s'emparer 
du  prince  d'Ecosse.  —  Bonne  disposition  du  conseil  en  faveur  de  la 
France. 

Au  Roy.        ^ 

Sire ,  puisque  le  comte  de  Worcester  est  maintenant 
devers  Vostre  Majesté  pour  accomplir ,  le  plus  honnora- 
blement  qu'il  pourra,  la  charge  de  tenir  pour  la  Royne,  sa 
Mestresse ,  la  petite  Madame  sur  les  sainctz  fontz  de  bap- 
tesme,  il  sera  bdn  de  tirer  encores  de  sa  légation  le  plus 
d'utilité  qu'il  sera  possible  pour  le  bien  de  vos  affères  ; 
dont,  s'il  vous  plaist,  et  à  la  Royne,  vostre  mère,  de  trai- 
ter bien  à  fondz  avecques  luy  et  avec  M"^  de  Vualsingam 
du  propos  de  Monseigneur  le  Duc,  il  m'a  fort  assuré  qu'il 
a  fort  ample  commission  d'y  entendre,  et  mesmes  de  ne 
partir  d'auprès  de  Vostre  Majesté ,  si  la  négociation  prent 
bon  train ,  qu'il  ne  la  voye  réduicte  à  quelque  bonne  con- 
clusion. Par  ainsy.  Sire ,  il  est  expédiant  de  convenir  avec 
eulx,  en  propres  parolles  et  bien  expresses,  du  poinct  de  la 
religion,  car  ilz  s'attandent  que  Voz  Majestez,  premier  qu'ilz 

V.  i6 

s'advanceiit  d'en  rien  dire,  leur  en  lacent  ouverture  par 
quelque  bonne  responce  sur  les  précédantes  propositions  que 
le  dict  de  Valsingam  dict  qu'il  en  a  desjà ,  de  longtemps  , 
faictes  à  la  Royne  ;  en  quoy  semble  qu'elle  luy  peut  de- 
mander qu'il  ayt  à  répéter  ce  qu'il  estime  luy  en  avoyr 
proposé,  et  par  là  en  attacher  si  bien  la  praticque  que  toutes 
les  difficultés  s'en  puissent  facillement  esclarcyr. 

Le  comte  de  Montgommery  a  esté  appelle  ces  jours  passez 
à  la  court ,  où  son  frère,  M*^  de  S'  Jean ,  qui  est  arrivé 
icy  le  dix  huictiesme  de  ce  moys,  l'a  trouvé ,  lequel  vous 
comptera  tout  ce  qui  s'est  passé  entre  eulx  ;  et  nonobstant 
que  ceulx  de  la  Rochelle  ne  soient  ouvertement  ouyz  par 
la  Royne  ,  ny  de  ceulx  de  son  conseil ,  en  leurs  instances, 
elles  sont  toutesfoys  secrettement  reçues  par  aulcuns  aultres 
qui  peuvent  assez,  et  hier  est  huict  jours  qu'il  se  tintung 
conseil  en  une  mayson  privée  de  ceste  ville  sur  les  moyenz  de 
pouvoir  secourir  la  dicte  ville  ;  dont,  de  plusieurs  propos  ir- 
résolus, qu'on  m'a  rapporté  y  avoyr  esté  tenus,  semble  qu'il 
se  peut  colliger  ceste  résolution ,  que ,  par  tout  le  moys 
de  febvrier ,  se  pourront  mettre  ensemble  trente  cinq  ou 
quarante  navyres  de  ceulx  de  Fleximgues,  et  qu'il  se  ra- 
massera bien ,  entre  françoys  et  vualons ,  et  aulcuns  an- 
gloys  désadvouez ,  jusques  à  troys  mille  hommes  en  tout  ; 
lesquelz  de  divers  endroitz  couleront  facillement  ez  dicts 
navyres  :  et  qu'avec  cella  s'entreprendra  de  mettre  ung  ra- 
freschissement  d'hommes  et  de  vivres,  et  de  monitions,  dans 
la  ville ,  non  sans  quelque  dellibération  de  vouloir  combat- 
tre vostre  armée  de  mer,  si  l'occasion  s'y  présente,  et, 
quoy  que  soit ,  de  la  forcer ,  si  elle  entreprend  de  leur  em- 
pescher  le  passage. 

En  quoy  ma  souspeçon  devint  plus  grande  de  ce  que  j'ay 

sceu  que  la  Royne  d'Angleterre  a  faict  présant  d'ung 
navyre  de  six  centz  tonneaulx,  et  de  deux  aultres  de  cent 
cinquante  tonneaulx  chacun,  à  son  admirai,  qui  adonné  in- 
continent le  grand  à  son  filz,  et  les  deux  aultres  à  deux 
gentilshommes  ses  parans  ;  et  si ,  a  baillé  commission  à  neuf 
ou  à  dix  aultres  gentilshommes,  de  bonne  qualité,  d'en  ar- 
mer chacun  ung ,  pour  estre  prestz  dans  la  fin  du  prochein 
moys  de  febvrier,  ce  que  je  puis  bien  interpréter  se  faire 
pour  d' aultres  considérations,  mesmement  pour  se  pourvoyr 
contre  le  Roy  d'Espaigne;  duquel  ilz  se  sont  formés  une 
récente  peur,  parce  qu'on  leur  a  rapporté  qu'il  faict  préparer 
ung  grand  équippage  de  mer  en  Biscaye  pour  passer  luv 
mesmes  en  Flandres,  et  qu'ilz  n'ont  receu  la  responce  ainsy 
bonne,  comme  ilz  l'attandoient,  du  duc  d'Alvesur  l'accord 
de  leurs  différendz  ;  ou  bien  qu'ilz  veulent  fère  quelque 
secours  au  prince  d' Orange  et  aux  habitans  de  Holande  et 
Fleximgues ,  desquelz  ilz  ont  ordinayrement  leurs  députés 
avec  eulx  qui,  à  ce  qu'on  dict,  n'offrent  rien  moins  que  de 
soubmettre  volontairement  les  deux  isles  à  la  perpétuelle 
protection  de  la  couronne  d'Angleterre,  et  d'y  establir 
présentement  l'authorité  de  ceste  princesse  partout  ; 

Ou  bien  que  c'est  pour  entendre  aulx  choses  d'Escoce, 
desquelles  l'on  m'a  confirmé  que  le  S"^  de  Quillegreu  a 
véritablement  esté  troys  jours  entiers  en  la  mayson  de  mi- 
lord  trézorier  aulx  champs,  et  s'en  est  retourné  le  xviij*  du 
présent  pour  parachever  la  praticque  de  recouvrer  par  deçà 
le  Prince  d'Escosse,  par  l'entremise  des  gentilshommes  qui 
ont  la  garde  de  sa  personne  ,  et  mesmement  de  celluy  qui 
entrera  en  quartier  à  ce  prochein  mars ,  y  tenant  la  mein  le 
comte  de  Morthon.  Et,  pour  cest  effect,  il  emporte  dix  mille 
escus,  et  y  en  sera  employé  jusques  à  cent  mille,  s'il  est  be- 

iti. 

soiiig;  joiiu't  qu'on  dict  que  les  principaulx  de  la  noblesse 
d'Escoce  monstrent  de  se  vouloir  départir  de  l'intelligence 
du  dict  de  Morthon,  et  que  ceulx  du  chasteau  de  Lillebourg 
ont  comniancé  de  canonner  dans  la  ville,  ety  ont  tué  le  cap- 
pitaine  Hacman  et  ung  aultre  gentilhomme,  parce  qu'icelluy 
de  Morthon  a  prins  prisonnier  milord  de  Sethon  :  ce  que,  si 
uinsy  est,  ceulx  cy  font  bien  leur  compte  que  les  armes  se  re- 
prendront par  dellà ,  incontinent  après  le  dernier  de  ce 
moys  ;  dont  veulent  estre  pourveus,  et  vont  couvrant ,  plus 
qu'ilz  ne  firent  onques ,  et  dissimulant  leurs  dellibérations. 
iNéantmoins,  Sire,  je  veulx,  par  plusieurs  conjectures,  et 
encores  par  quelques  advis,  présumer  que  ce  qui  se  prépare 
maintenant  en  ceste  mer  estroicte  tend  tout  au  faict  de  la 
Uochelle  comme  à  ung  aflere  qui  est  présent,  et  lequel  tient 
loutz  aultres  afleres,  du  costé  de  deçà,  en  grand  suspens; 
dont  je  vous  suplie  très  humblement ,  Sire ,  en  faire  ad- 
vertyr  Monsieur ,  frère  de  Yostre  Majesté ,  aflin  qu'il  v 
pourvoye  si  bien  qu'il  ne  puisse  estre  ny  empesché  ny  sur- 
prins  d'aulcun  accidant.  Et  cepandant  par  une  ouverte  et 
franche  négociation  avec  les  ambassadeurs  de  ceste  prin- 
cesse ,  Voz  Majestez  pourront  essayer  de  remédier  à  ces 
choses ,  ou  aulmoins  de  les  divertir,  affin  qu'elles  ne  puis- 
sent empescher  l'heur  de  voz  affères,  ny  retarder  la  vic- 
toire de  Mon  dict  Seigneur;  ce  que  j'estime  ne  sera  trop 
difïicille  à  conduyre,  car  milord  trézorier  m'a  mandé  que, 
si  le  comte  de  Worcester  trouve  que  vous  soyez  ainsy 
bien  disposez ,  devers  ceste  princesse ,  comme  je  me  suis 
efforcé  de  le  leur  persuader,  qu'il  ne  fault  doubter  que  les 
choses  n'aillent  aussy  bien,  entre  Voz  Majestez  et  vos  deux 
couronnes  et  subjertz,  comme  vous  le  pourriez  désirer.  Sur 
^'♦^'  *-^c.  Ce  xx!]*"  jour  de  janvier  1573. 

CCXCVir  DÉPESCHE 

—  du  xxv*  jour  de  janvier  1573.  — 

(Envoyée  jusques  à  Calais  par  un  marchand  de  Londres.) 

Résolution  des  proteslans  de  liâter  l'expédition  de  leurs  secours  pour  la 
Rochelle. 

A  u    R  o  Y. 

Sire,  suyvant  ce  que  je  vous  ay  mandé,  du  xxij*=  du  pré- 
sent ,  que  la  résolution  avoit  esté  prinse  icy  entre  quelques 
particuUiers  de  secourir  la  Rochelle,  j'ay  à  vous  dire 
maintenant  qu'ilz  préparent  à  furie  d'en  exécuter  promp- 
tement  l'entreprinse  sans  la  vouloir  différer,  ny  à  la  fin  de 
febvrier,  ny  au  commancement  de  mars,  comme  ilz  l'a- 
voient  une  l'oys  pensé  ,  parce  qu'ilz  se  persuadent  qu'estant 
desjà  Monsieur  devant  la  place,  il  se  pourroit  bien  fère, 
ayant  avec  luy  Monseigneur  le  Duc ,  et  aultres  princes,  et 
bon  nombre  de  grandz  cappitaines,  et  une  brave  armée, 
qu'il  la  forçât  par  sa  dilligence  et  valeur  beaucoup  plus 
tost  qu'ilz  ne  peussent  y  avoyr  pourveu.  Dont  tout  ce  qui 
estoit  de  pirates,  au  long  de  la  coste  plus  procheyne  d'icy, 
a  faict  desjà  voylle  vers  le  cap  de  Cornaille,  et  les  fran- 
çoys,  qui  estoient  en  ceste  ville,  s'y  retirent  toutz  pour  s'y 
aller  embarquer ,  car  c'est  la  poincte  plus  voysine  de  la 
Rochelle;  sinon  aulcuns  des  principaulx  qui  ne  bougent 
eucores.  Et  je  voy  bien ,  Sire  ,  par  les  allées  et  venues  que 
font  aulcuns  cappitaines  de  mer  augloys  en  ceste  court , 
qu'ilz  veulent  estre  de  la  partye,  de  quoy  je  ne  faudray  d'en 
aller  porter  pleincte  au  premier  jour. 

Il  ne  se  parle  de  rien  plus  chauldement  en  ce  royaulme 
que  de  secourir  les  dicts  de  la  Rochelle,   et  ce  qui  es- 


—  !2iO  — 
cliaulFe  davantage  les  Aiigloys  à  vouloir  ayder  l'entreprinse, 
est  qu'il  vient  ordinayrement  des  lettres  et  nouvelles  du 
dict  lieu,  par  lesquelles  l'on  mande  que,  s'il  se  peut  présenter 
quelques  forces  vers  la  Guyenne  en  faveur  de  ceulx  de  la 
religion,  qu'indubitablement  il  s'y  suscitera  une  fort  grande 
révolte,  et  qu'il  s'y  pourra  facillement  reconquérir  bonne 
partye  du  pays ,  que  les  dicts  de  la  religion  y  avoient  oc- 
cupé aux  derniers  troubles.  En  quoy,  pour  se  pouvoir  pré- 
valoir d'une  si  bonne  occasion,  si,  d'avanture,  elle  se  offroit, 
l'on  m'a  adverty  qu'il  a  esté  mandé,  vers  le  quartier  d'Ouest, 
de  tenir  prestz  dix  mil  hommes  et  mille  chevaulx,  des  mieulx 
choysis  d'Angleterre.  Et  sur  ce,  etc. 

Ce  xW"  jour  de  janvier  1573. 


CCXCVlir  DEPESCHE 

—  du  ii«  jour  de  (ebvrier  1573.  — 

(Envoyée  exprès  jusques  à  Calais  par  la  voye  du  S""  Acerbo). 

Audience.  — Insulte  faite  en  mer  au  comte  de  Worcester.  —  Plaintes  contre 
les  pirates  et  contre  les  armemens  destinés  pour  la  Rochelle.  — Vives  as- 
surances de  la  reine  que  les  pirates  seront  réprimés  ,  et  qu'elle  interdira 
à  ses  «ujets  de  porttr  aucun  secours  à  la  Rochelle.  —  Protestation  de  dé- 
vouement au  roi  faites  par  les  chefs  des  protestans  français  réfugiés  à 
Londres. 

Au   Roy. 

Sire,  pendant  que  j'ay  heu  ainsy  suspectes  les  allées  et 
venues  d'aulcuns  particulliers  de  ce  royaulme  en  ceste  court, 
à  cause  qu'ilz  s'esforçoient  de  persuader  à  la  Royne  d'An- 
gleterre qu'elle  se  deût  entremettre  des  alfères  de  ceulx 
de  la  Rochelle,  en  leur  baillant  quelque  assistance  soubz 
mein  ;  et  qu'ilz  luy  remonstroient  que  ,  si  elle  vous  layssoit 

venir  à  bout,  comme  vous  voudriez,  de  ceulx  de  sa  reli- 
gion en  vostre  royaulme,  qu'indubitablement  vous  passeriez 
bientost  oultre  à  poursuyvre  la  mesme  cause  par  deçà, 
suyvant  la  promesse  qu'en  aviez  desjà  jurée  au  Pape,  con- 
joinctement  avec  le  Roy  d'Espaigne  ,  ainsyqu'ilz  sçavoient 
très  bien  par  des  advis  bien  seurs,  qu'on  leur  en  avoit  mandé 
de  France ,  de  Flandres  et  d'Allemaigne  ,  et  encores  plus 
expressément  de  ceulx  qui  leur  estoient  venus  de  Rome , 
et  que  l'entreprinse  se  feroit  soubz  couleur  de  secourir  la 
Roy  ne  d'Escoce  ;  de  quoy  l'impression  n'en  estoit  petite  en 
l'esprit  de  ceste  princesse,  j'ay  prins  argument  d'aller 
trouver  ceste  princesse  par  prétexte  de  me  vouloir  pleindre 
à  elle  du  meschant  et  malheureux  tour  qui  a  esté  faict 
au  comte  de  Worcester. 

Et,  après  l'avoyr  supliée  que,  de  tant  que  toutes  les  sortes 
de  respect  que  les  hommes  doibvent  à  Dieu ,  aux  princes 
et  au  droit  des  gens ,  avoient  esté  violés  en  cest  endroict, 
et  que  l'outrage  touche  conjoinctement  Vostre  Majesté  et 
elle ,  qu'il  luy  pleut  commander  d'en  estre  faict  une  si 
dilligente  poursuyte  que  les  autheurs  d'ung  si  exécrable 
excès  n'en  demeurassent  impunis'.  J'ay  suivy  à  luy  dire 
qu'elle  se  pouvoit  bien  souvenir  comme,  à  ma  dernière  au- 
dience, elle  m' avoit  promis  de  fère  donner  quelque  bon 
ordre  contre  ces  pirates;  et  depuis,  les  seigneurs  de  son 
conseil  me  l' avoient  aussi  confirmé;  mays  tant  s'en  falloit 
qu'il  y  eût  esté  pourveu  que,  au  contrayre,  j'entendois 
que  le  nombre  en  augmentoit  toutz  les  jours ,  et  que ,  en 
divers  portz  de  ce  royaulme  ,  se  faysoit  une  grande  dilli- 

'  Le  navire  qui  portait  le  comte  de  Worcester  en  France  avait  été  atta- 
qué ,  et  ce  n'était  qu'à  grand'  peine  que  le  comte  avait  pu  parvenir  à  s'é 
chapper. 

gence,  par  des  françoys  et  llammans  fuytifz,  d'armer  des 
vaysseaulx,  et  mesmes  aulcuns  des  meilleurs  capitaines  de 
mer  angloys ,  et  iiomméement  maistre  Hacquens  et  aultres 
apprestoient  les  leurs  pour  aller  toutz  ensemble  ,  ainsy  que 
bruict  en  couroit,  faire  la  guerre  aulx  papistes  françoys, 
et  n'en  laisser  pas  ung  sans  le  piller,  et  jetter  les  hommes 
dans  la  mer,  et  aller  combatre  voz  gallères  et  aller  avitail- 
ler  la  Rochelle  ,  et,  en  somme,   nuyre  à  Vostre  Majesté 
en  tout  ce  qu'ilz  pourroient.  Qui  estoit  chose  que  vous  ne 
pouviez  ny  vouliés  espérer  d'elle,  et  qu'il  ne  se  pouvoit  pas 
fère  qu'elle   vous  peut  compter  pour  si   principal  amy, 
comme   vous  luy  estiez,  s'il  vous  advenoit   que  de  son 
royaulme   sortissent   actes  si  ennemys  comme  seroit  de 
troubler  la  navigation  et  le  commerce  à  voz  subjectz,   et 
de   s'esforcer    de  donner  empeschement  à  la   réduction 
d'une  vostre  ville;  dont,  de  tant  que  j'estoys  constitué  icy 
procureur  de  vostre  mutuelle  amityé  ,  je  luy  voulois  bien 
dire  qu'il  yroit  en  cella ,  si  les  choses  passoient  oultre  , 
de  ropture  d'icelle,   et  de  l'infraction  du  traicté;  et  que 
je  la  suplioys  ne  trouver  maulvais  si  je  me  qposois  ,  aul- 
tant  qu'il  m' estoit  possible,  qu'il  ne  se  fît  pas. 

La  dicte  Dame,  d'une  fort  bonne  et  agréable  façon, 
m'a  respondu  qu'elle  pensoit  que  le  seul  bonheur  de  l'oc- 
casion, pour  laquelle  elle  vous  dépeschoit  le  comte  de 
Worchester,  laquelle  e.stoit  saincte  et  privilégiée  envers 
Dieu,  et  le  debvoit  estre  envers  les  hommes,  l'a  voient 
ainsy  préservé  de  ce  grand  dangier,  et  espéroit  que,  maul- 
gré  toutz  empeschementz ,  vous  vous  trouveriez  satisfaict 
d'elle  et  servy  du  dict  comte  en  ce  que  vous  desiriez  5  et  que 
de  tant  que  l'outrage,  qui  luy  avoit  esté  faict,  touchoit  fort  à 
elle,  qu'elle  ne  permettroit  qu'on  en  délavssàl  jamais  la 

poursuyte,  jusques  à  ce  que  la  punition  s'en  fît  à  bon 
esciant,  comme  aussy  elle  vous  prioit,  parce  que  vous  > 
estiez  de  mesmes  intéressé,  que,  si  l'acte  procédoit  de  quel- 
que lieu  de  vostre  obéyssance,  ainsy  qu'on  le  souspeçon- 
noit,  qu'il  vous  pleut  ne  le  laisser  impuny,  et  que,  quand 
le  cas  seroit  davantage  vériffié,  qu'elle  le  vous  feroit  enten- 
dre; que  cella  faysoit  assez  de  foy  que  les  pirates  n'avoient 
guyères  d'intelligence  avec  elle,  et  que,  oultre  l'ordre  que, 
à  mon  instance ,  elle  avoit  mandé  donner  en  cella  pour 
bien  les  réprimer,  qu'elle  avoit  mandé,  de  rechef,  qu'il  y 
fût  très  soigneusement  pourveu  ; 

Et ,  quand  à  debvoir  sortir  quelque  empeschement  de 
ce  royaulme  à  voz  subjectz  en  leur  commerce  et  navi- 
gation de  ceste  mer ,  et  pareillement  à  Vostre  Majesté 
en  la  réduction  de  la  Rochelle ,  qu'elle  vous  suplioit 
de  demeurer  mieulx  persuadé  d'elle  que  cella;  et  que, 
tant  qu'il  vous  playroit  luy  garder  l'amityé ,  qu'elle  la 
vous  rendroit  de  son  costé  la  plus  parfaicte  et  entière 
que  prince  ny  princesse  que  vous  heussiez  en  toute  vostre 
alliance;  et  qu'elle  ne  sortiroit,  pour  chose  qui  peut  adve- 
nir, de  ce  qui  estoit  droict  et  juste  vers  vous,  si  vous  ne 
deveniez  injuste  vers  elle,  ce  qu'elle  ne  vouloit  si  mal  espé- 
rer des  promesses  et  sèrement  que  luy  avez  faictz,  bien 
qu'on  luy  avoit  voulu  persuader  le  contrayre;  et  qu'elle 
ne  pensoit  pas  que  pas  ung  fût  si  hardy  d'ozer  mettre  hors 
d'aulcun  port  de  ce  royaulme  aulcung  appareil  qui  fût  pour 
vous  aller  nuyre  ;  car  elle  l'avoit  trop  expressément  def- 
fandu  :  ny  M^  Hacquens  n'avoit  aulcune  hayne  aulx  Fran- 
çoys,  mais  bien  l'avoit  fort  grande  aulx  Espaignolz,  qui 
l'avoient  fort  maltraicté;  et  pourveu  qu'il  se  gardât  d'of- 
fancer  le  Roy  d'Espaigne ,  car  relia  ne  luy  romporteroit  elle 

jamais,  elle  ne  seroit  pas  marrye  qu'il  se  peut  venger  de 
ceulx  qui  l'avoient  oultragé. 

Et,  après  aulcunes  aultres  bien  honnestes  responces,  qui 
concernoient  d' aultres  poinctz  que  je  luy  avoys  proposés, 
lesquelz  seroient  longs  à  mettre  icy,  elle  s'est  mise  à 
discourir  du  voyage  de  Monsieur  et  de  Monseigneur  le 
Duc,  frères  de  Vostre  Majesté;  et  qu'elle  s'esbahyssoit 
comme  vous  les  vouliez  hasarder  toutz  deux  à  une  mesmes 
entreprinse,  eu  bien  qu'elle  pensoit  qu'ilz  s'estoient  volon- 
tayrement  ainsy  absentés,  l'ung  et  l'aultre,  pour  ne  voyr 
poinct  son  depputé  quand  il  arriveroit  ;  et  que  cepandant 
M"^  le  cardinal  de  Lorrayne  estoit  de  retour,  avec  déclara- 
tion, pour  la  Royne  d'Escoce,  qu'elle  puisse  prendre  en- 
cores  ung  aultre  mary. 

A  quoy  je  n'ay  manqué  de  réplicquer  là  où  j'ay  cognu 
en  estre  besoing,  et  elle  m'a  bien  fort  gracieusement 
licencié. 

Or,  estoit  M' le  comte  de  Montgommery  présent,  quand 
j'ay  parlé  à  la  dicte  Dame,  mais  n'a  faict  semblant  de 
nous  voyr  ny  de  nous  saluer,  tant  y  a  que  M"^  le  vidame 
et  les  S"  de  Pardaillan  et  Du  Plessis ,  qui  sont  venus  com- 
municquer  avecques  moy,  m'ont  signiffié  que  le  dict  comte 
et  eulx,  et  toutz  les  gentilshommes  qui  sont  icy,  ont  ung 
singuUier  désir  d' estre  remis  en  vostre  bonne  grâce;  et  le 
dict  sieur  vidame  se  promet  de  fère  en  sorte  que  vous 
cognoistrez.  Sire,  qu'il  n'aura  employé  ce  temps,  qu'il 
est  absent,  qu'à  vous  fère  tant  de  service  qu'il  le  puisse 
mériter.  J'espère  bien  que  de  ceste  négociation  viendra 
quelque  changement,  ou  aulmoins  quelque  suspencion,  ez 
deUibérations  qui  se  faisoient  par  deçà.  Et  sur  ce,  etc. 
^'^  '/  jour  de  febvrier  1573. 

CCXCIX'   DÉPESCHE 

—  da  vine  jour  de  febvrier  1 573.  — 
(Envoyée  exprès  jusques  à  la  court  par  le  S' de  Sabran.) 

Crainte  que  les  Anglais  ne  préparent  secrètement  quelque  entreprise  contre 
la  France. — Nouvelles  d'Ecosse. 

Au  Roy. 

Sire,  au  sortir  de  dîner,  le  jour  du  mardi  gras,  milord 
trézorier  et  les  comtes  et  seigneurs  de  ce  conseil,  après 
m' avoir  rendu  plusieurs  grandz  mercys  de  la  bonne  chère, 
et  m' avoir  faict  une  fort  privée  et  ouverte  démonstration 
de  beaucoup  de  contantement,  ilz  m'ont  dict  que,  pour  ne 
rompre  l'ancienne  observance  du  jour,  laquelle  estoit  de 
ne  l'employer  qu'à  banqueter  et  se  resjouyr,  ilz  se  vou- 
loient  bien  garder  de  traicter  d'aulcune  chose  avecques 
moy,  qui  eût  apparance  d'estre  guyères  sérieuse,  et  pour- 
tant qu'ilz  remettroient,  jusques  à  deux  ou  troys  jours  de 
là,  de  me  respondre  aulx  querelles  que  je  leur  avoys  faictes 
le  XXVI ij«  du  passé  ;  et  ne  me  mouveroient  celles  qu'ilz 
a  voient  aussy  à  me  fère  sur  aulcunes  inconsidérations  qu'on 
avoit  naguyères  uzées  à  Roan  vers  aulcuns  angloys  ;  seule- 
ment ilz  me  vouloient  dire  que  la  Royne ,  leur  Mestresse , 
après  ma  dernière  audiance,  estoit  demeurée  si  irritée 
contre  les  pirates,  pour  l'outrage  faict  au  comte  de  Wor- 
cester,  qu'elle  avoit  résolu  d'en  nétier  la  mer,  dont  avoit 
commandé  qu'il  fût  mis  promptement  m  bons  navyres  de- 
hors pour  les  aller  chasser  de  toutes  les  rades  et  costes  de 
deçà,  ce  qui  seroit  faict  dans  sept  ou  huict  jours.  Sur  quoy 
voyant  qu'ilz  avoient  prescrit  l'ordre  de  ne  me  vouloir  tra- 
vailler d'affères  parce  que  j'estois  leur  hoste,  je  ne  les  en 

voulus  ennuyer  à  eulx  parce  qu'ilz  estoient  les  miens,  et 
ainsy  a  esté  remis  de  traicter  de  toutes  noz  négociations  à 
quand  j'yray  trouver,  la  première  foys,  la  Royne,  leur 
Mestresse,  à  Grenvich.  Or,  Sire,  ces  troys  navyres  sont 
ceulx,  que  je  vous  ay  desjà  mandé,  qu'elle  avoit  donnés 
à  son  admirai,  lesquelz,  parce  qu'ilz  avoient  esté  destinés 
à  ung  aultre  efiect,  je  souspeçonne  fort  que  le  prétexte 
de  chasser  les  pirates  sera  de  les  envoyer  toutz  à  la  Ro- 
chelle, ou  bien  à  fère  la  surprinse  de  quelque  lieu  le  long 
de  la  coste  de  Normandye  de  Bretaigne ,  ou  de  Guyenne , 
s'ilz  le  trouvent  mal  gardé.  Car  à  voyr  les  dilligences  d'aul- 
cuns  malcontantz  qui  sont  icy,  et  leurs  ordinayres  sollici- 
tations en  court,  les  armes  et  monitions  qu'ilz  acheptent, 
le  nombre  de  grandes  harquebuzes  à  forchette  qu'ilz  font 
forger,  les  navyres  de  guerre  qu'ilz  louent  et  marchandent, 
les  hommes  qu'ils  entretiennent,  et  la  presse  qu'ilz  leur 
font  toutz  les  jours  de  se  tenir  pretz,  et  mêmes  qu'ilz  vont 
praticquant  les  soldatz ,  tant  angloys  que  françoys ,  aussy- 
tost  qu'il  en  arrive  ung  en  ceste  ville,  ainsy  qu'ilz  sont  après 
à  suborner  quatorze  ou  quinze  françoys  qui  viennent  d'Es- 
coce  (  mais  je  leur  ay  obtenu  passeport,  et  baillé  quelques 
deniers  pour  se  retirer  à  Dieppe  ),  il  est  aysé  à  juger  qu'ilz 
ont  quelque  desseing  non  petit,  et  qui  est  fort  prest  d'estre 
bientost  exécuté.  En  quoy  semble  qu'il  ne  faut  non  seule- 
ment avoyr  l'euil  sur  l'object  de  la  Rochelle ,  car  estiment 
qu'elle  n'est  pour  estre  forcée  de  longtemps,  mais  que,  s'il 
leur  reste  quelque  moyen  de  vous  apprester  de  la  besoigne 
ailleurs,  qu'ilz  ne  faudront  de  l'essayer  affin  de  divertir  le 
siège  du  dict  lieu  de  la  Rochelle. 

Il  est  arrivé  ung  courrier  d'Escoce  depuys  troys  jours, 
duquel  l'on  ne  publie  les  nouvelles  qu'il  a  apportées  de  dellà, 

mais  quelqu'ung,  qui  en  a  descouvert  quelque  chose,  m'a 
mandé  que  le  capitaine  Granges  et  Ledington,  encor  que 
milord  de  Morthon  poursuive  opiniastrément  de  les  resser- 
rer par  une  tranchée  qu'il  a  faicte  devant  le  chastean  de 
Lillebourg,  qu'ilz  se  maintiennent  néantmoins  fort  brave- 
ment contre  luy,  et  monstrent  de  creindre  bien  peu  ses 
eflbrtz  ;  que  ce  que  le  dict  de  Morthon  traictoit  de  bailler 
le  Prince  d'Escoce  aut  Angloys,  ainsy  qu'il  a  esté  sur  le 
poinct  de  le  consigner,  cella  a  esté  esventé  par  quelque 
lettre  que  j'avoys  escripte  d'icy  ;  dont  semble  que  l'entre- 
prinse  reste  maintenant  fort  éloignée ,  nonobstant  que  les 
cinquante  mille  escus  de  la  convention  soient  desjà  sur  les 
lieux,  car  les  Escouçoys  disent  qu'ilz  mourront  plustost  très- 
toutz  que  de  souffrir  qu'on  le  transporte  hors  du  pays; 
qu'il  estoit  bruict  que  le  frère  du  dict  Granges  estoit  arrivé 
à  Abredin  avec  le  S"^  de  Yérac.  Sur  ce,  etc. 

Ce  viij*  jour  de  febvrier  4573. 


CCC^  DÉPESCHE 

— du  xiiie  jour  de  febviier  1 573. — 
(  Envoyée  exprès  jusques  à  Calais  par  Jehan  Volet.) 

IVégociallon  secrète  de  l'ambassadeur  avec  Burleigh.  —  Favorables  disposi 
tions  des  Anglais.  —  Mémoire.  Détails  de  la  négociation.  —  Plainte  de  l'am- 
bassadeur au  sujet  d'un  traité  qui  aurait  été  signé  par  Elisabeth  avec  les 
prolestansde  la  Rochelle. — Protestation  de  Burleigh  avec  serment  que  cette 
imputation  est  fausse.  —  Sa  déclaration  que  si  le  roi  veut  faire  punir  les  au- 
teurs des  massacres  de  la  Saint-Barthèlemy,  la  reine  lui  montrera  la  même 
confiance  qu'autrefois,  et  consentira  à  reprendre  la  négociation  du  mariage. 

Au  Roy. 
Sire ,  afiin  d'interrompre  l'effect  de  quelques  dilligences 
que  je  voyois  fère  icy,  qui  m'estoient  suspectes,  j'ay  prins 
occasion,  par  la  dépesche  de  Vostre  Majesté  du  xxiij*  de 

janvier,  d'aller,  la  nuict  passée,  sur  les  dix  heures  d'a- 
près soupper ,  fère  une  négociation  extraordinayre  avec  mi- 
lord  de  Burgley,  dont  je  mets  le  récit  à  part. 

J'espère,  Sire,  que  les  choses  se  pourront  modérer,  si 
une  nouvelle,  qui  vient  tout  à  ceste  heure  d'arriver,  ne 
les  altère,  c'est  qu'on  a  escript  de  Barvic  que  quatre  ou 
cinq  centz  françoys  se  sont  désambarqués  en  Escoce,  du 
costé  du  Nort,  chose  que  j'estime  qu'on  a  controuvée  sur 
l'arrivée  du  S*^  de  Vérac  par  dellà  ;  mais  je  mettray  peyne 
d'en  oster  l'impression.  Les  troys  navyres  que  je  vous  ay 
cy  devant  mandé  estre  ordonnés  pour  chasser  les  pirates  de 
deçà,  sortyront  dans  troys  jours  hors  du  port,  et,  si  l'on 
ne  leur  envoyé  une  nouvelle  commission  quand  ilz  seront 
sur  mer,  je  sçay  bien  que  celle  qu'ilz  emportent  d'icy  n'est 
pour  atempter  chose  qui  soit  contre  vostre  service  ;  et 
mesmes  l'on  a  faict  arrester  quelques  navyres  chargés  de 
bledz  vers  l'Ouest,  qui  estoient  prestz  d'aller  à  la  Ro- 
chelle. Tant  y  a ,  Sire,  que  je  ne  veulx  pour  cella  me  ré- 
tracter de  chose  que  j'ay  escripte,  ny  que  Vostre  Majesté 
n'ayt  encores  bien  suspecte  la  grande  deffiance  de  ceux  cy, 
car  l'évesques  de  Londres  et  les  principaulx  protestantz  de 
ce  royaulme  continuent  ouvertement  de  retenir  aultant  de 
soldatz  volontayres  qu'il  en  arrive  en  ceste  ville  ,  et  en  ont 
desjà  plus  de  troys  mille  enrollés.  Hz  communicquent  avec 
les  malcontantz  et  tiennent  plusieurs  estroictz  conseilz  avec 
eulx.  Hz  font  des  cueuillètes  de  deniers,  et,  oultre  les  sommes 
que  je  vous  aycy  devant  mandées,  ilz  contreignent  les  douze 
principalles  compagnies  des  marchandz  de  Londres  de  con- 
tribuer vingt  mille  escus  contantz  qui  se  payent  aujour- 
dhuy.  Et  sur  ce,  etc. 

Ce  xiij''  jour  de  febvrier  d578. 

NEGOCIATION   AVEC   MILORD    DE   BURGLEY. 

Sire,  j'ay  dict  à  milord  de  Burgley  qu'à  peyne  eussiez  vous  espéré, 
du  plus  grand  ennemy  qu'ayez  au  monde ,  ung  acte  plus  contrayre  à 
Tamityé  d'entre  Vostre  Majesté  et  la  Royne ,  sa  Mestresse  ,  que  cel- 
luy  qui  vous  estoit  naguières  apparu  d'elle  par  ung  advis,  dont  m'a- 
viez envoyé  l'extrêt,  touchant  une  confédération  qu'elle  traictoit  de 
fère  avec  ceulx  qui  se  sont  soublevés  en  vostre  royaulme ,  et  que 
j'estoisle  plus  honteux  et  confus  gentilhomme  qui  fût  en  vostre  ser- 
vice de  ce  ,  qu'après  les  bonnes  parolles  et  promesses  bien  expresses 
qu'encores ,  depuis  l'accidant  de  Paris  ,  elle  m'avoit  prié  de  vous  es- 
cripre  de  sa  persévérance  vers  vous,  il  se  trouvoit  maintenant  qu'elle 
s'alloit  non  seulement  joindre  ,  mais  se  rendre  chef  de  la  plus  ad- 
versayre  entreprinse  qui  se  pourroit  dresser  contre  Vostre  Majesté 
et  contre  le  repos  de  vostre  estât,  et  que  vous  aviez  en  cella  à  accuser 
beaucoup  ma  facillité  et  sottise  d'avoyr  légièrement  creu  à  parolles, 
mais  beaucoup  plus  leur  maulvayse  foy,  qui  sçavoient  bien  que ,  de- 
puis huict  moys,  la  dicte  Dame  avoit  très  solennellement  juré  de  vous 
estre  bonne  amye  et  vraye  confédérée  ;  et  que  Dieu ,  à  qui  elle  en 
avoit  faict  le  sèrement,  estoit  tesmoing  qu'en  tout  ce  temps,  ny  de- 
puis la  paix  de  l'an  '1563,  il  ne  s'estoit  offert  aulcune  occasion  en 
toute  la  Chrestienté ,  où  il  fût  question  du  bien  de  Testât  et  de  la 
personne  d'elle,  que  vous  ne  vous  y  fussiez  monstre  son  vray  amy, 
voyre  son  très  parcial  amy  -, 

Et  pourtant  que  je  luy  vouloys  bien  dire ,  si  les  choses  passoient 
plus  avant ,  bien  que  soubz  mein ,  ou  couvertes  de  quelque  prétexte 
que  ce  fût,  qu'il  vous  resteroit,  vifve  à  jamais,  la  plus  juste  prétan- 
tion  d'injure  contre  sa  Mestresse  et  contre  ce  royaulme ,  dont  prince 
aytesté  oncques  provocqué  ,  pour  vous  en  revancher,  quand  vous 
verriez l'oportunité  de  le  fère;  et  que  je  luy  portois  le  dict  advis  qui 
arguoit  fort  la  dicte  Dame  d'avoyr  desjà  deffailly  vers  vous;  et  luy 
portois  aussy  l'extrêt  de  vostre  dicte  lettre  qui ,  au  contrayre,  mons- 
troit  tousjours  combien  vous  persévériez  droictement  vers  elle ,  alïin 
que  luy  mesmes  fût  tesmoing  qu'elle  cherchoil  de  perdre  sans  occasion 
ung  amy,  dont  la  perte  ne  luy  en  pouvoit  estre ,  ny  aulx  siens,  petite 
ny  légière. 

Le  dict  de  Burgley,  après  avoir  considéré  ce  que  je  luy  disoys,  qui 
n'a  esté  sans  beaucoup  d'aultres  remonstrances  bien  amples  ,  et  les 
plus  vifves  que  je  luy  ay  peu  déduyre ,  lesquelles,  pour  briefveté,  je 
ne  metz  icy,  et  qu'il  a  heu  leu  vostre  lettre  en  ce  qui  concernoit  les 

poiiictz  de  l'aniityé,  du  (aict  de  la  Rochelle,  de  l'offre  de  rirlau- 
doys,  celliiy  de  la  ligue  contre  le  Tiircq  ,  celluy  de  messieurs  de 
Guyse  et  celluy  du  mariage,  il  m'a  respondu  qu'il  me  prioit,  devant 
toutes  choses  ,  de  croyre  que  l'advis  estoit  aussy  faulx  et  mensonger, 
comme  l'estoitle  Diable  luy  mesmes  ,  autheur  de  faulceté  et  de  men- 
songe. Et  i)uis  a  adjouxié  uiig  sèrement  à  Dieu  ,  bien  fort  grand  et 
digne  d'esire  creu  ,  que  la  Royne,  sa  Mestresse ,  n'avoit  escripte  aul- 
cune  lettre,  petite  ny  grande,  à  ceulx  de  la  Rochelle ,  ny  leur  avoit 
encores,  en  façon  du  monde,  rien  respondu,  bien  que  plusieurschoscs 
de  leur  faict  luy  eussent  à  la  vérité  esté  proposées  ;  et  (jue  le  dict  ad- 
vis  estoit  plustost  une  admonition  que  ceulx  de  la  religion  se  don- 
noient  les  ungs  aulx  aullres,  et  ung  advertissement  entre  eulx,  que  non 
une  chose  ainsy  advenue  ;  et  qu'il  vous  suplioit,  Sire,  de  vous  donner 
paix  et  repos,  quand  à  cella  ; 

Qu'il  avoit  ung  infiny  plésir  de  voyr  en  vostre  lettre  beaucoup  de 
particulliers  tesmoignages  de  vostre  bonne  et  vertueuse  procédure 
vers  la  Royne ,  sa  Mestresse ,  à  laquelle  nul ,  soubz  le  ciel ,  luy 
pouvoit  reprocher  qu'elle  fût  en  aulcun  deffault  vers  Vostre  Majesté, 
mais  bien  luy  estoit  besoin,  pour  les  choses  advenues  en  France, 
qu'il  luy  apparût  ung  peu  pluscler,  qu'elle  ne  l'avoit  peu  voyr  depuis 
huict  moys  en  çà  ,  si  l'intention  de  Voz  Majestez,  et  de  Monsieur,  et 
de  Monseigneur  le  Duc,  teudoient  à  la  ruyne  de  ceulx  de  sa  religion 
ou  bien  à  conserver  leur  amityé,  premier  qu'elle  estimât  se  debvoir 
si  confidemment  commettre  à  Vostre  Majesté  comme  elle  faysoit  au- 
paravant ; 

Mais  que  ,  si  Vostre  Majesté  luy  donnoit  quelque  esclarcissement 
de  cella,  en  faysant  punir  quelques  ungs  de  ces  plus  séditieux, 
qui,  sans  aulhorité  publique,  ont  tué  ceulx  de  la  dicte  religion, 
mesmement  les  femmes  et  enfans  ,  qui  ne  pouvoient  estre  participans 
de  la  conspu'ation  ;  et  si  faysiez  cognoistre  à  ceulx  qui  sont  échappés 
de  ceste  grande  émotion ,  que  vous  n'estes  poinct  marry  qu'ilz  se 
soient  retirez  en  lieu  de  refuge,  pour  la  seureté  de  leurs  vyes;  et  que 
ne  permettiez  procéder  qu'avec  temps  et  ordre  vers  les  dicts  de  la 
nouvelle  religion,  si,  d'avanture,  vous  ne  voulés  plus  souffrir  qu'il  y 
en  ayt  (ju'une  en  vostre  royaulme ,  qu'aulmoins  ilz  ne  soient  forcés 
d'abandonner  la  leur,  premier  qu'ilz  soient  instruitz  ou  persuadés 
comme  ilz  doivent  prendre  l'aultre,  sans  violenter  ny  leurs  person- 
nes ny  leurs  consciences;  (jue  lors  auroit  elle  apparente  occasion 
de  se  commettre  comme  auparavant  à  Vostre  Majesté ,  et  luy,  de  le 
luy  oser  conseiller,  parce  que  cella  justifTieroit  vos  actions  passées. 

(•t  fernit  voyr  que  l'accident  auroit  esté  ou  forinit,  ouprovocqué  par 
ceulx  inesmes  de  la  dicte  religion,  là  où  ung  chacun  demeureroit  main- 
tenant persuadé  du  contraire ,  avec  quelque  escandalle  de  vostre  ré- 
putation vers  toutz  les  Prolestantz; 

Et  que  le  propos  du  mariage  ne  tarderoit  après  d'estre  approuvé 
par  toutz  ceulx  de  ce  conseil ,  comme  chose  qu'ilz  voyent  bien  qui 
est  plus  nécessayre  à  leur  Meslresse  et  à  son  royaulme,  (lue  non  à 
Voz  Majestez  Très  Chrestiennes  ny  au  vostre;  (et  les  diffîcultez  ne 
paroistroient  grandes,  pourveu  que  la  dicte  Dame  se  peut  aperce- 
voir que,  nonobstant  la  souspeçon  qu'elle  a  prinsde  ce  que,  en  mes- 
mes  temps  qu'on  traictoil  avec  elle  pour  Monsieur,  l'on  envoya  fère 
des  practiques  pour  le  marier  en  Pouloigne,  et  que  Monseigneur  le 
Duc  s'est  maintenant  absenté ,  quand  le  comte  de  Worchester  a  deu 
arriver  par  dellà,  et  (lue  la  Royne,  vostre  mère,  a  différé  longtemps 
de  respondre  aulx  poinctz  de  lareUgion;)  si  néantmoins  vous  y 
vouliez  maintenant  procéder  de  bonne  et  vraye  intention,  car  ne 
falloit  doubler  que  elle,  de  son  costé,  ne  l'y  eût  toujours  heue  très 
bonne  ,  et  clère ,  et  nette. 

Et  a  poursuivy  son  discours  en  plusieurs  aullres  propos,  desquelz 
j'ay  heu  occasion  d'espérer  que  de  ceste  nostre  conférance  pourroit 
sortir  quelque  proufit  pour  vostre  service.  Dont  luy  ay  seulement 
réplicqué  que  j'acceptois  ,  de  tout  mon  cueur,  l'atestation  qu'avec 
sèrement  il  me  faysoit  que  l'advis  estoit  faulx  ;  et  (jue,  sur  la  parollc 
sienne,  j'entreprendrois  de  vous  promettre ,  Sire  ,  que  vous  trouve- 
riez plus  de  vérité  en  l'assurance,  que  je  vous  avoys  donnce,  et  que 
je  vous  confirmois  de  rechef,  de  la  persévérance  de  sa  Mestresse  vers 
vostre  amityé,  que  non  en  tout  ce  qu'on  vous  avoit  voulu  ,  et  qu'on 
vous  voudroit ,  fère  doubler  de  la  sienne. 

Et,  touchant  les  justes  déportementz  de  Voz  Majestez  Très  Chres- 
tiennes vers  ceulx  de  la  nouvelle  religion,  et  de  vostre  droicte  in- 
tention au  propos  du  mariage ,  oultre  qu'il  avoit  veu  l'esclarcisse- 
raent  de  cella  en  termes  bien  exprès  dans  vostre  dicte  lettre,  je 
luy  avoys  encores  apporté  la  lettre  de  la  Royne ,  vostre  mère ,  de 
mesmes  dathe ,  en  laquelle  ,  après  le  narré  principal,  il  y  verroit  ad- 
jouxté  ung  bien  peu  de  motz  de  sa  mein,  qui  luy  donroient  pleyne 
satisfaction  de  ces  deux  poinctz. 

Et  ainsy,  la  luy  ayant  baillée  à  lire,  il  l'a  trouvée  merveilleusement 
à  son  goust;  et  je  luy  ay  faict  gouster  davantage  ce  qu'elle  mesmes  y 
adjouxtoit  par  postille  ,  qu'elle  ne  croyroit  jamais  que  la  Royne  d'An- 
gleterre peut  laysser  de  vous  esire  bonne  sœur  et  amye,  pour  avoyr 
v.  1" 

mis  vostre  estât  et  vostre  vye  en  seureté,  et  qu'à  ce  coup  elle  vous 
voulût  faire  cognoistre ,  par  sa  résolution  sur  le  propos  de  Monsei- 
gneur le  Duc,  sa  bonne  volonté  : 

Que  c'estoient  bien  peu  de  paroUes ,  mais,  parce  qu'elles  procé" 
doient  d'une  grande  princesse  qui  les  escripvoit  de  sa  royalle  mein, 
quelles  justiffioient ,  plus  que  à  suffizance,  les  actions  de  Voz  Ma- 
jestez  sur  tout  l'accidant  qui  estoit  advenu  à  ceulx  de  la  nouvelle  re- 
ligion; et  déclaroient  si  ouvertement  vostre  sincérité  au  propos  du 
mariage,  que  je  ne  voulois,  ny  à  l'ung  ny  à  l'aultre,  adjouxter  une 
seule  sillabe  du  mien. 

Le  dict  milord  estant  demeuré  tout  court,  et  non,  à  mon  advis,  mal 
satisfaict,  m'a  prié  de  luy  laysser  la  dicte  lettre,  affm  de  la  pouvoir 
commuuicquer  à  sa  Mestresse,  ce  que  j'ay  très  volontiers  faict  Et 
ainsy  nous  sommes  départis. 


CCCr  DEPESCHE 

—  du  XVI*  jour  de  febvrier  1573. — 
{Envoyée  exprès  jusques  à  Calaispar  la  voye  du  S""  Acerbo.) 

Nouvelles  d'Allemagne  et  d'Ecosse.  —  Crainte  que  l'on  doit  avoir  en  France 
des  secours  préparés  en  Angleterre  pour  la  Rochelle.  —  État  de  la  négocia- 
tion des  Pays-Bas. 

Au  Roy. 

Sire,  le  gentilhomme  angloys  qui  estoit  passé  oultre 
jusques  au  duc  de  Saxe  est  revenu,  depuis  trois  jours,  par 
la  voye  de  Rolande,  par  laquelle,  peu  devant  luy,  l'homme 
du  comte  Palatin  estoit  arrivé ,  et  semble  que  son  retour 
en  ceste  court  ayt  réchauffé  la  dellibération  de  la  guerre  en 
faveur  des  Protestantz,  qui  auparavant  s'alloit  peu  à  peu  at- 
tiédir ,  ayant,  à  ce  qu'on  dict,  rapporté  beaucoup  plus  de 
satisfaction  du  dict  duc,  sur  les  choses  que  la  Royne  d'An- 
gleterre luy  a  faictes  proposer,  qu'on  ne  l'espéroit  de  luy; 
qui,  pour  enseignes  de  sa  bonne  affection  en  cest  endroict,  a 
gratiffié  le  messager  d'une  cheyne   de  huict  centz  escus. 

avec  une  médaille  de  son  effigie  au  bout ,  qu'il  porte  à  la 
vue  de  tout  le  monde. 

Et,  le  mesmes  jour,  le  S'  de  Languillier  est  arrivé  de  la 
Rochelle,  et,  peu  après,  le  poste  de  Vuarvic  a  aporté  la 
certitude  comme  le  S'  de  Vérac  et  Carcade ,  frère  du  cap- 
pitaine  Granges,  sont  arrivés  à  Abredin  d'Escosse,  sans  aul- 
tre  nombre  de  françoys  que  de  huict  ou  dix  harque- 
busiers,  qu'ilz  avoient  prins  dans  leur  navyre  pour  se  garder 
des  pirates ,  mais  il  compte  aussy  comme  le  dict  Carcade, 
s' estant  depuis  conduict  jusques  au  lieu  de  Blacmet,  le 
comte  de  Morthon  l'est  allé  assiéger,  et  l'a  prins  avec  tout 
ce  qu'il  portoit  de  lettres,  d'instructions  et  d'argent,  et 
qu'il  guette  le  S""  de  Vérac  pour  luy  en  faire  aultant. 

Je  creins.  Sire,  de  beaucoup  d'endroictz,  beaucoup  de 
choses,  dont  auray  l'œil  en  beaucoup  de  partz  pour  vous 
donner  le  plus  d'advertissementz  que  je  pourray;  mais  il 
semble  bien  que  debvés  surtout  fère  dilligemment  recognois- 
tre  en  Allemaigne  qu'est  ce  qu'on  y  prépare ,  car  de  là  vien- 
dra le  plus  grand  effort  ;  et  m'a  l'on  dict  que  le  comte  Lu- 
dovic assure  que  sans  doubte  il  y  aura  bientost  une  armée 
en  campagne ,  mais  ne  se  publie  encores  oii  elle  marchera  ; 
qui  prévoys  néantmoins  que  les  Angloys ,  en  quelle  part 
qu'elle  aille ,  y  adresseront  aussy  leur  entreprinse.  Dont 
je  désire  infinyementque,  par  une  bonne  dilligence  d'avoyr 
plustost  réduict ,  ou  par  amour  ou  par  force ,  ceulx  de  la 
Rochelle,  et  ceulx  qui  suyvent  leur  party  en  France,  à  vostre 
obéyssance,  Vostre  Majesté  oste  toutz  moyens  à  ces  es- 
trangers  de  s'entremettre  de  leur  faict. 

Guaras  attand  encores  la  responce  pour  le  Duc  d'Alve, 
et  n'espère  de  moins  sinon  qu'on  la  luy  fera  fort  bonne  , 
et  qu'après  les  procheynes  lettres,   que  le  dict  duc  ren- 


17. 

voyera  ,  le  commerce  et  les  portz  seront  réoiivertz  entre  les 
deux  pays  pour  deux  ans ,  et  que ,  pendant  iceulx,  il  sera 
depputé  des  personnages,  de  chacun  costé,  pour  mettre  toutz 
les  aultres  différendz  en  bons  termes  d'accord.  Sur  ce ,  etc. 

Ce  xvj^jourde  febvrier  1573. 


CCCir  DEPESCHE 

—  du  xxi«  jour  de  febvrier  1573. —    .:',:•).!    i- 
(  En  voyée  jitsques  à  Bouloigne  par  le  courrier.  ) 

Armement  faits  par  le  comte  de  Montgommery.— Projets  divers  qu'oii  lui 
suppose. 

\u   Roy. 

Sire,  après  que  j'ay  eu  remonstré  au  grand  trézorier 
d'Angleterre  les  choses,  que  Vostre  Majesté  m'avoit  es- 
criptes  touchant  la  confédération  qui  se  présumoit  entre 
la  Royne,  sa  Mestresse,  et  ceulx  de  la  Rochelle,  l'on  n'a 
depuis  rien  plus  traicté  de  ces  matières  suspectes  dans  ce 
conseil  ;  ains  le  dict  grand  trézorier  et  les  comtes  de  Les- 
tre  et  de  Lincoln  se  sont  absentés,  et  n'est  demeuré  gens 
d'affaires  près  de  la  dicte  Dame  que  le  seul  comte  de 
Sussex  et  mestre  Smith  :  ce  qui  est  cause.  Sire,  que  je  ne 
puis,  si  proprement  que  je  voudrois,  descouvrir,  à  ceste 
heure,  comme  va  la  particularité  des  praticques  de  deçà. 
Néantmoins  je  voy  bien  que  aulcuns  fâcheus ,  et  pleins  de 
passions,  ne  cessent  de  poursuyvre,  de  mayson  en  mayson, 
et  d'oreille  en  oreille,  leurs  accoustumées  sollicitations  plus 
que  jamays  ;  et  que  le  comte  de  Montgommery  va  cher- 
chant ceulx  cy,  et  pareillement  qu'il  est  cherché  d'eulx,  et 
qu'il  traicte  ordinayrement  avec  le  secrettère  du  comte 

Palatin,  et  que  la  retenue  des  soldatz ,  tant  françoys  que 
aultres,  qui  a  esté  faicte  en  ceste  ville,  monstre  de  n' at- 
tendre que  l'ordre  et  commandement  de  luy.  En  quoy,  à 
mon  jugement ,  Sire ,  il  semble  estre  passé  si  avant ,  en 
prenant  de  l'argent  de  ceulx  de  Londres,  et  encores,  à  ce 
que  j'entendz,  quelque  somme  de  ceste  court,  qu'il  est  aysé  à 
juger  qu'il  s'est  obligé  à  quelque  entreprinse.  Et  parce 
qu'on  ne  publie  au  vray  quelle  elle  est,  qui,  possible,  luy 
mesmes  ne  la  sçayt  encores  de  certein,  je  vous  diray,  Sire, 
quelle  opinyon  en  ont  ceulx  qui  antent  avec  luy  et  avec  les 
siens,  et  qui  oyent  souvant  leurs  discours  :  c'est  que,  si  les 
moyens  ne  luy  viennent  plus  grandz  que,  pour  encores,  ilz 
ne  luy  apparoissent,  qu'il  s'yra  jetter,  avec  ce  qu'il  a  de 
soldatz,  dans  la  Rochelle;  mais,  s'il  peut  avoyrles  moyens 
si  gaillardz  qu'il  ayt  de  quoy  mettre  des  gens  en  terre,  sans 
dégarnir  ses  vaisseaulx,  qu'il  bazardera  de  surprendre  ou  de 
forcer  quelque  place,  le  long  de  la  côte  de  Normandie ,  de 
Bretaigne  ou  de  Guyenne  ,  et  qu'en  toute  sorte  il  tentera 
de  maîtriser  la  mer  avec  cinquante  navyres  de  guerre 
petits  ou  grands  qu'il  peut  mettre  ensemble  en  dellibé- 
ration  de  combatre  les  gallères  et  vaysseaulx  de  Vostre 
Majesté,  si  l'occasion  s'y  offre.  Et  s'entend  aussy,  parmy 
eulx,  qu'il  pourra  fère  une  entreprinse  en  Escoce  pour  y 
réduyre  les  choses  à  la  dévotion  des  Angloys,  qui  les  ont  à 
cueur,  aultant  que  nulles  aultres  qui  les  concernent;  et 
s'efforcera  de  prendre  le  chasteau  de  Lillebourg  et  de 
transporter  le  Prince  d' Escoce  par  deçà  :  qui  ay  bien  ad- 
vertissement,  Sire,  qu'on  prépare  de  l'artillerye ,  des  poul- 
dres  et  des  monitions ,  en  la  Tour  de  ceste  ville ,  pour  les 
envoyer  à  Barvic  tout  exprès,  à  ce  qu'on  dict,  pour  en  acco- 
moder  le  comte  de  Morthon,  lequel  monstre  d'avoyr  réso- 

luement  déterminé  de  venir  à  bout  de  ceulx  du  dict  chas- 
teau  de  Lillebourg.  Il  se  parle  aussy  que  cest  apprest  de 
mer  du  dict  de  Montgommery  est  pour  aller  en  cours  piller 
quelque  isle ,  ou  bien  pour  dévaliser  quelqu'une  des  flotes 
qui  reviendront  des  Indes.  Et  aultres  disent  qu'il  yra  trou- 
ver le  prince  d'Orange,  et  que  mesmes  il  essayera  de  tirer 
des  harquebousiers  de  la  Rochelle,  et  des  aultres  lieux  de 
France,  pour  en  accommoder  le  dict  prince. 

Je  supplye  très  humblement  Vostre  Majesté  d'advertyr 
vostre  armée  de  mer  de  se  préparer  et  se  tenir  sur  ses 
gardes.  Sur  ce,  etc.        Ce  xxi^  jour  de  febvrier  1573. 


CCCIir   DEPESCHE 

—  du  XXVII*  jour  de  febvrier  1573.  — 

(Envoyée  exprès  jusques  à  Calais  par  Brouar.) 

Préparatifs  du  comte  de  Montgommery. — Protestation  de  dévouement  de  la 
part  du  vidame  de  Chartres  et  de  plusieurs  autres  réfugiés.  —  Mémoire. 
Audience.  —  Plainte  de  l'ambassadeur  au  sujet  de  l'alliance  qu'Elisabeth 
aurait  faite  avec  les  protestans  de  France.  —  Insistance  pour  la  conclusion 
du  mariage.  —  Déclaration  de  la  reine  qu'elle  n'a  pas  formé  d'alliance 
avec  les  protestans  de  France,  et  qu'elle  ne  veut  donner  aucun  secours  à 
la  Rochelle.  —  Communication  faite  par  elle  de  divers  avis  qui  lui  sont 
adressés  de  France.  —  Ses  plaintes  à  raison  des  projets  imputés  au  roi  sur 
l'Ecosse. 

Au  Roy. 

Sire,  premier  que  le  comte  de  Worchester  soit  ar- 
rivé icy ,  lequel  est  encores  attendant  le  vent  à  Bouloigne, 
j'ay  esté  bayser  les  mains  de  cette  princesse  à  Grenwich , 
pour  luy  rendre ,  de  la  part  de  Vostre  Majesté ,  et  des 
deux  Roynes  Très  Chrestiennes ,  l'exprès  mercîment,  qui 
est  contenu  en  vos  lettres,  du  iiij'^  et  vij'^  du  présent,  pour 


—  263   — 

la  peyne  qu'elle  avoit  prinse  d'envoyer  tenir  la  petite  Ma- 
dame ,  vostre  fille ,  sur  les  saincts  fontz  de  baptesme  ;  en 
quoy  je  n'ay  obmis  de  luygratiffier  le  présent,  et  l'eslection 
du  dict  comte  ,  et  ce  ,  qu'en  toutes  choses  elle  avoit  pro- 
cédé si  honnorablement  en  cest  endroict ,  qu'il  ne  s'y  eût 
peu  désirer  ny  plus  de  dignité ,  du  costé  d'elle ,  ny  plus 
de  contantement  pour  Voz  Très  Chrestiennes  Majestez  :  et 
je  mets  dans  un  mémoire  à  part  ce  qui  s'en  est  ensuivy. 
Depuis  cella ,  elle  a  faict  deffendre  à  aulcuns  cappitaines 
anglois ,  lesquelles  s'apprestoient  d'aller  en  cours ,  que , 
sur  peyne  de  vye,  ilz  n'aillent  poinct  à  la  Rochelle,  et 
une  partie  de  la  contribution  des  marchandz  ne  se  pour- 
suit plus  avant.  Je  ne  ne  sçay  si  pourtant  le  comte  de  Mont- 
gommery  s'arrestera  ;  mais  il  semble  que  non  ,  et  qu'il  est 
résolu  ou  de  deffandre  la  Rochelle ,  ou  bien  de  faire  sa 
composition ,  en  composant  pour  icelle.  Le  vidame  s'est 
du  tout  retiré  de  l'entreprinse,  et  monstre  de  n'avoyr  aul- 
tre  affection  qu'à  vostre  service,  et  de  diminuer,  s'il  peut, 
aulx  princes  protestatitz  la  malle  impression  qu'ilz  pour- 
roient  avoyr  prinse  de  l'événement  de  Paris ,  et  a  opinion 
qu'il  s'y  pourra  utillement  employer.  Les  sieurs  de  Par- 
daillan,  Du  Plessis,  Maysonfleur  et  aultres  monstrent  de 
ne  vouloir  suyvre  le  dict  de  Moutgommery ,  ains  de  passer 
plustost  en  Olande,  ainsy  que  le  cappitaine  Poyet  faict 
estât  d'y  retourner.  Sur  ce,  etc. 

Ce  xxvij^  jour  de  febvrier  1573. 


MEMOIRE. 


Sire ,  j'ay  discouru  à  la  dicte  Dame  les  propos  qu'avez  eus  avec 
ses  ambassadeurs  louchant  robservance  du  traicté,  et  touchant  le  faict 
du  mariage ,  et  comme  vous  vous  estes  donnés  assez  de  satisfaction 
les  ungs  aulx  aultres ,  pour  les  bons  termes  où  semble  qu'avez  mu- 

tiiellemenl  remis  les  affaires  ;  et  que  cependant  vous  désirés,  Sire  , 
(juand  à  ce  qui  appartient  au  traité ,  estre  esclarcy  de  quelle  inten- 
tion elle  pouvoit  estre  sur  les  advis  qu'on  vous  avoit  baillez  par  es- 
cript  ;  lesquelz  je  l'ay  supplyée  vouloir  prendre  la  peyne  elle  mesmes 
de  les  lyre ,  t;t  de  vouloir  considérer  sur  iceulx  que ,  si  les  choses 
estoient  ainsy,  comme  je  me  doubtois  assez  d'une  partye  d'icelics , 
qu'il  ne  pouvoit  estre  qu'il  ne  vous  restât  à  jamays  une  très  juste  oc- 
casion de  vous  plaindre  de  sa  foy,  de  sa  parolle ,  de  sa  promesse  ,  de 
son  sèrement,  et  de  la  lettre  expresse  qu'aviez  devers  vous  ,  escripte 
de  samein.ence  mesmeraent  qu'au  lieu  d'espérer  secours  d'elle, 
jouxte  vosire  dernier  traité ,  il  se  trouvoit  maintenant  qu'elle  traictoit 
avec  ceulx  de  voz  subjectz  qui  s'estoient  soublevés  ;  et  qu'elle  lays- 
soit  sortir  de  Londres,  et  des  ports  de  deçà,  ung  équippage  fourny 
d'argent  et  d'armes ,  d'hommes,  de  vaysseaulx,  d'artillerye,  de  mo- 
nitions  et  de  toutz  aultres  moyens  prins  en  son  royaulme  ,  pour  vous 
aller  fère  la  guerre  au  vostre  ;  qui  au  contrayre  fesiez  escrupule  de 
prester  seulement  l'oreille  au  moindre  de  ses  fuytifz,  et  qui  mesme, 
quand  au  propos  de  Monseigneur  le  Duc,  persévériez  plus  que  ja- 
mays d'en  pourchasser  une  heureuse  conclusion  ,  sellon  que  Vostre 
Majesté  et  la  Royne  ,  vostre  mère ,  aviez  ouvert  là  dessus  le  fondz 
de  voz  désirs  au  dict  sieur  comte  et  au  S' de  Vualsingam,  si  bien  que 
c'estoit  maintenant  à  elle  d'en  résouldre  tout  l'effect. 

Et  me  suisesforcé,  Sire,  de  luy  desduyre,  par  le  menu,  toutes  les 
l)artii;ullaritez  de  voz  lettres ,  et  toutes  celles  que  j'ay  estymé  appar- 
tenir aux  deux  affaires  affln  de  la  retirer  entièrement  de  l'ung ,  et  la 
fère  advancer,  le  plus  que  je  pourrois,  en  l'auUre  ;  qui  pourtant  m'es- 
tandray  à  racompter  icy  davantage  tout  ce  que  je  luy  ay  dict,  affin  de 
donner  tant  plus  de  lieu  à  ce  que  j'ay  peu  recueillir  de  ses  res- 
l)onces 

Lesquelles,  en  subtance ,  sont ,  Sire ,  qu'elle  avoit  ung  singuUer 
plésir  de  voyr  que  le  voyage  du  comte  de  Worchester  eût  produict 
le  bon  effect  qu'elle  desiroit ,  de  vous  avoyr  apporté  aulfant  de  con- 
tentement pour  lebaptesme  de  Madame ,  vostre  fille,  comme  vous  luy 
aviez  faict  d'honneur  de  la  convier  d'en  estre  l'une  des  commères  ;  et 
qu'elle  prioit  Dieu  de  la  rendre  aussy  heureuse  comme  elle  estoit 
grande  ,  et  comme  elle  s'assuroit  qu'elle  seroit  vertueuse  princesse, 
et  de  la  fère  ung  commancement  d'une  si  accomplie  lignée  à  Voz 
Majestez  Très  Chrestiennes,  que  bientost  elle  eût  une  suyte  d'aultant 
de  frères,  comme,  pour  la  succession  de  vostre  grandeur,  vous  en  pou- 
viez désirer  ;  (lu'elle  ne  pouvoil  ouyr  chose  ipii  plus  la  contantast , 

que  la  continuation  de  voslre  amityé,  et  qu'elle  vous  offroit  pour  ja- 
inays  la  sienne  ; 

Que,  touchant  le  premier  des  deux  advis,  que  je  luy  avoys  mons- 
tre ,  il  ne  se  Irouveroit  poinct  qu'elle  eût  jamais  faict  ligue  avec  aul- 
cuns  subjectz ,  et  mesmes ,  sans  la  persuasion  de  l'Empereur,  elle 
n'eut  point  contracté  celle  quiduroit  encores  d'entre  elle  et  les  prin- 
ces de  l'Empire ,  parce  qu'ilz  n'estoient  souverains  ;  et  que  ,  touchant 
ceulx  de  vostre  royaulme ,  elle  vous  prioit  ne  l'estimer  jamays  prin- 
cesse de  vérité ,  si  elle  en  avoit  faict ,  ny  si  elle  estoit  entrée  en  aul- 
cune  confédération  avec  culx  ;  et ,  quand  elle  en  voudroit  venir  là,  ce 
ne  seroit  soubz  mein  ,  affln  de  ne  décevoir  ceulx  de  la  Piochelle,  de 
ne  les  secourir  si  petitement  et  a  cacheté,  sçachant  que,  à  une 
force  royalle  comme  la  vostre,  il  en  faudroit  oposer  une  aultre 
royalle,  ou  ne  s'en  mesler  poinct,  par  ainsy  qu'elle  se  déclareroit 
ouvertement  ; 

Et  que ,  du  comte  de  Montgommery ,  elle  me  pouvoit  jurer, 
avec  vérité,  qu'elle  n'estoit  aulcunement  informée  de  son  faict,  et 
(ju'elle  ne  pensoit  pas  qu'il  peut  trouver  tant  d'argent  à  Londres 
comme  je  disoys,  parce  que  les  marchandz  n'estoient  trop  volontay- 
res  de  prester  à  ung  estraugier,  sans  bons  gages  et  sans  bonne  seu- 
reté; 

Qu'il  estoit  bien  vray  que  plusieurs  de  ses  subjectz  avoient  esté 
priez  de  prendre  les  armes  pour  ceste  cause ,  et  plusieurs  en  grand 
nombre  ,  et  qui  ont  de  bons  moyens  ,  s'estoient  très  voUontiers  of- 
fertz  de  le  fère,  pourveu  qu'elle  le  leur  voulût  permettre;  et  qu'elle 
vouoii  à  Dieu  qu'elle  le  leur  avoit  très  expressément  deffandu,  et 
commanderoit  de  nouveau  à  ses  conseillers  de  ne  laysser  rien  sortir 
hors  de  ce  royaulme  ,  qui  peut  aller  contre  les  alfères  de  Vostre  Ma- 
jesté ,  et  qu'elle  scavoit  bien  qu'on  ne  la  pourroit  tromper  en  cella 
sinon,  possible,  soubz  la  couleur  des  marchandz,  qui  lacontreignoient 
de  leur  permettre  d'armer  leurs  vaysseaulx  pour  se  deffandre  contre 
les  pirates ,  ou  bien  ilz  vouloient  délaysser  du  tout  le  trafflc(|  en  ce 
royaulme  ; 

Qu'elle  vous  estimoit  d'ung  si  vertueux  naturel  que  vous  ne  pour- 
riez mescognoistre  qu'elle  ne  vous  eût  esté  très  bonne  amye  en  voz 
précédans  affères,  comme  elle  dellibéroit  de  l'estre  en  ceulx  cy,  ainsy 
que  le  Roy  d'Espaigne  commançoit  aussy  de  s'appercevoyr  que  l'a- 
mityé  d'elle  ne  luy  pouvoit  esire  sinon  bien  uiille;  de  quoy 
il  luy  avoit  desjà  donné  de  si  bonnes  enseignes ,  d'avoyr  changé 
la  maulvaise   opinion   qu'il  en  avoit   eu    auparavant,    qu'elle    fe- 

roit  cognoistre  à  toute  la  Chrestienté  qu'elle  n'en  vouloit  plus 
(loubter  ; 

Et  qu'elle  vous  prioit ,  Sire ,  que  la  faulceté  de  ces  advis  ,  qu'on 
vous  avoit  maintenant  donnés ,  vous  fût  cause  de  n'adjouxter  plus  de 
foy  à  ceulx  qu'on  vous  bailleroit  cy  après,  comme  elle  ne  vouloit 
jiussy  croyre  toutz  ceulx  qu'on  luy  escripvoit  de  France  :  d'où  l'on 
l'advertissoit  qu'aulcuns  personnages  de  crédit  avoient  assuré  qu'aus- 
sytost  que  vous  auriez  rédiiict  la  Rochelle ,  vous  conimanceriez  la 
guerre  à  l'Angleterre,  pour  l'occasion  de  restituer  la  Royne  d'Es- 
coce ,  qui  vous  serviroit  de  bon  prétexte  en  cella ,  mesmement  à 
cesie  heure  que  la  déclaration  estoit  arrivée  de  Rome ,  comme  le 
comte  de  Boudouel  n'estoit  plus  son  mary,  et  qu'on  disoit  que  Mon- 
sieur ,  frère  de  Vostre  Majesté  ,  y  vouloit  prétendre  pour  luy  ;  à 
quoy  elle  a  adjouté,  avec  ung  soubsrire,  qu'elle  s'y  opposeroit,  et 
allègueroit  que  c'estoit  à  elle ,  à  (jui  il  avoit  premier  promis  ma- 
riage ; 

Que,  à  la  vérité,  il  avoit  esté  interçu,  au  frère  du  cappitayne 
Granges  en  Escoce ,  des  lettres  de  Vostre  Majesté ,  lesquelles ,  en- 
cor  que  fussent  en  chiffres ,  il  avoit  néantmoins  exposé  sa  créance  par 
escript,  qui  estoit  d'avoir  charge  d'admonester  ceulx  du  chasteau  de 
Lislebourg  de  ne  faire  point  de  paix ,  et  que,  dans  le  moys  de  may, 
Vostre  Majesté  leur  envoyeroit  de  bonnes  forces  pour  les  secourir, 
avec  monsieur  de  Guyse  ; 

Que ,  nonobstant  tout  cella ,  nul ,  soubz  le  ciel ,  desiroit  plus  la 
paix  de  vostre  royaulme  qu'elle  faysoit  ;  qui  vous  vouloit  bien  adver- 
tir.  Sire,  et  vous  prioit  de  luy  adjouxter  foy  en  cecy,  que,  si  ne  trou- 
viés  moïen  de  paciffier  voz  subjectz  sur  la  seureté  de  leurs  vyes,  et 
au  faict  de  leurs  consciences ,  ou  aulmoins  de  ne  les  contreindre  du 
tout  en  la  liberté  que  leur  aviez  cy  devant  permise  par  voz  édictz, 
que  vous  estiez  pour  vous  trouver  en  plus  d'affères,  ceste  année,  que 
n'en  aviez  eu  aulx  précédantes  ; 

Que,  pour  le  regard  du  propos  de  Monseigneur  le  Duc,  elle  vous 
remercyoit  et  la  Royne,  vostre  mère,  de  tout  son  cueur,  pour  la 
bonne  affection  que  vous  y  aviez ,  et  mercyoit  Monseigneur  le  Duc 
<le  sa  persévérance  vers  elle  ;  et  que  ses  ambassadeurs  ne  luy  avoient 
escript  ung  seul  mot  de  ce  faict  ;  dont ,  après  que  le  comte  seroit  ar- 
rivé, elle  adviseroit,  sur  le  rapport  qu'elle  entendroit  de  luy,  et  sur 
ce  que  je  luy  en  disois ,  de  vous  faire  une  si  bonne  rcsponce  qu'elle 
csperoit  que  Voz  Majestez  s'en  coiitanteroient. 

Voylà ,  Sin' .  quasy  en  propres  termts,  (•♦'  (m'cHo  m'a  respondu. 

Ce  que  la  dicie  Dame  dict  des  affères,  que  pourrés  avoyr  ceste  an- 
année,  est  sur  le  rapport  que  luy  a  faict  le  secrettère  du  comte  Palatin. 

Et  quand  à  ces  advis  qu'on  luy  a  mandés  de  France ,  et  les  lettres 
qui  ont  esté  surprinses  en  Escoce  ,  ne  fault  doubter  <]ue  ne  luy  ayent 
augmanté  la  defiiance ,  laquelle  elle  avoit  desjà  assés  grande  aupara- 
vant ;  en  quoy  si ,  d'advanture  ,  ce  n'estoit  que  vaynes  parolles ,  il  y 
pourroit ,  possible ,  par  aultres  parolles  estre  satisfaict,  mais,  si  c'est 
à  bon  esciant ,  il  faudra.  Sire,  qu'y  pourvoyez  par  quelque  bon  effect, 
à  cause  que  desjà  je  commance  à  descouvrir  que ,  soubz  couleur  de 
fournir  la  garnison  de  Barvic,  l'on  parle  d'envoyer  des  gens  et  toutes 
sortes  de  monitions  de  guerre  vers  la  frontière  d'Escoce. 

Au  regard  de  ce  qu'elle  a  dict  du  Roy  Catholique,  je  ne  fais  plus  de 
doubte  que ,  dans  peu  de  temps  ,  les  portz  et  le  commerce  ne  soient 
ouvertz  pour  deux  ans  entre  ce  royaulme  et  les  pays  du  dict  Roy, 
sellon  que  luy  mesmes  a  escript  ceste  foys,  de  sa  mein,  de  fort  bonnes 
lettres  à  la  dicte  Dame,  à  milord  de  Burgley  et  aultres  de  ce  conseil, 
|)our  le  requérir. 


CCCIV*^   DEPESCHE 

—  du  m*  jour  de  mars  1 573.  — 

(Envoyée  jusques  à  Calais  par  Estienne.) 

Négociation  avec  les  seigneurs  du  conseil  pour  empêclier  le  départ  de  l'expé" 
dition  préparée  par  le  comte  de  Montgommery. 

Au  Roy. 
Sire,  après  que  j'eus  parlé  à  ceste  princesse,  le  xxiiij*  du 
passé,  voyant  que,  pour  lors,  je  ne  pouvois  avoyr  aulcune 
conférance  avec  les  seigneurs  de  ce  conseil ,  à  cause  qu'ilz 
estoient  sur  leur  partement  pour  ce  petit  progrès  qu'elle 
estoit  allé  fère  à  vingt  mille  d'icy ,  j'ay  depuis  envoyé  le  S' 
de  Vassal  après  eulx ,  avec  de  mes  lettres ,  conformes  aulx 
propos  que  j'avoys  tenu  à  leur  Mestresse,  pour  les  exorter 
de  vouloir  bien  mesurer ,  par  vos  bons  déportementz  vers 
elle,  combien  elle  se  porteroit  de  préjudice  à  elle  mesmes, 
et  à  la  confédération  qu'elle  avoit  faicte  bien  seure  et  estable 

avecques  vous,  et  au  party  qui  seul  aujourdhui  la  poursui- 
voit  d'alliance  ,  si  elle  et  eulx  permettoient  que  rien  sortît 
de  ce  royaulme  qui  allât  au  dommage  de  voz  affères  ;  et  qu'ilz 
pouvoient  bien  penser  que  vous  ne  réputeriez  jamais  aulcune 
sorte  d'inimityé  plus  dommageable  de  leur  costé ,  que  si , 
se  monstrantz  en  paroUe  voz  amys ,  ilz  se  portoient  en  ef- 
fect  voz  couvertz  ennemys,  et  que  vous  imputeriez  à  eulx 
tout  le  mal  que  le  comte  de  Montgommery  s'esforceroit  de 
vous  fère,  plus  que  non  pas  à  luy ,  qui  n'y  pouvoit  appor- 
ter que  la  maulvayse  volonté,  là  où  il  prendroit,  d'eux  et 
de  ce  royaulme,  toutz  les  aultres  moyens  de  vous  nuyre. 

Sur  quoy,  ayantz  les  dicts  du  conseil  conféré  de  rechef 
avec  leur  dicte  Mestresse  ,  et  s'estantz  assemblés  par  deux 
foys  là  dessus,  ilz  m'ont  enfin  mandé,  par  le  mesmes  S*^  de 
Vassal,  que  la  dicte  Dame  me  prioit  d'escripre  ardiment  à 
Vostre  Majesté  qu'elle  n'envoyeroit,  ny  donroit  permission 
qu'on  envoyât,  d'icy,  aulcuns  vaysseaulx  ny  homrnes,  ny 
armes ,  artillerye ,  monitions  ,  ny  vivres  en  France  ;  car  ne 
vouloit  enfreindre  le  traicté  ,  ny  vous  faulcer  son  sèrement , 
tant  que  luy  garderiez  le  vostre;  et,  quand  au  comte  de 
Montgommery ,  elle  m'avoit  desjà  respondu  qu'elle  n'estoit 
bien  advertye  de  son  faict ,  ny  eulx  pareillement ,  et  que 
ce  ne  seroit  tout  ce  qu'on  m'en  avoit  rapporté  ;  que ,  au 
surplus ,  ilz  me  vouloient  dire  librement  que  leur  Mestresse 
ny  eulx  n'avoient  peu  trouver  de  boime  digestion  que  Mon- 
seigneur le  Duc,  qui  estoit  bien  capable  de  traicter  luy 
mesmes  de  son  faict,  fût  party  de  Paris  troys  foys  vingt 
quatre  heures  après  le  jour  préfix  du  partement  du  comte 
de  Worchester  de  ceste  court  ;  ce  qui  leur  donnoit  argu- 
ment de  penser  que  Vostre  Majesté  et  la  Royne,  vostre 
mère ,  ne  vouliez  poursuivre  ceste  alliance  ,  que  jusques 

après  avoyr  bien  pourveu  à  voz  affères ,  et  que ,  d'un  cer- 
tein  propos,  qui  avoit  esté  tenu  en  ung  bon  et  grand  lieu 
de  France,  il  avoit  esté  reciieilly  ung  advis  par  lequel  l'on 
les  advertissoit  que  Vostre  Majesté  avoit  commancé  de  don- 
ner secrettement  ordre,  en  Normandye  et  Bretaigne,  à  un 
embarquement  pour  passer  des  gens  de  guerre  en  Ecosse  ; 
et  que  Monsieur,  frère  de  Vostre  Majesté,  en  seroit  le  con- 
ducteur, et  que  M'^  le  chevallier  et  M'^  de  Guyse,  et  aultres 
grandz  du  royaulme,  debvoient  estre  de  la  partye  ;  et  que 
mesmes  le  cappitayne  Sarlabos  assembloit  desjà  pour  cest 
effect,  au  Havre  de  Grâce,  le  plus  de  soldatz  qu'il  pouvoit  : 
ce  que  la  dicte  Dame  ne  vouloit  encores  résoluemeut  croyre, 
ains  attandoit  qu'elle  en  vît  quelque  chose  plus  avant. 

J'espère  ,  Sire ,  que  j'yray  trouver  bientost  la  dicte 
Dame  sur  l'occasion  de  vostre  dépesche  du  xiiij*  du  passé  , 
et  sur  le  retour  du  comte  de  \\  orchester  qui  arriva  hier, 
et  mettray  peyne  de  luy  rabbattre  ceste  impression ,  aul- 
tant  qu'il  me  sera  possible.  Cependant  le  dict  de  Montgom- 
mery  s'appreste  en  la  plus  grande  dilligence  qu'il  peut, 
et  bien  que ,  à  cause  de  mes  instances ,  il  ne  pourra,  pos- 
sible, tirer  tout  ce  qu'il  espéroit  d'hommes  et  d'argent 
d'icy,  si  ne  layssera  il,  à  ce  que  je  voy ,  de  se  mettre  sur 
mer,  et  ne  sera  son  embarquement  de  grand  monstre, 
car  n'y  aura  que  quelques  ungs  des  siens  qui  partiront 
avecques  luy  ,  sur  ung  ou  deux  vaisseaulx ,  mais ,  au  rendes 
vous,  se  doibvent  assembler,  comme  on  dict,  soixante  à 
quatre  vingtz  navyres,  et  envyron  cinq  mille  hommes,  entre 
marinyers  et  soldatz.  Je  n'attandz  que  l'heure  qu'il  parte 
d'icy,  dont  le  feray  suivre  par  ung  homme  exprès,  affin 
qu'il  me  rapporte  quand  et  comment  il  s'embarquera. 
Et  sur  ce,  etc.  Ce  iij^  jour  de  mars  157.3. 

CCCV'  DÉPESCHE 

—  du  IX*  jour  de  mars  1573. — 
{Envoyée  exprès  jusques  à  Calais  par  la  voye  du  S""  Acerbo.) 

Rapport  favorable  du  comte  de  Worcester  à  son  retour.  —  Opposition  mise 
aux  armemcns  pour  la  Rochelle.  — Rejet  de  la  proposition  faite  en  Angle- 
terre d'envoyer  une  armée  en  France.  —  Préparatifs  de  départ  du  comte 
de  Montgommery  — Négociation  des  princes  protestans  d'Allemagne  pour 
former  une  ligue  avec  Elisabeth.  —  Nouvelles  d'Ecosse.  —  Communication 
faite  par  l'ambassadeur  aux  protestans  de  France.  —  Accord  conclu  en 
Ecosse  pour  la  reconnaissance  de  Jacques  YI. 

Au  Roy. 

Sire,  la  Roy  ne  d'Angleterre  m'a  euYoyé  prier  de  diffé- 
rer mon  audience  jusques  à  demein,  qu'elle  sera  de  retour 
en  ung  lieu  qui  est  bien  près  d'icy,  où  je  ne  faudray  , 
tout  à  une  foys ,  de  tretter  aYec  elle  du  contenu  en  yoz 
deux  dernières  dépesches;  et  cependant  je  yous  diray, 
Sire ,  que  les  bonnes  démonstrations  et  bonnes  paroUes 
dont  Vostre  Majesté  et  la  Royne,  Yostre  mère,  aYez  uzé 
au  comte  de  Worchester,  et  le  bon  rapport  qu'à  son  re- 
tour il  a  faict  icy  de  toutz  deux ,  et  le  moyen  que  m' aYez 
donné  par  yoz  lettres  de  rendre  plusieurs  éYidentz  tesmoi- 
gnages  à  ceste  princesse  de  Yostre  droicte  intention  Yers 
elle,  ont  faict  naistre  beaucoup  d'empeschemens,  au  comte 
de  Montgommery  et  à  ceulx  de  la  Rochelle,  de  ne  pouYoir 
ouYertement,  ny  soubz  mein,  impétrer  tout  ce  qu'ilz  pour- 
chassoienten  ceste  court,  ny,  à  beaucoup  près,  tout  ce  qu'ilz 
pensoient  leur  y  estre  desjà  octroyé  ;  car  ung  milord ,  qui 
est  aultant  digne  de  foy  qu'il  y  en  ait  en  ce  royaulme,  m'a 
assuré  que  les  choses  de  Paris  avoient  bien  si  merYeilleu- 
sement  immué  toute  l'affection,  que  les  Angloys  comman- 

çoient  avoyr  assez  bonne  vers  nous ,  en  une  extrême  indi- 
gnation contre  nous ,  que  ung  bon  nombre  de  la  noblesse 
estoient  venus ,  d'ung  commun  accord ,  se  offrir  de  mener 
trente  mille  hommes  bien  armés  en  France  à  leurs  des- 
pens,  s'il  piaysoit  à  leur  Mestresse  de  le  leur  permettre,  et 
oultre  cella,  d'advancer,  du  leur,  demy  million  d'or  pour 
ceste  guerre ,  pourveu  qu'ilz  le  peussent  recouvrer,  dans 
deux  ans,  par  des  moyens  qui  ne  toucheroient  rien  au  re- 
venu de  la  dicte  Dame ,  ce  qu'à  la  vérité  elle  n'a  jamais 
voulu  concéder;  ains  je  sçay  qu'elle  l'a  fort  rejette.  Mais 
ny  encores  le  dict  de  Montgommery  n'a  pu  avoyr  le  tiers  de 
l'argent  quel'évesque  de  Londres  et  luy  avoient  praticqué 
en  ceste  ville ,  ny  pareillement  toutz  les  vaysseaulx  qu'il 
pensoit  ;  et  mesmes  y  a  beaucoup  de  gentilshommes  an- 
gloys  qui  avoient  donné  parolle,  et  s'apprestoient  pour  l'ac- 
compaigner,  à  qui  a  esté  deffandu  de  ne  bouger  ;  et  une 
partie  des  pirates  ont  esté  prins  ou  escartés  par  le  bon  deb- 
voir  que  l'admyral  d'Angleterre  a  faict  faire  contre  eulx, 
suyvant  ce  que  ceste  princesse  et  les  siens  luy  en  ont  com- 
mandé pour  interrompre  principallement  l'entreprinse  du 
dict  de  Montgommery;  qui  pourtant  ne  la  délaysse,  ains 
partira,  à  ce  que  j'entendz,  mardy  prochein  de  ceste  ville. 
L'homme  du  comte  Palatin  est  encores  icy,  et  tout  ce 
que,  jusques  à  ceste  heure,  j'ay  peu  découvrir  de  sa  négocia- 
tion ,  est  qu'il  a  fort  instamment  pressé  ceste  princesse  de 
vouloir  entrer  ouvertement  avec  les  princes  protestantz  en 
la  deffance  de  leur  religion,  et  nomméement  en  France , 
pareillement  aussy  en  Flandres ,  et  de  contribuer,  comme 
la  plus  riche,  aulx  principaulx  frays  de  ceste  guerre.  A 
quoy  j'entendz  que  la  résolution  a  esté  prinse,  mais  fort  se- 
crettement,  par  ceulx  de  ce  conseil,  de  luy  respondre  que, 

pour  aulcunes  bonnes  et  grandes  considérations,  concer- 
nantz  la  seureté  de  sa  couronne ,  la  dicte  Dame  ne  pouvoit 
ny  vouloit  entrer  aulcunement  en  guerre  contre  Vostre  Ma- 
jesté, ny  aussy  se  déclarer,  pour  encores,  plus  avant  qu'elle 
avoit  faict  contre  le  Roy  d'Espaigne  ;  mais,  quand  aux  frays 
de  la  guerre ,  en  tout  ce  que  les  dictz  princes  jugeroient 
estre  bon  de  fère  et  d'entreprendre  pour  la  défiance  de 
leur  religion,  elle  ne  voudroit  estre  veue  de  n'y  contribuer 
aultant  ou  plus  largement  que  nul  aultre  prince  ou  prin  - 
cesse  de  la  Chrestienté  ;  et,  là  dessus,  se  sont  poursuy vies 
d'aultres  négociations  particuUières  et  bien  estroictes,  que 
je  ne  sçay  pas  encores  quelles  elles  sont.  Tant  y  a  qu'ung 
secrettère  du  comte  Ludovic,  qui  est  arrivé  depuis  six  jours, 
s'y  est  allé  incontinent  mesler  bien  avant. 

J'ay  advis,  de  plusieurs  costés,  comme  le  S"^  de  Vérac 
est  véritablement  abordé  en  ce  royaulme.  Je  ne  faudray 
d'en  fère  une  bien  expresse  mencion  à  la  dicte  Dame.  Je 
n'ay  receu,  longtemps  y  a,  aulcunes  nouvelles  d'Escoce,  et 
croy  que  les  choses  n'y  passent  du  tout  ainsy  qu'il  a  esté 
rapporté  à  MMe  cardinal  de  Lorrayne.  Il  est  bien  vray 
que,  en  ceste  court,  l'on  a  opinion  qu'il  s'y  pourra  fère  bien- 
tost  quelque  paix,  car  la  noblesse  se  debvoit  assembler  pour 
cest  eflect  dès  la  my  febvrier,  et  ne  faut  doubter,  puisque 
Carcade  est  prins,  que  ceulx  du  chasteau  de  Lillebourg  ne 
se  trouvent  en  grande  nécessité ,  aulxquelz ,  depuis  naguiè- 
res,  j'ay  escript  par  deux  foys.  J'espère  qu'ilz  auront  receu 
mes  lettres. 

J'ay  communicqué,  par  MMe  vydame  de  Chartres  et  le 
jeune  S"^  de  Pardaillan ,  aulx  aultres  gentilshommes  fran- 
çoys,  la  vertueuse  responce  que  Vostre  Majesté  m'a  mandé 
de  leur  fère,  et  leur  en  av  baillé  tout  l'article  de  vostre 

lettre  par  escript,  affin  qu'il  n'y  puisse  estre  rien  varié.  Hz 
m'ont  prié  d'en  rendre  leurs  très  humbles  grâces  à  Vostre 
Majesté ,  et  qu'après  qu'ilz  auront  dellibéré  ensemble ,  ilz 
adviseront  d'envoyer  quelqu'un^  d'entre  eulx  devers  Vos- 
tre Majesté.  Et  sur  ce,  etc. 

Ce  ix'=  jour  de  mars  1573. 

Depuis  ce  dessus ,  m'est  venu  advis  comme  l'accord  a  esté  faict  en 
Escosse ,  et  que  toutz  les  principaulx  de  la  noblesse  se  sont  rengés  à 
recognoistre  le  Prince,  et  n'y  a  rien  plus  que  le  chasteau  de  Lille- 
bourg  qui  tiegne  pour  la  Royne  d'Escosse.  Je  creins  assez  qu'on  en- 
treprendra de  le  assiéger,  et  que  les  Angloys  y  envoyèrent  gens  et 
monitions. 


CCCVr  DEPESCHE 

—  du  xui»  jour  de  mars  1573. — 

(Envoyée  exprès  jusques  à  Calais  par  Estienne.) 

Audience.  —  Expédition  du  comte  de  Montgommery.  —  Nouvelles  d' Ecosse 
et  d'Allemagne.  —  Mémoire.  Détails  de  l'audience. — Satisfaction  montrée 
par  la  reine  de  la  mission  du  comte  de  Worcester.  — Négociation  du  ma- 
riage. —  Discussion  de  l'article  sur  l'exercice  de  la  religion.  — Proposition 
faite  à  cet  égard  par  l'ambassadeur.  —  Plaintes  au  sujet  de  l'expédition  du 
comte  de  Montgommery.  —  Plaintes  de  la  reine  à  raison  de  la  conduite  des 
Français  en  Ecosse. — Assurance  qu'elle  ne  donnera  aucun  secours  au  comte 
de  Montgommery.  '  - 

Au  Roy. 

Sire ,  de  tant  que  je  metz  dans  un  mémoire  à  part  ce 
qui  s'est  passé  en  la  conférance  que  j'ay  heu  avec  la  Royne 
d'Angleterre,  je  vous  diray  au  surplus  que  le  dict  de  Mont- 
gommery ,  le  jour  d'après,  a  faict  une  extrême  sollicitation 
en  ceste  court,  mais  j'espère  qu'il  luy  aura  esté  plus  osté 
que  accreu  de  moyens.  Il  n'a  peu  encores  partir,  mais 
j'entends  qu'il  s'acheminera  aujourdhuy  vers  l'Ouest,  ré- 

solu,  comme  le  commun  dict,  de  s'aller  jecter  dans  la 
Rochelle,  avec  moins  de  forces  beaucoup  qu'il  n'avoit  pro- 
mis d'y  mener.  Aultres  assurent  que  son  entreprinse  est 
ailleurs,  ez  confins  d'entre  la  Normandye  et  Bretaigne,  et 
qu'il  tirera  toute  faveur  des  isles  de  Grènezé.  J'ay  mis  gens 
après.  Je  pense  avoyr  comprins  de  ceste  princesse  qu'il  y 
a  résolution  prinse  en  Escoce  de  bastre  le  chasteau  de  Lil- 
lebourg ,  si  les  S""*  de  Granges  et  de  Ledington  ne  le  veu- 
lent rendre,  et  qu'elle  ne  fera  difficulté  d'y  envoyer  des 
forces  et  des  monitions  à  cest  effect;  de  tant  qu'elle  dict 
que  ceulx  de  la  noblesse  monstrent  toutz  d'y  convenir.  Dont 
adviserez.  Sire,  ce  que  sera  expédient  d'y  pourvoir,  at- 
tandu  qu'elle  a  tout  ce  qui  faict  besoing  à  cella  desjà  tout 
prest  et  apporté  à  Barvic. 

Le  secrettère  du  comte  Ludovic  s' estant  meslé  dans  la 
négociation  de  l'homme  du  comte  Palatin  a  faict  et  con- 
clud,  icy,  par  le  moyen  d'ung  Henry  Pol,  riche  mar- 
chand d'Envers,  lequel  il  a  faict  expressément  passer  deçà, 
ung  party  de  soixante  mil  escus  à  estre  payez  au  comman- 
cement  d'avril,  par  trois  égalles  porcions,  en  Hembourg, 
Francfort  et  Strasbourg;  et  dict  on  que  le  dict  Palatin 
a  assuré  une  levée  de  quatre  mille  reytres  à  icelluy 
Ludovic.  Sur  quoy,  de  tant  qu'il  est  échappé  au  dict  de 
Montgommery  de  dire  qu'il  entreprendroit  bien  de  l'aller 
recueillir  jusques  à  la  frontière ,  il  semble  que  ce  seroil 
pour  la  France;  mais  je  n'en  ay  encores  d'aultre  indice. 

Le  duc  de  Saxe  a  mandé  icy  ung  homme  exprès  pour 
fère  entendre  à  ceste  princesse  que  l'Empereur  avoit  esté 
adverty  de  la  légation  qu'elle  avoit  envoyé  fère  vers  luy , 
et  comme  il  avoit  gratiffié  le  messager  d'une  cheyne  et  de 
sa  médaille ,  chose  qui  ne  debvoit  avoyr  esté  sceue  ny  en 

France,  ny  en  Flandres  ;  et  que ,  dorsenavant,  elle  ne  vou- 
lût monstrer  d'avoyr  aulcune  intelligence  avec  luy,  ains 
qu'elle  layssât  jouer  tout  le  jeu  au  Palatin.  Sur  ce,  etc. 
Ce  xiij*  jour  de  mars  1573. 

MÉMOIRE. 

Sire ,  pour  garder  que  je  ne  uie  pleignisse  du  dellay  de  mon  au- 
dience, la  Royne  d'Angleterre,  après  aulcunes  excuses  des  maul- 
vais  et  eslroitz  logis  où  elle  avoit  passé ,  m'a  dict  que ,  en  lieu  que 
j'avois  accouslunié  d'aller  vers  elle  ,  elle  estoit  pour  satisfaction  de 
raon  attante  venue  ceste  foys  vers  moy,  toute  preste  d'ouyr  de  bon 
cueur  ce  que  je  luy  voudrois  dire  de  la  part  de  Voslre  Majesté  ;  mais 
ce  seroit  après  qu'elle  vous  auroit  infinyement  remercyé  de  tant  de 
sortes  de  faveurs  et  d'honnestes  respectz  ,  et  de  bons  traictementz  , 
dont  il  vous  avoit  pieu  ,  et  aulx  deux  Roynes  Très  chrestiennes,  uzer 
vers  le  comte  de  Worchesler  son  depputé,  qui  en  avoit  encores 
tant  receu  en  vostre  court ,  et  partout  où  il  avoit  passé  en  vostre 
royaulme,  que,  de  son  abondante  satisfaction  ,  il  avoit,  à  son  retour, 
satisfaict  elle  et  toutz  les  siens  par  deçà  ,  aultant  qu'il  estoit  possible 
delefére;  de  quoy,  pour  beaucoup  de  mutuelles  occasions  d'entre 
Voz  Majestez  et  de  voz  communs  subjectz  ,  elle  en  estoit  bien  fort 
ayse,  et  me  prioit  croyre  qu'elle  se  santoit  vous  en  avoyr  beaucoup 
d'obligation. 

Je  luy  ay  respondu  que  cella  monstroit  aulmoins  que  les  siens  et 
toulz  ceulx  de  ceste  nation  sont  et  seront  tousjours  mieulx  receus 
en  France  qu'on  ne  luy  avoit  voulu  fère  accroyre  -,  et ,  de  tant  que 
ce  que  m'aviez  mandé  par  voz  deux  dernières  dépesches  donnoitung 
fort  parfaict  tesmoignage  à  la  foy,  intégrité  et  droicte  conscience , 
dont  vous  procédés  en  toutes  choses  vers  elle,  et  au  regret  que  vous 
auriez  qu'à  l'appétit  d'aulcuns  de  voz  subjectz  malcontaniz,  ou  des  siens 
passionnés,  elle  layssât  naistre  quelque  préjudice  en  l'amityé  qu'elle 
vous  avoit  jurée;  et  que  vous  l'assuriez  bien  que  le  Pape,  nyM'  le  car 
dinal  de  Lorrayne  ne  pourroient  jamais  rien  traverser  en  celles  que 
vous  luy  portiés;  que  j'avoys  estimé  bon  de  laysser  à  part  tout  ce  que 
je  pouvois  avoyr  pensé  de  luy  dire  ,  et  remonstrer  de  moy  mesmes  là 
dessus,  pour  luy  fère  voyr  les  propres  conceptions  vostres,  et  celles 
de  la  Royne,  vostre  mère,  par  les  propres  lettres  de  Voz  Majestei. 

Ce  que  la  dicte  Dame  monst  rant  d'avo\T  bien  agréable,  a  fort  at- 

18. 

tenliveiuent  leu  louli  exUèt,  que  je  luy  ay  faict  vuyr,  des  plus  notables 
poinctz  de  voz  deux  lettres  du  xiiij<^  et  du  xx»]"^  du  passé; 

Et,  après  avoyr  déduict  aulcunes  choses  ,  pour  conférer  l'effect, 
(pi'elle  dict  vous  avoyr  tousjours  monstre  de  son  amityé  et  bons 
déportementz  vers  vous,  àcculx  de  Vostre  Majesté  vers  elle, 

J'ay  suivy  à  luy  dire  que  ce  qu'elle  avoit  leu  monstroit  qu'il  ne  se 
pouvoit  désirer  rien  de  mieulx  en  l'affection,  où  vous  vousconfirmiés 
de  plus  en  plus,  de  luy  demeurer  à  jamais  très  bon  amy  et  perpétuel 
confédéré;  et  que  vous  vouliez  que  cella  fût  notoyre  à  toute  la  Chres- 
lienté  avec  dellibéralion  que,  si  le  feu  Roy  François  le  Grand,  vostre 
ayeul,  s'estoit  oncques  monstre  ferme  amy  des  princes  protestantz  en  la 
première  guerre  que  l'Empereur  Charles  cinquiesme  leur  avoit  com- 
utancé,  aulx(iuelz  il  avoit  faict  secours,  pour  une  foys  ,  de  cinq  centz 
mille  escuz,  car  ilz  avoient  d'aultres  forces  assez  ;  et  le  feu  Roy  Henry, 
vostre  père  ,  quand  il  fit,  quelque  temps  après,  la  guerre  au  mesme 
Empereur  pour  la  dellivrance  du  duc  de  Saxe  et  lansgrave  de  Helz, 
et  pour  la  liberté  de  l'AUemaigne  ;  et,  si  l'ung  et  l'aullre  avoient 
e^'te  constantz  vers  les  feus  Roys  Henry  et  Edouard ,  ses  père  et 
frère,  quand  enlx  mcsmes  ne  les  avoient  provoc(|ués ,  que  vous  vous 
proposiez  de  l'estre  encores  plus  vers  elle  en  toutz  les  accidentz  et 
occasions  qui  s'en  présenteroienl  jamais  au  monde; 

Et,  pour  ne  m'arrester  trop  en  ce  poinct,  duquel  elle  avoit  vostre 
foy,  vostre  sèremenl  et  vostre  propre  lettre ,  pour  gages  ,  je  voulois 
venir  à  l'aullre  principal  poinct  de  voz  lettres ,  lequel  estoit  l'entière 
conflrn)ation  d'estuy  cy  ,  et  confutoit  toutz  les  arguraentz  qu'on 
pouvoit  fère  an  contraire  :  c'estoit  du  propos  de  Monseigneur  le  Duc, 
lequel  Voz  Majestez  me  commandoient  de  le  résouldre  avec  elle ,  et 
que, pour  ne  lelaysser  plus  en  simples  parolles  et  remises^etn'y  lais- 
ser ainsy  naisiredes  dilBcultés  les  uuesaprèsles  aultres,  vous  la  vouliez 
instamment  prier  de  vous  vouloir  maintenant  esclarcir  de  sa  résolue 
volonté ,  afQn  qu'après  ceste  foys  Vostre  Majesté  et  la  Royne  ,  vostre 
mère ,  vous  imposissiez  à  vous  mesmes  ung  perpétuel  silence  de  ne 
donner  à  elle  l'ennuy,  ny  à  vous  la  honte  ,  de  jamais  plus  en  parler  ; 
qu'elle  se  pouvoit  souvenir  qu'au  moys  d'aoust  dernier  elle  m'avoit 
donné  charge  de  vous  respondre ,  présent  le  S'  de  La  Molle ,  que, 
suivant  la  contreinte,  qu'elle  s'estoit  faicte  à  elle  mesmes  pour  l'a- 
mour de  ses  subjectz ,  de  se  résouldre  à  se  marier,  qu'elle  avoit 
dellibéré  de  prendre  party  de  grand  lieu,  parce  qu'elle  n'estoit  pe- 
tite ,  et  que  celluy  que  Voz  Majestez  luy  offroicnt  de  Monseigneur  le 
Uucluy  scmblott  très  honnorable,  si  toutes  aultres  choses  y  pou 

voient  convenir,  dont  elle  avoit  estimé  que  aulcunes  gisoient  en  l'en- 
trevue d'entre  eulx  deux;  et  qu'elle  m'avoit  dict  et  faict  bailler 
par  escript  qu'elle  estoit  contanle  que  toutz  les  articles,  qui  avoient 
esté  trouvés  bons  au  premier  propos  de  Monsieur,  frère  de  Vos- 
tre  Majesté  ,  restassent  accordés  en  ce  segond,  réservé  le  seul  poinct 
où  l'aultre  avoit  esté  délayssé ,  touchant  accorder  plus  ou  moins  de 
l'exercice  de  la  religion  :  dont  n'y  pouvoit  plus  rester  que  celle  seule 
difficulté,  et  une  aultre ,  laquelle  il  falloit  plus  tost  vuyder,  qui  es- 
toit  ,  si  elle  avoit  depuis  faict  nulle  contrayre  résolution  de  ne  se 
marier  pas;  car  sur  celle  là  faudroitil  couper  entièrement  le  propos, 
et  eslablyr,  en  toutce  que  fère  se  pouri'oit,  celluy  de  la  ligue. 

Elle  m'a  respondu  qu'elle  avoit  bonne  souvenance  des  propos  que 
je  luy  ramantevoys  ,  de  la  résolution  à  prendre  party  sellon  elle  ,  et 
qu'elle  en  estoit  encores  là ,  et  ne  se  feroit  jamais  ce  préjudice ,  d'en 
prendre  d'aultre  qualité,  et  qu'elle  voudroit  qu'aussi  peu  se  fussent 
elloignées  les  choses  du  costé  de  Vostre  Majesté  que  du  sien  ;  mais 
si ,  en  ung  tel  party,  ne  se  trouvoient  maintenant ,  les  aultres  consi- 
dérations qui  estoient  requises  pour  le  repos  d'elle  et  de  son  estât , 
force  luy  seroit  de  s'en  passer. 

J'ay  réplicqué  que,  puisque  ce  doubte  estoit  vuydé,  tout  l'afFère 
estoit  bien  près  de  sa  conclusion,  car  ne  restant  plus  aulcun  escru- 
pulle,  ny  apparance  de  danger,  que  au  seul  poinct  de  la  religion,  la 
Royne  ,  vostre  mère ,  en  avoit  parlé  si  clèrement  au  comte  de  Wor- 
chester  et  au  S'  de  Valsingam ,  et  croy  qu'encores  escript  à  elle 
mesmes,  que  c'estoit  maintenant  à  elle  d'y  mettre  l'effect,  quand  elle 
voudroit. 

Elle  m'a  dict  incontinent  que  la  Royne  n'avoit  parlé  que  en  ter- 
mes généraux,  et  qu'il  sembloit  qu'elle  estoit  allée  fort  retenue 
en  ce  propos,  auquel  l'on  voyoit  néantmoins  que ,  du  costé  de  Mon- 
seigneur le  Duc,  estoit  raysonnable  que  se  demandoit  Tesclarcisse- 
ment  de  toutz  les  doubles,  et  s'est  mise  à  en  déduyre  plusieurs. 

Dont  enfin  je  luy  ay  dict,  en  termes  bien  clers,  que  Vostre  Majesté 
et  la  Royne,  vostre  mère ,  desiriez  qu'elle  jugeât  ainsy  de  Monsei- 
gneur le  Duc  comme  d'ung  prince  catholicque ,  qui  avoit  aultant  à 
cueur  ce  qui  estoit  de  son  Dieu  ,  de  sa  religion  et  de  sa  conscience, 
que  prince  qui  fût  au  monde  ;  et,  s'il  estoit  aultre,  vous  Testimiés  si 
vertueuse  qu'elle  ne  l'auroit  en  aulcuu  compte,  et  que  d'un  prince 
désirable  qu'il  estoit ,  elle  le  tiendroit  pour  ung  ambilieulx  digne 
d'estre  rejette  ; 

Que  pourtant  Voz  Majestez  la  prioient  de  luy  accorder  aultant  du 

dict  exercice  comme  elle  jugeoit  bieri  qu'il  ne  pouvoit  estre  en  Dieu, 
en  conscience  et  en  honneur,  qu'il  n'en  heùt  ;  et,  pour  parler  en  ter- 
mes plus  exprès,  que,  venant  Monseigneur  le  Duc  par  deçà,  elle  ne 
le  voulût  tant  contreindre  en  sa  conscience  que  de  ne  luy  laysser 
pour  luy  et  ses  domesticques ,  non  subjectz  de  ceste  couronne, 
l'exercice  de  sa  religion  en  privée^  en  nng  quartier  où  il  loge- 
rait, et,  pour  obvier  à  toutz  les  escandalles  qu'elle  alléguait ,  s'il 
entait  besoing  que  ce  fut  à  huys  clos,  avec  ung  de  ses  huyssiers  à 
la  porte,  qu'il  ne  refuzeroit  de  le  fère. 

Elle  a  monstre  de  ne  trouver  poinct  maui  vais  cella,  et  m'a  dict  que, 
si  on  luy  eût  voulu  parler  si  clèrement ,  il  y  a  longtemps  qu'elle  eût 
baillé  sa  response,  et  qu'elle  s'en  alloit,  le  jour  après,  àGrenvich,  où 
elle  en  confèreroit  avec  ceulx  de  son  conseil ,  et  puis  me  manderoit 
un  jour  pour  me  la  fère,  m'ayant  demandé,  d'elle  mesmes,  si  Vostre 
Majesté  m'avoit  envoyé  le  reste  des  articles. 

Je  luy  ay  dict  qu'il  fauldroit  suyvre  ceulx  mesmes  du  premier 
propos. 

Et  puys  ay  suivy  à  luy  dire  que  maintenant  voulois  je ,  hors  de  voz 
lettres ,  luy  parler  de  l'expédition  qu'ung  chacim  disoit  et  qu'on 
voyoit  que  le  comte  de  IMontgommery  s'aprestoit  de  fère  je  ne  sça- 
\ois  où,  parce  que  je  n'avois  pas  tant  pénétré  en  ses  entreprinses  ; 
mais  j'entendois  quec'estoit  en  quelque  lieu  contre  vous,  et  que  je 
u'avois  pas  tant  de  regret  au  mal  qu'il  vous  pourroit  fère ,  qui  y  aviez 
très  bien  pourveu ,  comme  à  ce  qu'il  s'estoit  pourveu  d'armes,  d'ar- 
gent, d'hommes  et  de  monitions,  et  possible,  de  maulvaise  affection 
dedans  Londres  ,  allant  et  venant  en  la  court  de  la  dicte  Dame  ,  et 
alloit  prendre  vaysseaulx  et  tout  aultre  équipage  en  ses  portz  ;  que 
C£  m'estoit  chose  si  giiefve,  après  luy  avoir  veu,  ceste  mesmes  année, 
lever  la  mein  à  Dieu  pour  vous  jurer  amityé  ,  et  vous  la  luy  aviez 
pareillement  jurée  à  elle ,  qu'il  falloit  bien  ou  que  je  luy  demandasse 
congé ,  ou  bien  qu'elle  commandât  que  le  dict  de  Montgommery 
ny  aultres  eussent  à  sortir  de  ses  portz  avec  armement,  sans  prendre 
bonne  seureté  qu'ilz  n'yroient  poinct  contre  Vostre  Majesté,  ny  trou- 
bler vostre  royaulme  ,  ny  porter  dommage  à  voz  subjectz,  ny  atemp- 
ter  aulcune  chose,  soit  à  la  Rochelle  ou  ailleurs  ,  contre  la  bonne 
ligue  et  confédération  d'entre  Voz  Majestez. 

La  dicte  Dame,  après  m'avoir,  en  contre  eschange  de  cella, 
racompté  aulcunes  particullarités  des  propos  que  Carcade  avoit  tenus 
à  son  retour  en  Ksroce,  et  des  souspeçons  que  la  dépesche  de  Vérac 

par  mer,  et  plusieurs  advis  qu'elle  avoit  de  France ,  luy  pouvoient 
avoyr  donné  beaucoup  plus  grandes  à  elle  de  Vosire  Majesté  que  non 
à  vous  d'elle,  si  elle  les  vouloit  prendre,  m'a  dict  qu'elle  desireroit  de 
bon  cueur  que  vous  sceussies  au  vray  ce  qui  s'estoit  passé,  de  sa  part, 
sur  les  instances  de  Montgommery  et  de  ceulx  de  la  Rochelle,  et  sur 
les  présens  aflfères  de  vostre  royaulme;  c^r  avoit  opinion  que  ne 
pourriez  fère  que  ne  luy  en  sentissiez  une  bien  grande  obligation,  et 
que  j'aurois  occasion  de  me  pleindre,  si  je  voyois  qu'elle  baillât  de 
ses  navyres,  et  argent,  et  hommes,  au  dict  de  Montgommery,  mais, 
de  le  laisser  aller  là  où  il  voudroit,  mesmemenl  qu'elle  juroit  ne  sça- 
voir  quelle  part  c'estoit,  et  cuydoit  que  ce  ne  seroit  poinct  à  la 
Rochelle,  elle  ne  le  debvoit  empescher  ;  et ,  affîn  que  pas  ung  angloys 
ne  peut  traicter  avecques  luy,  au  préjudice  de  ce  qu'elle  me  disoit, 
elle  commanderoit  à  ses  conseillers  de  conférer  avecques  moy,  et 
je  leur  pourrois  fère  la  mesmes  remonstrance  que  j'avois  faicte  à 
elle. 

Sur  quoy,  ayant  reprins  le  premier  propos  de  l'entretènement  de 
vostre  traicté,  et  l'ayant  priée  qu'elle  voulût  si  bien  déposer  toutz  ces 
umbrages  et  defHances ,  qu'on  s'efforçoit  de  luy  imprimer  de  vous, 
qu'elle  vous  en  rendît  son  amityé  plus  parfaicte,  et  de  me  vouloir 
bientost  résouldre  du  faict  de  Monseigneur  le  Duc ,  elle  m'a  bien 
fort  gracieusement  licencié. 

CCCVir  DÉPESCHE 

—  du  xix«  jour  de  mars  1573.  — 
(  Envoyée  exprès  jusques  à  Calais  par  Ouater.) 

Efforts  de  l'ambassadeur  pour  empêcher  le  départ  de  l'expédition  du  comte 
de  Montgoramery.  — Nouvelles  d'Allemagne.  —  Arrivée  de  M^de  Chateau- 
ueuf  à  Londres.  —  Audience.  —  mémoire  au  roi.  Détails  de  l'audience. — 
Nouvelles  plaintes  au  sujet  de  l'expédition  du  comte  de  Montgommery.  — 
Assurance  donnée  par  la  reine  que  toutes  les  mesures  sont  prises  pour  ar- 
rêter l'exécution  de  ses  projets.  —  Déclaration  que  les  prises  faites  sur  les 
Français  ne  seront  pas  reçues  en  Angleterre.  —  Affaires  d'Ecosse.  — 
Plainte  de  la  reine  à  l'égard  du  projet  imputé  au  roi  de  venir  en  personne 
au  secours  de  l'Ecosse ,  après  la  réduction  de  la  Rochelle ,  afin  d'envahir 
l'Angleterre.  —  Demande  d'un  délai  pour  répondre  sur  la  négociation  du 
mariage.  —  Mémoire  à  la  reine.  Détails  particuliers  de  la  négociation  de 
M'  de  Chateauneuf  sur  le  mariage. 

Au    Roy. 

Sire,  le  .jour  après  que  j'eus  commuuicqué  avec  la 
Royne  d'Angleterre  des  poinctz  principaulx  de  voz  lettres, 
du  xiiij*  et  xxiij'=  du  passé,  elle  mit  en  dellibération  les  re- 
monstrances  que  je  luy  avoys  faictes ,  dont  le  comte  de 
Montgommery  s'apperceut  incontinent  qu'elle  auroit  grand 
regret  que ,  par  les  déportementz  de  luy,  vous  vous  sentis- 
siez olTancé  d'elle,  ny  qu'il  se  fît  aulcune  altération  au  bon 
Iraicté  d'eutre  Voz  Majestez;  et  que  pourtant  il  ne  pourroit 
tirer  ny  hommes ,  ny  argent ,  ny  monitions ,  ny  aulcung 
notable  secours  procédant  de  la  dicte  Dame ,  ny  sinon  cel- 
luy  que  lesévecques,  et  aulcuns  siens  particulliers  parantz, 
et  quelques  passionnés  protestantz,  aulxquels  elle  mes- 
mes  n'ozeroit  contredire  ,  luy  pourroient  moyenner  sur  le 
seul  crédit  et  responce  de  ceulx  de  la  Rochelle ,  dont  il 
a  changé  l'ordre  qu'il  avoit  préparé  pour  son  voyage  ;    et 

au  lieu  que  le  cappitayne  Poyet ,  et  ung  nombre  de  fran- 
çoys,  debvoieut  aller  en  Holande,  il  les  naène  presque 
toutz  avecques  luy,  réservé  les  S''  vidame,  Pardaillan,  Le 
Plessis,  La  Garde  et  quelques  aultres,  qui  demeurent.  Il 
est  bien  certeiu  que,  suyvant  l'eschange  du  sel  et  du  vin, 
qu'on  va  quérir  à  la  Rochelle  pour  d'aultres  vivres  et  mo- 
nitions ,  qu'on  y  porte  d'icy,  plusieurs  navyres  angloys  y 
vont  de  compagnie ,  qui  sont  équippés ,  moytié  en  guerre, 
moytié  en  marchandises  ;  et  avec  ceulx  là ,  et  les  pi- 
rates, et  d'aultres  vaysseaulx  ,  qui  l'attandent  au  pays 
d'Ouest,  il  faict  estât  de  mettre  plus  de  cinquante  navyres 
de  combat  ensemble  :  dont  le  rendez  vous  est  ez  isles  de 
Grènesay,  avec  résolution  de  crever  ou  de  se  fère  mestres 
de  la  mer ,  et  de  combattre  les  gallères  et  navyres  de  Vos- 
tre  Majesté  ;  et  puis,  par  les  marées  haultes ,  mettre  des 
hommes,  des  armes,  des  mouitions  ,  et  des  vivres  pour 
ung  an,  dans  la  Rochelle. 

Le  cappitayne  Morguen ,  et  mille  angloys  passent  peu  h 
peu  en  Holande,  et,  le  quatorziesme  de  ce  raoys,  l'homme 
du  comte  Palatin  a  conféré  de  rechef  fort  estroictement 
avec  milord  Quipper  et  avec  le  comte  de  Lestre,  et  puis 
s'est  Hcencié  pour  aller,  du  premier  bon  temps ,  tout  de 
long,  enHembourg;  et  ung  marchand  d'Allemaigne,  qui 
est  icy,  assure  qu'il  se  faict  une  levée  de  reytres  en  son 
pays,  nomméement  pour  aller  en  France. 

Toutes  ces  choses ,  Sire  ,  m'ont  donné  occasion  de  re- 
tourner à  l'audience,  dont  je  donne  le  récit  à  part,  en  ayant 
assez  bon  argument  par  les  deux  dépesches  de  Vostre  Ma- 
jesté du  ij''  et  iiij^  du  présent ,  et  par  la  venue  de  M'  de 
Chasteauneuf ,  laquelle  j'ay  toute  convertye  en  une  hon- 
neste  visite  de  Monseigneur  le  Duc  vers  ceste  princesse  , 

chose  qui  s'est  trouvée  estre  plus  à  propos  que  je  n'eusse 
espéré.  Et  sur  ce,   etc. 

Ce  xix*'  jour  de  mars  1573. 

MÉMOIRE   AU   ROY. 

Sire ,  après  avoyr  aydé  au  S"^  de  Chasteauneuf  de  fera  l'office  qui 
convenoit  pour  Monseigneur  le  Duc,  duquel  il  s'est  aussy  bien 
ei  modestement  acquicté  qu'il  se  pouvoit  désirer  pour  le  contante- 
menl  de  ceste  princesse ,  j'ay  parlé  bien  exprès  à  elle  de  toutes  les 
choses ,  une  à  une ,  qui  sembloient  tourner  au  préjudice  de  l'amityé 
et  des  bons  traictés  d'entre  Voz  Majestez  ;  et  que  ,  de  tant  que  je 
n'estois  icy  que  pour  procurer  l'entretènement  de  l'une ,  et  pour 
m'oposer  à  l'infraction  des  aultres ,  je  la  suplioys  d'y  pourvoir,  ou 
bien  qu'elle  trouvât  bon  que  je  supliasse  très  humblement  Vostre 
Majesté  de  me  permettre  que  je  la  peusse  requérir  de  mon  congé  ; 
car,  après  cella,  il  ne  siéroit  phis  bienny  à  moy,  ny  à  pas  ung  aultre, 
de  la  part  de  Vostre  Majesté,  de  se  trouver  auprès  de  la  sienne. 

La  dicte  Dame,  en  bonne  et  bien  fort  bénigne  façon,  m'a  respondu 
que  quelle  démonstration  que  je  fisse,  je  sçavois  bien  que  Vostre 
Majesté  avoit  occasion  de  la  remercyer  sur  le  faict  mesmes  du  comte 
de  Montgommery,  duquel  tant  je  me  pleignois  ;  et  que,  oultre  ce  que 
j'avoys  entendu  par  les  gens  de  son  conseil ,  qu'elle  luy  avoit  inter- 
rompu une  armée,  laquelle  la  noblesse  d'Angleterre  luy  avoit  olferte, 
et  faict  prendre  ses  pirates ,  et  qu'elle  pouvoit  assurer  qu'il  n'avoil 
esté  accomodé  par  elle  d'ung  seul  escu,  n'y  d'aultant  de  poudre  qu'il 
en  pourroit  dans  la  mein ,  ny  darmes  jusques  à  une  simple  espée , 
ny  d'hommes,  ny  de  vaysseaulx;  encores  l'avoit  elle,  après  ma  précé- 
dante audience ,  faict  appeller  en  son  conseil  pour  luy  deffandre  de 
sortir  ,  aulcunement  armé  ,  de  ses  portz  ,  ce  qu'il  avoit  trouvé  si 
estrange  qu'il  luy  avoit  demandé  à  quel  titre  le  vouloit  elle  retenir 
prisonnier  ; 

Kt  que  néantmoins  elle  luy  avoit  esté  si  redde  en  cella ,  que  les 
évesques  et  plusieurs  principaux  personnages  de  ce  royaulme  luy 
estoient  venus  remonstrer  que  ,  oultre  le  tort  qu'elle  faysoit  à  elle 
raesmes,  à  sa  couronne  et  à  ses  subjectz,  d'abandonner  la  defîance  de 
leur  religion,  elle  ne  pourroit  plus  griefvement  olfancer  Dieu  et  à  sa 
conscience  que  d'empescher  que  le  dic^t  de  Montgommery  n'allât 
soubsienir  en  son  pays,  par  les  moyens  qu'il  pourroit,  la  cause  de  sa 
religion  ;  et  que,  nonobstant ,  elle  ne  l'avoit  voulu  laysser  partir  sans 

prendre  promesse  et  seurelé  de  luy  qu'il  n'iroit  point  contre  Voslrc 
Majesté,  uy  fère  chose  aulcune  au  préjudice  de  la  bonne  confédéra- 
tion d'entre  ces  deux  royaulmes  ; 

Dont  pouvoit  jurer  qu'elle  ne  sçavoit  où  il  alloil  ;  et  que,  possible, 
alloit  il  aussytost  en  Flandres  que  en  France  ;  néanlraoins  que,  ayant 
depuis  sceu  comme  il  y  avoit,  en  l'isle  d'Ouyc,  sèze  vaysseaulx  et  six 
centz  françoys ,  qui  se  préparoient  pour  l'aller  trouver,  elle  les  avoit 
faict  arrester,  et  avoit  aussy  eUe  mesmes ,  de  sa  bouche ,  prescript  à 
des  milords  et  à  plusieurs  gentilshommes  de  sa  court,  qui  avoient  af- 
fection à  ceste  entreprinse,  d'entièrement  s'en  départir. 

Au  regard  des  prinses  qu'on  avoit  faictes  sur  voz  subjectz ,  elle 
n'entendoit  qu'il  en  eût  esté  rien  débité  en  son  royaulme ,  ny  rien 
entré  dans  sa  coustume,  ains  vouloit  que  tout  ce  qu'elle  en  avoit  faict 
recouvrer  par  ses  propres  vaysseaulx,  fût  entièrement  rendu  ;  et  que 
de  cella  j'en  parlasse  avec  ceulx  de  son  conseil; 

Quand  aulx  choses  d'Escosse ,  que  je  m'advançoys  bien  de  me 
pleindre  de  cella,  mesmes  qu'elle  avoit  bien  fort  grande  occasion  de 
se  douloir  pour  les  menées  qu'elle  avoit  découvertes  qui  s'y  faysoienf 
contre  elle  du  costé  de  France ,  jusques  à  y  debvoir  Vostre  Majesté 
mesmes  passer  _,  en  personne ,  après  la  prinse  de  la  Rochelle  ,  et  en- 
trer en  armes  en  Angleterre  ;  où  elle  ne  s'attandoit  pas  ,  à  la  vérité  , 
que  vous  y  voulussiez  jamays  venir  en  sorte  d'ennemy,  puisque  vous 
y  pouviez  venir  en  sorte  d'amy ,  et  y  estiés  ainsy  plus  désiré  que  per- 
sonne qui  fût  au  monde  ; 

Et ,  encor  qu'elle  eut  pensé ,  comme  je  disoys  ,  d'envoyer  du  se- 
cours en  Escoce  pour  expugner  le  chasteau  de  Lillebourg,  c'estoit  en 
faveur  du  jeune  Roy,  son  parant ,  et  pour  la  noblesse  et  la  paix  uni- 
verselle du  royaulme ,  et  non  pour  y  préjudicier  en  rien  à  vostre 
alliance,  ny  pour  fère,  de  ce  costé,  ny  de  nul  auUre,  aulcun  préjudice 
à  l'amityé  et  aulx  bons  traictés  d'entre  Voz  Majestez  ;  et  qu'elle  vous 
prioit  de  croyre  qu'elle  n'estoit  pas  plus  résolue  de  ne  souffrir  jwint 
dofi'ance,  si,  d'avanture,  quelqu'ung  luy  en  vouloit  fère,  qu'elle  avoit 
fermement  résolu  de  ne  commancer  à  vous  en  fère  aulcune  de  sa  part; 

Et  quand  à  l'instance ,  que  je  luy  fesois  ,  de  respondre  au  faict  de 
Monseigneur  le  Duc,  qu'elle  ne  le  vouloit  ny  différer,  ny  prolonger, 
bien  que  ces  saincts  jours  de  Pasques  la  rendoient  un  peu  excusable, 
et  qu'elle  avoit  advisé  d'y  procéder  ainsy  honnorablement ,  et  par 
l'ordre  que  lesaultres  princes  avoient  accoustumé  fère  en  choses  de 
si  grand  importance  .  comme  estoit  ceste  cy  à  elle ,  qui  me  prioit  ne 
trouver  maulvais  si  elle  respondoit  là  dessus  à  Vostre  Majesté  et  à  la 

Uoyne ,  vostre  mère ,  par  son  ambassadeur ,  pour  de  tant  plus  s'assu 
rcr  de  voz  intentions  ;  et  qu'elle  m'en  feroit  aussy  participant  par 
deçà ,  et  espéroit  que  sa  rcsponce  seroit  si  honnorable  que  Voz  Ma 
jestez  s'encontanteroient. 

Les  propos  de  la  dicte  Dame  ont  esté  dictz  en  si  bonne  façon  que 
j'ay  estimé  luy  en  debvoir  rendre  beaucoup  de  mercyement  pour  les 
ungs ,  et  j'ay  bien  voulu  aussy  réplicquer  ung  peu  sur  les  aultres,  et 
nomméement  J'ay  passé  à  diverses  remonstrances  sur  le  faicl  du 
comte  de  Montgommery ,  et  bien  fort  expressément  sur  n'envoyer 
point  de  forces  en  Escosse,  et  de  vouloir  elle  mesmes  deffandre  les 
poinctz  de  l'amityé  et  confédération  d'entre  Voz  Maj estez .  et  com- 
mander à  ses  conseillers  de  n'y  laysser  venir ,  de  son  costé ,  aulcune 
altération,  comme  vous  ne  souffririez  qu'il  y  en  vint  du  vostre; 

Et  m'ayanl  fort  assuré  qu'elle  le  feroit  ainsy  ;  et  que  mesmes  ce 
(lu'elle  m'avoit  dict  mander  des  forces  en  Escoce,  n'estoit  que  contre 
les  larrons  de  la  frontière  ,  et  qu'elle  envoyeroit  milord  trézorier 
pour  conférer  davantage  avecques  moy  à  Londres,  et  qu'elle  seroit 
preste  de  favoriser  l'élection  de  Monsieur  en  Pouloigne,  en  tout  ce 
qu'elle  pourroit  ;  et  nous  nous  sommes  fort  gracieusement  licenciés 
d'elle. 

MÉMOIRE    A   LA   BOYNE. 

Au  regard  du  propos  de  Monseigneur  le  Duc  ,  j'ay  faict  que  le 
voyage  de  M'  de  Chasteauneuf,  qui  aultrement  eut  esté  peu  honno- 
rable pour  Voz  Majestez,  ayt  esté  fondé  sur  une  honneste  visite  de 
Mon  dict  Seigneur  le  Duc  vers  ceste  princesse,  ce  qui  a  esté  receu  de 
merveilleusement  bonne  part . 

Et  après  qu'il  a  eu,  en  fort  bonne  façon,  explic(iué  sa  créance ,  J'ay 
dict  à  la  dicte  Dame  que  Mon  dict  Seigneur  le  Duc  ayant  fally  au 
plésir  et  contantement  qu'il  espéroit  recepvoyr  par  la  venue  du  comte 
de  Worchester ,  s'il  fût  arrivé  à  temps  de  s'enquérir  à  luy  de  toutes 
les  bonnes  nouvelles  de  la  dicte  Dame ,  et  luy  tesmoigner  la  dévo- 
tion et  servitude  qu'il  luy  [)orte,  ayant  esté  conlreinct  pour  sa  répu- 
tation ,  de  s'acheminer  au  camp  avec  Monsieur  ,  son  frère  ,  il  avoit 
moyenne,  estant  devant  la  Rochelle,  au  dict  S-^  de  Chasteauneuf, 
qui  estoit  de  ses  favoris,  geulilhoinme  de  mayson,  et  des  mieulx  appa- 
rantés  de  France ,  ce  voyage  tout  exprès  pour  la  venir  visiter ,  luy 
bayscr  les  meins  de  sa  part,  luy  présenter  une  sienne  lettre ,  sça- 
voyrdc  son  bon  portement  et  santé,  Iny  lesmoigner  lo  regret  de 

n'avoir  veu  le  comte  de  Worchester  ,  et  l'assurer  qu'entre  les  prin- 
ces qui  avoient  aspiré  à  son  amilyé,  nul  luy  demeureroit  jamays  plus 
constant  serviteur  que  luy;  et  qu'il  la  suplioit  de  luy  permettre  qu'il 
peut  commancer  sa  première  guerre  et  ses  armes  soubz  la  faveur  de 
son  nom ,  et  qu'en  quelle  part  qu'il  fût,  il  se  peut  advouer  son  cham- 
pion ,  espérant  que  la  recordation  d'elle  le  feroit  venir  à  bout  des 
plus  haultes  et  généreuses  entreprinses  qu'il  eût  en  son  cueur,  et  le 
jetteroit  hors  des  plus  grands  dangiers,  et  luy  feroit  acquérir  tant  de 
réputation  qu'il  mériteroit  ung  jour  le  bien  de  ses  bonnes  grâces;  et 
surtout  qu'il  la  suplioit  de  fère  une  bonne  responce  aulx  honnestes  et 
raysonnables  demandes  queVoz  Majestez  luy  avoient  faictes  pour  luy. 

A  quoy  la  dicte  Dame  ayant ,  avec  toute  faveur,  receu  le  dict  S*^  de 
Chasteauneuf ,  et  leu  fort  curieusement  la  lettre  qu'il  luy  portoit , 
nous  a  respondu  qu'elle  participoit  au  mesmes  regret  de  Mon  dict 
Seigneur  le  Duc ,  aultant  que  luy ,  que  le  comte  de  Worchester  ne 
l'eût  peu  voyr  pour  le  remercyer  bien  fort  de  la  bonne  souvenance 
qu'il  luy  plésoit  avoyr  d'elle ,  et  de  l'honneste  affection  qu'il  mons- 
troit  luy  porter,  laquelle  luy  estoit  si  expressément  signiffyé  par 
Voz  Majestez  Très  Chrestiennes ,  et  par  les  propres  lettres  de  luy,  et 
fort  souvant  par  celles  du  S' de  Vualsingam,  et  quasy,  à  toute  heure, 
par  les  bons  rapportz  que  je  luy  en  fesois,  qui  luy  monstrois  ordinay- 
rement  ce  qu'il  m'en  escripvoit; 

Et ,  à  présent ,  estoit  confirmée  par  ce  nouveau  message ,  qu'elle 
vouloit  confesser  de  luy  avoyr  une  très  grande  obligation,  et  qu'il 
méritoit  d'apporter  quelque  meilleure  et  plus  agréable  faveur,  que  ne 
luy  seroit  la  sienne,  en  ses  premières  armes ,  et  mesmes  qu'elle  avoit 
regret  de  luy  en  bailler  là  où  il  estoit,  qui  voudroit  de  bon  cueur  que 
Monsieur,  son  frère ,  et  luy,  employassent  tant  de  valeur,  qu'il  y  a  en 
eulx,  en  d'aultres  entreprinses  qui  fussent  contre  les  ennemys  et  non 
contre  les  subjectz  de  la  couronne  d'où  ilz  sont  ; 

Et  que,  touchant  vous  fère  responce  à  ce  que  demandiés  pour  luy, 
il  estimeroit  qu'elle  y  auroit  trop  respondu  s'il  la  voyoit,  car  la  trouvant 
ainsy  vieille  qu'elle  estoit ,  elle  le  feroit  bientost  retirer  de  sa  pour- 
suyte;  néantmoins  que  le  dict  S' de  Chasteauneuf  l'assurât  qu'elle  la 
vous  feroit  bientost,  et  la  vous  feroit  honnorable. 

Et  après  avoyr  monstre  d'estre  bien  marrye  du  tort  qu'on  avoit 
faict  en  chemin  au  dict  de  Chasteauneuf,  de  luy  avoyr  osté  la  lettre 
qu'il  portoit ,  et  avoyr  faict  quelque  difficulté  d'y  vouloir  respondre , 
elle  l'a  fort  gracieusement  licencié  ;  et,  le  jour  après,  luy  a  envoyé  la 
responce  à  Mon  dici  Seigneur  le  Duc,  avec  laquelle  il  s'en  retourne 

vers  luy  par  le  mesmes  chemin  qu'il  estoit  venu,  et  passera  là  où  est 
le  comte  de  Montgommery ,  affin  qu'avec  les  choses  que  je  luy  ay 
communicquées  de  son  entreprinse .  il  puisse  encores  mieulx  infor- 
mer Monseigneur  de  tout  ce  qu'il  en  aura  veu  davantage  et  apprins 
sur  le  lieu. 


CCCVlir  DÉPESCHE 

—  du  dernier  jour  de  mars  1 573. — 
(  Envoyée  exprès  jusques  à  la  court  par  le  S' de  Vassal.) 

Réponse  de  la  reine  sur  la  négociation  de  M'  de  Chaleauneuf.  —  Sa  persis 
tance  dans  son  refus  de  prendre  un  engagement  formel  sur  le  mariage, 
avant  qu'une  entrevue  ait  eu  lieu. 

Au    Roy. 
Sire,  suyvant  ce  que  la  Royne  d'Angleterre  m'avoit 
dict  qu'elle  m'envoyoit  milord  de  Burgley  pour  me  com- 
muniquer la  responce  qu'elle  entendoit  fère  à  Vostre  Ma- 
jesté et  à  la  Royne,  vostre  mère ,  sur  les  choses  que  je  luy 
avoys  proposées,  le  vij^  et  xvj«  de  ce  moys,  du  mariage 
d'entre  elle  et  de  Monseigneur  le  Duc  vostre  frère,  elle  n'a 
pas  failly,  le  xviij^  ensuy vaut,  de  fère  venir  en  mon  logis  le 
dict  milord  ,  qui  m'a  dict  que  la  dicte  Dame  me  prioit  de 
croyre  qu'elle  avoit  mis  en  grande  considération  ce  que , 
sur  voz  dernières  dépesches ,  du  ij*'  et  iiij^  de  ce  moys , 
je  luy  avoys  remonstré,  de  l'entière  et  parfaicte  amityé  que 
Vostre  Majesté  luy  portoit  ;  —  «  Et  comme,  depuis  la  der- 
nyère  paix,  en  toutes  les  choses  qui  s'estoient  offertes  pour 
le  faict  d'elle  en  la  Chrestienté,  d'où  qu'elles  eussent  pro- 
cédé, fût  ce  de  Rome,  ou  d'Espaigne,  ou  de  Flandres,  ou 
de  son  mesme  pays,  vous  vous  estiez  tousjours  porté  en 
très  parfaict  amy  à  destourner  ce  qui  pouvoit  estre  contre 

elle,  et  advancer  ce  qui  estoit  à  son  repos  ;  et  que  n'aviez 
jamays  voulu  admettre  en  vostre  présence  aulcuns  de  ses 
rebelles;  et  que,  ceste  année,  vous  vous  estiez,  au  veu  et 
au  sceu  de  toutz  les  Chrestiens ,  ouvertement  confédéré 
avec  elle,  et  en  aviez  mutuellement  juré  le  traicté,  et  aviez 
envoyé  de  notables  ambassadeurs ,  de  chacmi  costé  ,  pour 
estipuler  voz  promesses,  et  aviez  sur  icelles  escript  lettres 
de  voz  propres  meins  l'ung  à  l'aultre,  et  que,  pour  confir- 
mation de  cella,  vousfaysiez,  encores  à  présent ,  requérir 
l'accomplissement  des  articles  et  observance  d'iceulx  •  et 
que  vous  ayant,  ceste  mesmes  année,  esté  offert  une  aul- 
tre  ligue  avec  de  grandz  avantages ,  vous  l'aviez  refuzée 
pour  demeurer  entier  en  la  sienne  ;  et  que,  ez  choses  d'Es- 
coce  ,   vous  vous  estiez  toujours  comporté  en  façon  que 
vous  aviez  bien  monstre  de  ne  la  vouloir  offancer  ;  et  que 
de  ce ,   d'où  elle  avoit  peu  prendre  quelque  deffiance  de 
Vostre  Majesté,  pour  les  accidantz  naguyères  survenus  en 
France ,  vous  aviez  eu ,  en  l'événement  mesmes  d'iceulx, 
et  tousjours  depuis,  un  grand  soing  qu'elle  y  fût  respectée 
et  ses  subjectz  conservés  ;  et  qu'aussytost  que  Dieu   vous 
avoit  donné  lignée,  vous  l'aviez  choisye  pour  une  de  voz 
comères,  et,  pour  plus  grande  confirmation  de  vostre  bien- 
veillance, vous  persévériez  à  désirer  son  alliance,  et  faisiez 
que  Monseigneur  le  Duc ,  vostre  frère,  l'envoyoit  en  bonne 
façon  rechercher  :  » 

Que  toutes  ces  choses,  desquelles  la  recordation  luy  es- 
toit  fort  agréable,  lui  donnoient  occasion  de  réputer  bien 
employés  toutz  les  bons  tours  de  très  bonne  amye ,  que , 
non  moins  expressément,  elle  avoit  aussy  rendus  de  sa  part 
à  Vostre  Majesté ,  en  voz  plus  grandz  affères ,  et  mesmes 
tout  freschement  de  si  bons ,  avec  quelque  hazard  d'elle  et 

de  son  propre  estât ,  que  de  meilleurs  ne  vous  en  eût  sceu 
rendre  la  feue  Royne  d'Espaigne,  qui  estoit  vostre  seur 
germayne,  si  elle  eut  esté  en  vye;  et  que ,  pour  conduyre 
ceste  concurrence  d'amityé  à  plus  de  perfection,  elle  s'es- 
forceroit  de  vous  rendre ,  et  à  la  Royne ,  vostre  mère ,  sur 
le  propos,  dont  je  la  pressois,  de  Monseigneur  le  Duc,  la 
meilleure  responce  qu'il  luy  seroit  possible  ;  mais  vouloit , 
devant  cella ,  me  fère  entendre  qu'il  y  avoit  deux  choses 
qui  l'avoient  longtemps  retenue,  et  la  retenoient  encores 
beaucoup ,  de  ne  s'ozer  advancer  guyères  en  ce  propos  : 
l'une,  qu'il  s' estoit  peu  nother ,  du  costé  de  Voz  Majestez 
Très  Chrestiennes ,  que  n'y  aviez  guyères  de  volonté ,  et 
que ,  possible ,  ne  le  vouliez  du  tout  ;  la  segonde  ,  que  plu- 
sieurs considérations  luy  avoient  tousjours  faict,  et  luy  fay- 
soient  encores,  juger  estre  expédiant  de  ne  s'obliger  à  pas 
ung  mariage ,  sans  qu'elle  peut  voyr  et  estre  veue  de  celluy 
qui  l'épouseroit. 

Et,  là  dessus,  s' estant  mis  le  dict  milord  à  discourir  plu- 
sieurs choses  et  ouyr,  aussy  fort  paciemment,  celles  que 
je  luy  ay  voulues  déduyre  pour  comprouver  que  l'intention 
de  Voz  Majestez  et  de  Monseigneur  le  Duc  estoit  pure  et 
parfaicte  vers  la  dicte  Dame,  il  m'a  faict  la  responce  que 
j'ay  mise  en  ce  pacquet.  Et  sur  ce ,  etc. 

Ce  xxxi'^  jour  de  mars  1573. 

CCCIX'  DÉPESCHE 

—  du  m*'  jour  d'apvril  1573. — 
{ Envoyée  exprès  jusques  à  la  court  par  Laurent.) 

Négociations  au  sujet  du  mariage  et  de  l'expédition  du  comte  de  Montgom- 
mery. — Audience.  —  Affaires  d'Ecosse.  —  Autorisation  donnée  par  la  reine 
à  M'  de  Vérac  de  retourner  en  Ecosse.  —  Déclaration  du  comte  de  Morton 
qu'il  ne  veut  pas  le  recevoir.  —  État  de  la  négociation  des  Pays-Bas. 

Au  Roy. 

Sire ,  ceste  princesse  et  l'ung  de  ses  expéciaulx  conseil- 
lers, car  l'aultre  est  allé  pour  quinze  jours  en  sa  mayson 
de  Quilingourt,  monstrant  que  ,  par  la  responce  qu'ilz  vous 
ont  maintenant  envoyée ,  ilz  pensent  avoyr  faict  une  assez 
grande  ouverture,  pour  découvrir  bien  avant  ce  qu'avez  en 
l'intention  touchant  le  propos  de  Monseigneur  le  Duc ,  (et 
sont  assez  en  suspens  si  Voz  Majestez  voudront  accorder 
l'entrevue  sous  ung  incertein  événement,  et  mesmement 
après  vous  avoyr  admonestés  que ,  si  vous  debviez  tant 
soit  peu  rester  offancés ,  au  cas  que  le  mariage  ne  succédât, 
qu'elle  ne  vouloit,  en  façon  du  monde,  que  la  dicte  entre- 
vue se  fît  :  qui,  à  la  vérité,  est  ung  poinct  fort  considéra- 
ble ,  et  lequel  elle  estime  n'estre  chose  indiscrète  ny  imper- 
tinante  à  elle  de  le  mettre  en  avant,)  je  luy  ay  d'ailleurs 
recordé.  Sire,  comme  de  moy  mesmes,  ainsy  que  me  le 
mandiez  fère ,  du  xvij*  du  passé,  les  mesmes  instances,  que 
je  luy  avoys  cy  devant  faictes,  touchant  le  comte  de  Mont- 
gommery,  et  que  vous  la  priez  bien  fort  de  ne  laysser 
à  l'arbitre  d'ung  tel  homme ,  qui  faict  le  malcontant  et  le 
désespéré,  la  seureté  de  vostre  mutuelle  amityé,  ny  celle  de 
vostre  confédération ,  car  il  y  pourroit  fère  du  préjudice , 
qui  vous  randroit  offancé ,  et  elle  ,  à  la  fin ,  malcontante  ; 

V.  19 


—  ti90  — 
et  je  me  oposoys,  de  rechef,  qu'on  ne  le  layssât  sortir 
d'aulcun  port  de  ce  royaulme  ,  sans  prendre  assurance  cpi'il 
n'yroit  poinct  contre  Vostre  Majesté.  De  quoy  se  trouvant 
la  dicte  Dame  en  quelque  perplexité ,  elle  m'a  respondu 
qu'elle  avoit  prins  de  luy  la  dicte  assurance  que  je  deman- 
doys,  et  pensoit  luy  avoir  faict  cognoistre  qu'elle  vous  es- 
toit  très  bonne  seur  ;  dont  il  s'estoit  party  fort  malcontant 
d'elle,  et  avoit  dict  ne  sçavoyr  s'il  alloit  à  la  Rochelle  , 
ou  en  sa  mayson  trouver  ses  amys  qui  l'y  attandoient ,  ou 
bien  en  Rolande,  mais  qu'elle  avoit  bien  sceu  qu'au  partir 
d'icy ,  ung  des  gens  du  comte  Ludovic  le  vint  rencontrer 
en  chemin ,  qui  heurent  une  longue  conférance  ensemble, 
et  qu'elle  ne  pensoit  que  pas  ung  de  ses  subjectz  ,  sinon  son 
beau  filz  seul ,  l' allât  accompaigner. 

J'ay  pareillement  remonstré  à  cette  princesse,  touchant 
les  choses  d'Escoce,  que  (se  traictant  avec  le  S"^  de  Quille- 
greu ,  son  ambassadeur,  de  faire  une  ligue  par  dellà  sans 
vous  en  parler,  toute  séparée  de  celle  qu'aviez  très  an- 
cienne avec  l'Escoce;  et  de  transporter  le  filz,  aussy  bien 
que  la  mère,  qui  sont  les  seuls  princes  de  ceste  couronne, 
et  les  plus  estroictz  confédérez  que  vous  ayez  en  la  vostre, 
sans  vostre  sceu,  par  deçà  ;  et  de  vouloir  expugner  le  chas- 
teau  de  Lillebourg ,  et  ruyner  ceulx  de  dedans ,  qui  ont 
tousjours  heu  recours  à  vous,  et  que  mesmes  elle  y  vueille 
envoyer  a  cest  effect  de  ses  forces  et  des  monitions  ;  ainsy 
que  de  toutes  ces  choses  l'on  vous  avoit  adverty  de  dellà, 
et  que  mesmes  l'on  n'aspiroit  à  rien  tant  que  d'y  effacer  du 
tout  la  mémoire  de  vostre  nom,  et  de  la  France),  qu'il 
estoit  impossible  que  n'en  fussiez  beaucoup  offancé;  et  de 
tant  qu'elle  se  souvenoit  bien  que,  pour  vostre  regard,  elle 
n'y  avoit  oncques  senty  aulcune  sorte  d'offance  depuis  vostre 

règne,  voas  la  vouliez  bien  fort  prier  de  fère  cesser  ces 
poursuytes  ;  lesquelles  je  luy  voulois  bien  dire  que  romp- 
roient  à  la  fin  les  traictés,  et  que  son  bon  plésir  fût  de  se 
ranger,  comme  vous  feriez  aussy,  à  uzer  versl'Escoce  et  les 
Escouçoys  en  la  forme  de  vostre  dernier  traicté;  et  qu'es- 
tant le  S*^  de  Vérac,  lequel  vous  aviez  dépesché  pour  aller 
trouver  le  petit  Prince  d'Escoce,  abordé  par  temps  con- 
trayre  en  ce  royaulme,  elle  luy  voulût  faire  bailler  son 
passeport  pour  s'y  conduyre ,  soubz  bonne  promesse,  que 
vous  luy  fesiez,  qu'il  n'y  procureroit  rien,  qui  ne  fût  sellon 
la  bonne  amityé  et  les  bons  traictés  que  vous  aviez  avec 
elle. 

La  dicte  Dame,  discourant  là  dessus  plusieurs  choses,  de 
l'occasion  que  ceulx  du  chasteau  de  Lillebourg  luy  avoient 
donnée  de  ne  s'entremettre  plus  de  leur  faict,  et  des  divers 
rolles  que  le  S""  de  Ledington  jouoit  au  monde,  et  des  divers 
rapportz  que  Carcade  avoit  faictz,  m'a  enfin  assez  gracieu- 
sement respondu  qu'elle  vouloit,  en  tout  et  partout,  obser- 
ver les  traictés. 

Et  luy  ayant,  à  l'heure  mesmes,  le  dict  S"^  de  Vérac baysé 
la  mein,  elle  luy  a  libérallement  accordé  son  passage  ;  mais, 
le  jour  d'après,  comme  il  est  allé  poursuyvre  son  passeport, 
milord  de  Burgley  luy  a  respondu  qu'il  estoit  cependant 
venu  nouvelles  d'Escoce,  par  lesquelles  apparoissoit  que  le 
comte  de  Morthon  ne  vouloit  que  le  dict  S"^  de  Vérac  allât 
par  dellà,  par  ce  mesmement  que  les  lettres  qu'il  portoit 
n'estoient  inscriptes  avec  le  tiltre  qu'il  appartenoit  à  leur 
jeune  Prince,  et  qu'il  avoit  résolu  de  n'admettre  pas  ung 
dans  le  royaulme  qui  ne  l'advouhât,  et  ne  s'addressât  à  luy, 
corne  à  Roy  ;  et  de  souffrir  que  le  dict  S*^  de  Vérac  se  tînt 
à  Barvic  jusques  à  ce  qu'il  eût  démeslé  tout  ce  différend 

avec  le  dict  de  Morthon ,  la  Royne ,  sa  Mestresse ,  ne  le 
vouloit  pas.  A  quoy  nous  avons  répliqué  que  le  dict  S"^  de 
Vérac  n'ozeroit  rebrousser  chemin ,  ny  délaysser,  en  façon 
du  monde,  son  voyage,  sinon  que  la  dicte  Dame  luy  déniât 
son  passeport. 

Et ,  là  dessus ,  le  dict  milord  nous  a  offert  que ,  si  nous 
voulions  sonder  la  volonté  du  dict  comte  de  Morthon  par 
lettres,  qu'il  les  luy  feroit  apporter  par  la  poste,  et  aurions 
sa  responce  dans  six  jours.  De  quoy  ne  nous  contantantz, 
comme  aussy  milord  de  Leviston  et  le  S"^  de  Molins,  qui 
veulent  aussy  passer  en  Escoce,  se  trouvent  icy  arrestés  et 
malcontantz,  icelluy  de  Burgley  nous  a  promis  d'en  con- 
férer de  rechef  avec  la  dicte  Dame  pour,  puis  après,  nous 
fère  entendre  sa  volonté,  mais  j'entendz  qu'il  prolongera 
cella  jusques  à  ce  que  la  responce  de  ceulx  du  dict  chas- 
teau  de  Lillebourg  soit  arrivée;  auxquelz,  depuis  mon 
audience,  la  dicte  Dame  a  mandé  qu'ilz  ayent  à  se  renger 
au  party  de  la  paix,  comme  les  aultres,  et  remettre  le  dict 
chasteau  ez  meins  du  dict  de  Morthon,  ou  bien  qu'elle  luy 
envoyera  gens ,  argent  et  monitions ,  pour  les  y  forcer  ;  et 
cepandant  quelqu'ung  m'a  dict  qu'elle  a  escript  à  Barvic  de 
fère  encores  temporiser  les  soldats  qui  estoient  pretz  d'y 
aller.  Je  creins  enfin  qu'il  faudra  que  le  dict  S'^  de  Vérac 
preigne  son  chemin  par  ailleurs. 

Au  regard  de  l'accord  des  Pays  Bas,  ceulx  cy  ont  desjà 
respondu  à  Guaras  que  la  Royne,  leur  Mestresse,  avoit 
très  agréable  la  déclaration  du  duc  d'Alve,  et  qu'aussytost 
que  la  ratiffication  en  serait  venue  d'Hespaigne,  elle  feroit 
publier  la  liberté  du  commerce  et  ouverture  des  portz,  et 
mesmement,  si  le  dict  duc  donnoit  ordre  que  la  rivyère 
d'Envers  fût  ouverte;  qui  sont  des  remises  qui  monstrent 

y  avoyr  encores  quelque  accrochement  :  et  ne  cessent  pour 
cella  les  Angloys  de  passer  en  Holande  et  à  la  Brille  comme 
prétandans,  si  les  choses  prospèrent  au  prince  d'Orange, 
ainsy  qu'ilz  disent  qu'elles  font,  de  suyvre  son  party,  et 
aussy,  s'il  accorde  avec  le  Roy  d'Espaigne,  comme  il  en 
est  quelque  bruict,  qu'ilz  pourront  encores  mieulx  que  ja- 
mays  uzer  lors  du  commerce  que  le  dict  duc  leur  offre.  Et 
sur  ce,  etc.  Ce  iij^  jour  d'apvril  1573. 


CCCX^  DEPESCHE 

— du  VI*  jour  d'apvril  t573. — 
(  Envoyée  exprès  jusques  à  Calais  par  Jehan  Volet.) 

Forces  de  l'expédition  du  comte  de  Montgommery.  — Opinion  de  l'ambassa- 
deur qu'Elisabeth  n'est  pas  résolue  à  abandonner  l'alliance  de  France.  — 
Négociation  avec  l'Espagne.  —  Affaires  de  la  Rochelle  et  d'Ecosse. 

Au  Roy. 

Sire,  je  suis  adverty  que,  après  beaucoup  de  difficultez, 
qui  ont  esté  faictes  au  comte  de  Montgommery  pour  tra- 
verser son  entreprinse,  il  a  enfin  dressé  ung  assez  beau 
appareil  de  mer,  et  que,  dans  le  x^  de  ce  moys,  au  plus 
tard,  il  s'embarquera,  et  qu'il  a  de  quoy  mectre  troys  mil 
hommes  bien  armés  en  terre  ;  que  sa  flote  sera  de  plus 
de  cinquante  cinq  vaysseaulx  de  toutes  sortes,  et  qu'il  en 
y  aura  envyron  quarante  de  combat,  dont  les  cinq  sont 
aultant  bien  équippés  qu'il  y  en  y  ayt  en  ceste  mer,  et  qu'il 
est  encores  assez  incertein  où  il  dressera  son  entreprinse. 
D'ailleurs,  Sire,  il  m'est  venu  ung  aultre  advis  comme  le 
S'  de  Languillier,  avec  les  nouvelles  qu'il  a  rapportées  de 
la  Rochelle,  presse  si  fort  le  dict  de  Montgommery  de 

partir,  qu'il  luy  faict  anticiper  son  embarquement  de  quel- 
ques jours  devant  le  dict  dixiesme,  et  qu'il  faict  estât  que, 
entre  le  xiiij*  et  xx*  de  ce  moys,  il  se  pourra  présenter  avec 
son  armée  devant  la  ville  ;  et  que,  à  cause  des  empesche- 
mentz  qu'on  luy  a  rapporté  qu'il  trouvera  à  l'entrée  du 
port  et  auprès  de  la  place,  il  dellibère,  s'il  ne  peult  com- 
battre l'armée  de  mer  de  Vostre  Majesté,  de  prendre  terre 
en  l'isle  de  Rhé,  ou  en  quelque  aultre  lieu  voysin  delà,  que 
la  cavallerye  n'y  puisse  aller  ;  et,  de  là  en  hors,  tenant  ses 
vaysseaulx  les  plus  près  qu'il  pourra  de  ce  qu'il  aura  mis  en 
terre,  s'esforcer  par  marées  d'envoyer  tout  le  secours  et 
refraychissement  qu'il  luy  sera  possible  aulx  assiégés.  J'en- 
tendz  que  le  dict  de  Montgommery  a  descouvert  que  quel- 
ques ungs  vouloient  attempter  à  sa  vye,  dont  a  envoyé 
requérir  icy  commission  pour  les  pouvoir  fère  mettre  en 
arrest,  et  m'a  l'on  dict  que  Maysonfleur  en  est  l'ung. 

J'attandray  la  procheyne  dépesche  de  Vostre  Majesté, 
premier  que  de  parler  à  nul  des  françoys  qui  sont  icy ,  et 
ne  monstreray,  lors,  que  vous  vous  soulciez  guyères  de  tout 
r effort  du  dict  de  Montgommery ,  comme  aussy  me  sem- 
ble, Sire,  que  n'en  debvez  fère  trop  de  cas,  ayant  Mon- 
sieur ainsy  bien  pourveu,  du  costé  de  la  Rochelle,  et 
les  gouverneurs,  le  long  de  la  coste,  comme  me  le  man- 
dez :  qui  ne  seroit  que  encourager  davantage  le  dict  de 
Montgommery  et  ceulx  qui  le  favorisent,  si  l'on  l'alloit  re- 
chercher et  luy  fère  maintenant  de  nouvelles  offres ,  et 
mesmement  que  les  affères  de  Vostre  Majesté  îie  s'en 
porteront  qu'avec  plus  de  réputation,  si  donnez  ordre, 
ayant  desjà  préveu  son  entreprinse  ,  qu'elle  ne  puisse  réus- 
cyr  à  effet. 

Kt,  quand  aulx  souspeçons  et  deffiances  que  Vostre 

Majesté  a  quelque  occasion  de  prendre  de  ceste  princesse 
et  des  siens ,  sellon  que  très  sagement  il  vous  playst  me  le 
discourir  en  vostre  dépesche  du  \\\^  du  passé ,  vous  au- 
rez, Sire,  sellon  mon  jugement,  receu  quelque  satisfaction 
là  dessus  par  la  dépesche  du  S"^  de  Vassal ,  vous  suppliant 
très  humblement  de  fère  prendre  bien  garde  du  costé  d'Alle- 
magne et  d'Espaigne.  Néantmoins,  quant  aulx  choses  d'icy, 
je  ne  puis  penser  pour  encores ,  Sire ,  que  ceste  princesse 
se  vueille  du  tout  alliéner  de  Vostre  Majesté;  et,  bien  que  je 
la  voye  fort  recherchée,  du  costé  d' Espaigne,  pour  le  mariage 
du  filz  de  l'Empereur,  et  pour  l'accord  des  dilférendz  des 
Pays  Bas ,  et  pour  le  restablissement  du  commerce  en  En- 
vers; et  puis  assez  persuadée  que  Voz  Majestez  ayent  juré  la 
ruyne  de  ceulx  de  sa  religion  ;  et  ung  peu  par  trop  prompte 
aulx  choses  d'Escoce;  et  aulcuns  de  ses  conseillers  soient 
menés,  les  ungz  par  présantz  et  les  aultres  par  passion,  à  l'al- 
lienner,  tant  qu'ilz  peuvent,  de  la  France,  si  ne  me  veulx  je 
encores  du  tout  désespérer  de  la  dicte  Dame.  Et  avez, 
Sire,  quand  à  son  mariage,  beaucoup  meilleures  erres 
d'elle  pour  Monseigneur  le  Duc,  par  la  responce  que  vous 
ay  naguyères  envoyée,  que  n'en  a  peu  tirer  encores  l'agent 
d'Espaigne  pour  le  Roy  de  Hongrie;  et,  au  regard  de  l'ac- 
cord des  Pays  Bas,  les  choses  en  sont  aux  termes  que  le 
vous  ay  escript. 

Quant  à  la  persuasion,  en  quoy  la  dicte  Dame  et  les 
siens  sont,  que  Vostre  Majesté  et  la  Royne,  vostre  mère  , 
soyez  animés  à  la  ruyne  des  Protestantz ,  je  leur  ay  faict 
voyr  combien  les  condicions  qu'otlrez  à  ceulx  de  la  Ro- 
chelle, et  aultres  de  leur  opinyou  en  France ,  sont  au  con- 
traire, ce  qui  les  a  assez  remis;  et  donnent  à  cognoistre 
maintenant  qu'ilz  désirent  la  paix  de  vostre  royaulme ,  avec 

quelque  accommodement,  à  ceulx  de  leur  religion,  d'ung 
exercice  ou  d'une  toliérance  beaucoup  moindre  et  plus  mo- 
dérée qu'ilz  ne  l'avoient  auparavant. 

Et,  touchant  les  choses  d'Escoce,  ce  sont  celles  qui 
plus  donnent  de  peur  et  de  souspeçon  à  ceste  princesse  et 
à  tout  ce  royaulme,  et  lesquelles  elle  voudroit,  devant 
toutes  aultres ,  accommoder  à  son  repoz  ;  dont  sera  bien 
difficille  qu'on  la  puisse  retenir  de  s'en  mesler  plus  avant, 
possible,  qu'elle  ne  debvroit.  Toutesfoys  j'ay  mis  etmet- 
tray  toute  la  peyne,  qu'il  me  sera  possible,  deluy  représen- 
ter tousjours  là  dessus  l'infraction  des  traictés ,  qui  est 
chose  qu'elle  monstre  en  toute  sorte  de  vouloir  éviter. 
Elle  demeure  encores  en  cella  de  ne  nous  vouloir  octroyer 
ny  refuzer  le  passeport  du  S'  de  Vérac ,  et  les  mesmes 
difficultés  faict  elle  à  milord  de  Leviston  et  au  S'^  de  Mo- 
lins  ;  et  néantmoins  il  faudra  que  bientost  elle  se  résolve  ou 
à  l'ung  ou  àl'aultre,  et  possible  n'aura  elle  avec  tant  de 
facillité  rengé  cependant  les  choses  par  dellà  comme  elle 
l'a  espéré.  Sur  ce,  etc. 

Ce  vj*  jour  d'apvril  1573. 

CCCXr  DÉPESCHE 

—  du  xiii»  jour  d'apvril  1573.  — 
(Envoyée  exprès  jusques  à  Calais  par  Estienne.) 

Audience.  —  Négociation  du  mariage.  —  Déclaration  de  la  reine-mère  qu'elle 
ne  peut  accorder  à  l'entrevue  sans  avoir  une  assurance,  au  moins  secrète, 
qu'Elisabeth  consent  au  mariage.  —  Persistance  de  la  reine  d'Angleterre 
dans  sa  proposition.  —  Conférence  de  l'ambassadeur  avec  Leicester  et  Bur- 
leigh.  —  uémoire.  Détails  de  l'audience  sur  les  affaires  générales.  —  De- 
mande faite  à  Elisabeth  de  déclarer  ses  véritables  intentions  à  l'égard  du 
roi.  —  Assurance  d'amitié  delà  part  de  la  reine. — Affaires  d'Ecosse. — 
Déclaration  d'Elisabeth  qu'elle  envoie  des  troupes  en  Ecosse  pour  réduire 
Lislebourg.  —  Protestation  de  l'ambassadeur  contre  cette  infraction  au 
traité  d'alliance.  —  Promesses  qui  lui  sont  faites  par  les  seigneurs  du 
conseil. 

A  LA    Ro  YNE. 

Madame,  estant  adverty  que  ceste  princesse  ne  se  trou- 
voit  assez  satisfaicte  d'aulcunes  choses,  que  le  S"^  de  Vual- 
singam  luy  avoit  escriptes,  de  la  dernyère  audience  que  luy 
aviez  donnée  à  Fontènebleau,  j'ay  voulu  voyr  si,  en  ne 
ra'esloignant  poinct  de  la  teneur  de  vostre  lettre,  du  xxix* 
de  mars,  je  luy  pourrois  en  quelque  si  honneste  façon  ré- 
citer ce  que  m'escripviez,  de  la  dicte  audience,  qu'elle  s'en 
peut  contanter;  mais,  encor  qu'elle  ayt  bien  prins  la  plus- 
part  de  ce  que  je  luy  ay  dict,  si  a  elle  monstre  néanlmoins 
de  santir  bien  fort  celle  portion  où  il  luy  semble  qu'elle  de- 
meure refuzée.  . 

Mon  parler  a  esté  que,  devant  toutes  choses,  Vostre  Ma- 
jesté me  commandoit  de  la  saluer  de  voz  meilleures  et  plus 
cordialles  recommandations ,  et  que  le  Roy,  vostre  filz ,  et 
Vous,  aviez  receu,  de  la  meilleure  et  plus  inthime  affection 
de  vostre  cueur,  ce  que  son  ambassadeur  vous  avoit  déduict, 
de  l'intention  d'elle  vers  le  propos  de  Monseigneur  le  Duc; 

qui  ne  vouliez  faillir  de  la  remercyer  infinyement  de  la  fa- 
veur qu'elle  portoit  au  dict  propos,  et  de  ce  qu'elle  ne  re- 
jectoit  l'instance  que  le  Roy,  son  frère ,  et  Vostre  Majesté , 
qui  estiez  sa  mère,  luy  faysiez  pour  luy  ;  et  que  le  dict  S"^  de 
Walsingam  vous  avoit  commancé  son  récit  par  celluy  que 
j'avoys  faict  icy  à  elle ,  après  le  retour  du  comte  de  Wour- 
cester,  et  vous  avoit  dict  que,  si  l'entrevue  se  faisoit,  il 
auroit  espérance  que  la  résolution  de  l'affère  s'ensuyvroit, 
et  que  le  poinct  de  la  religion  seroit  accordé;  duquel,  s'es- 
tant ,  puis  après ,  mis  à  discourir,  il  avoit  dict  que  le  désir 
d'elle  seroit  que  Monseigneur  le  Duc  se  contentât  de  la  li- 
berté de  conscience ,  sans  avoyr  aulcun  exercice,  privé  ny 
externe,  de  sa  religion  en  ce  royaulme  :  ce  qui  vous  avoit 
mis  en  peyne  ;  et  néantmoins  aviez  promptement  esclarcy 
le  dict  S""  de  Walsingam  de  la  volonté  du  Roy  et  vostre  : 
c'est  que  vous  offriez,  avec  le  plus  d'honneur  et  de  respect 
que  vous  pouviez.  Monseigneur  le  Duc  à  la  dicte  Dame,  et 
avecques  luy  vous  mesmes,  et  toutz  les  moyens  et  commo- 
dictés  de  vostre  couronne ,  et  la  priez ,  de  la  plus  pure  et 
droicte  affection  qui  fût  en  vostre  âme,  qu'elle  le  voulût 
accepter  comme  entièrement  sien,  et  qu'il  se  viendroit 
mettre  en  sa  possession,  toutes  les  foys  qu'elle  vouidroit, 
en  ce  qu'elle  voulût  avoyr  esgard  aulx  choses  qui  pouvoient 
estre  de  l'honneur  du  Roy  et  vostre,  et  de  celluy  de  vostre 
couronne,  et  de  la  réputation  de  vostre  Hlz  en  cest  endroict; 
qui  proposiez  bien,  toutz  troys,  de  ne  rechercher  jamais 
d'elle,  sinon  ce  qui  seroit  pour  l'honneur  sien,  sa  grandeur, 
sa  satisfaction,  et  son  perpétuel  contantement  et  repoz ,  et 
que  vous  la  priez  aussy  que ,  de  sa  part ,  elle  fît  en  sorte 
que  n'eussiez  à  sentir  ny  regret,  ny  offance,  de  vostre  hon- 
MPste  pourchas  ; 

Que ,  quand  à  la  religion ,  le  Roy  et  Vous ,  vous  estiez 
restreincts,  et  aviez  faict  restreindre  avecques  vous  ceulx 
de  vostre  conseil ,  au  plus  extrême  poinct  qui  se  pouvoit 
requérir  en  cella,  qui  estoit  d'avoyr  l'exercice  en  privé,  à 
huys  clos,  l'huyssier  à  la  porte  ;  ce  que  si  elle  n'octroyoit , 
c'estoit,  à  bon  esciant,  couper  du  tout  le  propos ,  et  mons- 
trer  que  non  à  la  religion,  mais  à  la  volonté,  estoit  tout 
l'empeschement; 

Au  regard  de  l'entrevue ,  que  Voz  M ajestez  ne  la  luy 
vouloient  aulcunement  refuser,  et  permettriez  très  volon- 
tiers à  Monseigneur  le  Duc  qu'il  se  satisfit  soy  mesmes  du 
grand  désir  qu'il  avoit  de  lavoyr,  aussytost  qu'il  pourroit 
apparoir  de  quelque  seureté  ;  que  ce  n' estoit  pour  le  refu- 
ser, ains  pour  accepter  les  vertueux  et  généreulx-  désirs 
qui  le  faysoient  aspirer  à  ses  bonnes  grâces ,  que  son  in- 
tention estoit  qu'il  vînt  par  deçà;  et  que  vous  vous  contan- 
teriez  qu'elle  vous  en  baillât  l'assurance  en  telle  et  si  se- 
crette  façon  qu'elle  voudroit,  par  articles  signés  entre  Voz 
Majestez  seulement,  ou  par  uue  lettre  qu'elle  pourroit  res- 
pondre  à  celles  que  Voz  Majestez,  à  cest  effect ,  luy  en  es- 
criproient  ;  et  qu'elle  pouvoit  considérer  que ,  oultre  l'o- 
pinyon  qu'on  pourroit  prendre  que  Voz  Majestez  fussent 
mal  fondées  en  leurs  consciences ,  et  réputassent  Monsei- 
gneur le  Duc  de  l'estre  mesmes,  et  peu  révérantz  toutz 
troys  à  Dieu,  si  l'envoyez  doubteux  et  incertein  de  pou- 
voir avoyr  sa  religion  par  deçà ,  il  y  couroit  encores  le  ha- 
zard  du  refus ,  lequel  engendreroit  ung  perpétuel  crève- 
cueur  à  luy  et  ung  regret  par  trop  grand  à  Voz  Majestez, 
de  luy  avoyr  veu  recepvoyr  ceste  honte  et  ce  déplaysir; 

Que  vous  confessiez  bien  que  la  grandeur  d'elle  et  ses 
excellantes  perfections  méritoient  bien  que  Monseigneur  le 

Duc  et  ceulx  qui  pourchassoient  pour  luy  la  vinssent  re- 
chercher, et  luy  déférassent  toutz  les  advantages  qu'il  se- 
roit  possible,  et  qu'elle  le  peut  avoyr  agréable,  si  elle  le 
debvoit  espouser,  et,  possible  aussy,  que  luy,  de  son  costé, 
monstrât  qu'il  se  complésoit  d'elle,  parce  que  nul  mariage 
peut  estre  bon  sans  correspondance  d'amityé  ;  mais  que  , 
pour  le  regard  du  premier,  Voz  Majestez  y  vouloient  en- 
tièrement satisfère,  aussy tost  qu'il  vous  pourroit  apparoir 
quelque  peu  de  seureté,  et  ne  faudriez  de  fère  inconti- 
nent passer  Monseigneur  le  Duc,  accompaigné  des  plus  so- 
lennels ambassadeurs  que  vous  pourriez,  vers  elle ,  pour 
la  requérir  et  pour  traicter  du  mariage ,  comme  si  jamays 
n'en  eut  esté  parlé;  quand  à  luy  estre  Monseigneur  le  Duc 
agréable,  que  vous  espériez  et  vous  assuriez  fort  qu'il  le 
seroit,  si  prince  desoubz  le  ciel  le  pouvoit  estre;  car  il 
estoit  bien  nay ,  d'une  très  belle  disposition  et  taille ,  et 
aultant  accomply  en  excellentes  et  vertueuses  qualités  qu'il 
se  pouvoit  désirer;  et,  quand  à  se  complère  luy  d'elle  ,  elle 
mettoit  en  plusieurs  sortes  ce  poinct  hors  de  tout  doubte  , 
oultre  qu'elle  auroit  les  promesses  de  Voz  Majestez  et  la 
sienne,  et  luy  mesmes  entre  ses  meins,  dont  ne  tenoit 
plus  qu'à  elle  seule  qu'elle  ne  se  rendît  tout  maintenant 
dame  et  mestresse  de  ce  grand  bien . 

La  dicte  Dame ,  après  avoyr  ung  peu  pensé,  m'a,  d'une 
fort  bonne  et  modeste  façon ,  respondu  qu'elle  vouloit  tous- 
jours  remercyer  le  Roy  et  Yostre  Majesté  du  bon  désir  que 
monstriez  avoyr  à  son  alliance,  et  de  l'honnorable  pourchas 
que  continués  d'en  fère ,  et  de  ce  que  ,  toutz  deux  ,  aviez 
mis  peyne  de  chercher  ung  expédiant  sur  la  principalle 
difficulté ,  qui  estoit  celle  de  la  religion  ;  mais  qu'il  sembloit 
que,  sur  l'aultre,  qui  estoit  de  l'entrevue,  vous  y  aviez. 

Madame ,  trouvé  ce  dont  elle  vous  avoit  tousjours  requise, 
que  ne  la  voulussiez  consentir,  si  jugiez  qu'il  y  eût  tant  soit 
peu  de  chose  mal  honnorable  pour  Monseigneur  le  Duc  ; 
et  qu'il  luy  sembloit  que  Vostre  Majesté  avoit  fort  bien  ré- 
duict  l'affère  au  poinct  où  il  la  falloit  proprement  délaysser: 
car,  après  vous  avoyr  faict  entendre  qu'elle  avoit  résolu 
de  ne  s'obliger  jamays  à  aulcun  mariage  qu'elle  n'eût  veu 
celluy  qu'elle  espouseroit,  et  Vostre  Majesté  estant  résolue 
que  Monseigneur  le  Duc  ne  passe  icy,  sans  qu'elle  vous 
ayt  promis  de  l'espouser,  c'estoient  deux  résolutions  sicon- 
trayres  l'une  à  l'aultre,  qu'il  ne  luy  restoit  sinon  de  mander 
à  son  ambassadeur  de  n'en  parler  plus ,  et  à  moy  de  me 
prier  que  je  vous  voulusse  assurer,  de  la  part  d'elle,  qu'elle 
n' avoit  esté  si  meschante  ny  si  desloyalle ,  après  vous  avoyr 
faict  déclairer  qu'elle  se  vouloit  résoluement  marier  d'ung 
bon  et  grand  lieu  sellon  elle  ,  qu'elle  eût  faict  proposer  à 
Voz  Majestez  l'entrevue  de  Monseigneur  le  Duc  et  d'elle, 
en  intention  de  vous  offancer  toutz  troys  en  le  refuzant , 
ains  de  l'espouser  de  bon  cueur ,  s'il  eût  pieu  à  Dieu  qu'i'/ 
se  fussent  compleus  l'ung  de  l'aultre  ,  et  qu'elle  verroit  ce 
que ,  sur  la  dépesche  du  gentilhomme  que  je  vous  avoys 
naguyères  envoyé,  vous  m'en  respondriez  ;  qui  toutesfoys  ne 
sçavoit  si  elle  debvoit  plus  consentir  la  dicte  entrevue , 
puisque  Vostre  Majesté  y  voyoit  du  danger;  car  avoit  tous- 
jours  estimée  que  le  poinct  de  la  religion  pourroit  estre 
très  honnorable  à  l'ung  et  à  l'aultre ,  s'il  advenoit ,  par 
quelque  occasion ,  que  le  dict  mariage  ne  peut  succéder. 

Je  n'ay  fally  de  remonstrer  à  la  dicte  Dame  combien 
vous  aviez  de  justes  occasions  de  requérir  ceste  secrette 
seureté,  et  de  n'azarder  le  voyage  de  Mon  dict  Seigneur  le 
Duc,  sans  plus  de  fondement  de  bonne  espérance  qu'elle 

ne  vous  en  avoit  encores  donné ,  et  qu'elle  debvoit  laysser 
conduyre  ce  mariage  en  la  façon  accoustumée  des  princes , 
par  ambassadeurs  et  ministres;  mais  elle  est  demeurée 
ferme  au  poinct  de  l'entrevue,  et  d'attandre  ce  que  me 
manderez  par  le  S'^de  Vassal. 

Sur  quoy  m' estant  gracieusement  licencié  de  la  dicte 
Dame,  MMe  comte  de  Lestre  m'est  venu  demander  où 
j'en  estoys  demeuré  avec  elle;  et  je  le  luy  ay  particuUière- 
ment  récité  :  lequel  m'a  dict  qu'il  y  avoit  de  la  rayson  des 
deux  costés,  et  qu'il  en  vouloit  aller,  sur  l'heure  mesmes, 
parler  avec  elle,  et  que ,  le  jour  après ,  il  viendroit  à  Lon- 
dres ,  où  milord  trézorier  estoit ,  pour  en  conférer  toutz 
deux  avecques  moy  ;  comme  il  a  faict,  bien  que,  après  avoyr, 
eulx  deux,  esté  quelque  temps  ensemble,  il  n'a  heu  loysir 
davantage  d'attandre ,  et  le  propos  a  esté  seulement  entre 
le  dict  milord  et  moy.  Lequel  m'a  dict  que,  sellon  troys 
choses ,  que  le  S"^  de  Walsingam  avoit  recuillies  de  voz  pro- 
pos ,  la  Royne ,  sa  Mestresse ,  et  eulx  avoient  prins  quel- 
que conjecture  que  Vostre  Majesté  ne  vouloit  poinct  le  dict 
mariage;  la  première  estoit  le  refus  de  l'entrevue,  après 
l'avoyr  d'aultrefoys  voulue,  et  après  avoyr  offert,  Vostre 
Majesté  mesmes,  d'y  venir,  qui  estoit  ung  trêt  qu'il  estimoit 
non  guyères  dissemblable  à  celluy  du  premier  propos,  pour 
fère  que  la  dicte  Dame  se  trouve  tousjours  refuzée;  la  se- 
gonde  est  le  party  que  Vostre  Majesté  a  dict  avoyr  en  meio 
pour  Monseigneur  le  Duc,  si  n'estiez  bientost  respondue 
d'estuy  cy;  et  la  troysiesme,  la  commémoration  qu'avez 
faicte  de  la  Royne  d'Escoce ,  comme  le  S'  de  Vérac  avoit 
charge  de  relever  son  party  en  Escoce,  bien  que  vous  fussiez 
depuis  corrigée ,  quand  le  dict  S"^  de  Walsingam  vous  avoit 
dict  que  le  traicté  portoit  qu'il  ne  seroit  poinct  parlé  d'elle. 

Âulxquelles  troys  choses  j'ay  mis  peyne  de  satisfère  si 
bien  au  dict  railord,  qu'il  a  bien  veu  que  la  vérité  surmon- 
toit  les  dictz  argumentz,  et  que  le  Roy  et  Vous,  Madame, 
et  Monseigneur  le  Duc,  et  toutz  ceulx  de  vostre  couronne, 
aviez  une  très  droicte ,  très  certayne  et  indubitable,  bonne 
intention  au  dict  mariage,  et  qu'il  estoitdesjà tout  résolu 
de  vostre  costé,  et  le  poinct  de  la  religion  entièrement 
esclarcy. 

Il  m'a  réplicqué  que ,  puisque  Monseigneur  le  Duc  es- 
toit  de  si  belle  disposition,  et  de  belle  taille,  et  avoit  de  si 
belles  et  vertueuses  qualitez,  comme  je  disoys,  pourquoy 
est  ce  que  Vostre  Majesté  creignoit  l'entrevue,  car  me 
pouvoit  jurer,  devant  Dieu,  qu'il  ne  voyoit  aultre  dellibé- 
ration  en  sa  Mestresse  que  de  se  marier  pour  satisfère  à 
ses  subjectz,  et  servir  à  la  nécessité  du  temps;  et  qu'elle 
ne  s'arresteroit  poinct  à  la  couleur  du  visage;  et  le  faict  de 
la  religion  se  pourroit  assez  bien  accomoder  entre  eulx , 
sellon  ce  qui  en  estoit  desjà  proposé;  mais  qu'elle  estoit 
entièrement  résolue  de  voyr  celluy  qu'elle  espouseroit, 
fût  ce  le  plus  grand  prince  de  la  terre ,  premier  que  de 
luy  promectre  mariage  ;  et  qu'il  sçavoit  bien  certaynement 
que  ce  n'estoit  en  intention  de  refuzer  Mon  dict  Seigneur  le 
Duc,  qu'elle  demandoit  l'entrevue,  ains  pour  l'espouser,  si 
Dieuvouloit  qu'ilz  se  peussent  complère.  Et  sur  ce,  etc. 

Ce  xiij^  jour  d'apvril  1573. 


MEMOIRE    AU  ROY. 


Sire ,  je  suis  allé  trouver  la  Royne  d'Angleterre ,  et ,  après  l'avoir 
fort  grandement  mercyée,  ainsy  qu'il  vous  piaisoit  me  commander 
de  le  fère ,  de  ce  qu'elle  avoit  envoyé  réprimer  les  pirates,  et  de  ce 
qu'elle  avoit  faicl  rendre  à  voz  subjeclz  ce  qui  avoit  esté  recoux 
d'eulx,  qui  leur  appartenoit,  et  singullièrcmeni  de  ce  qu'elle  n'avoit 

layssé  au  comte  de  Montgommery,  ny  à  ceiilx  qu'il  avoit  praticqnés 
par  deçà,  toute  la  faculté  et  les  moyens  d'exécuter  leur  maulvayse 
volonté  et  leurs  maulvais  desseings  qu'ilz  avoient  contre  Vostre  Ma 
jesté  ;  je  luy  ay  dict  que ,  par  ung  article  d'une  de  voz  lettres,  vous 
vous  esbahyssiez  néantmoins  comme  j'osoys  vous  assurer  si  confidem- 
menl ,  comme  je  faysois ,  de  la  parfaicte  amytié  d'elle  et  de  l'obser- 
vance des  traictés  ,  là  où  vous  aviez  trois  argumentz  devant  les  yeulx 
qui  vous  donnoient  occasion  de  creindre  le  contrayre. 

L'ung  estoit  ceste  persévérance  en  laquelle  le  dict  Montgommery 
continuoit  de  prendre  icy  les  armes ,  pour  s'aller  esprouver  sinon 
contre  vostre  personne,  aulmoins  contre  celle  de  Messieurs  voz  frères, 
qui  estoient  campés  devant  la  Rochelle,  pour  les  empescher  en  la 
réduction  de  ceste  place  à  vostre  obéyssance ,  chose  que  vous  ne 
pouviez  en  façon  du  monde  bien  gouster;  le  segond,  qu'en  mesmes 
temps  les  marchandz  angloys,  qui  estoient  à  Roan  et  ez  aultres  villes 
de  vostre  royaulme ,  vendoient  leurs  biens  et  laissoient  à  vils  prix 
leurs  marchandises  pour  se  retirer  à  grand  haste  deçà  la  mer,  pour 
quelque  advertissement  qui  leur  estoit  venu  d'icy,  ou  bien  du  S'  de 
Walsingam,  comme  si  elle  avoit  propose  de  vous  commancer  bientost 
la  guerre;  et  le  troisiesme,  que  le  S''  dejVérac,  lequel  vous  envoyez 
en  Escoce,  estoit  arresté  par  deçà ,  bien  qu'il  fût  garny  de  vostre 
passeport,  et  de  voz  lettres  et  pacquetz  ; 

Qui  estoient  troys  trétz  ,  sur  lesquelz  me  commandiez  de  vous 
esclarcyr  de  l'intention  d'elle ,  affin  de  ne  vous  trouver  surprins  de 
quelque  mal,  du  costé  que  vous  n'espériez  que  bien  ;  car  c'estoient 
tousjours  les  plus  nuysans  coups ,  ceulx  qifon  n'avoit  pas  préveus  : 
et  que ,  de  tant  que  vous  luy  renouvelliez  et  confirmiez  de  rechef 
devant  Dieu,  et  sur  l'obligation  de  vostre  honneur  et  de  vostre  cons- 
cience, de  luy  garder  invyolablement  la  confédération  que  luy  aviez 
jurée,  et  d'empescher  que  vous,  ny  voz  subjectz,  ny  pas  un,  vers  qui 
vous  eussiez  moyen  ou  puissance  ,  l'enfrennissent  à  jamais  au  préju- 
dice d'elle ,  ny  du  repoz  de  sont  estât,  que  vous  la  priez  et  l'adjuriez 
qu'elle  voulût  uzer  de  mesmes  droictement  vers  vous  ;  et  que,  suyvant 
cella,  elle  fil  cesser  l'apareil  et  les  entreprinses  du  dict  de  Mont- 
gommery, et  fit  que  les  marchandz  angloys,  qui  estoient  en  France, 
y  continuassent  doulcement  leur  commerce ,  comme  ilz  avoient  ac- 
coustumé,  et  qu'au  S'  de  Vérac  fût  baillé  son  passeport  pour  conti- 
nuer le  voyage  que  luy  aviez  commandé  en  Escoce. 

A  toutes  lesquelles  choses  la  dicte  Dame  m'a  respondu  que,  de- 
vaiil  toutes  aultres  ,  elle  vous  prioit  de  vivre  en  très  parfaicle  assu- 

rance  d'elle,  et  qu'elle  ne  vous  deflaudra  ny  d'amilyé  ny  de  ligue, 
ainsy  qu'elle  le  vous  a  juré ,  tant  qu'elle  sera  en  ce  monde  ,  si  pre- 
mièrement vous  ne  la  luy  rompes  : 

Et,  quand  au  faict  du  comte  de  Montgommery,  qu'elle  m'y  avoit 
desjà  amplement  respondu,  et  vous  y  avoit  faict  satisfére  par  son 
ambassadeur,  et  qu'elle  y  avoit  uzé,  du  commancement,  etcontinuoit 
d'y  uzer  encores,  en  façon  que  sa  conscience  l'assuroit  fort  que  vous 
senties  beaucoup  plus  d'obligation  que  d'offance  d'elle  en  cest  en- 
droict  ; 

Qu'elle  feroit  commander  aulx  principaulx  marchandz  de  Londres 
de  continuer,  par  leurs  facteurs,  leur  commerce  en  France,  comme  ilz 
avoient  accoustumé,etde  lesadvertir  bien  de  ne  fère,  ny  dire,  chose 
qui  ne  soit  sellon  la  bonne  intelligence  d'entre  ces  deux  royaulmes  ; 

Et,  quand  au  passeport  du  S'  de  Vérac,  que  j'avoys  bien  veu,  en  ma 
"précédante  audience,  la  volonté  qu'elle  avoit  eu  de  le  luy  octroyer, 
mais  que,  le  soyr  mêmes,  estoit  arrivé  ung  pacquet  du  comte  de 
Morthon,  par  lequel  il  la  prioit  de  ne  le  laysser  poinct  passer,  esti- 
mant que  cella  pourroit  renouveller  quelque  altération  en  la  bonne 
paix,  où  le  païsestoità  présent,  et  par  ainsy  que  je  l'excusasse;  car, 
tant  s'en  falloit  qu'elle  voulût  retarder  la  dicte  paix,  que  au  con- 
trayre  elle  la  vouloit  advancer  et  establir,  parce  que  celle  de  son 
royaulme  en  dépandoit  ; 

Et  que,  de  tant  qu'il  n'y  avoit  rien  plus  que  le  chasteau  de  Lille- 
bourg  qui  l'empeschât,  elle  me  vouloit  bien  dire,  et  avoit  mandé  à 
son  ambassadeur  de  le  notiffier  à  Voslre  Majesté,  qu'elle  permettoit 
à  ses  subjectz,  qui  sont  vers  la  frontière  d'Escosse,  d'aller  secourir 
le  jeime  Roy,  son  nepveu,  à  réduyre  le  dict  chasteau  à  son  obéys- 
sance,  ainsy  que,  jouxte  les  traictés,  elle  fn  avoit  esté  requise  par 
luy  et  par  les  Estatz  du  pays. 

J'ay  réplicqué,  Sire,  que  Vostre  Majesté  et  la  Royne,  vostre  mère, 
aviez  prié  le  S'  de  Walsingam  de  luy  reraonstrer  qu'elle  ne  voulût 
plus  estre  vostre  amye  et  bonne  seur  à  demy,  ains  entièrement, 
comme  vous  luy  vouliés  estre  vray  frère  et  tout  entier  amy,  à  jamais  ; 
et  que,  déposantz  toutz  deux  les  jalousies  et  deffiances  d'entre  vous, 
il  ne  fût  plus  uzé  d'aulcune  sorte  de  simulation  ,  ny  de  ces  façons 
couvertes ,  et  soubz  mein ,  l'ung  vers  l'aultre ,  et  que  pourtant  elle 
advisât  si  elle  aymoit  mieulx,  à  ceste  heure ,  complayre  au  comte  de 
Morthon ,  d'arrester  icy  le  S'  de  Vérac ,  que  de  satisfére  à  Vostre 
Majesté,  de  luy  donner  moyen  de  continuer  son  voyage;  et  que  je 
pouvois  jurer,  suyvant  ce  que  m'aviez  escript,  qu'il  n'avoit  commis- 
V,  20 

sion  de  fère  chose  aulcune  pardellà  que  sellon  le  traicté  de  la  ligue, 
et  de  procéder  en  tout  conjoinctement  avec  son  ambassadeur  ; 

Et,  quand  à  mander  de  ses  forces  enEscoce,  que  cella  vous  osteroit 
le  moyen  de  vous  pouvoir  excuser  d'y  envoyer  des  vostres,  qui  aviez 
jusques  icy  respondu  à  ceulx  qui  vous  en  avoient  pressé,  que  vous 
aviez  une  mutuelle  promesse  avec  elle  de  n'y  envoyer  des  françoys 
non  plus  qu'elle  des  angloys;  et,quoy  que  soit,  je  la  prioys  d'attan- 
dre  qu'est  ce  que  Vostre  Majesté  respondroit  là  dessus  à  son  am- 
bassadeur; car  je  sçavoys  bien  que  le  dernier  traicté  portoit  que, 
dans  quarante  jours,  l'ung  et  l'aultre  debviez  retirer  les  gens  do 
guerre  que  pouviez  avoyr  au  dict  païs,  tant  s'en  falloit  qu'elle  y  en 
deût  envoyer,  et  que  je  ne  pouvois  fère  de  moins  cepandant  que  de 
protester  de  l'infraction  du  traicté  ;  mais  que  je  la  supplyois  de  me 
laysser  débattre  ce  faict  avec  les  seigneurs  de  son  conseil,  aflin  que 
je  luy  peusse  tenir  ung  plus  agréable  propos. 

Et  là  dessus,  Sire,  je  luy  ay  parlé  amplement  de  l'audience  que  la 
Royne  vostre  mère  avoit  donné  au  S"^  de  Walsingam  en  vostre  gal- 
lerie  de  Fontainebleau,  à  quoy  elle  s'est  rendue  fort  attentive  ;  et 
néantmoins  m'a  assez  faict  cognoistre  que  le  dict  de  Walsingam  luy 
en  avoit  mandé  quelque  particuUarité  qui  ne  l'avoit  bien  contantée. 
Et  de  tant,  Sire,  que  j'ay  mis  le  récit  de  cella  en  la  lettre  de  la  Royne, 
je  adjouxteray  seulement  icy  que,  ayant  depuis  débatu  les  affères 
d'Escocc  avec  les  dictz  du  conseil,  il  me  semble  les  avoyr  ramenés 
à  quelque  rayson  ;  et  m'a  esté  octroyé  que  le  S*^  de  Vérac  puisse  en- 
voyer son  homme  jusques  au  comte  de  Morthon,  pour  quérir  son 
passeport,  si,  d'avanture,  il  le  veult  bailler. 


CCCXir  DEPESCHE 

—  du  XYii»  jour  d'apvril  1573.  — 

(  Envoyée  jusques  à  Calais  par  le  S"  Christofle  Dumont.  ) 

Nouvelles  de  la  Rochelle.  — Reprise  du  commerce  entre  l'Angleterre  et  l'Es- 
pagne, —  Conférence  de  l'ambassadeur  et  de  Burleigh  sur  les  affaires  d'E- 
cosse. —  Fausse  nouvelle  de  la  prise  de  Lislebourg. 

Au    Roy. 

Sire ,  de  tant  que  le  comte  de  Montgommery  faict  son 
embarquement  à  plus  de  cent  soixante  dix  mil  d'icy,  et  que 


—  307   — 
celluy,  que  j'ay  envoyé  pour  le  recognoistre  ,  ne  revient 
poinct,  ains  m'a  l'on  dict  qu'il  a  esté  découvert  et  qu'on 
l'a  arresté;  et  que  le  dict  de  Montgommery  a  envoyé  se 
pleindre  que  je  descouvrois  beaucoup  de  ses  affères ,  et  les 
luy  traversoys ,  qui  creignoit  que  ce  fût  par  le  moyen  du 
jeune  S*^  de  Pardaillan,  l'on  m'a  observé,  et  toutz  les  miens, 
beaucoup  de  plus  près  qu'on  ne  souloit.  Dont  ne  vous  puis 
mander,  pour  ceste  heure ,  Sire,  sinon  la  confirmation  de 
ce  qu'en  avez  veu  par  mes  précédantes,  duxiij"  de  ce  moys, 
auxquelles  je  vous  supplie  très  humblement  adjouxter  foy. 
Et  vous  diray  davantage  que  j'ay  sceu  que  quelques  ungs  de 
la  Rochelle ,  lesquelz  s'institulent  mayre ,  juratz  et  payrs 
de  la  ville ,  ont  escript  une  lettre,  du  xvj«  de  mars,  au  dict 
de  Montgommery,  par  laquelle  ilz  luy  mandent  que  le  S' 
de  La  Noue ,  avec  quelques  aultres ,  les  ont  layssés ,  de 
quoy  ilz  sont  fort  ayses ,  pour  ce  qu'ilz  ne  pouvoient  vivre 
sans  quelque  souspeçon  de  luy,  puisqu'il  a  voit  passé  par  la 
court,  non  qu'il  ne  se  fût  porté  en  fort  vaillant  gentilhomme 
et  en  homme  de  bien,  tant  qu'il  avoit  esté  avec  euix. 

Au  surplus,  Sire,  les  articles  de  l'ouverture  du  com- 
merce pour  deux  ans,  entre  les  pays  du  Roy  d'Espaigne 
et  l'Angleterre,  sont  passés,  et  le  duc  d'Alve  les  a  signés 
pour  le  Roy  Catholique  et  milord  trézorier  pour  la  Royne 
sa  Mestresse  ;  à  laquelle  le  dict  Roy  Catholique  a  mandé, 
de  sa  mein ,  qu'il  vouloit  de  bon  cueur  que  les  choses  pas- 
sassent à  l'honneur  et  advantage  d'elle,  comme  de  celle 
de  qui,  pour  beaucoup  de  respectz,  il  desiroit  conserver 
l'amityé;  et  elle  luy  a  pareillement  escript,  de  sa  mein, 
qu'elle  luy  vouloit  defférer  le  semblable ,  comme  à  celluy 
par  qui  elle  recognoissoit  que  la  vye  et  Testât  luy  avoient 
esté  conservés. 

•20. 

Le  S*^  de  Vérac  et  moy  avons  obtenu  qu'il  puisse  dé- 
pescher ,  par  la  poste ,  son  homme  devers  le  comte  de 
Morthon,  en  Escoce,  pour  aller  quérir  son  passeport,  afïin 
de  continuer  son  voyage ,  s'il  le  luy  envoyé,  ou  bien  s'en 
retourner,  s'il  le  luy  refuze.  Milord  trézorier,  quand  je 
luy  ay  débatu  que  sa  Mestresse  ne  pouvoit,  sans  enfrein- 
dre les  traictés ,  envoyer  des  forces  en  Escoce ,  m'a  dict 
qu'il  ne  falloit  que  Yostre  Majesté  eût  opinyon  qu'elle  vou- 
lût entreprendre,  ny  en  Escoce,  ny  en  nulle  part  du  monde, 
chose  aulcune  que  pour  la  seule  nécessité  de  sa  seureté  et 
pour  le  repos  de  son  estât  ;  et  que,  si  elle  pouvoit  avoyr  ces 
deux  poinctz,  avec  vostre  amityé ,  ne  falloit  doubter  qu'elle 
ne  vous  gardât  invyolablement  la  sienne  avec  aultant  d'af- 
fection comme  pour  sa  propre  vye  ;  mais  que  les  choses  luy 
estoient ,  en  cest  endroict ,  fort  suspectes  ;  dont  voudroit, 
à  ceste  heure  que  ceulx  de  la  noblesse  du  pays  se  trou- 
voient  aulcunement  unis  à  l'obéyssance  du  jeune  Roy,  que, 
à  l'occasion  du  chasteau  de  Lillebourg  et  de  ceulx  qui  sont 
dedans ,  l'on  ne  retournât  plus  aulx  armes,  et  que  pourtant 
le  cappitaine  Granges ,  milord  de  Humes  et  le  S'  de  Le- 
dington,  qui  seuls  maintenant  excitoient  le  trouble,  se  vou- 
lussent contanter  des  seuretés  qu'on  leur  vouloit  bailler  , 
toutes  semblables  à  celles  que  le  duc ,  le  comte  de  Honte- 
ley  et  les  principaulx,  qui  avoient  suivy  le  party  de  laRoyne 
d'Escoce,  avoient  prins  pour  eulx  mesmes;  et  qu'ilz  voulus- 
sent libérallement  rendre  le  chasteau  pour  estre  miz  ez 
meins  du  comte  de  Rothes ,  ainsy  que  les  Estatz  du  pays 
l'avoient  ordonné  ;  et  qu'il  tardoit  à  la  Royne ,  sa  Mes- 
tresse, que  milord  de  Humes  se  fût  rengé  à  l'obéyssance 
du  dict  jeune  Roy ,  affin  de  luy  rendre  incontinent  son 
chasteau  ,  lequel  elle  avoit  tout  à  plat  refusé  à  ceste  occa- 

sion  au  susdict  de  Morthon,  aflGn  de  n'en  frustrer  le  pro- 
priétayre,  bien  qu'elle  n'eût  promis  de  le  rendre  sinon  en 
général  aulx  Escouçoys  ;  et  que  le  dict  de  Morthon  s^^oit 
monstre  fort  modéré  en  cest  accord  de  l'Escoce,  car  avoit 
rendu  toutz  les  biens  et  estats  qu'il  tenoit,  et  le  duc  et  ses 
enfants  avoient  recouvert  leurs  terres  et  les  abbayes  d'Ar- 
bret  et  de  Peselay ,  et  pareillement  Testât  de  chancellier 
avoit  esté  baillé  au  comte  d'Arguil ,  et  celluy  d' admirai  à 
ung  aultre,  et  le  comte  de  Honteley  et  luy  estoient,  à  pré- 
sent ,  grandz  amys  5  qu'il  me  vouloit  bien  advertyr  néant- 
moins  de  deux  choses  :  l'une,  qu'il  avoit  esté  faictung  acte 
de  parlement  entre  les  Escouçoys  pour  requérir  la  Royne, 
sa  Mestresse ,  de  les  recevoir  en  Hgue  avec  elle,  pour  la 
deffance  de  leur  commune  religion,  contre  toutz  ceulx  qui  se 
voudroient  monstrer  ennemys  d'icelle;  l' aultre,  que  ma- 
dame de  Levisthon  avoit  esté  faicte  prisonnyère ,  à  cause 
d'une  lettre  de  créance  qu'elle  avoit  escripte  à  la  comtesse 
de  Mar  ;  dont  celluy  qui  la  portoit  avoit  esté  prins ,  et 
déposoit  que  c'estoit  pour  pratiquer,  avec  elle  et  avec 
M^  Alexandre  Asquin,  de  transporter  le  jeune  Roy  en 
France  ;  et  que,  si  Vostre  Majesté  avoit  prins  quelque  sous- 
peçon  de  la  Royne ,  sa  Mestresse ,  par  les  appretz  du  comte 
de  Montgommory  par  deçà  ,  et  pour  voyr  retirer  les  mar- 
chandz  anglois  hors  de  France ,  et  pour  vouloir  envoyer 
quelque  secours  aulx  Estatz  d'Escoce,  qui  le  demandent, 
qu'elle  avoit  plus  d'occasion  de  se  craindre  des  dellibéra- 
tions  de  Vostre  Majesté  parce  qu'elles  tendoient  à  la 
ruyne  d'elle ,  estant  mesmement  guydées  par  les  ennemys 
de  sa  couronne ,  là  où  elle  ne  prétandoit,  par  toutes  ses  en- 
treprinses ,  qu'à  se  conserver. 

A  quoy  j'ay  respondu  fort  court  que  nulle  sorte  de  nou- 

velle  ligue  se  pouvoit  fère  en  Escoce,  iiy  envoyer  des 
forces  dans  le  pays  ,  sans  contrevenir  aulx  traictés ,  et  que 
c'estoit  la  Royne,  sa  M estresse ,  qui  tâchoit  d'avoyr  le 
Prince  entre  ses  meins  5  mais  que  si ,  pour  se  mectre  hors 
de  toutes  ces  difficultés ,  elle  vouloit  s'esclarcyr  avec  Yostre 
Majesté  du  faict  du  chasteau  de  Lillebourg,  et  du  dict 
Prince,  et  de  l'entière  paix  du  pays ,  et  de  toutes  auîtres 
choses  qu'aviez  à  desmeller  ensemble,  que  vous  seriez 
prest  de  le  fère.  Ce  qu'il  a  trouvé  fort  bon ,  mais  je  creins 
que,  pour  cella,  le  dict  secours  pour  l' Escoce  ne  sera  sus- 
pendu ,  tant  ceulx  cy  ont  à  cueur  la  reddition  du  chasteau 
de  Lillebourg,  laquelle  ilz  font,  à  toute  heure,  presser 
davantage.  Et  sur  ce,  etc. 

Ce  xvij*'  jour  d'apvril  1573. 

Ainsy  que  je  signois  la  présante ,  l'on  m'est  venu  dire  qu'ung 
courrier  arrivoit  d'Escoce,  qui  disoit  que  le  chasteau  de  Lillebourg 
s'étoit  rendu  par  composition  à  Tobéyssance  du  jeune  Roy.  J'enten- 
dray  mieulx  comme  il  en  va.-  car,  dès  hier,  on  m'avoit  bien  dict  que 
le  comte  de  Rothes  avoit  esté  dedans,  mais  non  rien  davantage. 


CCCXIir  DEPESCHE 

—  du  xxi«  jour  d'apvril  1573.  — 

(Envoyée  exprès  jusques  à  Calais  par  la  voye  du  S'  Acerbo.) 

Départ  de  l'expédition  du  comte  de  Montgommery.  —  Affaires  d'Ecosse. 

Au  Roy. 

Sire,  ung  messager  est  venu,  du  quartier  d'Ouest, 
qui  assure  que  le  comte  de  Montgommery  s'est  ambarqué,  le 
xvj'=  du  présent,  à  Plemmue.  Il  est  allé  par  mer  jusques  à 
Falmue,  qui  est  à  la  poincte  de  Cornoaille,  pour,  de  là  en 

hors ,  fère  voyle  à  l'Isle  Dieu ,  où  il  prétend  de  recueillir 
toutz  ses  vaysseaulx.  Je  ii'ay  aultres  nouvelles  d'Escoce, 
depuis  mes  précédantes,  du  xvij*'  de  ce  moys,  sinon  que 
de  la  part  de  ceulx  qui  ont  suivy  le  party  de  la  Royne  d'Es- 
coce ,  qui  mènent  quelques  praticques  en  faveur  de  ceulx 
du  chasteau  de  Lillebourg  pour  les  fère  comprendre  dans 
l'accord  ;  que  le  comte  de  Rothes  a  esté  devers  eulx  dans  la 
place,  et  que  le  cappitaine  Granges  a  offert  de  la  luy  remettre 
en  ses  meins,  ou  bien  ez  meins  de  celluy  que  ceulx  de  la  no- 
blesse nommeront ,  en  luy  baillant  néantmoins  ,  premier 
qu'il  s'en  descharge,  une  bonne  somme  de  deniers  con- 
tantz  pour  s'acquicter  des  grandz  debtes  qu'il  a  faictz  pour 
la  fournyr  et  conserver  durant  le  temps  qu'il  en  a  esté  cap- 
pitaine ,  en  luy  baillant  aussy  le  chasteau  de  Blacnes  pour 
sa  seureté ,  et  pour  celle  aussy  de  ceulx  de  son  party.  De 
quoy  il  n'y  a  encores  rien  de  faict,  et  m'a  l'on  dict  que  les 
trèze  centz  harquebusiers ,  que  la  Royne  d'Angleterre  avoit 
faictz  approcher  vers  ces  quartiers  là  pour  les  envoyer  au 
comte  de  M orthon ,  lesquelz ,  à  la  vérité ,  ont  esté  jusques 
sur  la  fronty ère  d'Escoce,  s'en  estoient  retournés;  ce  que, 
si  ainsy  est ,  Sire,  elle  a  voulu  monstrer  de  n'aller  poinct 
contre  la  protestation  que  je  luy  ay  faicte,  et  à  ceulx  de  son 
conseil,  de  n'y  envoyer  poinct  de  forces  s'ilz  ne  vouloient 
enfraindre  le  traicté.  Néantmoins  l'on  continue  de  m'ad- 
vertyr  qu'elle  passera  oultre  à  fère  passer  les  dictz  har- 
quebousiers  et  l'artillerye  pour  forcer  ou  pour  intimyder 
ceulx  du  dict  chasteau,  s'ilz  ne  viennent  à  composition.  Et 
sur  ce,  etc.  Ce  wf  jour  d'apvril  1573. 

CCCXIV'  DÉPESCHE 

—  du  XXVI»  jour  d'apvril  1573.  — 
(Envoyée  exprès  jusques  à  Calais  par  la  voye  du  S"  Acerbo.) 

Nouvelles  du  comte  de  Montgommery. —  Affaires  d'Ecosse.  —  Mise  en  liberté 
de  lord  de  Lumley  et  des  sirs  Thomas  et  Edouard  de  Stanley.  —  Le  comte 
de  Soutampton  retenu  à  la  Tour.  —  Nouvelles  arrivées  à  Londres  des  suc- 
cès remportés  par  les  protestans  de  la  Rochelle. 

Au  Roy. 

Sire,  jusques  au  xxij^  du  présent,  le  partement  du 
comte  de  Montgommery  n'a  esté  bien  sceu  en  ceste  court, 
mais,  ce  matin  là,  il  est  arrivé  ung  courrier  du  Ouest  qui 
assure  de  l'avoyr  veu  à  la  voylle ,  le  xvj^  auparavant ,  hors 
du  port  de  Falammue ,  avec  le  nombre  de  vaysseaulx  que 
je  vous  ay  desjà  mandé.  Je  sçay  bien.  Sire,  que  le  S"" de 
Walsingam  vous  aura  parlé  de  ceste  expédition,  sellon 
qu'on  luy  a  escript  d'icy  ce  qu'il  auroit  à  vous  en  dire; 
dont  je  désire  bien  entendre  la  vertueuse  et  prudente  res- 
ponce  que  Yoz  Majestez  luy  auront  faicte ,  affin  que  je  la 
suive  par  deçà.  Je  voys  bien  que  ceulx  cy  mettent  à  exé- 
cution les  dellibérations  qu'ilz  av  oient  prinses  en  une  leur 
assemblée  de  conseil ,  qui  a  esté  tenue  au  commancement 
de  ce  moys;  et,  suivant  icelles,  ilz  layssent  aller  ceste  flotte 
du  comte  de  Montgommery  en  France,  et  layssent  couler 
en  Flandres,  nonobstant  le  dernier  accord ,  le  secours  qu'ilz 
a  voient  promis  au  prince  d'Orange  :  et  ne  fays  aiissy  doubte 
qu'ilz  n'envoyent  en  Escoce  les  trèze  centz  hommes  et  les 
douze  pièces  de  batterie ,  que  le  comte  de  Morthon  attand 
d'eulx;  car  j'entendz  que  le  capitaine  Granges  demeure  fer- 
mement opiniastre  de  ne  quicter  le  chasteau  de  Lillebourg, 

que  premièrement  l'on  ne  luy  ayt  fourny  contant  vingt 
mille  livres  d'esterlin,  qui  sont  soixante  six  mille  sept 
centz  soixante  quinze  escus ,  et  qu'on  l'ayt  mis  en  posses- 
sion du  chasteau  de  Blacnes  pour  la  seureté  sienne  et  des 
siens. 

Le  conseil,  ces  jours  passez,  a  vacqué  à  l'examen  de 
ces  seigneurs  catholicques ,  qui  estoient  dans  la  Tour,  dont 
milord  Lommeley ,  les  sires  Thomas  Standley ,  Edouard 
Standley,  Gérard,  et  aultres,  sont  remis  en  liberté,  bien 
que  encores  soubz  quelque  guarde  ;  mais  le  comte  de  Sur- 
thampton,  ayant  esté  mené  en  la  présence  du  dict  conseil, 
après  avoyr  esté  ouy,  je  ne  sçay  pour  quelle  occasion,  plus 
que  les  aultres,  a  esté  ramené  dans  la  Tour.  Sur  ce,  etc. 
Ce  xxvi«  jour  d'apvril  1573. 

Depuis  ce  dessus,  l'on  me  vient  d'advertyr  que,deRoan,est  arrivé 
ung  advis  en  ceste  court,  comme  la  nu  lot,  du  vy  de  ce  moys,  ayant 
Monsieur  voulu  fère  donner  une  camisade  à  ceulx  de  la  Rochelle, 
les  siens  y  ont  esté  repoulsés,  avec  la  perte  de  troys  centz  gentils- 
hommes, et  que  M""  de  Guyse  et  le  S''  Strossy  y  ont  esté  blessés  à  la 
mort,  et  pareillement  y  ont  esté  blessés  M' le  marquis  Du  Mayne  et 
M'  de  Nevers,  Tung  au  bras,  et  l'aultre  à  la  jambe  ;  et  que,  à  Bordeaux 
'et  en  la  Gascoigne ,  y  a  quelque  révolte  ,  que  Vostre  Majesté  a  esté 
contreincte  d'y  envoyer  des  forces.  Qui  sont  nouvelles  qui  convye- 
roient  les  Angloys,  si  elles  estoient  vrayes,  de  favorizer  encores  da- 
vantage l'entreprinse  du  comte  de  Montgommery  ;  dont  Je  désire 
leur  pouvoir  fère  bientost  voyr  tout  le  contrayre. 

CCCXV*^  DÉPESCHE 

—  du  premier  jour  de  may  1573. — 
{Envoyée  jusques  à  la  court  par  Jacques  Laurent.) 

Audience. — Détails  sur  l'expédition  du  comte  de  Montgommery.  —  Résolu- 
tion des  Anglais  d'envoyer  des  troupes  en  Ecosse  pour  réduire  Lislebourg. 
—  Mémoire.  Détails  de  l'audience.  —  Perte  essuyée  par  les  troupes  royales 
à  l'assaut  de  la  Rochelle.  —  Accord  des  Vénitiens  avec  les  Turcs.  —  Vives 
plaintes  dn  roi  contre  les  secours  donnés  à  la  Rochelle,  et  la  conduite  te- 
nue par  Elisabeth  ,  tant  à  l'égard  de  l'Ecosse  que  de  la  négociation  du 
mariage.  —  Explications  données  par  la'  reine  d'Angleterre. 

Au  Roy. 

Sire ,  ainsy  que  Jacques,  le  courrier,  est  arrivé  avec  les 
lettres  de  Vostre  Majesté,  du  xxiij^  du  passé,  j'estois  tout 
prest  d'aller  trouver  ceste  princesse  sur  l'occasion  de  vostre 
précédante  dépesche,  du  xxj^  auparavant;  et  m'a  semblé 
que  je  ne  debvois ,  pour  les  segondes  lettres ,  changer  rien 
de  ce  que  j'avoys  à  dire  à  la  dicte  Dame  sur  les  premières, 
estant  mesmement  bien  adverty  qu'elle,  et  ceulx  de  son 
conseil,  ne  sçavoient  comment  prendre  le  contremande- 
ment  de  monsieur  deWalsingam;  et  que,  d'ailleurs,  l'on 
leur  faysoit  accroyre  que  Monsieur ,  frère  de  Vostre  Ma- 
jesté, avoit  perdu  presque  toute  la  noblesse,  qu'il  avoit 
avecques  luy,  en  ung  assault  qu'il  avoit  faict  donner  à  la 
Rochelle ,  le  vij*"  du  dict  moys  :  qui  estoient  deux  choses, 
dont  l'une  pouvoit  beaucoup  irriter  la  dicte  Dame,  etl'aultre 
l'animer  à  quelque  entreprinse.  A  l'occasion  de  quoy  j'ay 
été  trouver  la  dicte  Dame,  à  laquelle  j'ay  tenu  le  propos  que 
verrez  dans  un  mémoire  à  part. 

11  y  a  plus  de  trois  moys,  Sire,  que,  jour  par  jour,  je  vous  ay 
adverty  comme  cette  entreprise  du  comte  de  Montgommery 

^'apprétoit;  et  vous  ay  faict  sa  flotte ,  et  son  armement,  ung 
peu  plus  graiidz  et  plus  fortz  qu'ilz  ne  sont ,  et  que ,  entre  le 
xiiij«  et  xV  d'avril,  il  se  présenteroit  devant  la  Rochelle, 
dont  j'espère  qu'il  n'aura  trouvé  à  y  gaigner  que  force  coups 
et  beaucoup  de  honte.  Il  luy  arryvera  encores  dix  ou  douze 
petitz  vaysseaulx  ,  car  son  nombre ,  ainsy  qu'on  m'a  rap- 
porté, estoit  de  soixante  et  deux,  et  que,  en  tout,  il  y  avoit 
quelque  équippage  de  guerre ,  mais  n'en  y  avoit  que  xxij 
ou  xxiij  qui  fussent  de  combat ,  ny  d'iceulx  sinon  cinq  ou 
six  qui  fussent  pour  fère  grand  efibrt.  Et  pour  le  présent , 
ceste  princesse  ne  faict  aulcun  aultre  préparatif,  par  mer  ny 
par  terre  ,  sauf  qu'elle  persévère,  ainsy  que  je  suis  bien  ad- 
verty,  et  son  parler  ne  le  contredict  poinct ,  de  vouloir  man- 
der au  comte  de  Morthon  le  secours  qu'elle  luy  a  promis. 
Et  j'entendz  que  a  Barvic  s'espéroient,  ces  jours  passés, 
quelques  seigneurs  d'Escoce  pour  ostages  et  respondantz 
des  canons  et  monitions  qu'on  luy  envoyera.  Si  le  dict  de 
Montgommery  est  repoulsé ,  il  y  a  grande  aparance  que 
ceulx  cy  ne  remueront  rien  plus  vers  la  France,  mais,  s'il 
luy  succède  bien,  je  creins  assez  qu'ilz  se  layssent  facille- 
V  ment  tirer  à  y  fère  quelque  entreprinse  davantage.  Et  sur 
ce,  etc.  Ce  1"  jour  dé  may  1573. 

MÉMOIRE. 

Sire,  j'ay  dict  à  la  Royne  d'Angleterre  que,  par  vostre  dépesche  du 
xxj*  du  passé,  Vostre  Majesté  me  commandoit  de  fère  deux  offices 
vers  elle  :  l'ung,  de  luy  donner  compte  d'aulcunes  choses,  et  Tauitre, 
de  luy  fère  pleincte  de  quelques  aultres,  et  que_,en  l'une  et  en  Taultre, 
Vostre  Majesté  monstroit  une  si  expresse  signiffication  d'amityé  et 
de  bienveillance  vers  elle,  que  je  m'assurois  qu'elle  prendroit  le 
tout  de  fort  bonne  part.  Et  là  dessus  je  luy  ay  particullarisé  le  con- 
tantement  que  ses  deux  ambassadeurs,  Tung  prenant  son  congé,  et 
l'autre  entrant  en  sa  charge,  vous  avoient  toutz  deux  donné  des  bons 

et  honnorables  propos  qu'ilz  vous  avoient  tenus,  touchant  l'obser- 
vance des  traictés  et  la  continuation  de  la  ligue  ;  et  que  Vostre  Ma- 
jesté et  la  Royne,  vostre  mère,  leur  aviez  bien  faict  cognoistre  que, 
en  tout  tant  de  princps  qu'il  y  avoit  au  monde,  elle  ne  trouveroit 
jamays  tant  de  bonne  correspondance  comme  en  vous  et  en  ceulx 
de  vostre  couronne  :  car  vostre  naturel  estoit ,  encor  que  nul  prou- 
fit  vous  deût  jamays  revenir  de  son  amityé  ,  de  l'aymer  tous- 
jours  néantmoiiis  parfaictement ,  et  que  vous  ne  cesseriez  de  luy 
vouloir  toutjour  beaucoup  de  bien  jusques  à  ce  que  vous  apercevriez, 
à  bon  esciant,  qu'elle  vous  voulût  beaucoup  de  mal  ; 

Et  me  commandiez  aussy  de  luy  compter  comme  vous  espériez  d^ 
brief  la  réduction  de  la  Rochelle  ,  vous  ayant  Monsieur  escript 
qu'il  estoit  dellibéré,  après  ce  premier  assault  *,  lequel  ne  luy  avoit 
du  tout  bien  succédé,  (et  auquel,  à  la  vérité,  il  avoit  fait  perte  de 
quelques  ungs ,  mais  non  en  grand  nombre ,  ny  de  gens  de  nom , 
sinon  le  jeune  S"^  de  Clermont  Tallard  et  le  cappitaine  Causeings,)  d'y 
fére  ung  segond  effort  si  bon  et  si  grand,  et  presser  si  vifvement  les 
assiégés  qu'il  en  viendroit  bientost  à  bout;  et  que  Vostre  Majesté  luy 
avoit  envoyé  les  Suysses  qui  pouvoient  estre  desjà  arrivez  au  camp. 

Et  luy  ay,  après  cella,  touché  quelque  mot  de  l'accord  des  Véni- 
tiens avecques  le  Turcq ,  pour  luy  fère  voyr  qu'elle  avoit  esté  mal 
persuadée  de  croyre  que  fussiez  intervenu  en  aulcun  marché,  au  pré- 
judice d'elle,  dans  la  ligue  qu'ilz  avoient  faicte  avecques  le  Roy  d'Es- 
paigne  et  le  Pape.  Puis,  luy  ayant  récité  l'accidant  du  vaysseau  an- 
gloys  qui  avoit  esté  combatu  et  mené  à  Fescamp,  et  l'ordre  que  Vos- 
tre Majesté  avoit  donné  de  le  fère  dellivrer  et  de  satisfère  à  tout  le 
dommage  qu'il  avait  souffert,  et  que,  jusques  à  ung  poil,  vous  vouliez 
exactement  observer  le  traicté  de  la  ligue,  j'ay  finy  en  cest  endroicl 
mon  premier  propos. 

Et  suis  venu  au  segoud,  de  la  pleincte  :  sur  lequel  je  luy  ay  dict 
que  je  me  trouvois  en  peyne  comme  bien  uzer  sur  tout  ce  que  me 
commandiés  de  luy  en  dire,  car  m'appelliés  à  tesmoing,  et  je  vouloys 
bien  rendre  ce  tesmoignage  à  Vostre  Majesté  età  la  Royne  vostre  mère, 
que  ,  en  tout  ce  que  j'avoys  jamays  cogneu  de  vostre  intention  vers 
la  dicte  Dame,  toutz  deux  l'aviez  eue  très  bonne  et  droicte,  et  fondée 
en  une  perdurable  amityé  vers  elle;  mais  que  je  ne  sçavois  par  quel 

'  Ce  premier  assaut,  dans  lequel  les  catholiques  perdirent  plus  de  300  hom- 
mes, fut  donné  le  6  avril  1573.  Le  jeune  Clermont  Tallard  y  reçut  une  bles- 
sure dont  il  mourut;  Caussens  fut  tué,  le  18,  dans  la  tranchée. 

accidant  elle  ne  s'estoit  jamays  entretenue  ung  moys  entier,  sans  en 
trer  en  quelque  souspeçon  ou  meffiance  de  Voz  Majestez  :  ce  qui  avoit 
engardé  et  engardoit  encores  que,  de  son  costé,  ne  se  peut  former 
une  si  assurée  intelligence,  entre  vous  et  voz  deux  royaulmes,  comme 
Voz  Majestez  Très  Chrestiennes,  et,  possible,  elle  mesmes,  le  desire- 
roient,  et  qu'elle  vous  avoit  mis  à  ne  sçavoyr  que  espérer  de  son  in- 
tention ; 

De  tant  que,  en  lieu  de  vous  secourir  sellon  le  traicté,  et  sellon 
son  sèrement,  et  sellon  la  promesse  qu'elle  vous  en  avoit  faicte  de  sa 
mein,  vous  voyez  maintenant  aller  de  son  royaulme  le  secours  à  voz 
ennemys;  et,  en  lieu  de  procurer  conjoinctement,  par  voz  communs 
ambassadeurs,  la  paix  en  Escoce,  elle  engardoit  que  celuy  de  Vostre 
Majesté  n'y  peut  passer,  et  envoyoit  des  forces  au  dict  pays,  quand  elle 
jes  debvoit  dans  quarante  jours  retirer,  si  elle  en  y  avoit,  ainsy  qu'elle 
avoit  juré  de  le  fére  ;  et,  touchant  le  propos  de  Monseigneur  le  Duc, 
qu'elle  avoit  monstre  de  ne  prendre  de  bonne  part  la  bonne  et  ver- 
tueuse responce  que  la  Royne,  vostre  mère,  avoit  faicte  au  S*  de 
Walsingam.  Qui  estoient  trois  inconvénientz  que  Voz  Majestez  Très 
Chrestiennes  avoient  imaginé  que  pouvoient  procéder  de  ce  que  la 
dicte  Dame  n'estoit  parfaitement  bien  informée  de  vostre  intention, 
et  comme  véritablement  vous  l'aviez  bonne  et  entière  vers  elle,  ny 
pareillement  de  celle  de  Monseigneur  le  Duc,  lequel  vous  avoit  sup- 
plyé,  par  ses  lettres,  d'en  esclarcir  M'  de  Walsingam,  premier  qu'il 
s'en  retournât. 

Sur  quoy  Vostre  Majesté  avoit  bien  voulu  ,  pour  ces  troys  occa- 
sions, mander  au  dict  S'  de  Walsingam,  et  pareillement  au  S' docteu  r 
Dayl,  de  vous  venir  toutz  deux  retrouver,  encor  qu'il  eût  desjà  prins 
congé.  Et  cepandant  vous  estoit  arrivé  la  nouvelle  comme  le  comte  de 
Montgommery  estoit  venu,  avec  cinquante  vaysseaulx ,  mouiller  l'an- 
cre à  la  portée  du  canon  de  vostre  armée  de  mer  devant  la  Rochelle, 
le  XIX*  du  passé,  à  quatre  heures  du  soyr,  chose  de  quoy  Mon- 
sieur ne  s'estoit  mis  en  peyne ,  car  avoit  pourveu  que  !e  dict  de 
Montgommery  n'en  peut  rapporter  que  honte  et  dommage  ;  néant- 
moins  que  cella  vous  venoit  à  regret  d'entendre  que  la  Primeroze,  et 
auUres  vaysseaulx  de  la  dicte  Dame  ,  et  ceulx  de  Hacquens,  et  autres 
de  ses  subjectz ,  fussent  en  la  flote ,  et  eussent  incontinent  arboré  les 
enseignes  et  les  croix  rouges ,  comme  si  elle  vous  eût  dénoncé  la 
guerre.  De  quoy  ,  à  mon  advis  ,  Vostre  Majesté  feroit  une  fort  grande 
pleincte  à  ses  ambassadeurs ,  et  je  la  suppliois  aussy  de  me  dire 
qu'est  ce  que  j'avoys  à  vous  y  respondre. 

La  dicte  Dame,  se  trouvant  pour  une  partie  du  propos  en  assez  de 
satisfaction ,  et  en  beaucoup  de  perplexité  pour  l'autre ,  m'a  dict 
qu'elle  vouloit  joindre  son  contantement  à  celluy  que  Vostre  Majesté 
et  la  Royne,  vostre  mère,  aviez  prins  des  propos  qu'elle  avoit  com- 
mandé à  ses  ambassadeurs  de  vous  tenir,  et  qu'elle  vous  confirmoit 
de  rechef  fort  fermement  tout  ce  qu'ilz  vous  avoient  dict ,  de  la  per- 
sévérance de  son  amityé  et  de  l'observance  du  traicté,  et  que  vous  ne 
verriez  jamais  rien  sortir  de  son  costé ,  d'où  vous  n'eussiez  occasion 
de  luy  continuer  à  jamays  vostre  perpétuelle  bienvueillance  ;  qu'elle 
souhaytoit  ung  si  bon  succès  à  Monsieur ,  frère  de  Yostre  Majesté  , 
qu'il  vous  peut  en  brief  recouvrer  l'obéyssance  de  ceulx  de  la  Ro- 
chelle, et  leur  fère  voyr  à  eulx  que  vous  leur  vouliez  estre  prince  dé- 
bonnayre  et  clément ,  et  qu'elle  regrettoit  bien  fort  que  vous  fussiez 
en  ceste  nécessité ,  de  fère  combatre  ainsy  voz  subjectz  les  ungs 
contre  les  aultres ,  avec  une  si  grande  perte  comme  elle  avoit  en- 
tendu, en  ce  dernier  assault,  des  meilleurs  et  plus  vaillantz  de  vostre 
royaulme  ;  dont  desiroit  que  Yostre  Majesté  et  la  prudence  de  la 
Royne,  vostre  mère,  y  peussiez  trouver  quelque  bon  remède  ;  qu'elle 
réputoit  sages  les  Vénitiens ,  de  s' estre  mis  en  paix ,  bien  creignoit 
que  le  Turc  s'en  prévalût  davantage  contre  la  Chrestienté ,  de  quoy 
elle  seroit  marrye ,  mesmement  s'il  en  advenoit  quelque  dommage  à 
l'Empereur ,  et  qu'à  la  vérité  elle  avoit  eu  occasion  de  tenir  jusques 
icy  assez  suspecte  la  Ugue  qui  avoit  esté  faicte  pour  ceste  guerre , 
dont  verroit,  à  ceste  heure,  ce  qui  en  succèderoit  ;  et  qu'elle  vous  re- 
mercyoit  grandement  du  soing,  qu'aviez  eu,  de  pourvoyr  au  faict  de 
ce  vaysseau  anglois  qui  avoit  esté  mené  à  Fescamp  ;  et  qu'elle ,  de 
son  costé ,  conlinueroit  de  pourvoir  aussy  à  la  conservation  et  in- 
dempnité  de  voz  subjectz,  aultant  qu'il  luy  seroit  possible  : 

Et,  quand  aulx  troys  chefz  de  pleincte  que  je  luy  avoys  déduictz, 
elle  s'assuroit  fort ,  pour  le  regard  des  deux  premiers ,  que  ses  am- 
bassadeurs vous  y  avoient  très  amplement  satisfaict ,  si  ses  lettres  là 
dessus  n'avoient  esté  perdues,  et  qu'elle  prenoit,  sur  l'obligation  de 
sa  conscience  et  de  la  foy  qu'elle  avoit  à  Dieu,  de  ne  préjudicier,  ny 
du  costé  de  France,  ny  du  costé  d'Escoce,  de  la  largeur  d'une  ongle, 
à  la  teneur  du  traicté  et  de  la  ligue  qu'elle  avoit  avec  Vostre  Ma- 
jesté ;  et  que ,  si  la  creincte  de  Dieu  et  l'escrupulle  de  son  sèrement, 
et  l'amityé  qu'elle  porte  aux  princes  ses  voysins  ,  n'eussent  esté  trop 
plus  grandes ,  que  les  moyens  et  occasions  de  s'agrandir  et  de  s'ac- 
croistre  ne  luy  ont  deffaliy,  et  pourroit  estre  comptée  aujourdhuy 
au  reng  des  plus  grandz  conquéreurs  ; 

Dont  ne  doubtoit  que,  pour  vostre  regard ,  Sire,  vous  ne  l'eussiez 
bien  cognu,  et  que  ne  la  réputissiez  pour  vostre  parfaictement  bonne 
seur,  dont  ne  desiroit  sinon  que,  si  ung  semblable  accidant,  d'avan- 
ture,  luy  survenoit,  (ju'elle  vous  y  peut  expérimantér  de  mesmes  son 
bon  frère  ;  que  les  jalousies  ne  deffailloient  jamays  à  ceulx  qui 
avoient  à  garder  quelque  estât ,  et  qu'elle  ,  qui  n'avoit  ny  mary,  ny 
lignée  ,  ny  aparant  successeur ,  debvoit  estre  plus  jalouse  que  nul 
autre  du  sien,  mesmement  qu'elle  sçavoit  que  Vostre  Majesté  fay- 
soit  divers  fondementz  sur  elle  et  sur  la  Royne  d'Escoce ,  pour  vous 
apuyer  des  deux  costez,  et  garder,  en  tout  événement,  l'intelligence 
de  ce  royaulme  ;  mais  c'estoit  en  vain ,  car  ceulx  de  ce  royanlme 
mettroient  plustost  en  pièces  la  Royne  d'Ecosse  que  de  la  laisser  ré- 
gner sur  eulx  après  elle  : 

Qu'elle  avoit  beaucoup  d'obligation  à  Voz  Majestez,  et  à  Monsei- 
gneur le  Duc  ,  pour  vostre  persévérance  au  propos  du  mariage,  le- 
quel sembloit  néantmoins  que  l'aviez  voulu  terminer  et  finir  par 
vostre  dernière  responce,  et  que  si,  pour  les  troys  occasions  susdic- 
tes,  vous  aviez  contremandé  le  dict  S-^  de  Walsingam,  elle  desiroit 
qu'il  vous  y  peut  bien  satisfère. 

Au  regard  de  l'arrivée  du  comte  de  Montgommery  à  la  Rochelle, 
et  de  tontes  ces  choses  que ,  par  une  partie  de  vostre  lettre,  laquelle 
je  luy  avoys  leue,  Vostre  Majesté  me  commandoitde  luy  remonstrer, 
elle  me  promettoit  et  juroit,  en  foy  et  paroUe  de  princesse  chrestienne 
et  véritable,  que,  en  toute  sa  flote,  il  n'y  avoit  ung  seul  homme  ,  ny 
ung  seul  vaysseau,  ny  pour  ung  escu  d'aulcune  sorte  d'armement, 
qui  fût  provenu  d'elle ,  ny  de  sa  permission  ou  commandement  ;  et 
,  que  la  Primeroze  ,  plus  d'ung  an  a ,  n'estoit  du  nombre  de  ses  vays- 
seaulx^  et  qu'elle  ne  pensoit  qu'ung  seul  gentilhomme  angloys ,  si 
n'estoit,  possible ,  son  beau  filz ,  fût  avecques  le  dict  de  Montgom- 
mery ;  et  qu'il  avoit  esté  contreinct  de  ramasser  ce  qu'il  avoit  peu,  de 
vaysseanlx  et  d'hommea,  françoys  et  flammantz,  pour  exécuter  son  en- 
treprinse  ;  et  qu'elle  avoit  veu  des  lettres  que  le  dict  de  Montgom- 
mery avoit  escriptes  à  quelques  ungs  de  sa  court ,  par  où  il  se  plei- 
gnoit  amèrement  d'avoyr  esté  mal  traicté  et  fort  trompé  des  Angloys  ; 
et ,  quand  avoyr  arboré  les  croix  rouges,  ce  n'estoit  chose  que  les 
navyres  marchandz  n'eussent  accousturaé  de  fère  en  temps  suspect; 
par  ainsy  qu'elle  vous  prioit  de  croyre  que,  en  tout  cella,  il  n'y  avoit 
rien  de  sa  coulpe,  et  que  Vostre  Majesté  trouveroit  estre  véritable 
ce  que  son  ambassadeur  avoit  eu  charge  de  vous  en  dire. 

Je  n'ay  manqué  de  réplicquer,  par  le  menu,  à  chacun  poinct  de  son 

dire,  et  à  toutes  ces  souspeçons;  et  luy  ay  dict,  sur  ce  dernier,  que 
vous  la  priez  bien  fort  qu'elle  mesmes  voulût  juger  en  son  cueur  si 
ung  prince  pouvoit  estre  si  peu  sensible  que ,  en  l'offançant ,  et  luy 
faysant  beaucoup  de  mal ,  l'on  peut  retenir  et  conserver  son  amityé. 
Elle  est  retournée,  là  dessus,  à  me  parleren  si  expéciaulx  termes  de 
sa  bonne  intention ,  et  de  la  certayne  et  indubitable  bonne  affection 
qu'elle  avoit  à  Voz  Majestez  et  à  la  conservation  de  vostre  grandeur, 
et  m'a  tant  conjuré  de  vous  escripre  de  bonne  sorte  ce  qu'elle  m'a- 
voit  dict  de  sa  jusliffication  en  cest  endroict ,  qu'elle  a  bien  monstre 
de  ne  me  vouloir  renvoyer  malcontant. 


CCCXVr  DEPESCHE 

—  du  vin»  jour  de  may  1573.  — 
(  Envoyée  jusqties  à  Calais  par  la  voye  du  S' Aoerbo.  ) 

Audience.  —  Retraite  du  comte  de  Montgommery  de  devant  la  Rochelle.  — 
Déclaration  du  roi  touchant  les  affaires  d'Ecosse.  —  Consentement  donné 
par  le  roi  à  l'entrevue  avec  le  duc  d'Alençon,  qui  désire  passer  en  Angleterre 
après  la  réduction  de  la  Rochelle.  — Explications  données  par  la  reine  sur 
sa  conduite  à  l'égard  de  l'Ecosse.  —  Satisfaction  qu'elle  éprouve  de  la  réso- 
lution prise  par  le  duc  d'Alençon.  —  Nouvelle  de  la  prise  de  Belle-Isle  par 
le  comte  de  Montgommery. 

Au  Roy. 

Sire  ,  si  je  n'eusse  bien  assuré  à  la  Royne  d'Angleterre 
que  Vostre  Majesté  n' avoit  contremandé  son  ambassadeur 
que  pour  davantage  l'esclarcyr,  premier  qu'il  repassât  la 
mer,  de  tout  ce  qu'aviez  à  desmeller  avecques  elle,  affin 
que,  quand  il  seroit  par  deçà,  il  la  peut  parfaictement  as- 
surer de  l'indubitable  volonté  de  Voz  Majestez  Très  Chres- 
tiennes  vers  l'observance  du  traicté,  et  du  désir  qu'avez, 
plus  grand  que  jamays ,  que  le  bon  propos  d'entre  elle  et 
Monseigneur  le  Duc  s'effectue,  elle  eût  facillement  creu 
que  ce  n'estoit  pour  une  si  gracieuse  occasion  comme  celle 

là  qu'il  eût  esté  arresté;  et  n'en  a  peu  perdre  du  tout  le 
doubte  jusques  à  ce  que  le  S*^  de  Vassal  est  arrivé,  le  pre- 
mier de  ce  moys,  avec  vostre  dépesche,  du  xxvj^  du  passé , 
et  l'homme  du  dict  sieur  ambassadeur,  troys  jours  après , 
avec  celle  du  xxix*. 

Sur  lesquelles  deux  je  suis  allé  dire  à  la  dicte  Dame 
que  Vostre  Majesté  sçavoit  ung  bien  fort  bon  gré  à  son  dict 
ambassadeur  de  ce  qu'il  n'avoit  refuzé  la  peyne  de  retour- 
ner tout  incontinent  et  bien  fort  volontiers  vers  vous ,  et 
qu'il  ne  tarderoit  guyères  d'estre  devers  elle  ,  et  de  luy  ap- 
porter beaucoup  de  satisfaction  des  choses  que  luy  aviez 
déduictes  en  ceste  dernière  conférence  ;  de  sorte  qu'elle 
cognoistroit  n'y  avoyr  princes  en  toute  la  Chrestienté,  qui 
eussent  raieulx  mérité  de  l'amityé  d'elle  que  Vostre  Ma- 
jesté, la  Royne,  vostre  mère,  et  Messeigneurs  voz  deux 
frères ,  et  qu'il  ne  se  pourroit  imaginer  nul  plus  grand , 
ny  plus  énorme  péché ,  que  de  la  fère  mal  espérer  de  la 
vostre ,  et  de  l'induyre  à  permettre  quelque  effect  qui  vous 
peut  oflancer  5  et  que  cependant  me  commandiez  de  luy 
racompter  ce  qui  avoit  succédé  de  l'exploit  du  comte  de 
vMontgommery  devant  la  Rochelle,  et  comme,  par  l'es- 
pace de  deux  jours ,  qu'il  s'estoit  tenu  devant  la  ville ,  il 
avoit  faict  son  effort  de  mettre  du  secours  dedans,  et  d'a- 
tacher  quelque  combat  de  mer ,  mais ,  voyant  que  la  pré- 
voyance et  pourvoyance  de  Monsieur  avoient  remédyé  à 
son  entreprinse,  il  s'estoit,  l'aultre  jour  après,  envyron  la 
marée  de  minuit ,  getté  au  large ,  et  avoit  reprins  la  mes- 
mes  route  qu'il  estoit  venu;  et  qu'aussytost  que  Vostre  Ma- 
jesté avoit  sceu  son  départ ,  vous  aviez  mandé  aulx  gou- 
verneurs de  voz  provinces  que ,  nonobstant  que  des 
vaysseaulx    et   des   enseignes   d'Angleterre    eussent    été 

veues  avecques  luy ,  qu'on  ne  layssât  pourtant  de  bien  re- 
cepvoyr  partout  les  Angloys,  parce  que  vous  demeuriez 
persuadé  qu'elle  n'avoit  eu  intelligence  du  faict  du  dict 
de  Montgommery,  ny  n'avoit  aulcune  maie  volonté  con- 
tre vous,  ny  contre  voz  subjectz;  et  la  suplioys  que,  pour 
ce  tant  singullier  tesmoignage  de  vostre  bienvueillance  vers 
elle,  elle  voulût,  après  cest  acte  d'hostillité  du  dict  de 
Montgommery ,  juger  ainsy  de  luy  comme  d'ung  qui  s' es- 
toit  efforcé  de  se  déclarer  ennemy  et  rebelle  de  \  ostre  Ma- 
jesté; et  que,  de  tant  qu'il  estoit  allé  contre  le  traicté  de 
la  ligue  ,  et  contre  la  seureté  qu'elle  avoit  prins  de  luy  qu'il 
n'y  feroit  poinct  de  préjudice,  qu'elle  voulût  contreman- 
der  ceulx  de  ses  subjectz  qu'il  avoit  avecques  luy,  et  fère 
retirer  les  vaysseaulx  angloys  qu'il  avoit  à  sa  suyte  ,  et  def- 
fandre  que  nulz  aultres,  dorsenavant,  eussent  à  favorizer  ses 
entreprinses  ; 

Et  que  Vostre  Majesté  me  commandoit  qu'avec  ceste 
instance ,  je  luy  continuasse  aussy  celle  que  je  luy  avoys 
desjà  par  plusieurs  fois  faicte  des  choses  d'Escoce ,  de 
vouloir  la  dicte  Dame  procéder,  conjoinctement  avec  Vostre 
Majesté ,  à  procurer  la  paix  dii  dict  pays  sellon  le  traicté  5 
et  que ,  de  tant  que  j'estois  seurement  adverty  que,  contre 
la  teneur  d'icelluy ,  elle  avoit  faict  marcher  son  artillerye  et 
ses  gens  de  guerre,  par  dellà,  pour  forcer  le  chasteau  de  Lis- 
lebourg ,  je  luy  voulois  renouveller  ma  précédante  protes- 
tation de  l'infraction  du  dict  traicté ,  et  la  supplier  qu'elle 
voulût  fère  cesser  son  exploit  de  guerre  ;  néantmoins  que 
je  luy  offrois ,  si  elle  vouloit  s'esclarcyr  avec  vous  de  tout  ce 
qu'elle  pouvoit  estre  en  deffiance  du  dict  costé  d'Escoce, 
que  vous  seriez  prest  de  le  fère  avec  tant  d'advantage  pour 
elle,  et  repos  de  ses  subjectz,  qu'elle  et  eulx  n'en  pour 

roient  rester  sinon  bien  fort  ccMitantz  ;  et  pourtant  qu'elle 
voulût  fère  donner  passeport  au  S*^  de  Yérac  pour  conti- 
nuer son  voyage,  ou  bien  pour  s'en  retourner,  esconduict, 
devers  Vostre  Majesté. 

La  dicte  Dame,  considérant  l'honnesteté  du  dict  pro- 
pos, conjoincte  avec  beaucoup  de  rayson,  m'a  respondu 
que  Vostre  Majesté,  en  ce  que  je  luy  avoys  dict ,  luy  fay- 
soit  toucher  aulcuns  poinctz  qui  estoient  si  honnorables  pour 
elle,  qu'elle  ne  vouloit  fallir  de  bien  fort  grandement  vous 
en  remercyer ,  et  se  louer  encores  davantage  de  ce  que , 
oultre  les  paroUes ,  vous  y  adjouxtiez  encore  les  effectz  ; 
qui  vous  prioit  aussy  de  croyre ,  de  sa  part ,  que ,  touchant 
le  comte  de  Montgommery ,  elle  n'avoit  esté  aulcunement 
participante  de  ses  dellibérations ,  et  que  son  exploict , 
ainsy  que  Monsieur  l'avoit  bien  esprouvé,  ne  procédoit 
d'une  force  royalle  :  et,  touchant  l'Escoce,  qu' encores 
qu'elle  eût  preste  de  l'artillerye  aulx  seigneurs  et  Estats  du 
pays,  auxquelz,  par  rayson,  elle  ne  l'avoit  peu  dénier,  et 
eût  faict  marcher  quelques  gens  pour  la  conduire;  que 
néantmoins  ce  n'estoit  pour  y  acquérir  ungpoulce  de  terre , 
^ny  pour  y  atempter  rien  contre  le  traicté,  ny  à  la  dimi- 
nution de  l'alHence  de  France,  et  qu'elle  me  déclaroit  que, 
à  tout  ce  qui  dépendoit  de  vostre  mutuelle  amityé ,  et  qui 
concernoit  la  grandeur  et  réputation  de  Vostre  Majesté , 
elle  y  vouloit  moins  préjudicier  qu'à  sa  propre  vye,  et  que, 
des  instances  que  je  luy  a  vois  sur  ce  faictes ,  elle  en  com- 
municqueroit  avec  ceulx  de  son  conseil  pour,  puis  après  , 
m'y  satisfère. 

Je  luy  ay,  de  rechef,  agravé  mes  dictes  instances,  le  plus 
que  j'ay  peu ,  et  luy  ay  monstre  combien  elles  estoient  ray- 
sonnables  et  justes,  et  combien  c'estoit  chose  elloignée  do 

-il. 

bonne  foy  que ,  pendant  qu'elle  vous  faysoit  entretenir  de 
bonnes  parolles,  et  qu'elle  retardoit  icy  soubz  quelque 
excuse  le  S""  de  Vérac ,  elle  permît  que ,  en  faveur  du  comte 
de  Montgommery ,  du  costé  de  France ,  et  du  comte  de 
Morthon,  du  costé  d'Escoce,  ung  si  grand  et  si  royal  amy, 
comme  vous  luy  estiez ,  fût  offancé ,  qui  espérois  qu'elle  y 
auroit  du  regrect  davantage,  après  qu'elle  auroit  ouy  ce 
qui  me  restoit  à  luy  dire  de  vostre  part  : 

C'estoit  que  Monseigneur  le  Duc,  ayant  envoyé  remer- 
cyer  Vostre  Majesté  de  la  communicquation  que  luy  aviez 
voulu  fère  de  la  responce  de  la  dicte  Dame  sur  son  faict , 
après  l'avoyr  bien  considérée,  et  considéré  le  propos  qui  en 
avoit  esté  entre  la  Royne ,  vostre  mère ,  et  le  S'  de  Wal- 
singam,  et  veu  la  lettre  qu'elle  luy  avoit  escripte  à  luy  mes- 
mes  à  la  Rochelle  par  le  S'  de  Chasteauneuf ,  et  entendu 
les  honnorables  rapportz  que  le  dict  S' de  Chasteauneuf 
luy  avoit  faictz  de  ce  qu'il  avoit  veu  et  ouy  en  présence  de 
la  dicte  Dame,  il  vous  avoit  fort  honnorablement  supplyé, 
et  pareillement  la  Royne ,  vostre  mère ,  par  lettre  de  sa 
mein ,  du  propre  jour  de  la  retraicte  du  comte  de  Mont- 
gommery, qu'il  vous  pleut  ne  luy  tenir  si  restreinct  le  hault 
désir  qui  l'avoit  faict  aspirer  aulx  excellantes  perfections 
de  la  dicte  Dame ,  que  luy  en  volussiez  maintenant  retran- 
cher l'espérance;  et  que  pourtant  luy  voulussiez  permettre 
qu'il  peut,  incontinent  après  la  réduction  de  la  Rochelle, 
luy  venyr  bayser  les  meins ,  s' assurant  qu'elle  ne  luy  dénie- 
roitce  qui  seroit  raysonnable  de  l'exercice  de  sa  religion; 
et  que,  de  sa  part,  il  luy  feroit  cognoistre  par  luy  mesmes, 
mieulx  qu'il  ne  le  pourroit  fère  par  un  tiers ,  ny  par  ses 
propres  lettres,  combien  il  avoit  voué  d'affection  et  de  vray 
amour  et  de  servitude  à  ses  bonnes  grâces  :  et  que  Vostre 

Majesté  et  la  Royne ,  vostre  mère ,  qui  estiez  très  disposés 
vers  elle  et  vers  la  perfection  de  ce  propos,  luy  aviez  entiè- 
rement accordé  sa  requeste  ;  et  me  commandiez  de  luy  dire 
qu'incontinent  ^que  la  Rochelle  seroit  prinse,  vous  permet- 
triez à  ce  jeune  prince  d'accomplir  le  vertueux  et  royal  désir 
qu'il  avoit  de  la  venir  voyr,  et  que  Voz  Majestez  Très 
Chrestiennes  la  prioient  de  le  recevoir  pour  ung  éternel 
gage  de  vostre  perdurable  amityé  vers  elle ,  et  de  la  per- 
pétuelle confédération  d'entre  voz  deux  couronnes ,  ainsy 
qu'elle  en  trouveroit  l'offre  plus  expresse  par  deux  lettres 
que  j'avoys  à  luy  présenter  de  la  Royne,  vostre  mère,  et 
de  luy;  et  que  je  la  supliois  de  vouloir  penser  meintenant 
de  sa  seureté ,  affin  qu'il  fût  aussy  favorablement  receu  de 
ses  subjectz,  et  en  son  royaulme,  comme  je  m'assurois 
qu'il  le  seroit  très  honnorablement  d'elle  et  des  siens  en 
sa  court. 

La  dicte  Dame,  d'ung  visage  contant  et  d'une  façon  bien 
modeste,  m'a  respondu  qu'elle  remercyoit  infinyement 
Vostre  Majesté  de  la  perdurable  et  constante  bonne  vo-. 
lonté  qu'aviez  vers  elle,  et  pareillement  Monseigneur  le 
Duc,  qui  l'obligeoit  beaucoup  plus  qu'elle  n'auroit  jamays 
moyen  de  luy  satisfère  ;  mais  elle  remercyoit  davantage  la 
Royne ,  vostre  mère ,  comme  luy  ayant  plus  d'obligation 
qu'à  toutz  deux,  parce  que,  nonobstant  qu'elle  eût  estimé 
l'entrevue  pleine  de  danger  et  peu  advantageuse  pour  son 
filz,  elle  avoit  néantmoins  condescendu  qu'il  y  vînt;  et  que 
le  plus  mortel  regret  qu'elle  pourroit  avoyr  au  monde  se- 
roit si ,  ne  se  faysant  poinct  le  mariage ,  il  advenoit  que 
Yostre  Majesté  et  elle ,  et  vostre  frère ,  en  restissiez  mal 
contantz  ;  dont  n'estoit  de  merveille  si  elle  se  trouvoit  en 
peyne.  Et,  après  avoyr  fort  curieusement  loue  la  lettre  de  la 

Royne,  vostre  mère,  sans  en  perdre  ung  seul  mot,  elle  m'a 
demandé  si ,  depuis  ceste  vostre  résolution ,  son  ambassa- 
deur a  voit  poinct  eu  conférance  avec  Voz  Maj  estez.  Et  luy 
ayant  dict  que  ouy,  elle  m'a  prié  trouver  bon  qu'elle  peut 
attandre  quelque  jour,  affin  que ,  sur  ce  qu'elle  entendroit 
de  luy,  elle  sceût  mieulx  prendre  l'expédiant  qui  luy  seroit 
nécessayre.  Je  n'ay  rien  pressé  davantage  ;  ains,  après  luy 
avoir  encores  tenu  quelques  gracieux  propos  sur  la  lettre  de 
Monseigneur  le  Duc,  je  me  suis  licencié  d'elle. 

Il  n'y  avoit  lors,  Sire ,  en  ceste  court  aulcunes  nouvelles 
de  la  retrette  du  comte  de  Montgommery,  sinon  celles  que 
j'avoys  apportées,  ny  ne  sçavoit  on  qu'il  estoit  devenu,  mays, 
hier  au  soyr,  arrivèrent  deux  des  siens,  l'ung  qui  dict  luy 
avoyr  esté  envoyé  de  la  Rochelle ,  pendant  qu'il  estoit  à 
l'ancre  devant  la  ville ,  et  l'aultre  se  nomme  le  cappitaine 
Ber,  lesquelz  racomptent  les  choses  non  guyères  aultre- 
ment  que  Vostre  Majesté  me  les  a  escriptes;  mais  ilz  ad- 
jouxtent  que  le  dict  de  Montgommery  est  descendu  depuis 
à  Belle  Isle,  et  que,  le  xxviij^  du  passé ,  il  a  prins  par  com- 
position le  chasteau,  et  qu'il  dellibère  de  fortifher  toutz  les 
portz  et  advenues  du  lieu,  et  que  certeins  navyres,  qu'il 
avoit  envoyé  vers  la  coste  d'Hespaigne,  luy  avoient  desjà 
ramené  deux  ou  trois  prinses  qui  valoient  plus  de  cinquante 
mille  escus ,  et  que  bientost  le  S'^  de  Languillier  viendroit 
icy  affin  solliciter  de  rechef  ung  plus  notable  et  plus  grand 
secours  que  le  premier  pour  la  Rochelle.  Sur  ce,  etc. 

Ce  viif  jour  de  may  4573. 

L'on  a  escript  en  ceste  court  qu'il  a  esté  faict  de  rechef  un  grand 
massacre  de  ceiilx  de  la  nouvelle  religion  à  Chasteaudun,  de  quoy 
les  souspeçons  renouvellent  aulx  Aiigloys  que  la  conjuration,  de  les 
exterminer  toutz,  soit  vraye,  si,  d'avanture.  ilz  n'ent('n<lent  que  Vos- 
tre majesté  on  face  fère  quelque  punition. 

Je  viens  d avoyr  relation  coiniue,  depuis  cinq  ou  six  jours,  dix 
jeunes  geutilslioinmes  escouçoys  ont  este  mandés  ostages  en  Angle- 
terre pour  douze  pièces  d'artillerye,  et  pour  les  monitions  que  ceste 
princesse  a  prestées  au  prétendu  régent  et  aulx  Estatz  d'Escoce,  et 
que  troys  compagnies  d'angloys  ,  de  trois  ceniz  hommes  chacune, 
les  sont  allez  conduyre  par  dellà,  et  que  desjà  l'on  besoigne  à  une 
platte  forme  pour  assoyr  la  dicte  artillerye  contre  le  chasteau  de  Lil- 
lebourg. 


CCCXVir   DÉPESCHE 

—  du  xn*  Jour  de  may  1 573.  — 

(Envoyée  exprès  jusques  à  Calais  par  Pierre  Combes.) 

Retour  de  Walsingham  en  Angleterre.  —  Conférence  de  l'ambassadeur  avec 
Burleigb. —  Offre  de  la  médiation  de  l'Angleterre  et  des  princes  protestans 
d'Allemagne  pour  rétablir  la  paix  en  France.  —  Nouvelles  d'Ecosse.  — 
Rupture  de  la  négociation  tendant  à  la  capitulation  de  Lislebourg. 

Al    Roy. 

Sire  ,  le  jour  de  la  Panthecoste,  le  S'  de  Walsingam 
est  arrivé  devers  la  Royne ,  sa  Mestresse ,  à  Grenvich,  où 
elle  et  ses  deux  principaulx  conseillers  l'ont  fort  curieuse- 
ment examiné ,  deux  jours  durant ,  à  part ,  des  choses  de 
France  ,  et  puis  ont  mandé  le  reste  du  conseil  pour  l'ouyr 
aujourdhuy  davantage  ;  dont  ne  fault  doubter  que,  du  rap- 
port qu'il  fera,  bon  ou  maulvais,  n'ayt  à  dépendre  ce  qu'avez 
à  espérer,  de  bien  ou  de  mal,  de  ce  costé.  Et,  de  tant  que 
milord  trézorier  m'a  librement  dict  que,  lors  du  premier 
congé  du  dict  S'  de  Walsingam ,  il  s'en  venoit  persuadé 
que  Vostre  Majesté  et  la  Royne,  vostre  mère,  estiez  plus 
animés  que  jamays  contre  voz  subjectz  de  la  nouvelle  re- 
ligion, et  entièrement  résolus  à  la  ruyne  des  Protestantz  , 
et  que  vous,  ny  elle,  ne  vouliez  nullement  le  mariage  de 
Monseigneur  le  Duc  avec  leur  Mestresse,  il  ne  fault  doub- 

ter  que ,  si  ne  l'avez  ,  ceste  segonde  foys,  renvoyé  mieulx 
édiffié  de  voz  bonnes  intentions,  qu'en  lieu  d'allience  et 
confédération  avec  les  Angloys,  Vostre  Majesté  n'ayt  à  les 
compter  pour  ceulx  qui  ouvertement ,  ou  soubz  mein ,  se- 
ront ordinayrement  en  armes  contre  la  France.  Milord 
trézorier  m'a  fort  conjuré  de  vouloir  bien  penser  de  la 
sincère  volonté  de  la  Royne ,  sa  M estresse ,  vers  Vostre 
Majesté  et  vers  la  Royne,  vostre  mère,  et  pareillement  de 
celle  de  luy  vers  l'entretènement  de  tout  le  traicté,  mais 
qu'il  n'estoit  pas  possible  que  la  dicte  Dame  ni  luy,  avec 
toute  l'ayde  qu'il  luy  sçauroit  fère ,  peussent  surmonter 
l'universel  consens,  dont  le  conseil  et  toute  la  noblesse 
d'Angleterre  convenoient  à  se  bander  contre  les  dellibéra- 
tions  de  Voz  Majestez  Très  Chrestiennes ,  en  ce  que  vou- 
liez poursuyvre  à  oultrance  l'oppression  de  la  religion  pro- 
testante ,  et  exterminer  ceulx  de  voz  subjectz  qui  en  fay- 
soient  profession;  et  que,  de  tant  qu'il  me  pouvoit  fère 
clèrement  voyr ,  s'il  vouloit ,  mais  vous  l'expérimantiez 
assez,  que  l'entreprinse  ne  vous  estoit  nullement  aysée,  il 
vous  vouloit,  pour  le  debvoir  de  la  ligue,  très  humblement 
supplier  de  ne  vous  y  opiniastrer  tant ,  que  la  Royne ,  sa 
Mestresse,  et  les  princes  protestantz  fussent,  à  la  fin  ,  con- 
treinctz  de  vous  monstrer  que  vostre  entreprinse  ne  leur 
seroit  toUérable  ;  et  que  s'il  vous  plésoit  fère  deviser  avec 
elle,  ou  avec  quelqu'ung  des  dictz  princes  ,  de  remettre  la 
paciffication  eu  vostre  royaulme ,  qu'il  estoit  très  assuré 
qu'ilz  seroient  moyen  qu'avec  une  bonne  parolle,  et  avec 
quelque  démonstration  de  clémence,  Vostre  Majesté  re- 
gaigneroit  plus  d'authorité  sur  ses  subjectz  et'recouvreroit 
mieulx  l'obéyssance  qu'ilz  luy  doibvent,  et  se  soubsmet- 
troient  plus  facillement  à  Monsieur   que  si  vous  y   em- 

ployez  toutes  les  forces  et  tout  Testât  de  vostre  couronne; 
et  qu'il  desiroit  grandement  que  la  Royne ,  vostre  mère  , 
voulût  prendre  cest  affère  en  sa  mein. 

Je  l'ay  bien  fort  remercyé  de  la  bonne  affection  qu'il 
avoit  à  la  paix  de  vostre  royaulme;  mais  je  luy  ay  dict, 
sans  toutesfoys  rejetter  son  conseil,  qu'il  ne  deffailloit  ny 
bonnes  paroUes  ny  clémence  de  la  part  de  Vostre  Majesté, 
ny  le  bon  office  de  la  Royne,  vostre  mère,  et  de  Messei- 
gneurs  voz  frères,  et  aultres  grandz  princes  de  vostre 
royaulme,  pour  la  réduction  de  voz  subjectz,  mais  c'estoit 
l'habitude  que  quelques  ungs  s'estoit  faicte  ,  depuis  douze 
ans  en  çà,  de  reprendre  trop  facillement  les  armes,  qui 
rendoit  tout  le  reste  opiniastre  :  et  n'ay  point  suivy  plus 
avant. 

L'ung  de  ceulx  que  j'avoys  secrettement  envoyé  en  Es- 
coce  vient  d'arriver,  qui  rapporte  qu'encor  qu'il  n'ayt  re- 
couvert la  responce  de  ceulx  du  chasteau  de  Lillebourg,  que 
néantmoins  il  leur  a  fait  tenir  mon  chiffre ,  et  ilz  luy  ont 
fait  signal  de  l'avoyr  receu;  et  que  cella  est  advenu  sur 
le  poinct  que  le  comte  de  Rothes  avoit  esté  desjà  cinq  foys 
'  parlemanter  à  eulx,  et  sur  le  poinct  qu'ilz  estoient  prestz  de 
livrer  le  dict  chasteau  au  comte  de  Morthon,  en,  par  luy,  bail- 
lant celluyde  Rlacnes,  garnyde  quatre  pièces  d'artillerye, 
en  baillant  aussy  le  revenu  de  Saint  André  pour  le  cappi- 
taine  Granges,  mais  que  toute  ceste  praticque  avoit  esté 
lors  rompue.  Dont  le  dict  de  Morthon,  à  la  persuasion  du 
S'  de  Quillegreu,  avoit  envoyé  emprunter  l'artillerye  et 
les  neufcentz  harquebousiers  de  la  Royne  d'Angleterre; 
et  que  néantmoins  l'on  disoit  que  le  dict  chasteau  n'estoit 
pour  estre  forcé  ,  mais  bien  creignoit  on  qu'il  y  eût  de  l'in- 
telligence dedans  ,  ou  bien  que  le  cappitayne  prétandoit  do 

le  rendre  avec  plus  d'honneur  quand  il  verroit  le  canon  ,  et 
assuroit  on  qu'il  y  avoit  vivres  dedans  jusques  à  la  Saint 
Michel,  et  prou  pouldre,  mais  peu  de  houletz.  Sur  ce,  etc. 

Ce  xif  jour  de  may  1573. 


CCCXVIir  DÉPESCHE 

—  du  xxiii<^  jour  de  may  1573.  — 
(Envoyée  exprès  jusques  à  la  court  par  le  S"  de  Vassal.) 

Audience.  —  Négociation  du  mariage.  -^  Affaires  de  la  Rochelle  et  d'Ecosse. 
—  Envoi  de  la  réponse  d'Elisabeth  sur  la  demande  de  l'entrevne  avec  le 
duc  d'Alençon. 

Au    Roy. 

Sire ,  ayant  la  Royne  d'Angleterre  prins  le  loysir ,  du- 
rant toutes  ces  festes  de  Pantecoste ,  de  dellibérer  avec  les 
seigneurs  de  son  conseil  de  ce  qu'elle  avoit  à  me  respon- 
dre  sur  l'offre  de  l'entrevue ,  et  sur  les  aultres  deux  ins- 
tances, que  je  luy  avoys  faictes,  du  comte  de  Montgommery 
et  des  choses  d'Escoce  ;  après  qu'elle  a  eu  bien  examiné 
le  S'^  de  Walsingam ,  de  l'intention  qu'il  pouvoit  avoyr 
cognue  là  dessus  de  Voz  Majestez  Très  Chrestiennes,  elle 
m'a  faict ,  depuis  troys  jours  en  çà  ,  et  non  plus  tost ,  ap- 
peler devers  elle  pour  me  dire  que ,  devant  toutes  choses , 
elle  vous  remercyoit  infinyement  de  la  favorable  expédition 
que ,  par  deux  foys ,  Vostre  Majesté  et  la  Royne ,  vostre 
mère ,  aviez  donnée  à  son  ambassadeur ,  qui  le  luy  aviez 
renvoyé  le  plus  satisfaict  et  le  plus  contant  que  nul  aultrc 
gentilhomme  qu'elle  eût  jamays  mandé  en  charge;  et  que, 
si  ,  de  ceste  vostre  faveur,  la  récompanse  se  pouvoit  fère 
par  une  grande  recognoissance   d'elle,    et  par  une  très 

grande  obligation  de  luy,  vous  ne  vous  plaindriés  jamais  du 
payement ,  mais  qu'il  luy  deffailloit  bien  à  elle  le  moyen  , 
comme  sur  une  aultre  plus  grande  obligation  qu'elle  vous 
avoit  pour  la  tant  expresse  déclaration,  qu'il  luy  avoit  ap- 
portée, de  vostre  parfaicte  et  perdurable  amityé  vers  elle, 
elle  vous  y  peut  bien  satisfère  ;  néantmoins  que  là  où  les 
paroUes  propres  ,  pour  vous  en  rendre  ung  assez  suffisant 
grand  mercy,  luy  deffailloient ,  elle  adjouxteroit  davantage 
de  la  recognoissance  dans  son  cueur  pour  vous  produyre 
les  bons  effectz  que  pourriez  désirer  de  sa  correspondance  : 
et  a  accompaigné  cella  d'une  si  bonne  expression  qu'elle  a 
monstre  de  le  dire  de  bon  cueur  :  que  ,  touchant  l'octroy 
que  luy  aviez  voulu  defférer  de  l'entrevue  ,  lequel  elle  re- 
cognoissoit  procéder  d'une  singullière  faveur  et  très  grande 
grâce  de  Yostre  Majesté  et  de  la  Royne,  vostre  mère,  et  de 
Monseigneur  le  Duc,  elle  mettroit  peynede  vous  y  fère  la  plus 
honnorable  etcordialle  responce,  qu'elle  pourroit,  par  ses  let- 
tres qu'elle  vous  feroit  présenter,  et  avec  quelques  parolles  de 
son  intention  par  son  ambassadeur  :  que,  du  comte  de  Mont- 
gommery,  elle  estoitbien  assurée  qu'iln'y  avoit  plus  ny  born- 
âmes ny  vaysseaulx  angloys  en  sa  compagnie,  s' estant  toutz 
les  navyres  marchandz,  qu'il  cuydoit  conduyre  dans  la 
Rochelle ,  retirés  par  deçà ,  et  qu'il  n'y  en  yroit  poinct 
d'aultres  ,  et  que,  si  j'entendoys qu'il  en  allât  aultrement, 
que  je  l'en  advertisse;  car  me  juroit  qu'elle  y  mettroit  bon 
remède,  estant  résolue  de  vous  guarder,  comment  que  ce 
fût,  inviolablement  l' amityé  :  que  ,  des  choses  d'Escoce  , 
l'entreprinse  du  chasteau  de  Lillebourg  estoit  bien  advan- 
cée,  en  laquelle,  ny  en  chose  qui  se  traictât  par  dellà,  vous 
ne  trouveriez  qu'il  s'y  fît  rien  à  vostre  préjudice  ;  et  puis- 
que le  comte  de  Morthon  ne  respondoit  rien  sur  le  voyage 

du  S'  de  Yérac,  il  moristroit  bien  qu'il  ne  vouloit  pas  qu'il 
y  allât;  néantmoins  qu'elle  remettoit  en  la  liberté  du  dict 
S"  de  Vérac  de  s'y  acheminer  ou  de  s'en  retourner  en 
France. 

Je  luy  ay  réplicqué  ,  Sire ,  sur  les  deux  derniers  poinctz 
que,   de  tant  que,  pour  l'amour  d'elle,  vous  aviez  faict 
fère  une    publication ,  incontinent   après  la  retraicte  du 
dict  de  Montgommery ,   qu'on  eût  à  bien  recepvoir  les 
Angloys  en  vostre  royaulme ,  que  je  la  supplioys  de  fère 
aussy,  pour  l'amour  de  vous,  publier  maintenant  une  def- 
fence  au  sien  que  nul  eût  à   suyvre  les  entreprinses  du 
dict    de   Montgommery  ,   puisqu'il    avoit  monstre   acte 
d'hostillité  contre  vous  ;  et,  touchant  l'Escoce ,  qu'elle  me 
déclarât  ouvertement  si  elle  vouloit  demeurer  aulx  termes 
du  traicté,  à  procurer,  conjoinctement  avec  Vostre  Majesté, 
la  paix  du  pays ,  ou  bien  si  je  vous  manderois  qu'elle  dé- 
libéroit  d'y  poursuyvre  les  choses  par  les  armes  ;  et  que  je 
la  supplioys  de  trouver  bon  que  je  débatisse  plus  amplement 
ces  deux  faictz  avec  les  seigneurs  de  son  conseil ,  affin  que 
j'eusse  tant  plus  de  commodité  de  traicter  avec  elle  de 
l'aultre  principal ,  et  plus  agréable  propos ,  sur  lequel ,  de 
tant  que  la  Royne ,  vostre  mère ,  et  Monseigneur  le  Duc 
m'avoient  commandé  de  recouvrer,  le  plus  tost  que  je  pour- 
rois,  la  responce  qu'elle  voudroit  fère  à  leurs  lettres,  et  de 
procurer  qu'elle  la  leur  fît  si  clère ,   sur  la  réalité  de  leur 
offre,  qu'il  n'y  peut  rester  aulcune  ambiguyté,  je  la  supplioys 
bien  humblement  me  donner  moyen  de  leur  bien  satisfère. 
Elle  a  respondu  qu'elle  trouvoit  bon  de  me  bailler  ses 
lettres,  et  de  me  toucher  encores  quelque  mot  de  ce  qu'elle 
manderoit  dedans  ;  c'est  qu'elle  estoit  en  peyne  de  ce  que 
la  Royne ,  vostre  mère ,  avoit  estimé  mal  honnorable  que 

Monseigneur  le  Duc  vînt  icy  sans  assurance  de  mariage, 
et  que  néantmoins,  saris  l'avoyr  eu,  elle  oflroit  maintenant 
l'y  laysservenir;  dont  desiroit  estre  satisfaicte  delà  diversité 
de  l'occasion,  et  estre  bien  assurée  que,  au  cas  que  le  ma- 
riage ne  peut  succéder,  que  Mon  dict  Seigneur  le  Duc  n'en 
sentiroit  pourtant  aulcune  offance  en  son  honneur,  ny  n'en 
viendroit  aulcune  diminution  en  vostre  mutuelle  amityé;  et 
que,  ce  faict,  s'il  plaisoit  à  Mon  dict  Seigneur  le  Duc  de 
passer  en  ce  royaulriie,  il  y  seroit  le  très  bien  venu,  et 
elle  mettroit  peyne  de  l'honnorer  sellon  sa  grandeur  et  sellon 
celle  de  vostre  couronne  d'où  il  estoit ,  comme  s'il  fût  ung 
empereur,  et,  aultant  qu'il  seroit  en  elle,  et  en  toutz  ses 
moyens ,  et  de  ceulx  de  son  royaulme,  de  le  pouvoir  mieulx 
fère;  et  que,  des  seuretés ,  oultre  que  Voz  Maj estez  n'en 
debvoient  nullement  doubter ,  elle  les  bailleroit  si  bonnes 
et  si  grandes  comme  je  les  voudroys  demander;  et  qu'on  luy 
avoit  bien  voulu  fère  remarquer,  en  ceste  offre  de  l'entre- 
vue ,  que  ce  n'estoit  sinon  après  la  prinse  de  la  Rochelle, 
et  que,  si  la  Rochelle  n'estoit  prinse,  l'on  ne  luy  ofTroit 
rien,  ou  bien  que,  puis  après,  l'on  se  mocqueroit,  possible, 
'  d'elle,  mais  qu'elle  considéroit  bien  que  cella  estoit  plus  pro- 
cédé de  l'affection  que  Voz  Maj  estez  avoient  à  la  réduction 
de  ceste  place ,  que  non  pour  mettre ,  de  vostre  part ,  aul- 
cung  retardement  au  propos. 

Je  luy  ay  répliqué.  Sire,  qu'à  la  vérité  il  n'avoit  esté 
faict  mencion  de  la  Rochelle,  sinon  parce  que  Monseigneur 
le  Duc  n'avoit  peu,  avec  son  honneur,  parler  aultrement, 
ny  laysser  ceste  entreprinse  de  guerre,  qui  touchoit  grande- 
ment à  voz  affères  et  à  la  réputation  de  Monsieur,  et  à 
la  sienne  mesmes ,  pour  venir  à  une  aultre  entreprinse , 
qui  estoit  pleyne  de  tout  plésir  et  contentement  ;  et ,  quand 

au  double,  dont  elle  desiroit  estre  satisfaicte,  premier  qut; 
déclarer  sa  volonté  sur  l'entrevue,  qu'il  n'estoit  besoing 
d'attendre  plus  grand  esclarcissement  que  celluy  qui  appa- 
roissoit  assez  de  ce  qu'après  une  tant  expresse  protestation, 
qu'elle  vous  avoit  faicte  en  cella ,  Yoz  Majestez  n'avoient 
layssé  de  luy  offrir  l'entrevue;  et  qu'elle  debvoit  excuser 
l'affection  maternelle  qui  avoit  faict  désirer  à  la  Royne,  pre- 
mier que  d'envoyer  son  filz ,  de  pouvoir  mettre  ung  peu 
plus  de  seureté  en  son  affère  que  les  difficultez ,  que  le  S*^ 
de  Walsingara  luy  avoit  proposé  de  la  religion ,  ne  luy 
permettoient  d'en  prendre,  lesquelles  difficultez  sembloient 
estre  ung  refus;  et  que  je  luy  voulois  dire  tout  librement 
que ,  si  Yostre  Majesté  et  la  Royne ,  vostre  mère  ,  sçaviez 
certaynement  ou  pensiez  qu'elle  deût  refuzer  Mon  dict  Sei- 
gneur le  Duc,  qu'en  nulle  façon  du  monde  vous  luy  per- 
mettriez d'y  venir,  mais  que,  sur  ce  qu'elle  m'avoit  dict 
qu'elle  n'estoit  si  maulvayse  ny  si  desloyalle  qu'elle  eût 
voulu  mettre  en  avant  la  dicte  entrevue ,  en  intention  de  le 
refuzer,  ains  pour  l'épouser  de  bon  cueur,  s'il  plaisoit  à 
Dieu  qu'ilz  se  peussent  complayre,  et  qu'elle  vouloit  réso- 
luement  se  marier,  vous  luy  aviez  consenty  qu'il  la  peut  venir 
voyr;  et  pourtant  je  la  supplioys  de  remettre  maintenant, 
sans  aulcune  condicion,  à  Voz  Majestez  Très  Chrestiennes 
et  à  luy  ,  d'accomplir  son  voyage  ,  quand  vous  verriez  qu'il 
luy  seroit  commode  et  hoimorable  de  le  fère. 

Sur  cella  elle  m'a  respondu  qu'elle  avoit  bien  cognu, 
par  les  propos  demessire  Walsingam,  que  la  Royne ,  vostre 
mère,  avoit  prins  pour  chose  arrestée  ce  qu'il  luy  avoit  seu- 
lement dict  par  manyère  de  devis  ,  du  faict  de  la  religion , 
de  Monseigneur  le  Duc ,  qu'il  se  debvoit  contenter  de  la 
liberté  de  conscience  sans  aulcung  exercice  privé  ny  externe 

(Je  sa  dicte  religion,  mais  elle  avoit  tousjours  prétaiidu 
que  cella  seroit  réservé  entre  eulx  deux  ;  et  que ,  de  la  dé  - 
claration  que  je  vous  avoys  mandée  ,  qu'elle  se  vouloit  ma- 
rier, et  qu'elle  n'avoit  intention  de  refuzer  Mon  dict  Sei- 
gneur le  Duc,  s'ilz  se  pouvoient  complaire,  qu'elle  estoit 
très  vraye ,  néantmoins  qu'elle  desiroit  bien  fort  pouvoir 
estre  esclarcye  du  doubte  que  la  Koyne,  vostre  mère,  avoit 
eu  de  l'honneur  de  luy ,  bien  que  ,  sur  les  raysons  que  je 
venois  de  lui  déduyre  là  dessus ,  lesquelles  luy  sembloient 
fort  considérables ,  elle  y  penseroit  encores ,  premier  que 
d'escripre  ses  lettres ,  et  que  je  pourrois,  quand  je  traicte- 
rois  avec  ses  conseillers  des  aultres  deux  poinctz,  leur  parler 
aussy  de  cestuy  cy. 

Et  me  licenciant  ainsy  de  la  dicte  Dame  avec  plusieurs 
aultres  bien  honnestes  paroUes,  elle  commanda  à  milord 
trézorier ,  au  comte  de  Sussex  et  mestre  Smith ,  qui  es- 
toient  là  présentz,  de  conférer  à  loysir  avecquesmoy.  De  la- 
quelle conférance ,  Sire ,  après  que  les  choses  ont  esté  dé- 
batues ,  de  chacun  costé ,  aultant  avant  qu'il  s'est  peu  fère, 
et  dont  le  S*^  de  Vérac  est  intervenu  en  celles  qui  concer- 
Mioient  l'Escoce ,  iceulx  du  conseil  ont  volu  encores  rappor- 
ter le  tout  à  leur  Mestresse.  Et,  depuis,  s'en  est  ensuivy 
que  la  dicte  Dame  a  faict,  quand  à  l'entrevue,  la  res 
ponce  qui  est  contenue  ez  lettres  qu'elle  escript  à  la  Royne, 
vostre  mère,  et  à  Monseigneur  le  Duc,  et  qu'elle  a  mandé 
au  pays  d'Ouest  de  n'aller  pas  ung  à  la  Rochelle,  ou  cpie 
ce  sera  à  leur  damp,  et  qu'elle  a  fait  expédier  passeport  au 
S'  de  Vérac  jusqu'à  Barvic ,  où  luy  et  le  S""  de  Sabran  se 
sont  desjà  acheminés,  affin  que,  si  l'on  faict  difficulté  à 
l'ung ,  l'aultre  puisse  passer  en  Escoce.  Et  sur  ce,  etc. 
Ce  xx!!]*"  jour  de  may  1573. 

CCCXIX'  DÉPESCHE 

—  du  xxviii^  jour  de  may  1573.  — 

(  Envoyée  exprès  jusques  à  Calais  par  Jehan  Volet.  ) 

Motifs  qui  ont  déterminé  la  réponse  d'Elisabeth  au  sujet  de  l'entrevue 
demandée.  —  Nouvelles  d'Ecosse. 

Au  Roy. 

Sire ,  quand  la  Royne  d'Angleterre  vous  a  deu  rendre 
la  responce  ,  que  je  vous  ay  mandée  par  le  S'  de  Vassal , 
ceux  de  son  conseil,  qui  ont  esté  appelles  pour  en  dellibérer 
avec  elle,  luy  ont  trop  curieusement  interprété  les  circons- 
tances de  l'offre  de  l'entrevue ,  car  luy  ont  donné  entendre 
qu'elles  monstroient  plus  d'artiffice  pour  contenir  l'Angle- 
terre pendant  les  troubles  de  vostre  royaulme,  qu'il  n'a- 
paroissoit  enVoz  Majestez,  de  volonté  par  après,  de  l'effec- 
tuer. De  quoy  ne  les  ayant  le  S"^  de  Walsingam,  à  son 
retour,  peu  assez  bien  esclarcyr,  ou  ne  l'ayant  ozé  fère, 
ilz  ont,  à  ce  que  j'entendz,  induict  la  dicte  Dame  de  res- 
pondre  assez  artificieusement  aulx  petites  lettres  de  la  Royne, 
vostre  mère,  et  de  Monseigneur  le  Duc;  de  quoy  les  siennes 
vous  auront  faict  foy  de  ce  qui  en  est ,  car  je  vous  ay  seu- 
lement représenté  les  propos  qu'elle  m'en  a  tenus.  Tant 
y  a.  Sire,  qu'il  se  voyt  clèrement  que  la  matière  est  si 
affectée  en  ceste  court  que,  ny  ceulx,  qui  la  désirent,  veu- 
lent qu'on  la  délaysse,  ny  ceulx,  qui  la  creignent,  permet- 
tent qu'elle  soit  conclue;  et  m'a  l'on  assuré  qu'on  l'entre- 
tiendra toujours  en  cest  incertein ,  jusques  à  ce  que ,  par 
ung  langage  cler  et  non  condicionné  de  vostre  part ,  Voz 
Majestez  Très  Chrestiennes  auront  contreinct  la  dicte  Dame 
de  vous   y  respondre  de  mesmes.  Tant  y  a  que  puisque 

ceste  j)rincesse  monstre  quelque  modération  procédante 
d'elle  mesmes,  il  semble,  Sire,  qu'il  sera  expédiant,  en 
ce  temps,  que  la  supportiez  ung  peu  sur  l'impétuosité  de 
ses  subjectz  ;  et  que  néantmoins  renforciez  si  bien  vostre 
armée  de  mer  et  pourvoyez  en  si  bonne  sorte  à  vostre 
frontière ,  ainsy  comme  avez  faict  jusques  icy ,  que  ceulx, 
qui  y  voudront  entreprendre ,  n'en  puissent  rapporter  que 
beaucoup  de  honte  et  beaucoup  de  dommage. 

J'entendz  que  l'artiilerye  n'a  encores  faict  grand  effort 
contre  le  chasteau  de  Lillebourg ,  et  que  le  comte  de  Mor- 
thon  a  commancé  d'avoyr  suspectz  aulcuns  des  principaulx 
qui  avoient  suivy  le  party  de  la  Royne  d'Escoce  ,  nonobs- 
tant l'accord  qu'ilz  ont  faict  avecques  luy,  dont  demande 
davantage  de  forces  de  ce  costé  ;  et  je  creins  assez  qu'on 
luy  en  baillera.  L'on  m'a  dict  qu'il  menoit  un  traicté  de 
livrer  le  petit  Prince  d'Escoce  aulx  Angloys,  et  que  ce 
qui  est  allé  d'hommes,  d'artillerye  et  de  monitions,  par 
dellà,  et  les  ostages  qu'on  a  prins  de  ce  costé,  a  esté  plus 
à  ces  fins  qu'en  intention  d'espugner  le  chasteau;  et  que 
cella  a  esté  aulcunement  découvert ,  ou  aulmoins  l'on  en  a 
^u  tant  de  souspeçon  qu'il  y  a  esté  remédyé  ;  et  je  sçay  que 
la  grand  mère  a  dict  icy  que  le  petit  Prince ,  son  petit  filz , 
estoit  en  très  grand  danger,  dont  prioit  Dieu  qu'elle  le 
voulût  préserver.  Et  sur  ce ,  etc. 

Ce  xxviij^  jour  de  may  1573, 

CCCXX'  DÉPESCHE 

— (lu  ni«  jour  de  juing  1573. — 
(  Envoyée  exprès  jusques  à  la  court  par  Jacques.  ) 

Audience. —  Négociation  du  mariage. —  Déclaration  d'Elisabeth  qu'elle  ne  li- 
vrera pas  le  comte  de  Montgommery  au  roi  ;  protestation  de  sa  part  qu'elle 
ne  lui  donnera  aucun  secours.  —  Affaires  d'Ecosse.  —  Seconde  audience. 
— Communication  de  la  décision  des  états  de  Pologne,  qui  ont  fait  élection 
du  duc  d'Anjou  pour  leur  roi.  —  Capitulation  de  Lislebourg. —  Satisfaction 
de  la  reine  sur  l'élection  du  duc  d'Anjou. 

Au  Roy. 

Sire,  avant  que  recepvoir  vostre  dépesche,  du  vingt 
quatriesme  du  passé ,  j'avoys  esté  parler  du  contenu  en 
celle  du  dix  huictiesme  auparavant  à  ceste  princesse  pour, 
en  premier  lieu,  la  prier  que  si,  sur  le  faiet  de  l'entre- 
vue ,  elle  ne  vous  avoit  par  ses  lettres  et  par  son  ambassa- 
deur respondu  si  clèrement  et  sans  condicion,  comme  le 
requéroit  la  réalité  de  l'offre  que  luy  aviez  faicte ,  elle 
me  voulût  dire  maintenant  quelque  chose  qui  peut  supléer 
à  la  satisfaction  de  ce  que  Voz  Maj  estez  Très  Chrestien- 
nés  en  desiroient  ;  que  s' estant  le  comte  de  Montgommery, 
ainsy  qu'on  vous  l' avoit  dict ,  retiré  par  deçà  pour  y  re- 
couvrer nouveaux  secours,  affin  de  tenter  de  rechef  l'en- 
treprinse  ,  qu'il  avoit  une  foys  faUye,  de  mettre  du  refray- 
chissement  dans  la  Rochelle ,  que ,  non  seulement  elle  ne 
voulût  permettre  qu'il  en  tirât  pas  ung  de  ce  royaulme, 
mais  qu'elle  le  feist  saysir  et  ses  complices  ,  pour  les  re- 
mettre en  voz  meins  ,  affin  d'en  fère  justice,  parce  qu'ilz 
s'estoient  desjà  efforcés  de  vous  fère  la  guerre,  et  de 
rompre  la  bonne  confédération  d'entre  ces  deux  royaulmes  : 
que  Yostre  Majesté  avoit  trouvé  bien  estrange  qu'elle  eût 

envoyé  des  forces  et  de  l'artillerye  en  Escoce  ;  et  desiriez 
sçavoyr  si  elle  vouloit  demeurer  aulx  bons  termes  du  traicté, 
de  procurer  conjoinctement  une  bonne  paciffication  dans 
le  pays,  ou  bien  y  procéder  par  les  armes,  luy  racomptant, 
au  surplus,  de  Testât  du  siège  de  la  Rochelle,  et  des  aul- 
tres  exploictz  qui  se  faysoient  en  vostre  royaulme ,  sellon 
qu'il  estoit  contenu  dans  voz  lettres. 

A  quoy  la  dicte  Dame  m'a  respondu  qu'elle  espéroit 
que  Voz  Majestez,  touchant  l'entrevue,  resteroient  assez 
bien  satisfaictes  de  ce  qu'elle  vous  en  avoit  mandé  par  ses 
lettres,  et  faict  dire  par  son  ambassadeur,  et  qu'elle  de- 
siroit  bien  fort  estre  esclarcye  si  c' estoit  par  la  seule  im- 
portunité  de  Monseigneur  le  Duc ,  lequel  elle  estoit  bien 
advertye,  de  plusieurs  endroictz,  qu'il  avoit  beaucoup  d'hon- 
neste  affection  vers  elle ,  ou  bien  si  la  volonté  de  la  Royne, 
vostre  mère,  avoit  concoru  libérallement  à  ce  que  ceste 
offre  se  feist ,  attandu  que  auparavant  elle  l' avoit  contre- 
dicte,  sinon  qu'elle  veist  le  mariage  tout  assuré:  dont  at- 
tandoit  là  dessus  une  dépesche  de  son  ambassadeur,  après 
laquelle  il  n'y  auroit  plus  de  remises  que  celles  que  Voz 
Majestez  Très  Chrestiennes  y  voudroient  mettre;  qu'elle 
me  pouvoit  jurer,  avec  vérité,  qu'elle  ne  sçavoit,  en  façon 
du  monde,  que  le  comte  de  Montgommery  fût  en  ce  royaulme, 
et ,  quand  il  y  viendroit ,  elle  vous  respondroit  de  mesmes 
que  feist  le  feu  Roy,  vostre  père  ,  à  la  feu  Royne  Marie , 
sa  sœur,  —  «  Qu'il  ne  vouloit  estre  le  bourreau  delà  Royne 
d'Angleterre  ;  »  —  Et  ainsy,  que  Vostre  Majesté  l'excusât,  si 
elle  ne  vouloit  être  le  bourreau  de  ceulx  de  sa  religion, 
non  plus  qu'il  ne  l' avoit  voulu  estre  de  ceulx  qui  n'estoient 
pas  de  la  sienne,  mais  qu'elle  vous  promettoit  qu'elle  le 
guarderoit  bien  qu'il  ne  fît  rien  contre  Vostre  Majesté,  et 

22. 

qu'il  ne  relouruast  plus  à  ce  que,  sans  qu'elle  le  sceût,  ny 
le  consentît,   il  avoit  une  foys  entreprins;  et  qu'il  estoit 
bien  vray,  comme  je  le  disoys  ,  que  la  comtesse  de  Mont- 
gommery,  accorapaignée  des  parantz  et  amys  de  son  mary, 
avoient  esté  vers  elle  pour  la  prier  de  beaucoup  de  choses, 
mais  qu'elle  leur  avoit  respondu  qu'elle  n' avoit  esté  du  pre- 
mier conseil  du  dict  comte,  et- ne  vouloit  estre  du  segond  ; 
et  avoit  esté  bien  esbahie  comme  il  n' avoit  voulu  accepter 
les  bonnes  offres  de  Vostre  Majesté,  et  que  la  dicte  com- 
tesse  luy    avoit  respondu  qu'il  s' estoit  trop  légièrement 
obligé,  par  promesse  et  par  sèrement,  à  ceulx  de  la  Ro- 
chelle ,  de  leur  admener  le  secours ,  non  en  intentiou  que 
ce  fût  contre  l'honneur  et  le  service  de  Vostre  Majesté , 
mais  pour  donner  quelque  respict  aulx  assiégés ,  et  aulx 
aultres  de  leur  party,  de  pouvoir  impétrer  aulcunes  toUéra- 
bles  condicions ,  pour  la  seureté  de  leur  vye  et  de  leur  re- 
ligion, et  qu'il  avoit  à  se  pleindre  infinyement  de  ce  que  les 
Angloys  ne  luy  avoient  quasy  rien  tenu  de  ce  qu'ils  luy 
avoient  promis  :  et  que  la  dicte  comtesse  avoit  exprimé 
cella,  avec  tant  de  larmes  et  avec  tant  d'humbles  requestes, 
assistées  de  celles  de  ses  amys ,  qu'ilz  l'avoient  assez  esmue, 
mais  néantmoins  qu'elle  ne  leur  avoit  octroyé,  ny  octroye- 
roit ,  rien  qui  peut  estre  contre  Vostre  Majesté  ; 

Que,  des  choses  d'Escoce,  elle  m' avoit  naguyères  res- 
pondu, ce  qu'elle  me  confirmoit  de  rechef,  qu'elle  ne  pré- 
tandoit  qu'il  y  fût  attempté  par  armes,  ny  par  traicté,  aul- 
cune  chose,  au  préjudice  ou  diminution  de  l'alUence  de 
France ,  et  que  seulement  elle  avoit  satisfaict  au  désir  des 
Estatz  du  pays ,  aulxquelz  elle  estimoit  que  Vostre  Majesté 
avoit  aussy  intention  de  satisfère;  et  que  le  S'  de  Vérac 
pourroit  maintenant  cognoistre  comme  elle  y  avoit  procédé; 


—  341   — 

que,  quand  au  siège  de  la  Rochelle,  et  les  aultres  exploictz 
de  guerre  de  vostre  royaulme  ,  elle  les  déploroit  en  toutes 
sortes  pour  voyr  que  la  clémence  du  prince  vers  les  sub- 
jectz ,  et  l'obéyssance  des  subjectz  vers  leur  prince ,  et  la 
socialle  amityé  d'entre  les  mesmes  subjectz ,  estoient  con- 
verties en  aultres  bien  contrayres  effectz  de  fureur,  de  dés- 
obéyssance,  et  d'une  très  violente  inimityé,  dont  n'y  avoit 
personne,  soubz  le  ciel,  qui  désirât  plus  d'y  voyr  bientost 
quelque  bon  remède  qu'elle  faysoit.  Et  a  terminé  ceste 
audience  en  plusieurs  semblables  propos,  pleins  de  grande 
bienvueillance  vers  Vostre  Majesté. 

Depuys ,  aussytost  que  le  courrier  a  esté  arrivé  avec  la 
dépesche,  du  vingt  quatriesme  du  présent,  j'ay  renvoyé  sup- 
plier la  dicte  Dame  de  me  vouloir  ouyr  sur  aulcunes  choses, 
que  me  commandiez  de  luy  fère  incontinent  sçavoir.  De 
quoy  elle  s'est  assez  esbahye  que  ce  pouvoit  estre ,  et 
m'a  pryé  que  je  luy  concédasse  ung  jour  pour  satisfère 
à  ses  médecins,  qui  luy  avoient  ordonné  quelque  chose  pour 
le  mal  de  teste  que  j'avois  veu  qu'elle  avoit. 

Cepandant,  Sire,  l'aultre  courrier  angloys,  qui  m'a 
apporté  vostre  aultre  dépesche,  du  vingt  cinquiesme  du 
passé ,  est  arrivé ,  sur  laquelle ,  après  avoyr ,  à  meins 
joinctes ,  et  les  genoux  en  terre ,  loué  et  remercyé  Dieu 
de  l'élection  de  Monseigneur,  frère  de  Vostre  Majesté, 
à  la  couronne  de  Pouloigne ,  j'en  suis  allé  porter  la  nou- 
velle à  la  dicte  Dame ,  et  luy  en  ay  faict  l'expresse 
conjouyssance  ,  que  Voz  Majestez  me  commandoient , 
avec  le  récit  en  quoy  en  sont  les  choses ,  sellon  que  voz 
ambassadeurs  vous  l' avoient  escript;  et  que  vous  la  priez 
de  croyre  que ,  tant  plus  vous  viendroit  d'augmentation  de 
grandeur  et  de  puissance,  et  plus  d'accessions  de  biens  et 

d'honneur  à  vostre  couronne ,  plus  Voz  Ma j estez  se  con- 
Hrmoient  de  vouloir  honnorer  et  aymer  la  dicte  Dame  ;  et 
pourchassiez  tousjours  beaucoup  plus  instamment,  en  temps 
de  voz  prospéritez ,  que  non  en  voz  adversitez ,  l'accom- 
phssement  de  son  mariage  avec  Monseigneur  le  Duc ,  vos- 
tre frère ,  luy  faysant  là  dessus  une  particuUière  mencion 
du  grand  désir  que  Mon  dict  Seigneur  le  Duc  avoit  de  la 
venir  bientost  mettre  en  possession  de  l'entier  et  pur  don 
qu'il  luy  avoit  faict  de  luy  mesmes. 

A  quoy  la  dicte  Dame ,  surprinse  de  quelque  admiration 
d'une  si  grande  nouvelle ,  comme  est  celle  de  l'élection  de 
Mon  dict  Seigneur,  m'a  respondu  qu'elle  vous  remercyoit 
infinyement  de  la  bonne  et  prompte  part ,  qu'il  vous  plai- 
soit  luy  fère ,  de  la  joye  ,  que  Vostre  Majesté  et  la  Royne, 
vostre  mère,  en  aviez  reçue,  qui  estoit  si  grande  en  elle, 
qu'elle  avoit  de  quoy  mutuellement  s'en  resjouyr  à  non 
moindre  mesure  avec  Voz  Majestez;  et  qu'il  y  avoit  plu- 
sieurs considérations  de  la  concurrence  des  compéditeurs , 
de  la  rarité  de  l'acte,  et  de  l'occasion  des  temps,  qui  ren- 
doient  ceste  élection  très  ample  et  très  honnorable  pour 
vostre  couronne ,  et  bien  heureuse  pour  voz  meilleurs 
aUiez ,  desquelz  elle  vous  prioit  de  croyre  que  nul  en  senti- 
roit  le  plaisir  plus  parfaict  et  accomply  qu'elle. 

Et  s' estant  eslargie  en  divers  propos  et  en  aulcunes  as- 
sez curieuses  demandes  là  dessus,  sçavoyr:  si  l'Empereur 
se  trouvoit  offancé?  si  Mon  dict  Seigneur  feroit  mainte- 
nant la  guerre  aux  Turcs?  s'il  l'auroit  contre  le  Moscovite? 
s'il  espouseroit  la  princesse  de  Pouloigne  ?  quand  il  pour- 
roit  partir  pour  ce  voyage  ?  et  s'il  laysseroit  le  siège  de  la 
Rochelle  pour  y  aller  ?  Et  luy  ayant  respondu  à  tout  avec  le 
plus  de  discrétion  que  j'ay  peu ,  elle  est  venue ,  quand  à 

Monseigneur  le  Duc,  à  me  dire  qu'elle  luy  restoit  très  obli- 
gée à  jamais  pour  sa  persévérance  vers  elle ,  laquelle  tou- 
tesfoys  elle  pensoit  bien  que  ne  seroit  semblable,  ou  aul- 
moins  ne  dureroit  guyères,  s'il  l'avoit  une  foys  veue  ainsy 
passée  d'aage  comme  elle  est;  et  que  les  doubtes  et  diffi- 
cultez,  qu'elle  voyoit  en  cest  affère ,  et  l'escrupulle  que  la 
Royne,  vostre  mère,  avoit  faict  de  l'honneur  de  Mon  dict 
Seigneur  le  Duc,  son  filz,  en  cest  endroict,  joinct  que  deux 
ans  s'estoient  desjà  écoulés  depuis  le  propos  encommancé, 
elle  estoit  quasy  réduicte  à  ne  debvoir  plus  penser  de  se 
maryer,  ny  donner  la  peyne  à  Monseigneur  le  Duc  de 
venir. 

Sur  quoy  luy  ayant  faict  et  redoublé  toutes  les  réplic- 
ques,  que  j'ay  estimé  opportunes,  pour  rejetter  bien  loing 
ceste  sienne  délibération,  elle  m'a  dict  qu'elle  attandroit 
ce  que  ,  sur  sa  dernière  responce ,  il  vous  plairoit  luy  fère 
entendre.  Et  puis,  d'elle  mesmes,  a  adjouxté  que,  depuis 
vingt  quatre  heures,  elle  avoit  entendu  que  le  comte  de 
Montgommery  estoit  arrivé  à  l'isle  de  With,  et  que  souh- 
dein  elle  luy  avoit  dépesché  sir  Artus  Chambernan  pour 
'  l'advertyr  qu'elle  ne  tenoit  en  si  peu  vostre  amityé ,  qu'elle 
luy  voulût  permettre  de  venir  en  sa  court,  au  retour  de  telz 
exploictz  qu'il  venoit  de  faire,  et  qu'elle  vous  assuroit, 
Sire  ,  qu'il  ne  tireroit  aulcun  moyen  de  ce  royaulme 
pour  vous  nuyre;  et,  quand  aulx  choses  d'Escoce,  si  le  S"^ 
de  Vérac  trouvoit  maintenant  sur  le  lieu  qu'elles  n'allassent 
sellon  letraicté,  qu'elle  seroit  preste  de  les  redresser  fort 
volontiers  de  sa  part.  Qui  est,  en  substance ,  tout  ce  que , 
pour  ceste  foys ,  j'ay  peu  recueillir  des  propos  de  la  dicte 
Dame. 

Et,  au  partir  d'elle,  j'ay  conféré  avec  milord  trézorier, 

avec  milord  de  Lestre  et  M«  Smith ,  les  troys  ensemble , 
et  puis  fort  amplement  avec  chacun  à  part ,  pour 
voyr  si,  de  leur  propos,  je  pourrois  tirer  aulcune  conjec- 
ture sur  les  choses  de  vostre  segonde  lettre  que  j'ay  moy 
mesmes  déchiffrée.  Et,  après  qu'ilz  ont  eu,  aussy  bien  que 
leur  Mestresse ,  admiré  l'élection  de  Monseigneur ,  ilz  m'.ont 
dict,  touchant  le  propos  de  Monseigneur  le  Duc,  que,  quand 
Vostre  Majesté  voudroit  remettre  les  choses  au  mesme 
trein  qu'elles  estoient  auparavant  l'événement  de  Paris,  ou 
aulmoins  non  tant  hors  de  chemin  comme  elles  vont  main- 
tenant ,  que  vous  retrouveriez  leur  Mestresse,  et  eulx,  au 
mesme  endroict  que  vous  les  aviez  layssés.  Et  m'ont  con- 
firmé, au  reste,  ce  que  leur  Mestresse  m'avoit  dict  du 
comte  de  Montgommery  et  de  l'Escoce,  et  qu'après  qu'ilz 
auront  plus  amplement  devisé  avec  la  dicte  Dame  ilz  traic- 
teront,  ung  jour  de  ceste  sepmayne,  davantage  avecques 
moy.  Et  sur  ce,  etc.  Ce  uf  jour  de  juing  1573. 

Je  suis  en  quelque  traicté  avec  la  comtesse  de  Montgommery, 
par  interposées  personnes ,  de  fère  retourner  son  mary  à  l'obéys- 
sance  de  Vostre  Majesté  ;  et,  s'il  vous  plaist ,  Sire ,  que  je  luy  per- 
mette de  venir  parler  à  moy,  l'on  me  donne  espérance  que  je  le 
pourray  réduyre.  L'on  me  vient  d'advertyr  que  le  comte  de  Morthon 
et  les  Angloys,  qui  sont  devant  le  chasteau  de  Lillebourg',  ont  capitulé 
avec  ceulx  de  dedans ,  et  que  le  chasteau  recognoit  maintenant  le 
jeune  Prince  à  Roy. 

A   LA    ROYNE. 

Madame,  je  n'allay  jamais  avec  plus  d'ayse,  ny  avec  plus 
de  parfaicte  affection,  porter  aulcune  nouvelle,  en  part  du 
monde,  que  je  feys,  hier,  à  ceste  princesse,  celle  de  l'élection 

'  Le  château  d'Edimbourg  s'était  en  eflfet  rendu  par  capitulation  le  20 
mai  157S  ,  après  trente-quatre  jours  de  siège. 

qu'ont  faict  les  Ëstatz  de  Pouloigne  de  Monsieur,  vostrc 
filz,  pour  leur  Roy,  et  vous  prometz,  Madame,  que  j'ay  miz 
peyne  défère  voyr  à  la  dicte  Dame  combien  il  plaist  à  Dieu  de 
bénire  voz  enfans  ;  qui  les  ayantz  faictz  princes  très  royaulx 
d'extraction,  les  faict  encores  devenir  Roys  par  élection, 
et  qu'elle  pouvoit  cognoistre  par  là  combien  elle  conflrme- 
roit  son  vouloir  avec  celluy  de  Dieu ,  de  fère  aussy  élection 
de  Monseigneur  le  Duc ,  vostre  troysiesme  filz,  pour  la  venir 
accompaigner  à  ceste  couronne. 

Elle  a  monstre  de  réputer  ceste  nouvelle  pour  la  plus 
grande  et  la  plus  honnorable  pour  le  Roy,  et  la  plus  com- 
ble de  félicité  pour  Vostre  Majesté,  et  la  plus  pleyne  d'es- 
plandeur  et  de  gloyre  pour  Monsieur,  et  encores  la 
plus  heureuse  pour  la  France ,  que  nulle  aultre  qui  fût  ad- 
venue, depuis  que  le  royaulme  est  estably  ;  et  m'a  dict 
que ,  oultre  la  part  que  luy  aviez  faicte  de  vostre  joye ,  elle 
en  prenoit  ugne  aultre  en  elle  mesmes  de  celle  qu'elle 
imaginoit  estre  si  accomplye  en  vous,  qu'elle  surabondoit 
beaucoup  pour  elle ,  et  pour  toutz  ceulx  qui ,  comme  elle, 
aymoient  et  honnoroient  parfaictement  Vostre  Majesté. 

Et,  bien  qu'elle  m'ayt  faict,  là  dessus,  quelques  assez  cu- 
rieuses demandes ,  et  m'ayt  tenu  des  propos  assez  remis  et 
froidz,  touchant  l' aultre  faict  de  Monseigneur  le  Duc,  si  m'a 
elle  dict  que  ceste  nouvelle  élection  de  Monsieur  vous 
debvoit  fère  espérer  l'accomplissement  du  reste  de  la  pro- 
phétie, qu'on  vous  avoit  donnée,  que  vous  verriez  toutz  voz 
enfans  Roys,  et  que  mesmes  ce  ne  seroit  sellon  la  maul- 
vayse  interprétation  que  aulcuns  en  faysoient ,  que  cella  se 
debvoit  entendre  de  la  mesmes  couronne  de  France ,  l'ung 
après  l'aultre,  car  Dieu  feroit  que  vous  les  verriez  toutz 
troys,  à  la  foys,  roys  de  troys  grandz  royaumes,  et  a  mons- 

tré  la  dicte  Dame  de  fouyr  d'un  costé,  et  de  se  fère  pour- 
suyvre  par  ung  aultre ,  sur  le  dict  propos  de  Monseigneur 
le  Duc.  Dont  est  besoing,  Madame,  delà  fère  parler,  ceste 
foys,  si  cler  qu'il  n'y  puisse  rester  aulcune  particuUe  d'am- 
biguyté.  Et  je  trouve.  Madame,  que  surtout  il  est  expé- 
diant que  le  comte  de  Lestre  soit  promptement  gratiffié 
de  quelque  honneste  présant,  et  pareillement  milord  tré- 
zorier,  et  toutz  deux  entretenuz  de  quelques  gracieuses 
lettres  de  la  mein  de  Vostre  Majesté  et  de  Monseigneur 
le  Duc.  Car  l'on  s'esforce,  à  grand  pris,  de  les  attirer  à  ung 
aultre  party  fort  contrayre  au  vostre,  et  ne  pourra  ce 
qu'employerez  en  cest  endroict  estre  perdu,  car  aulmoins 
retiendront  ceulx  cy  ceste  princesse,  et  ce  royaulme,  tous- 
jours  à  vostre  intelligence  pour  cependant  conduyre  voz  af- 
fères  ailleurs.  Sur  ce,  etc.      €e  iij^  jour  de  juing  1573. 


CCCXXP  DÉPESCHE 

—  du  VI*  jour  de  juing  1573. — 
(Envoyée  exprès  jusques  à  la  court  par  Joz,  mon  secréfère.) 

Conseil  tenu  en  Angleterre  à  l'occasion  de  l'élection  du  roi  de  Pologne.  — 
Sollicitations  de  nouveaux  secours  pour  le  comte  de  Montgommery  et  la 
Rochelle.  —  Certitude  de  la  reddition  de  Lislebourg.  —  Communication  se- 
crète faite  au  roi  par  le  prince  d'Orange. 

Au   Roy. 

Sire,  après  avoyr,  dimenche  dernier,  notiffié  à  la  Royne 
d'Angleterre  l'heureuse  élection  du  Roy  de  Pouloigne , 
vostre  frère ,  toutz  ceulx  de  son  conseil  se  sont ,  le  lundy 
et  mardy,  assemblés  à  Grenvich  pour  prendre,  sur  ceste 
grande  nouvelle,  nouvelles  résolutions  ez  choses  de  France; 


—  347   — 

qui  ne  sçay  encores  quelles  elles  sont.  Il  est  vray  que  s'es- 
tantz  lors  les  amys  du  comte  de  Montgommery  présentés , 
avec  plus  d'instance  que  jamays ,  pour  luy  impétrer  ung 
nouveau  renfort,  ou  quelques  nouvelles  provisions,  ilz  n'ont 
pas  esté  tant  esconduictz  des  dictz  du  conseil  comme  ilz 
ont  esté  reboutés  de  la  dicte  Dame. 

J'ay  sceu  aussy,  Sire,  qu'après  le  dict  conseil  à  Gren- 
vich,  un  party  de  cent  mille  escus  a  esté  conclud  et  arresté 
en  ceste  ville,  pour  en  estre  faict  le  payement,  par  tout  ce 
moysdejuing,  à  Noremberg,  Hambourg  et  Couloigne, 
mais  la  pluspart  à  Noremberg,  au  mandement  du  duc  de 
Cazimir  ou  du  duc  Christofle  son  frère,  (dont  vous  plaira, 
Sire,  fère  prendre  garde  en  Allemaigne;)  et  que,  d'aultre 
costé,  l'on  a  ordonné  que  le  comte  d'Essex,  avec  troys  ou 
quatre  mille  angloys,  et  bonne  provision  d'argent  et  de 
monitions  ,  passera  en  Irlande  pour  réprimer  les  saulvages 
qui  commancent  de  rechef  à  tumultuer. 

L'on  a  aussi  dépesché  en  Escoce  pour  advertyr  le  S""  de 
Quillegreu  que,  commant  que  ce  soit,  il  y  ayt  à  mettre 
l'accord;  mais  cepandant  est  arrivé  l'advertissement  comme 
V  le  chasteau  de  Lillebourg  est  rendu  au  jeune  Roy,  bien 
qu'on  ne  publie  encores  à  quelles  condicions  :  dont  je  creins 
qu'il  y  ayt  couru  de  l'argent ,  et  que ,  pour  la  réputation, 
l'on  a  voulu  que  le  canon  ayt  tiré,  premier  que  parler  de  se 
rendre. 

Le  S"^  de  Lumbres,  en  venant  de  Hollande,  a  esté  prins 
sur  mer  par  des  pirates  angloys,  qui  ne  le  cognoissoient 
poinct,  et  l'ont  descendu  par  deçà.  Il  doibt  aller  trouver  de- 
mein  ceste  princesse  à  Grenvich  ;  et  aujourdhui,  bon  matin, 
il  a  mandé  secrettement  quérir  ung  de  mes  plus  confidans 
gentilshommes  pour  me  communiquer  chose  qui  importoit 

à  vostre  service ,  dont  luy  ay  envoyé  le  S*^  de  Vassal  ;  et 
il  m'a  mandé  qu'il  estoit  dépesché  vers  Vostre  Majesté  par 
le  prince  d'Orange  son  mestre,  et  qu'il  me  prioit  de  vou- 
loir envoyer  quérir  en  dilligence  son  passeport  par  ung  des 
miens,  à  qui  il  commettroit  son  pacquet  pour  luy  passer  la 
mer  avec  ung  de  ses  gens  qui  l'yroit  attandre  à  Abbeville, 
parce  qu'on  avoit  aulcunement  icy  suspecte  sa  venue.  Sur 
ce,  etc.  Ce  vj^  jour  de  juing  1573. 


CCCXXir  DÉPESCHE 

—  du  ix«  jour  de  juing  1573. — 
(  Envoyée  à  la  court  par  le  S""  de  Vérac.  ) 

Départ  de  Mr  de  Vérac  pour  retourner  en  France.  —  Son  audience  de  congé. 
—  Ses  plaintes  de  n'avoir  pu  se  rendre  en  Ecosse.  —  Excuses  données 
par  la  reine.  —  Ses  protestations  qu'elle  n'a  voulu  porter  aucune  atteinte 
au  traité.  —  Favorable  disposition  d'Elisabeth  sur  la  négociation  du  ma- 
riage. 

Au   Roy. 

Sire ,  n'ayant  esté  possible  au  S"^  de  Vérac ,  en  façon  du 
monde ,  de  passer  en  Escoce,  par  l'empeschement  que  le 
comte  de  M orthon,  ou  bien  ceulx  cy,  et,  par  advanture,  eulx 
et  luy  tout  ensemble,  luy  ont  faict,  il  va  retrouver  mainte- 
nant Vostre  Majesté  pour  luy  compter  le  succès  de  son 
voyage ,  et  comme  (sur  la  pleincte  que  j'ay  faicte  à  la  Royne 
d'Angleterre  que ,  ayant  le  dict  S"^  de  Vérac  couru  tout  ce 
royaulme ,  et  veu  les  bords  de  celluy  d'Escoce,  il  s'en  retour- 
noit  sans  s'estre  apperceu  que,  en  l'ung  ny  en  l'aultre,  luy 
eut  esté  uzé  ce  qui  se  debvoit  à  l'allience  ancienne,  ny  ce  qui 
s'espéroit  de  la  rescente  confédération  avec  Vostre  Majesté,) 
la  dicte  Dame  s'en  est  non  petitement  troublée.  Laquelle 

a  incontinent  appelé  ceulx  de  son  conseil ,  en  présence  du 
dict  S*^  Vérac ,  pour  se  plaindre  bien  fort  aygreraent  à  eulx 
de  ceste  faulte,  et  a  monstre,  avec  parolles  et  visage  plein 
de  courroux,  qu'elle  vouloit  bien  fort  en  demeurer  excusée 
vers  Vostre  Majesté  ;  et,  m' ayant  tiré  à  part,  m'a  juré  que 
son  intention  a  voit  esté  que  le  dict  S"^  de  Vérac  passât , 
ou  bien ,  si  le  comte  de  M orthon  ne  le  vouloit  aulcunement 
permettre  de  luy,  que  ce  fût  aulmoins  le  S'^  de  Sabran;  et 
que,  quand  il  playroit  à  Vostre  Majesté  d'y  envoyer  quel- 
qu'ung,  elleoffroit,  dez  à  présent,  le  passage  sans  aulcune 
difficulté  ;  et  que ,  quand  à  ce  qui  estoit  advenu  du  chas- 
teau  de  Lillebourg ,  elle  vous  envoyeroit  ung  gentilhomme 
exprès  pour  vous  en  donner  si  bon  compte,  que  Vostre  Ma- 
jesté cognoistroit  qu'elle  n'y  avoit  procédé  sinon  jouxte  le 
traicté ,  pour  ayder  à  réduyre  à  l'obéyssance  du  jeune 
Prince ,  son  nepveu ,  ceulx  qui  tenoient  fort  dans  le  dict 
chasteau ,  et  garder  qu'ilz  ne  nuysissent  à  elle,  sans  y  avoyr 
rien  retenu  en  sa  puissance,  ny  rien  altéré  de  l'ancienne 
allience  que  Vostre  Majesté  a  avec  les  Escouçoys. 

A  quoy  je  luy  ay  respondu  que  le  dict  S"  de  Vérac  ne 
pouvoit  fère  qu'il  ne  vous  racomptât  au  long  ce  qui  luy  estoit 
advenu,  et  ce  qu'il  avoit  apprins  en  son  voyage,  et  qu'à  Vostre 
Majesté,  puis  après,  seroit  de  juger  si  les  articles  du  traicté 
avoient  esté  bien  guardés,  ou  non,  en  ceste  entreprinse 
d'Escoce;  car,  puisque  j'étois  l'un  de  ceulx,  qui  avoient  été 
présentz,  quand  elle  avoit  levé  la  mein  à  Dieu  pour  les  jurer, 
je  ne  voulois  mal  juger  de  sa  conscience,  ains  voulois  lays- 
ser  ce  propos  pour  luy  fère  entendre  ce  que  Vostre  Majesté 
me  commandoit  de  luy  dire  de  celluy  de  l'entrevue.  Et 
ainsy  ay  passé  à  luy  réciter,  par  le  menu,  tout  le  contenu  de 
vostre  lettre  du  xxx'=  du  passé  ;  et  lui  ay  baillé  celle  que  la 

Royne ,  vostre  mère  ,  luy  escripvoit  ;  qui  me  semble ,  Sire, 
qu'après  qu'elle  l'a  eue  leue  fort  distinctement,  et  qu'elle 
a  eu  fort  bien  prins  les  raysons  que  je  luy  ay  déduictes,  et 
celles  que  ,  sur  les  siennes ,  je  luy  ay  réplicquées ,  elle  est 
demeurée  mieulx  disposée  vers  l'entrevue  et  vers  le  ma- 
riage, que  je  ne  l'y  avoys  vue  de  longtemps,  et  m'a  pro- 
mis de  vous  y  mander  bientost  une  si  bonne  responce , 
qu'elle  espéroit  qu'elle  vous  contanteroit. 

Or,  Sire,  le  S'^  de  Vérac  vous  comptera  en  quoy  en  restent 
les  choses,  et  qu'est  ce  qu'avons  entendu  de  la  capitulation 
du  dict  chaste  au  de  Lillebourg,  et  du  malcontantement  qu'en 
ont  eu  lesprincipaulx  seigneurs  d'Escoce,  qui  se  sont  dépar- 
tis, àceste  occasion,  la  pluspart,  d'avec  le  dict  Morthon,  et  ce 
qui  nous  semble  qui  pourroit  estre  maintenant  uzé  par  dellà 
pour  vostre  service,  ensemble  d'aulcuns  propos  que  j'ay  esté 
d'advis  qui  fussent  suivys  avec  ceulx  de  la  Rochelle,  qui  sont 
icy.  Sur  ce,  etc.     ^  <  Ce  ix*  jour  de  juing  1573. 

CCCXXIir  DÉPESCHE 

—  du  XYii"  jour  de  juing  1573. — 
(  Envoyée  exprès  jusques  à  la  court  par  le  S''  de  Sabran.  ) 

Délibération  des  seigneurs  du  conseil  sur  la  négociation  du  mariage. — Mission 
donnée  au  capitaine  Orsey  de  passer  en  France. 

A  LA  Royne. 

Madame,  ayant  la  Royne  d'Angleterre  trouvé  en  la  let- 
tre ,  que  vostre  Majesté  luy  a  escripte ,  du  xx^  du  passé , 
aultant  de  satisfaction  comme  elle  en  demandoit  pour  le 
faict  de  l'entrevue,  et  plus  qu'elle  n'en  avoit  espéré,  je  l'ay 
fort  instamment  priée  que ,  puisque  la  volonté  du  Roy  et 
celle  de  Vostre  Majesté,  et  toutes  celles  qui  sont  dans  le 

cueur  de  Monseigneur  le  Duc,  avec  sa  mesmes  personne, 
venoient  estre  si  entièrement  remises  en  sa  mein  qu'elle 
n'a  voit  rien  plus  que  doubter  de  vostre  costé  ,  qu'elle 
voulût  aussy  du  sien  maintenant  se  résouldre  si  bien  à  la 
correspondance,  laquelle  vous  aviez  tousjours  espéré  d'elle, 
que  n'eussiez  aulcune  occasion  de  vous  en  douloir;  et  que 
pourtant  elle  voulût  accepter  la  dicte  entrevue,  et  fère  ex- 
pédier les  seuretés  que  je  demandois.   A  quoy  la  dicte 

'  Dame  açionstré,  en  plusieurs  sortes,  qu'elle  y  avoit  si  bonne 
disposition  que  j'ay  espéré  de  pouvoir  promptement  tirer 
d'elle  une  responce  du  tout  conforme  à  ma  demande  ; 
mais  milord  de  Burgley,  qui  n'a  ozé  procéder  seul  en  cella, 
a  trouvé  moyen  de  fère  assembler  les  seigneurs  de  ce  con- 
seil pour  leur  proposer  le  contenu  de  vostre  dicte  lettre , 
aflSn  que,  par  l'honnesteté  d'icelle,  et  de  l'offre  que  Vostre 
Majesté  y  fesoit,  ils  fussent  induictz  d'approuver  non  seule- 
ment l'entrevue,  mais  tout  ce  qui  se  doibt  espérer  d'icelle. 
Dont  est  advenu  que  la  dicte  Dame  m'a  faict  comrau- 
nicquer  les  argumentz  qu'ilz  ont  débatus  entre  eulx  ,  qui , 
encores  que  milord  de  Burgléy  ayt  monstre  de  fère  grand 

vCas  qu'il  eût  gaigné  ung  poinct,  qu'il  dict  estre  fort  néces- 
sayre  à  l'advancement  du  propos,  (c'est  de  l'avoir  faict  de 
rechef  approuver  parle  dict  conseil;  )  si,  luyay  je  faict  cog- 
noistre  qu'il  ne  pouvoit  revenir  à  vostre  satisfaction  qu'en 
lieu  que  la  Royne ,  sa  Mestresse ,  et  eulx  debvoient  accep- 
ter vostre  offre ,  et  vous  envoyer  incontinent  les  seuretés, 
elle  et  eulx  ayent  mis  en  termes  quelque  aultre  chose.  Et, 
à  dire  vray.  Madame,  encores  que  je  trouve,  en  ceste  prin- 
cesse et  en  toutz  les  siens,  une  trop  plus  ouverte  et  meilleure 
disposition  vers  cest  affère  que,  dix  moys  a,  je  ne  les  y  avoys 
veus,  et  que  le  comte  de  Lestre  semble  s'y  affectionner 

grandement ,  et  le  dict  milord  de  Burgley  aussy ,  à  l'envy 
l'ung  de  l'aultre,  et  que  le  comte  de  Sussex ,  M^  Smith  et 
aultres  monstrent  d'y  convenir ,  et  allèguent  toutz  des  oc- 
casions grandes  et  nécessayres  du  dict  mariage  pour  leur 
Mestresse  et  son  estât,  si  ne  me  peut  nullement  playre 
ceste  leur  responce;  et  j'ay  tant  de  preuves  de  l'incons- 
tance et  changementz  de  leurs  dellibérations  que  je  ne  puis 
prendre  grande  espérance ,  ny  ne  veulx  fère  guyères  espé- 
rer à  Vostre  Majesté  d'eulx ,  sinon  aultant  que  j'en  tou- 
cheray  avec  la  mein,  et  que  j'en  verray  par  effect.  Dont 
vous  supplye  très  humblement ,  Madame,  que,  pendant  que 
l'affère  est  fervant  et  chauld,  il  vous  playse  incister  qu'il 
soit  du  tout  accomply  ou  bien  du  tout  délayssé. 

Et  m'a  quelqu'un  adverty  que  toutes  choses  sont  icy 
maintenant  pour  vous ,  et  qu'il  y  a  une  occulte  occasion 
dans  ce  royaulme  qui  vous  dispose  assez  bien  cest  affère 
pour  le  rendre  effectué  avant  le  prochein  septembre ,  s'il 
est  bien  vifvement  mené,  mais,  s'il  ne  s'accomplit  entre  cy 
et  là,. il  n'y  a  apparance  qu'il  se  puisse  jamays  plus  con- 
duyre.  Le  cappitayne  Orsey,  lequel  elle  envoyé  mainte- 
nant par  dellà,  a  esté  pensionnayre  du  feu  Roy,  vostre  mary, 
et  monstre  avoir  bonne  incHnation  à  la  France  ;  il  est  tout 
entièrement  du  comte  de  Lestre  ;  et  la  Royne  faict  cas  de 
luy.  Sur  ce,  etc. 

Ce  xvij^  jour  de  juing  1573. 

CCCXXIV^   DÉPESCHE 

—  du  xx«  jour  de  juing  1573. — 
(  Envoyée  exprès  jusques  à  Bouloigne par  le  S""  Cavalcanti.  ) 

Déclaration  faite  par  Burleigli  à  l'ambassadeur  que,  si  la  paix  n'est  pas  promp- 
temeut  rétablie  en  France,  la  reine  d'Angleterre  est  décidée  à  prendre  parti 
pour  les  protestans. — Efforts  de  l'ambassadeur  pour  s'opposer  à  cette  réso- 
lution. — Affaires  d'Ecosse.  —  Mission  du  capitaine  Orsey. 

Au  Roy. 

Sire,  le  cappitayne  Orsey  partira  dans  bien  peu  d'heures, 
d'icy,  pour  aller  trouver  Voz  Majestez,  avec  la  responce  que 
faict,  de  sa  mein,  la  Royne,  sa  Mestresse,  aulx  lettres  que 
la  Royne,  vostre  mère,  luy  avoit  escriptes.  Sa  dicte  Mes- 
tresse et  ceulx  de  ce  conseil  ont  entendu  les  effortz  qui  ont 
esté  faictz ,  ainsy  qu'ilz  disent,  le  xxviij*  du  passé  et  le  v* 
d'estuy  cy,  à  la  Rochelle;  et  m'a  milord  de  Burgley  mandé 
qu'elle  et  eulx  sont  fort  esmeus  de  voyr  que  les  <;hoses 
vont  à  l'extrémité,  et  que  Vostre  Majesté  ne  veult  entendre 
à  la  modération  qui  se  pourroit  bien  trouver  en  cecy ,  s'il 
vous  playsoit  conférer  avec  les  princes,  intéressez  en  la  cause 
de  la  religion ,  des  moyens  d'assurer  une  bonne  et  per- 
durable  paix  en  vostre  royaulme  ;  et  que  la  dicte  Dame  et 
eulx  seroient  enfln  contreinctz  de  vous  remonstrer  que  voz 
sul)jectz  ne  combattent  pour  vous  dénier  rien  de  ce  qu'ilz 
vous  doibvent ,  ny  pour  usurper  rien  qui  appartienne  à 
vostre  grandeur ,  car  recognoissent  estre  très  obéyssantz 
subjectz  de  vostre  Majesté ,  qui  ne  tiennent  fermées  leurs 
portes  que  pour  ne  souffrir  la  violence  qu'on  leur  veult  fère, 
d'abjurer  leur  religion  ,  sans  tenir  ny  ordre  ,  ny  forme  , 
pour  les  instruyre ,  et  persuader  à  une  aultre ,  que  seule- 

ment  avec  l'espée  et  la  mort:  chose  qu'ilz  sçavent  bien 
que  Vostre  Majesté  ne  soufriroit  qu'il  se  fît  de  mesmes,  en 
Angleterre ,  vers  ceulx  qui  sont  réputez  catholicques  ro- 
mains ;  et  que  le  dict  de  Burgley  m'avoit  souvent  remons- 
tré,  et  remonstroit  encores,  que  ceste  cause  touchoit  de  si 
près  à  la  conscience  et  à  la  seureté  de  la  Royne  ,  sa  Mes- 
tresse ,  et  à  la  tranquillité  de  son  estât ,  qu'il  me  vouloit 
librement  dire  que  l'amityé  ne  pourroit  aulcunement  durer 
entre  ces  deux  royaulmes ,  si  Vostre  Majesté  continuoit  de 
poursuyre  l'extermination  de  leur  religion,  ainsy  qu'il  a 
commancé. 

Je  ne  luy  ay  encores  rien  respondu  là  dessus,  réservant 
de  le  fère,  en  présence,  quand  j'iray  parler  à  sa  Mestresse. 
Je  notte  bien  que  c'est  ung  trêt  qui  m'advertit  de  prendre 
garde  à  leurs  déportementz,  et  à  ce  qui  pourra  résulter  de 
la  conférance  du  comte  de  Montgommery  avec  ung  gentil- 
homme de  ceste  court,  qu'on  a  envoyé  parler  à  luy,  jusques 
en  la  mayson  de  madame  Messen,  à  trente  mille  d'icy,  et  à 
ce  aussy  que  je  pourray  descouvrir  qui  se  résouldra  avec 
ung  agent  du  comte  Palatin,  duquel  l'on  attand,  d'heure  en 
heure,  la  venue  en  ceste  court.  Néantmoins  j'espère  que  , 
sur  la  dépesche  de  Vostre  Majesté,  du  x''  du  présent,  laquelle 
je  viens  de  recepvoir,  je  pourray  remectre  les  choses  en 
quelques  meilleurs  termes,  et  plus  conformes  de  vostre 
désir.  Et  desjà  j'ay  si  bien  imprimé  à  plusieurs  de  ceste 
court  que  Vostre  Majesté  mettroit,  de  bref,  la  paix  en  son 
royaulme,  et  ay  trouvé  moyen  de  le  fère  ainsy  entendre  au 
comte  de  Montgommery,  que  ny  eulx  ne  parlent  si  fort  de 
luy  bailler  nouveau  renfort,  ny  luy  inciste  plus  tant  de  l'a- 
voyr  comme  il  faysoit  auparavant.  Et  desjà  Lorges,  son 
filz,  et  la  plupart  des  françoys,  qui  sont  revenus  de  devant 

la  Rochelle  ,  s'embarquent  pour  passer  en  Hollande  et  à 
Fleximgues ,  ensemble  plusieurs  anglojs  ,  de  ceulx  qui 
parlent  françoys ,  et  plusieurs  walons  avec  eulx. 

Et,  au  regard  des  choses  d'Escoce,  l'on  m'a  confirmé 
encores  aujourdhuy,  Sire,  qu'elles  vont  ainsy  que  je  le 
vous  ay  mandé  par  mes  précédantes;  et  m'a  l'on  dict  da- 
vantage que  le  S*^  de  Ledington  est  mort,  et  que  le  comte 
de  Morthon  est  après  à  fère  tenir  quelque  assemblée  d'Es- 
tatz,  où  ceulx  cy  s'attandent  bien  qu'il  y  fera  proclamer  la 
Royne  d'Angleterre  protectrice  du  jeune  Roy,  et  du 
royaulme  d'Escoce,  durant  sa  minorité. 

J'ay  mis  peyne  de  disposer  le  cappitayne  Orsey  sur  trois 
principalles  particuUaritez  :  sçavoir,  celle  de  la  ligue ,  du 
mariage  et  du  faict  du  dict  Escoce,  le  mieulx  qu'il  m'a  esté 
possible  ;  et  je  croy  qu'il  se  portera  ,  en  l'acquit  de  sa  lé- 
gation, que  sa  Mestresse  luy  a  donnée  là  dessus  ,  comme 
homme  qui  désire  de  la  voyr  vivre  en  grande  et  bien 
estroicte  amityé  avec  Vostre  Majesté.  Sur  ce,  etc. 

Ce  xx^  jour  de  juing  1573. 

Le  cappitayne  Orsey  vous  fera  supplication  pour  lecomte  delVIont- 
èoinmerv. 


25. 


—  350   — 

CCCXXV^  DÉPESCHE 

—  du  xxii<"  jour  de  juing  1573.  — 
(Envoyée  exprès  jusques  à  Calais  par  Estienne  ). 

Audieuce.  —  Négociation  du  mariage.  —  Déclaration  d'Elisabeth  qu'elle  a 
chargé  le  capitaine  Orsey  d'offrir  sa  médiation  entre  le  roi  et  les  protestans 

'  de  la  Rochelle. —  Conditions  sous  lesquelles  elle  pense  que  se  pourrait  faire 
le  traité. 

Au  Roy. 

Sire,  aussytost  que  j'ay  faict  sçavoir  à  la  Royne  d'An- 
gleterre que  je  desiroys  parler  à  elle,  elle  m'a  incontinent 
mandé  venir,  et  a  faict  différer  d'auUant  le  partement  du 
cappitayne  Orsey,  affin  que,  si  de  mes  propos  elle  com- 
prenoit  qu'il  y  eût  quelque  changement  ez  dellibérations 
de  Voz  Majestez,  elle  peut  aussy  fère  changer  quelque 
chose  en  sa  dépesche;  mais  les  propos,  que  je  luy  ay  tenus, 
sont  ceulx  de  vostre  lettre  du  x*"  du  présent,  qui  concer- 
nent le  faict  du  mariage,  l'entrevue  de  Monseigneur  le 
Duc,  la  continuation  du  traicté,  le  présent  estât  des  choses 
d'Escoce,  la  dilligence  que  le  Roy  de  Pouloigne  faict  de 
réduyre,  non  moins  par  condicions  honnestes,  et  pleines 
de  vostre  clémence,  que  par  force  d'armes,  ceulx  de  la 
Rochelle  à  vostre  obéyssance,  l'approbation  de  l'élection  du 
dict  Roy  de  Pouloigne  par  le  commun  consens  de  toutz  les 
Estatz  bien  unis  du  royaulme.  Et  après,  je  suis  venu  à  luy 
débattre  bien  fort  la  responce  de  ceulx  de  son  conseil,  et 
que  je  la  prenois  comme  une  forme  de  deffecte,  affin  que 
la  dicte  Dame  s'exphcquat  elle  mesmes  à  quoy  elle  pré- 
tandoit  de  fère  servir  ce  voyage  du  dict  cappitayne  Orsey, 
et  en  quelle  sorte  elle  entendoit  de  s'employer  à  la  paix 

de  vostre  royaulme.  Et  puis  luy  ayant  dict,  en  passant, 
que  j'estois  adverty  que  les  ennemys  de  son  mariage, 
quand  ilz  avoient  veu  qu'on  esclarcissoit  bien  fort  les  prin- 
cipalles  difficultez,  s'estoient  desjà  efforcés  d'y  susciter 
beaucoup  d'escrupulles  à  Voz  Majestez,  je  luy  en  ay  faict 
prendre  plusieurs  à  elle  de  ces  négociations  qui  se  font 
avec  son  ambassadeur,  sans  toutesfoys  nommer  ny  luy,  ny 
ceulx  qui  négocient  avec  luy;  et  n'ay  rien  obmis  de  ce  que 
j'ay  estimé  qui  pouvoit  servir  de  tirer,  sur  ces  particullari- 
tez,  quelque  notice  de  l'intention  de  la  dicte  Dame. 

Et  elle  a  monstre  qu'elle  estoit  déjà  toute  préparée  de 
ce  qu'elle  me  debvoit  dire,  et  m'a  respondu  que  Vostre 
Majesté,  et  la  Royne,  vostre  mère,  ne  debviez  prendre, 
sinon  de  bonne  part,  qu'elle  eût  communiqué  à  ceulx  de 
son  conseil  l'offre  que  luy  aviez  faicte  de  l'entrevue,  affin 
qu'elle  ne  procédât  seule  en  ung  affère,  où  toutz  ceulx  de 
son  royaulme  estoient  avec  elle  intéressés;  et  qu'après  avoyr 
ouy  leurs  advis,  lesquelz,  à  dire  vray,  elle  avoit  trouvé 
fondés  en  de  bien  grandes  considérations,  elle  n'avoit  peu 
du  tout  leur  contredire,  ains  avoit  prins  avec  eulx  cest 
lionnorable  expédient  de  fère  précéder  le  voyage  du  cap- 
pitayne  Orsey,  affin  que  si  Monseigneur  le  Duc  avoit,  puis 
après,  à  passer  deçà,  sa  venue  fût  et  plus  agréable  à  tout 
ce  royaulme,  et  plus  utille  à  l'effaict  pour  quoy  elle  se 
faysoit;  qu'elle  avoit  esleu  le  cappitayne  Orsey  ,  comme 
affectionné  à  vostre  couronne,  pour  fère  ceste  légation, 
laquelle  n' estoit  dissemblable  à  celle  que  plusieurs  aul- 
tres  princes,  de  non  meilleure  qualité  qu'elle  ,  avoient 
bien  envoyé  fère,  d'aultres  foys,  aulx  feus  Roys,  vostre 
ayeul  et  père,  en  temps  moins  pressé  qu'estui  cy,  qui  ne 
s'en  estoient  retournés  esconduictz  : 

i<  C'est,  dict  elle,  de  vous  prier  que  vueillez  donner  la 
paix    à  voz   subjectz  ,    et  regaigner  l'obéyssance  ,  qu  ilz 
vous  doibvent ,  par  clémence ,    en  préservant  leurs  vyes 
et  leur  religion;  et  qu'elle  vous  offre  son  office  en  cella 
pour  servir,  premièrement,  comme  Royne,  à  la  réputation  et 
grandeur  de  Vostre  Majesté,  et  puis,  comme  chrestienne,  à 
la  conservation  de  ceulx  de  sa  religion  ;  et  que ,  s'il  vous 
plaist  que  le  gentilhomme,  qu'elle  envoyé ,  passe  jusques 
vers  le  Roy  de  Pouloigne,  vostre  frère,  pour  davantage 
manifester  et  rendre  plus  cognue  ceste  sienne  bonne  inten- 
tion, et  mesmes  le  fère  entendre  à  ceulx  de  la  Rochelle, 
qu'il  sera  prest  de  s'y  acheminer;  et  qu'elle  vous  supplie 
de  croyre  qu'elle  tient  en  tel  compte  l'offre  et  la  déclara- 
tion de  Yoz  Majestez  vers  elle,   qu'elle  sera  infinyement 
bien  ayse  que  vous  recognoissiez  et  trouviez,  par  l'effect 
de  ceste  légation,  qu'elle  veut  commander  d'eu  avoyr  re- 
cognoissance  ;  car  Dieu  void  dans  son    cueur  qu'elle  la 
vouhe  et  dédie  toute  à  l'honneur  et  commodicté  de  Yos- 
tre  Majesté  et  de  vostre  royaulme,  sans  qu'elle  y  cherche 
la  valeur  d'un  festu  pour  elle;  et,  vous  prie  que  vueillez  re- 
cepvoiren  ceste  façon  ce  gentilhomme,  et  en  ceste  façon  en 
azer  ;  et,  si  voyez  que  ne  vous  en  puissiez  ainsy  accom- 
moder, que  vous  le  renvoyez  ardiment  comme  il  est  allé; 

<(  Que  par  ceste  mesmes  légation,  elle  mande  vous  don- 
ner compte  des  choses  d'Escoce,  et  vous  fère  voyr  qu'il  n'a 
esté  faict  préjudice,  par  dellà,  d'ung  travers  d'un  poil,  àrien 
qui  concerne  l'aUience  de  vostre  couronne,  et  l'observance 
des  traictés;  qu'elle  mande  la  responce,  de  sa  mein,  à  la 
lettre  delà  Royne,  Vostre  mère,  et  se  conjouyt  infinye- 
ment avec  elle  de  la  prospérité  du  Roy  de  Pouloigne  ,  son 
filz,  et  l'advertit  de  ne  se  laysser  trop  aller  aulx  persua- 


—   359   — 

sioiis  de  son  aultre  filz  Mousei£;neur  le  Duc;  qu'elle  no 
faict  doubte  que  plusieurs  ne  facent  de  bien  maulvayses 
sollicitations  contre  le  propos  du  mafiage;  et  qu'elle  me 
vouloit  bien  dire  que  l'ambassadeur  d'Espaigne  a  trouvé 
moyen  de  se  rencontrer,  une  foys  seulement,  avec  le  sien, 
àMelun,  pourluy  en  parler;  et  qu'après  avoyr  discouru  des 
choses  de  Flandres,  il  luy  a  miz  en  avant  le  filz  de  l'Em- 
pereur, duquel  luy  a  dict  qu'encof  qu'il  n'ayt  esté  esleu 
Roy  de  Pouloigne  ,  il  ne  layrra  pourtant  d'avoir  ung 
beau  et  grand  royaume.   » 

Et  s'est  la  dicte  Dame  arrestée  assez  longtemps  à  dis- 
courir de  toutz  les  susdictz  propos,  sans  que  je  l'aye  inter- 
rompue; puis  je  luy  ayréplicqué,  en  bref,  que,  puisqu'elle 
dressoit  tout  l'effect  du  voyage,  du  cappitayne  Orsey,  à 
l'honneur  et  commodicté  de  Vostre  Majesté,  je  la  sup- 
plioys  de  luy  commander  de  suyvre  entièrement  ce  qui 
luy  viendroit,  ordonné  de  vostre  part,  de  celle  de  la  Royne 
Mère ,  du  Roy  de  Pouloigne  et  de  vostre  conseil ,  qui  sça- 
viez  mieux  en  quoy  son  office  vous  pourroit  estre  honnora- 
ble  et  utille  que  nulz  aultres;  et  que,  si  elle  me  vouloit  dé- 
'  clarer  ung  peu  quelz  moyens  elle  estimeroit  bon  que  voz 
Majestez  uzassent  en  cest  endroict ,  je  vous  en  advertirovs 
incontinent.  Bien  la  voulois  prier  de  considérer  que  les 
douze  ans  derniers  raonstrôient  estre  très  nécessayre  que 
vous  prodédissiez  avec  grand  caution  vers  ceulx  de  la  nou- 
velle rehgion,  et  qu'ilz  fussent,  de  leur  costé,  plus  modé- 
rez, à  l'advenir,  qu'ilz  ne  l'avoient  esté  par  le  passé. 

Elle  m'a  respondu  fort  Hbrement  qu'elle  voudroit  qu'oc- 
troyssiez  à  voz  subjectz  leur  religion ,  avec  quelque  exer- 
cice modéré ,  qui  ne  fût  ny  injurieulx ,  ny  insolant,  contre 
voz  aultres  subjectz  de  la  religion  ratholicque  ;    et   qu'il 

vous  pleut ,  après  une  si  longue  guerre ,  et  après  tant  de 
troubles  et  de  ruynes  de  vostre  royaulme ,  incliner  mani- 
tenant  à  cest  expédiant  par  l' intermission  d'elle ,  comme 
d'une  princesse  qui  est  en  ligue  avec  Vostre  Majesté  ,  et 
qui  a  intérest  à  la  conservation  de  voz  forces,  de  vostre  es- 
tât et  grandeur;  et  que,  de  tant  que  aulcuns  accidantz  pas- 
sés mettent  voz  subjectz  en  deffience,  de  ne  pouvoir  assez 
trouver  de  seureté  ez  édictz  de  la  paciffication ,  parce  qu'ilz 
disent  que  leurs  ennemys  uzent  de  beaucoup  de  moyens,  et 
debeaucoup  de  conseils  et  d'eflbrtz,  pour  tousjours  les  rom- 
pre, que  veuilles  déclarera  elle  ce  qu'il  vous  plerra  leur 
offrir,  et  que,  sur  vostre  parolle,  elle  leur  en  respondra  ;  et 
a  espérance  qu'ilz  s'y  confirmeront ,  et  se  soubmettront 
franchement  à  vostre  obéyssance ,  ou  bien  ,  si  voyez  que , 
par  aultre  chemin  ,  vous  vous  puissiez  mieulx  servir  de  son 
ofiice,  elle  est  preste  de  s'y  employer.  En  quoy,  si  faictes 
acheminer  le  dict  cappitayne  Orsey  vers  le  Roy  de  Pouloi- 
gne  ,  et  à  ceulx  de  la  Rochelle ,  elle  entend  que  luy  baillés 
ung  ou  deux  gentilhommes  pour  le  dresser  en  ce  qu'il  aura 
à  fère  et  dire ,  et  pour  estre  présentz  à  tout  ce  qu'il  négociera 
avec  eulx.  Et  s'est  fort  esforcée  ,  la  dicte  Dame,  de  me 
fère  voyT  qu'elle  procédoit  de  la  plus  pure  et  nette  bonne 
volonté  en  cest  endroict  qu'il  est  possible,  mais  n'a  trop  dis- 
simulé que  le  voyage  du  cappitayne  Orsey  ne  fût  aussy  pour 
voyr  quel  est  devenu,  à  ceste  heure.  Monseigneur  le  Duc. 
Et,  après  m'avoyr  parlé  du  progrès  qu'elle  va  fère  ceste 
année  vers  Douvre ,  et  du  costé  de  France,  elle  m'a  dict 
comme  elle  avoit  eu  advertissement  que  monsieur  le  comte 
de  Retz  avoit  assemblé  une  armée  de  mer,  pour  se  reven- 
cher  de  Belle  Isle  sur  ses  isles  de  Gersay  et  de  Grènesay; 
mais  elle  ne  pensoit  pas  qu'il  se  voulut  prendre  à  elle  des 

faultes  du  comte  de  Montgommery,  ny  que  vous  le  luy 
voulussiez  permettre,  et  qu'elle  me  prioit  d'en  l'ère  ung 
article  dans  ma  première  dépesche. 

Je  luy  ay  respondu  que,  par  celle  que  j'avois  naguyères 
receu  de  Vostre  Majesté,  vous  ne  monstriez  d'avoyr  aul- 
cune  semblable  volonté ,  ny  que  M"^  le  comte  de  Retz  eût 
dressé  cest  armement  pour  cest  effect  ;  et  ainsy  je  me  suis 
licencié  d'elle.  Sur  ce,  etc. 

Ce  xxij^  jour  de  juing  1573. 


CCCXXVr   DÉPESCHE 

—  du  xxvii*  jour  de  juing  1573.  — 
{Envoyée exprès  jusques  à  la  court  par  Jehan  Volet.) 

Fausse  nouvelle  de  la  capitulalion  de  la  Rochelle.  — Assaut  donné  à  la  ville 
par  le  roi  de  Pologne. — Nouvelles  d'Ecosse  et  des  Pays-Bas. 

Au    Roy. 

Sire ,  sur  une  assés  légière  nouvelle ,  que  le  docteur 
Dailh  a  escripte  à  la  Royne,  sa  Mestresse,  le  bruict  a  couru, 
deux  jours  durant ,  en  ceste  ville ,  et  est  allé  bien  loing 
dans  ce  royaulme,  que  ceulx  de  la  Rochelle  s'estoient 
rendus  à  Vostre  Majesté  ez  meins  du  Roy  de  Pouloigne, 
vostre  frère,  le  xvij"  du  passé.  De  quoy  ceste  princesse,  et 
les  siens,  entendant  que  c'estoit  à  des  condicious  qui  n'es- 
toient  sinon  assez  tollérables,  ilz  ont  faict  semblant  d'en 
estre  bien  ayses ,  et  ont  monstre  de  se  disposer  à  quelque 
chose  de  mieulx  qu'ilz  n'estoient  auparavant  vers  la  France; 
mais,  le  troisiesme  jour,  il  est  arrivé  ung  second  courrier 
du  dict  docteur  Dailh,  qui  a  porté  nouvelles  bien  contray- 
res  :  c'est  que  le  traicté  de  la  composition  estoit  du  tout 


—  362  — 
rompu ,  parce  que  ceulx  de  dedans  demundoient  plus  que 
ne  portoit  le  dernier  édict  de  Vostre  Majesté  ;  et  que,  pen- 
dant encores  qu'on  parlementoit  avec  eulx ,  le  Roy  de 
Pouloigne  avoit  faict  donner  feu  à  une  mine,  et,  quand  et 
quand,  assault,  et  une  escalade,  dont  il  avoit  esté  re- 
poussé et  sa  personne  mesmes  blessée ,  et  que  les  choses 
tendoient,  sans  aulcun  remède,  à  l'extrémité.  De  quoy 
les  Angloys,  et  pareillement  ce  nombre  de  voz  subjectz  qui 
sont  icy,  ont  commancé  à  penser  de  toute  aultre  chose  que 
la  paix,  et  croy  que,  sans  le  voyage  du  cappitayne  Orsey, 
ilz  l'eussent  desjà  plus  manifesté  qu'ilz  n'ont.  Et  m'a  l'on 
dict  que  celluy  qui  vint,  sur  la  fin  du  mois  de  may,  de  la 
Rochelle,  a  dict  que  les  assiégés  estoient  fermement  résolus 
d'attandrele  dernier  poinct  de  la  dicte  extrémité,  et  mettre 
lors  le  feu  en  leur  ville,  pour  fère  une  irruption  et  salie  sur 
vostre  armée  de  mer,  ou  sur  celle  de  terre,  affin  d'essayer 
j)ar  les  armes  tout  ce  que  peut  le  désespoir. 

L'on  a  retiré  à  Rarvic  les  forces  et  l'artillerye ,  que  la 
Royne  d'Angleterre  avoit  prestées  au  comte  de  Morthon  , 
et  aulcuns  gentilshommes,  des  pensionnayres  de  ceste  prin- 
cesse, qui  estoient  allez  à  l'entreprinse  de  Lillebourg  ,  sont 
desjà  de  retour,  en  court.  Guaras,  agent  du  duc  d'Alve , 
a  tant  faict  vers  ceulx  de  ce  conseil  que  deux  cappitaynes 
angloys,  qui  alloient  en  OUande,  ont  esté  arrestez,  mais  il 
en  est  allé  d'aultres.  Et  sur  ce,  etc. 

Ce  xxvij<=  jour  de  juing  1573. 

CCCXXVir    DÉPESCHE 

—  du  m*  jour  de  juillet  1573. — 
(Envoyée  exprès  jusques  à  Calais  par  Estienne  Jumeau.) 

Blessure  du  roi  de  Pologne.  —  Nouvelles  agitations  en  Irlande.  —  Désir  du 
comte  de  Montgommery  de  travailler  à  la  pacification. — Nouvelles  d'Ecosse. 
—  Réclamation  faite  par  Marie  Stuart  de  ses  diamans  qui  étaient  à  Lisle- 
bourg, — Mission  de  M'  Duverger,  auprès  de  la  reine  d'Ecosse. 

Au  Roy. 

Sire,  j'ay  faict  voyr  à  la  Royne  d'Angleterre  et  aulx 
seigneurs  de  son  conseil ,  par  la  lettre  qu'il  a  pieu  à  Yostre 
Majesté  m'escripre,  du  xviij^  du  passé  ,  la  vérité  de  ce  qui 
est  advenu  de  la  blessure  du  Roy  de  Pouloigne',  vostre  frère, 
lesquelz  ont  monstre  d'avoir  beaucoup  de  playsir  que  le 
mal  ne  fût  si  grand,  comme  l'on  le  leur  avoit  escript.  Et 
m'a,  la  dicte  Dame,  mandé  qu'elle  se  conjouyssoit  grande- 
ment avec  Vostre  Majesté ,  et  avec  la  Royne ,  vostre  mère, 
de  ce  que  Dieu  avoit  retiré  cestuy  vostre  frère  et  filz ,  du 
grand  et  non  préveu  péril,  où  il  s' estoit  trouvé;  et  de  ce 
qu'il  luy  faysoit ,  de  jour  en  jour ,  venir  sa  réputation  de 
tant  plus  clère  et  illustre,  qu'il  luy  donnoit  à  l'augmanterpar 
de  bien  grandes  et  hazardeuses  entreprinses  ;  et  qu'elle 
desiroit  de  bon  cueur  que  les  instances,  qu'elle  vous  avoit 
envoyé  fère  par  le  cappitayne  Orsey,  vous  vinssent  à  gré, 
affin  que  cella  servît  de  divertir  ce  qui  pouvoit  rester  en- 
cores  de  mal  à  venir  de  la  fin  de  ceste  guerre. 

Les  choses  d'Irlande  semblent  de  s'altérer,  de  jour  en 

*  Le  roi  de  Pologne,  dans  une  reconnaissance  faite  le  lU  juin,  avec  le  duc 
d'Alençon,  le  roi  de  Navarre  et  quelques  seigneurs,  ayant  été  aperçu  du  haut 
des  remparts,  un  soldat  le  mit  en  joue;  mais  de  Vins,  son  écuyer,  gentilhomme 
provençal,  se  jeta  au-devant  du  coui),cl  tomba  frappé  d'une  balle.  Le  roi  reçut 
dans  ses  vèlemeus  les  postes  dont  le  lusil  était  chargé,  mais  il  ne  fut  pas  blesse. 

jour,  davantage ,  non  toutesfoys  que  la  dicte  Dame  les  ré- 
pute beaucoup  dangereuses  ,  parce  qu'elle  voyt  que  Vostre 
Majesté  et  le  Roy  d'Espaigne  estes  tirés  à  d'aultres  plus 
pressantz  affères. 

Le  sir  Artus  Chambernon  m'est  venu  dire  qu'il  a  esté 
voyr  le  comte  de  Montgommery,  son  beau  frère,  et  l'a 
trouvé  fort  disposé  au  service  de  Yostre  Majesté  ;  et  à  dé- 
sirer, plus  que  sa  vye,  la  réunion  de  voz  subjectz  de  sa  re- 
ligion à  vostre  obéyssance ,  soubz  la  protection  et  obser- 
vance de  vostre  dernier  édict  de  paciffication. 

Je  n'ay,  à  présent,  rien  de  particuUier,  d'Escoce,  sinon 
qu'on  dict  qu'ung  chacun  y  vit  en  paix ,  et  que  le  cappi- 
tayne  Granges  est  détenu  encores  soubz  quelque  garde  en 
la  ville  de  Lillebourg,  où  l'on  luy  faict  fort  bonne  chère  , 
et,  qu'encor  que  la  pluspart  des  principaulx  de  la  no- 
blesse soient  de  maulvayse  intelligence  avec  le  comte  de 
Morthon  ,  il  n'y  a  toutesfoys  que  le  milord  Claude  et  Adam 
Gordon  quimonstrent,  plus  extérieurement  que  les  aultres, 
de  n'approuver  son  authorité,  et  dellibèrent  d'aller  seryir 
le  roy  de  Suède,  avec  trois  mil  escoucoys  ,  contre  le  Mos- 
covite. La  Royne  d'Escoce  m'a  faict  fère  instance,  icy, 
pour  les  bagues  qu'elle  a  dedans  le  chasteau  de  Lille- 
bourg,  mais  ne  m'y  a  esté  encores  rien  respondu.  Mon- 
sieur le  président  de  Tours  est  arrivé  pour  aller  devers 
elle,  auquel  j'ay  mis  peyne ,  ainsy  qu'il  vous  a  pieu  me  le 
commander,  de  luy  assister,  aultant  qu'il  m'a  esté  possible, 
pour  luy  fère  avoyr  son  passeport,  et  lettres  des  seigneurs 
de  ce  conseil  au  comte  de  Cherosbery ,  dont  il  s'y  ache- 
mine demein.  Sur  ce,  etc. 

Ce  11)'' jour  de  juillet  1573. 

CCCXXVIir  DÉPESCHE 

—  Ju  vii«  jour  de  juillet  1 573.  — 

(Envoyée  exprès  jusques  à  Calais  par  la  voye  du  S'  Acerbo.) 

Audience.  — Instance  d'Elisabeth  pour  la  pacification.  —  Mémoire.  Détails  de 
l'audience. — Condoléances  de  la  reine  sur  la  blessure  du  roi  de  Pologne.  — 
Etat  de  la  négociation  de  la  paix  en  France.  —  Négociation  du  mariage.  — 
Nouvelles  instructions  qu'Elisabeth  se  propose  de  donner  au  capitaine 
Orsey. 

A    LA    ROY.NE. 

Madame ,  oultre  ce  que  je  mande,  dans  le  récit  que 
j'ay  mis  à  part,  des  propos  que  la  Royne  d'Angleterre  m'a 
tenus  sur  la  blesseure  du  Roy  de  Pouloigne,  vostre  filz, 
elle  m'a  dict  qu'elle  jugeoit  bien  que  Vostre  Majesté 
prenoit  ung  singullier  contentement  de  voyr  et  ouyr 
les  preuves  de  la  valeur  de  voz  enfans,  mais  qu'elle 
croyoit  bien  que  nul  plus  mortel  regret  eut  peu  ja- 
mays  saysir  vostre  cueur,  ny  advenir  aulcun  plus  grand  in- 
convénient au  Roy ,  vostre  filz ,  et  à  son  royaulme ,  ny 
nul  plus  grand  trouble  aulx  estatz  de  Pouloigne ,  ny  rien 
de  plus  esmervueillable  en  la  Chrestienté,  que  si  ce  jeune 
prince ,  plein  de  valeur  et  de  grande  espérance ,  et  nouvel- 
lement Roy ,  se  fût  ainsy  perdu  en  ceste  misérable  guerre , 
laquelle  estoit  lors  assez  toUérable,  quand  elle  estoit  me- 
née par  des  cappitaynes  du  royaulme;  mais,  après  que 
ceulx  là  ont  esté  mortz,  et  qu'il  y  fault  maintenant  em- 
ployer si  souvant  les  propres  princes  de  la  couronne ,  voz 
enfantz ,  elle  vous  prioit  que  la  voulussiez ,  pour  jamays, 
retrencher  par  une  bonne  et  bien  assurée  paciffication. 

Je  luy  ay  respondu  que  cella  ne  tenoit  à  Vostre  Majesté, 
et  qu'il  falloit ,  puisqu'elle  avoit  crédit  avec  la  partie  plus 

opinyastre,  qu'elle  luy  persuadât  de  se  renger  à  l'obéys- 
sance  qu'elle  debvoit ,  et  de  se  contanter  de  ce  que  le  Roy 
leur  pouvoit  tollérer  de  leur  religion,  sans  troubler  ny  Testât 
de  la  sienne ,  ny  la  tranquillité  de  son  royaulme  5  ce  que  la 
dicte  Dame  a  trouvé  raysonnable.  Et  depuis,  ceulx  de  sou 
conseil  me  l'ont  approuvé ,  et  m'ont  assuré  que  vous  trou- 
verez ,  par  la  légation  du  cappitayne  Orsey ,  que  telle  es- 
toit  l'opinion  de  leur  Mestresse  et  de  toutz  eulx.  Sur  ce,  etc. 
Ce  vij*"  jour  de  juillet  1573. 

MÉMOIRE   AU  ROI. 

Sire ,  j'ay  remercyé  en  la  meilleure  façon  que  j'ay  peu  la  Royno 
d'Angleterre  de  l'honneste  propos,  et  de  la  vertueuse  démonstration, 
dont  elle  avoit  uzé  sur  la  nouvelle  de  la  blesseure  du  Roy  de  Pou- 
loigne,  vostre  frère,  quand  j'envoyay  luy  communicquer ,  par  le 
comte  de  Lestre,  ce  que  m'en  avez  mandé,  le  xviij"  du  passé,  et  luy 
ay  dict  davantage  que  ,  par  nouvelles  lettres  du  xxin]%  Yostre  Ma- 
jesté et  la  Royne,  vostre  mère,  me  commandiés  de  me  conjouyr  in- 
finyeraent  avec  elle  ,  de  vostre  part ,  de  ce  qu'il  avoit  pieu  à  Dieu  de 
le  vous  préserver  Qui  vous  assuriés  fort  qu'elle  auroit  piaysir  de 
voyr  que  vous ,  et  luy,  et  vostre  aultre  frère ,  qui  toutz  troiz  l'aviez 
bien  aymée,  et  luy  portiés  tousjours  une  singuUière  affection,  allis- 
siez  estandant  la  réputation  de  vostre  valeur,  avec  le  danger  de  voz 
[)ersonnes,  et,  qu'au  milieu  de  ces  dangers.  Dieu  vous  voulût  con- 
server. 

Ce  que  la  dicte  Dame  a  monstre  qu'elle  avoit  très  agréable,  et  m'a 
confirmé,  en  paroUes  et  démonstrations,  cella  mesmes  que  le  comte 
de  Lestre  m'avoit  desjà  mandé  -.  qu'elle  avoit  esté  non  moins  trou- 
blée de  l'accidaut  du  Roy  de  Poiiloigne ,  que  si  elle  eut  esté  sa  seur 
germayne.  Et  a  adjouxté  que ,  oultre  les  occasions  expécialles  qui 
l'obligeoient  de  se  resjouyr  du  bien  ,  et  se  douloir  du  mal,  qui  pour- 
roit  advenir  à  Vostre  Majesté,  et  à  toutz  ceulx  de  vostre  couronne, 
il  y  avoit  des  considérations,  pour  le  général  d'aucuns  estatz  de  la 
Chrestienté ,  qui  luy  faysoient  juger  que  ce  eût  esté  par  trop  de 
malheur  au  monde  ,  si  ce  prince  fût  ainsy  péry  en  ceste  entreprinse. 
Et  m'a  fort  curieusement  demandé  comme  cella  luy  estoit  advenu , 
el  s'ilne  seroit  pas,  une  aultre  foys,  aprins  de  fère  mieulx  recognois- 

tre  les  lieux  dangereulx,  plustost  que  d'y  aller?  el  si  le  troisiesrae  n'eu 
deviendroit  pas  aiissy  plus  advisé  de  son  costé ,  lequel  ne  debvoii 
lors  eslre  guyères  loing  de  son  frère  ?  et  s'il  estoit  vray  que  ung 
gentilhomme ,  ayant  entreveu  prendre  feu  à  l'arquebouze  ,  se  fût 
mis  devant  pour  couvrir  son  Mestre,  et  qu'il  eût  esté  tué? 

A  quoy  je  luy  ay  satisfaict  de  ce  quejesçavois,  de  la  vérité  de  ces 
choses,  et  luy  ay  discouru  celles  qui  servoient  à  cellébrer  la  magna- 
nimité de  Vostre  Majesté,  elles  gestes  vertueux  du  Roy  de  Pouloigne , 
et  comme  Monseigneur  le  Duc  se  formoit  près  de  luy,  pour  se  ren- 
dre bientost  ung  grand  et  brave  chef  de  guerre  ,  de  sorte  qu'elle  a 
monsiré  d'avoyr  à  plésir  ce  propos. 

Et  puis  a  suyvy  à  dire  qu'elle  desireroit  bien  fort  que  la  légation, 
qu'elle  avoit  maintenant  envoyé  vous  fère,  peut  servir  de  destourner 
ce  qui  pouvoit  rester  à  venir  du  malheur  de  ceste  guerre  ,  et  qu'elle 
n'attandoit  sinon  que  le  cappitayne  Orsey  luy  mandât  que  vous  aviez 
eu  agréable  l'ofBce  qu'elle  vous  offroit,  et  que  luy  eussiez  ordonné 
d'aller  devers  le  Roy  de  Pouloigne  et  devers  ceulx  de  la  Rochelle , 
affln  qu'elle  luy  enchargàt  de  nouveau  de  fère  toutes  choses  au 
contantement  de  voz  Majestez  Très  Cbrestiennes  et  du  dict  Roy  de 
Pouloigne;  et  qu'on  luy  avoit  bien  dict  que  la  paix  ne  tardoit  plus 
que  pour  la  defliance  ,  laquelle  elle  creignoit  que  fût  ung  peu  ren- 
grégée  de  ce  qu'on  avait  lOis  feu  à  une  mine  pour  surprendre  les 
dicts  de  la  Rochelle,  pendant  qu'on  parlementoit  à  eulx,  ainsy  que 
ung  gentilhomme  allemand,  fîlz  d'un  angloys,  qui  estoit  lors  au 
camp  ,  le  luy  avoit  dict  ;  ce  qu'elle  n'avoit  peu  aprouver,  car  n'estoit 
expédient  que  voulussiez,  ny  que  monstrissiez  de  vouloir,  la  mort  de 
voz  subjectz  de  la  nouvelle  religion. 

Je  luy  ay  respondu  que  la  légation  du  cappitayne  Orsey,  venant 
de  la  part  d'elle  pour  deux  si  honnorables  effectz  ,  comme  pour  la 
paix  de  vostre  royaulme  et  pour  le  faict  de  lentrevue,  ne  pourroit 
estre  que  bien  receue  de  Voz  Très  Cbrestiennes  Majestez,  et,  possible» 
viendroit  elle,  quand  au  premier  poinct,  assez  oportunément  pour 
ayder  la  négociation  que  le  S'  de  La  Noue  menoit  avec  les  dicts  de 
la  Rochelle  et  de  Monthaulban ,  et  des  aultres  de  la  nouvelle  reli- 
gion, pour  b'S  réduyre  à  ung  bon  et  honnorable  expédiant  d'accord; 
et  qu'il  n'y  avoit  lieu  d'alléguer  plus  la  deffience ,  car  eulx  mesmes 
cognoissoient  très  bien  qu'il  ne  leur  manqueroit  aulcune  sorte  de 
bonne  seureté. 

Et  touchant  la  mine,  dont  elle  parloit ,  qui  avoit  esté  essayée  pen- 
dant le  parlement ,  je  n'en  sçavois  rien,  mais  aussy  n'avoys  je  pas 

sceu  ([u'aulcune  suspencion  de  guerre  eût  esté  octroyée  en  ce  siège, 
sinon  pour  ceulx  seulement,  qui  parlemantoient;  et  qu'au  reste,  Voz 
Majestez,  et  le  Roy  de  Pouloigne,  aviez  clèrement  monstre  que 
vous  desiriez  la  conservation  générallement,  et  non  la  ruyne,  de  voz 
subjectz  ; 

Au  regard  de  Taultre  poinct,  qui  concernoit  l'entrevue,  que  je  crei- 
gnois  qu'il  vous  restât,  et  à  la  Royne,  vostre  mère,  de  quoy  vous  ver- 
goigner  assez  d'avoyr  defféré  à  la  dicte  Dame  tout  ce  qui  se  pouvoit 
imaginer  d'honneur  et  d'advantage  entre  princes ,  el  qu'elle  l'eût 
néantmoins  tenu  en  peu  de  compte,  et  quasy  l'eût  eu  à  mespris,  et 
que  Monseigneur  le  Duc  n'en  conceût  ung  très  grand  regret  en  son 
cueur;  qui ,  s'estant  proposé  par  l'abondance  de  son  aiiiityé  et  de  la 
dévotion,  et  servitude,  qu'il  luy  avoit  vouée,  qu'il  auroii  facille  accès 
à  ses  bonnes  grâces,  il  porteroit  à  ceste  heure  fort  impaciemment 
ceste  remise ,  car  ne  pensoit,  en  façon  du  monde  ,  qu'il  s'en  peut 
trouver  une  seule,  ny  aulcune  sorte  de  réplicque  à  son  offre  ;  ainsy 
qu'en  ses  lettres,  que  j'avoys  freschement  reçues,  il  me  parloit  comme 
un  prince  qui,  ayant  embrassé  de  toute  son  affection  ceste  espérance, 
avoit  desjà  le  pied  à  Festrier,  et  estoit  comme  de  chemin  pour  s'en 
venir,  et  qui  me  commandoit  qu'eu  luy  présentant  cependant  une 
sienne  lettre,  je  luy  impétrasse  tant  de  faveur  d'elle  que  de  luy  bay- 
ser  en  son  nom  et  très  humblement  ses  belles  meins,  qu'il  avoit  tant 
de  désir  de  venir  luy  mesmes  et  bayser,  et  toucher. 

La  dicte  Dame,  qui  ne  s'attandoit  d'avoyr  à  présent  de  ses  lettres, 
s'estant  composée  de  contenance ,  mais  devenue  vermeille  au  visage, 
les  a  prinses  et  leues  incontinent  d'affection,  et  les  a  trouvées  fort 
pleynes  d'honneur  et  d'honnesie  aniityé;  dont  m'a  respondu  qu'elles 
l'arguoient  d'une  grande  faulte  ,  de  n'avoir  escript  à  Monseigneur  le 
Duc  ,  mais  qu'elle  rabilleroit  cella  ,  si  elle  pouvoit  entendre  que  le 
dict  cappitayne  Orsey  allât  au  camp,  et  qu'elle  luy  avoit  par  trop 
d'obligation  pour  ne  manquer  à  ce  debvoir,  si  elle  ne  vouloit  estre 
trouvée  ingrate. 

J'ay  poursuivy  à  luy  dire  que ,  si,  en  la  commission  du  dict  cappi- 
tayne, il  y  avoit  chose  aulcune  qui  peut  mettre  en  quelque  suspens 
Voz  Majestez  et  Monseigneur  le  Duc  de  la  bonne  intention  d'elle , 
que  je  la  priois  de  le  vouloir promptement  réparer,  affin  de  ne  deffal- 
lir  de  correspondance,  de  sa  part,  àla  plus  parfaicte  et  constante  ami- 
tyé,dont  elle  seroit  jamays  aymée,  ny  bien  volue,  de  nulz  aultres 
princes  qui  fussent  au  monde. 

Elle  m'a  soubdein  mené  en  une  fenestre  assez  loing ,  et  m'a  dict. 

([ue,  s'il  vous  [ilaysoit  luy  fère  cesi  honneur  de  l'employer  à  la  pacil- 
fication  do  vostre  royanlnic  ,  qu'elle  mettroit  peyne  de  vous  y  coni- 
playre  de  tout  son  pouvoir,  et  de  conserver  ce  qui  seroit  de  l'hon- 
neur etauthoriié,  et  grandeur  de  Vostre  Majesté,  pour  vous  rendre 
les  subjectz  très  humbles  et  très  obeyssantz  ,  et  les  plus  modérez 
qu'elle  pourroit  en  ce  qu'ilz  demanderoient  de  l'exercice  de  leur  re- 
ligion, pour  n'en  avoyr  que  auitant ,  et  en  la  forme  que  trouverez 
raysonnable  de  leur  accorder,  de  vostre  propre  grâce,  pour  satisfac- 
tion de  leurs  consciences,  sans  troubler  le  repos  de  vostre  estât  : 

Et,  quand  à  l'entrevue,  que  ceulx  de  son  conseil  avoient  bien  digéré 
la  responce  qu'elle  vous  y  avoit  faicte,  laquelle  vous  ne  trouveriez,  à  son 
advis,  que  desvoyât  aulcunement  l'afîère,  ains,  possible,  le  remettroit 
en  meilleur  chemin  qu'il  n'estoit  auparavant  ;  et  qu'elle  estoit  bien 
ayse  de  demeurer  satisfaicte  et  de  pouvoir  satisfère  aultruy  de  vostre 
persévérance  vers  elle ,  car  vouloit,  puisqu'elle  estoit  femme,  me  ré- 
veller  ung  secret  :  c'est  que,  depuis  trois  jours,  sur  quelques  responces 
de  grande  importance  qu'on  luy  faysoit  attandre  de  quelque  part  du 
monde,  l'on  luy  estoil  venu  dire  que  véritablement  elles  luy  estoient 
mandées  très  bonnes  et  pleines  de  tout  contantement ,  mais  qu'en 
France  l'on  luy  avoit ,  coup  sur  coup ,  tué  trois  courriers  qui  appor- 
toient  les  dépesches ,  et  qu'elle  me  layssoit  juger  que  vouloit  dire 
cella. 

Je  n'ayuzényde  réplicque,  ny  de  curiosité,  pour  fère expliccjuer 
davantage  la  dicte  Dame,  ains,  l'ayant  seulement  pryée  de  vouloir 
radresser  la  commission  du  cappitayne  Orsey,  si  elle  ne  la  luy  avoit 
donnée  parfaictement  bonne,  quand  il  partit  ;  et  de  vouloir  escripre  à 
Monseigneur  le  Duc,  elle  m'a  promis  de  fère  l'ung  et  l'autre  ;  et  puis, 
'm'ayant  fort  volontiers  baillé  la  mein  à  bayser  an  nom  de  Monsei- 
gneur le  Duc,  je  me  suis  licencié  d'elle.  Qui  est,  Sire,  le  sommayre  de 
ce  qui  s'est  passé  en  cesle  audience. 


:iA 

CCCXXIX'   DÉPESCHK 

—  du  xii*"  jour  de  juillet  If)?.!. — 

(Em)oyée  exprès  jusques  à  Calais  par  la  voye  du  S'  Acerbo.) 

Audience. — Communication  officielle  de  la  paix  conclue  en  France. — Félicita 
tiens  de  la  reine.  —  Demande  de  l'ambassadeur  qu'Elisabeth  consente  à 
l'entrevue  sollicitée  par  le  duc  d'Alençon. — Demande  d'un  délai  pour  don 
ner  la  réponse.— Nouvelles  d'Ecosse.— Le  lord  de  Hume  et  le  lalr  de  Gran- 
ges retenus  prisonniers. 

Au  Roy. 

Sire ,  après  que  j'ay  eu  loué  et  remercyé  Dieu  de  la 
bonne  nouvelle  de  la  paix  • ,  qu'il  vous  a  pieu  me  mander,  du 
premier  de  ce  moys,  je  la  suis  allé  porter  à  la  Royne 
d'Angleterre,  laquelle,  d'un  semblant  fort  joyeux  et  con- 
tant ,  m'a  demandé ,  premier  quasi  que  j'aye  eu  loysir  de 
luy  en  entamer  le  propos ,  s'il  estoit  bien  vray  qu'elle  fût 
faicte.  Et  je  luy  ay  dict  que  Vostre  Majesté  et  la  Royne  , 
vostre  mère ,  aviez  estimé  très  raysonnable ,  aussytost  que 
Dieu  vous  y  avoit  faict  voyr  quelque  certitude  ,  et  premier 
quasy  qu'elle  fût  du  tout  bien  conclue ,  ou  aulmoins  devant 
qu'elle  fût  publiée  en  vostre  court,  d'en  fère  la  première 
part  à  elle ,  affin  de  luy  advancer,  devant  les  aultres  princes, 
voz  alliez  et  confédérés,  l'ayse  et  le  plésir  que  vous  vous 
assuriez  qu'elle  en  recevroit,  comme  celle  qui,  plus  que 
nul  d'entre  eulx,  avoit  monstre  tousjours  la  désirer,  et 
qui  s'estoit  offerte,  par  le  cappitayne  Orsey,  de  bien  honno- 
rablement  et  en  très  bonne  façon  s'employer  de  la  fère. 
De  quoy  me  commandiés  de  l'en  remercyer  de  tout  vostre 

>  Paix  conclue  le  2A  juin  1573  par  la  capitulation  de  la  Rochelle,  et  confir- 
mée par  l'édit  rendu  le  6  juillet  suivant. 

cueur,  et  l'assurer  que  vostre  résolution  avoit  tousjours 
esté ,  au  cas  qu'il  fût  besoing  d'y  appeller  aulcun  de  voz 
alliez ,  d'y  uzer  les  moyens  et  expédientz  qui  viendroient 
d'elle,  sans  vous  ayder  d'aulcun  aultre  prince  ;  et  qu'aussy- 
tost  que  le  cappitayne  Orsey  estoit  arrivé  ,  vous  l'eussiez 
volontiers  faict  acheminer  au  camp  et  à  la  Rochelle ,  pour 
ayder  à  la  conclusion  des  articles,  mais  ilz  estoient  desjà 
toutz  concludz  ;  et  néantmoins  vous  ne  layssiez  de  vous  sen- 
tir aultant  obligé  à  elle,  comme  s'il  en  eût  prins  la  peyne, 
et  comme  si  le  nom  de  la  dicte  Dame  y  fût  intervenu  ; 
qui  la  priés  de  prendre  ceste  vostre  dilligence,  de  luy  avoyr 
faict  la  première  communicquation  de  la  dicte  paix ,  et  de 
r avoyr  notifïiée  à  ses  ambassadeurs,  premier  qu'à  toutz 
les  aultres ,  qui  résident  près  de  Vostre  Majesté ,  ung  tes- 
moignage  certein  que  vous  n'aviez  rien  mis  en  oubly  de  ce 
que  vous  sçaviez  luy  en  debvoir,  et  que  vous  lui  promet- 
tiés ,  Sire  ,  de  luy  approprier  le  bien ,  que  vous  en  recep- 
vriés,  à  l'utillité  sienne,  et  aultant  à  la  tranquillité  de  son 
royaulme ,  comme  elle  avoit  tousjours  monstre  de  désirer 
le  repos  du  vostre. 

,  Elle  a  monstre  d'estre  fort  contante  et  de  la  nouvelle , 
et  des  propos  que  luy  en  fesiez  tenir,  et  m'a  dict  que  l'ayse 
et  le  playsir,  que  Voz  Majestez  en  avoient,  ne  surmontoit 
en  cest  endroict  le  sien  ;  et  qu'aulmoins  vous  prioit  elle  de 
ne  mettre  aulcun  aultre  prince,  de  toutz  voz  alliés,  au  pareil 
reng  qu'elle  en  cella ,  car  elle  sçavoit  bien  que  vous  luy  fe- 
riez tort;  et  vous  remercyoit  infinyement  qu'eussiez  prins 
de  bonne  sorte  l'offre  qu'elle  vous  avoit  envoyé  fère  par  le 
cappitayne  Orsey,  et  qu'eussiez  cognu  qu'elle  estoit  pure, 
et  pleine  d'une  singulière  affection  vers  tout  ce  qui  pou- 
voit  concerner  et  l'honneur  de  Vostre  Majesté  et  toutz 

les  degrés  de  vostre  souverayne  authorité  sur  voz  subjectz  , 
comme  si  elle  eût  voulu  procéder  en  cella  pour  sa  cause 
propre,  et  pour  celle  de  sa  couronne.  Et  m'a  curieusement 
demandé  quelles  estoient  les  condicions  de  la  paix ,  et  si  vostre 
dernier  édict  estoit  pas  restably ,  et  toutz  voz  subjectz  rap- 
pelles ,  et  si  le  comte  de  Montgommery  pourroit  pas  aussy 
bien  retourner,  comme  les  aultres,  en  vostre  bonne  grâce? 

Je  luy  ay  dict  que  je  recuillerois  le  sommayre  de  ce  que 
je  trouverois,  des  dictes  condicions  de  la  paix,  ez  lettres  de 
Vostre  Majesté  pour  le  luy  envoyer,  et  que  je  ne  pensois 
que  voulussiez  excepter  le  comte  de  Montgommery,  s'il  ne 
vous  apparoissoit  bien  qu'il  eût  machiné  quelque  chose  de 
plus  que  les  aultres  contre  vostre  propre  personne.  Et  luy 
ay  touché  cepandant  aulcuns  poinctz  des  susdictes  condi- 
cions pour  voyr  comme  elle  les  prendroit,  qui  ne  m'a  faict 
semblant  de  les  trouver  sinon  assez  raysonnables.  Et,  après, 
j'ay  adjouxté  que,  de  tant  qu'à  ceste  heure  les  ostacles, 
que  ceulx  de  son  conseil  avoient  mis  au  faict  de  l'entrevue, 
estoient  ostés,  et  que  la  guerre  contre  ceulx  de  leur  religion, 
en  laquelle  ilz  les  avoient  fondés,  s' estoit  terminée  en  la 
façon,  que  eulx  mesmes  desiroient,  d'une  bonne  paix  et 
d'ung  amyable  accord  ;  et  que  Monseigneur  le  Duc  ne  se 
trouveroit  plus  ny  sanglant  ny  meurtrier  des  dicts  de  la 
nouvelle  religion  de  devant  la  Rochelle,  ains  possible  aul- 
tant  leur  amy  et  bienvueillant  que  prince  de  la  Chrestienté; 
que  Vostre  Majesté  et  la  Royne,  vostre  mère,  me  com- 
mandiés  de  luy  incister  qu'elle  vous  voulût  rendre  une  res- 
ponce  bien  entière  à  vostre  offre ,  et  me  déclarer  qu'elle 
l'acceptoit,  et  que  me  feist  dellivrer  les  seuretés. 

La  dicte  Dame  m'a  respondu  que  ma  demande  estoit 
raysonnable,  et  qu'elle  ne  la  vouloit  différer,  et  manderoit 

venir  milord  trézorier,  et  les  aultres  de  son  conseil  qui  es- 
toient  absentz,  pour  en  dellibérer  avec  eulx,  affin  que,  de- 
vant le  XV*  du  présent ,  auquel  jour  elle  dellibéroit  de 
commancer  son  progrès,  elle  me  peut  rendre  sa  responce  ; 
et  que  cepandant  elle  verroit  ce  que  le  cappitayne  Or- 
sey  et  son  ambassadeur,  résident,  luy  en  escripvoient,  des> 
quelz  le  pacquet  venoit  tout  présentement  d'arriver ,  mais 
leurs  lettres  n'avoient  esté  encores  lues.  Et  m'a  demandé 
là  dessus  si  je  sçavois  que  le  dict  cappitayne  Orsey  s'en 
revînt. 

Je  luy  ay  dict  que  je  n'en  sçavois  rien,  et  que  j'estimois 
qu'il  feroit  sellon  qu'elle  luy  avoit  commandé. 

A  quoy,  après  avoyr  esté  ung  peu  pensive,  elle  m'a 
continué  dire  qu'il  avoit  charge  de  suivre  ce  qu'il  verroit 
qui  plus  vous  pourroit  complère ,  et  qu'il  sçavoit  bien  la 
bonne  et  droicte  intention  qu'elle  avoit  à  Yoz  Majestez. 

Et,  après,  je  luy  ay  sômmayrement  touché  les  particul- 
laritez ,  dont  il  avoit  traicté  avecques  vous,  et  la  satisfaction 
qu'il  vous  avoyt  donnée,  et  que  seulement  vous  restiez  es- 
bahys  comme  il  ne  vous  avoit  faict  aulcune  mencion  des 
.choses  d'Escoce,  bien  que  la  lettre  d'elle  en  parlât. 

A  quoy  soubdein  elle  m'a  respondu  qu'il  avoit  attendu 
qu'on  hiy  en  commançât  le  propos,  mais  qu'avant  partir  il 
vous  en  rendroit  bon  compte ,  et  sommes  passez  à  quelques 
aultres  gracieux  propos  de  son  progrès,  et  des  chasses 
qu'on  dellibéroit  de  luy  monstrer  en  chemin. 

Et  puis,  ay  communicqué  aulx  seigneurs  de  son  conseil  la 
mesmes  désirée  nouvelle  de  la  paix ,  qtii  ont  monstre  toutz 
de  s'en  resjouyr  ;  et  ainsy  me  suis  desparty  d'elle  et  d'eulx. . 

Cepaiidant  le  S"^  de  Quillegreu  est  revenu  d'Escoce,  avec 
ung  grand  nombre  de  papiers  et  chiffres  qui  ont  esté  trouvés 

dedans  le  chasteau  de  Lillebourg.  Ledictchasteau  est  gardé 
par  James  Douglas,  frère  bastard  du  comte  de  Morthon,  et 
par  le  cappitaine  Humes  ;  milord  de  Humes  a  esté  remis 
prisonnyer  dans  le  mesmes  chasteau,  et  le  layr  de  Granges 
envoyé  à  Loclevin,  et  les  aultres  principaulx  distribués  en 
aultres  lieux.  Les  soldatz,  qui  ont  suivy  le  party  du  dict  de 
Morthon,  passent  peu  à  peu  en  Ollande,  et  ceulx  du  party 
de  la  Royne  s'en  vont  servir  le  roy  de  Suède,  de  sorte  qu'il 
en  sort  envyron  quatre  mille  du  pays,  ce  qui  fera  davantage 
continuer  la  paix.  Milord  Claude  ny  Adam  Gourdon  ne 
bougent  ;  le  cappitayne  Cauberon  a  suivy,  icy,  le  dict  de 
Quillegreu ,  et  dict  on  qu'il  a  charge  du  comte  de  Morthon 
de  requérir  Tévesque  de  Roz  comme  rebelle.  Sur  ce,  etc. 

Ce  xij^  jour  de  juillet  1573. 


CCCXXX"'  DÉPESCHE 

—  du  xx»  jour  de  juillet  1573. — 
(  Envoyée  exprès  jusques  à  la  court  par  Groignet,  mon  secrettère.  ) 

Retour  du  capitaine  Orsey  à  Londres. —  Négociation  du  mariage.  —  Sollicita- 
lions  du  comte  de  Morton  pour  obtenir  d'ÉIisabetli  l'autorisation  de  mettre 
à  mort  les  seigneurs  écossais  pris  dans  le  château  d'Edimbourg. —  Soumis- 
sions faites  par  les  Français  réfugiés  en  Angleterre.  —  Mémoire.  Détails 
d'audience. — Négociation  du  mariage. — Consentement  d'Elisabeth  à  accor- 
der les  sûretés  nécessaires  pour  l'entrevue.  —  Maintes  du  roi  au  sujet  des 
-  affaires  d'Ecosse.  — Sollicitations  de  l'ambassadeur  en  faveur  de  l'évêque 
de  Ross  ,  qui  est  réclamé  par  le  comte  de  Morton. —  Déclaration  de  la  reine 
qu'il  ne  sera  pas  livré. — AvisàpaHh  la  Reine.  Mécontentement  de  Leicesler. 

Al  Roy. 

Sire,  trois  jours  de  reng,  le  conseil  a  esté  tenu  à  Gren- 
vich  pour  dellibérer  de  la  responce  qu'on  avoit  à  me  fère, 
où  j'entendz  que  les  choses  ont  este  merveilleusement  dé- 

bâtues,  non  par  contencion  de  parolles,  mais  avec  des  argu- 
mentz  pourpousés  de  si  loing,  et  si  artifficieusement  re- 
cherchés, qu'on  a  mis  ceste  princesse  à  ne  sçavoir  à  quoy 
se  résouldre  ;  et  le  cappitayne  Orsey  a  esté  dilhgemment 
examiné  de  ce  qu'il  raportoit  de  vostre  intention,  et  de 
celle  de  la  Royne,  vostre  mère,  et  de  Testât  des  choses  de 
France  :  dont  me  suis  présenté  au  dict  lieu,  le  xv*  de  ce 
moys,  comme  je  y  estois  assigné,  pour  ouyr  ce  qu'on  me 
voudroit  dire,  dont  je  mets  le  récit  à  part.  J'adjouxteray, 
icy,  que  le  comte  de  Morthon  inciste  fort  que  la  Royne 
d'Angleterre  ayt  agréable  qu'il  puisse  fère  exécuter  à  mort 
ceulx  qu'il  a  prins  dans  le  chasteau  de  Lillebourg,  à  quoy 
semble  qu'elle  fermera  les  yeulx,  pour  d'autant  confirmer 
son  party  ;  et  j'entendz  qu'elle  a  ordonné  quelque  nombre  de 
gentilshommes  ses  pencionayres ,  au  dict  pays  d'Escoce, 
desquelz  je  mettray  peyne  de  sçavoir  les  noms.  Le  S*^  de 
Villy  s'en  est  retourné  vers  Vostre  Majesté  et  le  S"^  Voysin, 
son  compaignon,  reste  encores  icy,  qui  ont  toutz  deux,  ainsy 
qu'ilz  disent,  trouvé  ez  francoys,  qui  sont  par  deçà,  une  bonne 
disposition  vers  vostre  service.  Le  comte  de  Montgommery, 
à  ce  que  j'entendz,  n'a  attendu  que  le  retour  du  cappitayne 
Orsey  pour  envoyer  devers  moy.  Je  orray  ce  qu'il  me 
mandera.  Le  S'  de  Languillier  est  venu  très  libérallement 
offrir  sa  personne,  et  sa  vye,  pour  vostre  service,  et  de  vouloir 
vivre  et  mourir  vostre  très  humble  subject.  M'  le  vidame 
ne  peut  trouver  qu'il  soit  suffizamment  pourveu,  par  les 
articles  delà  paix,  à  la  nécessité  de  leur  religion;  néantmoins 
que  ce  ne  sera  luy  qui  yra  rien  recalculer  là  dessus,  et  per- 
cistera  à  vouloir  jouyr,  en  pacience,  la  paix  et  bonne  grâce 
de  Vostre  Majesté.  Et  sur  ce,  etc. 

Ce  XX*  jour  de  juillet  1573. 

MEMOIRE . 


Sire,  après  avoir  grandement  remercyé  la  Royne dV'Vngleterre  de 
l'offre,  qu'elle  vous  avoit  envoyé  fére,  de  s'employer  à  la  paix  de  vostre 
royaulme,  et  de  persévérer  en  la  ligue,  je  luy  ay  dict  que,  ayant  Vostre 
Majesté  et  la  Royne,  vostre  mère,  ouy,  par  deux  foys,  le  cappitayne 
Orsey,  et  vous  estant,  après  l'assurance  de  la  paix  ,  bien  fort  explic- 
qués  à  luy  et  à  l'ambassadeur,  résident,  touchant  le  propos  de  Mon- 
seigneur le  Duc  et  de  l'entrevue,  vous  estiez  restés  fort  esbahys 
qu'ilz  vous  avoient  layssez  aussy  incertains  et  irrésolus  de  l'intention 
d'elle  en  cella  ,  comme  si  le  dict  Orsey  n'en  eût  eu  nulle  charge  ;  et 
pourtant  me  commandiés  d'incister  à  obtenir  la  responce  qu'elle  me 
voudroit  donner  sur  la  dicte  entrevue ,  et  d'impétrer  les  seuretés  qui 
estoient  pour  cella  nécessayres. 

A  quoy  la  dicte  Dame  m'a  respondu  que  c'estoit  à  elle  et  non  à 
Vous  ,  Sire  ,  que  touchoit  de  recognoistre  tout  l'effaict  du  voyage  du 
cappitayne  Orsey,  car,  en  récompense  de  quelque  petite  courtoysie 
qu'elle  vous  avoit  envoyé  offrir  par  luy,  Voz  Majestez  en  avoient 
par  luy  mesmes  remandé  à  elle  au  double,  et  de  si  bonnes  que  de 
meilleures  ne  les  eussiez  sceu  fère  à  vostre  propre  seur  germayne;  et, 
(juand  à  la  responce  que  demandiés  maintenant  de  l'entrevue,  qu'elle 
vous  prioit  de  croyre  qu'elle  avoit  cherché  de  la  vous  fère ,  sellon 
vostre  désir,  et  quoyque  ses  conseillers  luy  déduysissent  des  empes- 
chements  si  extrêmes,  qu'il  leur  sembloit  qu'elle  voulût,  avec  Voz 
Majestez  Très  Chrestieiines,  conjurer  la  niyne  de  ceulxde  sa  propre 
religion,  si  ne  voulait  elle  monstrer  d'eslre  si  mal  nourrye  que  de  ne 
recognoistre  l'obligation  qu'elle  vous  avoit  et  à  Monseigneur  le  Duc, 
pour  tant  d'honneur  que  luy  aviez  faict  ;  et  pourtant  qu'elle  ne  vou- 
loit  différer  d'accepter  l'entrevue,  et  d'offrir  les  seuretés,  sinon 
jusqucs  à  tant  qu'elle  vous  eût  encores  escript  à  toutz  troys,  de  sa 
mayn,  comme  les  raysons  qu'on  luy  avoit  alléguées  contre  le  ma- 
riage contrepesoient  et  mesmes  sembloient  si  fort  surbalancer  celles 
(jui  font  pour  icelluy,  qu'elle  estimoit  ne  pouvoir  procéder  sincère- 
ment avec  Voz  Majestez  ,  si  elle  ne  vous  advertissoit  que ,  venant 
Monseigneur  le  Duc,  elle  creignoit  bien  fort  que  son  intention  ne 
peut  réuscyr  à  l'efîec!;  qu'il  voudroit. 

Dont,  encor  que  ,  par  ses  propres  lettres  ,  et  de  la  Royne  ,  vosire 
mère,  elle  eut  promesse  qu'il  en  prendroit  tout  le  hazard  sur  luy,  si 
cognoissoil  elle  bien  qu'il  y  courroit  encores  une  bonne  partie  de 

liazard  pour  elle,  d'altérer  la  bonne  amitye,  en  quoy  elle  se  trouvoit 
niainienant  avec  toutz  troys  ,  et  que  pourtant  elle  y  vouloit  obvier , 
aultant  qu'il  luy  seroit  possible ,  dont  vous  escriproit  franchement 
tout  ce  qui  en  estoit,  sans  vous  en  rien  dissimuler;  et  puis  à  Voz 
Majestez  seroit  d'en  uzer  comme  bon  vous  sembleroit,  car  les  seu- 
retés  se  trouveroienl  incontinent  toutes  prestes,  telles  que  je  les 
voudrois  demander 

Je  luy  ay,  pour  réplicque,  récapitullé  tout  ce  qui  avoit  esté  dict  et 
faict,  et  escript,  depuis  le  commancement  du  propos  jusqiies  à  ceste 
heure,  et  comme  la  mesmes  difficulté,  qu'elle  alléguoit  mainienant, 
estoit  desjà  vuydée  par  les  propres  lettres  de  Voz  Majestez  et  de 
Monseigneur  le  Duc,  qu'elle  avoit  devers  elle;  et  que  vous  vous  es- 
tiez layssez  mener  à  elle  jusques  au  fin  bout  de  ce  que  luy  pouviez 
defférer  d'honneur  et  d'avantage  en  cest  endroict,  de  sorte  que  vous 
ne  vous  estiez  réservez  à  y  pouvoir  fère  uug  pas  davantage,  et  tout  le 
parfayre  et  l'accomplyr  estoit  à  ceste  heure  en  la  main  d'elle;  qui  la 
priés  de  l'y  mettre  si  bon  et  si  honnorable  ,  comme  ses  propos  pré- 
cédans ,  ses  démonstrations,  ses  lettres  et  responces  vous  avoient  tous- 
jours  faict  croyre  qu'elle  y  procédoit  d'une  pure  et  non  feincte,  ny 
simulée,  sincérité. 

La  dicte  Dame  m'a  soubdeiii  demandé  si  je  voulois  empescher 
qu'elle  ne  vous  donnât  cet  advertisserheut ,  qu'elle  vous  vouloit  es- 
cripre. 

Je  luy  ay  responduque  non,  ains  la  supliois  de  le  vous  exprimer  le 
plus  qu'elle  pourroit,  affin  (|ue  n'envoyassiez,  par  mesgarde,  ce  ver- 
tueux prince  à  ung  manifeste  refus ,  comme  je  s<;avois  bien  que  vous 
en  vouliés  très  bien  garder,  mais  que,  par  ensemble,  elle  m'accordât 
l'entrevue  et  les  seuretés;  qui  estoient  deux  choses  que  j'avois  sim- 
plement charge  de  requérir  ;  et  puis  Voz  Majestez  en  uzeroient  sel- 
Ion  leur  bon  plésir.  Qui  vous  assuriez  bien  que  si,  ez  perfections  de 
prince  (jui  fût  en  la  Chrestienté  ,  Dieu  avoit  laissé  de  quoy  pouvoir 
agréer  à  celles  de  la  dicte  Dame ,  que  Monseigneur  le  Duc  luy  com- 
plerroit  entièrement. 

Elle,  ne  se  pouvant  assez  bien  démesler  de  ce  poiisct ,  a  appelle 
milord  trézorier  et  les  quatre  comtes,  d'Arondel,  de  Sussex,  de  Bet- 
fort  et  de  Lestre,  commandant  de  chasser  tout  le  reste  de  la  chambre. 
Et  ayant  longtemps  devisé  avec  eulx,  en  angloys,  et  avec  réplicques, 
d'ung  chacun  costé,  enfin  par  leurs  advis,  et  eulx  [trésentz,  elle 
m'a  respondu  qu'elle  accordoit  que  les  seuretés  fussent  expédiées,  et 
que  j'en  balllerois  le  raémoyre,  quand  je  voudrois,  mais  que  ne  se- 

l'Oient  envoyées  qu'elle  ne  vous  eût  premièrement  escript  le  susdict 
advertissement,  et  qu'elle  en  eût  eu  vostre  responce. 

Je  n'ay  rien  plus  réplicqué  là  dessus,  mais  j'ay  adjouxté  que  Voz 
Majestez  denieuroieiit  escandalisées  de  ce  (|uelecappitayne  Orsey  ne 
vous  avoit  touché  ung  seul  mot  des  choses  d'Escoce ,  bien  qu'elle 
vous  eût  escript  qu'elle  luy  en  avoit  donné  charge  ;  dont  je  la  priois 
de  vousfère  explicquer,  par  son  ambassadeur  résident,  ce  que  c'estoit; 
et  qu'elle  me  voulût  octroyer  ung  passeport  pour  ung  gentilhomme, 
(jue  Vostre  Majesté  dellibéroit  d'envoyer  par  dellà  ;  et  qu'au  reste 
j'ozois  bien  employer  le  nom  de  Vostre  Majesté  pour  incister  qu'elle 
ne  voulût  bailler  l'évesque  de  Roz  au  comte  de  Morlhon  ,  comme 
j'estois  adverty  qu'il  pourchassoit  de  l'avoir  en  ses  mains. 

Elle,  en  la  inesmes  présence  de  ses  conseillers,  m'a  respondu  que, 
à  dire  vray,  le  cai)pitayne  Orsey  n'avoit  satisfaict  à  ce  poinct,  comme 
il  luy  avoit  esté  commandé,  et  seulement,  en  parlant  de  la  conscience 
d'elle  à  la  Royne,  vostre  mère,  il  luy  avoit  dict  qu'encor  qu'elle  s'es- 
toit  peu  saysir  du  chasteau  de  Lillebourg,  elle  néantmoins  l'avoit  en- 
lièremenl  délayssé  aulx  Escouçoys  ;  et  parce  que  la  Royne,  vostre 
mère ,  n'avoit  lors  suivy  le  propos ,  il  n'y  avoit  sceu  retourner  une 
aultre  foys ,  mais  elle  avoit  desjà  faict  escripre  à  son  ambassadeur 
qu'il  ne  faillit  de  le  vous  parachever  ;  et  qu'elle  m'accordoit  le  passe- 
port que  je  demandois  ,  et  ci^mmandoit ,  dès  à  présent,  qu'il  me  fût 
dellivré,  quand  je  le  vouldrois; 

Quand  à  l'évesipie  de  Roz,  qu'elle  me  promectoit  de  le  refuzer  au 
comte  de  Morllion ,  et  de  procurer  qu'il  peut  retourner  en  ses  biens, 
ou  ,  s'il  ne  pouvoit  estre  soufert  d'en  jouyr  dans  le  pais,  qu'il  en 
peut  aulmoins  avoyr  le  revenu  icy  ou  en  France  ,  s'il  playsoit  à 
sa  Mestiessc  (ju'il  y  passât,  et,  sur  ce,  estant  la  dicte  Dame  pressée  de 
partir  pour  fère  la  première  treite  de  son  progrès,  elle  m'a  licencié. 

ADVIS,  A  PART,  A  LA  ROVNE. 

x\Iadaine,  j'ay  parlé,  à  part,  au  comte  de  Lestre,  le(|uel  m'a  uzé  de 
beaucoup  de  bonnes  parolles,  mais  icelles  conformes  à  la  résolution 
du  reste  du  conseil ,  et  je  me  suis  efforcé  de  fère  que  le  malcontan- 
tement,  que  son  secrettère,  qui  estoii  avec  le  cappitayne  Orsey,  luy 
avoit  imprimé,  de  ce  (|ue  Voz  Majestez  n'avoient,  sinon  petitement 
et  bien  tard,  faict  mencion  de  luy  au  dict  Orsey,  fût  rejecté  sur  ce 
que  icelluy  Orsey,  lequel  vous  sçavics  bien  (pi'il  estoit  à  luy,  et  par 
lequel  aviez  espéré  d'avoir  plusieurs  adveriissementz  parliculliers  et 

expéciaulx,  en  l'affère  de  Monseigneur,  voslre  filz,  ne  vousyavoilja- 
inays  respondu  une  seule  bonne  paroUe. 

De  quoy  je  luy  voulois  bien  dire  que  j'avois  fort  exprès  comman 
dément,  de  Vostre  Majesté,  de  m'enpleindre  à  luy  :  qui  m'a  respondu 
(pie  le  dictOrsey  estoit  vrayement  son  bon  amy,  mais  qu'il  avoit  esté 
dépesché  par  commandement  plus  hault,  lequel  il  luy  avoit  convenu 
suyvre. 

Et,  depuis ,  ayant  par  un  tiers  faict  sonder  bien  avant  le  dict 
comte,  il  ne  m'a  raporté  de  luy  que  doubtes  et  difficultez  louchant  le 
mariage  ,  et  qu'il  ne  pouvoit,  ny  vouloit  s'en  mesler  plus  avant  que 
les  aultres  du  conseil. 

Et  au  regard  de  son  particullier,  il  lui  avoit  discouru  fort  au  long, 
mais  avec  charge  de  n'en  parler  jamays  à  personne  ,  comme  il  se 
trouvoit  fort  déceu  en  ce  qu'il  avoit  espéré  de  Voz  Majestez  Très 
Chrestiennes,  pour  lesquelles  il  disoit  s'estre  déclaré  si  avant  tpi'il 
ne  sçavoit  qu'est  ce  qu'il  n'avoit  faict  pour  la  France ,  jusques  avoyr 
mis  sa  Mestresse  et  son  royaulme  en  voz  meins,  si  l'eussiez  voulu 
avoyr,  abbatu  la  ligue  d'Espaigne  et  relevé  la  vostre ,  saulvé  la 
vye  de  la  Royne  d'Escoce,  diverty  toutes  occasions  de  guerre  entre 
ces  deux  royaulines,  et  faict  beaucoup  de  grandes  despences  pour 
honnorer  et  traicier  les  Françoys.  et  se  porter,  en  toutes  choses,  très 
parcial  pour  la  France  : 

De  quoy  il  n'avoit  acquis  (pie  souspeçons  et  deffiences  vers  les 
siens,  et  non  jam:iys  ung  seul  bouton  vaillant,  ny  une  lettre  .  ny 
mesmes  ung  grand  mercys  de  Voz  Majestez,  ny  de  nul  aulfre  en- 
droit de  France,  et  qu'il  ne  se  vouloit  plus  mettre  à  tel  pris. 

Et,  comme  l'aultre  luy  a  respondu  (|ue  le  temps  ne  vous  donnoil 
loysir  de  luy  pouvoir  tesmoigner,  à  ceste  heure,  voz  bonnes  volontés, 
et  (|u'il  ne  failloit  pour  cella  qu'il  layssàt  de  demeurer  bon  parcial 
françoys ,  et  de  pourchasser  ce  party  de  Monseigneur  le  Elue  à  sa 
Mestresse ,  sellon  qu'elle  avoit  nécessayrement  besoing  d'avoyr  ung 
mary  ou  ung  déclaré  successeur  ; 

Il  a  réplicqué  soubdein  que  sa  Mestresse  avoit  voyrement  be- 
soing de  l'ung  ou  de  l'aultre,  et  qu'il  avoit  peur  qu'elle  les  laysseroit 
sans  pas  ung  des  deux  ,  et  tout  son  estai  en  grand  confusion  ,  néant- 
moins  (ju'il  demeureroit,  i|uand  à  luy,  bien  bon  angloys  .  et  n'est 
passé  plus  avant. 

Je  fay.  Madame,  le  niieulx  que  je  puis,  pour  maintenir  vostre  af- 
fère,  et  conserver  voz  amys  en  ceste  court ,  et  y  employé  beaucoup 
de  bonnes  paroles,  mais  le  torrent  de  deniers  et   de  présantz  qui 

viennent  d'aillems  les  emportent,  et  c'est  de  là  d'où  je  me  sents  le 
plus  traversé. 


CCCXXXr   DÉPESCHE 

—  du  xxvi«  jour  de  juillet  1 573.  — 
{Envoyée  exprès  jusques  à  Calais  par  la  voye  du  S"  Acerbo.) 

Négociation  du  mariage.  —  Conférence  de  l'ambassadeur  et  de  Burleigli  sur 
cette  négociation. 

Ad  Ro\. 

Sire ,  en  débatant  naguyère  avec  la  Royne  d'Angleterre 
des  poinctz  de  la  responce  qu'elle  m'a  faicte  touchant  l'en- 
trevue ,  elle  m'a  bien  donné  à  cognoistre  qu'on  luy  avoit  re- 
présenté de  grandz  inconvénientz  et  beaucoup  de  dangers 
de  vostre  costé ,  lesquelz  elle  a  aulcunement  comprins  , 
parce  que  je  luy  en  ay  remonstré,  qu'on  les  luy  avoit  plus 
fondez  en  imagination  que  sur  apparance  de  vérité  5  car  , 
après  plusieurs  réplicques  d'entre  nous  ,  elle  m'a  enfin  dict 
que,  quelle  impression,  qu'on  luy  eût  peu  donner,  qu'il  luy 
adviendroit  beaucoup  de  mal  de  vostre  costé  ,  si  ne  layrroit 
elle  de  remémorer  le  bien  qu'elle  en  avoit  desjà  senty ,  et 
ce  que ,  depuis  son  advènement  à  ceste  couronne ,  elle  n'a- 
voit  receude  Vostre  Majesté  ny  de  la  Royne,  vostre  mère, 
ny  de  Messeigneurs  voz  frères,  ny  encores  du  feu  Roy  , 
vostre  père,  quand  il  vivoit,  que  beaucoup  de  faveurs  et  beau- 
coup de  courtoysies  et  gratieusetés  5  et  qu'elle  ne  se  vou- 
loit  encores  ayséement  persuader  que  luy  voulussiez  nuyre, 
ny  la  tromper.  Il  est  vray  qu'elle  pouvoit  considérer  que 
ce  qu'on  luy  en  disoit  pourroit  bien  advenir,  et  qu'elle  s'en 
garderoit  le  mieulx  qu'elle  pourroit ,  néantmoins  que  ,  de 


—  381    — 

soH  costé ,  elle  ne  cammanceroit  poinct  de  changer  de  vo- 
lonté vers  Voz  Très  Chrestiennes  Majestez  ;  ains  vous  ob- 
serveroit  justement  les  promesses  qu'elle  vous  avoit  faictes. 
A  quoy,  Sire,  il  seroit  long  de  vous  racompter,  icy,  ce  que 
je  luy  ay  commémoré  là  dessus,  qui  ne  pense  estre  demeuré 
nullement  court 

Maisj'ay  bien  depuis  voulu  aprofondir  ce  propos  avec 
milord  de  Burgley,  avec  lequel ,  estant  seul  à  seul ,  je  luy 
ay  dict  que  Vostre  Majesté  et  la  Royne,  vostre  mère,  au- 
riez eu  juste  occasion ,  quand  vous  auriez  veu  la  responce 
que  sa  Mestresse  vous  avoit  mandée  ,  de  vous  en  plaindre; 
car  c'estoit  elle  qui  avoit  mis  en  avant  l'entrevue ,  et  qui 
avoit  demandé  de  n' estre  en  rien  obligée  par  la  venue  de 
Monseigneur  le  Duc  ,  et  qui  néantmoins  avoit  déclaré 
qu'ellel'espouseroit,  s'ilplaysoitàDieu  qu'en  présence  ilz  se 
peussent  complaire;  et  maintenant  que  Voz  Majestez  luy 
avoient  concédé  toutz  les  poinctz  qui  estoient  à  l'advantage 
d'elle,  elle  disoit  que  les  raysons  qui  faysoient  pour  le  pro- 
pos estoient  si  contrepesées  et  surbalancées  par  celles  qui 
faysoient  au  contrayre,  qu'elle  doubtoit  fort  que  le  mariage 
^  ne  peut  succéder.  Ce  que  Voz  Majestez  prendroient  pour 
ung  fort  nouvel  accidant,  de  tant  que  les  difficultés,  qu'elle 
avoit  jusques  à  ceste  heure  alléguées ,  n'avoient  esté  ja- 
mays  que  trois  :  sçavoir,  celle  du  visage ,  pour  laquelle 
l'entrevue  se  faysoit;  celle  de  l'eage,  laquelle  estoit  desjà 
vuydée  ;  et  celle  de  la  religion ,  laquelle  estoit  remise  entre 
eulx  deux  :  et  que,  d'en  proposer  maintenant  d'aultres,  ou 
bien  vous  agraver  celles  là  davantage ,  estoit  vous  mons- 
trer  que  n'aviez  esté  correspondus  de  pareille  sincérité,  que 
vous  aviez  tousjours  de  vostre  part  procédé ,  et  vous  fère 
croyre  qu'il  n'y  avoit  jamays  eu  qu'une  seule  difficulté  , 

c'estoil  qu'elle  n'avoit  onques  eu  intention,  ny  volonté,  au 
dict  mariage. 

Le  dict  milord  s'est  trouvé  fort  perplex,  et  a  voulu  escha- 
per  sur  ce  que  j'avoys  desjà  une  responce  de  sa  Mestresse, 
et  qu'elle  mesmes  escripvoit  son  intention  à  la  Royne,  vos- 
tre  mère,  dont  ne  luy  estoit  loysible  de  parler  plus  avant  ; 
mais ,  voyant  que  je  ne  cessois  d'incister,  et  que  j'ay  de 
bon  cueur  juré  que  je  ne  le  faysois  qu'à  très  bonne  fin, 
il  m'a  dict  que ,  devant  Dieu  et  en  sa  conscience  ,  il  avoit 
cognu  sa  Mestresse  en  intention  de  se  marier,  et  ne  voyoit 
pas  qu'elle  eût  encores  changé,  et  que,  de  sa  part,  il  le 
desiroit  plus  que  chose  du  monde  ;  que  des  trois  difficultés 
qui  avoient  esté  alléguées,  celle  de  l'eage  avoit  esté  véri- 
tablement vuydée ,  et  n'en  falloit  plus  parler  ;  mais ,  quand 
aulx  aultres  deux  ,  celle  de  la  religion  estoit  beaucoup 
rengrégée  depuis  les  évènementz  de  France,  et  ne  s'en 
voyoit  encores  bien  la  purgation  ;  et,  de  celle  du  visage,  il 
me  vouloit  bien  advertyr  qu'ayant  sa  mestresse  tousjours 
estimé  que  ce  fust  ung  reste  de  la  petite  vérolle,  qui  se 
guériroit  avec  le  temps ,  l'on  escripvoit  de  France  que  le 
temps  l'augmentoit  ,  et  qu'il  luy  restoit  des  enflures  et 
grosseurs  qui  luy  faysoient  tant  de  tort  au  vysage  qu'on 
croyoit  qu'à  peyne  s'en  pourroit  elle  jamays  contanter  ; 

Que ,  quand  à  l'assurance  que  je  demandois  du  dict 
milord,  qu'il  ne  m'en  pouvoit  donner  d'aultre  sinon 
qu'il  confirmeroit  tousjours  à  sa  Mestresse  que  le  party 
de  ce  prince ,  quand  à  l'extraction  et  à  la  bonne  ré- 
putation qui  couroit  de  luy,  et  quand  à  l'appuy  de  la 
couronne  de  France ,  et  aultres  commodictés  pour  l'An- 
gleterre, estoit  très  honnorable  et  fort  à  propos  pour  sa 
dicte  Mestresse,  et  que,  si  elje  ne  luy  disoit  ou  ne  luy  fay- 

soit  rien  dire  de  l'empeschement  du  visage,  après  qu'elle 
l'auroitveu,  si,  d'avanture,  il  venoit  par  deçà,  qu'indubi- 
tablement il  la  conseilleroit  de  l'épouser,  mais  si  aussy 
il  voyoit  ou  entendoit  qu'elle  ne  s'en  peut  complayre, 
qu'ung  chacun  l'excusât,  s'il  mettoit  peyne  de  segonder 
et  d'affection,  et  de  conseil,  et  par  toutz  les  moyens  qu'il 
pourroit,  les  justes  et  raysonnables  désirs  de  sa  Mestresse. 
Et  nonobstant.  Sire,  que  j'aye  mis  peyne  de  tirer  plus 
grand  esclarcissement  de  luy,  je  n'ay  sceu  rien  obtenir  de 
plus.  Sur  ce,  etc.        Cexxvj*  jour  de  juillet  1573. 


CCCXXXir  DÉPESCHE 

—  du  dernier  jour  de  juillet  1573.— 
(Envoyée  exprès  jusques  à  Calais  par  la  voye  du  S'  Acerbo.) 

Expédition  du  comte  d'Essex  en  Irlande.  — Nouvelles  d'Ecosse. —  Retard  du 
comte  de  Montgommery  à  faire  sa  soumission.  —  Actes  d'obéissance  de  la 
plupart  des  réfugiés. — Nouvelles  d'Espagne. 

r 

Au  Rov. 

Sire ,  la  Royne  d'Angleterre  a  faict  résouldre  l'embar- 
quement du  comte  d'Essex  pour  Irlande,  au  vj*  du  pro- 
chein ,  avec  plus  ample  commission  que  nul  aultre  visroy 
qui  ayt  jamais  passé  dellà  ;  et  desjà  plusieurs  gentilhommes 
de  bonne  qualité  s'y  sont  acheminés.  Et  discourent  quel- 
ques ungs  que  ce  qui  l'incite  davantage  à  ceste  entreprinse 
est  pour  prendre  plus  de  pied  au  pays  d'Escoce,  et  répri- 
mer par  là  ceulx  du  quartier  du  Nord ,  et  les  saulvages 
escouçoys  qui  recognoissent  encores  l'authorité  de  leur 
Royne ,  sans  se  vouloyr  soubmestre  à  celle  du  comte  de 
Morthon,  et  secourent  souvant  les  ïrlandoys  ,  leur  voysins, 
contre  les  garnisons  d'Angleterre.  /  hn 

Le  vieulx  Cauberon  a  esté  renvoyé,  depuys  deux  jours, 
avec  une  bien  ample  dépesche  vers  le  comte  de  Morthon, 
sans  qu'il  me  soit  venu  voyr,  ny  qu'il  m'ayt  rien  faict  sça- 
voyr  de  sa  part,  ains  s'est  fort  caché  de  moy.  Je  ne  sçay 
particullièrement  qu'est  ce  qu'il  emporte ,  tant  y  a  que  j'ay 
advis  que  ceste  princesse  a  esté  conseillée  de  remettre  à 
l'arbitre  du  dict  de  Morthon  qu'il  puisse  procéder  comme 
il  vouldra,  par  la  rigueur  des  loix  du  pays,  contre  ceulx 
qui  estoient  dans  le  chasteau  de  Lillebourg  ;  dont  se  pré- 
sume qu'il  en  fera  mourir  la  pluspart.  Le  dernier  messager, 
que  j'ay  envoyé  par  dellà,  n'est  encores  de  retour;  il  regarde, 
possible,  à  se  conduyre  plus  sagement  que  n'a  faict  l'aultre, 
que  j'y  avoys  envoyé  devant  luy,  qui  a  esté  descouvert ,  et 
icelluy  Morthon  l'a  faict  pendre  ,  à  quoy  j'ay  ung  très  grand 
regrect. 

Le  comte  de  Montgommery  n'a  encores  envoyé  devers 
moy  à  cause ,  à  mon  advis ,  que  le  cappitayne  Orsey  luy  a 
escript  la  bonne  responce ,  qu'il  luy  a  rapportée  deVostre 
Majesté  touchant  son  faict  particuUier  ;  mais  je  sçay  bien 
qu'il  s'est  fort  resjouy  de  la  paix,  et  pense  qu'il  fera  bien- 
tost  repasser  sa  femme  et  ses  enfans  en  France.  Les  aul- 
tres  gentilshommes  françoys ,  qui  sont  icy,  sont  la  pluspart 
venus ,  ung  à  ung ,  me  offrir  leurs  vyes  et  personnes  pour 
vostre  service  ;  et  semble  que  toutz ,  en  général ,  et  chacun, 
en  son  particuUier,  veulent  jouyr  le  bien  de  la  paix  et  de  la 
bonne  grâce  de  Vostre  Majesté,  dont,  depuis  deux  jours , 
le  S"^  de  Boy  de  Bretaigne,  le  cappitayne  Ber,  le  cappitayne 
La  Fosse ,  le  cappitayne  Bernardyère ,  et  aultres,  m'en  sont 
venus  tesmoigner  leur  affection .  Je  ne  sçay  si  le  comte  de 
Montgommery  prétend  d'aller  trouver  le  prince  d'Orange, 
tant  y  a  qu'il  faict  faire  des  armes  en  ceste  ville. 

Il  semble  qu'on  ayt  quelque  souspeçoii  que  le  Ro)  tl'Es- 
paignene  vueille  ratiftier  l'accord,  du  premier  jour  de  may, 
car  le  temps,  dans  lequel  l'on  avoit  promis  de  fournir  de  sa 
lettre  et  de  sa  responce  là  dessus ,  est  passé  de  plus  d'ung 
moys,  bien  qu'il  s'entend  que  le  dict  accord  a  esté  publié  en 
Espaigne,  et  que  les  biens  etnavyresdes  Angloys  y  ont  esté 
relaschés.  Et  sur  ce,  etc.     Ce  xxxf  jourde  juillet  4573. 


CCCXXXIir    DÉPESCHE 

—  du  v»  jour  d'aoust  1573.  — 
{Envoyée  exprès  jusques  à  Calais  par  le  S""  Pierre  Cahier.) 

Inquiétude  causée  en  Angleterre  par  le  voyage  du  roi  sur  les  côtes  de  Nor- 
mandie.— Crainte  d'une  entreprise  contre  l'Ecosse  concertée  entre  le  roi  et 
le  roi  d'Espagne. 

Al    Ro\.   > 

Sire,  nonobstant  la  satisfaction,  que  j'ay  donné  àceste 
princesse  et  aulx  siens,  de  la  venue  de  Vostre  Majesté  en 
Normandye,  et  de  celle  de  la  Royne,  vostre  mère,  à  Dieppe, 
ilz  ne  layssent,  pourcella,  d'avoyr  suspect  l'armement  et  ap- 
pareil de  mer,  que  Voz  Majestez  y  ont  commandé  de  dresser, 
leur  estant  rapporté,  par  ceulx  qui  viennent  de  dellà  la  mer, 
qu'il  se  parle  ouvertement  qu'une  partie  de  cella  se  faict 
pour  passer  des  forces  en  Escoce  :  dont  ont  escript  en  dil- 
ligence  au  comte  de  Morthon  qu'il  se  tiegne  sur  ses  gardes, 
et  qu'il  ayt  à  garnyr  les  chasteaus  et  places  fortes,  et  les 
portz  du  pays,  de  gens  de  guerre,  pour  empescher  la  des- 
cente des  Françoys  ;  et  au  comte  de  Houtincthon ,  lequel 
préside  en  leur  quartier  du  Nort,  vers  le  dict  royaulme  d' Es- 
coce, qu'il  ayt  à  visiter  la  frontière ,  et  y  fère  ,  de  rechef, 

V.  25 

les  monstres,  et  remplir  bien  les  {garnisons.  Kt  s'est  aug- 
mentée ceste  leur  souspeçon  de  ce  qu'ilz  ont  sceu,  ainsy 
qu'ilz  disent ,  que  Vostre  Majesté  a  donné  passage  à  img 
milion  et  demy  d'or,  que  le  Roy  d'Espaigne  envoyoit  en 
Flandres  ;  qui  jugent  bien  que  vous  ne  tiendriés  la  niein 
à  l'accomodement  des  affères  du  dict  Roy  d'Espagne  et  à 
l'establissement  de  sa  grandeur ,  laquelle  s'opose  tous- 
jours  à  la  vostre ,  si  quelques  aultres  conventions  secrètes 
ne  vous  unissoient  à  ceste  intelligence ,  laquelle  ils  crei- 
gnent  bien  fort  que  soit  contre  enk  et  contre  le  faict  de 
leur  religion.  Dont  sont  bien  fort  après  à  se  racointer  eulx 
mesmes,  s'ilz  peulvent,  avec  le  dict  Roy  d'Espaigne,  et  à 
fère  que,  des  deux  costés,  l'altération  cesse,  et  qu'ilz  retour- 
nent à  ceste  mutuelle  bienvueilknce  qu'il  y  a  eu ,  de  tout 
temps,  entre  leurs  pays  et  estatz  :  ce  que  je  croy  ne  leur 
sera  difficille.  Et  la  prinse  d'Arlem  '  y  convye  ceulx  icy 
davantage. 

J'ay  receu  la  dépesche  <Je  Vostre  Majesté,  <te  xxiiif  du 
passé,  avec  les  pleinctesclevoz  snbjectz  contre  les  pirates, 
et  n'obmettray  ung  seul  poinct  de  l'instance,  que  me  com- 
mandés d'en  fère  à  ceste  princesse,  à  la  première  audience 
qu'eile  me  donra.  Et  sur  ce,  etc. 

Ce  V*  jour  d'aoust  1573. 

<  Harlem,  après  un  siège  <ie  sept  mois,  s'était  rendue  à  ditcrétioti ,  dans  les 
premiers  jours  d'août,  à  Frédéric  de  Tolède,  fils  du  duc  d'Albe. 

CCCXXXIV*^    DÉPESCHË 

—  du  ix«  jour  d'aoust  1673.  — 
(Envoyée  exprès  jusques  à  Calais  par  Estienne  Jumeau.) 

Préparatifs  de  défense  faits  en  Angleterre. — Audience. — Satisfaction  donnée  à 
l'ambassadeur. —  Mémoire.  Détails  de  l'audience.  —  Demande  afin  d'obte- 
nir la  sûreté  du  passage  par  mer  pour  le  roi  de  Pologne.  —  Déclaration 
d'Elisabeth  qu'elle  consent  à  donner  toute  protection  en  Angleterre  au  roi 
de  Pologne ,  mais  qu'elle  n'y  veut  pas  recevoir  les  gens  de  guerre  qu'il 
emmène  avec  lui.  —  Négociation  du  mariage.  — Plaintes  du  roi  au  sujet  des 
affaires  d'Ecosse  et  des  exécutions  faites  par  le  comte  de  MortOQ. 

Ad  Roy. 

Sire ,  je  m'estois  bien  aperceu  que  ceulx  de  ce  con- 
seil se  donnoient  beaucoup  de  peur,  et  en  imprimoient 
beaucoup  à  leur  Mestresse,  de  l'armement  de  mer  qui  se 
prépare  en  INormandye  pour  le  voyage  de  Pouloigne  :  car, 
dès  le  xxvj*  du  passé,  ilz  avoient  chauldement  dépesché  ung 
courrier  en  Escoce ,  pour  de  rechef  advertyr  le  comte  de 
M orthon  de  se  tenir  sur  ses  gardes ,  et  de  mettre  le  plus 
de  soldatz  qu'il  pourroit  ez  places  fortes,  portz  et  adve- 
nues du  pays ,  affin  de  ne  laisser  aborder  aulcuns  navyres 
de  guerre,  ny  permettre  d'aller  et  venir  aulcuns  estran- 
giers  par  dellà,  et  d'establir  si  bien  son  authorité  et  avoyr 
l'œil  si  ouvert ,  sur  ceulx  qui  luy  vouldroient  remuer  quel- 
que chose,  qu'il  les  peut  facillement  etbientost  réprimer; 
et  que,  s'il  luy  survenoit  quelque  besoing  de  forces,  qu'il 
seroit  promptement  secouru  de  deux  mille  harquebusiers 
angloys  et  huict  centz  chevaulx,  et  qu'on  tiendroit  une  si 
bonne  provision  d'artillerye  et  de  pouldres ,  et  monitions , 
àVarvic,  qu'il  en  pourroit  recouvrer,  du  jour  au  lendemain, 
aultant  qu'il  luy  seroit  besoing.   Et,  par  mesme  dépesché, 

mandoient  au  sire  Jehan  Fauster,  à  milord  Scrup,  et  aultres 
gardiens  de  la  frontière  du  Nort,  vers  l'Escoce,  de  fère,  de 
rechef,  bien  soigneusement  les  monstres  des  gens  de  guerre 
et  une  description  expécialle  de  mille  cinq  centz  harquebu- 
ziers  pour  estre  prestz,  à  toutes  les  heures  qu'on  les  man- 
deroit;  laquelle  démonstration ,  Sire,  avec  celle  qu'ilz  ont 
faicte,  quand  le  comte  d'Essex  est  party  pour  Irlande  , 
m'avoientdesjà  assez  faict  remarquer  leur  grande  meffiaiice 
et  leur  souspeçon;  mais  la  Royne  mesmes  ,  me  les  a  ouver- 
tement et  plus  à  cler  déclarées ,  comme  verrez  par  un  mé- 
moire que  je  joins  à  ce  pacquet. 

Après  avoyr  prins  congé  d'elle ,  je  suis  entré  là  où  les 
dicts  du  conseil  étoient  assemblés,  et  leur  ay  faict  voyr  les 
pièces,  qu'il  vous  avoit  pieu  m' envoyer,  des  déprédations,  et 
plusieurs  aultres  que  j'en  avoys  devers  moy,  qui  m'en  ont 
débatu  quelques  unes,  et  m' ont  fort  expressément  remonstré, 
qu'encor  qu'il  apparût  plus  de  pleinctes  du  costé  des  Fran- 
çoys  contre  l'Angleterre ,  que  du  costé  des  Angloys  contre 
la  France ,  que  néantmoins  ilz  avoient  cest  advantage  de 
pouvoir  fère  foy  d'ung  fort  grand  nombre  de  restitutions 
qu'ilz  avoient  faictes  aulx  Françoys,  là  où,  en  France, 
n'en  avoit  esté  faicte  encores  une  seule  aulx  Angloys.  Et 
après  leur  avoyr  touché  ung  mot  des  escrupuUes  que  la 
Royne,  leur  Mestresse,  m'avoit  faict  sur  la  seureté  du  pas- 
sage que  je  luy  avoys  demandé ,  je  leur  ay  remonstré  que 
si  elle  et  eulx  s'y  arrestoient,  ce  seroit  argument  qu'ilz 
doubtoient  par  trop  de  vostre  bonne  intention,  et  qu'ilz  ne 
l'avoient  nullement  bonne  vers  Vostre  Majesté  ;  et  les  ay 
priés  de  vous  fère  voyr,  à  bon  escient,  s' ilz  vouloient  de- 
meurer en   la  bonne  confédération   du  dernier  traicté , 
ou  bien  s'ilz  avoient  intention  de  s'en  départyr.    Et  les 

ayant  ainsy  layssez,  ilz  m'ont  mandé,  le  jour  après,  que 
la  dicte  Dame  ra'avoit  accordé  le  dict  passage ,  et  le  sauf- 
conduict,  sansaulcune  difficulté.  Et  sur  ce,  etc. 

Ce  ix^  jour  d'aoust  1573. 

MÉMOIRE. 

Sire ,  quand ,  avec  les  leUres  de  Vostre  IVIaiesté  et  du  Roy  de 
Pouloigne  ,  vostre  frère  ,  je  suis  allé  prier  la  Royne  d'Angleterre  de 
luy  vouloir  octroyer  le  bon,  et  seur,  et  libre  passage  que  requiert  la 
bonne  intelligence  d'entre  voz  deux  royaulmes ,  et  la  promise  et 
jurée  amityé  d'entre  Voz  Majestez ,  avec  toutes  les  aultres  honnestes 
cautions  que  luy  offriez  en  voz  dictes  lettres,  et  avec  les  meilleures 
persuasions  ,  dont  je  me  suis  peu  adviser  ; 

Elle  m'a  respondu  que ,  quand  à  la  personne  du  Roy  de  Pouloi- 
gne, vostre  frère,  et  des  principaulx,  d'auprès  de  luy,  et  de  son  trein 
ordinayre  ,  sa  suyte  et  meubles ,  elle  l'octroyoit  très  volontiers ,  et 
que,  sans  saufconduict  ou  avec  saufconduict,  si  le  vent  le  jettoit 
par  deçà,  il  y  seroit  aussy  bien  et  honnorablement  receu  comme  s'il 
abordoit  en  France,  ou  en  son  propre  royaulme;  mais ,  quand  à  ses 
gens  de  guerre,  elle  me  vouloit  dire  librement  qu'on  luy  avoit  remis 
ce  qui  s'estoit  passé,  du  propos  d'entre  elle  et  le  Roy  de  Pouloigne, 
vostre  frère,  devant  les  yeux,  et  luy  avoit  on  faict  considérer  que  Vos- 
tre Majesté  et  la  Royne,  vostre  mère,  et  luy  mesmes,  aviez  indubita- 
blement eu  une  grande  affection  au  mariage,  mais  que  M' le  cardinal 
de  Lorrayne,  pour  l'occasion  de  la  Royne  d'Escoce,  sa  niepce,  avoit 
trouvé  moyen  de  l'interrompre  ;  dont,  s'il  avoit  eu  tant  de  crédit  en 
cella,  il  le  pourroit  bien  avoir  encores  plus  grand,  à  ceste  heure,  en 
chose  de  moindre  conséquence,  pour,  en  faveur  de  sa  mesmes  niepce, 
entreprendre  quelque  nouveaulté  dans  ce  royaulme,  si  tant  de  gens 
de  guerre  y  abordoient. 

En  quoy  je  luy  ay  répUcqué  soubdehi  qu'elle  me  pardonnât,  si 
je  luy  disois  que  c'estoit  elle,  et  ceulx  qui  pour  elle  avoient  manyé 
le  dict  propos  de  son  mariage  avec  le  Roy  de  Pouloigne,  qui  Tavoient 
à  la  fin  interrompu,  et  non  M^  le  cardinal  de  Lorrayne  ;  pour  lequel  je 
ozois  et  voulois  bien  respondre  <iue,  ouUre  (pi'il  avoit  tousjours  suivy 
les  intentions  de  Leurs  Majestez  Très  Chrestiennes ,  et  conseillé  les 
choses  qui  estoieni  pour  la  grandeur  de  leur  couronne,  comme  estoit 
bien  le  dict  mariage,  qu'il  avoit  encores  plus  espéré  par  là  de  sola- 

gemcnt  ez  affères  et  à  la  personne  de  la  Royne  d'Escoce,  (jue  par  nul 
aultre  moyen  du  monde;  et  que,  si  elle  vouloit  considérer  que  Vous, 
Sire,  aviez  maintenant  à  establir  ung  grand  et  nouveau  royaulme,  qui 
estoit  advenu  à  vostre  frère,  et  non  luy  venir  troublera  elle  le  sien,  et 
que  vous  ne  mettiés ,  de  gayeté  de  cuenr,  ce  nombre  de  gens  de 
guerre  sur  mer,  après  la  perte  et  diminution  de  beaucoup  de  voz  for- 
ces en  ces  guerres  civilles  de  vostre  royaulme  ;  ains  que  vous  le 
faysiez  pour  accomplir  vostre  promesse  aulx  Poulounois,  elle  juge- 
roit  bien  que  sa  difficulté  estoit  mal  fondée. 

Et  me  suis  eslargy  en  plusieurs  clères  démonstrations  là  dessus, 
qui  ont  faict  confesser  à  la  dicte  Dame  qu'elle  avoit  regret  de  débat- 
tre rien  sur  vostre  raysonnable  demande  ;  mais  que,  pour  satisfère  à 
ceulx  de  son  conseil,  elle  me  prioit  de  luy  donner  temps ,  qu'elle  la 
peut  mettre  en  dellibération  ;  car  aussy  sçavoit  elle  que  l'affère 
n'estoit  pressé  ,  et  qu'on  luy  avoit  escript  qu'il  ne  se  mettoit  plus 
tant  de  dilligence  à  l'embarquement,  et  sembloit  que  le  voyage  du 
Roy  de  Pouloigne  fût,  pour  quelque  occasion,  retardé;  néantmoins  elle 
espéroit  de  vous  satisfère  de  si  bonne  sorte  en  cest  endroict,  que 
Vostre  Majesté  et  la  Royne,  vostre  mère,  et  le  Roy  de  Pouloigne,  en 
resteriez  contantz. 

J'ay  poursuivy  les  aultres  propos  de  voz  lettres,  du  xviij«  et  xxuij'= 
du  passé  ,  et  mesmes  de  l'entrevue  de  Monseigneur  le  Duc ,  où  elle 
s'est  layssée  fort  facillement  attiier ;  et  a  monstre  que  son  ambassa- 
deur luy  en  avoit  escript,  et  que  bientost  j'auroys  les  lettres  de  Vos- 
tre Majesté  et  de  la  Royne ,  vostre  mère ,  pour  luy  en  fère  entendre 
vostre  résolution,  ne  dissimulant  poinct  qu'elle  ne  voulilt  fort  volon- 
tiers voyr  Monseigneur  le  Duc  par  deçà  ;  mais  c'estoit  tousjours  avec 
la  protestation  de  n'estre  de  rien  obligée  pour  sa  venue  ,  et  de  n'en- 
courir la  diminution  de  vostre  amityé,  ny  de  celle  de  la  Royne,  vostre 
mère,  ny  de  luy,  s'il  s'en  retournoit  sans  la  conclusion  du  dict  ma- 
riage. 

Je  luy  ay  respondu,  en  peu  de  motz,  que  la  smcèritè  serait  la 
règle  de  cella  entre  f^oz  Majestez,  et  que  l'affère  estoit  en  toutes 
sortes  si  éminent  (ju'il  n'y  pouvoit  enfin  rester  rien  de  caché.  Et  l'ay 
layssée  amplementdiscourir  de  ce  faict,  sans  l'interrompre  nullement; 
qui,  après  ses  accoustumez  doubles,  a  terminé  son  propos  en  plusieurs 
parollesde  contanlement. 

Et  j'ay  adjouxté  que,  par  voz  deux  dernières  dépesches,  Vostre 
Majesté  ne  me  faisoit  poinct  mencion  que  sou  ambassadeur  vous  eût 
parlé  des  choses  d'Escoce,  ains  me  commandiez  de  vous  mander  des 

nouvelles  de  (^  pays  la ,  et  que  j'estiniois  que  vous  touveriez  bien 
estrange  si  ce  qu'on  disoit  à  Londres  estoit  vray ,  que  le  comte  de 
Morthoii  eut  faict  exécuter  à  mort  ceulx  qu'il  avoit  prins  dans  le 
chaftteau  de  LiUebourg,  qui  s'estoient  rendus  à  elle ,  et  qu'il  sembloit 
qu'ung  régent  ne  debvoit  entreprendre  ung  faict  de  telle  conséquence, 
sans  en  advertyr  les  principaulx  alliés  de  la  couronne. 

A  quoy  elle  m'a  respondu  qu'elle  n'avoil  rien  entendu  de  la  dictP 
exécution,  et  qu'elle  avoit  remis  tout  l'affère  à  ceulx  du  pays,  et  n'a 
voit  accepté  les  personnes  de  ceulx  du  dict  chasieau  pour  prisonnyers; 
et  qu'elle  sçavoit  bien  que  son  ambassadeur  vous  avoit  donné  compte 
de  tout  ce  faict;  dont  pensoit  que,  par  le  premier  pacquet  que  je  ver 
cepvrois  de  Vostre  Majesté,  j'en  serois  amplement  informé. 

Après  ,  je  luy  ay  touché ,  en  termes  bien  exprès ,  tout  ce  que  me 
coramandiés  luy  dire  à  l'égard  du  faict  des  déprédations ,  et  elle, 
après  l'avoir  ouy  pacieinmenl,  et  en  avoyr  longuement  débatu 
avecques  moy,  m'a  prié  d'en  communicquer  avec  ceulx  de  son  con- 
seil. V 


CCCXXXV  DÉPESCHE 

—  du  xini' jour  daoust  1573. — 

(Envoyée  exprès  jiisgues  à  Calais  par  Jehan  Monyer.) 

Disposition  d'Elisabeth  à  accepter  l'entrevue. — Nouvelles  de  Flandre. —  Exé- 
cutions faites  tn  Ecosse  par  le  comte  de  Morton.  —  Nouvelles  de  Marie 
^  Stuart  —  Bruit  répandu   à  Londres  que   les  armes  ont  été  reprises  dans 
le  Languedoc. 

Au  Roy. 

Sire ,  affin  que  la  Royne  d'Angleterre  ne  fût  en  peyne 
du  retardement  de  vostre  response ,  sur  les  lettres  qu'elle 
a  dernièrement  escriptes  à  la  Royne ,  vostre  mère ,  et  à 
Monseigneur,  frère  de  Vostre  Majesté ,  je  luy  ay  envoyé 
communicquer  vostre  dépesche  du  dernier  du  passé;  laquelle 
contient  ce  qu'avez  arresté ,  le  dict  jour,  avec  son  am- 
bassadeur :  et  semble  bien,  Sire,  qu'elle  s'attand  à  l'entre- 

vue,  car  j'ay  sceii  qu'elle  a  faict  advertyr  toutz  les  officiers 
de  sa  mayson  de  ne  s'esloigner ,  et  de  se  tenir  si  prestz 
qu'ilz  puissent  estre  devers  elle,  en  la  part  qu'elle  sera, 
dans  vingt  quatre  heures,  après  qu'elle  les  aura  mandés. 
Cependant  elle  m'a  faict  expédier  le  saufconduict  pour  le 
voyage  de  Pouloigne,  et  m'a  mandé  qu'il  est  en  la  plus 
ample  forme  qu'il  se  peut  fère. 

Il  se  cognoit  desjà  que  l'estonnement,  qu'on  avoit  prins, 
du  succès  d'Arlem  est  passé ,  car  les  flammantz  ,  qui  sont 
icy ,  se  sont  si  bien  encouragés,  depuis  la  nouvelle  de  Ra- 
mequin, et  ont  encouragé  Maysonfleur  et  aulcuns  françoys, 
qui  auparavant  estoient  comme  toutz  disposés  d'aller  trouver 
le  prince  d'Orange,  qu'ilz  s'embarquent,  toutz  de  compai- 
gnye,  aujourdhuy  ou  demein,  pour  passer  à  la  Brille. 

Maistre  Drury,  mareschal  de  Barvic,  est  arryvé  en  ceste 
cour,  qui  apporte ,  comme  l'on  dict,  la  confirmation  de  la 
mort  du  cappitayne  Granges ,  et  de  son  frère  milord  de 
Humes,  de  Melvin,  de  Cadinguen,  et  aultres,  qui  estoient 
dans  le  chasteau  de  Lillebourg ,  lesquelz  le  comte  de  Mor- 
thon  a  faict  exécuter;  et  qu'il  a  plusieurs  réquisitions  à  fère 
pour  le  dict  de  Morthon,  entre  aultres,  l'on  creinct  qu'il 
perciste  à  demander  l'évesque  de  Roz ,  pour  en  fère  aul- 
tant  que  des  aultres.  A  quoy.  Sire,  j'ay  desjà  oposé,  et 
oposeray  encores  davantage  ,  le  nom  et  l'authorité  de  Vos- 
tre  Majesté. 

Monsieur  le  présidant  de  Tours,  lequel  a  esté,  plus  d'ung 
moys,  avec  la  Royne  d'Escoce,  vient  d'arriver,  ayant  très 
bien  et  vertueusement  accomply  la  charge,  qu'il  avoit  vers 
elle,  dont  il  en  rendra  bon  compt»;  à  Vostre  Majesté.  L'on 
a,  premier  qu'il  soit  parly ,  remué  la  dicte  Dame  en  ung 
plus  beau  et  meilleur  logis  qu'elle  n'estoit,   et  luy  a  l'on 

urif;  peu  amplyé  sa  liberté;  etj'ay  tant  faict  que  la  Hoyiir 
d'Angleterre  a  mandé  au  comte  de  Cherosberyde  la  mener 
aulx  beins  de  Boeston  pour  sa  santé,  par  tout  ce  moys 
d'aoust. 

Il  se  parle  icy  diversement  de  Testât  des  affèresde  vos- 
Ire  royaulme,  et  que,  en  Languedoc,  ceulx  de  la  religion, 
ne  se  contantantz  des  condicions  de  la  paix  ,  sellon  les  arti- 
cles arrestés  à  la  Rochelle  ,  poursuyvent  d'exécuter  les  ar- 
mes avec  plus  de  violence  que  jamays,  et  qu'ilz  ont  surprins 
.\ygues  Mortes  et  Bésiers ,  et  sont  les  plus  fortz  en  la  cam- 
paignç.  Ce  qui  esmeut  assez  les  Angloys,  et  tient  en  grand 
suspens  le  reste  des  françoys,  qui  sont  encores  icy,  qui 
avoient  bien  désir  de  se  retirer.  INéantmoins  je  ne  sentz, 
pour  ceste  heure,  qu'il  se  praticque  rien  par  eulx  contre 
vostre  service.  Le  comte  de  Montgommery  est  vers  le  cap 
de  Cornoaille  avec  son  beau  frère,  et  ne  s'entend  rien  de 
luy  par  deçà.  Je  ne  sçay  s'il  s'yra  promener  en  Irlande 
avec  le  comte  d'Essex  ;  aulcuns  ont  présumé  qu'il  le  feroit, 
dont  je  mettray  peyne  de  le  sçavoir,  et  de  le  fère  observer. 
Sur  ce,  etc.  Ce  xiV^  jour  d'aoust  1573. 


CCCXXXVr  DEPESCHE 

-•  du  xx'=  jour  d'aoust  1573.  — 
(Envoyée  exprès  jusques  à  Calais  par  Jehan  Volet.) 

Maladie  du  duc  d'Alençon.  — Projet  d'Elisabeth  de  se  rendre  à  Douvres.  — 
Sollicitations  adressées  au  roi  par  Marie  Stuart.  —  Négociation  du  mariage. 
— Plaintes  d'Elisabeth  à  raison  des  prises  récemment  laites  sur  les  Anglais 
par  les  Bretons. 

Au   Roy. 
Sire,  à  re  que  j'avoys  mandé  dire  à  la  Royne  d'Angle- 

terre,  que  l'occasion,  pourquoy  je  n'avoys  encores  receu 
vostre  responce,  sur  les  lettres  qu'elle  avoit  dernièrement 
escriptes  à  Vostre  Majesté  et  à  la  Royne,  vostre  mère, 
estoit  pour  la  maladye  survenue  à  Monseigneur  le  Duc; 
et  que  je  creignois  bien  fort  qu'elle  mesmes,  pour  n'avoyr 
poinct.  monstre  assez  de  correspondance  à  l'honneste  affec- 
tion de  ce  vertueux  prince,  ait  causé  ce  mal,  elle  m'a  taict 
respondre,  par  ung  mot  de  lettre  de  milord  de  Burgley, 
qu'elle  estoit  bien  marrie  de  l'indisposition  de  Mon  dict 
Seigneur,  vostre  frère,  laquelle  elle  espéroit  que  ne  seroit 
de  longue  durée,  veu  que,  par  conjecture,  la  fiebvre  luy 
pouvoit  estre  occasionnée  du  long  siège,  et  du  travail  d'es- 
tre,  par  ce  temps  chault  d'esté  ,  retourné  de  la  Rochelle 
vers  vous,  et  qu'avec  ung  peu  de  repos,  qu'il  en  seroit 
bientost  quicte,  et  restitué  en  sa  première  santé,  et  qu'elle 
continuoit  tousjours  son  progrès  en  intention  de  se  rendre 
àDouvre,  le  xxV  du  présent  :  et  n'y  a  rien  plus  de  ce  pro- 
pos en  la  dicte  lettre. 

Cependant,  Sire,  je  me  suis  approché,  icy,  à  la  suyte  de 
la  dicte  Dame,  pour  satisfère  à  la  Royne  d'Escoce,  laquelle, 
après  avoyr  Hcencié  monsieur  le  présidant  de  Tours,  au 
bout  d'ung  moys,  ou  cinq  sepmaynes,  qu'il  a  eu  toute  en- 
tière commodicté  d' estre  avec  elle,  elle  m'a  escript  que, 
pour  aulcuns  affères  qui  concenient  la  personne  d'elle  et 
son  traictement,  nous  voulussions  toutz  deux,  de  compa- 
gnie, en  venir  traicter  avec  la  Royne  d'Angleterre  et  avec 
les  seigneurs  de  son  conseil.  A  quoy  je  n'ay  voulu  deffallir 
de  l'office  que  m'avez  commandé  fère  tousjours  icy  pour 
elle;  dont  le  dict  sieur  présidant  rendra  bon  compte  du 
tout  à  Vostre  Majesté.  Et  seulement  je  adjouxteray,  icy, 
quand  à  l'Escoce,  que  la  dicte  Dame  désire  fort  qu'il  vous 

playse  prendre  bientost  la  résolution  que  vous  semblera  plus 
expédiente  pour  conserver  vostre  ancienne  allience  avec  le 
dict  pays;  car  a  esté  advertye  qu'il  y  a  des  secretz  articles 
d'une  aultre  ligue  avec  l'Angleterre,  desjà  toutz  dressés, 
qui  préjudicient  grandement  à  celle  de  Vostre  Majesté,  et 
qu'elle  ne  prendra  sinon  en  très  bonne  part,  et  n'inter- 
prétera sinon  à  bien,  tout  ce  que  vouldrés  adviser  et  résou- 
dre en  cella,  encor  qu'en  apparence  il  y  semble  avoyr  qnel- 
que  chose  qui  puisse  déroger  au  droict  et  authorité  d'elle; 
car  réputera  que  le  ferez  pour  mieulx  préserver  elle,  son 
filz  et  son  royaulme,  d'ung  plus  grand  inconvénient. 
Et  sur  ce,  etc.  Ce  xx^  jour  d'aoust  i573. 

VAH    Ï-OSTILLE. 

Depuis  ce  dessus,  j'ay  veu,  par  occasion,  celte  princesse,  laquelle, 
après  aulcunes  siennes  responces  assez  indifférantes  sur  le  faict  de  la 
Royne  d'Escosse,  m'ayant  tiré  à  part,  m'a  curietisement  demandé  de 
la  santé  de  Monseigneur  vostre  frère  ,  et  du  faict  de  l'entrevue.  A 
quoy,  pour  luy  satisfère,  je  luy  ay  dict  cella  mesmes  que  n.ignyè- 
res  je  luy  en  avois  escript ,  et  que  je  n'en  sçavois  aultre  chose  , 
dont  s'est  esbahye  du  retardement  de  mon  secrettère;  et  puis  a 
adjouxté  qu'elle  me  vouloit  fère  une  grande  pleincte  de  voz  navy- 
res  de  guerre,  lesquelz,  estaniz  partis  de  la  Rochelle,  esioient 
venus  prendre  ,  la  sepmayne  passée  ,  sur  la  coste  de  Bretaigue ,  si.\ 
navyres  marchandz  angloys,  bien  riches,  et  les  en  avoieut  adme- 
nez  fort  mallraictés,  et  qu'elle  vous  demandoit  réparation  de  ce  tort , 
tout  ainsy  qu'elle  vous  offroit  non  seulement  la  réparation  des  toriz 
de  ses  propres  navyres,  si,  d'avatiltire,  vos  subjectz  se  [)leignoient  de 
quelqu'un  d'eux  ;  mais  avoit  envoyé,  a  ses  despens,  prendre  et  répri 
mer,  en  faveur  de  voz  dicts  subjectz,  les  pirates,  tout  le  long  de  la 
eoste  de  deçà, pour  leur  assurer  la  navigation,  et  leur  fère  rendre  leurs 
biens,  ainsy  que  je  l'avoys  requis.  Je  luy  ay  fait  la  responce  <jue  j'ay 
estimé  convenir  à  ung  tel  faict ,  sellon  l'ample  argument  cjue  j'en 
avoys,  rejettant  la  coulpe  de  ce  mal  sur  le  désordre  qui  procédoii 
de  son  royaulme ,  et  que  j'en  escriprois  fort  expressément  à  Vostre 
Majesté.  Elle  etceulx  de  son  conseil  ont  bien  fort  àrii«ui'  eest  alFére. 

CCCXXXVir  DÉPESCHE 

-du  xxv  jour  d'aoust  1573.— 
(  Envoyée  exprès  jusques  à  Calais  par  le  S"  de  Vassal.  ) 

Inviialiou  faite  à  l'ambassadeur  de  se  rendre  à  Douvres.  —  Ncgocialiou  du 
duc  d'Albe  pour  obtenir  un  secours  de  vaisseaux  anglais.  —  Affaires  d'E- 
cosse. —  Nouvelle  qu'une  mission  a  été  donnée  au  maréchal  de  Retz  pour 
passer  en  Angleterre. 

Au  Roy. 
Sire,  il  semble  que  l'ambassadeur  d'Angleterre  ayt 
escript  en  ceste  court  que,  premier  que  prendre  nulle  cer- 
leyne  résolution,  sur  les  lettres  que  la  Royne  d'Angleterre 
a  dernièrement  escriptes  à  la  Royne,  vostre  mère,  et  à 
Monseigneur  le  Duc  vostre  frère,  Vostre  Majesté  veult  en- 
voyer icy,  vers  elle,  un  personnage  de  qualité  pour  avoyr, 
sur  l'intention  sienne  touchant  le  mariage  et  l'entrevue, 
ung  plus  grand  esclarcissement  que  n'en  avez  peu  prendre 
par  ses  propres  lettres.  Et  je  sçay  bien  qu'elle  et  ses  con- 
seillers sont  en  grand  suspens  à  quoy  il  tient  que  je  n'aye 
desjà  nouvelles  de  celluy  qui  doibt  venir,  et  que  ne  me 
mandez  de  fère  entendre  quelque  chose  de  ce  faict  à  la 
dicte  Dame.  Et  ont  faict  dire  à  mes  gens,  après  que  j'ay 
heu  satisfaict  aux  affères  de  la  Royne  d'Escoce,  que,  si  je 
voulois  suivre  le  progrès  jusques  à  Douvre,  l'on  me  feroit 
bien  accomoder  de  logis.  Mais  j'ay  advisé.  Sire,  pour 
bonne  occasion,  de  retourner  jusques  en  ceste  ville,  où  j'ay 
apprins  que,  nonobstant  qu'on  ayt  faict  prendre  bonne 
espérance  au  duc  d'Alve,  qu'il  pourroit  estre  accomodé 
d'ung  nombre  des  grandz  navyres  de  ceste  princesse  pour 
sa  guerre  de  Hollande  ,  et  dont  il  y  en  avoit  desjà  quel- 
ques ungs  sortis  de  la  rivyère,  elle  les  a  néantmoins  toulz 

l'aict  rammeiier  dedans  leur  arcenal  accouslunié  de  Gelin- 
gam;  et  que,  quand  Guaras  a  cuydé  estreindre  bien  cest 
affère,  il  s'en  est  trouvé  du  tout  descheu,  et  mesmes  il  a  mal 
employé  ung  nombre  d'escus,  vers  des  particulliers  qui  luv 
avoient  promis  de  l'accomoder  de  leurs  propres  vaysseaulx. 
J'ay  apprins  que  la  dicte  Dame  faict  préparer  ce  qui  faict 
besoing  pour  renforcer  l'entreprinse  d'Irlande,  et  pour 
pourvoir  fort  soigneusement  aulx  choses  d'Escoce,  et  que, 
pour  mieulx  fournyr  aulx  deux  entreprinses,  elle  faict  ung 
emprunct  nouveau  sur  toutes  les  maysons  de  ceste  ville,  qui 
reviendra,  ainsy  qu'on  dict,  à  quatre  centz  mil  escus.  J'av 
sceu,  du  costé  d'Escoce,  qu'il  s'est  trouvé  cent  gentils- 
hommes escouçoys,  qui  ont  voulu  piéger  de  soixante  dix 
mille  escus  la  vie  du  cappitayne  Granges,  et  de  servir  de 
leurs  personnes,  tant  qu'ilz  vivroient,  le  party  du  comte  de 
Morthon,  s'il  la  luy  vouloit  saulver,  mais  le  dict  de  Morthon 
n'y  a  voulu  entendre  et  Ta  faict  mourir,  ensemble  son  frère 
et  trois  aultres,  et  queMelvin  est  eschappé,  parce  qu'il  a  eu 
quelque  bon  amy  en  ceste  court  d'Angleterre,  et  que  le 
comte  de  Honteley,  milord  de  Ruven  et  M^  Asquin  ont  tant 
.pourchassé  pour  milord  de  Humes  qu'ilz  ont  faict  remettre 
son  faict  au  prochain  parlement,  monstrant  M*'  Asquin,  qui  a 
espousé  sa  seur,  qu'il  ne  pourroit  estre  contant  si  l'on  uzoit 
de  rigueur  vers  son  beau  frère;  .dont,  de  tant  qu'il  a  le 
Prince  d'Escosse  entre  ses  meins,  et  que  ceulx,  qui  sont 
dedans  Dombertrand,  sonttoutz  à  sa  dévotion,  l'on  ne  l'oze 
offancer.  Tant  y  a  que  les  meilleurs  et  les  principaulx  de  la 
noblesse  du  pays  creignent  fort  le  dict  prochein  parlement  ; 
dont  désirent  qu'il  s'y  puisse  trouver  quelqu'ung,  de  la 
part  de  Vostre  Majesté,  pour  y  modérer  les  affères.  Et  sur 
ce,  etc.  Ce  xxv  jour  d'aoust  1573. 


—  89S   — 

Par  postule  a  la  lettre  précédente. 

Ainsy  que  je  mettois  fin  à  ceste  dépesche ,  mon  seorettère  est  ar- 
rivé, avec  tes  deux  de  Vostre  Majesté,  des  xinj"  et  xviij'  du  présent  ;  et 
incontinent  j'ay  faict  venir  deschevaulx  pour  ra'acheminer  là  où  est 
la  Royne  d'Angleterre,  affin  de  Tadvertyr  de  la  venue  de  M-  le  maré- 
chal de  Retz,  et  la  disposeràluy  fére  une  bonne  et  favorable  réception. 


CCCXXXVUr  DEPESCHE 

— du  dernier  jour  d'aoust  1573. — 
(  Envoyée  exprès  jusques  à  Calais  par  Jehan  Volet.  ) 

Audience. — Communication  officielle  de  l'envoi  du  maréchal  de  Retz  en  An- 
gleterre pour  la  négociation  du  mariage. — Satisfaction  d'Élisabfth. 

Au  Roy. 

Sire,  parce  que  j'avoys  desjà  déclaré  à  la  Royne  d'An- 
gleterre que,  de  tant  (pi' elle  ne  s'estoit  assez  bien  expli- 
quée de  son  intention  par  les  dernières  lettres  qu'elle  avoit 
escriptes  à  la  Royne ,  vostre  mère ,  et  à  Monseigneur  le 
Duc ,  frère  de  Vostre  Majesté ,  qu'il  ne  vous  avoit  peu  clè- 
rement  apparoir  ce  qu'elle  y  avoit  voulu  dire,  sinon  qu'elle 
n'y  avoit  pas  dict  ce  que  vous  aviez  désiré,  ny  ce  qu'aviez 
justement  espéré  d'elle,  vous  aviez  esté  contreinct ,  avec 
l'accidant  survenu  de  la  maladye  de  Mon  dict  Seigneur , 
d'estre  long  et  tardif  de  luy  respondre  ,  je  n'ay  eu  mainte- 
nant ,  Sire ,  de  quoy  toucher  guyères  davantage  de  ce 
poinct  à  la  dicte  Dame;  et,  seulement,  suis  venu  à  luy  dire 
que,  de  tant  que ,  par  les  honnorables  et  vertueuses  décla- 
rations, qu'elle  vous  avoit  souvant  faictes,  de  son  intention, 
elle  vous  avoit  layssé  prendre  beaucoup  de  bonnes  erres 
d'elle  sur  le  propos  de  Mon  dict  Seigneur,  vostre  frère  , 
vous  ne  pouviez ,  ny  vouliez  maintenant  délaysser  le  dict 


—  399  — 
propos  sans  le  conduyre  à  l'extrême  et  dernier  poinct  de  ce 
qui  estoit  requis ,  pour  tesmoigner  à  elle  et  aulx  siens ,  et 
rendre  manifeste  à  toute  la  Chrestienté ,  que  vous  persé- 
véreriez ,  jusques  au  bout ,  de  pourchasser  son  allience  par 
toutz  les  plus  honnorables  moyens  qu'il  vous  seroit  possi- 
ble ,  jusques  à  ce  qu'elle  vous  eût  mis  hors  de  tout  che- 
min de  la  pouvoir  plus  espérer;  et  que  pourtant  Vostre 
Majesté  luy  dépeschoit  maintenant  M""  le  mareschal  de  Retz, 
(personnage  de  telle  élection,  qu'elle  sçavoit  qui  tenoit  uug 
très  grand  lieu  en  vostre  royaulme ,  et  estoit  singuUière- 
ment  bien  aymé  et  estimé  de  Voz  Très  Chrestiennes  Ma- 
jestez),  pour  deux  efl'ectz  :  l'ung,  affin  de  deflerer,  par  la 
qualité  sienne,  tousjours  aultant  d'honneur  et  d'avantage, 
que  vous  pourriez  en  cest  endroict,  à  la  dicte  Dame;  et  l'aul- 
tre,  pour  nettier  si  bien  par  luy  toutes  difficultez  et  toutz 
escrupulles,  qui  pourroient  rester  en  cest  affère,  qu'il  ne 
s'y  peut  dorsenavant  trouver  autre  chose  que  débatre ,  si- 
non à  qui ,  de  Voz  Majestez  et  de  toutz  les  meilleurs  et 
plus  dévotz  serviteurs  de  voz  couronnes,  s'esforceroient, 
à  l'envy  les  ungs  des  autres ,  d'advancer  l'accomplissement 
de  ceste  heureuse  aUience,  et  de  ce  désiré  parantage,  lequel 
ddîvoit  rendre  voz  amityez  perpétuelles  et  indissolubles  à 
janaays.  Dont ,  de  tant  que  la  venue  icy,  de  M'^  le  mares- 
chal, kiy  estoit  plus  que  mille  et  mille  tesmoings  de  vostre 
parfaicte  persévérance  et  de  celle  de  la  Royne ,  vostre 
mère,  et  encores  plus  expressément  de  celle  de  Monsei- 
gneur, vostre  frère,  vers  elle,  J€  la  supplioys  très  humble- 
ment ,  et  en  vertu  de  ses  tnesmes  promesses  et  des  honno- 
rabk^  propos  qu'elle  vous  avoit  tant  de  foys  faict  tenir  de 
ce  faict ,  qu'elle  voulût  maintenant  monstrer  comme  elle  y 
avoit  tousjours  procédé  d'une  vraye  et  pure,  et  non  feincte 

iiy  simulée  volonté  ;  adjouxtant  à  cella  ,  Sire  ,  plusieurs 
aultres  instances ,  que  j'ay  estimé  convenir  à  bien  disposer 
ceste  princesse  sur  la  favorable  réception  de  mon  dict  sieur 
le  mareschal,  et  sur  les  bons  propos  qu'il  vient  luy  tenir. 

A  quoy  elle,  d'une  démonstration  pleyne  de  grand  con- 
lantement ,  m'a  respondu  que ,  par  son  ambassadeur ,  elle 
avoit  desjà  eu  quelque  notice  comme  Vostre  Majesté  del- 
libéroit  d'envoyer  quelqu'ung  vers  elle,  mais  n'espéroit 
tant  de  faveur  que  ce  fût  M"^  le  comte  de  Retz ,  et  répu- 
toit  davantage  à  honneur  que  je  l'appellois  mareschal  de 
France;  et,  encor  qu'elle  pensât  d'avoyr  escript  ses  lettres 
bien  clères  à  la  Royne ,  vostre  mère ,  si  estoit  elle  très 
ayse  que  en  cherchissiez  davantage  l'esclarcissement  par 
ung  persoimage  qu'elle  sçavoit  vous  estre  très  inthyme  et 
très  confident  à  toutz  deux,  me  priant  de  vous  fère  ung 
article  bien  exprès ,  par  mes  premières ,  du  grand  et  très 
cordial  mercyement,  qu'elle  vous  en  rendoit  ;  et,  que,  en 
nulle  aultre  façon,  Vostre  Majesté,  ny  la  Royne,  vostre  mère, 
ne  luy  eussiez  peu  donner  tesmoignage  de  vostre  entière 
et  souveraynement  bonne  mtention  vers  elle,  ny  qu'elle  y 
eût  plus  donné  de  foy  que  par  le  dict  sieur  comte ,  lequel 
elle  m'assuroit  qu'il  seroit  le  très  bien  venu ,  et  que ,  quelle 
impression  que  se  donnassent  les  aultres  de  voz  divers  pré- 
textes en  cest  endroict,  elle  ne  les  interprèteroit  dorsena- 
vant  que  très  bons  et  très  sincères  pour  elle. 

Je  luy  ay  merveilleusement  agréé  sa  responce ,  et  avons 
esté  longtemps  en  ce  propos,  et  à  parler  de  la  maladye  de 
Mon  dict  Seigneurie  Duc;  lequel  je  luy  ay  assuré  estre 
hors  de  tout  danger,  et  que ,  dans  dix  ou  douze  jours ,  il 
pourroit  sortir  de  la  chambre.  De  quoy  elle  a  monstre  d' es- 
tre bien  fort  ayse. 

El  après,  Sire,  j'ay  assemblé  eeulx  du  conseil  de  la  dicte 
Dame  pour  leur  proposer  la  venue  de  M' le  mareschal ,  et 
fera  expédier  son  saufconduict,  et  impétrer  des  navyres  de 
ceste  princesse  pour  l'aller  quérir  et  assurer  son  passage,  et 
pour  les  bien  disposer  à  sa  réception.  Dont  ayant  obtenu  le 
tout,  j'ay  dépesché ,  avec  toutes  ces  provisions,  le  S"^  de 
Vassal  et  ung  de  mes  secrettères,  qui  parle  angloys,  devers 
luy;  par  lesquelz  j'espère  qu'il  se  trouvera  bien  satisfaict, 
et  bien  informé,  de  tout  ce  qu'il  peut  désirer  pour  son  ar- 
rivée vers  ceste  princesse  ;  laquelle  il  pourra  encores  trou- 
ver icy,  mardy  prochein,  mais,  s'il  ne  passe  si  tost,  nous  la 
suyvrons  à  Conthurbery,  où  elle  fera  quelque  séjour.  Et 
sur  ce,  etc.  Ce  xxxi*  jour  d'aoust  1573. 


CCCXXXIX*  DEPESCHE 

—  du  iin«  jour  de  septembre  1573.  — 
(Envoyée  exprès  jusques  à  Calais  par  Pierre  Ridou.) 

Préparatifs  pour  recevoir  le  maréclial  de  Retz.  — Soupçon  contre  le  comte  de 
Montgommery. — Nouvelles  d'Ecosse  et  de  Marie  Stuart. 

Au  Roy. 

Sire,  ayant  la  Royne  d'Angleterre  estimé  que  M"^  le  ma- 
reschal de  Retz,  à  son  désembarquement ,  seroit  bien  ayse 
d'avoyr  quelque  espace  de  se  pouvoir  ung  peu  refaire  du 
travail  de  la  mer,  premier  que  de  se  présenter  à  elle,  ny  luy 
aller  explicquer  sa  légation,  elle  aadvisé,  pourcella,  de  le 
recevoyr  à  Canturbery,  quatre  lieues  dans  le  pays ,  ville 
bien  commode  et  assez  espacieuse ,  où  plusieurs  seigneurs 
et  dames  de  sa  court  se  rendront  ;  et  est  partie  de  Douvre, 
quelques  jours  plus  tost  qu'elle  n'eut  faict,  et  a  hasté  d'au- 

tant  son  progrès  pour  luy  laysser  cette  commodicté , 
mais  ce  n'a  esté  sans  avoyr  premièrement  commandé  qu'il 
me  fût  largement  pourveu  à  tout  ce  que  j'avoys  demandé 
pour  les  vaysseaulx  de  son  passage,  pour  les  navyres  de 
conserve,  pour  sa  réception  au  sortir  de  la  mer,  et  pour  les 
chevaulx  qui  luy  feroient  besoing  5  de  sorte  que  je  vous  puys 
assurer,  Sire,  qu'il  est  maintenant  attendu,  icy,  avecques 
désir,  et  qu'il  sera  le  fort  bienvenu  et  fort  honnorablemenl 
receu  en  ce  royaulme. 

Le  vidame  de  Chartres  a  envoyé  prendre  logis  à  Can- 
turbery,  qui  ne  sera  sans  que  luy  et  les  aultres  gentilshom- 
mes françoys,  qui  sont  par  deçà ,  viennent  saluer  M"^  le  ma- 
reschal,  et  vueillent  entendre  curieusement  de  luy  Testât 
de  la  paix  de  vostre  royaulme.  Cependant  j'ay,  à  toutes 
advantures,  donné  ordre  que,  pour  les  escrupulles  qui  me 
restent  encores  du  comte  de  Montgommery,  ung  person- 
nage que  Vostre  Majesté  répute  confident,  soit ,  soubz  aul- 
tre  prétexte,  allé  à  la  Rochelle;  lequel,  après  qu'il  aura  bien 
nothé  toutes  choses  dans  la  ville ,  les  vous  yra  dire,  ou  bien 
me  les  rapportera,  icy,  pour  en  advertyr  Vostre  Majesté. 

Je  n'ay  apprins  rien  de  nouveau  d'Escoce,  depuis  mes 
précédantes ,  sinon  que  je  viens  de  sçavoyr  que  le  vieux 
Cauberon  est  arryvé ,  depuis  deux  jours ,  en  ceste  court,  et 
que  le  S"^  de  Quillegreu  le  y  a  admené  ;  et  que  l'on  dict 
que  le  comte  de  Morthon,  pour  quelque  nouvelle  souspe- 
çon,  a  faict  mourir  milord  de  Humes,  sans  attandre  le  par- 
lement. La  Royne  d'Escoce  est  encores  aulx  beings,  d'où 
elle  m'a  escript  que  l'uzage  d'iceulx  a  commancé  de  luy 
provocquer  des  sueurs,  qui  luy  font  grand  solagement  à  son 
mal  de  costé.  Sur  ce,  etc. 

Ce  n""  jour  de  septembre  1573. 

CCCXL^    DÉPESCïfE 

—  du  xx«  jour  de  septembre  1573. — 
(  Envoyée  exprès  jusques  à  la  court  par  le  S'  de  Vassal.) 

Bonne  réception  faite  au  maréchal  de  Retz.  —  Détails  de  sa  négociation.  — 
Entière  justification  de  la  conduite  du  roi  dans  les  guerres  civiles  de 
France.  —  Heureux  résultat  de  la  mission  du  maréchal.  —  Honneurs  qui 
lui  sont  rendus.  —  Résolution  des  seigneurs  du  conseil  d'approuver  le 
mariage  d'Elisabeth  avec  le  duc  d'Alençon. 

Au  Roy. 

Sire ,  je  sçay  bien  qu'estant,  M""  le  mareschal  de  Retz, 
de  retour  par  dellà ,  Vostre  Majesté  aura  eu  le  plésir  d'en- 
tendre, de  luy  raesmes,  le  récitde  son  voyage;  dontje n'en- 
treprendray  de  vous  en  toucher,  icy,  les  principalles  particul- 
laritez,  parce  qu'il  n'aura  pas  obmis  celles  qui  servent  de 
vous  donner  bon  compte  de  ce  qu'il  a  peu  traicter  et  ré- 
souldre  avec  ceste  princesse.  Et  seulement  je  vous  supplie- 
ray,  Sire,  de  vouloir  gratiffier,  par  quelque  bonne  parolle 
et  par  quelque,  démonstration,  à  l'ambassadeur  de  la  dicte 
r)ame ,  et  me  commander  de  gratifier  de  mesmes ,  icy , 
à  elle,  les  honnestes  faveurs  et  bon  traictement  qu'elle  luy 
a  faict  recevoir  en  son  royaulme  ;  qui  vous  puis  assurer , 
Sire,  que,  nonobstant  les  choses  advenues,  depuis  ung  an, 
en  France,  elle  a  voulu  qu'on  luy  ayt  uzé  les  mesmes 
sortes  d'honneur  et  d'entretien  qui  furent  faictz  à  M"^  de 
Montmorency ,  quand  luy  et  M'^  de  Foix  vindrent  jur«r  la 
ligue,  sinon  que,  lors  ,  les  choses  furent  préparées  de  long- 
temps, et  la  court  estoit  à  Londres ,  là  où,  à  ceste  heure, 
il  est  arrivé  en  temps  de  progrès ,  et  sans  qu'on  ayt  sceu, 

m. 

que  de  bien  peu  de  jours,  sa  venue.  En  quoy  l'opinion  de 
plusieurs  et  ma. propre  expectalion  ont  esté  de  beaucoup 
surmontées ,  et  mesmes  en  ce  qu'après  qu'il  a  eu  salué 
la  dicte  Dame ,  et  qu'il  luy  a  eu  explicqué  sa  première 
charge,  et  faict  les  aultres  honnestes  et  bien  fort  honno- 
rables  complimentz  vers  les  principalles  personnes  de  ceste 
court ,  il  n'y  a  eu  celluy  qui  n'ayt  monstre  de  l'avoyr  bien 
fort  agréable  ;  et  surtout  quand ,  le  troysiesme  jour ,  il  a 
eu  déduict ,  par  ung  bel  ordre  de  peu  de  parolles ,  mais 
icelles  de  grande  efficace  et  pleynes  de  tout  ornament ,  en 
l'assemblée  de  ceulx  de  ce  conseil,  les  choses  advenues, 
depuis  quatorze  ans,  en  vostre  royaulme,  commançant  dès 
l'entreprinse  d'Amboyse  jusques  à  la  fin  du  siège  de  la 
Rochelle  ;  et  que,  pour  respondre  aulx  objections  et  diffi- 
cultez  que ,  pour  tant  de  divers  évènementz ,  l'on  faysoit 
contre  le  propos  du  mariage,  il  leur  a  eu  séparé  la  ré- 
bellion de  la  cause  de  la  religion ,  et  monstre  fort  clère- 
ment  que  vous  aviez  bien,  Sire,  tousjours  prétendu  de 
réprimer  l'une ,  mais  non  de  vous  porter  jamays  ennemy 
de  l'aultre  5  avec  tant  de  apparantes  raysons  de  cella, 
qu'ilz  n'ont  peu  contredire  qu'il  ne  fût  ainsy ,  et  ont  con- 
fessé, tout  hault,  que  nul  plus  grand  ny  plus  relevé  service 
il  eût  peu  fère  à  Vostre  Majesté  en  ce  royaulme ,  que  de 
les  avoyr  renduz  capables  de  ce  faict  ;  et  qu'ilz  desireroient 
que  dix  mille  Angloys,  des  plus  passionnez,  eussent  estépré- 
sentz  à  son  discours. 

Ung  chacun  s'est  efforcé,  de  là  en  avant,  de  l'honnorer 
et  respecter  davantage,  et  la  dicte  Dame  a  faict  augmenter 
l'ordre  de  son  entretien,  et  a  depputé  des  gentilhommes 
de  bien  bonne  qualité  pour  le  servir,  et  des  plus  grandz 
de  sa  court  pour  l'accompaigner ,  de  façon  que,  depuis  le 

sortir  du  iiavyre  jusques  au  rembarquement,  il  luy  a  esté, 
d'heure  en  heure,  toujours  uzé  quelque  chose  de  plus  et  de 
mieux.  Comme  luy  aussy,  de  son  costé,  Sire,  a  continué, 
jusques  au  dire  adieu,  d'accomoder  tousjours  tout  l'effect 
de  sa  négociation  à  leur  honneur  ;  et  s'est  conduict,  en  tou- 
tes choses,  si  sagement,  et  avec  tant  d'honneur,  vers  eulx, 
qu'il  les  a  non  seulement  renduz  bien  édifiiez  de  Yostre 
Majesté  et  de  la  Royne ,  vostre  mère ,  et  de  toutz  ceulx 
de  vostre  couronne  ,  mais  semble  qn'il  leur  ayt  faict  perdre 
toute  la  malle  impression  que ,  depuis  ung  an  ,  ilz  avoient 
conceue  de  la  France.  Et  luy  a  ceste  princesse  voulu  don- 
ner ce  tesmoignage ,  en  la  présence  de  ceulx  de  son  conseil 
et  de  moy,  que  ,  depuis  qu'elle  est  royne  ,  elle  n'a  poinct 
traicté  avec  aulcun  gentilhomme,  d'où  qu'il  luy  eut  esté 
envoyé ,  de  qui  elle  ayt  mieulx  receu ,  ny  eu  plus  agréa- 
bles les  propos  que  de  luy,  parce  que,  si  l'éloquence  n'y 
a  point  deffally ,  elle  a  opinyon  que  la  sincérité  y  a  gran- 
dement abondé,  et  qu'elle  le  tient  pour  ung  des  plus  dignes 
et  acortz  gentilshommes,  qu'elle  ayt  veu  jamays,  pour 
porter  très  confidemment  les  secretz  qui  se  mandent  entre 
princes. 

Et ,  en  ceste  tant  bonne  opinyon ,  avec  quelques  hon- 
nestes  présentz,  qu'il  a  faictz  à  la  dicte  Dame  et  à  ses 
plus  expéciaulx  conseillers,  et  avec  la  libéralité  qu'il  a 
largement  uzée  vers  ceulx  qui  ont  eu  charge  de  le  servir 
et  traicter ,  et  encores  avec  la  modération  dont  il  a  sceu  très 
bien  contenir  toute  sa  troupe,  qui  n'estoit  petite,  il  a 
layssé,  à  son  partement,  ung  fort  grand  contantemeut 
de  luy  et  une  très  bonne  satisfaction  de  toute  sa  légation, 
en  ceste  court. 

Or,  Sire  ,  après  l'avoir  reconduict  jusques  à  la  mer,  je 

suis  retourné  l'ère  ung  commencement  de  mercyement  à  la 
dicte  Dame  de  tant  de  bons  traictementz  et   honnestes 
faveurs,  et  du  présent  que  mon  dict  sieur  le  mareschal 
avoit  receu  d'elle;  laquelle  a  monstre,  en  son  absence,  plus 
que  quand  il  estoit  présent ,  de  l'avoir  en  grande  estime,  et 
de  donner  très  grand  foy  aux  choses  qu'il  luy  a  dictes  de 
la  part  de  Voz  Très  Chrestiennes  Majestez,  et  que ,  suyvant 
icelles,  elle  tiendra  l'ordre  qui  a  esté  arresté  entre  eulx, 
lequel  elle  et  ceulx  de  son  conseil  m'ont,  d'eux  mesmes,  dé- 
claré 5  dont  j'ay  veule  S'^  de  Quillegreu  tout  prest  à  pren- 
dre la  poste  pour  aller,  à  cest  effect,  trouver  mon  dict 
sieur  le  mareschal;  mais  la  dicte  Dame  s'est  depuis  advisée 
qu'elle  diffèreroit  encores  huict  ou  dix  jours,  aflfin  d'atten- 
dre que  Monseigneur,  frère  de  Vostre  Majesté,  fût  mieulx 
remis  de  sa  maladye.  Et  ses  deux  plus  expéciaulx  conseil- 
lers m'ont ,  sur  leur  foy  et  conscience ,  fort  expressément 
assuré  qu'elle  estoit  très  bien  disposée  à  cest  honnorable 
party ,  et  que  la  difficulté  n'estoit  plus  que  en  ce  qu'on  avoit 
rapporté  que  l'accidant  du  visage  de  Mon  dict  Seigneur  es- 
toit beaucoup  pire  que  ne  monstroit  le  pourtraict  qu'elle  en 
avoit  desjà  veu  ;  lequel,  s'il  se  trouvoit  qu'il  ne  feût  poinct 
flaté  ,  ilz  s'assuroient  que  toutz  aultres  empeschementz  se- 
roient  bientost  ostés.   Et   ay  comprins  de  leur  discours , 
Sire ,  qu'ilz  sont  restés  bien  persuadés  de  la  justifflcation 
de  Voz  Majestez ,  et  du  Roy  de  Pouloigne  ,  et  de  Monsei- 
gneur, sur  les  choses  de  France,  par  la  déduction  que 
M"^  le  mareschal  leur  en  a   faicte  ;  et  que ,  pourveu  que 
Vostre  Majesté  observe  bien  le  nouvel  édict,  qui  a  esté  faict 
devant  la   Rochelle ,  ilz  retourneront  sans   aulcun  escru- 
pulle  à  la  mesmes  confience  qu'ilz  avoient  prinsede  Vostre 
Majesté;  mais  aussy ,  s  ilz  y  voyoient  la  moindre  infraction 

du  monde,  ilz  jurent  de  jamais  plus,  en  façon  du  monde, 
ne  s'y  fier. 

Et  j'ay  apprins,  de  fort  bon  lieu,  que  milord  de  Burgley, 
quand  il  est  venu  à  oppiner  devant  la  dicte  Dame  sur  la  ré- 
solution de  ce  bon  propos  de  Monseigneur  le  Duc,  il  a  dict 
que,  succédant  ou  ne  succédant  poinct  le  dict  propos, 
tousjours  Testât  de  leur  religion  demeuroit  en  danger, 
mais  qu'il  y  avoit  quelque  espérance  d'y  remédier,  si,  d'a- 
vanture,  le  dict  mariage  s'eflectuoit,  là  où,  s'il  ne  s'eflec- 
tuoit  poinct,  il  demeuroit  du  tout  sans  remède,  car  l'on 
pouvoit  fère  entrer  Mon  dict  Seigneur,  par  le  contract  du 
dict  mariage,  aulx  mesmes  obligations  qu'estoit  la  Royne, 
sur  l'observance  des  décretz  du  parlement  touchant  l'ordre 
de  la  dicte  religion,  et  que  cella  tiendroit  tout  le  temps  de 
leur  règne,  et  durant  encores  qu'ilz  auroient  l'administration 
de  leurs  enfans,  si  Dieu  leur  en  donnoit,  là  où,  si  la  cou- 
ronne venoit  à  ung  aultre,  qui  ne  se  trouvât  obligé  aulx 
dicts  décretz,  il  les  pourroit  changer,  quand  il  voudroit;  et 
qu'ayant  là  dessus  esté  réplicqué  au  dict  milord  que  l'exem- 
ple des  choses  de  France  monstroit  que  ce  ne  seroit  se 
mettre  seulement  en  danger,  mais  se  précipiter  en  ung 
très  manifeste  péril,  s'ilz  se  commettoient  à  Mon  dict  Sei- 
gneur, il  a  respondu  que  si,  lors  de  l'excès  et  au  milieu 
des  armes,  et  quand  il  estoit  environné  de  ceulx  qui  s'exas- 
péroient  contre  ceulx  de  leur  religion,  il  avoit  esté  trouvé 
modeste,  et  n'avoit  uzé  une  seule  parolle,  ny  une  démons- 
tration, ny  un  seul  maulvais  eflect  contre  eulx,  il  estoit  bien 
à  croyre  que,  quand  il  seroit  icy,  près  de  la  Royne,  leur 
Mestresse,  et  au  milieu  d'eulx,  en  un  royaulme  desjà  esta- 
bly  à  ceste   forme  de    religion ,   qu'il  s'y  conduyroit  en- 
cores avec  plus  de  modération.  Dont  toutz  ceulx  du  conseil, 

après  l'avoir  ouy,  ont  opiné  pour  le  mariage,  pourveu  que 
la  personne  de  Mon  dict  Seigneur  puisse  complère  à  leur 
Mestresse. 

J'ay  bien  ouy,  Sire,  par  ci  devant,  plusieurs  aultres  choses 
aussy  expresses  que  celles  icy  en  ce  mesme  propos,  les- 
quelles ne  sont  venues  à  pas  une  conclusion.  Ce  qui  me 
tient  tousjours  en  souspeçon  qu'il  y  puisse  encores  avoyr 
de  l'artiffice  caché;  mais  M' le  mareschal  vous  apporte  de 
quoy  fère  bientost  venir  en  évidence  ce  qui  en  est.  Et  sur 
ce,  etc.  Ce  xx^  jour  de  septembre  4573. 

— du  XXV  jour  de  septembre  1573. — 

(  Envoyée  exprès  jusques  à  Calais  par  Jehan  Volet.) 

Communication  sur  les  affaires  de  Pologne.  — Nouvelles  méfiances  des  An- 
glais et  des  Français  réfugiés  sur  les  projets  du  roi  contre  les  protestans. — 
Affaires  d'Ecosse.  — Excès  du  comte  de  Morton. 

Au   Roy. 

Sire,  l'on  avoit  donné  entendre,  en  ceste  court,  que  les 
prélatz  et  palatins  poulonnois,  qui  sont  en  la  vostre,  estoient 
si  merveilleusement  opiniastres  que,  pour  ne  vouloir  rien 
rabattre  de  beaucoup  de  choses,  qui  mesmes  apparoissent 
par  trop  extraordinayres  et  hors  de  moyen  ez  chapitres  de 
leur  demandes,  leur  légation  s'alloit  finir  en  ropture,  au 
grand  malcontantement  d'eux,  et  peu  de  satisfaction  de 
Vostre  Majesté  et  du  Roy,  vostre  frère,  et  desjà  ceste 
princesse  m'en  avoit  touché  quelque  mot,  en  passant.  Dont 
j'ay  esté  infinyement  bien  ayse  d' avoyr  eu  de  quoy  fère 
voyr  à  elle  et  aulx  seigneurs  de  son  conseil,  par  la  lettre 

qu'il  vous  a  pieu  m'escripre,  du  xj'"  du  présent,  que  le 
tout  estoit  bien  et  gracieusement  accordé,  au  mutuel  con- 
tantement  de  Voz  Majestez  et  des  dicts  prélats  et  palatins, 
et  que  les  articles  avoient  esté  desjà  fort  solennellement 
jurez,  en  la  grande  églyse~de  Nostre  Dame  de  Paris,  avec 
l'aclamation  et  publicque  réjouyssance  de  ce  nombre 
de  grandz  personnages ,  et  d'une  infinyté  de  peuple,  qui 
y  avoient  assisté ,  et  que  Dieu  qui  n'avoit  moins  monstre  sa 
divine  faveur,  ez  actes  qui  avoient  suivy  l'élection  que  en 
l'élection  mesmes,  laquelle  luy  seul  avoit  conduicte,  ma- 
nifestoit  encores  clèreraent  qu'il  vouloit  mener  tout  l'affère 
à  son  heureuse  perfection. 

A  quoy  la  dicte  Dame  et  iceulx  de  son  dict  conseil 
m'ont  mandé  de  bien  honnestes  responces,  du  plésir  qu'elle 
et  eulx  avoient  que  les  choses ,  les  unes  après  les  aultres , 
succédassent  toutes  bien  à  establir  ce  grand  estât  en  la  per- 
sonne du  Roy  de  Pouloigne,  vostre  frère  ;  et  que  l'Angle- 
terre ,  aussy  bien  que  la  France ,  en  desiroit  le  très  ferme 
et  perpétuel  establissement  ;  et  qu'ilz  nemettoient  en  grand 
compte  les  démonstrations  qu'aulcuns  voysins  faysoient,  et 
ijiesmement  le  roy  de  Dannemarc,  de  ne  vouloir  laysser  en 
paix  les  affères  de  dellà ,  tenant  encores  arrestés  ung  des 
ambassadeurs  et  le  jeune  S»"  de  Lansac  :  car  ne  faysoient 
aulcun  doubte  que  l'arrivée  du  Roy,  vostre  frère,  en  son 
royaulme,  ne  réduyse  incontinent  tout  le  pays  en  ung 
aussy  paysible  et  assuré  estât  qu'il  le  sçauroit  désirer,  et 
que ,  non  seulement  il  ne  seroit  inquiété,  ains  ardemment 
recherché  de  bien  estroicte  amityé  par  toutz  les  princes 
chrestiens,  qui  seroient  ses  voysins. 

Et  s'est  la  dicte  Dame  faicte  enquérir  soigneusement  si 
j  avoys  receu  aulcunes  nouvelles  de  M*^  le  mareschal  de 

Ketz,  depuis  qu'il  estoit  party  ;  qui  semble,  Sire,  qu'elle 
attande  en  grande  dévotion  la  responce  de  la  lettre  qu'elle 
luy  a  escripte.  Et  se  faict  une  généralle  démonstration,  en 
ceste  court  et  en  ce  royaulme,  que  le  voyage,  que  luy  avez 
faict  fère  par  deçà ,  et  les  propos  que  luy  avez  faict  tenir, 
ont  hasté  ceulx  cy  de  retourner  en  leur  bonne  première 
disposition  vers  Vostre  Majesté  ;  qui  n'y  cheminoient  qu'à 
regret,  et  comme  s'ilz  eussent  marché  sur  des  épineuses 
et  fort  malaysées  difficultez.  Et  se  continue  la  résolution 
d'envoyer,  sur  le  commancement  de  ce  moys  prochein,  le 
S'  de  Quillegreu  par  dellà,  sellon  que  mon  dict  sieur  le  ma- 
reschal  mandera  qu'il  se  debvra  fère. 

Il  est  vray  qu'on  a  faict  courir,  icy,  ung  bruit  qu'à  Paris 
avoient  esté  tués  quelques  cappitaynes,  qui  avoient  esté  re- 
cognus  estre  de  ceulx  qui  avoient  soustenu  le  siège  de  la 
Rochelle,  ce  qui  a  cuydé  renouveller  les  escrupules  à  ceulx 
cy,  lesquelz  sont  naturellement  deffiantz  ;  qui  m'ont  faict 
fort  curieusement  examiner  si  j'en  sçavois  quelque  chose, 
mais  j'ay  jette  cella  bien  loing,  et  ay  fort  réduict  ung  cha- 
cun à  n'en  croyre  rien.  Les  Françoys,  qui  sont  icy,  en  de- 
meurent ung  peu  en  suspens,  lesquelz  toutefoys  je  conforte 
fort  de  retourner  toutz  en  leur  mayson,  et  qu'ilz  y  vivront 
très  assurez,  soubz  la  protection  de  Yostre  Majesté  et  ob- 
servance de  vostre  dernier  édict. 

Il  y  a  dix  ou  douze  jours  que  quatre  centz  cinquante 
harquebousiers  escoussoys,  de  ceulx  du  comte  de  Morthon, 
estantz  abordés  en  ung  port  de  ce  royaulme,  aussytost 
qu'ilz  ont  eu  le  vent  bien  à  propos  ,  ils  sont  passez  en  Ho- 
lande  au  service  du  prince  d'Orange,  et  assure  l'on 
qu'il  en  est  allé  plus  de  quatre  mille  aultres  escouçoys  au 
service  du  roy  de  Suède,  et  que,  quand  Vostre  Majesté,  ou 

le  Koy  de  Pouloigne ,  en  voudrez  tirer  quelque  nombre  ^ 
qu'ilz  y  yront  trop  plus  volontiers  que  au  service  de  nulz 
aultres  princes  du  monde.  Geulx,  qui  sont  ainsy  sortis,  sont 
cause  qu'on  vit  en  quelque  façon  tollérable  dans  le  pays, 
sans  guerre ,  bien  que  soubz  la  dominion  du  dict  de  M  or- 
thon  ,  qui  est  violent  et  fort  avare ,  et  qui  ne  s'est  réservé 
aulcun  amy,  et  a  imposé  des  subeides  et  empruntz  sur  la 
ville  de  Lillebourg ,  laquelle  estoit  franche  de  tout  temps  ; 
et  a  transporté  la  fabricque  de  la  monoye  en  sa  mayson  de 
Datquier,  et  enfin  a  uzurpé  toutz  les  droictz  royaulx.  Il  a 
retiré  des  bagues  de  la  Royne  d'Escoce,  qui  estoient  en  ga- 
ges ,  et  a  exigé  par  menaces,  de  ceulx  qui  les  avoient,  aul- 
tant  de  somme  qu'ilz  avoient  desjà  preste  sur  icelles ,  par 
prétexte  qu'ilz  avoient  fourny  de  l'argent  à  ceulx  qu'il  a 
déclarés  rebelles  ;  et  a  faict  mettre  prisonnier  dans  le  chas- 
teau  de  Lillebourg  le  S"^  Crafibrt,  qui  est  de  voz  gardes, 
parce  qu'il  avoit  parlé  à  la  Royne  d'Escoce,  en  passant.  Le 
comte  d'Arguil,  ayant  répudié  la  bastarde  d'Escosse,  a  es- 
pousé  la  fille  d'ung  milord,  qui  n'est  amy  du  dict  de  Mor- 
thon,  de  quoy  il  est  bien  marry.  Je  ne  puis  assez,  Sire ,  ra- 
mentevoir  à  Vostre  Majesté  ,  Testât  du  dict  pays ,  affin  qu'il 
vous  playse  pourvoyr  à  ce  qui  faict  besoing ,  pour  la  conser- 
vation de  vostre  alliance  ;  et  semble  qu'on  tienne  icy  en  sus- 
pens le  vieulx  Cauberon  de  ne  luy  bailler  sa  dépesche  vers 
le  dict  de  Morthon ,  sur  la  tenue  du  prochein  parlement 
d'Escoce,  et  sur  l'aflère  de  milord  de  Humes,  de  Cadin- 
guen,  et  aultres  qu'il  tient  encores  prisonniers,  jusqut's  à 
re  qu'on  verra  comme  la  négociation,  que  MMe  mareschal 
de  Ketz  a  remise  en  termes,  s  yra  continuant.  Sur  ce,  etc. 
Ce  xxv  jour  de  septembre  .1573. 


—   4i2   — 

CCCXLir  DÉPESCHE 

—  du  dernier  jour  de  septembre  157;5. — 
(  Envoyée  jusques  à  Calais  par  le  beau  fils  de  Cahier.) 

Secours  donués  en  Angleterre  au  prince  d'Orange.  — Convocation  du  parle- 
ment d'Ecosse  à  Lislebourg. — Protestation  de  dévouement  au  roi  faite  par 
le  député  de  la  Rochelle. 

Au  Roy. 

Sire ,  samedy  dernier ,  ceste  princesse  est  venue  finir 
son  progrès  de  ceste  année  au  mesme  lieu  de  Grenvich , 
d'où  elle  l'avoit  commencé,  et  semble  qu'elle  y  fera  quel- 
que séjour,  attendant  qu'il  luy  vienne  des  nouvelles  de 
France,  après  le  retour  de  M'  le  mareschalde  Retz,  sur  la 
disposition  des  propos  qu'elle  a  eus  avec  luy;  et  que  sellon 
cella,  elle  se  puisse  résouldre  des  moyens  qu'elle  y  aura, 
puis  après,  à  suyvre.  Dont  j'attandi  aussy.  Sire,  quelque 
dépesche  de  Vostre  Majesté  ,  affin  que  j'aye  occasion  d'al- 
ler trouver  la  dicte  Dame,  et  que  je  recognoisse  si  elle 
persévère  en  ce  qu'elle  et  les  siens  principaulx  nous  ont 
laict  espérer  de  sa  bonne  intention  en  cest  endroict.  L'on 
s'attandoit  que  les  principaulx  du  royaulme  deussent  estre 
mandez,  àlamy  octobre  prochein,  pour  continuer  le  parle- 
ment, mais  je  pense  comprendre  que  cella  sera  remis  jus 
ques  après  la  chandelleur. 

J'ay  curieusement  recherché  le  faict  dont  l'on  m'avoit 
donné  advis  du  cappitayne  Boychamp,  et  enfin  j'ay  trouvé 
que  c'est  le  cappitayne  Boysseau  ,  à  qui  ceulx  de  la 
Rochelle,  durant  le  siège,  avoient  donné  charge  de  leurs 
vaysseaulx  de  guerre,  parce  qu'il  est  natif  de  leur  ville,  et 
que  le  comte  de  Montgomraery  luy  avoit  aussy  baillé  une 

commission  de  sa  part,  mais  il  ne  m'appert  encores  qu'on 
luy  ayt  renouvelle  son  pouvoir  depuis  la  paix  ;  et  si ,  d'a- 
vanture,  l'on  l'a  faict,  j'ay  opinyon,  Sire,  que  c'est  pour 
servir  au  prince  d'Orenge  :  car  l'on  faict,  tous  les  jours,  nou- 
velles dilligences,  icy,  en  sa  faveur,  à  recouvrer  armes,  mo- 
nitions,  hommes  et  vaysseaulx,  pour  luy  envoyer;  et  mes- 
mes  l'on  m'a  dict  que  le  S'^  de  Quillegreu,  pendant  qu'il 
a  esté  en  Escoce,  luy  a  praticqué  mille  cinq  centz  che- 
vaulx  escouçoys  qui  sont  prestz  à  partir,  pourveu  que,  d'icy, 
leur  soit  envoyé  quelque  commancement  de  paye  et  moyen 
de  s'embarquer  ;  ce  qui  ne  sera  trop  difficille  d'estre 
moyenne  par  les  évesques  et  plus  affectionnés  protestant/ 
de  ce  royaulme.  Et  croy  que  c'est  ung  des  articles  sur  le- 
quel l'on  a  faict  temporiser  quelque  temps  le  vieulx  Cau- 
beron,  lequel,  à  mon  advis,  sera  renvoyé  cestesepmayne.  Et 
m'a  l'on  dict  que  le  parlement,  que  le  comte  de  Morthori 
avoit  mandé  au  premier  d'octobre  à  Lillebourg ,  est  remis 
jusques  au  xxviij^  du  dict  moys ,  ce  qui  vous  donra  loysir  , 
Sire,  d'y  pouvoir  envoyer  quelqu'ung  pour  y  assister  de 
vostre  part  ;  et  souspeçonne  l'on  assés  que  le  dict  de  Mor- 
thon  vueille  dresser  une  entreprinse  pour  courre  sus  au 
comte  de  Honteley ,  à  cause  de  quelques  jalousies  qu'il  a 
prinses  de  luy,  bien  qu'il  escript,  icy,  d'avoyr  donné  si  bon 
ordre  par  toutz  les  portz  et  advenues  d' Escoce,  qu'on  ne 
doibt  creindre  que  nulz  estrangiers  y  puissent  faire  descente. 
L'agent,  qui  est  encores  icy,  de  la  Rochelle,  m'est  venu 
confirmer,  de  la  part  de  ceulx  de  sa  ville ,  que,  en  nulle 
sorte,  ilz  n'attempteront,  ny  icy  ny  en  nulle  aultre  part  du 
monde ,  chose  aulcune  qui  ne  soit  de  très  obéissantz  et  fort 
loyaulx  et  fidelles  subjectz  de  Vostre  Majesté,  et  qu'ilz  ne 
désirent  rien  tant  que  de  vovr  qu'on  leur  continue  la  seu- 

reté  qu'il  vous  a  pieu  leur  donner,  et  que,  sans  aulcune 
aultre  garde,  ilz  ayentà  confier,  du  tout,  leurs  vyes,  biens 
et  personnes,  à  la  seule  protection  de  la  parolle  de  Yos- 
tre  Majesté,  et  qu'il  estoit  tout  esbahy  de  ce  qu'on  disoit 
que  les  depputés  de  la  Rochelle  avoient  nouvellement  esté 
tués  à  Paris.  A.  quoy  je  luy  ay  respondu,  quand  au  premier, 
qu'il  ne  debvoit  demeurer  en  aulcun  doubte  devostre  droicte 
intention  vers  les  promesses  qu'avez  faictes  à  ceulx  de  sa 
ville,  pourveu  qu'ilz  se  continssent  en  celle  loyalle  obéys- 
sance  qu'il  me  disoit,  et  que  je  tenois  le  bruict  de  ce 
meurtre  de  Paris  pour  entièrement  fauh,  parce  que  j'avoys 
des  lettres  assez  fresches  de  Vostre  Majesté ,  qui  n'en  fay- 
soient  aulcune  mencion.  De  quoy  il  a  monstre  de  rester 
bien  fort  satisfaict.  Sur  ce ,  etc. 

Ce  XXX''  jour  de  septembre  1573. 


CCCXLIir  DEPESCHE 

—  du  vi»  jour  (l'octobre  1573.  — 
{Envoyée  exprès  jusque^  à  Calais  par  Anthoine  de  la  Rue). 

Audience.  —  Cérémonies  faites  à  Paris  à  l'occasion  de  l'élection  du  roi  de 
Pologne .  —  État  de  la  négociation  du  mariage.  —  Mission  du  capitaine 
Cauberon  en  Ecosse. 

Au   Roy. 

Sire,  j'ay  faict  part  à  la  Royne  d'Angleterre,  ainsy 
qu'il  vous  a  pieu  mêle  commander  par  vostre  lettre,  du  xV' 
etxvij'^  du  passé,  de  tout  l'ordre  qui  a  esté  tenu,  dimanche, 
tréziesme du dict  moys,  en  la  proposition  et  présentation, 
que  les  ambassadeurs  de  Pouloigne  ont  publicquement 
faicte  à  Vostre  Majesté,  des  décretz  des  Estatz  de  leur 

pays ,  sur  l'élection  de  vostre  frère ,  et  la  déclaration  que  , 
par  le  bon  consentement  de  Yostre  Majesté ,  le  Roy,  vostre 
frère,  leur  a  faicte  d'accepter  d'estre leur  roy  5  et  de  l'entrée 
magnificqueethonnorablequi,  le  jour  après,  luy  a  esté  faicte, 
comme  à  Roy  de  Pouloigne,  en  vostre  ville  de  Paris ,  avec 
le  royal  festin  le  soyr ,  en  vostre  grande  salle  du  pallays , 
ensemble  le  somptueux  festin,  dulendemein,  par  la  Royne, 
vostre  mère ,  à  son  pallays  des  Tuilleryes  ;  et  comme  le 
tout  a  esté  conduict  avec  tant  d'honneur  et  de  bon  ordre , 
et  de  dignité ,  qu'on  peut  compter  cest  acte ,  ainsy  achevé, 
pour  ung  des  plus  excellantz  qu'on  ayt  jamays  veu  en 
France,  et  l'ung  des  plus  notables  que  Dieu  ayt  faict  adve- 
nir, de  beaucoup  de  siècles  au  monde;  et  que  Voz  Ma- 
jestez  me  commandoient  d'en  fère  une  expresse  conjouys- 
sance  avec  elle ,  comme  avec  celle  que  vous  sçaviez  qui 
vouloit  participer,  de  bon  cueur,  aulx  choses  qui  vous  es- 
toient  et  à  honneur  et  à  eontanteraent. 

A  quoy  la  dicte  Dame  m'arespondu  que,  voyrement,  elle 
participoit  grandement  à  ceste  vostre  félicité ,  et  à  l'heur 
et  bonne  fortune  du  Roy  de  Pouloigne ,  vostre  frère ,  et 
que  Dieu  ne  permît  pas  qu'elle  peut  tant  oublier  le  deb- 
voir,  auquell'amityé,  que  luy  avés  tousjours  monstrée,  obli- 
geoit  la  sienne  entièrement  vers  vous,  qu'elle  ne  se  res- 
jouyst  de  toutz  les  advantages  et  grandeurs  qui  vous 
advenoient,  et  qu'elle  ne  se  douleût  pareillement  de 
ce  qui  ne  vous  viendroit  bien,  plus  que  nul  aultre  de  toutz 
les  princes  de  vostre  allience  ;  et  que,  de  ces  actes  tant  hon- 
norables ,  qui  s'estoient  passez  avec  les  ambassadeurs  de 
Pouloigne,  aulxquelz  elle  ne  pouvoit  qu'elle  ne  louât  infi- 
nyement  la  royalle  esplendeur  et  générosité  de  vostre 
cueur,  et  la  singullière  prudence  de  la  Royne ,  vostre  mère, 

et  les  désirables  qualités  du  Roy,  vostre  frère,  elle  s'en 
estoit  desjà  beaucoup  réjouye  en  elle  mesmes  ;  mais  que  sa 
joye  en  estoit  devenue  de  beaucoup  plus  grande  pour  celle 
porcion  de  la  vostre  que  Yoz  Majestez  luy  en  faisoient 
maintenant  adjouxter ,  et  qu'elle  espéroit  que ,  d'ung  com- 
mancement  et  progrès  si  heureulx,  qu'on  avoit  veu  jus- 
ques  icy  es  dicts  affères  de  Pouloigne,  la  fin  n'en  pouvoit 
réuscyr  sinon  ainsy  heureuze  et  honnorable,  comme  le  de- 
siriez, et  comme  elle  en  prioit  Dieu,  de  bon  cueur.  Et  m'a 
curieusement  examiné  de  plusieurs  particuUaritez  des  dicts 
actes  passez,  et  de  ceulx  d'advenir,  et  du  voyage  du  Roy, 
vostre  frère. 

A  quoy  je  luy  ay  satisfaict  le  mieulx  que  j'ay  peu,  et 
luy  ay  promis  de  luy  bailler  le  mémoyre  qui  m'en  sera  envoyé 
par  escript ,  aussytost  que  je  l'auray  receu,  ce  qu'elle  m'a 
pryé  de  n'oublier  pas.  Et  j'ay  adjouxté  que  Vostre  Majesté, 
et  la  Royne ,  vostre  mère ,  me  commandiez  de  luy  dire  que 
vous  n'estiez  meus  de  moins  de  désir,  et  n'aviez  l'alTection 
moindre  au  bon  propos ,  que  luy  aviez  faict  refreschir  par 
M"^  le  mareschal  de  Retz ,  que  à  ce  mesmes  affère  de  Pou- 
loigne ;  et  que  c' estoit  ce  dont  aujourdhuy  vous  desiriez 
l'accomplissement  aultant  de  bon  cueur,  que  de  chose  qui 
soit  au  monde,  affin  de  la  fère  participante,  comme  vraye  et 
germayne  seur,  non  seulement  de  ceste  nouvelle  accession 
de  Pouloigne ,  mais  encores  de  toutes  les  aultres  prospé- 
rité/ et  bonnes  fortunes,  que  Dieu  vous  envoyera  jamays. 

A  quoy  elle  m'a  respondu  que  Vostre  Majesté,  et  la 
Royne,  vostre  mère,  luy  aviez  faict  voyr  si  avant,  dedans 
vostre  intention ,  et  dedans  les  bons  et  vertueux  désirs 
qu'avez  vers  elle  ,  qu'elle  ne  vouloit,  en  façon  du  monde, 
vous  deffallir  de  correspondance ,  et  que  pourtant  elle  at- 

tandoit  de  sçavoyr  ce  qui  auroit  succédé ,  après  le  retour 
de  M*^  le  mareschal  de  Retz  par  dellà,  pour  incontinent  y 
envoyer  ung  gentilhomme ,  sellon  l'ordre  qu'elle  en  avoit 
pris  avecques  luy. 

Et  se  sont  passez  plusieurs  propos,  qui  seroient  longs 
à  mettre  icy,  entre  elle  et  raoy,  là  dessus;  esquelz  elle  s'est 
efforcée  d'excuser  la  longueur  et  les  difficultez,  que  j'ay 
accusé  procéder  de  son  costé ,  et  m'a  assuré  que  M"^  le 
mareschal  avoit  bien  cognu  qu'elles  n'estoient  ny  légières 
ny  vagues ,  et  qu'il  avoit  assez  comprins ,  sellon  qu'il  es- 
toit  bien  expérimanté  ez  choses  d' estât,  que  les  dictes  dif- 
ficultez estoient  fondées  en  grandes  considérations;  dont 
elle  les  vouloit  réduyre  à  facillité,  si  elle  pouvoit ,  affin  de 
ne  laysser  venir  aulcun  dégoust  ny  une  seuUe  apparance  de 
malcontantement,  cy  après ,  à  Voz  Majestez  et  à  Monsei- 
gneur, vostre  frère,  en  ce  faict,  ou  bien  elle  auroit  une  ex- 
trême regret  de  le  laysser  passer  plus  avant  ;  et  nous  som- 
mes remis,  toutz  deux,  à  ce  "qui  nous  en  sera  mandé  par 
la  procheyne  dépesche  de  France. 

Et,  sur  la  fin  ,  je  luy  ay  faict  une  expécialle  salutation, 
de  la  part  de  Monseigneur ,  vostre  frère ,  laquelle  elle  a 
monstre  d'avoyr  fort  agréable,  et  m'a  soigneusement  en- 
qilis  de  sa  sauté  ,  et  qu'elle  n'avoit  peu  comprendre ,  par 
la  lettre  que  M''  le  mareschal  luy  avoit  escripte,  s'il  es- 
toit  encores  du  tout  parfaictement  guéry;  mais  qu'elle  avoit 
biens  comprins  d'aultres  choses  de  ce  qu'il  luy  avoit  escript, 
qui  l'obligeoient  grandement  vers  mon  dict  sieur  le  ma- 
reschal ,  et  la  confirmoient  en  la  bonne  et  grande  oppinyon 
qu'elle  avoit  conceue  de  luy. 

Les  seigneurs  de  ce  conseil,  au  partir  d'elle,  m'ont  lon- 
guement entretenu  de  ce  mesmes  propos ,  et  qu'ilz  s'es- 

V.  27 

bahyssoient  comme  ii  n'estoit  venu  aulcune  dépesche,  de- 
puis l'arryvée  de  mon  dict  sieur  le  mareschal  par  dellà,  et 
m'ont  parlé  aussy  bien  fort  honnorablement  des  choses  de 
Pouloigne  ;  et  mesmes  a  semblé  que  ce  fût  avec  leur  grand 
plésir  d'entendre  qu'elles  succédoient  ainsy,  de  bien  en 
mieulx.  Et  ay  trouvé  que  la  dicte  Dame  et  eulx  estoient,  en 
apparance,  toutzbien  contantz,  sinon  ung  peu  milordtré- 
zorier  qui  a  prins  plus  à  cueur,  que  ne  font  les  aultres,  cer- 
teins  livres  diffamatoires  contre  Testât  du  gouvernement 
de  ce  royaulme ,  que  ceulx  de  Rouen  ont  envoyé,  semer  en 
ceste  ville  ;  de  quoy  a  esté  faict  une  proclamation  fort  ri- 
goureuse contre  ceulx  qui  apporteront ,  ny  qui  publieront, 
cy  après,  rien  de  semblable. 

Le  vieulx  Cauberon  a  esté  cependant  renvoyé,  avec  une 
fort  ample  dépesche,  devers  le  comte  de  Morthon,  et  croy 
que  c'est  sur  ce  nombre  d'esçossoys  qui  doibvent  passer  en 
Hollande,  et  sur  des  conséquences  qu'on  faict  icy,  de  la  bles- 
sure d'Adan  Gordon,  plus  grandes,  à  mon  advis,  que  le  cas 
ne  le  requiert.  Et  sur  ce,  etc. 

Ce  vj*  jour  d'octobre  1573. 


CCCXLIV'  DEPESCHE 

—  du  xiiii*  jour  d'octobre  1573.  — 
(Envoyée  exprès  jusques  à  la  court  par  Jacques.) 

Audience. — Réponse  du  roi  sur  la  négociation  du  maréchal  de  Retz. -^  Satis- 
faction d'Elisabeth. — Sa  résolution  d'envoyer  un  ambassadeur  en  France 
pour  cette  négociation. 

Au    Roy. 
Sire,  parce  que  le  courrier,  qui  m'a  esté  dépesche,  le 

xxvij*  du  passé,  a  esté  contreinct  de  séjourner  huict  jours 
entiers  à  Callays,  pour  i'empeschementde  la  mer,  (laquelle 
a  bien  esté  la  plus  haulte,  et  pleyne  de  tourmante,  qu'on 
l'ayt  veue  de  fort  longtemps,  ayant  apparu,  tout  au  long 
de  ces  costes,  force  mastz  et  pièces  de  navyres  rompus,  et 
des  corps  mortz  en  grand  nombre,  signe  de  quelque  grand 
naufrage  advenu  non  guières  loing  d'icy  ) ,  les  lettres  de 
Vostre  Majesté,  qu'il  m'a  apportées,  ont  este  retardées  jus- 
ques  au  viij^  du  présent,  non  sans  que  j'aye  bien  senty 
qu'elles  se  faisoieut  aulcunement  désirer  en  ceàte  court,  et 
que  les  malintentionnés  en  commançoient  desjà  d'arguer 
quelcpie  réfroydissement  :  ce  qu'ilz  eussent,  possible,  per- 
suadé, si  une  lettre  de  M"^  le  mareschal  de  Retz  ne  fût 
auparavant  arryvée  à  ceste  princesse,  laquelle  l'a  tous- 
jours  entretenue  en  bonne  espérance.  Et  je  vous  puis  assu- 
rer, Sire,  que  la  dicte  Dame  a  monstre  de  prendre  main- 
tenant à  beaucoup  de  plésir  les  particullaritez,  qu'il  vous  a 
pieu  me  commander  de  luy  dire,  de  mercyement  des  faveurs 
et  bon  traictement,  qu'elle  avoit  faictz  à  mon  dict  sieur  le 
mareschal,  et  du  désir  que  vous  aviez  de  vous  en  revencher 
vçrs  quelqu'img  des  siens,  qu'elle  pourroit  envoyer  par 
dellà,  de  ceulx  qu'elle  ayme  et  estime  beaucoup  ;  et  de  la 
privée  communicquation  qu'elle  vous  avoit  voulu  fère  par 
luy  d'aulcunes  de  ses  intentions,  pareillement  de  vous 
avoyr,  par  luy  mesmes,  ouvert  le  fondz  de  son  cueur;  en- 
semble de  l'assurance,  qu'il  vous  avoit  apportée,  que  non 
seulement  elle  persévèreroit  constamment  en  vostre  ami- 
tyé,  mais  qu'elle  estoit  très  bien  disposée  de  restreindre 
et  la  rendre  plus  ferme  par  le  mesmes  moyen,  dont  vous  la 
recherchiez,  du  propos  de  Monseigneur,  frère  de  Yostre 

Majesté. 

il. 

En  quoy,  Sire,  seroit  trop  long  de  vous  discourir  tout 
ce  que  je  luy  ay  déduict,  par  le  menu ,  sinon  vous  assurer 
que  je  ne  luy  ay  rien  obmis  du  contenu  de  voz  lettres,  ny 
rien  de  ce  que  j'ay  estimé  qui  pouvoit  servir  en  cest  en- 
droict;  mais  il  seroit  encores  beaucoup  plus  long  de  vous 
racompter,  une  à  une,  toutes  les  honnestes  responces  qu'elle 
m'y  a  faictes  :  car,  en  lieu  de  recevoir  de  vozmercyementz, 
elle  s'est  efforcée  de  vous  en  rendre  infinys,  de  son  costé, 
pour  avoyr,  Vostre  Majesté  et  la  Royne,  vostremère,  voulu 
prendre  de  si  bonne  part,  comme  elles  ont,  ce  peu  qu'elle 
a  uzé  de  bon  traictement  vers  M'^  le  mareschal,  et  ce 
qu'elle  vous  a  mandé  par  luy.  Et  s'est  ellargie  à  me  dis- 
courir du  contantement,  que  luy  avez  donné,  de  la  forme  de 
négocier  qu'il  a  tenu  avec  elle,  laquelle  luy  avoit  esté  sin- 
gullièrement  agréable,  et  de  la  foy  que  pouvez  indubita- 
blement adjouxter  aulx  choses  qu'il  vous  avoit  rapportées 
de  sa  part;  lesquelles  elle  vous  prioit  que  les  voulussiez 
très  fermement  croyre. 

Mais,  quand  j'ay  reprins  le  propos  pour  luy  dire  qu'elle 
trouveroit  l'entière  confirmation  de  tout  ce  que  je  venois 
de  luy  dire  dans  les  lettres  de  la  propre  mein  de  Voz  Ma- 
jestez  et  de  Monseigneur,  lesquelles  je  luy  ay  soubdein 
présentées;  et  que  je  l'ay  eue  bien  fort  conjurée  de  ne 
vouloir  plus  laysser  au  hazard  du  temps,  ny  au  danger  de 
la  longueur,  ung  si  précieulx  affère,  comme  estoit  celluy 
de  ce  propos  ;  et  que  vous  la  suplyiez  de  bon  cueur  qu'elle 
vous  volût  rendre  maintenant  certein  de  ce  qu'elle  avoit 
résolu  d'en  fère,  il  a  apparu.  Sire,  en  son  visage  et  en 
ses  contenances,  une  plus  grande  satisfaction  que  je  ne  la 
vous  sçaurois  exprimer,  et  a  soubdein  leu,  à  part  elle, 
toutes  les  quatre  lettres,  et  puis  me  les  a  releues  fort  dis- 

tinctement,  notant  avec  beaucoup  de  curiosité  toutz  les 
poinctz  de  chascune. 

Et  a  remis  à  plus  de  loysir  de  lire  la  cinquiesme,  qui 
estoit  de  M'"le  mareschal;  duquel  elle  a  suivy  à  dire  qu'elle 
cognoissoit  bien  qu'il  n'avoit  pas  réfroydy  la  matière, 
ainsy  que  quelques  ungs  l'avoient  desjà  pensé,  et  qu'elle 
voyoit  VozMajestez  Très  Chrestiennes,  et  les  vostres,  con- 
tinuer tousjours  d'une  si  honnorable  façon  au  pourchas  de 
son  allience,  qu'elle  s'estimeroitpartrop  indigne  d'honneur, 
si  elle  ne  mettoit  peyne  de  vous  y  bien  voyr  correspondre; 
et  que ,  sans  doubte ,  elle  y  avoit  tousjours  correspondu  de 
bon  tueur,  mais  que  le  temps  et  les  occasions  ne  luy  avoient 
servy  qu'elle  l'eût  peu  ainsy  manifester ,  comme  elle  eût 
bien  désiré  de  le  fère;  et  qu'elle  n'avoit  jamays  prins  de 
dellay  en  cecy,  que  pour  garder  qu'il  ne  s'y  en  peut  mettre, 
quand  les  choses  en  seroient  venues  à  meilleure  conclusion  ; 
et  que,  depuis  le  partement  de  M*^  le  mareschal,  elle  n'a- 
voit pas  perdu  temps  à  bien  disposer  aulcuns  des  siens  à  ce 
propos,  qui  estoient  des  principaulx  de  son  royaulme  ;  car 
n'avoit  à  se  soulcier  de  toutz,  mais  bien  se  vouloit  elle  fort 
soulcier  que,  venant  Monseigneur  par  deçà,  il  y  fût  commu- 
nément bien  receu  d'ung  chacun,  et  aultanthonnoré  et  bien 
veu,  et  y  eût  aultant  de  contantement  comme  elle  mesmes  ; 
et  que ,  quand  elle  verroit  qu'il  ne  se  pourroit  fère  ainsy, 
que  jamays  elle  ne  consentiroit  sa  venue,  nonobstant  l'ad- 
vantage  qui  luy  en  pourroit  rester  à  elle  ;  et  que  sa  déter- 
muiée  résolution  avoit  esté  de  fère  partir,  ce  soyr  mesmes 
qu'elle  parloit  à  moy,  le  gentilhomme  qu'elle  avoit  promis 
à  M'  le  mareschal  qu'elle  envoyeroitpardellà;  mais  qu'il 
estoit  tombé  malade,  ainsy  que  je  le  pouvois  bien  avoyr 
sceu  :  comme.  Sire,  cella  est  véritable;  mais  qu'elle  en 

feroit  apprester  uug  aultre  qui  partiroit  indubitablement 
dans  trois  jours;  et  qu'elle  avoit  à  fère  une  querelle  à  M*^  le 
raareschal  de  ce  qu'il  vous  avoit  révellé,  et  à  la  Royue, 
vostre  mère,  le  secret  de  ce  message,  car  luy  avoit  promis 
que  Yoz  Majestez,  pareillement  Monseigneur,  vostre  frère, 
n'en  scauriés  rien,  toutesfoys  qu'elle  remettoit  bien  en  luy 
d'en  uzer  comme  il  jugeroit  estre  bon,  car  le  tenoit  pour  si 
advisé  et  accord,  et  d'une  si  bonne  inclination  en  cest  en- 
droict,  qu'il  conduiroit  le  tout  à  bon  port. 

Je  luy  ay  réplicqué  qu'elle  trouveroit  que  la  coulpe  n'en 
estoit  venue  de  luy,  ny  du  costéde  dellà,  en  façon  du  monde, 
ains  de  ce  costé  icy,  et  que  ce  seroit  luy  mesmes  qui  la  ra- 
billeroit. 

J'ay,  incontinent  après,  parlé  à  milord  trézorier  et  au 
comte  de  Sussex ,  et  mestre  Smith ,  estant  le  comte  de 
Lestre  encores  absent  en  sa  maison,  et  leur  ay  faict  l'hon- 
neste  compliment  du  postscript  de  la  lettre  de  Vostre  Ma- 
jesté, qu'ilz  ont  receu  à  beaucoup  de  faveur,  et  m'ont  parlé 
en  très  bonne  façon  et  en  beaucoup  d'espérance  de  cest 
affère.  Et  le  dict  grand  trézorier  m'a  confirmé  ce  qu'elle 
m' avoit  dict  de  la  maladye  et  empeschement  du  S"^  de  Quil- 
legreu,  et  m'a  adverty  qu'elle  avoit  mandé  M'^  Randolf  pour 
le  l'ère  apprester,  et  l' avoit  choisy  elle  mesmes  bien  qu'il 
luy  en  eût  nommé  ung  auhre,  lequel  elle  n' avoit  voulu 
accepter,  par  ce,  disoit  elle,  qu'il  n' estoit  bien  affectionné 
à  son  mariage  ;  ce  que  le  dict  grand  trézorier  avoit  prins 
pour  ung  bon  signe,  et  m'a  assuré  qu'il  trouvoit  la  dicte 
Daraje  très  bien  disposée  en  ce  propos  ;  mais,  de  tant.  Sire, 
que  le  dict  Randolf  ne  mid  revient  non  plus,  uy  possible  si 
bien,  que  faysoit  Quillegreu,  je  suis  après  à  fère  changer 
l'élection.  Et  sur  ce,  etc.      Ce  xiV  jour  d'octobre  1.573. 

Par  postule  à  la  lettre  précédente. 

■  Si  Vostre  Majesté  trouvoit  bon  de  fère  venir  icy  quelques  lettres 
(le  crédit,  pour  fère  respondre,  condicionellement,  par  des  banquiers, 
en  ceste  ville,  à  ceulx  qui  peuvent  ayder  cest  affère,  «juc,  au  cas  que 
le  dict  affére  viegne  à  bonne  conclusion ,  et  que  le  dict  mariage  en- 
suyve,  qu'il  leur  sera  payé  comptant  telle  et  telle  somme,  l'on  a  opi- 
nyon  que  cella  feroit  un  grand  effect ,  car  les  simples  promesses  ne 
sont  tenues  en  compte  ;  et  qu'on  auroit  plus  à  gré  une  telle  somme 
de  deniers  contantz ,  que  non  pas  une  pension ,  ny  ung  revenu , 
ny  ung  estât  en  France  ;  et  si,  ne  courra  rien  de  hazard,  si  l'affère 
demeuroit  imparfaict ,  mais  faudroit  que  ce  fust  de  sommes  assez 
notables. 


CCCXLV  DÉPESCHE 

—  du  xviu«  jour  d'octobre  1573.  — 
(Envoyée  exprès  jusques  à  Calais  par  la  voyedu  S'  Acerbo.  ) 

Désignation  de  M«  Randolf  pour  passer  en  France.  —  Remise  de  l'ouverture 
du  parlement.  —  Menées  du  duc  d'Albe.  —Secours  donnés  parles  Anglais 
au  prince  d'Orange. — J)esir  des  réfugiés  de  rentrer  en  France. 

Au  Roy. 
Sire,  je  tous  ay  renvoyé  Jacques,  le  courier,  le  xiiij*  de 
ce  moys ,  avec  le  récit  de  toutes  les  responces  que  la  Royne 
d'Angleterre  m'a  faictes,  quand  je  luy  ay  présenté  les  let- 
tres, que  Vostre  Majesté  et  la  Royne  ,  vostre  mère,  et  le 
Roy  de  Ponloigne,  et  Monseigneur,  luy  avez,  toutz  quatre, 
escriptes  de  voz  meins ,  ensemble  ce  que  j'ay  peu  nother 
davantage  des  propos  que  les  seigneurs  de  ce  conseil  m'ont 
tenu;  qui  n'en  racompteray  rien  plus  icy,  et  seulement 
vous  diray.  Sire ,  que  M^  Randolf,  lequel  la  dicte  Dame  a 
mandé  par  la  poste ,  parce  qu'il  estoit  absent  avec  le  comte 
de  Lestre  ,  est  arryvé  le  deuxiesme  jour  après,  et  est  allé 
descendre  au  logis  de  milord  trézorier,  où  j'estime  qu'il  a 
esté  fort  soigneusement  examiné  ;  et  tit  se  publie  encores 


—  A2A  — 
rien  de  son  parlement,  ny  ne  s'en  sçaura,  à  mon  advis,  le 
certein,  jusques  à  demein  au  soyr,  que  ledict  comte  de  Les- 
tre  doibt  estre  de  retour.  Et  ne  voy  pas  qu'il  me  puisse  estre 
bien  séant ,  Sire,  de  fère  rien  davantage ,  touchant  l'élec- 
tion du  dict  Randolf,  plus  que  ce  que  j'ay  desjà  faict  ;  car 
est  besoing,  en  l'endroict  de  ceulx  cy,  sur  une  telle  chose, 
après  les  avoyr  bien  advertys  une  foys  seulement ,  les  lays- 
ser,  de  là  en  avant ,  fère  comme  ilz  l'entendent,  aultrement 
ilz  s'imagineroient  des  souspeçons  qui  seroient  très  difficil- 
les  de  les  leur  oster.  Je  procèderayencella,  et  en  toute  aultre 
chose,  qui  concernera  icy  l'advancement  de  cest  affère,  le 
plus  accortement  que  je  pourray. 

Le  chancellier  et  le  grand  trézorier,  et  le  grand  cham- 
belland,  et  plusieurs  aultres  seigneurs  de  ce  conseil  et  de  la 
noblesse  de  ceste  court,  se  sont  trouvés  à  l'ouverture  de  ce 
terme  de  la  justice ,  le  segond  vendredy  de  ce  moys,  pour 
remettre  encores  plus  loing  la  tenue  du  parlement ,  duquel 
la  continuation  estoit  assignée  au  xV'  de  ce  mesmes  moys; 
et  ilz  l'ont  prononcée  au  iiij*  de  febvrier  prochein  :  et  ont 
fort  dilligemment  examiné  la  cause  de  ceste  élévation,  qui 
avoit  apparu,  vers  Cambrich,  à  quarante  mille  d'icy,  où  ilz  -^ 
ont  trouvé  qu'il  y  avoit  de  la  malice  d'aulcuns  et  de  la  sim- 
plicité des  aultres  ;  et  sont  après  à  y  donner  quelque  forme 
de  chastiement,  si  discrète,  qu'elle  ne  puisse  effacer  le  lus- 
tre du  repos,  qu'on  veut  persuadera  ung  chacun  qu'est  bien 
establyen  ce  royaulme. 

Ces  libelles ,  que  les  angloys,  qui  sont  à  Louvein,  en 
avoient  envoyé  semer  icy  ung  nombre,  ont  mis  du  trouble 
beaucoup  en  ceste  court  ;  car  il  y  est  remonstré  aulcunes 
choses  à  ceste  princesse  ,  de  ceulx  à  qui  elle  donne  la  prin- 
cipalle  authorité,  qu'il  semble  qu'elles  soient  très  expresses 

et  bien  fort  apparautes  contre  eulx  ,  de  sorte  qu'ilz  ne  sça- 
vent  où  ilz  en  sont ,  et  creignent  que  leur  crédit  en  demeure 
fort  ravallé;  et  présuppose  l'on  que  le  duc  d'Alve  a  tenu 
la  mein  à  cella,  et  qu'il  faict  que  les  partisans  de  Bour- 
goigne,  icy,  monstrent  eulx  mesmesd'en  estre  offancés,  afifin 
que  ces  imputations  soient  esclayrées  et  espluchées  davan- 
tage ,  et  que,  par  une  telle  attacque,  ceulx  qu'il luy sem- 
ble que  tiennent  icy  les  choses  trop  reddes  contre  le  Roy, 
son  Mestre ,  en  soient  d'aultant  répfiraés.  J'entendz  qu'il 
a  esté  proposé  de  fère  bientost  passer  quelque  personnage 
de  bonne  qualité,  de  la  part  du  dictRoy  d'Espaigne,  vers 
ceste  princesse ,  mais  ne  se  parle  plus  que  ce  soit  le  duc  de 
Médina  Celly,  soubz  couleur  de  son  retour ,  ains  que  ce 
sera  ung  aultre  seigneur,  tout  exprès,  et,  possible,  ung  am- 
bassadeur résident.  Néantmoins  le  prince  d'Orange  ne 
laysse ,  pour  cella ,  d'avoyr  tousjours  icy  bien  vifves  ses 
praticques ,  et  tire  ordinayrement  beaucoup  de  commodités 
de  ce  royaulme;  etmesmes  les  Escossoys,  qu'il  a,  qui  sont 
bien  douze  centz  cinquante  en  nombre  ,  luy  ont  esté  ad- 
dressés  d'icy;  vray  est  qu'on  assure  que  leur  payement 
vient  des  deniers  que  le  dict  prince  et  le  comte  Ludovic  , 
son  frère,  a  voient  faict  dépositer,  l'année  passée,  en 
France,  pour  une  nouvelle  levée  de  françoys,  après  la  route 
de  Genlis,  '  et  m'a  l'on  confirmé,  de  rechef,  qu'il  se  pré- 
pare encores  mille  escouçoys  à  cheval  pour  aller,  à  ce  prin- 
temps, trouver  le  dict  prince. 

J'ay  baillé  des  passeportz  à  douze  ou  quinze  soldatz  fran- 
çoys ,  qui  sont  naguyères  venus  de  Ollande ,  pour  eulx 
retirer  en  leurs  maysons ,  qui  sont  les  ungs  de  Languedoc 

<  Voyez  ci-dessus  note,  p.  44. 

et  Provence ,  les  aultres  de  la  Guienne ,  les  aultres  de 
Bretaigne,  et  les  aultres  de  INormandye,  et  plusieurs  d'en- 
tre eulx  catholicques  ,  qui  s'estoient  layssés  mener  par 
diverses  persuasions  au  dict  pays ,  avant  la  défaicte  ou  peu 
après  icelle  du  dict  S'^  de  Genlis.  Et  toutz  m'ont  protesté, 
avecques  sèrement,  de  vivre,  sans  contradiction  aulcune,  en 
bons  et  très  humbles  subjectz,  soubz  l'obéyssance  de  voz 
édictz. 

Je  vous  supplie  très  humblement,  Sire,  de  m'euvoyer 
les  saufconduictz  pour  les  S""  de  Languillier,  Du  Refuge , 
Des  Champs ,  La  Meaulce,  à  chacun  ung  ;  et  pareillement 
pour  Moyssonnyère ,  car  ceuh  là  feront  si  bien  le  chemin 
aulx  aultres,  qu'à  peyne  en  restera  il  pas  ung,  après  eulx, 
par  deçà.  Et  desjà  le  cappitayne  La  Meaulce  s'estoit  confié 
sur  ung  passeport  mien ,  mais ,  ainsy  qu'il  a  voulu  partir , 
il  est  tombé  si  extrf%iement  malade  qu'on  ne  sçayt  qu'espé- 
rer de  luy.  Les  aultres  françoys ,  qui  sont  de  robbe  longue, 
marchandz  ,  artisantz ,  et  leurs  femmes ,  repassent  toutz 
les  jours  de  dellà,  et  en  est  repassé  plus  de  cinq  centz  de- 
puis ung  moys.  Sur  ce ,  etc. 

Ce  xviij''  jour  d'octobre  1573. 


CCCXLVr  DEPESCHE 

—  du  xxiii«  jour  d'octobre  1573. — 
{Envoyée  exprès  jusques  à  Calais  par  leS^  Hatheau.) 

Mission  de  M*  Randolf.  —  Nouvelles  des  Pays-Bas.  — Sollicitations  du  ceinte 
de  Montgommery  pour  être  reçu  par  Elisabeth. —  Protestation  de  dévoue- 
ment du  député  de  la  Rochelle.  —  Nouvelles  d'Ecosse. 

Au  Roy. 
Sire ,  aussytost  que  le  comte  de  Lestre  a  esté  de  retour 

de  Quilingourt ,  l'on  a  mis  en  dellibération  du  conseil  le 
voyage  de  celluy  qui  doibt  aller  en  France ,  et  je  n'ay  ou- 
blyé  d'envoyer,  soubz  mein,  remonstrer,  en  la  meilleure  fa- 
çon que  j'ay  peu,  qu'il  estoit  fort  expédient  qu'ung  gentil- 
homme, de  bonne  intention  et  bien  choisy,  y  fût  envoyé. 
En  quoy ,  après  que  toutes  choses  ont  esté  bien  débatues , 
la  résolution  a  esté  prinse  de  fère  partir,  dans  la  fin  de 
ceste  sepmayne,  M*  Randolf  pour  aller  achever  ceste  com- 
mission. Et  le  dict  comte  ayant,  avec  une  démonstration  de 
très  grand  contantement ,  bien  receu  l'office ,  que  m'avez 
commandé  de  luy  fère  par  le  postscript  de  vostre  lettre,  du 
xxiij"  du  passé,  m'a  adverty  que  les  ennemys  de  ce  pro- 
pos avoient  uzé  de  beaucoup  de  malice,  pendant  qu'il  es- 
toit  absent;  et  qu'ilz  avoient  supposé  ung  homme,  comme 
venant  de  France,  qui  a  voit  parlé  si  peu  à  l'advantage  de 
la  personne  de  Monseigneur ,  frère  de  Vostre  Majesté , 
qu'il  me  vouloit  dire ,  en  général ,  que  nul  plus  maulvais 
rapport  l'on  n'eût  su  fère  de  luy,  et  qu'il  n'estoit  pas  be- 
soing  que  j'en  sceusse  davantage  les  particullaritez ,  mais 
qu'il  voudroit,  de  bon  cueur,  avoyr  eu  ce  bien  de  voyr 
une  foys  Mon  dict  Seigneur,  affin  de  conveincre  les  faulces 
inventions  qu'on  s'efforçoit  de  mettre  ainsy  en  avant  :  et 
monstre  le  dict  sieur  comte  de  prendre  bien  à  cueur  cest 
affère.  Le  susdict  M*  Randolf  dépend  entièrement  de  luy;  et 
est  extrêmement  passionné  en  sa  religion.  Il  a  esté  ambas- 
sadeur devers  le  Moscovite ,  et  souvant  employé  vers  les  Es- 
cossoys,  et  est  réputé  icy  assez  adversayre  de  la  Royne 
d'Escoce.  Il  est  mestre  des  postes  de  ce  royaulme,  qui  est 
ung  estât  duquel  l'on  faict  assez  de  compte.  J'estime  qu'il 
voudra  conférer  avecques  moy,  premier  que  de  partir, 
dont  je  mettray  peyne,  s'il  vient,  de  le  disposer  le  mieulx 

qu'il  me  sera  possible,  et  desjà  il  promect  de  se  déporter 
fort droictement  en  sa  dicte  commission. 

Ceulx  cy  tiennent  pour  assez  certein  l'advertissement, 
qu'on  leur  a  donné,  du  passage  du  Roy  d'Espaigne  en  Flan- 
dres ,  à  ce  prochein  printemps,  et  en  font  plusieurs  discours, 
non  sans  y  mesler  des  souspeçons  et  des  deffiences  beaucoup  ; 
et  mesmes  que  ung  docteur ,  de  ce  pays ,  et  ung  milord , 
qui  sont  toutz  deux  personnaiges  de  beaucoup  d'estime 
vers  les  catholicques  de  ce  royaulrae ,  se  sont ,  depuis  ung 
moys,  acheminés  de  Louvein  vers  le  dict  Roy  d'Espaigne; 
ce  qui  faict  que,  d'icy,  l'on  fomante  davantage  le  party 
du  prince  d'Orange ,  et  qu'on  ne  prend  plésir  d'entendre 
qu'il  se  traicte  d'accord  ez  Pays  Bas,  ce  que  néantmoins 
l'on  se  persuade;   et  creinct  on  assez  qu'il  se  fera,  bien 
que  d'ailleurs  l'agent  du  Roy  d'Espaigne ,  qui  est  icy,  sem- 
ble avoyr  découvert  que  troys  centz  harquebuziers  françoys 
doibvent  bientost  aller  trouver,  de  nouveau,  les  cappitaynes 
Poyet  et  Maysonfleur,  en  Hollande,  et  que  les  flammantz , 
qui  sont  icy,  lèvent  des  deniers  entre  eulx  pour  les  payer. 
L'on  m'a  rapporté  que  le  comte  de  Montgommery  a  fort 
pourchassé  de  venir  en  ceste  court ,  promettant  de  mettre 
en  avant  des  choses  à  ceste  princesse,  qui  seroient  grande- 
ment pour  son  service  ;  et  que  milord  trézorier  luy  avoit 
escript  qu'il  eût  ung  peu  de  pacience,  et  que  bientost  il  luy 
impètreroit  cette  permission;  mais,  voyant  qu'elle  tardoit 
trop,  il  a  faict  semblant  de  s'en  vouloir  retourner  en  France, 
de  quoy  son  beau  frère  a  donné  incontinent,  icy,  advis ,  et 
luy  mesmes  a  fort  incisté  qu'il  peut  venir,  mais  il  luy  a  esté 
de  rechef  respondu  que  cella  ne  se  pouvoit  encores  fère. 
Et,  à  la  vérité,  Sire,  l'on  a  esté,  l'espace  de  quinze  jours , 
àattandre,  en  ung  logis  de  ceste  ville,  que,  d'heure  en  heure, 

le  dict  de  Montgommery  y  arrivât,  qui  est  signe  qu'il  a  eu 
grande  espérance  d'y  venir;  mais  enfin  les  S*^'  de  Lorges  et 
Du  Refuge,  son  filz  et  beau  filz,  sont  partis,  ceste  sepmayne, 
pour  l'aller  trouver,  non  sans  que  le  dict  Du  Refuge  me  soit 
venu  dire  adieu  :  et  toutz  deux  monstrent  d'estre  fort  dé- 
sireux de  repasser  en  France. 

L'agent  de  la  Rochelle  est  venu,  depuis  deux  jours,  me 
prier  que  je  ne  voulusse  interpréter,  sinon  à  bien,  sa  de- 
meure, pour  encores,  en  ceste  ville,  et  de  fère  que  Vostre 
Majesté  ne  le  prînt  à  mal,  ny  pensât  que  ceulx  de  sa  ville  y 
praticquassent  rien,  qui  ne  fût  sellon  le  debvoir  de  très 
obéyssantz  et  très  loyaulx  subjectz  ;  et  que  ce  qui  le  déte- 
noit  icy,  à  ceste  heure ,  estoit  pour  achever  de  payer  ce 
qu'il  avoit  emprunté  au  nom  de  ses  concitoyens ,  pour  les- 
quelz  il  estoit  comme  en  arrest,  et  qu'ilz  suppHoient  très 
humblement  Yostre  Majesté  de  demeurer  très  assuré  de  leur 
fidellité  et  perpétuelle  subjection  ;  et  à  moy,  de  ra'informer, 
aultant  curieusement  que  je  voudrois,  de  leurs  déportementz, 
affin  de  n'en  demeurer  en  doubte.  Je  luy  ay  respondu  que 
luy  et  ceulx  de  sa  ville  n'avoient  chose  qui  plus  leur  im- 
portât aujourdhuy,  en  ce  monde,  que  d'imprimer  une  bonne 
et  indubitable  opinyon  de  leur  foy  et  obéyssance  à  Vostre 
Majesté ,  et  d'éviter  toutes  occasions  qui  vous  pourroient 
fayre  prendre  tant  soit  peu  de  souspeçon  d'eux;  qui  pour- 
tant Texortois  de  se  retirer  d'icy,  le  plus  tost  qu'il  pourroit, 
attandu  les  choses  passées,  et  que,  puisqu'il  m' estoit  venu 
advertyr  de  lanécessayre  occasion,  qu'il  avoit,  d'y  demeu- 
rer quelque  peu  de  temps,  que  je  le  tesmoignerois  à  Vos- 
tre Majesté. 

Jacmes  Levisthon,  qui  est  de  voz  gardes,  vient  d'arriver, 
tout  présentement,  d'Escoce,  il  s'attand  d'avoyr,  demein 

ou  après  demein,  son  passeport,  et  de  continuer,  incontinent 
après ,  son  chemin  vers  \ostre  Majesté,  à  laquelle  il  donra 
bon  compte  de  toutes  nouvelles  de  son  pays ,  et  de  la  dé- 
monstration que  faict  la  Royne  d'Angleterre  de  vouloir  re- 
mettre les  deux  chasteaulx,  qu'elle  tient  pardellà,  ez  meins 
des  Escouçoys,  suyvant  l'instance  que,  en  vertu  du  dernier 
traicté,  je  luy  en  ay  souvent  faicte;  mais  je  croy  bien,  si  elle  en 
vient  à  tant,  que  ce  sera  au  comte  de  Morthon  qu'elle  s'en 
démettra.  Et  sur  ce,  etc. 

Ce  xxiij^  jour  d'octobre  1573. 


CCCXLVir  DÉPESCIIE 

—  du  xxvi*  jour  d'octobre  1573. — 
(  Envoyée  jusques  à  Calais  par  ung  serviteur  de  M*  Randolf.) 

Conférence  de  l'ambassadeur  avec  M*  Randolf.  —  Vives  recommandations 
pour  qu'il  lui  soit  fait  bon  accueil  en  France. 

Au  Roy. 

Sire,  après  que  la  Royne  d'Angleterre  a  eu  bien  instruict 
M^  Randolf  sur  les  choses  qu'elle  luyvouloit  commettre  en 
France,  elle  luy  a  commandé  de  me  venir  trouver,  pour  me 
conférer  le  tout,  et  j'ay  mis  peyne  de  l'examiner  bien  cu- 
rieusement de  l'intention,  avec  laquelle  il  passoit  de  dellà  ; 
et  il  m'a  monstre  d'y  apporter  une  très  bonne  affection  vers 
le  propos  de  Monseigneur,  frère  de  \ostre  Majesté,  et  de 
désirer  que  son  voyage  soit  si  heureulx  qu'il  puisse  servir 
à  y  fère  venir  quelque  bonne  conclusion  ;  et  qu'estant  sa 
Mestresse  fort  judicieuse,  qui  a  l'esprit  fort  rare,  et  à  la- 
quelle il  a  toute  obligation  de  naturel  subject  de  luy  pro- 

curer  son  bien  et  contantement ,  qu'il  mettroit  peyne  de 
s'acquicterdroictement,  et  avec  toute  fidellité,  et  encores 
en  conscience,  de  la  charge  qu'elle  luy  bailloit,  et  de  luy  en 
rapporter  aultant  de  certitude  et  de  vérité,  comme  il  seroit 
en  sa  capacité  de  le  pouvoir  fère.  Et  m' ayant  allégué  là 
dessus  plusieurs  doubtes  et  creintes,  es  quelles  l'importance 
de  ce  faict  le  mettoient,  pour  estre  de  chose  qu'il  réputoit 
trop  privée,  et  appartenir  de  trop  près  à  la  propre  per- 
sonne de  très  grandz  princes,  verslesquelz  iln'avoit  jamais  eu 
auparavant  rien  à  traicter,  je  l'ay  conforté  de  n'en  estre  en 
nulle  peyne ,  et  qu'il  avoit  son  addresse  à  des  princes  qui 
estoient  les  plus  courtois  et  humains,  qui  fussent  en  tout  le 
reste  du  monde,  et  qu'il  auroit,  d'abondant,  ung  très  bon 
directeur  en  M'^le  mareschal  de  Retz,  dont  ne  falloit  qu'il 
doubtât  de  ne  s'en  retourner  très  contant  de  Vostre  Ma- 
jesté et  de  la  Royne ,  vostre  mère ,  et  de  toutz  ceulx  de 
vostre  couronne.  Et  luy  ay,  au  reste,  si  particuUièrement 
remonstré  les  très  grandes  utillités ,  qui  procéderont  de  son 
voyage  pour  le  bien  public  de  son  pays ,  et  pour  le  sien 
particuUier,  qu'il  me  semble.  Sire,  qu'il  s'en  va  bien  dis- 
p^osé  et  en  bonne  volonté  de  bien  fère.  Dont,  suyvant  cella , 
je  vous  supplye  très  humblement  de  le  fère  bien  et  favora- 
ment  recevoir ,  et  de  le  fère  honnorer  et  bien  traicter,  affin 
qu'il  y  ayt  encores  de  l'inclination  davantage.  Il  m'a  dict 
qu'il  emporte  les  mémoyres  pour  achever  ce  qui  reste,  de 
l'article  du  commerce,  dans  le  traicté.  Et  sur  ce,  etc. 
Ce  xxvj^  jour  d'octobre  1573. 

A  LA  Royne. 

Madame,  après  que  j'ay  eu  faict  ma  sollicitation  en  ceste 
court,  sur  ladépesche  de  raestre  Randolphe,  j'ay  mis  peyne. 

quand  il  m'est  venu  voyr,  par  deux  foys,  et  fère  bonne 
chère  en  mon  logis,  de  luy  fère  les  démonstrations  du  gé- 
néral intérest  des  deux  royaulmes,  et  de  celluy  de  son 
particullier,  qui  dépendoient  de  son  voyage,  en  si  expresse 
façon  que  je  ne  pense  qu'il  ayt  esté  rien  obmis  de  ce  qui 
luy  pouvoit  estre  remonstré  en  cest  endroict  ;  et  il  mons- 
tre de  partir  aultant  bien  édiffyé  qu'il  se  peult  dire  vers 
tout  ce  qui  y  peut  appartenir,  et  d'avoyr  une  singullière  af- 
fection de  l'advancer.  Il  est  vray  qu'il  monstre  de  creindre 
bien  fort  la  difficulté  du  jugement  qu'il  a  à  rapporter  à  sa 
Mestresse,  et  me  semble  qu'il  part  avec  une  opinyon  préju- 
gée de  la  debvoir,  à  son  retour,  conseiller  que,  sans  donner 
foy  ny  à  peintres,  ny  à  rapporteurs,  elle  ne  doibve  croyre 
sinon  à  la  présence,  et  qu'en  toutes  sortes,  elle  le  doibve 
voyr;  qui  n'est  le  pire  expédient  qu  ilpourroit  choisir,  pour 
se  desmeller  d'une  commission  qu'il  répute  dangereuse. 
Néantmoins  il  importe  beaucoup  qu'il  parle,  à  son  retour,  en 
très  bonne  sorte  des  choses  qu'il  aura  vues,  et  ouyes,  par 
dellà ,  comme  je  sçay  bien  qu'il  ne  le  pourra  fère  sinon 
ainsy,  s'il  ne  veult  laysser  la  vérité.  Mais  encores  vous  sup- 
plyè  je  très  humblement.  Madame,  ne  trouver  maulvais 
que  je  vous  recorde  que  ceste  nation  se  gaigne,  plus  que 
nulle  aultre  du  monde,  par  faveur  et  bonne  chère,  et  par  li- 
bérallité,  et  qu'il  est  expédient  de  luy  en  uzer  ung  peu  lar- 
gement; et  qu'avec  celle  que  Voz  Majestez  luy  feront,  il 
luy  en  viegne  encores  quelque  aultre  de  Monseigneur,  vos- 
tre  filz,  et  n'oublier  quelque  promesse  pour  l' advenir,  et 
de  luy  confirmer  bien  fort  expressément  celles  plus  gran- 
des qu'avez  faictes  espérer  au  comte  de  Lestre  et  à  milord 
de  Burgley;  car  il  dépend  entièrement  des  deux.  Et  sur 
ce,  etc.  Ce  xxvj'^  jour  d'octobre  1573. 

CCCXLVIir  DEPESCHE 

—  du  dernier  jour  d'octobre  1573. — 
(  Envoyée  exprès  jusques  à  Calais  par  Jehan  Volet.) 

Détails  de  la  conférence  de  l'ambassadeur  avec  M'  Randolf.  —  Objections 
faites  contre  le  mariage. — Mesures  prises  en  Angleterre  à  l'égard  des  puri- 
tains.— Délibération  au  sujet  de  la  prochaine  arrivée  du  roi  d'Espagne  dans 
les  Pays-Bas. 

Au  Roy. 

Sire ,  premier  que  M*  Raiidolphe  se  soit  acheminé  de- 
vers Vostre  Majesté ,  le  xxvj*  de  ce  moys ,  ainsy  que  je  le 
vous  ay  escript,  du  dict  jour,  il  m'est  venu  entretenir  de 
plusieurs  propos  qui  concernoient  son  voyage  ;  dont  les  deux 
plus  considérables  ont  esté  de  me  dire  que ,  si  la  Royne , 
sa  Mestresse,  n'avoit  poinct  voulu  croyre  à  M"^  le  comte  de 
Lincoln ,  ny  à  plusieurs  milords  qui  estoient  avecques  luy, 
ny  à  M'  de  Walsingam,  ny  à  M"^  de  Quillegreu,  touchant  la 
disposition  de  la  personne  de  Monseigneur,  frère  de  Vostre 
Majesté,  comment  pourroit  on  penser  qu'elle  deût  mainte- 
nant adjouxter  plus  de  foy  au  rapport  qu'il  luy  en  feroit? 
et  que  pourtant  son  voyage  avoit  à  estre,  ou  inutille,  si  elle 
ne  s'arrestoit  non  plus  à  son  opinyon  qu'à  celle  de  ceulx 
qui  l'avoient  veu  devant  luy,  ou  bien  fort  périlleux,  si  il  en 
opinoit  en  aultre  sorte  qu'ilz  n'avoient  faict.  Aquoyje  luy 
ay  respondu  que  la  seule  vérité  le  'mettroit  hors  de  tout 
ce  danger,  car  sa  Mestresse  ne  vouloit  sinon  sçavoyr  ce  qui 
en  estoit;  et  Voz  Majestez  desiroient  infinyement  qu'elle 
le  sceût,  sans  qu'il  luy  en  fût  rien  déguysé;  et  qu'estant 
davantage  aydé  par  le  portraict,  il  ne  pouvoit  nullement 
errer  en  sa  commission.  Il  m'a  réplicqué  qu'il  vous  supplie- 
roit  donques ,  Sire ,  et  la  Royne ,  vostre  mère ,  de  ne 
V.  28 

trouver  maulvais,  au  cas  qu'il  remarquât  quelque  chose  au 
dict  pourtraict,  qui  fût  dissemblable  de  la  vraye  présence , 
qu'il  vous  requît  de  le  fère  rabiller.  De  quoy  je  l'ay  assuré 
que,  non  seulement  Voz  Majestez  ne  seroient  marryes 
d'estre  advertyes  de  ce  deflault,  mais  qu'elles  auroient  très 
grand  plaisir  de  le  fère  réparer. 

Son  aultre  propos  a  esté  que,  advenant  le  cas  que  Mon- 
seigneur fût  bien  agréable  à  sa  Mestresse,  comme  il  le 
vouloit  ainsy  espérer ,  si  je  tenois  pour  cella  que  le  mariage 
fût  desjà  faict.  Je  luy  ay  respondu  que,  du  costé  de  Mon- 
seigneur, il  n'y  avoit  nulle  difficulté,  et,  du  costé  d'elle, 
l'on  nous  faysoit  accroyre  qu'il  n'y  en  restoit  plus  que  celle 
là.  Il  a  réplicqué  que  de  certeyne impression,  qu'elle  s' es- 
toit  donnée ,  que,  à  cause  de  son  aage  qui  commançoit  ung 
peu  à  passer,  elle  seroit  bientost  mesprisée  de  ce  jeune 
prince,  lequel  ne  faysoit  qu'entrer  en  la  fleur  du  sien;  et 
de  ne  luy  pouvoir  poinct  porter  d'enfantz,  ou  bien,  si  elle 
luy  en  apportoit ,  que  ce  seroit  avec  le  grand  danger  de  sa 
personne,  naystroient  assez  d'aultres  difficultez ,  qui  se- 
roient bien  mal  aysées  de  veincre  ;  mais  encores ,  quand 
toutes  celles  là  ne  viendroient  à  produyre  aulcun  empesche- 
ment,  j'avoys  à  rechercher  si  le  peuple  de  ce  royaulme 
resteroit  bien  contant  du  dict  mariage,  car  mal  volontiers 
vouloient  souffrir  les  Angloys  qu'un  prince  estranger  ré- 
gnât sur  eulx,  tesmoihg  ce  qu'on  avoit  veu  du  Roy  d'Es- 
paigne  ;  et  que  je  ferois  bien  de  m'esclarcyr  de  ce  poinct, 
premier  que  de  passer  oultre,  car  me  vouloit  bien  advertyr 
que  beaucoup  de  ceulx,  qui  avoient  désiré  le  mariage  de 
leur  princesse,  ne  vouloient  plus,  à  ceste  heure,  qu'elle  se 
maryât,  et  que,  parray  ceux  là,  il  y  en  avoit  des  plus  grandz. 
Je  luy  ay  respondu  que  ces  particullaritez  n'estoient  de  la 


—  435  — 

considération  présente,  et  ne  touchoient  en  rien  sa  commis- 
sion, car  elles  avoient  desjà  esté  toutes  débatues ,  et  que 
je  m'assurois  qu'il  n'y  auroit  ny  deffault  d'amityé,  ny.  Dieu 
aydant ,  de  lygnée ,  ny  de  toute  aultre  bénédiction  et 
bonheur  en  ce  mariage;  et  que  je  n'estimoys  pas  qu'il  y 
peut  avoyrung  seul  sy  desloyal  subject,  en  ce  royaulme,  qui 
ne  voulût  que  la  Royne ,  sa  princesse  ,  se  maryât;  et  qu'elle 
ne  pourroit  proposer  rien  de  plus  digne,  ny  de  plus  honno- 
rable,  à  son  peuple,  pour  son  mariage  que  Monseigneur, 
frère  de  Vostre  Majesté,  lequel  ne  viendroit  icy  estrangier, 
ains  pour  s'y  porter  comme  naturel  angloys,  et  que  l'exem- 
ple du  Roy  d'Espaigne  ne  me  mouvoit  de  rien,  parce  que 
la  rayson  estoit  bien  diverse. 

Et  ainsy,  Sire,  je  n'ay  faict  semblant  au  dict  M''  Ran- 
dolphe  que  je  m'arrestasse  beaucoup  à  toutes  ses  considé- 
rations, lesquelles  toutesfoys  j'ay  bien  voulu  mettre  icy, 
affin  que  Vostre  Majesté  les  ayt  en  tel  compte  comme  elle 
jugera  qu'elles  le  méritent;  et  cependant  je  mettray  peyne 
d'aprofondir  d'où  elles  peuvent  derriver. 

Ces  jours  passez ,  les  seigneurs  de  ce  conseil  ont  esté, 
forjt  occupés  sur  les  remonstrances,  que  les  évesques  de  ce 
royaulme  sont  venus  fère  à  ceste  princesse,  des  grandz  dé- 
sordres qui  proviennent  en  leurs  églises  et  diocèses ,  pour 
la  multiplicité  des  religions ,  et  mesmes  pour  la  presse  que 
les  Puretains  font  de  vouloir  avoir  l'exercice  de  la  leur.  Sur 
quoy,  après  plusieurs  assemblées  des  plus  grandz  et  nota- 
bles du  royaulme ,  et  longue  conférence  avec  les  dicts 
évesques ,  par  meure  dellibération  de  conseil,  a  esté  faicte 
une  proclamation ,  mais  aulcuns  estiment  que  cella  ne  sera 
suffisant  remède,  parce  que  le  nombre  des  Puretains  est  trop 
grand  ;  tant  y  a  que  les  Catholicques  demeurent  paysibles. 

28. 

Les  dicts  du  conseil  ont  aussy  longuement  dellibéré  sur 
la  venue  du  Roy  d'Espaigne  en  Flandres,  laquelle  ils 
tiennent  pour  fort  certayne,  et  que  ce  sera,  à  ce  prochein 
primptemps,  avec  huict  mille  Espaignolz  de  renfort  et  une 
fort  grande  provision  de  deniers,  et  qu'il  fera  son  chemin 
par  Gènes.  Sur  quoy  j'entendz,  Sire,  qu'entre  eulx  celle 
opinyon  a  prévalu,  laquelle  a  monstre  de  tendre  à  s'entre- 
tetenir  aulx  bons  termes,  où  l'on  est  avec  le  dict  Roy 
d'Espaigne,  et  d'accomoder  le  faict  des  prinses,  et  les  cho- 
ses mal  passées  depuis  cinq  ans ,  et  de  retourner  à  l'an- 
cienne confédération,  dont  luy  mesmes  recherche  ceste 
princesse,  et  de  conduyre  dextrement,  là  dessus,  et  avec  le 
plus  qu'on  pourra  d'honneur  pour  ceste  couronne,  une 
bonne  négociation ,  avec  ceulx  qu'il  y  vouldra  commettre 
de  sa  part.  Et  sur  ce  ,  etc. 

Ce  xxxj*  jour  d'octobre  1573. 


CCÇXLIX'   DÉPESCHE 

—  du  vi^  jour  de  noTcrabre  1573.  — 
(  Envoyée  exprès  jusgues  à  Calais  par  le  S^  Vigier.  ) 

Conférence  particulière  de  l'ambassadeur  avec  le  lord  garde  des  sceaux  sur 
la  négociation  du  mariage. 

AlU  Ro Y. 

Sire ,  il  est  advenu  que  milord  Quipper  et  moy  avons 
esté  assis,  l'ung  auprès  de  l'aultre,  en  ce  festin  du  mayre 
de  Londres,  où  j'ay  eu  la  commodicté  de  parler  longue- 
ment à  luy,  et  je  l'ay  principallement  entretenu  de  l'hon- 
norable  légation  qu'aviez  dernièrement  envoyé  fère  à  la 

Royne ,  sa  Mestresse ,  par  M"^  le  mareschal  de  Retz ,  et 
comme  Vostre  Majesté  avoit  bien  voulu  tant  defférer  à 
la  plus  estroicte  amityé  et  confédération  qu'avez  mainte- 
nant avec  elle  et  avec  sa  couronne,  que  de  luy  mander  ces- 
tuy  tant  expécial  et  confident  ambassadeur  pour  luy  donner 
compte  des  plus  importantz  évènementz  de  vostre  royaulme, 
non  seulement  de  ceuh  du  jour  S*  Barthélémy,  et  de 
ce  qui  avoit  suivy  après ,  mais  encores  de  ceux  qui  avoient 
commancé,  dès  la  première  prinse  des  armes  par  voz  sub- 
jectz ,  en  l'an  soixante  ung ,  jusques  à  la  fin  du  siège  de  la 
Rochelle ,  qui  estoient  douze  ans  d'ung  continuel  trouble, 
et  d'ung  merveilleux  et  bien  fort  dangereulx  suspens  de 
tout  Testât  de  vostre  royaulme;  et  que  j'avoys  grand  re- 
gret qu'il  n'eust  esté  présent  à  ce  récit,  affin  de  ne  demeu- 
rer moins  bien  édiffié  des  actions  de  Voz  Majestez  Très 
Chrestiennes  et  de  toutz  ceulx  de  vostre  couronne, 
qu' avoient  faict  ceulx  des  aultres  du  conseil  qui  l'avoient 
ouy;  et  que  je  m'assuroys  qu'il  eût,  avec  eulx,  facillement 
déposé  ces  escrupuUes ,  qu'ilz  en  avoient  auparavant  con- 
ceu ,  et  sur  lesquelz  ilz  avoient,  depuis  quinze  moys  ,  tenu 
tolisjours  accroché  le  bon  propos  de  Monseigneur  le  Duc, 
pour,  dorsenavant,  le  laisser  parvenir  à  quelque  bonne 
conclusion ,  sellon  que  je  sçavois  bien  qu'entre  toutz  les 
dicts  du  conseil  il  avoit  tousjours,  plus  fermement  que  nul 
aultre ,  opiné  pour  cest  honnorable  party.  Il  m'a  respondu. 
Sire,  que,  de  très  bon  cueur,  il  eût  veu  M*^  le  mareschal,  et 
eût  fort  volontiers  ouy  de  luy  la  justiffication  de  Vostre 
Majesté  sur  les  choses  de  Paris,  et  n'en  eût  resté  moins 
bien  persuadé,  ny  moins  satisfaict,  qu' avoient  faict  ceulx 
qui  estoient  présentz  ;  et  que,  touchant  le  propos  de  Mon- 
seigneur, il  confessoit  de  l'avoyr  tousjours  plus  vifvement 

conseillé  que  nul  aultre  de  ce  royaulme  ;  et  qu'à  la  vérité 
les  évènementz  de  France  luy  avoient  bien  faict  suspendre, 
mais  non  jamays  changer  d'advis,  ainsy  que  la  Royne  mes- 
mes  le  sçavoit  très  bien;  et  qu'il  avoit  très  grand  plésir 
que  ces  nuées  fussent  ung  peu  haulcées,  néantmoins  aulcuns 
jugeoient  que  les  plus  grandes  difficultez  venoient  mainte- 
nant de  nostre  costé.  A  quoy  luy  ayant  soubdein  réplicqué 
que  je  luy  vouloisrespondre,  sur  le  péril  de  ma  vye,  qu'il  n'y 
en  avoit  nulle  5  il  a  suivy  à  dire  que  je  ne  sçavoys  tout,  ny 
ma  vye  ne  pourroit  respondre  de  tout,  et  que  le  temps  mè- 
neroit  bientost  cella  à  lumyère  5  dont ,  si  les  empesche- 
mentz  cessoient,  il  conseilleroit  aussy  le  raesmes,  qu'il  avoit 
tousjours  faict,  à  sa  Mestresse,  d'accepter  cest  honnorable 
party  du  frère  de  Vostre  Majesté  :  et  c'est  la  substance  de 
tout  ce  que  j'ay  peu  tirer  de  luy. 

Puis  ,  au  sortir  de  table,  milord  trézorier  s'est  retiré,  à 
part,  avecquesmoy,  pour  me  demander  des  nouvelles  de 
France  et  de  ces  divers  bruictz  qu'on  en  faysoit  courir  par 
deçà,  et  si  le  Roy  de  Pouloigne,  vostre  frère,  entreprendroit 
son  voyage  avant  le  primptemps.  A  quoy  luy  ayant  très  bien 
satisfaict,  jouxte  la  dépesche  de  Yostre  Majesté,  du  xviij^  du 
passé,  je  l'ay,  de  propos  en  propos,  tiré  à  parler  des  cho- 
ses d'Allemaigne,  parce  que  j'avoys  sceu  que  M^  Estrange 
estoit  arryvé  le  jour  précédant.  Et  il  m'a  confessé  que  la 
Royne,  sa  Mestresse,  avoit  eu  des  nouvelles  bien  fresches 
de  l'Empereur,  lequel  se  monstroit  tousjours  fort  bien  in- 
cliné vers  elle,  et  que  une  des  choses,  à  quoy  il  avoit  prins 
le  plus  de  plaisir,  de  toutes  celles  que  celluy,  qui  venoit  de 
dellà,  avoit  récitées,  estoit  que,  des  mesmes  domesticques 
de  ce  prince,  dont  il  y  en  avoit  de  catholicques  et  de  pro- 
testantz,  les  ungs  et  les  aultres  convenoient  très  bien  à  l'ac- 

compaigner  à  la  messe,  et  ceulx  qui  estoient  de  sa  religion 
deraeuroient  avecques  luy,  et  les  aultres  alloient  au  presche 
et  à  l'exercice  de  la  religion  protestante;  et  néantmoins 
tous  concouroient  fort  paysiblement  ensemble  à  son  service, 
qui  estoit  ung  exemple  par  lequel  ce  premier  prince  des 
Chrestiens  monstroit,  en  embrassant  les  Catholicques ,  de 
n'estre  poinct  persécuteur  des  Protestantz,  et  de  toUérer 
l'exercisse  des  deux  religions  en  son  estât. 

A  quoy  je  luy  ay  respondu  que  l'Empereur  servoit  au 
temps,  et  qu'il  avoit  cy  devant  assez  monstre  de  quel  es- 
prit il  estoit  meu  en  cest  endroict,  et  que,  quand  à  la 
France,  je  le  priois  de  croyre  fermement  que  ce  que 
M"^  le  mareschal  de  Retz  luy  avoit  dict,  de  vostre  dellibéra- 
tion  là  dessus,  se  trouvoit  très  ferme  et  très  véritable,  sellon 
que  je  luy  en  pouvois  fère  voyr  une  fort  expresse  con- 
firmation par  la  dernière  dépesche  de  Vostre  Majesté.  Et 
soubdain,  je  luy  ay  monstre  l'article  qui  parloit  fort  digne- 
ment et  en  termes  fort  propres  de  ce  poinct,  lequel  il  a  eu 
fort  à  gré  de  le  voyr;  et  n'ay,  pour  ce  regard,  passé  à  rien 
davantage ,  comprenant  en  moy  mesmes  assez  bien  à  quoy 
vouloit  tendre  tout  ce  qu'il  me  disoit,  mais,  après  l'avoyr  re- 
mercyé  de  la  dilligence,  dont  je  m'assurois  qu'il  avoit  uzé 
à  former  l'intention  de  M^  Bandolphe,  premier  que  de  ledé- 
pescher  en  France ,  et  de  ce  qu'il  l' avoit  faict  venir  confé- 
rer avecques  moy,  je  luy  ay  particuUarizé ,  Sire,  les 
mesmes  propos  que  je  vous  ay  desjà  escript  que  le  dict 
M^  Randolphe  m'avoit  tenus;  et,  nomméement,  ceulx  de 
ces  nouvelles  difficultez  qu'il  m'avoit  alléguées,  oultre  celle 
pour  laquelle  il  estoit  maintenant  envoyé  ;  et  que ,  si  cella 
venoit  de  plus  haut  que  de  luy,  je  pryois  le  dict  milord  de 
considérer,  combien,  entre  grandz  princes ,  et  sur  ung  af- 

fère  si  royal  et  si  privilégié  comme  estoit  cestuy  cy,  toute 
ceste  façon  de  deffettes  convenoit  mal  à  la  grande  sincérité, 
dont  Voz  Majestez  Très  Chrestiennes,  et  Monseigneur, 
avoient  uzé  en  leur  honnorable  pourchas  ;  et  que  ce  n'estoit 
propos   que  je  vous  peusse  ny  celler,   ny  dissimuler. 

A  quoyil  m'a  respondu qu'il  nesçavoit  sur  quelle  occasion 
M^  Randolphe  estoit  venu  si  avant  avecques  moy,  et  néant- 
moins  que  c'estoient  lesmesmesdifficultez  qui  avoient  esté 
desjà  assez  souvent  déduictes ,  et  qu'il  n'y  pouvoit  avoyr 
rien  de  mal  qu'il  me  les  eût  de  rechef  renouvellées ,  néant- 
moins  qu'il  me  pouvoit  dire  en  vérité  que,  à  présent,  il  ne 
voyoit,  quand  à  luy,  qu'il  y  eût  aulcune  aultre  difficulté  que 
celle  de  la  personne  de  Monseigneur  pour  le  contantement 
de  sa  Mestresse;  et  qu'il  estoit  bien  ayse  de  m'ouyr  parler 
siconfidemment,  comme  je  faysois,  deluy  et  de  sa  belle  dispo- 
sition, et  de  ce  qu'il  sembloit  que  j'eusse,  soubz  mein,  faict 
toucher  à  la  dicte  Dame  que  la  Royne,  vostre  mère,  m'en 
avoit  de  nouveau  escript  aulcunes  particuUaritez  qui 
l'avoient  fort  contantée;  et  qu'il  estoit  bien  d'advis  que  je 
conférasse  de  ces  propos  de  M*  Randolphe  avec  le  comte  de 
Lestre,  comme,  Sire,  je  suis  après  à  lefère,  le  plus  tostque 
je  pourray.  Etcepandant  le  dict  comte  m'a  mandé  qu'il  avoit 
conjuré  le  dict  M^  Randolphe  de  se  déporter  bien  et  sage- 
ment en  ceste  commission,  et  de  se  donner  bien  garde  que, 
par  luy,  le  propos  ne  vînt  en  pires  termes  qu'il  n'estoit  à 
présent;  car,  par  cy  après,  l'on  luy  feroit  plus  parfaicte- 
ment  cognoistre ,  qu'on  ne  faisoit  maintenant ,  combien  ce 
mariage  estoit  nécessayre. 

Et  ainsy,  Sire,  comme  je  n'ay  pas  cogneu,  pour  ce  coup, 
rien  de  contrayre  à  ce  propos,  par  ces  troys  personnages, 
aussy  n'ay  je  rien  ouy d'eux,  où  je  puisse  mettre  plus  de 

fondement  que  devant  ;  mais  je  mettray  peyne  de  les  ap- 
profondir tousjours  davantage,  affinque,  d'heure  en  heure, 
je  vous  puisse  donner  plus  de  lumyère  de  leur  intention. 

Cepandant,  Sire,  l'on  me  veult  faire  accroyre  que  les 
deux  chasteaulx,  de  Humes  et  de  Fastcastel,  en  Escosse, 
ont  esté  remis  ez  meins  des  Escossoys  ;  dont,  pour  en  sça- 
voyr  mieulx  la  vérité,  et  pour  entendre  de  Testât  du  reste 
du  pays,  duquel  l'on  m'a  dict  que  les  choses  sont  fort  près 
de  retourner  à  quelque  altération ,  à  cause  que  le  comte 
de  Morthon  n'a  voulu  rendre  les  sceaulx  et  estât  de  chan- 
celHer  au  comte  de  Honteley,  ains  l'a  baillé  à  ung  aultre 
jeune  milord  son  parant,  j'ay  dépesché,  par  mer,  ung  homme 
exprès  par  dellà,  et  ay  escript  à  quatre  seigneurs  du  pays, 
desquelz  j'espère  que  j'auray  bientost  leur  responce.  Et 
sur  ce,  etc.  Ce  vj^  jour  de  novembre  1573. 


CCCL'  DEPESCHE 

—  du  XI»  jour  de  novembre  1573.  — 
(Envoyée  exprès  jusques  à  Calais  par  Char  les  de  Bouloigne.) 

Conférence  particulière  de  l'ambassadeur  avec  Leicester  sur  la  négociation  du 

mariage. 

Au  Rov. 

Sire,  pour  le  désir  que  j'ay  eu  de  parler  au  comte  de 
Lestre,  sur  l'occasion  que  j'ay  desjà  escripte  à  Vostre  Ma- 
jesté, je  l'ay  envoyé  prier  de  me  donner  la  commodicté 
que  je  le  peusse  aller  entretenir  ugne  heure  en  son  logis, 
et  il  m'a  uzé  ceste  courtoysie  de  me  venir  trouver  fort  pri- 
véement  au  mien  ;  où,  après  que  je  luy  ay  eu  donné  compte 
des  nouvelles  de  France,  et  de  la  ferme  dellibération  que 

Vostre  Majesté  a  de  fère  observer  l'édict  de  la  paix,  et 
comme  toutz  ces  faulx  bruictz,  qui  avoient  couru,  icy,  qu'on 
eût  maltraicté  ceulx  de  la  nouvelle  religion,  depuis  la  ré- 
duction de  la  Rochelle  et  de  Sanserre,  estoient  faulx  ;  et 
que  je  le  pryois  de  garder  la  mémoyre  de  ce  que  M'"  le 
mareschal  de  Retz  luy  avoit  dict  de  vostre  bonne  intention 
à  la  paix  et  au  repos  de  la  Chrestienté,  et  de  celle  de 
Monseigneur  à  l'observance  des  loix  et  ordres  de  ce 
royaulme;  et  qu'il  ne  se  trouveroit,  pour  chose  qui  peut 
jamays  advenir,  qu'il  y  eût  manquement  ez  parolles  et 
promesses  de  Vostre  Majesté;  et  luy  ayant,  au  reste,  satis- 
iaict  à  des  particularités,  qu'il  m'a  demandées,  du  voyage 
du  Roy  de  Pouloigne,  vostre  frère,  je  l'ay  infinyeraent  re- 
raercyé  de  trois  bons  offices  que  je  sçavois  qu'il  avoit  faictz  : 
l'ung,  d'avoyr  confirmé,  plus  que  nul  aultre  de  ce  royaulme, 
les  remonstrances  de  M"^  le  mareschal  de  Retz  touchant  la 
justiffication  de  Vostre  Majesté  et  de  la  Royne,  vostre  mère, 
et  des  vostres ,  sur  les  évènementz  de  S'  Rarthèlemy,  et 
avoyr  osté,  aultant  qu'il  a  peu,  à  ceulx  de  ceste  court  et 
aulx  principaulx  de  ce  royaulme,  la  malle  impression  qu'ilz 
en  avoient;  le  segond,  de  ce  qu'il  avoit  instruict  et  bien 
informé  M^  Randolphe  au  faict  de  sa  commission  en  France  ; 
et  le  troysiesme  estoit  d'aulcunes  siennes,  bonnes  et  fa- 
vorables, démonstrations,  vers  la  Royne  d'Escosse;  et  qu'il 
s'assurât  que,  prenant  ainsy  à  cueur,  comme  il  faisoit,  les 
choses  qui  concernoient,  icy,  Vostre  Majesté,  il  fortiffieroit 
ung  party,  duquel,  avec  le  bien  et  seureté  de  la  Royne, 
sa  Mestresse,  et  de  ceste  couronne,  il  s'acquerroit  ung 
perpétuel  refuge  pour  luy  ;  oultre  que,  présentement,  et  à 
l'advenir,  Vostre  Majesté  en  auroit  une  non  petite  recog- 
noissance.  Et  me  suis  de  tant  plus  efforcé,  Sire,  de  luy 

rallumer  l'affection  que,  de  longtemps,  luy  et  les  siens  ont 
eu  à  la  France,  que  je  sçavoys  qu'il  estoit  bien  fort  pra- 
ticqué  et  très  instamment  sollicité  d'ailleurs,  et  que  l'homme, 
retourné  d'Allemaigne,  et  ung  adjoinct,  qu'il  a  prins  en 
Flandres,  estoient  ordinayrement  après  luy.  Et  puis  je  luy 
ay  touché  cesdifficultez  que  M^  Randolphe  m'avoit  déduictes, 
et  comme  j'avoys  trouvé  bon  d'en  conférer  avecques  luy, 
premier  que  de  les  escripre,  affin  que  je  ne  les  fisse  pren- 
dre en  plus  de  considération  qu'il  ne  jugeroit  que  Vostre 
Majesté  les  deût  avoyr.  Et  pense.  Sire,  n'avoyr  rien  obmis 
de  ce  qui  a  peu  servir  à  bien  fort  encourager  le  dict  comte 
vers  la  conclusion  du  bon  propos,  et  à  n'y  admettre  plus  une 
seule  sorte  de  longueur  ny  de  remise. 

Et  il  m'a  respondu,  Sire,  qu'il  avoit  ung  très  grand 
plésir  d'entendre  que  ces  nouvelles,  qu'on  avoit  publiées, 
d'ung  renouvellement  de  trouble  et  d'ung  maulvais  traic- 
tement  en  France ,  contre  ceulx  de  la  nouvelle  religion , 
fussent  faulces  ;  et  remercyoit  Dieu  qu'il  se  cognût ,  de 
plus  en  plus ,  que  la  dellibération  de  Vostre  Majesté  estoit 
très  ferme  à  l'observance  de  son  édict;  et  que,  de  sa  part, 
il  avoit  receues  pour  très  justes  et  légitimes  les  occasions 
que  M' le  mareschal  avoit  déduictes  de  l'accidant  de  Paris , 
et  pour  telles  les  avoit  imprimées  à  toutz  ceulx  qu'il  avoit 
peu;  et  qu'il  me  peuvoit  assurer.  Sire,  qu'il  vous  avoit 
regaigné  ung  grand  nombre  des  plus  notables  de  ce 
royaulme,  qui  estoient  fort  allienués  de  Vostre  Majesté; 
qu'ilvoudroit,  de  boncueur,  que  ces  aultres  nouvelles  qu'on 
avoit  semées  de  Monseigneur,  frère  de  Vostre  Majesté, 
comme  il  estoit  sorty  de  sa  dernière  maladye  aussy  j aulne 
que  cuyvre ,  toutbouffy,  defiiguré ,  bien  fort  petit  et  mince, 
fussent  pareillement  faulces  ;  et  qu'il  me  vouloit  bien  dire 

que  j'avoys  faict  ung  service  fort  à  propos,  et  qui  avoit  esté 
fort  agréable  à  sa  Mestresse,  d'avoyr  si  confidemment  as- 
suré ,  comme  j'avoys  faict ,  tout  le  contrayre  ;  et  que  j'eusse 
monstre  des  lettres  de  la  Royne ,  vostre  mère,  à  cest  effect, 
lesquelles  se  rapportoient  à  ce  que  le  docteur  Dail  en  avoit 
aussy  escript ,  qui  en  parloit  bien  en  la  plus  advantageuse 
façon  qui  se  pou  voit  dire;  et  que  c'estoit  quelqu'ung,  qui 
avoit  naguères  veu  Mon  dict  Seigneur ,  qui  avoit  semé  ce 
meschant  bruict.  Dont,  en  l'assurance  de  ce  que  M""  le 
mareschal  avoit  dict ,  sur  son  honneur ,  que  la  personne  de 
Monseigneur  se  trouveroit  d'une  parfaicte  et  belle  dispo- 
sition ,  pour  debvoir  playre  à  quelque  princesse  que  fût  au 
monde ,  il  avoit  bien  voulu  soigneusement  advertyr  le  dict 
M*"  Randolphe  qu'il  n'eût  à  rapporter  que  la  vraye  vérité  de 
ce  qu'il  verroit  ;  ce  qu'il  pensoit  qu'il  le  feroit  sans  doubte , 
bien  qu'à  dire  vray  il  eût  désiré  qu'ung  mieulx  incliné,  que 
luy ,  eût  faict  le  voyage;  et  que,  pour  le  regard  des  diffi- 
cultez  qu'il  m' avoit  alléguées,  que  je  creuse  qu'elles  pro- 
cédoient  de  sa  passion,  et  non  qu'il  les  eût  ouyes  de  Sa 
Majesté,  icy,  ny  d'eulx  de  son  conseil,  ny  d'aulcun  des 
grandz ,  ny  encores  du  commun  de  ce  royaulme  ;  car  toutz 
universellement  desiroient  le  mariage  de  leur  princesse. 
Bien  failloit  que  je  me  recordasse  comme  l'on  avoit  ad  visé 
de  réserver  toujours  quelque  difficulté ,  affin  qu'on  n'eût  à 
toucher  à  celles  de  la  personne ,  au  cas  que  le  mariage  ne 
vînt  à  effect,  mais  il  me  promectoit,  devant  Dieu,  qu'à  pré- 
sent il  n'en  sçavoit  nulle  aultre  que  celle  là  seule ,  et  qu'il 
trouvoit  que  la  dicte  Dame  estoit ,  plus  qu'elle  ne  fut  onc- 
ques,  bien  disposée  à  ce  propos.  Et  me  vouloit  advertyr, 
en  secret,  que  M*  Randolphe,  au  prendre  congé  d'elle, 
luy  avoit  demandé  s'il  n'uzeroit  pas  de  quelques  termes 

froidz,  en  France,  pour  elloigner  le  dict  propos,  au  cas  qu'il 
trouvât  que  Mon  dict  Seigneur  le  Duc  ne  fût  pour  luy  com- 
playre  ;  et  qu'elle  luy  avoit  respondu  qu'elle  l'avoit  choysv 
comme  son  œil,  en  ceste  commission,  et  qu'elle  luy  enchar- 
goit,  sur  sa  loyaulté,  de  luy  rapporter  le  plus  fidelle  et 
certein  pourtraict  de  Monseigneur  qu'il  luy  seroit  possible , 
et  qu'il  se  gardât  bien  de  dire  ou  fère  chose ,  par  où  l'on 
peut  arguer  qu'elle  voulût  refroidir  ou  elloigner  le  dict  pro- 
pos ;  et  que  le  dict  sieur  comte,  pour  son  regard ,  engagoit 
à  Dieu  et  à  Vostre  Majesté  sa  foy  et  son  honneur  qu'il 
s'efforceroit,  de  tout  son  pouvoir,  de  conduyre  cest  affère  au 
bon  eflect  que  desiriez,  sellon  qu'il  cognoissoit  que  c'estoit 
le  bien  et  conservation  de  sa  Mestresse  ,  et  le  repos  de  son 
royaulme  ;  et  que  si,  d'avanture,  il  ne  le  pouvoit  fère,  il 
supplyoit  très  humblement  Vostre  Majesté  de  croyre  qu'il 
n'auroit  tenu  à  luy,  ny  à  nul  office  et  bon  debvoir ,  qu'il 
y  auroit  peu  fère  ;  et  qu'en  toutes  sortes  il  avoit  à  rester 
le  plus  parcial  françoys  qui  fût  en  ce  royaulme.  Et  a  con- 
firmé cella,  Sire,  par  le  récit  d'aulcuns  aultres  privés  ac- 
cidentz  ;  desquelz ,  parce  que  je  les  sçay  estre  vrays ,  les 
ayant  cy  devant  bien  advérez ,  et  que  la  façon  du  dict  sieur 
comte  a  esté  toujours  de  se  monstrer  froid ,  quand  il  a  senty 
que  l'afiere  alloit  froydement,  et  chault  quand  il  Ta  veu 
aller  bien ,  je    prens  opinyon  qu'il  m'a   parlé   ceste   foys 
d'ung  cueur  fort  ouvert,  et  bien  fort  déterminé  à  la  conclu- 
sion du  dict  affère. 

Dont  j'ay  employé  les  meilleurs  et  les  plus  exprès 
termes ,  que  j'ay  peu ,  pour  luy  gratiffier  bien  fort  sa  bonne 
volonté  ;  et  l'ay  assuré  que,  sur  la  confience  de  ce  qu'il  me 
venoit  de  dire,  et  de  promettre,  et,  nonobstant  les  res- 
centes  difficultez  de  M*"  Randolphe ,  je  persuaderoys ,  aul- 

tant  qu'il  me  seroit  possible ,  Voz  Majestez  Très  Chres- 
tiennes  de  continuer  vostre  poursuyte  ,  sellon  l'honnorable 
façon  qu'aviez  commancé.  Or,  Sire ,  j'ay  apprins  d'ailleurs, 
et  de  fort  bon  lieu,  que  certeynement  l'Empereur  a  escript, 
par  M^  Estrange,  à  ceste  princesse,  pour  le  mariage  d'elle 
avec  le  prince   Ernest,  son  segond  filz;    et  que  le  duc 
d'Alve  y  a  adjouxté  une  sienne  lettre  à  la  dicte  Dame,  et 
d'aultres  lettres  à  aulcuns  seigneurs  de  ce  conseil,  par  où  il 
inciste  bien  fort  qu'on  ne  se  haste  de  conclurre  le  party  de 
Monseigneur,  frère  de  Vostre  Majesté,  sans  avoyr  sceu 
qu'est  ce  qu'on  veut  proposer  pour  l'aultre;  et  que,  du 
premier  jour,  s'il  plaist  à  la  dicte  Dame ,  elle  aura  des  am- 
bassadeurs, de  bien  bonne  qualité,  vers  elle,  pour  cest  effect, 
qui luy  feront  cognoistre  que  le  dict  prince  Ernest,  sans  com- 
paraison, luy  est,  en  toutes  sortes,  plus  advantageus  et  sor- 
table  mary,  que  Mon  dict  Seigneur  vostre  frère.  Sur  ce,  etc. 
Ce  xi^  jour  de  novembre  1573. 


CCCLr  DEPESCHE 

—  du  XYiii"  jour  de  novembre  1573.  — 

(  Envoyée  jusques  à  Calais  par  la  voye  du  S' Acerbo.  > 

Audience. — Maladie  du  roi. — Voyage  du  roi  de  Pologne. — Détails  sur  la  mis- 
sion de  M'  Randolf.  —  Nouvelles  d'Ecosse.  —  Maladie  grave  du  prince  d'E- 
cosse, bruit  de  sa  mort. —  Crainte  que  les  Anglais  ne  veuillent  faire  périr, 
par  le  poison,  Marie  Stuart  et  son  fils. 

Au  Roy. 

Sire ,  au  retour  du  S'^  de  Vassal ,  je  suis  allé  trouver  la 
Royne  d'Angleterre,  àGrenvich,  pour  luy  compter  des  nou- 
velles de  Vostre  Majesté,  luy  dire  l'accidant  qui  vous  estoit 
survenue  de  la  petite  vérolle ,  bien  que  l'eussiés  eu  une 

aultre  foys,  et  que,  pour  cella,  vous  n'aviez  point  sentv 
d'accès  de  fiebvre,  et  mesmes  estiés  desjà,  grâces  à  Dieu, 
si  advancé  de  guérir  que  vous  espériez  de  u'avoyr  à  dis- 
continuer vostre  chemin  de  Metz  ,  pour  tousjours  convoyer 
le  Roy  de  Pouloigne,  vostre  frère,  jusques  à  la  frontyère. 

Et  là  dessus.  Sire,  et  sur  la  résolution  ,  que  le  Roy  de 
Pouloigne  a  faicte,  de  partir  en  ce  grand  cueur  d'hyver,  et  sur 
ce  que  l'Empereur  et  les  Estatz  et  princes  de  l'Empire 
vous  ont ,  par  décret  général ,  et  encores  ung  chacun ,  à 
part,  envoyé  offrir  aultant  de  seureté  pour  son  passage 
comme  vous  en  avez  désiré ,  et  plus  encores  et  avec  plus 
de  faveur  que  ne  le  leur  avez  demandé,  je  l'ay  longuement 
entretenue.  Puis,  suis  venu  à  luy  parler  du  faict  de  Mon- 
seigneur le  Duc,  vostre  frère,  et,  après,  des  aultres  poinctz, 
qui  estoient  amplement  desduictz ,  et  par  ung  bou  ordre , 
en  vostre  lettre  du  premier  de  ce  moys,  de  sorte  qu'il  ne 
luy  en  a  esté  rien  obmis ,  ny  mesmes  de  la  satisfère  de 
plusieurs  aultres  particuUaritez  de  Yoz  trois  Majestez  Très 
Chrestiennes,  et  du  Roy  de  Pouloigne,  et  de  Monseigneur 
vostre  frère ,  et  encores  des  choses  de  vostre  royaulme , 
sellon  qu'elle  m'en  a  interrogé,  et  sellon  que  je  luy  en  ay 
peu  donner  compte  par  le  rapport  du  dict  S"^  de  Vassal. 

Elle  m'a  respondu,  en  premier  lieu,  qu'elle  ne  preuoit 
pour  petite  grâce  de  Dieu  qu'elle  n'eût  sceu  vostre  mal,  si- 
non après  qu'il  estoit  desjà  passé ,  ny  à  peu  de  faveur,  de 
Vostre  Majesté,  que  luy  eussiez  ainsy  particullièrement  faict 
entendre  quel  il  estoit ,  et  comme  il  vous  estoit  venu ,  car 
l'ung  luy  avoit  espargné  ung  grand  ennuy,  et  l' aultre  luy 
tesmoignoit  une  vostre  fort  singullière  bienvueillance ,  dont 
en  vouloit  à  Dieu  rendre  sa  louenge ,  et  ung  fort  exprès 
grand  mercys  à  Vostre  Majesté;  et  qu'elle  vous  prioit  de 


<;royre  qu'elle  ne  se  santiroit  jamays  moins  esmue  à  plésir 
pour  vostre  prospérité ,  ny  à  moins  de  déplaysir  pour  vostre 
mal ,  que  si  elle  vous  estoit  germayne  et  vrayement  natu- 
relle seur  ;  que  c' estoit  une  maladye  qui  trompoit  souvent 
le  monde,  car  pensantzd'en  estre  quictes,  pour  l'avoyr  eue 
une  foys ,  ilz  ne  se  donnoient  de  garde  qu'elle  les  reprenoit 
encores  deux  et  troys  foys,  quand  ilzs'eschaufibient  trop, 
ou  pour  une  trop  soubdeinne  mutation  de  froid  et  de  chault, 
et  qu'elle  mesmesl'avoit  eue  deux  foys,  et  desiroit,  de  bon 
cueur,  que  vous  en  sortissiés  aussy  quicte  comme  elle  avoit 
faict ,  car  ne  luy  avoit  layssé  ung  seul  vestige  au  visage  ;  et 
que,  de  ceste  espèce  de  mal,  revenoit  ordinayrement  ce  bien, 
qu'il  apportoit  une  grande  purgation  et  ung  grand  advan- 
«ement  de  santé  à  ceulx  qui  l'avoient;  qu'elle  estimoit  que 
les  médecins  ne  vous  permettroient,  de  beaucoup  de  jours, 
de  sortir  de  la  chambre,  parce  que  l'air  froid  vous  seroit 
fort  dangereulx  ;  dont ,  à  son  advis ,  laysseriés  au  Roy  de 
Pouloigne,  vostre  frère,  de  continuer  seul  son  voyage,  sans 
l'accompaigner  plus  avant,  ou  bien  luy  mesmes,  pour  atten- 
dre vostre  parfaicte  guérison,  et  pour  laysser  passer  ce 
grand  yver,  diffèreroit  son  partement  jusques  à  l'entrée  du 
primptemps ,  bien  que ,  ny  le  froid  ny  la  longueur  du  che- 
min luy  pourroient  sembler  griefz ,  allant  prendre  posses- 
sion d'ung  si  grand  royaulme ,  et  qui  luy  estoit  si  heureu- 
sement advenu;  qu'elle  se  resjouissoit  de  l'honneste  deb- 
voir,  dont  l'Empereur  et  les  princes  d'Allemaigne  uzoient 
pour  la  seureté  de  son  passage ,  et  qu'en  cella  ilz  simboli- 
soient  toutz  avec  elle  ;  que ,  pour  le  regard  du  propos  de 
Monseigneur  le  Duc,  elle  voyoit  bien  qu'elle  entroit,  de 
jour  en  jour,  en  plus  d'obligation  vers  Voz  Majestez  Très 
Chrestiennes ,  et  vers  luy,  pour  vostre  persévérance  vers 

elle,  et  qu'elle  avoit  envoyé  M^  Randolphe  en  France  pour 
satisfère  à  toutz  les  poinctz  qui  avoient  esté  arrestez  entre 
elle  et  M'^le  mareschalde  Retz  ;  dont  falloit  attendre  son  re- 
tour, pour  ne  rien  changer  de  ce  bon  ordre,  et  que,  ny  en 
la  commission  qu'elle  luy  avoit  donnée  par  dellà,  ny  en 
chose  qui  peut  ensuyvre  après ,  Vostre  Majesté  ne  trouve- 
roit  qu'elle  uzât  d'ung  seul  trêt  de  longueur  ny  de  simulation. 
Et  s' est  eslargie  en  plusieurs  propos,  là  dessus,  pour  protester 
de  sa  sincérité  en  cest  endroict ,  et  de  vouloir  bien  pourvoir 
que  ,  venant  Mon  dict  Seigneur  vostre  frère  par  deçà,  il  n'y 
puisse  voyr,  ny  ouyr,  chose  qui  ne  luy  soit  de  satisfaction. 

Puis,  s' estant  enquise  de  l'occasion  du  retour  de  la  Royne, 
vostre  mère ,  et  du  Roy  de  Pouloigne,  à  Paris,  et  du  ren- 
forcement des  garnisons  qu'avez  faictes  venir  en  Picardye, 
desquelles  a  monstre  qu'on  les  luy  faisoit  avoyr  suspectes  ; 
et  m' ayant  demandé  des  choses  de  Languedoc  et  Daulfiné, 
je  luy  ay  respondu  à  tout,  en  la  façon  que  je  le  pouvois  sça- 
voir.  Et,  après  cella,  luy  ayant  faict  voyr  la  lettre  que  Mon- 
seigneur, vostre  frère,  m'escripvoit,  du  dict  premier  de  ce 
moys,  avec  quelques  honnestes  propos  de  sa  dévotieuse 
affection  vers  elle ,  lesquelz  elle  a  'monstre  d'avoyr  bien 
fort  agréables,  je  me  suis  licencié  d'elle. 

Et  me  suis  arresté  encores,  envyron  demye  heure,  vers 
les  seigneurs  de  son  conseil ,  pour  leur  parler  des  mesmes 
choses  que  j'avoys  faict  à  leur  Mestresse;  qui  m'ont  mons- 
tre, et  espéciallement  le  grand  trézorier  et  le  comte  de 
Lestre,  qu'ilz  demeuroient  très  affectionnés  au  bon  propos 
de  Monseigneur  le  Duc. 

Au  surplus ,  Sire,  entendant  que,  coup  sur  coup,  estoient 
arrivés  deux  courriers  d'Escoce,  dont  le  premier  appor- 
toit  nouvelles  comme  le  petit  Prince  du  'pays  estoit  si  ex- 

trémement  mallade  qu'on  espéroit  peu  de  sa  vye,  et  ne  se 
publioit  rien  de  la  dépesche  du  segond  ,  j'ay  eu  souspeçon 
qu'elle  estoit  faicte  sur  l'accidantde  la  mort  ;  dont  ay  soub- 
dein  envoyé,  de  plusieurs  costés,  pour  en  apprendre  la  vé- 
rité ,  mais  j'ay  esté  trois  jours  entiers  sans  qu'on  m'en  ayt 
rapporté  que  des  conjectures  semblables  aulx  miennes.  Et, 
le  quatriesme ,  envyron  les  dix  heures  de  nuict ,  d'ung  bon 
et  notable  lieu  de  ce  royaulme ,  il  m'a  esté  envoyé  ung  per- 
sonnage de  qualité  pour  me  dire  que,  faulx  ou  vray  que  fût 
le  bruict  delà  mort  du  dict  Prince ,  je  tînse  pour  chose  cer- 
teyne  qu'il  se  menoit,  d'icy,  une  chaulde  et  très  malheu- 
reuse praticque  de  le  fère  mourir,  et  qu'on  s'en  deschar- 
goit  à  moy  ,  comme  ambassadeur  de  Vostre  Majesté,  pour 
y  mettre  le  meilleur  remède  que  je  pourrois.  Et,  peu  de 
jours  auparavant ,  la  Royne  d'Escoce  avoit  trouvé  moyen 
de  m'advertyr,le  plus  secrettement  qu'elle  avoit  peu,  qu'on 
insidioit  aussy  à  sa  vye  ,  et  qu'elle  me  prioit  de  luy  envoyer 
tout  incontinent  de  bon  mitridat  et  aultres  préservatifz. 
Surquoy,  Sire,  j'ay  mis  peyne  de  pourvoir,  lepluspromp- 
tement  que  j'ay  peu,  au  besoing  de  la  mère;  et,  quand 
au  danger  du  filz,  j'en  ay  mandé  l'advertissement  à  M*  As- 
quin  par  ung  escousoys  qui  semble  estre  assez  fidelle.  Et 
depuis,  j'ay  seu,  par  advertissement  de  Lillebourg  du  vj** 
du  présent ,  que  le  petit  Prince  se  porte  mieulx ,  et  que 
le  comte  de  Morthon  s'efforce  de  persuader  aulx  seigneurs 
du  pays  qu'ilz  veuillent  venir  passer  leur  yver  au  dict  Lil- 
lebourg, et  qu'il  dellibère  d'aller,  bientost  après,  vers  le 
Nort,  pour  y  réduyre  le  pays  à  son  obéyssance  ;  et  que  mi- 
lord  de  Glames  a  esté  faict  chancellier  du  royaulme,  et  que 
milord  de  Humes  traicte  de  rentrer  dans  ses  deux  chas- 
teaulx  ,  que  les  Angloys  ont  indubitablement  rendus  ;  ce  • 


—  451   — 

qu'il  espère  d'obtenir,  moyennant  vingt  quatre  mille  livres 
qu'il  baillera  au  dict  de  Morthon  ;  et  que  Melvin  a  été  mis  en 
liberté.  Et  j'entendzque  le  dict  Morthon  veult  fère  offrir  à 
l'évesque  de  Roz  de  le  remettre  en  toutz  ses  biens,  pour- 
veu  qu'il  quicte  le  party  de  sa  Mestresse ,  ce  que  je  ne  puis 
croyre  qu'il  puisse  jamays  consentir.  Icelluy  de  Roz  a  si 
bien  sollicité ,  de  son  costé ,  et  je  luy  ay  tant  assisté ,  de 
la  faveur  de  Vostre  Majesté,  que  sa  liberté  luy  a  esté 
enfin  accordée,  pour  se  retirer  en  France.  Et  sur  ce,  etc. 
Ce  xviij*  jour  de  novembre  1573. 


CCCLir  DÉPESCHE 

—  du  xxiii»  jour  de  novembre  1573. — 
{Envoyée  exprès  jusques  à  Calais  par  la  voye  du  S'  Acerbo.) 

Suspension  de  la  négociation  du  mariage  jusqu'au  retour  de  M'  Randolf.  — 
Affaires  d'Ecosse.  —  Délibérations  sur  le  parti  qu'il  y  aurait  à  prendre,  en 
cas  de  mort  du  prince  d'Ecosse.  —  Nécessité  d'envoyer  de  France  un  am- 
bassadeur dans  ce  pays. —  Sollicitations  faites  auprès  de  l'ambassadeur  par 
l'agent  de  la  Rochelle. 

Au  Roy. 

Sire,  parles  deux  dernières  responces,  que  la  Royne 
d'Angleterre  et  les  seigneurs  de  ce  conseil  m'ont  faictes  , 
desquelles  j'ay  faict  ample  mencion  à  Vostre  Majesté,  le 
xviij^  de  ce  moys,  ilz  m'ont  bien  faict  cognoistre  que  leur 
résolution  estoit  de  ne  passer  nullement  oultre,  en  chose 
qui  fût  du  propos  du  mariage ,  que  M''  Randolphe  ne  fût  de 
retour;  dont  j'ay  toujours  esté,  depuis  ,  et  seray  encores, 
jusques  à  ce  qu'il  viegne,  sans  leur  en  toucher  rien  davan- 
tage. Et  vous  diray,  icy.  Sire,  que,  sur  la  nouvelle  qui 
courut,  il  y  a  quinze  jours,  que  le  Prince  d'Escoce  estoit 

mort,  ceulx  icy  prévoyantz  que,  d'ung  tel  accidant ,  se  re- 
nouvelleroient  de  plus  grandz  troubles  que  jamays  au  dict 
pays ,  à  cause  de  la  compétance  que  les  Amelthons  et  les 
Stuardz  se  font,  les  ungs  aulx  autres,  sur  la  succession  de  la 
couronne,  ilz  s'assemblèrent  en  conseil  pour  ouvrir  à  leur 
mestresse  des  moyens  et  expédientz  comme  elle  se  pourroit 
entremettre  bien  avant  en  ce  faict ,  sellon  que,  par  quel 
que  example,  qu'ilz  allèguent  du  passé,   ilz  veulent  bien 
inférer  que  les  roys  d'Angleterre  sont,  encores  aujourdhuy, 
au  droict  et  possession  de  le  pouvoir  fère.  Et  y  a  danger  , 
Sire,  si  le  cas  advenoit,  qu'ilz  se  voulussent  efforcer  de  fère 
tomber  cest  estât  au  jeune  comte  de  Lenoz ,  oncle  du  dict 
petit  Prince ,  au  préjudice  de  la  mère,  qui  est  la  vraye  et 
naturelle  princesse  du  pays.  En  quoy,  pour  l'importance  que 
ce  seroit  à  l'honneur  et  réputation  de  vostre  couronne  , 
qu'ung  tel  acte  se  passât,  sans  l'intervention  du  nom  et  de 
l'authorité  de  Vostre  Majesté,  j'estime,  Sire,  qu'il  sera  bon 
que  faciez ,  de  bonne  heure ,  regarder  en  vostre  conseil 
comme,  en  tout  événement,  il  auroit  à  y  estre  procédé 
de  vostre  part.  Et  tousjours  semble  il.  Sire,  qu'il  est  ex- 
pédient qu'envoyez  résider  ung  agent,   ou  ung  ambassa- 
deur, sur  le  Heu,  sellon  que  je  viens  d' estre  adverty  que 
le  S*"  de  Quillegreu  s'appreste  pour  y  aller,  avec  sa  femme 
et  toute  sa  famille ,  résider  ambassadeur  de  la  Royne  d'An- 
gleterre. Et  croy  qu'entre  les  occasions,  pour  lesquelles 
l'on  haste  sa  dépesche,  ceste  cy,  dont  je  viens  de  parler,  est 
bien  la  principalle  ;  mais  aussy  estime  je  que  son  parte- 
ment  est  aulcunement  pressé  pour  aller  pourvoyr  au  se- 
cours que  le  prince  d' Orenge  attend  encores  du  dict  pays,  et 
pour  y  apporter  de  l'argent  pour  lever  des  gens  de  guerre, 
sellon   que   ung  cappitayne   escouçoys ,    qui    se    nomme 

Montgommery,  lequel  est,  depuis  huict  jours,  repassé  icy  de 
OUande,  de  la  part  du  dict  prince,  faict  beaucoup  de  sollici- 
tation et  de  dilligences  pour  luy  en  ceste  court. 

L'agent  de  la  Rochelle  se  trouve  maintenant  fort  em- 
pesché  de  satisfère  à  ce  qu'il  avoit  emprunté,  icy,  pour  ceulx 
de  sa  ville  ,  et  pour  les  frays  qu'à  sa  requeste  aulcuns  an- 
gloys  disent  avoyr  faictz  pour  les  secourir,  durant  le  siège, 
de  sorte  qu'il  en  a  esté  plusieurs  jours  en  arrest  5  et,  enfin, 
ayant  remis  l'affère  en  arbitrage  ,  le  vidame  de  Chartres 
et  le  S"^  de  Languillier  ont  faict  quelque  difficulté  d'en  vou- 
loir estre  arbitres ,  si  je  ne  le  consentoys ,  creignant  que 
je  le  fisse  trouver  maulvais  à  Vostre  Majesté.  Dont  le  dict 
agent  m'est  venu  prier  de  le  trouver  bon,  comme  chose  qui 
estoit  conforme  à  vostre  édict  de  paciffication ,  et  qu'il  ne 
pensoit  estre  tenu,  envers  les  Angloys,  pour  toutes  choses, 
que  à  quatorze  ou  quinze  mille  escus,  mais  que,  s'ilz  en  de- 
meuroient  seulz  les  juges,  il  sçavoit  bien  qu'ilz  feroient 
monter  les  frays  à  des  sommes  fort  excessives  et  extraor- 
dinayres.  Je  luy  ay  respondu  que  je  desiroys,  de  bon  cueur, 
que  ceulx  de  sa  ville  n'eussent  jamays  occasion  d'emprun- 
ter ainsy  de  l'argent  des  Angloys  ,  et  que  les  Angloys  ne 
leur  en  voulussent  jamays  plus  prester,  et  que  j'avoys  faict 
tout  ce  que  javoys  peu  pour  empescher  qu'il  ne  trouvât 
ceste  somme ,  ny  encores  de  beaucoup  plus  grandes  que  je 
sçavoys  bien  qu'il  s' estoit  efforcé  d'emprunter  ;  mais  que  , 
depuis  r édict  de  paciffication,  Vostre  Majesté  ne  m' avoit 
rien  commandé  de  tout  cella  ;  dont  je  n'y  adjouxteroys 
aussy  ny  mon  consentement  ny  ma  contradiction ,  si  Vos- 
tre Majesté  ne  le  me  commandoit  de  nouveau.  Et  ainsy,  je 
ne  m'en  suys  pas  plus  avant  entremis,  et  il  pourvoit  main- 
tenant à  son  affère,  comme  il  peut.  Ceulx  cy  ont  eu  opi- 

npn  que  Vostre  Majesté  n'avoit  faict  venir  les  compagnies 
de  gens  de  pied,  en  Picardye,  que  pour  quelque  grand  effect. 
Ils  ont  eu,  depuis  peu  de  jours,  nouvelles  d'Irlande  comme 
le  comte  d'Essex  y  a  receu  une  estrette ,  et  que  les  natu- 
relz  du  pays  l'ont  mis  en  beaucoup  de  nécessités.  Sur 
ce,  etc.  Ce  xxiij^  jour  de  novembre  1573. 


CCCLIIP  DEPESCHE 

— du  dernier  jour  de  novembre  1573.  — 
(Envoyée  exprès  jusques  à  Calais  par  Jehan  Volet.) 

Désir  d'Elisabeth  d'envoyer  chercher  des  vins  à  Bordeaux. — Sollicitations  fai- 
tes auprès  d'elle  par  le  prince  d'Orange. — Victoire  remportée  sur  mer  par  <  j 
les  Gueux. 

Au  Roy. 

Sire,  ainsy  que  la  Royne  d'Angleterre  estoit ,  mardy 
dernier,  devisant  avecques  ses  dames ,  en  sa  chambre  pri- 
vée ,  la  gouvernante  des  filles  devint  soubdein  mallade ,  et, 
à  l'instant,  mourut;  de  quoy  s'estant  la  dicte  Dame  don- 
née peur,  elle  deslogea ,  dans  une  heure  après ,  de  Gren- 
wich,  avec  bien  peu  decompagnye,  et  s'en  vint  en  ceste 
ville  de  Londres,  où  elle  est  encores  ;  et  semble  qu'elle 
y  séjournera  jusques  à  tant  que  M*'  Randolphe  reviegne; 
duquel  elle  commence  de  s'esbahyr  comme  il  tarde  tant  en 
son  voyage,  ou  aulmoinsque  l'ambassadeur,  etluy,  ne  luy 
font  cepandant  quelque  dépesche,  mais  désormays  elle  a 
bien  opinyon  que  ce  sera  luy,  le  premier,  qui  luy  apportera 
des  nouvelles  :  et  jusques  allors,  Sire,  il  ne  peult  estro 
rien  touché  au  propos,  pour  lequel  il  est  passé  par  dellà. 
La  dicte  Dame  m'a  faict  escripre,  par  M*  Smith,  qu'affin 
que,  dorsenavant,  elle  puisse  estre  mieulx  servie  de  vin  de        * 

sa  bouche ,  et  pour  sa  mayson  ,  qu'elle  ne  l'a  esté,  ces  an- 
nées passées,  et  aussy,  pour  soulager  ses  marchandz,  elle 
dellibéroit  de  reprendre  l'ordre  que  le  feu  Roy,  son  père, 
et  ses  prédécesseurs  avoient  accoustumé  de  tenir,  c'est 
d'envoyer  elle  mesmes,  de  ses  propres  deniers,  fère  sa 
provision  de  vin  à  Bourdeaulx  ;  dont  elle  me  prioit  de  vou- 
loyr  bailler  mon  passeport  à  deux  gentilshommes ,  officiers 
et  serviteurs  de  sa  maison ,  lesquels ,  à  cest  effect ,  elle 
y  dépeschoit  présentement  par  terre  ;  et  pareillement  mes 
lettres  au  gouverneur,  et  à  ceulx  qui  sont  officiers  pour 
Vostre  Majesté  à  Bourdeaulx ,  pour  les  y  fère  bien  recep- 
voyr,  et  pour  y  fère  bien  recepvoir  aussy  les  navyres 
qu'elle  y  envoyera,  qui  auront  les  merques  et  enseignes 
d'Angleterre;  affin  que,  tant  à  l'arryver,  séjour,  cargay- 
son,  que  retour,  ilz  y  puissent  jouyr  les  anciennes  libertés 
et  privilèges  accoustumés.  Ce  que  ne  luy  ayant  refuzé, 
j'ay ,  d'abondant,  mandé  au  dict  M^  Smith  que,  par  mes 
premières,  j'advertirois  Vostre  Majesté  d'escripre  promp- 
teraent  et  favorablement  au  dict  Bourdeaulx,  en  recom- 
mandation de  cest  affère  pour  la  dicte  Dame.  De  quoy, 
Sire  ,  je  vous  en  supplye  très  humblement. 

Il  semble  qu'elle  et  ceulx  de  son  conseil  ayent  quel- 
que advertissement  que  le  prince  d'Orange  commance 
d'estre  abandonné  de  ses  gens,  de  quoy  ilz  sont  en  bien 
fort  grand  peyne.  Et  ne  sçay  si  le  cappitape  Montgom- 
mery,  escouçoys,  qui  est  encores  icy  à  solliciter  les  affères 
du  dict  prince ,  impètrera  maintenant  rien  de  troys  poinctz, 
que  principallement  il  y  est  venu  réquérir  :  l'ung  est  que 
les  Ângloys  vueillent  cesser  de  tout  traffic  avec  ceulx  qui 
tiennent  le  party  du  dict  duc  d'Alve,  et  que  le  dict  prince 
puisse  déclarer  de  bonne  prinse  les  navires ,  desquelz  les 

chartes  parties  raoïistreront  qu'ilz  alloient  ailleurs  que  là 
où  l'on  luy  obéyt,  sinon  qu'ilz  eussent  congé  et  saufeon- 
duict  de  luy;  l'aultre,  que  la  dicte  Dame  et  ceulx  de  son 
conseil  vueillent  fère  haster  les  deniers,  qu'ilz  luy  ont  pro- 
mis de  fournir,  pour  fère  une  nouvelle  levée  de  troys  mille 
hommes  de  pied,  et  mille  de  cheval,  en  Escoce,  affin  qu'il  les 
puisse  avoyr  toutz  prestîz  du  premier  jour  ;  etletroysiesme, 
qu'elle  eticeulx  de  son  conseil  vueillent  escripre  au  comte 
de  Morthon  de  mettre  en  mer  ung  nombre  de  naryres, 
équippés  en  guerre ,  pour  favorizer  les  affères  du  dict 
prince.  Dont  j'entendz  que,  pour  ce  dernyer,  icelluy  prince 
a  desjà  faict  passer  vingt  mille  florins  en  Escoce,  mais, 
parce  qu'on  va  temporisant ,  à  ceste  heure,  icy,  la  dépes- 
che  de  M^  Quillegreu  pour  le  dict  pays  d' Escoce,  cella  me 
faict  accroyre  que  ceulx  cy  ne  veulent  se  haster  de  rien 
qu'ilz  ne  voyent  comme  les  choses  succéderont  en  Flandres  ; 
joinct  qu'il  semble  bien  que,  peu  à  peu,  ilz  sont  venus  à  ne 
se  trouver  moins  empeschés  des  Pureteins  en  ce  royaulme, 
que  en  France  des  Huguenotz ,  et  en  Flandres  des  Gueulx  ; 
dont ,  vendredy  dernier,  s'est  tenue  une  assemblée ,  en 
ceste  ville,  pour  adviser  des  moyens  expédientz  comme 
les  pouvoir  contenir  et  réprimer.  Et  ^r  ce,  etc. 

Ce  xxx*"  jour  de  novembre  1573. 

Depuis  ce  dessus  escript,  est  arrivé  ung  homme,  qui  dict  venir  de 
Fleximgues,  lequel  rapporte  (ju'il  y  avoit  nouvelles  comme  les  vays- 
seaulx  du  prince  d'Orange  avoienl  combatu  la  flotte  ,  que  le  duc 
d'Alve  envoyoit  pour  avitailler  Mildelbourg  _,  et  qu'ilz  avoient  eu  du 
meilleur ,  et  avoient  prins  vingt ^des  meilleurs  navyres  de  la  dicte 
flote  :  ce  que,  si  ainsy  est,  ne  fault  doubter  quele  dict  prince  n'impe- 
tre  plus  facillement  les  choses  qu'il  poursuivoit,  icy  ,  qu'il  n'eût 
faict  auparavant. 

CCCLIV^  DÉPESCHE 

— du  v»  jour  de  décembre  1573.  — 

(Envoyée  jusques  à  Calais  par  Nicolas  de  Malehape.) 

Audience. — Convalescence  du  roi. — Détails  sxur  les  adieux  du  roi  et  du  roi  de 
Pologne.  —  État  de  la  négociation  du  mariage. 

Au  Roy. 

Sire,  j'ay,  avec  très  grand  plaisir,  donné  assurance  à 
la  Royne  d'Angleterre ,  par  vostre  lettre  du  xj^  du  passé, 
(jue  Vostre  Majesté  se  portoit  mieulx,  et  que  desjà,  grâces 
à  Dieu ,  vous  estiez  quasy  hors  de  vostre  maladye,  de  quoy 
elle  a  faictune  non  petite  démonstration  d'estre  infinyement 
bien  ayse  de  ceste  bonne  nouvelle.  Et  soubdein ,  sans  me 
laysser  continuer  davantage  mon  propos,  m'a  pryé  de  vous 
escripre  que  le  bruict  de  vostre  mal  avoit  couru  plus  grand 
jusques  icy,  et  en  nom,  et  qualité  de  plus  dangereulx 
pour  vostre  personne ,  que  je  ne  le  luy  avois  premièrement 
dict ,  et  qu'elle  y  avoit  participé  avec  très  grande  douleur 
cpmme  à  ung  accidant  qu'elle  estimeroit  des  plus  malheu- 
reux qui  luy  peut  advenir  au  monde;  et  que  Dieu,  qui 
voyoit  son  cueur,  sçavoit  qu'elle  avoit  pryé  pour  vostre 
convalescence ,  et  que  véritablement  elle  avoit  pryé ,  et  ne 
cesseroit  de  prier,  avec  le  plus  de  dévotion  qu'elle  pour- 
roit,  pour  icelle,  jusques  à  ce  qu'elle  en  eût  plus  de  confir- 
mation :  car,  à  cause  que  M*"  Randolphe  avoit  escript  qu'il 
vous  avoit  veu  encores  bien  fort  foyble ,  elle  ne  pouvoit 
que  n'en  fût  beaucoup  en  peyne. 

De  quoy  je  luy  ay,  de  vostre  part.  Sire,  gratiffié  très 
grandement,  et  en  la  plus  expresse  façon  que  j'ay  peu, 

ceste  sienne  bonne  volonté.  Et  ay  suivy  à  luy  dire  que  je 
ne  pouvois  que  bien  espérer,  et  fère  bien  espérer  à  elle 
de  vostre  santé,  parce  que  voz  lettres  m'en  donnoient 
toute  asseurance ,  bien  que  ,  à  vray  dire ,  elles  me  fesoient 
quelque  mencion  comme  vous  estiés  encores  ung  peu  foible, 
mais  que  c'estoit  sans  fiebvre,  ny  altération  quelquonque; 
et  néantmoins  que ,  pour  ne  vous  commettre  si  tost  au  vent 
et  au  froid ,  vous  aviés  esté  contreinct  vous  despartir,  plus 
tost  que  n'esperiés,  du  Roy  de  Pouloigne,  vostre  frère,  et 
de  laysser  à  la  Royne ,  vostre  mère ,  et  à  Monseigneur  le 
Duc,  vostre  frère,  et  à  la  Royne  de  Navarre,  d'accomplyr 
pour  vous  la  délibération  qu  aviés  faicte  de  l'aller  con- 
voyer jusques  à  la  frontyère.  Et  me  suis  ung  peu  eslargy 
à  luy  racompter  le  congé  qu'il  a  prins,  et  le  poinct  de  l'a- 
dieu qu'avés  dict  à  l'ung  et  à  l'aultre ,  sellon  la  vifve  ex- 
})ression  que  M'  Pinart  m'en  a  faicte;  qui,  du  profond  re- 
gret et  des  larmes  abondantes  de  Vostre  Majesté,  et  de 
celles  qu'il  a  veu  jetter  à  ceulx  qui  estoient  présentz,  il  a 
facillement  provoqué  non  seulement  les  miennes,  mais  assez 
esmeu  ceste  princesse,  en  les  oyant  réciter. 

Laquelle  a  dict  que  cella  monstroit  combien  toutz  deux 
aviez  le  naturel  bon  et  humein ,  et  combien  vostre  norri- 
ture  se  manifestoit  d'avoyr  esté  tousjours  très  louable  et 
vertueuse  ;  et  qu'en  son  ajjvis  il  ne  s'estoit  veu,  de  long- 
temps, en  la  Chrestienté ,  ung  dire  adieu  plus  royal  et  plus 
dolent,  tout  ensemble ,  ny  qui  plus  eût  layssé  de  regret  à 
ceulx  qui  se  despartoient ;  et  néantmoins  l'occasion  estoit 
très  honnorable  et  désirable  au  Roy  de  Pouloigne  de  s'en 
aller,  et  non  moins  honnorable  à  Vostre  Majesté  et  à  la 
Koyne,  sa  mère,  de  le  luy  permettre;  dont  elle  prioit 
Dieu  qu'il  peut  rencontrer  tant  de  bonnes  fortunes  par  dellà, 

et  Voz  Majestez  en  ouyr  bientost  de  si  bonnes  nouvelles , 
que  toutz  les  regretz  qu'il  emportoit,  et  ceulx  qu'il  layssoit, 
en  peussent  estre  oubliés.  Puis,  a  suivy  à  dire  que  M^  Ran- 
dolphe ,  par  ses  lettres ,  s'efforçoit  bien  fort  de  s'excuser 
de  ce  qu'il  n'estoit  arryvé  assez  à  temps,  à  Vitry,  pour  vous 
y  trouver  toutz  quatre  ensemble  5  néantmoins  que  Vostre 
Majesté  l'avoit  fort  favorablement  receu,  et  luy  avoit  mis 
à  option  d'aller  suivre  la  Royne  et  Monseigneur  le  Duc  à 
Metz  ,  ou  bien  d'attandre  leur  retour ,  et  qu'elle  ne  sçavoit 
lequel  des  deux  il  auroit  faict;  et  qu'il  n'avoit  encores 
escript  ung  seul  mot  touchant  le  faict  de  sa  princi- 
palle  charge ,  où  ily  eût  rien  de  substance ,  seulement 
qu'il  creignoit  de  perdre  la  meilleure  adresse  qu'il  eût  en 
vostre  court ,  si  M"^  le  mareschal  de  Retz  faisoit  le  voyage 
de  Pouloigne ,  comme  il  s'apprestoit  d'y  aller.  Et  m'a  la 
dicte  Dame  fort  volontiers  entretenu ,  plus  d'une  heure ,  en 
divers  aultres  propos  de  Yostre  Majesté  et  de  la  Royne , 
vostre  mère ,  et  de  voz  deux  frères ,  et  de  se  vouloyr ,  de 
plus  en  plus ,  confirmer  en  vostre  amityé  ;  et  que ,  quoy 
qu'il  adviegne  du  propos ,  dont  vous  la  recherchiez ,  que 
TOUS  la  trouveriez,  et  toutz  les  vostres ,  très  persévérante  en 
r amityé  qu'elle  vous  avoit  promise  ,  et  qu'elle  la  continue- 
roit  vers  le  Roy ,  vostre  frère ,  plus  parfaictement  que  ne 
l'avoit  oncques  eue  ,  ny  ses  prédécesseurs  aussy,  avec  nul 
aultre  roy  de  Pouloigne. 

De  quoy  l'ayant  bien  fort  remercyée,  j'ay  faict  venir  à  pro- 
pos de  luy  monstrer  aulcuns  poinctz  des  lettres ,  que  toutz 
quatre  m'aviez  escriptes  pour  luy  tesmoigner  de  mesmes 
vostre  persévérance  vers  elle ,  et  comme  vous  entendiés  de 
procéder  tousjours  très  sincèrement  à  vouloir  qu'elle  vît  fort 
clèrement  de  vostre  costé ,  et  qu'elle  fût  entièrement  sa- 

tisfaicte  de  tout  ce  qu'elle  desiroit  de  dellà  ;  et  que ,  s'il  y 
restoit  quelque  chose  à  accomplir ,  oultre  le  poinct  qui  es- 
toit  commis  au  dict  M^  Kandolphe,  que  Yostre  Majesté 
me  commandoit  de  l'entendre  d'elle  et  de  ceulx  de  son  con- 
seil, affin  qu'y  peussiez  pourvoyr  avant  son  retour  ,  comme 
aussy  vous  la  pryez  bien  fort  que,  vous  estant  condescendu 
à  toutz  les  poinctz  qu'elle  avoit  désiré  pour  son  advantage, 
elle  ne  voulût  laysser  plus  aller  vostre  honneste  pourchas 
en  longueur,  ny  remises. 

Ce  que  ,  avec  une  fort  agréable  démonstration,  elle 
m'a  expressément  promis  qu'elle  ne  le  feroit  ;  et  semble , 
Sire ,  que  la  disposition  de  ceste  princesse  ne  sçauroit,  à 
présent,  estre  meilleure  qu'elle  est  vers  la  France.  Il  est 
vray  qu'elle  ne  laysse  d'estre  instamment  sollicitée,  de 
l'autre  costé ,  et  luy  a  l'on  faict  tant  de  diverses  remons- 
trances  ,  sur  l'arryvée  du  grand  commandeur  de  Castille 
en  Flandres  ,  et  sur  la  révocation  que  l'on  estime  qui  s'en- 
suyvra  bientost  du  duc  d'Alve,  et  sur  ce  qu'il  se  continue 
que  le  Roy  d'Espagne,  avant  peu  de  moys,  pourra  luy 
mesmes  passer  aulx  Pays  Bas,  qu'elle  a  faict  dépescher 
en  Envers ,  le  xw!]*"  du  passé ,  ung  personnage  d'assez 
bonne  qualité ,  qui  est  mestre  des  marchandz  de  Londres, 
pour  aller  voyr  comme  les  choses  s'y  passent.  Sur  ce,  etc. 

Ce  v^  jour  de  décembre  1573. 

CCCLV*   DÉPESCHE       . 

— du  xii"  jour  de  décembre  1573. — 
(Envoyée  jusques  à  Calaispar  Odoard  Paquentin.) 

Satisfaction  montrée  par  Elisabeth  de  la  convalescence  du  roi.  — Nouvelles 
d'Ecosse.  —  Exécutions  faites  en  Suède  et  en  Danemark  des  écossais  auxi- 
liaires. —  Convocation  d'une  assemblée  à  Londres  pour  prendre  une  réso- 
lution à  l'égard  des  puritains.— Nouvelles  des  progrès  faits  en  Languedoc 
par  les  protestans  qui  ont  repris  les  armes. 

Au  Roy. 

Sire,  j'ay  mis  la  Royne  d'Angleterre  hors  du  doubte, 
où  elle  raonstroit  d'estre,  de  vostre  convalescence,  4' ayant 
assurée ,  par  vostre  lettre  du  xxiiij'  du  passé ,  que  vous 
estiés  desjà  remis  en  chemin,  et  venu  à  Chalon,  pour 
vous  rapprocher  en  çà ,  avec  pleyne  guérison ,  et  avec 
une  aultant  bonne  disposition ,  grâces  à  Dieu ,  de  vostre 
santé  que  vous  l'eussiez  eue  de  longtemps  ;  de  quoy  elle  a 
monstre  de  se  resjouyr  bien  fort ,  et  de  bon  cueur ,  et  en 
a  loué  et  remercyé  Dieu,  comme  dellivrée  d'un  pesant 
soulcy  ,  où  la  peur  de  vostre  mal  l'avoit  cy  devant  détenue. 
Elle  a  eu  playsir  de  sçavoyr  que  son  ambassadeur  et  M^  Ran- 
dolphe  fussent  arrivés  à  Nancy ,  et  qu'ilz  y  eussent  encores 
trouvé  la  Royne ,  vostre  mère ,  de  séjour ,  pour  les  ouyr , 
et  pour  se  pouvoir,  eulx,  satisfère  de  ce  qu'ilz  desiroient  vovr 
de  sa  compagnye.  Dont  la  dicte  Dame  se  promect  mainte- 
nant qu'icelluy  M*  Randolphe  sera  bientost,  icy,  de  retour. 
Le  voyage  de  M*'  Quillegreu  en  Escoce  est  encores  dif- 
féré, et  quasy  ne  s'en  parle  plus  ,  parce  que  le  Prince 
d'Escosse  se  porte  bien  ;  et  le  comte  de  Honteley  ne  mons- 
tre de  prendre  trop  à  cueur  que  milord  Glames  soit  faict 
chancelHer,  ny  n'apparoit  qu'il  y  doibve  pour  cella  avoyr 

d'altération  au  pays ,  s'y  monstrant  les  choses  assés  tran- 
quilles pour  le  présent.  Il  est  vray  qu'il  est  arrivé  une 
malle  fortune  aulx  Escouçoys,  car  aulcuns  d'eulx  quialloient 
au  service  du  roy  de  Dannemarc ,  ayantz ,  par  temps  con- 
trayre ,  esté  gettés  en  Suède ,  le  roi  de  Suède  les  a  faictz 
exécuter;  et  le  roy  de  Dannemarc  a  faict  le  semblable  de 
quelques  aultres  qui  sont  abordés  en  son  pays ,  qui  alloient 
servir  le  roi  de  Suède. 

L'on  n'a  peu  encores  prendre  assez  bon  expédient  sur  le 
faict  des  Pureteins,  et  de  ceuix  qui  troublent  l'ordre  de  la 
religion  receue  en  ce  royaulme ,  seulement  l'on  en  a  mis 
quelques  ungs  des  plus  opinyastres  en  prison  ;  mais ,  au 
quinziesme  de  ce  moys,  se  doibt  fère,  de  rechef,  une  grande 
assemblée,  en ceste  ville,  pour  y  mettre  une  résolution.  L'on 
a  nouvelles,  en  ceste  ville,  du  costé  de  la  Rochelle,  comme 
la  paix  y  continue  fort  bien,  mais  que,  en  Languedoc,  ceulx 
de  la  nouvelle  religion  sont  si  fortz  qu'ilz  ont  assiégé  Avi- 
gnon. Le  comte  de  Montgommery,  depuis  trois  jours,  s'est 
approché  à  quatre  lieues  d'icy,  en  ung  lieu,  où  ses  filles  et 
petitz  enfantz  sont  nourris  avec  la  vefve  du  feu  conseiller 
Fumer.  Je  ne  sçay  s'il  s'approchera  davantage.  Je  ne  cesse 
d'assurer  ceulx  de  voz  subjectz  de  la  dicte  nouvelle  religyon, 
qui  sont  encores  par  deçà,  que  vostre  dellibération  est  d'es- 
tabhr  fermement  la  paix  en  vostre  royaulme,  et  d'y  remet- 
tre les  choses  en  ung  estât  tranquille  et  heureulx ,  pour  le 
repos  d'ung  chacun,  ainsy  qu'elles  l'ont  esté  du  temps  de 
voz  prédécesseurs;  de  quoy  ilz  monstrent  d'en  estre  bien 
fort  aysesetd'en  avoyr  grande  espérance.  Et  sur  ce,  etc. 
Ce  xij^  jour  de  décembre  1573. 

CCCLVr   DÉPESCHE 

— du  xvn«  jour  de  décembre  1573. — 
{Envoyée  jtisques  à  la  court  par  Urbein  Fougerel.) 

Audience.  —  Détails  sur  le  voyage  du  roi  de  Pologne. — Mission  de  M'  Ran- 
dolf  en  France.  —  Négociation  du  mariage.  —  Soumission  du  comte  de 
Montgommery. 

Au   Roy. 

Sire,  partant  le  postillon  de  Callays,  d'icy,  avec  ma  dé- 
pesche,  du  xij^  du  présent,  le  courrier,  qui  m'a  apporté  celle 
de  Vostre  Majesté,  du  v<=,  est  arrivé  ;  et,  le  deuxiesme  jour 
après,  je  suis  allé  assurer,  de  rechef,  laRoyne  d'Angleterre 
de  vostre  parfaicte  et  bien  confirmée  santé ,  et  que  vous  la 
vouliés  remercyer  bien  fort  affectueusement  du  grand  sen- 
timent qu'elle  a  voit  monstre  avoyr  de  vostre  mal.  Et  luy 
ay  compté  en  quoy  le  Roy  de  Pouloigne  estoit  de  son  par- 
lement et  voyage,  et  comme  vous  attandiez,  de  brief,  le  re- 
tour de  la  Royne  ,  vostre  mère ,  et  de  Monseigneur ,  vos- 
tre frère ,  vers  vous  ;  et  que  son  ambassadeur  et  M*'  Ran- 
dçlphe  avoient  layssé  une  grande  satisfaction  de  beaucoup 
de  choses,  de  la  part  d'elle,  à  Voz  Majestez,  comme  vous 
pensiés  aussy  qu'il  n'en  rapportoit  pas  de  moindres  à  elle 
de  la  vostre  ;  et  que  le  séjour  de  Nancy  avoit  esté  prolongé, 
de  deux  jours  entiers,  pour  l'amour  d'eux,  et  pour  leur 
donner  moyen  qu'ilz  veissent  et  ouyssent  ce  qu'ilz  desi- 
roientde  la  compagnye;  et  qu'à  présent,  ayant  bien  accom- 
ply  leur  commission ,  ilz  estoient  de  retour  à  Paris,  d'où 
bientost  le  dict  M^  Randolphe  arriveroit  vers  elle,  avec  de 
si  certeynes  et  vrayes  enseignes  de  ce,  pourquoy  il  estoit 
allé  par  dellà,  qu'elle  ne  pourroit  jamaysplus  doubter  qu'il 

y  deffaillît  une  seule  de  toutes  les  meilleures  parties  et  per- 
fections, qui  se  pouvoient  souhayter  en  ung  très  accomply  et 
bien  fort  désirable  subject.  Et  ay  estendu  cespoinctz,  ainsy 
restreinctz,  en  d'aultres  propos  beaucoup  plus  amples,  sel- 
Ion  que  j'en  ay  trouvé  l'instruction  très  bonne  et  prudente 
ez  lettres  de  Yoz  Majestez,  et  en  celle,  que  M"^  le  mares- 
chal  de  Retz  m'a  escripte,  du  xxv^  du  passé. 

A  quoy  la  dicte  Dame  m'a  respondu  que  nulle  aultre 
nouvelle  luy  estoit  plus  agréable,  aujourdhuy,  au  monde , 
que  celle  de  vostre  bon  portement;  et  que ,  pour  celuy  là, 
n'espargneroit  elle  non  plus  ses  meilleures  et  plus  dévotes 
prières  à  Dieu  qu'elle  faysoit  pour  elle  raesmes  ,  comme 
chose,  d'où  elle  vous  supplioyt  de  croyre  qu'il  n'en  venoit 
pas  plus  de  soulagement  à  vous  qu'elle  en  sentoit  de  repos 
en  elle,  et  qu'elle  vous  supplioyt,  Sire,  d'avoyr  vostre 
santé  en  singuUière  recommandation  ;  que,  pour  le  regard 
du  Roy  de  Pouloigne ,  elle  avoit  grand  plaisir  qu'il  trouvât 
maintenant,  en  Allemaigne,  la  faveur  que  l'Empereur  et  les 
Estats  de  l'Empire  vous  y  avoient  promise  ,  pour  la  seu- 
reté  de  son  passage  ;  et  que,  sellon  que  toutes  aultres  choses 
luy  avoient  bien  succédé  jusques  icy,  elle  jugeoit  que  son 
voyage  seroit  heureux,  et  que  heureusement  il  seroit  re- 
ceu  et  estably  en  son  royaulme  ;  quand  à  M*"  Randolphe, 
qu'en  une  chose  doncques  se  pourroit  elle  louer  de  luy,  s'il 
avoit  donné  du  contantement  à  Voz  Très  Chrestiennes  Ma- 
jestez, car  c' estoit  ce  qu'elle  luy  avoit  fort  expressément 
commandé  de  fère,  mais  qu'en  effect  il  ne  s' estoit  pas  mis 
en  beaucoup  de  debvoir  de  la  contanter  à  elle ,  ayant  tant 
faict  le  long,  en  chemin,  qu'il  n'avoit  sceu  arryver  àVitry, 
avant  que  la  Royne,  vostre  mère,  se  départît  de  Vostre 
Majesté ,  et  puis  avoit  failleu  qu'il  l'allât  suyvre  à  Nancy, 

affin  de  publier  davantage  ce  qui  debvoit  estre  tenu  secret, 
ny  n'avoit ,  en  deux  moys  qu'il  a  voit  esté  par  dellà ,  jamays 
escript  ung  seul  mot  à  elle,  bien  qu'il  eût  assez  escript,  à 
d'aultres  de  son  conseil,  tout  ce  qu'il  luy  avoit  pieu;  que, 
puisqu'il  estoit  si  près  d'arryver,  qu'elle  verroit  ce  qu'il 
apporteroit,  et  puis,  elle  et  moy,  en  pourrions  communicquer 
ensemble  ,  et  ne  doubtoit  nullement ,  veu  les  passées  dé- 
monstrations, dont  aviés  tousjours  uzé  vers  elle,  qu'il  ne 
luy  apportât  beaucoup  de  bonnes  satisfactions  de  la  part  de 
\  oz  Majestez  ;  que ,  pour  le  regard  de  Monseigneur  le 
Duc,  elle  me  vouloit  bien  renouveller  ce  que,  d'aultrefoys, 
elle  m'avoit  dict,  qu'elle  n'estoit  si  curieuse  de  rechercher 
quelles  perfections  estoient  en  luy,  bien  qu'elle  en  fît  quel- 
que dilligence,  comme  elle  creignoit  qu'il  trouvât  trop 
d'ans,  et  trop  d'aultres  imperfections  en  elle;  et  qu'elle 
mettoit  en  grand  compte  qu'il  couroit  une  très  bonne  répu- 
tation de  sa  vertu,  et  qu'il  estoit  de  sang  royal  et  d'une  des 
plus  illustres  extractions  de  tout  l'universel  monde ,  car  , 
avec  ung,  de  telle  qualité,  avoit  elle  proposé  de  se  maryer, 
si  elle  le  debvoit  jamays  estre;  et  que  le  plus  galant  gen- 
t^ilhomme  et  le  plus  accomply,  qui  vive  aujourdhuy  entre 
les  mortels ,  quand  bien  elle  le  pourroit  avoyr ,  ne  luy  se- 
roit  jamays  rien ,  s'il  n'estoit  de  sang  et  mayson  royalle. 
Et  s'est  mise  à  discourir,  fort  privéeraeut  et  longuement,  de 
toutz  ces  propos  avecques  moy,  monstrant  qu'après  le  re- 
tour du  dict  Randolphe,  et,  sellon  les  choses  qu'elle  enten- 
droit  de  luy,  elle  se  résouldroit  de  ce  qu'elle  debvroit  fère 
en  cest  endroict. 

Néantmoins,  Sire,  pour  obvier  à  toute  longueur,  et  de 
tant  qu'il  fault  tousjours  que  tout  le  pourchas  viegne  du 
costé  des  hommes,  il  vous  plerra  me  commander  si  je  in- 

cisteray  maintenant  à  requérir  le  saufconduict  de  Monsei- 
gneur le  Duc,  et  que  la  dicte  Dame  vous  vueille  fère  une 
ouverte  déclaration  de  son  intention  vers  luy  ;  ou  bien  au  cas 
qu'y  voyez  plus  intervenir  aucune  difficulté,  ou  bien  quel- 
que nouvelle  remise,  que  Vostre  Majesté  et  la  Royne, 
vostre  mère,  prendrés  cella  pour  ung  advertissement  de 
ne  debvoir  plus  donner,  à  elle,  l'ennuy,  ny  à  vous,  la  honte 
de  jamays  plus  en  parler.  J'ay  desjà  communicqué  avec 
milord  trézorier  de  la  bonne  expédition  qu'avez  donnée  à 
M^  Randolphe,  et  ay  disposé  luy,  et  les  aultres,  que  je 
cognoys  bien  affectionnés  à  ce  propos,  à  l'observer  et  le 
fère  si  bien  observer,  à  son  arrivée,  que  j'espère  qu'il 
n'ozera  parler  sinon  ainsy  qu'il  doibt,  et  sellon  la  vérité  des 
choses  qu'il  a  vues  et  ouyes,  et  de  celles  qu'il  rapporte  de 
dellà. 

Le  comte  de  Montgommery  s' estant  entin  approché  en 
ceste  ville,  et,  premier  qu'il  soit  allé  saluer  ceste  princesse, 
ny  voyr  pas  ung  des  siens,  il  m'est  venu  trouver  en  mon  logis  ; 
et,  après  s'estre  fort  curieusement  enquis  qu'est  ce  qu'il 
pouvoit  espérer  de  vostre  bonne  grâce,  et  qu'il  protestoit 
bien  à  Dieu  de  n'avoyr  jamays  eu  aultre  affection  ny  vo- 
lonté que  d'ung  très  loyal  et  fidelle  subject  vers  le  service 
de  Vostre  Majesté,  il  m'a  allégué,  pour  la  plus  urgente 
occasion  qui  l'eût  meu  de  prendre  les  armes  en  ces  der- 
niers troubles,  et  de  n'avoyr  voulu  entendre  à  pas  ung 
party  qui  luy  eût  esté  offert  pour  son  particuUier,  qu'il 
jngeoit  bien  ne  luy  pouvoir  estre  à  honneur,  ains  qu'il  luy 
fût  tourné  à  estime  du  plus  meschant  homme,  lasche  et 
fally  de  cueur,  qui  fût  au  monde,  s'il  eût  abandonné  ceulx 
du  patty  de  sa  religion,  lorsqu'ilz  se  trouvoient  les  plus 
affligés  et  persécutés,  et  qu'ilz  estoient  poursuyvis  et  assié- 

gés  avec  plus  d'elFort  et  de  danger,  et  avec  moins  do 
secours  qu'ilz  eussent  oncques  eu;  et  que  ce  qu'il  en  avoit 
faict  avoit  esté  seulement  pour  garantir  soy  et  eulx,  aul- 
tant  qu'il  pouvoit,  jusques  à  ce  qu'il  eût  pieu  à  Vostre 
Majesté  prendre  ung  plus  modéré  expédient  vers  eulx;  ce 
qu'estant  depuis  advenu,  il  me  déclaroit  qu'il  vous  vouloit 
entièrement  rendre  le  debvoir  d'obéyssance  d'ung  vray  et 
naturel  subject,  et  offrir  sa  vye  et  celle  de  ses  enfantz,  les- 
quelz,  à  cest  effect,  il  m' avoit  admenés,  pour  vostre  service; 
et  de  désirer  jouyr  le  bien  et  le  béneffice  de  la  paix,  en 
vostre  royaulme,  soubz  la  protection  et  bonne  grâce  de 
Vostre  Majesté.  Je  luy  ay  dict  que  j'avoys  grand  plaisir 
de  le  voyr  en  ceste  bonne  volonté,  et  que,  si  les  choses 
estoient  ainsy  comme  il  disoit,  qu'il  n'eût  attempté  rien 
de  plus  extraordinayre  contre  la  personne  et  Testât  de 
Vostre  Majesté  qu'avoient  faict  les  aultres  de  sa  religion, 
que  je  ne  doubtois  nullement  qu'il  ne  peut  jouyr,  aussy 
bien  qu'eulx,  de  la  grâce  et  clémence  de  Vostre  Majesté 
et  du  béneffice  de  vostre  édict.  Il  m'a  réplicqué  qu'il  vous 
supplyeroit  doncques  très  humblement  de  luy  en  vouloir 
oètroyer  une  déclaration  particullière ,  sellon  qu'il  faysoit 
plus  de  besoing  à  luy  qu'à  ung  aultre  de  l'avoyr;  et  m'en 
a  baillé  sa  requête,  laquelle  je  luy  ay  prié  de  la  signer  et 
de  n'y  mettre  rien  qui  ne  fût  sellon  l'édict;  et  luy  ay  promis 
de  la  vous  fère  tenir,  et  de  luy  en  fère  avoyr  bientost  la 
responce,  comme  je  vous  supplie  très  humblement,  Sire, 
me  la  mander,  et  m' envoyer,  par  le  premier,  la  provision  et 
déclaration  '  qu'il  vous  plerra  luy  octroyer.  Et  sur  ce,  etc. 
Ce  xvij*  jour  de  décembre  1573. 

*  Cette  déclaration,  en  date  du  20  janvier  1574,  est  jointe  aux  Mémoires  de 
Coatelnoii,  t.  m,  p.  ;577: 

d'icy,  où  il  s'est  retiré  avec  toute  sa  famille,  et  n'en  bougera 
jusques  à  ce  que  je  luy  auray  laict  sçavoyr  la  responce  de 
Vostre  Majesté,  après  laquelle  il  dict  avoyr  obtenu  de  pou- 
voir aller  habiter  ez  isles  de  Gersay  et  Grènesay  ;  lesquelles 
ne  sont  qu'à  sept  ou  huict  lieues  de  sa  mayson,  d'où  il 
pourra  tirer  ses  commoditez,  mais  que  ce  a  esté  à  très 
grand  difficulté,  que  la  dicte  Dame  et  ceulx  de  son  conseil 
le  luy  ont  voulu  concéder,  tant  ilz  sont  meffiantz  depuis  la 
paix  ;  et  n'a  esté  sans  qu'il  ayt  desjà  baillé  son  segond  filz 
au  comte  de  Lestre,  pour  estre  nourry  en  l'escuyerye  de  la 
dicte  Dame.  Encores  pensent  aulcuns  que  ce  a  esté  le  cap- 
pitayne  Leyton,  gouverneur  de  Grènesay,  qui  luy  a  beau- 
coup aydé  d'obtenir  cette  permission,  parce  qu'il  prétend 
espouser  une  des  fiHes  du  dict  comte,  qui  est  veufve,  mais  - 
il  senable  qu'elle  n'ayt  aulcune  volonté  d'y  entendre. 

Le  faict  des  Pureteins  est  venu  à  tel  poiuct  qu'on  ne 
trouve  voye  ny  moyen  de  les  pouvoir  bien  accorder,  et  les 
évesques  et  curés  crient  que  leurs  églises  vont,  de  plus  en 
plus,  en  trouble,  et  en  ung  très  grand  désordre  à  cause 
d'eux,  et  ont  defféré  plus  de  mille  cinq  centz  personnes  de 
qualité,  qui  sont  de  ceste  secte  ;  mais,  à  cause  de  la  mala- 
dye  de  milord  trézorier  et  de  M'=  Smith,  l'on  n'y  touche 
rien.  Chacun  s'attand  qu'à  ce  prochein  parlement,  de  feb- 
vrier,  il  y  sera  rais  bon  ordre,  avec  punition  exemplayre 
de  quelqu'ung. 

M'  Walsingam  a  esté  faict  segond  secrettayre  d' estât  et 
receu  au  conseil.  L'on  m'a  dict  qu'il  est  venu,  de  rechef,  de 
fort  maulvayses  nouvelles  à  ceulx  cy  des  choses  d'Irlande, 
dont  je  ne  sçay  encores  aultrement  les  particullaritez,  sinon 
que  le  conseil  a  bien  esté,  ces  troys  jours  passez,  assemblé 
là  dessus,  et  qu'on  dict  que,  de  nouveau,  il  sera  bientost 

envoyé  hommes,  armes,  argent  et  monitions,  par  dellà, 
pour  renforcer  l'entreprinse. 

Quelques  ungs  ont  faict,  en  ceste  court,  de  bien  fort 
maulvais,  et  je  croy  que  bien  fortfaulx,  rapport/  de  la  Royne 
d'Escoce,  de  façon  qu'il  y  a  danger  que  la  Royne  d'An- 
gleterre, laquelle  est  tousjours  en  peur  et  en  jalouzie  de 
son  estât,  et  plus  de  la  Royne  d'Escoce  que  de  nulle  aultre 
personne  qui  vive,  se  laysse  aller  à  quelques  maulvayses 
dellibérations  contre  elle,  à  ce  prochein  parlement;  car, 
à  ces  fins,  cognoys  je  bien  que  ses  ennemys  se  sont  mein- 
tenant  resveillés  contre  ceste  pouvre  princesse;  et  ont  si 
bien  ulcéré  le  cueur  de  la  dicte  Royne  d'Angleterre  qu'elle 
n'a  pas  été  plus  picquée,  ny  offancée,  des  aultres  choses  les 
plus  grandes,  qui  ont  cy  devant  passé  entre  elles  deux, 
qu'elle  monstre  de  l'estre  maintenant,  encor  que  ce  ne  soit 
que  pour  paroUes.  Je  raettray  peyne  de  l'en  advertyr  en 
la  meilleure  façon  que  je  le  pourray  fère,  affin  qu'elle,  de 
son  costé,  et  moy,  d'icy,  puissions  divertyr,  le  mieulx  que 
nous  pourrons,  le  mal  qui  luy  en  pourroit  advenir.  L'é- 
vesque  de  Roz  a  obtenu  pleynement  son  congé  et  passera 
du  premier  jour  en  France.  Et  sur  ce,  etc. 

Ce  \\i\^  jour  de  décembre  1573. 

CCCLVIir  DÉPESCHE 

—  du  dernier  jour  de  l'an  1573.  — 

(Envoyée  exprès  jusques  à  la  court  par  le  S''  de  Sabran.) 

Audience.  —  Satisfaction  montrée  par  Elisabeth  de  l'accueil  fait  à  M"  Randolf 
en  France.  —  Instance  de  l'ambassadeur  pour  obtenir  la  réponse  de  la 
reine  sur  la  négociation  du  mariage.  —  Nouvelle  d'une  entreprise  tentée 
contre  la  Rochelle.  —  Autorisation  donnée  à  l'évêque  de  Ross  de  passer  en 
France. 

Au  R  0  V . 

Sire,  bien  peu  d'heures,  après  que  M*  Randolphe  a  eu 
faict  son  rapport  et  présenté  le  pourtraict  à  la  Royne  d'An- 
gleterre, j'ay  esté  adverty  qu'il  avoit  parlé  à  elle  digne- 
ment, et  en  homme  entier,  des  choses  qu'il  avoit  veues 
et  ouyes  en  France ,  sans  en  rien  dissimuler ,  et  l' avoit 
rendue  beaucoup  plus  satisfaicte  des  principaulx  poinctz  de 
sa  légation,  et  mesmement  du  plus  principal,  qu'elle  ne  l'es- 
péroit;  dont  suis  allé  la  trouver,  avec  l'argument  de  la 
lettre  de  Yostre  Majesté  que  le  dict  M^  Randolphe  m'avoit 
apportée.  Et,  après  aulcunes  particuUarités  de  la  satisfac- 
tion, qu'il  vous  avoit  donnée,  de  beaucoup  de  bonsethon- 
nestes  propos  que,  par  deux  foys,  à  l'aller  et  au  retour, 
il  vous  avoit  tenus,  de  l'amityé  que  la  dicte  Dame  vous 
portoit,  et  comme  il  vous  avoit  aussy  trouvé  d'une  sembla- 
ble et  si  entière  affection  vers  elle  que  vous  dellibériez  ma- 
nifester à  toute  la  Chrestienté  de  n'avoyr  moins  à  cueur 
son  bien ,  son  repos  et  sa  grandeur ,  que  la  vostre  [)ropre , 
je  suis  venu  à  luy  dire  que  je  creignois  bien  fort  que,  pour 
le  désordre  où  M"  Randolphe  avoit  trouvé  les  choses, 
quand  il  estoit  arrivé  par  dellà ,  à  cause  de  l'indisposition 
de  Vostre  Majesté  ,  et  du  parlement  du  Roy  de  Pouloigne , 

vostre  frère,  et  de  ce  voyage  de  Nancy,  il  n'eût  veu  rien 
d'assez  bien  préparé  en  vostre  court,  ny  en  la  personne  de 
Monseigneur  le  Duc,  pour  en  pouvoir  fère,  icy,  le  rapport 
que  Vostre  Majesté  desireroit;  et  mesmes  que  le  pourtraict, 
lequel  eût,  possible,  en  quelque  chose  favorisé  Mon  dict 
Seigneur,  s'il  eût  esté  achevé  à  loysir,  avec  les  colleurs 
et  lustres  qu'on  y  eût  peu  mettre,  ne  s'estoit  trouvé  à 
peyne  commancé,  dont  estant  apporté  si  frays  faict,  il  estoit 
malaysé  qu'il  fût  arryvé,  icy,  sans  estre  aulcunement  gasté  et 
mal  condicionné  ;  mais  que  sçavoys  bien  aussy  que  le  désir  de 
Vostre  Majesté  et  de  la  Royne ,  vostre  mère,  estoit  qu'elle 
vît  clèrement,  et  quasy  à  nud,  en  l'offre  que  luy  aviez 
faicte  de  vostre  frère,  affin  qu'elle  s'assurât  mieulx  de  ce 
qui  en  estoit,  et  ne  trouvât  rien  que  redire  en  vostre  sin- 
cérité ;  dont  la  suppliois  de  prendre  le  tout  de  bonne  part , 
et  croyre  que  aulmoins  n'y  avoit  il  rien  de  feinct,  ny  de 
déguysé ,  de  vostre  costé 

La  dicte  Dame ,  d'ung  visage  fort  contant  et  joyeulx , 
m'a  dict  que,  si  jamays  elle  avoit  eu  besoing  de  l'office  d'ung 
gentilhomme,  qu'elle  recouroit  maintenant  à  moy,  pour 
luy  ayder  à  remercyer  infinyement  Vostre  Majesté  et  la 
Royne ,  vostre  mère  ,  et  Monseigneur  le  Duc ,  des  grandes 
et  bien  fort  remarcables  satisfactions  qu'il  vous  avoit  pieu 
iuy  mander  par  M^  Randolphe  ;  lesquelles  elle  recognoissoit 
qui  partoient  delà  mesmes  source  d'honneur,  dont  aviés 
tousjoursuzé  vers  elle,  depuis  qu' aviés  commancé  de  pour- 
chasser son  allience,  et  que  c'estoient  des  neudz  bien  ser- 
rés ,  par  où  vous  l'attachiez,  de  plus  en  plus,  à  vostre  obli- 
gation, et  luy  faysiez  prendre  tant  de  seureté  de  vostre 
amityé,  qu'elle  ne  feroit  nulle  difficulté  d'y  assoyr  dorsen- 
avant  sa  meilleure  contience;  et  qu'elle  ne  mettoit  en  petit 

compte  ce  qu'il  vous  avoit  pieu  renvoyer  si  honnoré  et  bien 
traicté ,  et  si  abondamment  gratiffyé ,  comme  vous  aviez 
faict,  le  gentilhomme  qu'elle  vous  avoit  envoyé  ;  lequel 
auroit  à  se  louer,  toute  sa  vye ,  de  Vostre  Majesté;  et  elle 
à  vous  en  debvoir  une  grande  obligation ,  car  n'y  avoit 
chose  qui  peut  estre  plus  à  son  gré  au  monde ,  que  de  voyr 
fère  quelque  sorte  de  faveur  aulx  siens,  pour  l'amour  d'elle; 
et  qu'aulmoins  me  pouvoit  elle  assurer  qu'en  une  chose 
s'estoit  il  efforcé  bien  fort  de  s'en  monstrer  recognoissant , 
c'est  que,  dès  son  arrivée,  il  avoit  commencé  et  ne  ces- 
soit,  ny  pouvoit  mettre  fin  de  dire  plusieurs  choses  à  la 
grande  louange  et  grande  réputation  de  Voz  Majestez  Très 
Chrestiennes ,  et  de  Monseigneur,  et  qu'il  n'estoit  possi- 
ble qu'on  peut  parler  plus  honnorablement  de  quelques 
aultres  princes  qtii  fussent  au  monde ,  qu'il  faysoit  de  tous 
troys;  et  que ,  par  une  parcelle  d'ung  de  ses  propos ,  lequel 
elle  me  vouloit  réciter,  je  pourrois  juger  quelz  pouvoient 
estre  les  aultres  :  et  que  c'estoit  touchant  Monseigneur, 
duquel ,  après  avoyr  rapporté  tout  ce  qui  se  peut  de  bien 
d'ung  prince,  il  avoit  adjouxté  qu'il  ne  vouloit  pas  fère 
ung  si  hault  jugement  de  dire  qu'il  fût  digne  d'estre  mary 
et  espoux  de  la  dicte  Dame ,  qui  estoit  sa  Royne  et  sa 
Mestresse,  mais  qu'il  vouloit  bien  assurer  qu'il  n'estoit  in- 
digne de  l'estre  de  quelconque  princesse  que  ce  fût,  et  fut 
elle  Dame  du  plus  grand  et  plus  riche  estât  de  tout  le 
monde  ;  et  qu'elle  croyoit  fort  fermement  qu'il  estoit  ainsy, 
sellon  les  bons  et  grandz  tesmoignages  qui  estoient  toutjour 
venus ,  et  qui  venoient  ordinayrement,  de  luy  ;  et  lesquelz 
luy  estoient,  à  présent,  si  notoyres,  qu'elle  ne  pensoif 
avoyr  à  fère  plus  aulcune  sorte  de  recherche  en  cella  ;  et 
qn  à  elle  fouchoit  maintenant  de  respondre  à  l'entrevue  et 

saufconduict  que  liiy  aviés  demandé  :  dont  v  penseroit,  du- 
rant ces  fêtes,  et  en  communicqueroit  avec  ceulx  de  son  con- 
seil, pour,  incontinent  après,  m'en  fère  sçavoyr  sa  responce. 

J'ay  réplicqué  que  cest  afiere  avoit  esté  toujours  prins 
par  elle ,  avec  aultant  de  loysir  comme  elle  avoit  voulu ,  et 
elle  avoit  eu  du  temps  beaucoup  pour  la  considérer ,  dont 
j'espéroys  qu'elle  ne  voudroit  remettre  à  ung  aultre  jour 
de  m'y  respondre,  et  qu'aulmoins  la  priois  je  de  me  dire  si, 
ce  pendant,  je  vous  en  pourrois  escripre  quelque  mot  de 
bonne  espérance. 

Elle  m'a  respondu  que  le  terme  ne  seroit  long ,  et 
qu'elle  m'useroit  lors  d'ung  langage  si  oler  que  je  verrois 
bien  qu'il  n'y  auroit  ny  remise,  ny  ambiguyté,  et  que, 
ayant,  Vostre  Majesté ,  procédé  d'ung  très  grand  honneur 
vers  elle,  elle  s'estimeroit  n'en  avoyr  poinct,  si  elle  n'u- 
zoit  de  mesmes  vers  vous  ;  et  pourtant  vous  prioit  de  croyre 
que,  quelle  yssue  que  prînt  l'affère,  elle  feroit  qu'elle  se- 
roit très  honnorable. 

Je  pourchasseray  doncques ,  Sire ,  le  plus  dilligemment 
que  je  pourray,  la  dicte  responce ,  et  travailleray ,  en  tout 
ce  qu'il  me  sera  possible,  qu'elle  vous  soit  faicte  bonne. 
Sur  ce,  etc.  Ce  xxxf  jour  de  décembre  1573. 

Depuis  ce  dessus,  il  est  venu  nouvelles  de  la  Rochelle  comme  Ton 
y  a  descouvert  une  praticque  qu'on  y  menoit  pour  surprendre  la  ville  * , 

'  Biron,  Du  Lude,  Landereau  et  Puy-Gaillard  ayant  élé  chargés  par  Cathe- 
rine de  Médicis  de  surprendre  la  Rochelle,  avaient  traité  avec  Jacques  Du 
Lyon,  qui  s'était  engagé  à  leur  livrer  la  ville.  Le  complot  ayant  été  découvert. 
Du  Lyon  fut  tué  dans  sa  maison  de  campagne,  et  un  grand  nombre  de  ses 
complices  ,  entre  autres  ,  La  Zardonière  ,  Planta ,  Turgier  et  Salis  ,  tous  capi- 
taines de  compagnies  des  grisons,  furent  condamnés  et  mis  à  mort.  Guillaume 
Gui  Le  Taillon,  qui  avait  été  maire  de  la  Rochelle,  eut  la  tête  tranchée.  Biron 
et  Puy-Gaillard  retirèrent  les  troupes  qu'ils  avaient  fait  approcher.  Cette  en- 
treprise fut  le  signal  d'une  nouvelle  guerre  civile. 

ce  qui  a  troublé  ung  peu  ceulx  de  voz  subjectzde  la  nouvelle  religion 
([ui  sonticy;  mais  jemettraypeynede  les  rassurer,  etdefèrequeceste 
princesse  et  les  siens  ne  s'en  troublent,  attandant  de  sçavoyr  au  vray 
ce  qui  en  est  par  les  procheynes  lettres  de  Vostre  Majesté. 

